
capitolul 1 


- A sosit clipa, rosti glasul sonor. 

Camille zâmbi în sinea ei. Un val de uşurare o năpădi 
dintr-odată, în timp ce-şi încheia ultimul nasture. Aruncă 
o privire în oglinda micuță şi îşi aranjă voalul. 

- Eşti un vis dalb, îi spuse tatăl ei. 

Dar tata nu era acolo, nu? Nu îi însoțea paşii de-a lungul 
coridorului. Fireşte că nu. Era mort de ani de zile. Sau cel 
puţin asta credea. Pe de altă parte, nu-i era tată decât după 
lege. Nu? Clipi de câteva ori. Încercă să-şi limpezească 
gândurile, să coboare cu picioarele pe pământ. 

„Nunta este de vină. Eşti agitată şi nu mai gândeşti 
limpede.“ 

- Mirele te aşteaptă. 

Se simţi împinsă de la spate de acel glas, care putea la 
fel de bine să fie rodul propriei închipuiri. 

„Prostii! E cât se poate de real.“ 

Părăsi odaia în care se îmbrăcase şi străbătu cu paşi 
nesiguri coridorul luminat slab de nişte aplice a căror 
pâlpâire adâncea stranietatea atmosferei. Cobori treptele 
ce prinseseră un lustru aparte de la miile de pantofi ce se 
perindaseră pe-acolo şi se îndreptă spre capela mică, unde 
o aştepta mirele. Inima îi bătea să-i spargă pieptul. Sângele 
îi dansa în vene. Ce noapte minunată! Îşi trecu degetele pe 
suprafaţa lucioasă a balustradei. 

- Grăbeşte-te, o zori un glas aspru. 
Aproape că se-mpiedică de tivul rochiei. 
- Nu-l face să te aştepte! 


- N-am de gând, promise ea. 

Îşi auzi glasul reverberând undeva în cotloanele 
încăperii, de parcă ar fi venit de departe. Sau poate că era 
doar în închipuirea ei. Îşi suflecă fusta pentru a se deplasa 
mai în voie. Se simţea uşoară, de parcă ar fi plutit, şi 
fremăta de nerăbdare. Razele lunii se strecurau printre 
ornamentaţiile ferestrelor boltite, împrăştiind un pastel de 
culori întunecate pe podea. Când ajunse în faţa capelei 
picioarele începură să-i tremure, de parcă ar fi purtat 
tocuri. Dar umbla desculţă, sărutând cu fiecare pas piatra 
rece. 

„Umilinţă, castitate, supunere. “ 

Cuvintele i se învârteau în minte. Uşile capelei se 
deschiseră şi păşi înăuntru. Muzica îi împresură urechile, 
corul îngeresc ce se înălța spre turla catedralei St. 
Marguerite, în ziua nunţii ei. În noaptea nunţii ei. Era 
noapte. Altarul scânteia de lumânări, iar deasupra veghea 
un crucifix uriaş, care-i 
amintea de patimile Mântuitorului. Îngenunche, îşi făcu 
semnul crucii, apoi îşi continuă drumul. 

„Umilinţă, castitate, supunere. “ 

Degetele căutară ocrotirea mătăniilor, pe măsură ce 
muzica devenea tot mai asurzitoare. Îngenunche în faţa 
altarului chiar în clipa în care dangătul clopotelor inundă 
capela. Era gata să rostească jurămintele, să-şi pună viaţa 
în mâinile bărbatului pe care-l iubea. 

- Bine, foarte bine... perfect. 

Camille se rugă cu ardoare, apoi îşi înălţă privirile spre 
trupul descărnat al Mântuitorului, ce atârna ca mărturie a 
sacrificiului său pentru păcatele ei. Da, păcătuise, nu 
încăpea vorbă. Şi nu o dată. Acum toate păcatele aveau să-i 
fie iertate. Se preda unei iubiri eterne. 

Închise ochii şi-şi cobori anevoie fruntea. Îşi simţea dintr- 
odată capul greu, mâinile - neputincioase. Capela se roti şi 
se întunecă, iar statuile Fecioarei şi ale îngerilor o ţintuiră 


cu priviri acuzatoare. Auzi scârţâitul unui pantof pe podea, 
şi brusc voia bună lăsă loc unei nelinişti profunde. 

„Nu ceda. Nu în noaptea asta...” 

Dar acum şi rochia, până în urmă cu câteva clipe uşoară 
şi mătăsoasă, devenise aspră şi emana un iz de putregai. 
Simti un fior de nelinişte străbătându-i grumazul, chiar sub 
voal. 

„Nu, nu, nu... nu aşa.“ 

- Acum ştii, rosti glasul dojenitor în urechea ei. 

Camille se făcu mică. 

- Fiindcă plata păcatului... 

- Este moartea, şopti ea. 

Groaza puse stăpânire pe trupul ei. „Dumnezeule!" Cu 
teama în sânge, Camille încercă să se ridice în picioare. 

În acea clipă, Soarta lovi. 

Şiragul fu smuls violent din mâinile ei. Mătăniile îşi 
tăiară drum prin carne şi se împrăştiară la podea. Camille 
încercă să-şi adune puterile, dar 
genunchii îi erau slăbiţi. Părea că are picioare de gumă. 
Încercă să se ridice, dar era prea târziu. O frânghie 
zdravănă i se încolăci în jurul gâtului, strângând cu putere. 

„Nu! Ce se întâmplă?" 

Cioburi ascuţite îi străpunseră carnea. Era paralizată de 
groază. 

„Nu, nu, nu! Nu mai pot. Ajutor!" 

Durerea era năucitoare. Se aruncă înainte, încercând să 
scape de mâna criminală, dar i se tăie răsuflarea. Căută cu 
disperare să tragă aer pe gură, însă fără folos. 
Dumnezeule, plămânii i se deformau de la efort. 

„Hristoase, ce se întâmplă? De ce?" 

Capela începu să se-nvârtă în jurul ei, iar bolta înaltă 
păru să se prăbuşească pe măsură ce laţul monstrului se 
strângea tot mai mult. Căzu pradă ororii. Încercă disperată 
să se elibereze, să se zvârcolească, dar trupul nu-i dădea 
ascultare. Povara de pe umeri era zdrobitoare, iar frânghia 
muşca adânc în carne. Sângele îi zvâcnea în ochi şi în 


urechi. Îşi înfipse degetele în laţul gros şi îşi rupse o 
unghie. Se gârbovi toată. Luptă din răsputeri, dar în zadar. 

„Te rog, te rog, te implor, Tată ceresc, izbăveşte-mă! Sunt 
o păcătoasă, dar rogu-te..." 

Simţi cum îi fug picioarele de sub ea. Se lăsă în voia 
sorții, secătuită de puteri. 

„Nu! Luptă, Camille! Nu ceda! Fii tare! Ai să vezi că vei fi 
salvată." 

Privirile i se înălţară din nou la crucifix. Chipul supt al 
Mântuitorului îşi pierdea încet contururile. „Îmi pare rău..." 
Era atât de vlăguită, atât de neputincioasă. Trupul ei, odată 
viguros, era o cârpă. 

- Te implor! se rugă ea, dar glasul aproape că o părăsise. 

Demonul care îndrăznise să pună piciorul în capelă, 
monstrul care pângărise sfântul lăcaş îşi înteţea cu fiecare 
clipă strânsoarea, apropiindu-se de țelul său malefic. 
Plămânii îi luară foc. Inima îi bătea nebuneşte, gata să-i 
spargă pieptul, şi vedea roşu în faţa ochilor. Sfinte 
Dumnezeule, durerea! Încercă să tragă o gură de aer. Icni 
de durere. Laţul strângea cu o forţă uriaşă, plină de mânie 
răzbunătoare. Agonie. 

- Târfă! o acuză glasul. Rodul Satanei! 

„Nu!“ Deschise ochii şi văzu chipul lui Iisus străbătut de 
şiroaie de sânge prelingându-i-se din ochi. „Te iubesc." Se 
lăsă inundată de şuvoiul de păcate care-i marcase viaţa, iar 
dinaintea ochilor îi apărură figurile celor pe care îi 
nedreptăţise. Mama şi tatăl, sora, prietena ei cea mai bună. 
Atâţia oameni, dintre care unii o iubiseră... nevinovaţi. Îşi 
primise într-un sfârşit pedeapsa cuvenită. Mâinile îi căzură 
moale pe lângă trup şi zăboviră pentru o clipă deasupra 
pântecelui. 

Zzzzzi! Poc! O strălucire puternică, după care se aşternu 
bezna. 

„În numele Tatălui, al Fiului şi al Sfântului Duh, spală-mă 
de păcate. lartă- mă pe mine, păcătoasa." 


capitolul 2 


- Pentru numele lui Dumnezeu! 

Valerie apăsă de mai multe ori tasta „Escape' a 
laptopului ei la mâna a doua, încercând fără folos să aducă 
la viaţă hard drive-ul antic şi încăpățânat. 


- Haide, hai odată! scrâşni ea printre dinţi. În cele din 
urmă, se lăsă păgubaşă. 

Nu putea să-l oprească decât scoţându-i bateria. 

Aşa nu se mai putea! Hotări să-şi cumpere unul nou, deşi 
nu stătea prea bine cu banii. Îi mai rămăsese o rezervă pe 
cartea de credit, dar odată ce-avea să-şi cumpere un 
computer nou, putea să-şi ia adio de la orice altceva. 

„Ponoasele divorţului", gândi ea cu amărăciune, şi făcu 
vânt laptopului pe aşternuturile dezordonate. Se ridică din 
pat, în pijamaua combinată din piese disparate, şi se târî în 
bucătăria căsuţei ei vechi, ce servea în alte vremuri drept 
magazie pentru trăsuri. Îşi vâri faţa sub un jet de apă rece 
şi rămase cu ochii pierduţi pe fereastra scăldată de ploaia 
nopţii înfrigurate, atât de puţin caracteristică pentru New 
Orleans. 

În aer plutea mireasma dulceagă a sfârşitului de 
primăvară, ce-i umezea pielea. Întredeschise fereastra, 
lăsând izul jilav al fluviului să pătrundă în încăpere. Din 
depărtări se auzea zvonul maşinilor ce străbăteau 
autostrada, acoperit când şi când de cântecul greierilor şi 
orăcăitul grav al broaştelor. Clopotele singuratice de la St. 
Marguerite bătură de miezul nopţii. Lui Val i se făcu pielea 
de găină. Instinctul de poliţist îi acapară simţurile şi o făcu 
să se simtă pentru a nu ştiu câta oară urmărită, pândită de 
priviri ascunse. 

- Prea multe nopţi pe canalul SF, îşi spuse ea. Prea multe 
coşmaruri. 

Pentru o clipă, o fărâmă de amintire cu margini tăioase îi 
străbătu mintea. Ceva nedesluşit, vag, dar demonic. 
Sângele-i îngheţă în vine. Creatura înveşmântată în negru, 
cu ochi haini şi miros infect, prindea contur. Devenea tot 
mai amenințătoare. Din mână îi atârna un lanţ. Nimeni n-o 
putea ajuta. Nimeni n-o putea salva. 

- Sşşş, sâsâi creatura, coborând cu grijă laţul argintiu. 
Linişte. 


„Camille!" gândi Val îngrozită. „Demonul o vrea pe 
Camille..." 

Brusc, arătarea dispăru în cotloanele minţii ei. Val ştia că 
mai devreme sau mai târziu avea să iasă din nou la 
suprafaţă. 

- Dă-mi pace, mârâi ea printre dinţi, nebăgând de seamă 
faptul că i se 
ridicase părul de pe braţ. 

Demonul nu era decât plăsmuirea închipuirii ei, nimic 
mai mult. Nu reprezenta un temei de îngrijorare pentru o 
femeie sănătoasă la cap. Val trase adânc aer în piept, în 
timp ce clopotele îşi continuau neabătute misia. Se sprijini 
de marginea tejghelei pentru a nu-şi pierde echilibrul şi sili 
demonul să se-ntoarcă acolo unde-i era locul, şi anume în 
cel mai întunecat ungher al minţii ei, în acea vale adâncă 
unde judecata sănătoasă nu îndrăznea să păşească. 

„Fereşte-te de-acel loc", îşi spuse în sinea ei. „Stai 
departe de el." Dacă se hrănea la nesfârşit cu acele imagini 
înşelătoare avea să ajute la împlinirea groaznicei profeţii 
născute tocmai din mintea ei. 

- Totul e-n regulă, rosti ea cu glas tare, deşi spaima îi 
dădea încă târcoale. Nimeni nu trebuia să afle de angoasele 
care-o bântuiau. Era o femeie puternică. Viziunile şi 
coşmarurile plăsmuite de închipuirea ei mult prea harnică 
nu trebuiau să o zdruncine. 

- Pentru numele lui Dumnezeu, vino-ţi în fire! 

Îşi adună puterile şi se desprinse de tejghea, lăsând 
deoparte temerile stupide, pe care le puse pe seama 
stresului. Cine ar fi reuşit să-şi păstreze cumpătul în locul 
ei? Divorțul iminent, cariera dusă pe apa sâmbetei, o 
afacere în pragul falimentului, o soră - singura ei rudă - 
gata să-şi încredinţeze viaţa unei mănăstiri venite parcă din 
Evul Mediu! Unde mai pui şi e-mailul primit de la Camille. 
Tulburător. 

Val se gândi la St. Marguerite, faimoasa catedrală unde 
surioara ei avea să se călugărească. 


„Asta în caz că îi dau voie." 

Nu i se potrivea de fel lui Camille, petrecăreaţa, mereu la 
braţ cu alt bărbat, mereu scăpând la mustață din câte-o 
încurcătură. Din ce-auzise despre St. Marguerite, se îndoia 
că păcatele surorii sale aveau să fie iertate cu una, cu două 
acolo. Mănăstirea St. Marguerite, cu porţile sale încuiate, 
cu mijloacele sale învechite de comunicare, cu regulile sale 
aspre, părea mai degrabă o fortăreață me- dievală decât o 
casă a Domnului. Era o enclavă peste care trecerea 
secolelor nu-şi pusese amprenta. Femeile ce trăiau în sânul 
lăcaşului plăteau tribut tradiţiei arhaice, disciplinei de fier 
şi unor mentalități antediluviene. În mare parte din cauza 
stareţei sau maicii superioare sau cum îşi spunea 
cotoroanţa aia de Charity. O revenire la apucăturile evului 
întunecat, cu pedepse corporale şi aşezarea fricii şi 
amenințărilor deasupra laudei lui Dumnezeu. Sora Charity 
era în egală măsură conducător şi temnicer. 

Nu înţelegea în ruptul capului de ce Camille voia să se 
călugărească într-o mănăstire atât de rigidă. De fapt, 
înţelegea, dar nu voia să accepte. 

Psssst! 

O şoaptă cam răutăcioasă adie prin mintea surorii Lucia. 
Lucia dădu ochii cu bezna chiliei sale micuţ. O trecură fiorii 
şi simţi un gust metalic în gură. „lată ceresc, fă ca 
gândurile negre să fie doar rămăşiţele unui vis urât." 

Psssst! 

lată-l! Cumplitul vestitor al nefericirilor ce vor urma. 
Dădu la o parte pătura şi căzu în genunchi, ducând pe 
negândite mâna spre rozariul ce anina de stâlpul metalic al 
patului. Făcu o cruce şi începu să recite în şoaptă Crezul 
Apostolic, mişcând buzele cu frenezie. Pe frunte îi apărură 
broboane de sudoare. „Cred într-unul Dumnezeu, Tatăl 
atotputernicul, făcătorul cerului şi al pământului." Credea, 
fără îndoială. Cu ardoare. De obicei, acest ritual învăţat în 
pruncie o liniştea. Când dădeau necazurile peste ea, îşi 


căuta mângâierea în mătăniile lucioase peste care-şi 
petrecea degetele în timp ce rostea rugăciunile. 

Psssst! Fiorii care-i şerpuiau pe sub piele o făcură să 
asude şi mai tare. 

„Vai, nu aici, te rog... nu în mănăstire!" Pierduse şirul 
gândurilor, aşa că strânse pleoapele şi se adânci din nou în 
rugăciune, lăsându-se cu coatele pe salteaua subţire şi 
încercând să ignore bubuitul din minte. Duse crucea la 
frunte şi dădu glas rugilor. „Trebuie să fie o greşeală", îşi 
spuse  înfrigurată, fără a zăgăzui şuvoiul cuvintelor 
familiare. De când intrase la mănăstire, hotărâtă să o apuce 
pe calea monahală, nu mai avusese asemenea „incidente', 
cum le numea maică-sa. Se crezuse în siguranţă aici. 

- Cred în... 

Psssst! De data aceasta mai tare. 

Vibraţia dureroasă despică văzduhul. Lucia îşi înghiţi 
vorbele şi scăpă rozariul. Se ridică în picioare, renunțând 
să mai amâne inevitabilul. Păşi desculţă pe podeaua rece, 
pătrunsă de freamâătul necazurilor ce se adunau la orizont 
asemenea unui uragan pe coasta Louisianei. Zări cu ochiul 
minţii capela mănăstirii şi încercă să oprească asaltul 
imaginilor. 

Un chip necunoscut. O rochie îngălbenită. O mantie 
întunecată, umflată de vânt. Buze contorsionate, pe care se 
citea moartea. Clănţănitul unei uşi greoaie, închise brusc. 
Un crucifix însângerat, şiroaie de sânge curgând din rănile 
sfinte ale Mântuitorului. 

Moarte! psalmodie o voce peste vâjâitul din mintea ei. 

Fugi pe coridorul luminat slab de câteva aplice prinse de 
perete şi cobori treptele spiralate, trecându-şi degetele 
peste balustrada tocită. Prin ochiurile întunecate ale 
vitraliilor pătrundea o lumină lăptoasă. Noaptea purta încă 
ultimele fărâme de căldură ale unei zile însorite de iunie. 

„De ce?" dădu Lucia curs şuvoiului de gânduri. „De ce 
acum? De ce aici? Este doar o nălucire, un vis urât. 
Întruparea tuturor temerilor tale, nimic mai mult." 


Inima îi bătea în ritmuri nebuneşti. Îşi făcu drum spre 
capelă, micuțul loc de închinăciune din spatele uriaşei 
catedrale, mânată de-un ţel nedesluşit şi sumbru. Deschise 
cu uşurinţă cele două uşi şi intră în casa Domnului. De 
regulă, în lăcaş domneau pacea, lumina şi nădejdea 
izbăvirii, dar în seara aceasta, în aer plutea un duh al 
răului, mai întunecat decât sufletul Satanei. 

- Tată ceresc, veghează-mi paşii. 

Îşi înmuie degetele în apă sfinţită, făcu o cruce şi intră în 
naos, unde toate viziunile îngheţară. Lumânările roşii 
aruncau umbre tremurătoare de-a lungul pereţilor. Un 
crucifix uriaş atârna de bolta arcuită, deasupra altarului de 
unde un lisus în agonie veghea asupra capelei. Lucia îşi 
făcu instinctiv cruce. Bubuitul din mintea ei se preschimbă 
în durere pură. Cu colţul ochiului zări o mişcare. O arătare 
înveşmântată în robă neagră se făcu nevăzută în spatele 
uşii. 

- Părinte? strigă ea, gândind că persoana care tocmai 
ieşise era un preot. Uşa se închise cu un pocnet surd. 
Aşteaptă! Te rog. 

Se repezi spre uşă. Părinte... Vai! Nu... 

Glasul îi pieri brusc, căci atenţia îi fu atrasă de o bucată 
de veşmânt ce flutura uşor deasupra podelei, lângă primul 
rând de strane. 

„Ce?" 

Inima îi stătu în loc. Ororile care-i străbătuseră gândul şi 
o treziseră din somn se derulau acum înaintea ochilor ei. 
Rochia îngălbenită. Buze contorsionate. Clănţănitul uşii şi 
dangătul clopotelor. Exact ca înainte. 

Adierea demonică îi mângâie ceafa. Se repezi înainte, 
aproape împleticindu- se. Ecoul paşilor ei pe podeaua rece 
de piatră se înălţă spre bolta capelei. 

„Nu e posibil! Nu se poate!" 

Fugi împiedicându-se spre altar şi spre vitraliul uriaş şi 
întunecat, înfricoşată de ce avea să descopere acolo. lisus 
veghea de la înălţimea crucifixului, schimonosit de durere. 


- Doamne, Dumnezeule! Dios! Mi Dios! 

Groaza îi năpădi trupul. O siluetă strâmbă zăcea în faţa 
stranei. ;No, por favor, Jesus. No, no, no! 

Sângele îi îngheţă în vine la vederea trupului ce zăcea pe 
spate, fără suflare. Înăbuşindu-şi un strigăt, Lucia 
îngenunche lângă mireasa înveşmântată într-o rochie 
jerpelită. Chipul îi era acoperit de-un voal subţire şi deşirat. 
Recunoscu figura lui Camille şi simţi cum i se-ntoarce 
stomacul pe dos. Avea chipul palid, buzele albastre şi ochii 
larg deschişi, acoperiţi de voalul diafan. 

- Sfinte Iisuse, icni Lucia. 

Atinse trupul cald al lui Camille în căutarea pulsului şi-şi 
petrecu degetul peste gâtul ei plin de vânătăi. Îi venea să 
verse. Cineva încercase s-o omoare. Dumnezeule, mai trăia 
oare, sau zvâcnetul acela infim fusese doar în închipuirea 
ei? 

- Camille, o imploră Lucia, cu glasul frânt. Nu ceda, te 
rog. Te rog. Mi Dios! 

Dangătul clopotelor răsuna a moarte. Lucia îşi înălţă 
privirile. Ajutor! 

Cineva să mă ajute! 

Glasul ei urcă până la înălţimea grinzilor, de unde făcu 
lent cale întoarsă. Vă rog! Apoi îi şopti muribundei la 
ureche: Camille, sunt aici. Sunt Lucia. Fii tare... Te rog, te 
rog... Nu ţi-a sosit ceasul... 

Dar cineva hotărâse că îi sunase ceasul şi, în pofida 
gândurilor bune, Lucia ştia pe cineva care dorea moartea 
lui Camille Renard. Rosti o scurtă rugăciune Tatălui, 
implorându-l din tot sufletul. După aceea, cu ochii 
înlăcrimaţi se apropie de urechea lui Camille: Nu ceda. 

Cu poala cămăşii de noapte încercă să oprească 
firişoarele de sânge ce izvorau din grumazul tinerei. 
Camille rămase nemişcată. Pielea cenuşie. Aproape rece. 
Sângele îi ţâşnea în continuare din răni. Lucia era pe cale 
să-şi piardă minţile. Trebuia să facă ceva. Orice! „Rogu-te, 
Doamne, n-o lua la Ceruri. Nu acum... nu încă... Doamne!" 


- Ajutor! strigă Lucia, nedorind să se despartă de 
prietena ei pe care-o ştia de când lumea şi de care se 
apropiase nespus în ultimul an. Nu se putea aşa ceva... pur 
şi simplu refuza să creadă... 

În mintea ei apăru chipul frumos şi vioi al lui Camille, cu 
surâsul ei misterios şi sprâncenele arcuite când ceva o 
amuza sau o nedumerea. O femeie cu conştiinţa grea, nu-i 
vorbă, o măicuţă cu prea multe secrete, pe care-o 
cunoscuse mult înainte ca ele două să se călugărească, 
fiecare când îi hărăzise soarta. Nu ţi-a sunat ceasul, 
Camille, rosti ea cu gâtlejul înfundat. Mă auzi? Nu pleca. Să 
nu. Dar sărmana năpăstuită îşi dăduse duhul, iar sufletul ei 
se înălța din trupul inert care-l găzduise odată. Răpit 
mişeleşte. Nu, te rog, Doamne... 

Auzi o uşă trântindu-se, iar clopotele îşi reluară cântul 
mâhnit. Lucia sări în picioare. Cineva venea. Perfect. 
Rezistă, îi spuse trupului palid, deşi undeva în adâncul ei 
ştia că era prea târziu. Vine cineva să te-ajute. 

Cuvintele ei se pierdură în aerul răcoros al nopţii. 
Îndoiala i se strecură în minte şi un fior îi străbătu trupul. 
Îşi luă prietena de mână şi rosti o rugăciune disperată în 
timp ce clopotele anunțau scurgerea unui ceas. Era într- 
adevăr vorba de ajutor? Nu cumva ucigaşul lui Camille se 
întorcea la locul faptei? 

Val se mai calmase. Neliniştea ce-i răscolise măruntaiele 
se mai domolise. 

Umplu cana ei favorită - uşor ciobită - cu apă caldă, o 
vâri în cuptorul cu microunde şi urmări cifrele de pe 
display. Cana, cumpărată online de pe ABC.com, înfăţişa 
distribuţia din Lost, într-o vreme serialul ei favorit. Camille 
i-o dăruise de Crăciun, o comoară cumpărată chiar înaintea 
difuzării ultimului episod, pe vremuri, când n-ar fi lăsat 
nimic să le distrugă prietenia, nici măcar pe Slade Houston. 

- Of, Cammie, şopti ea, clătinând din cap cu gândul la 
nenumăratele lor certuri, chiar când cuptorul îşi încheie 
programul. Val apucă toarta cu delicateţe, scotoci într-o 
cutie după un pliculeţ de ceai şi înmuie frunzele 
decafeinizate în apa fierbinte. 

Deşi clopotele bătuseră de miezul nopţii, somnul nu-i 
dădea încă târcoale - asta dacă ar fi reuşit măcar să pună 
geană pe geană. Ce spunea Slade mereu? Doar mulţumită 
insomniei sale nu fusese dată afară. Insomnia datorită 
căreia putea să lucreze şaisprezece ore şnur, deşi era 
plătită pentru opt. Slade exagera adesea. Asta făcea parte 
din umorul lui şmecheresc. 

Îşi răsuci gâtul şi închise ochii, şi pentru o clipă îi apăru 
în minte chipul soţului ei: solid, conturat de barbă, cu 
zâmbetul strâmb ce scotea la iveală dinţii albi, contrastând 
puternic cu pielea lui arsă de soarele texan. Şi ochii lui de- 
un albastru-închis, prăfuit. Slade Houston. Tare ca pielea 
tăbăcită, dintr-o bucată, cowboy în toată regula, chipeş 
peste măsură şi piază rea. Şi-atunci de ce-i alunecau 
gândurile spre el în seara asta? Sau cu o seară în urmă, sau 
cu două seri în urmă... 


- Un dobitoc, mârâi ea cu glas scăzut, alungând chipul lui 
Slade din minte. 

Clopotele amuţiseră de câteva minute. Bine. Pace. 
Linişte. Dar senzaţia ciudată că în cursul nopţii se 
întâmplase ceva groaznic n-o părăsi, sporindu-i iritarea. 

Mâine. 

Hotări s-o viziteze a doua zi pe Camille, în pofida 
metodelor machiavelice cu care cotoroanţa încerca s-o ţină 
departe. 

- Îmi pare rău, dar e cu neputinţă s-o vizitezi acum. 
Urmăm nişte reguli foarte stricte, îi spusese ultima oară 
când trecuse pe acolo fără să anunţe. Reguli pe care le 
urmăm cu sfinţenie, date de însuşi Tatăl nostru ceresc. 

Nu zău! Sora Charity îşi dezminţea cu fiecare ocazie 
numele. Val considera că maica stareță se ţinea cu dinţii de 
frâiele puterii, arogându-şi prea multă importanţă şi 
profesând o viziune strâmbă asupra religiei. O combinaţie 
nefastă. Valerie era hotărâtă să-i ţină piept de data asta. 

Ecoul ultimului clopot fu acoperit de paşii ce se apropiau 
de capelă. Pe Lucia o trecură toţi fiorii. Stătea cu ochii 
pironiţi la trupul lipsit de suflare şi încerca să se roage, dar 
nu-şi găsea cuvintele. Cine-i făcuse una ca asta lui Camille? 
Şi de ce? Rochia ciudată de mireasă, inelul însângerat din 
jurul gâtului... ce însemnau toate astea? 

Privi cu coada ochiului la uşa laterală care se închisese 
chiar când intrase în capelă, şi inima i-o luă razna. Nu era 
singura care văzuse trupul lui Camille întins pe podeaua 
capelei. Lucia stătuse la câţiva paşi de un posibil martor, 
sau poate chiar de ucigaşul prietenei sale. Spaima îi răscoli 
trupul, în aşteptarea ajutorului sau a criminalului. Îşi făcu 
cruce, se răsuci spre intrare şi strigă din toţi rărunchii: 

- Ajutoor! 

Uşa se izbi de perete, iar maica stareță, o femeie 
impunătoare, se repezi înăuntru, măturând podeaua cu 
rasa-i lungă şi neagră. Părul ei cărunt, tăinuit de regulă în 
spatele glugii, atârna acum în toate direcţiile. 


- Soră Lucy! Pentru numele Sfintei Fecioare, ce se 
petrece aici? 

Nemulțumirea i se citea pe chip, iar buzele i se 
împreunau într-o linie subţire. Dându-şi seama dintr-odată 
unde se afla, îngenunche şi-şi făcu cruce, trecându-şi 
degetele peste pieptul generos. 

- E sora Camille, îngăimă Lucia, fără să-şi ia ochii de la 
trupul prietenei sale. 

- Ce-i cu sora...? Vai mie! Maica superioară străbătu iute 
rândurile de 
strane şi tresări la vederea cadavrului. Doamne miluieşte, 
murmură ea. 

Se repezi spre nefericită, ecoul paşilor împletindu-se cu 
foşnetul rasei, şi îngenunche lângă Lucia. 

- Prea târziu. A murit. 

- Cum? De ce? şopti sora Charity, aşteptând parcă să 
primească răspuns de la bunul Dumnezeu, apoi rosti o 
scurtă rugăciune. Cine-ar face una ca asta? 

- Nu ştiu. A fost cineva înaintea mea, spuse Lucia, 
încercând să separe adevărul de închipuire, de imaginile 
care-i bântuiseră mintea înainte să coboare în capelă. 
Cineva a ieşit pe uşile ce dau spre coridor. Tremurând, făcu 
semn în direcţia respectivă. Cred că sora Camille era încă 
în viaţă când am intrat. 

Bătrâna stareță o prinse pe Camille de încheietură şi îşi 
lipi urechea de nasul ei, căutând orice urmă de viaţă. 
„Zadarnic“, îşi zise Lucia. 

- Ce căutai aici la ora asta, soră Lucy? întrebă maica 
stareță, folosind numele pe care-l luase la începerea 
noviciatului. 

- Păi, am auzit un zgomot, minţi Lucia, şi nu pentru prima 
oară. Nimeni nu-i cunoştea secretul, nici măcar preoţii care 
o spovedeau. 

- Din camera ta? 

- Da, eram în drum spre toaletă. Dându-şi seama că 
interogatoriul 


mai putea să aştepte, maica stareță îi porunci din genunchi: 

- Caută-l pe părintele Paul şi trimite-l aici. 

- N-ar trebui să sunăm întâi la poliţie? 

Maica stareță închise ochii, de parcă ar fi încercat să-şi 
păstreze cumpătul. 

- Fă precum îţi spun. După ce-l găseşti pe părintele Paul, 
du-te în biroul meu şi sună la poliţie. 

- Dar nu credeţi că ar fi mai bine să... 

- Nu mai comenta! Nu putem decât să ne rugăm pentru 
sufletul surorii Camille. Du-te! Dacă vezi vreo maică pe 
coridor, trimite-o la culcare! 

Expresia de pe chipul ei nu lăsa loc de discuţii, aşa că 
Lucia porni în grabă spre uşa pe care cineva se strecurase 
cu câteva minute în urmă. Să le trimită la culcare? În 
colivie mai degrabă. Sau în coteţ. „Doamne iar- tă-mă!“ 
Asemenea gânduri necurate îi arătau că nu era croită 
pentru mănăstire. 

Cu inima cât un purice, închise uşa şi se îndreptă în fugă 
spre biroul maicii stareţe. N-aveau decât s-o pedepsească 
mai târziu. Acum Camille era cea mai importantă. Deschise 
uşa de sticlă jivrată şi pătrunse în sanctuarul surorii 
Charity. Pe rafturile ce acopereau pereţii zăceau ordonat 
cărţi, lumânări, crucifixuri, un crin alb ce tocmai înflorise şi 
o poză singuratică a papei. Lucia dădu ocol biroului, unde 
ascultase de-atâtea ori predicile maicii stareţe, înţepenită 
în scaunul incomod oferit oaspeţilor, cu mâinile lipite de 
braţele de lemn lăcuit. Apucă receptorul greu al telefonului 
negru, un mamut din anii şaizeci, şi formă iute numărul de 
urgenţă. 

- Serviciul de urgenţă, cu ce vă putem ajuta? rosti glasul 
unei femei. 

- A murit sora Camille! A avut loc un accident groaznic la 
Mănăstirea St. Marguerite, adică în capelă... E moartă! 
Cred... cred c-a fost ucisă. Vă rog, trimiteţi pe cineva cât 
mai repede. 


Vocea ei tremurândă atingea noi înălţimi cu fiecare 
cuvânt. 

- La ce adresă? 

Lucia rosti dintr-o suflare adresa, numele ei şi numărul 
de telefon. 

- Ce fel de accident? 

- Nu ştiu. Am impresia că a fost sugrumată. Vă pot spune 
doar că e moartă şi că maica stareță este lângă trupul ei. 

- Omucidere. 

- Nu ştiu! Vă rog, trimiteţi pe cineva. Avem nevoie de 
ajutor. 

- Am trimis deja. Vă rog rămâneţi pe fir. 

- Nu pot... Trebuie să-l înştiinţez pe părintele Paul. 

- Domnişoară Costa, nu închideţi, staţi puţin să... 

Lucia lăsă receptorul să cadă cu un zângănit şi o luă din 
loc, strecurându-se în grabă pe uşa din spatele mesei, pe 
care doar maica stareță o folosea. 

Străbătu repede coridoarele întunecate cu podele 
lucioase, încercând să-şi ţină inima-n frâu, şi cobori în 
curtea interioară, unde o luă de-a dreptul la goană, de 
parcă Necuratul însuşi ar fi fost pe urmele ei. Trecu pe 
lângă arcadele udate de ploaie, apoi pe lângă fântână. 
Vântul dădea târcoale lespezilor de piatră, învolburând 
frunzele căzute şi faldurile cămăşii ei de noapte, îmbibate 
de apă. 

Nu putea să divulge nimănui motivul pentru care se 
trezise brusc, în miez de noapte. Ce-ar fi putut să le spună? 
Dacă ar fi pomenit cuiva de vocea care o călăuzise, de 
monstrul pe care aparent îl plăsmuise, ar fi luat-o drept 
smintită. Ceea ce nu era prea departe de adevăr. Nimeni în 
afară de Tatăl ceresc nu trebuia să afle de glasul ce-i 
bântuia minţile. Nici măcar părintele Paul sau părintele 
Frank. Le-ar fi dat de bănuit că este posedată - probabil aşa 
şi era -, dar nu voia să atragă prea multă atenţie asupra ei. 

„Nu te mai gândi la tine! Camille e moartă! Moartă! 
Cineva i-a făcut de petrecanie şi a lăsat-o fără suflare în 


capelă.“ 

lar glasul ştiuse. Şi o trezise. Totul era atât de 
tulburător! Trecu pe sub un portic udat de ploaie şi ajunse 
la uşa părintelui Paul, unde bătu cu putere. 

- Părinte, scânci ea, tremurând în lumina lăptoasă ce 
străjuia pridvorul preotului. Părinte, treziţi-vă, s-a 
întâmplat un... un accident teribil! 

Auzi paşi în ploaie şi foşnetul unui veşmânt de piele târât 
peste dalele ude. Cu coada ochiului zări o siluetă ieşind din 
negurile ce împrejmuiau grădina. La vederea ei, Lucia 
scoase un icnet de spaimă, făcu un pas înapoi şi aproape că 
se prăbuşi la pământ. Un bărbat masiv se ivi dintr-odată, cu 
chipul palid şi neînduplecat şi cu ochii tăinuiţi în umbra 
orbitelor. Părinte Frank, şopti ea, recunoscându-l pe 
preotul mai tânăr. 

Îşi duse iute o mână la piept, căci cămaşa de noapte i se 
lipise de piele lăsându-i formele la vedere, scăldate în 
lumina diafană. S-a întâmplat un accident groaznic, adică... 
vreau să zic... 

La un moment dat, înghiţi în sec, amintindu-şi de taina 
pe care sora Camille o împărtăşise cu ea. Taina acestui om. 
Sora Camille, în capelă... a... a... 

Şi atunci zări sângele care i se scurgea de pe sutană în 
şiroaie stacojii pe caldarâmul neted. 

- A murit, bolborosi el privind-o bezmetic. 

Tumultul pâraielor ce se scurgeau în canal îi acoperi 
aproape în întregime glasul aspru. E vina mea. Doamne 
iartă-mă, eu sunt de vină. 

- Tot trează? 

Glasul Freyei o trezi din reverie. 

- Mereu. 

Val încercă să alunge gândurile negre legate de Camille. 
Lăsă plicul de ceai în chiuvetă şi aruncă o privire furişă 
către arcada ce deschidea drumul spre casă. Când 
cumpăraseră acest han vechi, Val pusese ochii pe magazia 
transformată în căsuţă, iar Freya se instalase în 
apartamentul de lângă bucătăria principală. Freya cea 
pistruiată, cu cârlionţii ei roşcaţi şi ciufuliţi, apăru în 
bucătărie purtând un tricou uriaş şi pantaloni scurţi. Frişca 
se scurgea pe marginea cănii ei, dar Freya reuşi cumva să o 
prindă pe vârful limbii înainte să cadă pe linoleumul crăpat. 

Freya avea treizeci şi cinci de ani, dar îşi menţinuse 
silueta de gimnastă din liceu şi metabolismul unei fete de 
cincisprezece ani. 

- Arăţi ca naiba, observă ea. 

- Mersi. 

- Pe bune, ar trebui să tragi un pui de somn. 

De-ar fi putut. Val se răsuci şi se lăsă cu şoldurile pe 
tejghea. 

- Insomniacii de noi. 

Împărtăşea cu Freya neputinţa de a dormi. Freya ciocni 
cana de-a ei. 

- E decofeinizată. Asta nu înseamnă că o să trag un pui 
de somn în viitorul apropiat. 

- Şi ceaiul meu e decofeinizat. Îi zice „Calm“. 


Val sorbi puţin ceai de pe buza cănii. Apă fierbinte cu 
gust de ghimbir şi muşeţel, o informă ea. Chipurile e 
relaxant. Ia stai puţin. Hai să văd exact care e efectul 
garantat. Aruncă o privire peste eticheta cutiei goale. Da, 
am găsit. Formula unică a ceaiului „Calm“ alungă neliniştea 
şi grijile cu fiecare înghiţitură aromată. Acest amestec unic 
de muşeţel cu ghimbir şi iasomie aduce linişte şi 
mângâiere. 

- Ce să zic, făcu Freya, strâmbând din nas. Mângâiere? 
Fugi de-aici. Pare dezgustător. 

- Nu, doar plictisitor pentru amatorii de triplu espresso 
cu ciocolată şi Red Bull. 

- Haios, rânji Freya, aşezându-se pe unul din cele două 
scaune înalte de lângă măsuţa tip bistro la care stătea Val. 

Freya Martin, cu care era prietenă din clasa a opta, o 
convinsese să investească în acest han cu opt dormitoare 
din Garden District, la câteva străzi depărtare de St. 
Charles Avenue. Casa Briarstone, aşa cum era cunoscut 
hanul în stil georgian, nu suferise capriciile uraganului 
Katrina, dar proprietarii, rude de-ale Freyei, se săturaseră 
de calamităţile vremii şi hotărâseră s-o taie cât mai iute pe 
coasta Golfului Mexic. 

Freya hotărâse să se mute în locul lor. Unchiul Blair şi 
mătuşa Susie îi vânduseră imobilul, lăsaseră mai toată 
mobila acolo, îşi burduşiseră rulota şi porniseră la drum 
spre un loc mai uscat, prieteni noi şi nopţi nesfârşite de 
jocuri de cărţi şi martini. 

În starea în care se afla Val, destinaţia lor părea raiul pe 
pământ. 

Când Freya îi oferise un loc în hanul Briarstone, Val 
trecea printr-o perioadă dificilă, aşa că nu-i fusese greu s-o 
convingă să investească într-un conac georgian părăginit şi 
- după unele zvonuri - bântuit. Mai ales că era la nici doi 
kilometri de St. Marguerite. 

Freya se despărţise nu de mult de iubitul ei şi hotărâse 
să caute un partener de afaceri. Îi trimisese o propunere 


detaliată lui Val, care nu stătuse prea mult pe gânduri. Se 
întâlniseră şi bătuseră palma. Restul putea fi consemnat de 
istorie. O istorie nu întotdeauna plăcută. 

Clopotele amuţiseră şi doar răpăitul ploii se mai auzea 
afară, iar Val se întrebă dacă făcuse alegerea potrivită. Nu 
era pentru prima dată. Senzaţia stranie de mai devreme nu- 
i dădea nici acum pace. Îşi luă gândul de la ea şi aruncă o 
privire pe fereastră, dar turla bisericii era învăluită în 
beznă. 

- Hai, n-o mai dospi. Ce s-a întâmplat? întrebă Freya, 
ridicând din sprâncene. Stai o clipă, uită ce-am zis. Ceva e 
mereu putred. Stai să ghicesc... Slade? 

- N-are a face, rosti Val cu hotărâre. 

Freya dădu ochii peste cap, deloc convinsă. 

- Dacă tu zici. 

- Crede-mă, nu-i vorba de Slade. 

- Mereu e vorba de Slade. Hai să vorbim despre el. 

- Nici gând, făcu Val, trăgându-i o privire care spunea 
clar „nu cumva să încerci...“ 

- Vreau să-ţi spun doar că... 

- Am mai vorbit despre asta. Nu vreau să mă mai gândesc 
la el până când voi fi nevoită... la proces. 

- Dar... 

- Vorbesc foarte serios, Freya. Fără Slade. 

Nu voia să mai discute despre fostul ei soţ. Nu în seara 
asta cel puţin, când se simţea atât de nesigură. Freya i-ar fi 
spus vreo două, dar se abţinu. 

- Să nu uiţi că am încercat. 

- Promit. 

- A făcut ceva ce n-am aflat? 

- Tot ce se poate, ridică Val din umeri. Cine ştie şi cui îi 
pasă? 

Freya deschise gura, dar Val i-o luă înainte. Este 
Cammie, înţelegi? N-am mai vorbit cu ea de aproape o 
săptămână. 


Grinzile străvechi scârţâiră şi, pentru câteva clipe, lui Val 
i se păru că aude paşi. „O fi iar stafia“, îşi spuse ea. Freya 
credea că hanul este bântuit. Val nu-i împărtăşea opinia. 

- Ai auzit? rosti Freya. 

Spre deosebire de Val, prietena ei era atrasă de 
supranatural. Se aşază casa. 

- Se aşază ea de două sute de ani, comentă Val. 

Freya prinse ideea. 

- Am înţeles, eşti îngrijorată din cauza lui Cammie. Mare 
lucru. Sarah nu dă de mine cu săptămânile, şi e sora mea 
geamănă. Dacă ai da ascultare tuturor cărţilor despre 
gemeni, ar trebui să fim pe-aceeaşi lungime de undă şi să 
avem o legătură spirituală unică. 

Freya aruncă o privire semnificativă şi mai luă o 
înghiţitură de cafea. Între noi s-a format o legătură 
puternică în pântec. Sarah n-a prins mesajul. 

Val îşi plimbă degetul pe marginea cănii. 

- Cammie e altfel. 

- Probabil că e prinsă cu treburile mănăstireşti: se roagă, 
face penitenţă, fapte bune, ştii tu. 

Freya numără pe degete, sugerând că existau o mie de 
lucruri care-o ţineau ocupată pe Cammie. Poate a făcut 
jurământul tăcerii. 

- Cammie? făcu Val mirată. Camille Renard, fata 
sociabilă, deschisă, plină de farmec şi mereu pusă pe 
năzdrăvănii? Vorbim de-aceeaşi persoană, nu? 

- Da, rosti Freya, muşcându-şi buza. Mereu dă de bucluc. 

- În privinţa asta nu s-a schimbat, recunoscu Val. 

Neliniştea o încolţi din nou. 

- Asta-i problema, nu? Cammie nu-i croită pentru 
mănăstire. La fel cum nici tu nu eşti croită pentru o viaţă 
de poliţist. 

Val simţi acelaşi fior care o străbătea ori de câte ori se 
gândea la cariera ei ratată. Ar fi vrut să se apere, s-o 
convingă pe Freya că fusese un poliţist bun, dar n-avea 
rost. O pală năprasnică de vânt pătrunse prin fereastra 


deschisă şi flutură jaluzelele, adâncind parcă sentimentul 
eşecului. 

- Ei bine, am scăpat de problema asta, nu-i aşa? 

- N-am vrut să... 

- Ştiu, zise Val cu un gest alene. Nu-ţi bate capul. 

Era însă un subiect dureros, care-i picura venin în suflet 
şi-o ţinea trează în miez de noapte. Închise fereastra şi îşi 
văzu chipul oglindit în geam: palid şi fantomatic, cu pomeţii 
înalţi şi ascuţiţi, gura largă, trasă uşor în jos, şi ochii 
căprui, plini de griji. Părul castaniu îl purta prins într-o 
coadă. Ajunsese în ultimul hal, şi în exterior, şi pe 
dinăuntru. Ai dreptate, arăt ca naiba, murmură ea. 

- Trei zile de somn continuu şi o să fii ca nouă. 

Val n-ar fi băgat mâna în foc. 

Freya urmă: 

- Ţi-a spus cineva vreodată că-ţi faci prea multe griji? 

- Doar tu. 

- Atunci ia-o de bună. Nu te mai gândi la Cammie, bine? 
Nu e prima care intră în faza „renunţ la toate şi mă 
călugăresc". O să-i treacă. Un zâmbet îi încolţi în colţul 
gurii. Mă mir că n-au dat-o afară încă. 

„De-ai şti“, gândi Valerie, sorbind din ceai şi aruncând 
priviri furişe pe fereastră, spre turla întunecată a 
catedralei. „Doamne, Freya, de-ai şti!“ 

Slade Houston sondă întunecimea cu ochii mijiţi. 
Cauciucurile camionetei sale vechi derapară cu un şuierat 
pe şoseaua umedă, iar ştergătoarele se străduiau din 
răsputeri să îndepărteze şuvoiul de apă ce se revărsa din 
norii Louisianei. Bătrânul Bo, un câine cu origini incerte, 
şedea lângă el, cu botul lipit de geam. Din când în când îi 
arunca o privire piezişă, în speranţa că va opri odată şi- 
odată. 

- Nu în seara asta, băiete, i se adresă Slade în timp ce-şi 
făcea de lucru cu radioul, care pârâia întruna. 

Dădu peste o piesă de-a lui Johnny Cash, dar versurile nu 
reuşiră să-i abată gândurile de la motivul pentru care 


pornise în această cursă nocturnă. O misiune prostească în 
opinia celor doi fraţi ai săi, Trask şi Zane, care nu se 
sfiiseră să i-o spună în faţă în timp ce-şi pregătea Fordul 
pentru plecare, la apusul soarelui. 

- Nu înţeleg ce-ţi mai baţi capul cu femeia aia, bombănise 
Trask. N-o să te- alegi decât cu suferinţă. 

- Şi mai multă suferinţă, adăugase Zane, mezinul familiei. 

În orice caz, Slade nu le ceruse sfatul. Luase un sac de 
dormit şi unul marinăresc, apoi fluierase după Bo. 

- Aveţi voi grijă de casă. N-o să zăbovesc prea mult, îi 
asigurase Slade, în timp ce Bo, cu veşnicul său şchiopătat şi 
urechea roasă, îşi făcuse vânt în camionetă. Slade trântise 
portiera, sub privirile posace ale fraţilor săi. 

- Cât stai? întrebase Zane. 

- Nu ştiu. Depinde. 

- Poloseşte-ţi creierul, îl sfătuise Trask. 

- Cam târziu pentru asta, rânjise Slade, încercând de 
pomană să înveselească atmosfera. 

Îl urmăreau amândoi cu fălcile încleştate şi nemulţumire 
în priviri. 

Nu era de mirare. Nici unul din ei n-o îndrăgise din cale- 
afară înainte de căsătorie, şi cu-atât mai puţin acum. Slade 
încercase să nu mai dea importanţă problemei. Greierii se 
puseseră pe cântat, iar în depărtări se zăreau dealurile de 
vest, scăldate în nuanţe de auriu şi oranj. Trask nu 
renunţase cu una, cu două. 

- Ai de gând să te-ntorci cu ea? 

- Cu Valerie? făcuse Slade pe naivul, mai mult ca să-l 
amărască pe fratele său. Nu ştiu încă. 

- Dacă te legi la cap cu ea, eşti mai fraier decât credeam. 

- Nu cred c-ar vrea, nici dacă aş ruga-o. 

Ăsta era adevărul. 

- E o piază rea. 

- Mie-mi spui? 

Cu toate astea, pornise motorul camionetei prăfuite, 
dăduse puţin în spate, după care, fără a mai arunca o 


privire casei sale părăginite cu două etaje, apăsase 
acceleraţia. Nu băgase de seamă simfonia de culori a 
soarelui ce apunea îndărătul hambarului pe care şuiera 
girueta în formă de mustang. Bătrânul Ford îşi tăiase drum 
peste făgaşele ce brăzdau poteca, mângâiat pe pântec de 
ciulini şi costrei uscați, străbătând nesfârşita întindere de 
pământ punctată cu vite şi cai, moştenită de la tatăl lor. 

Când trecuse pe lângă bătrâna moară, un şoim cu coadă 
roşie săgetase văzduhul întunecat. Un semn bun, nu? 

Pornise radioul şi virase pe lângă vechea cutie poştală, 
spre drumul de ţară. Trecuse prin orăşelul Bad Luck şi 
ajunsese la San Antonio, de unde o luase spre răsărit, pe 
autostrada I-10, lăsând Texasul în urmă, alături de fraţi şi 
de ultimele raze ale soarelui. În căutarea unei femei care 
nu-l mai dorea. 

Hârtiile de divorţ zăceau în torpedoul maşinii, pentru a-i 
reaminti de acest trist amănunt. 


capitolul 5 


Telefonul sună puţin după miezul nopţii. Montoya oftă şi 
se întinse după mobil. Abby dormea ascunsă sub plapumă, 
aşa că avu grijă să nu ridice vocea şi ieşi tiptil din încăpere, 
cum făcuse de sute de ori. Era detectiv al departamentului 
de poliţie din New Orleans, iar apelurile târzii făceau parte 
din meseria sa. 

- Ce mai e şi-acum? se auzi glasul înăbuşit al lui Abby, 
înainte să dea plapuma la o parte şi să-şi îndepărteze 
câteva fire de păr de pe ochi. 

- O femeie moartă. Călugăriţă. Posibil crimă. 

Abby se îndreptă de spate, se rezemă de perne şi aprinse 
lumina. 

- O călugăriţă? 

- Din câte mi-a spus dispecera, da. Îmbrăcă o pereche de 
blugi spălăciţi ce zăceau la poalele patului, apoi scotoci 
după un tricou curat şi-l trase peste cap. 

- De ce-ar ucide cineva o călugăriţă? întrebă ea, 
încercând fără prea mult succes să-şi aranjeze părul. 

- Habar n-am, dar va trebui să aflu. Îi aruncă un surâs 
posac soţiei sale, în timp ce gândurile îl purtau către altă 
călugăriţă ucisă. Propria sa mătuşă. De-asta mă plătesc 
gras. 

- Ce să-ţi povestesc, comentă ea, fără să zâmbească. Să 
ai grijă. 

- Întotdeauna, o asigură el, pornind spre uşă. 

- Hei! N-ai uitat ceva? îi atrase ea atenţia, întinzându-se 
cu obrazul spre el. 

- Ba da! 

Montoya intră în debara, deschise cutia zăvorâtă şi 
înşfăcă pistolul. Prinse tocul la curea, vâri mâinile în 
buzunarele jachetei de piele şi se îndreptă spre uşă. 


- Atunci când vrei, poţi să fii un ticălos fără seamăn, îl 
acuză ea. 

- S-a întâmplat vreodată să nu vreau? 

- Ai dreptate, cedă Abby, dar ochii îi scânteiară pentru o 
clipă, iar cârlionţii roşcaţi care i se revărsau peste chip 
erau fermecători. 

- Nu uita că ai un copil acum. Nu intra în bucluc, bine? 
Vreau ca Benjamin să-şi cunoască tatăl. 

Montoya vâri pistolul în toc, traversă încăperea şi o 
împinse pe pat. 

- Şi eu. 

Se întinse peste ea şi o sărută cu râvnă, plimbându-şi 
limba prin gura ei şi mâinile pe spatele gol. Aşteaptă-mă, îi 
şopti el în ureche. 

- Nici gând, domnule detectiv, rosti ea jucăuş. 

Montoya îşi îndreptă gândurile numaidecât spre cazul de 
crimă, pentru a-şi ţine pornirile în frâu. O simplă arcuire de 
sprâncene era de-ajuns să-i trezească dorinţe dintre cele 
mai puternice. Ca în clipa de faţă. 

- Joci după cum ţi se cântă, îi spusese odată fratele său, 
Cruz. 

În privinţa asta, cel puţin, avea dreptate. 

- Mă-ntorc cât de repede pot. Fii pe fază. 

- Dumnezeule, scuteşte-mă, Montoya, ripostă ea. Se vâri 
înapoi sub plapumă, acoperindu-şi cârlionţii cu o pernă. Şi 
nu-l trezi pe Benjamin, sau voi fi nevoită să te omor. 

Montoya înţelese avertismentul, deşi vorbele ei se 
rătăciră prin puful pernei. N-avea de gând să-l trezească pe 
fiul său de trei luni. leşi din cameră cu zâmbetul pe buze şi 
aproape se împiedică de Hershey, ditamai labradorul 
ciocolatiu. Străjer neobosit la intrarea în dormitor, Hershey 
se ridică iute şi dădu fericit din coadă, ştergând praful de 
pe un dulap vechi de când lumea. Mereu la datorie, gata să- 
i ia până şi locul în pat. 

- Nici să nu te gândeşti. Trebuie să-şi doarmă somnul de 
frumuseţe. 


- Te-am auzit! 

Hershey luă vorbele ei drept invitaţie şi năvăli în 
dormitor. O umbră micuță sări de pe dulap şi o luă pe 
urmele lui. Era pisoiul lor, Ansel. 

- Minunat. 

Montoya se chinuia să-şi încalţe pantofii. N-avea timp să 
se îngrijească şi de animale, aşa că lăsă corvoada în sarcina 
lui Abby. Călăuzit de lumina albăstruie a lămpilor de veghe, 
străbătu coridoarele casei sale înguste, prin bucătărie şi 
sufragerie, până ajunse la ieşire. Noaptea era densă şi 
înăbuşitoare. Izul fluviului Mississippi atârna greu în 
văzduh. Traversă curtea în cadenţa ploii ce răpăia fără 
contenire şi se instală în scaunul călduros al Mustangului. 
Închise portiera, vârî cheia în contact şi porni motorul, apoi 
ştergătoarele, cu gândul la nebuniile ce se petreceau la 
acea mănăstire arhaică. Fără sirenă. Farurile stinse. Doar 
ştergătoarele ce îndepărtau stropii de ploaie şi glasul bine 
cunoscut al doctorului Sam, psihologul de la miezul nopţii. 
Străbătând străzile familiare, îşi aminti de incidentul cu 
Samantha Walker, pe-atunci gazda emisiunii şi, totodată, 
victima. Noroc că doctorul Sam era prin preajmă şi îi 
ajutase pe ascultători. 

Puţini şoferi se aventuraseră în această noapte ploioasă. 
Când ajunse la St. Marguerite, Montoya se lovi de un zid de 
maşini ale poliţiei, parcate în toate unghiurile posibile. O 
maşină de pompieri ocupa aproape întreaga alee, iar 
ambulanţa aştepta tăcută sub unul dintre stejarii uriaşi ce 
împrejmuiau clădirea. 

Montoya parcă lângă o maşină de poliţie şi se îndreptă 
spre catedrală, a cărei turle şi clopotniţe se înălţau în 
negura nopţii. Luminile albastre şi roşietice se oglindeau în 
ferestrele cu arcade gotice. Garguiele demonice care 
străjuiau înălțimile edificiului urmăreau cu maliţie agitația 
din stradă, contrastând puternic cu imensul crucifix ce se 
înălța de pe turlă. 


Montoya se opri în dreptul uşilor pentru a primi 
îndrumările necesare de la unul dintre poliţişti, apoi ocoli 
în grabă catedrala până ajunse la o uşă lăturalnică, 
străbătu un coridor scurt şi ajunse la capela ce se înălța în 
umbra impunătoarei biserici. 

De cum păşi înăuntru îl cuprinse nostalgia copilăriei, 
când mama lor îi ducea în fiecare duminică la slujbă. Izul 
de tămâie şi ceară arsă, licărul lumânărilor, şoaptele şi 
umbrele ce împânzeau încăperile cavernoase, cu 
vitralii înguste. 

Îşi înălţă privirile spre uriaşul crucifix şi, mânat mai 
degrabă de obişnuinţă decât de pietate, îşi făcu semnul 
crucii. 

Câţiva poliţişti vorbeau în şoaptă în spatele capelei, dar 
Montoya nu le dădu importanţă. Se îndreptă în schimb spre 
Rick Bentz, partenerul lui de ani de zile la poliţia din New 
Orleans, care stătea lângă altar. 

Bentz era cu cel puţin cincisprezece ani mai în vârstă 
decât Montoya, o rămăşiţă din garda veche. Se căsătorise a 
doua oară şi avea un copil de câteva luni, iar orele de 
nesomn i se citeau pe cutele ce-i brăzdau chipul precum şi 
în părul uşor cărunt. În afară de piciorul beteag, încă 
nevindecat după ultimul accident, Bentz avea un corp 
viguros, de boxer în retragere. Purta blugi, tricou şi 
jachetă, iar în acel moment cerceta cu priviri sumbre 
podeaua din preajma altarului. 

Montoya străbătu cu paşi grăbiţi naosul şi zări trupul în 
faţa primului rând de strane. De sub postavul ce-i acoperea 
chipul se revărsau fire de păr negru. Fata avea mâinile 
încleştate la piept, în jurul unui rozariu de lemn. Purta o 
rochie de mireasă îngălbenită şi cam jerpelită, era desculţă 
şi pe degetul 
inelar avea un inel de argint. 

- Cine-i fata? se interesă el. 

- Una dintre călugăriţe, îi răspunse Bentz. Sora Camille. 

- Aici a fost ucisă? În faţa altarului? 


„Ca un mieluşel", observă detectivul în gând. 

- Da. Se pare că s-a luptat cu atacatorul. Uite, julituri pe 
călcâie, o unghie ruptă. Să sperăm că i-a înfipt unghiile în 
carne şi că pielea ticălosului e încă acolo. 

Să fi dat norocul peste ei? Să fi găsit ADN-ul ucigaşului? 
Montoya se cam îndoia. 

- Deocamdată ăsta-i singurul cadavru pe care l-am găsit, 
îl informă Bentz, aruncând o privire în jur. Dar cine ştie, 
locul ăsta-i al naibii de mare. 

„Al naibii loc pentru o crimă", îşi zise Montoya, săgetând 
cu privirile crucifixul ce veghea pe masa împărtăşaniei. 

- Toată mănăstirea asta, dacă pui la socoteală catedrala 
şi terenul din jur, se întinde cale de câteva străzi bune, 
bodogăni Bentz. 

- Perimetrul e închis? 

- Totu-i închis aici noaptea, până şi uşile catedralei. Fie s- 
a furişat înăuntru înainte de lăsarea serii, fie este de-al lor. 

Montoya îşi cobori privirile asupra trupului subţire şi 
inert al fetei. 

- Ai făcut poze? 

- Da. 

Montoya îşi puse mănuşile de latex, se aplecă, îndepărtă 
postavul subţire şi fu întâmpinat de privirea pustie a 
frumoasei femei. 

O femeie pe care-o cunoştea. Îndeaproape. La naiba! 

Şocul îi tăie respiraţia. Trase o gură de aer în piept, şi 
sângele-i îngheţă în vine. Îi veni să vomite, dar încercă să 
se abţină. 

- Sora Camille, ziceai? 

- Da, aşa mi-a spus maica stareță. Numele ei întreg 
este... 

- Camille Renard, rosti Montoya, lipind strâns pleoapele. 
Încercă să-şi vină în fire. Cum de se întâmplase una ca 
asta? De ce? Dumnezeule, nici măcar nu ştia că era în oraş. 
Deschise ochii cu greu. Ochii sticloşi ai lui Cammie se 
holbau într-ai lui. Fir-ar al dracului, şuieră el printre dinţi. 


- O ştii? 

- Am cunoscut-o. Demult. 

O frântură de amintire îi străbătu gândurile, o frântură 
ce trebuia îngropată. Camille Renard. Atât de plină de 
viaţă. Atât de zvăpăiată. Atât de... schimbătoare. Ultima 
femeie pe care-ar fi văzut-o într-o mănăstire de maici. 
Colegă de liceu, explică el. 

- Raha... pentru numele lui Dumnezeu, murmură Bentz 
îngrijorat. Nu-mi spune că aţi fost împreună. 

Montoya strânse şi mai tare din dinţi. 

- Bine, nu-ţi spun. 

- Dar aţi fost. 

- În liceu. 

Suficient cât să i-o tragă, suficient ca ea să-şi piardă 
virginitatea. 


capitolul 6 


Sora Maura se acoperi cu pătura şi aşeză ochelarii pe 
noptieră, gata să răstoarne mormanul de cărţi ce zăcea sub 
aplica de perete. Salteaua ţeapănă şi veche de când lumea 
gemu sub greutatea ei. Mângăie cartea de rugăciuni pe 
care- o ţinea sub aşternuturi, lângă şold, dar rămase cu 
ochii deschişi. 

Luminile girofarurilor pătrundeau prin ferestruică şi se 
întindeau în desene ciudate pe peretele alb, scoțând în 
evidenţă crucifixul solitar. 

Inima ţinea ritmul girofarurilor. 

Foarte bine. 

Zâmbi întunericului, jucându-se cu paginile cărţii de 
rugăciune, dar nu se rugă. Nu rosti nici un psalm, nici un 
imn. Nu acum, cu tot freamătul din jur. 

De pe coridor răzbăteau glasuri înfundate. Maura nu-şi 
putea ţine emotia în frâu. Îşi repeta întruna să stea în pat, 
să se prefacă adormită, sau, dacă cineva o zărise cumva, să 
pretindă că fusese la toaletă. Se abţinea cu greu să se 
ridice. Putea să le spună că nu putea dormi din cauza 
durerilor de burtă. cine ar fi ştiut? 

Oare? 

Uneori se întreba dacă nu cumva scorpia aia picată din 
Evul Mediu ţinea evidenţa menstruației tuturor fetelor. N- 
ar fi fost mare surpriză. La urma urmei, mănăstirea asta 
era mai rigidă ca o grindă de oţel, iar sora Charity ţinea cu 
dinţii de metodele ei, de parcă ar fi fost cu-adevărat 
cuvântul Domnului. 

Sincer acum, chiar îi păsa bunului Dumnezeu la ce oră te 
trezeai dimineaţa, la ce oră luai micul dejun sau spuneai 


rugăciunea? Maura nu credea în balivernele astea, aşa cum 
nu credea că Tatălui ceresc îi pasă ce cărţi citeşte, cum se 
îmbracă sau cât de curată e camera ei. Nu-l percepea pe 
Dumnezeu ca pe-un temnicer, aşa cum îl percepea maica 
stareță. Era un chin de nedescris. Dar nu şi pentru Maura. 
Nu pentru multă vreme. Şederea la St. Marguerite era doar 
un hop în atingerea ţelului ei, o piedică pe care avea s-o 
depăşească în curând. Trebuia doar să aibă răbdare şi să 
mai aştepte puţin. 

Dădu aşternuturile la o parte cu furie, îşi trase părul 
peste umeri şi se ridică din pat. Tălpile întâlniră suprafaţa 
rece şi netedă a podelei. Maura privi cu coada ochiului spre 
uşă, apoi merse tiptil până la geam, pentru a vedea ce se 
petrece. Camera ei era chiar în colţul clădirii, iar dacă 
stătea pe vârfuri putea să se uite peste corpul central al 
mănăstirii, în grădină. Îşi lungi gâtul şi scrută priveliştea 
din exteriorul zidului, unde tocmai oprise un car de 
televiziune. Lumina farurilor se oglindea în bălțile de pe 
stradă. 

La auzul clopotelor nu-şi putu înăbuşi un zâmbet de 
satisfacţie. Poate că păcatele de la St. Marguerite aveau să 
fie, în sfârşit, scoase la lumină. 

Montoya nu-şi putea lua privirile de la chipul pământiu al 
lui Camille, deşi simţea că se sufocă. Chiar şi moartă era 
frumoasă, cu pielea netedă, perfectă, şi ochii aceia mari 
care scrutau în gol fără a vedea nimic. Gândul îl purtă spre 
anii petrecuţi împreună la şcoală şi de îndată simţi cum i 
se-ntoarce stomacul pe dos, cum i se încleştează fălcile. Era 
vie, neastâmpărată, isteaţă şi al naibii de frumoasă. 

- La dracu”, rosti el în şoaptă. 

Ce se petrecuse acolo? Încercă să alunge imaginile 
trecutului ce-i chinuiau amintirea, să se concentreze asupra 
prezentului. 

- Hei! făcu Bentz. Te simţi bine? 

- Da, minţi el. Ce naiba s-a întâmplat aici? 


Privirile îi coborâră pe gulerul însângerat al rochiei 
ponosite. Petele stacojii alcătuiau un sinistru model floral. 

- Nu ştim, spuse partenerul său, cu aceeaşi privire rece şi 
calculată. Ascultă, Montoya, dacă ai cunoscut-o n-ar trebui 
să mai participi la investigaţii. 

Nu luă în seamă sfatul lui Bentz. Deocamdată el era 
stăpânul anchetei, şi până nu primea un telefon de la 
procuratură sau de la vreun superior n-avea de gând să se 
dea la o parte. 

- Mi-e greu să mi-o imaginez într-o mănăstire. O mângâie 
uşor pe păr. 

- Ai auzit ce-am zis? 

- Da, stai liniştit, n-am să prejudiciez în nici un fel 
cercetările. 

Continua s-o privească înmărmurit, şi se întrebă dacă 
fata îl ştiuse pe agresor. Să fi fost un necunoscut? 

Pentru a doua oară în cariera lui victima era o călugăriţă. 
Mătuşa lui fusese torturată şi ucisă de un psihopat. În 
timpul acelor investigaţii o întâlnise pe Abby. 

Un fior sinistru de dejâ-vu îi răscoli trupul. Îl privi cu 
coada ochiului pe Bentz care stătea încruntat, adâncit fără 
îndoială în gânduri. 

Clopotul bătu o dată. O oră peste miezul nopţii. 

Montoya îngenunche lângă ea şi rămase cu privirile 
fixate pe chipul angelic al fetei, apoi aruncă o privire la 
rochia însângerată. 

- Ce-i cu rochia? 

- Nu ştiu. 

Făcu semn spre picăturile care împurpurau gulerul 
spălacit. 

- Sângele victimei? A avut grijă săi împrăştie sângele pe 
rochie? 

- Aşa pare, răspunse Bentz. 

- Cine-i dementul ăsta? 

- Unul tare bolnav. 


Semnele oboselii se făceau văzute pe chipul său, în 
special sub ochi. 

- Aşa-s toţi, nu? 

- Da. 

- Se pare că amicul nostru a făcut un soi de colier cu 
sângele ei. 

- Sau cu al lui, gândi Montoya cu voce tare. 

- Nu cred. N-avem noi norocul ăsta. 

- A fost violată? 

- Încă nu ştim, rosti Bentz încruntat. Cred că majoritatea 
măicuţelor care n-au fost căsătorite sunt virgine. 

Montoya simţi un gol în stomac. Se strădui să-şi alunge 
din minte canapeaua din dormitorul părinţilor ei, unde 
petrecuseră clipe de neuitat, sânii ei rotunzi şi tari, cu 
sfârcuri cafenii. Cercetă gulerul îngălbenit al rochiei şi 
clătină din cap. 

- Bine, dar unde-s celelalte haine, cele pe care le purta 
înainte să îmbrace rochia? Nu cumva a îmbrăcat-o ucigaşul 
după ce i-a făcut felul? 

- Din câte-mi dau seama, nu. Cât despre haine, am trimis 
doi băieţi să caute. Având în vedere orarul strict, aş spune 
că purta o cămaşă de noapte. Aşa- i aici, la zece se dă 
stingerea. Nu am reuşit să aproximăm ora decesului, dar 
trupul a fost descoperit la douăsprezece. Femeia care a 
găsit-o spune că a auzit clopotele bătând de miezul nopţii. 

Montoya aruncă o privire deasupra stranelor, spre pâlcul 
de martori din spatele capelei. Alături de preot şi 
călugăriţă, bine îmbrăcaţi amândoi, tremura o tânără 
înveşmântată într-o rasă mult prea mare pentru ea. Avea 
părul umed, iar privirile pierdute indicau faptul că se afla în 
stare de şoc. Lui Montoya i se păru că o recunoaşte de 
undeva, şi simţi cum groaza pune încet stăpânire pe el. 

„Ce dracu' se petrece aici?“ 

- Tinerica de colo, sora Lucia, l-a căutat pe preot. Zice că 
a auzit ceva, dar nu poate să spună cu exactitate ce. Drept 
urmare, s-a sculat din pat şi a găsit-o aici pe sora Camille. 


„Sora Lucia. Sora Camille. Fir-ar să fie, totul merge din 
rău în mai rău.“ Dar nu dădu glas temerilor sale. În schimb, 
făcu un comentariu evident: 

- Văd că bătrâna poartă rasă. 

- Nu-i cea mai modernă dintre mănăstiri, încuviinţă 
Bentz. 

Montoya aruncă o ultimă privire victimei. Camille avea 
vânătăi şi zgârieturi pe gât, de parcă cineva ar fi încercat s- 
o sugrume. Fără să vrea, îşi aminti cum obişnuia să-i 
mângâie gâtul, de cum o sărutase în spatele urechii. Simţi 
un gol în stomac. 

Ce descreierat fusese în stare de asemenea crimă? Şi de 
ce? Pe cine supărase Camille într-atâta de tare? Sau căzuse 
la întâmplare pe mâna ucigaşului? 

Montoya se îndreptă de spate şi îşi întoarse privirile spre 
grupul de oameni din spatele stranelor. Un poliţist vorbea 
cu măicuţa în vârstă, în timp ce sora Lucia asculta, 
înfăşurată în veşmântul bisericesc. Preotul, un bărbat pe la 
şaizeci de ani cu părul cărunt, avea o expresie devastată, şi 
nici măcar lumina slabă sau ochelarii fără ramă nu izbuteau 
să-i ascundă cutele ce-i brăzdau faţa. 

- Sora Lucia a descoperit cadavrul. Cred că a dat-o 
complet peste cap. 

Montoya cercetă atent chipul palid al tinerei, încadrat de 
şuviţe ude. Da, o recunoştea acum. Lucia Costa. De-a 
dreptul suprarealist. Golul din stomac se făcu şi mai mare. 

- Sora Lucia a strigat după ajutor, iar maica stareță - sora 
Charity, bătrâna de colo - a venit în grabă la ea, explică 
Bentz, făcând semn spre silueta masivă înfăşurată în postav 
negru. Charity Varisco, adăugă el, verificân- du-şi notițele. 
De cum a auzit strigătele surorii Lucia, s-a repezit spre 
capelă. A încercat s-o resusciteze pe victimă şi a trimis-o pe 
tânără să sune la poliţie şi să-l informeze pe paroh. 

- Cine a acoperit-o cu pânza de pe altar? 

- Maica stareță, spuse Bentz. Citind revolta de pe chipul 
colegului său, adăugă: Ştiu, ştiu, am discutat deja 


problema. Zice că n-a vrut să obstrucţioneze cercetările, 
dar din respect pentru victimă... 

Montoya trase cu ochiul spre femeia în cauză. Înaltă şi 
bine clădită, cu ochii fixaţi asupra poliţiştilor. 

- Ce relaţie exista între maica stareță şi victimă? 

- Nimic neobişnuit. Se cunoşteau de doi ani, de când 
Camille a intrat în mănăstire. 

- Ce poţi să-mi spui despre preot? 

- Preoţi, la plural. Cel în vârstă e Paul Neland, superiorul. 
Locuieşte aici, alături de preotul tânăr, Francis O'Toole. 

Montoya îşi ridică surprins privirile. 

- Părintele O'Toole? Frank... unde e? 

- L-am dus deoparte să dea o declaraţie. Vom face asta şi 
cu restul. 

Doi poliţişti încercau deja să împrăştie mulţimea adunată 
în spatele capelei. Sora Lucia îi aruncă poliţistului o privire 
rugătoare, apoi fu separată de grup. Agenţii o conduseră şi 
pe maica stareță în altă parte. 

Montoya simţi o durere acută în ceafă, care se răspândea 
în tot creierul. Erau deja prea multe feţe cunoscute. Mai 
întâi Camille, apoi Lucia, acum şi Frank O'Toole. Care erau 
probabilitățile? 

- Ce-ai aflat despre preoţi? 

- Cel în vârstă, Paul Neland, e aici de-aproape zece ani, 
locul doi la vechime după maica stareță, care are douăzeci 
de ani în cârcă. Amândoi vin de la o parohie din nord, cred 
că Boston. O'Toole e doar de cinci ani aici. 

- Vreau să vorbesc cu Frank O'Toole, ceru Montoya. 

Bentz fluieră prelung şi îl fulgeră pe partenerul său din 
priviri, de parcă i-ar fi citit gândurile. 

- Nu-mi spune că-l cunoşti şi pe el. 

- Ba da, recunoscu Montoya, deloc încântat de cursul 
gândurilor sale. Îl ştiu. 


Valerie şedea turceşte pe patul ei dezordonat şi încerca 
să-şi aducă la 


viaţă computerul îndărătnic. 

- Hai odată. Hai, îi porunci ea. Maşinăria icni şi gemu şi 
într-un final monitorul prinse viaţă. 

Era aproape unu şi jumătate noaptea. Ploaia se oprise, 
iar razele lunii, strecurate prin perdeaua norilor, împrăştiau 
o lumină sinistră asupra tufelor din faţa casei. 

Avea trupul istovit, dar mintea proaspătă. Ciudat. Se 
gândi să-şi verifice încă o dată poşta electronică înainte să 
stingă lumina şi să tragă, aşa cum nădăjduia, un pui de 
somn. Nu-şi făcea însă mari speranţe. Insomnie blestemată. 
Încă din adolescenţă reuşea cu greu să adoarmă dacă 
grijile nu-i dădeau pace. Încercase de toate, de la somnifere 
la exerciţii de gimnastică istovitoare, dar nu reuşea cu nici 
un chip să doarmă normal mai mult de două nopţi la rând. 

„Divorțul e problema. Şi grijile în privinţa lui Camille." 

Preţ de câteva clipe, ochii îi căzură pe singura poză cu 
Slade pe care-o mai avea. Îl înfăţişa călărind un cal cenuşiu 
şi sprinten pe nume Fulger, preferatul său. În urma lor 
fugea Bo, câinele lui zbârlit. În razele portocalii-violacee ale 
soarelui la asfinţit, Slade Houston era întruchiparea 
văcarului singuratic de Texas. Val făcuse poza şi hotărâse s- 
o păstreze, pentru a-i aduce aminte de căsnicie. Arsese 
toate celelalte fotografii, dar n-o lăsase inima s-o distrugă şi 
pe aceasta. Chipurile pentru că era singura în care apărea 
Bo. Dar în sinea ei ştia motivul. 

- Masochisto, şopti ea, aşezând fotografia cu faţa în jos, 
pe teancul de facturi care-i aminteau mereu de situaţia ei 
financiară destul de şubredă. 

Nu voia să se gândească la amărâtul ei cont bancar şi 
nici la destrămarea mariajului. Aruncă o privire la poza 
înrămată şi hotări s-o arunce la gunoi în zori. Nu era totuşi 
prea sigură. Îşi deschise poşta electronică şi scotoci printre 
spamuri până găsi e-mailul de la SisCaml. 

Slavă Domnului pentru internet, murmură Val în timp ce 
deschidea mesajul. Ok, Cammie, ce se petrece acolo? Textul 
de pe ecran era scurt: 


Mi-e din ce în ce mai greu. Nu mai rezist. Mă bate gândul să plec de la 
St. Marg. Ştii tu de ce. 

- Of, Cammie, gemu Val cu durere în suflet. 

Ştia, fireşte, de ce sora ei dorea să părăsească 
mănăstirea. Camille era însărcinată. 

- Îi ştii pe Frank O'Toole şi pe Camille Renard? întrebă 
Bentz, privindu-l cu luare-aminte. 

- Da, din liceu. 

Lui Montoya încă nu-i venea să creadă. Cum se 
întâmplase ca atâţia oameni dintr-un liceu micuţ să ajungă 
la St. Marguerite? Cum se făcea că fata cu care fusese 
împreună şase luni zăcea moartă la picioarele sale? Ochii îi 
fugiră spre medicul aplecat deasupra cadavrului şi înghiţi 
în sec. Privirile lui se intersectară din nou cu ale lui Bentz. 

- Asta nu e tot, mărturisi el. Călugăriţa de colo. Îndreptă 
un deget tremurător spre Lucia Costa. N-o ştiu foarte bine, 
dar într-o vreme ieşea cu fratele meu, Cruz. El e mai tânăr 
ca mine cu câţiva ani, iar ea era mai mică decât el. 
Terminasem deja liceul când a intrat ea în clasa a noua. 

- Carevasăzică e săptămâna revederilor, constată Bentz, 
îngustând pleoapele. 

- Naiba ştie. 

Montoya se îndepărtă furios de cadavru şi întrebă: 

- Cine-a ajuns primul aici? 

- Amos. 

Montoya îl zări lângă tânăra înspăimântată. Joe Amos 
intrase de curând în poliţie. Era un negru de doi metri, cu 


umerii laţi şi tenul cafeniu punctat de-o explozie de pistrui. 
Montoya se îndreptă spre coloana unde se afla Amos. 

- ... şi atunci eu, părintele Paul şi părintele Frank ne-am 
întors aici în fugă şi. povestea Lucia, dar amuţi când dădu 
cu ochii de Montoya. Şi. Vai, Doamne! 

Făcu ochii mari şi se retrase câţiva pasi. 

- Şi? insistă Amos. 

Lucia clipi de câteva ori, nevenindu-i să-şi creadă ochilor. 

- Eşti fratele lui Cruz, îngăimă ea, gata să leşine. 

- Aşa-i. 

Îngrijorarea era foarte vizibilă pe chipul ei. 

- Raymond sau... 

- Reuben. Sunt detectiv în cadrul departamentului local 
de poliţie. 

Amos îl străfulgeră cu privirea. 

- Vă ştiţi? 

- Am mers la acelaşi liceu, în urmă cu mulţi ani, 
încuviinţă Montoya. Într-o vreme se vedea cu frate-meu. 

- Semănaţi mult, constată Lucia, strângându-şi şi mai 
mult roba. Tu şi Cruz. 

- Aşa am auzit şi eu, spuse detectivul. 

Era limpede ca lumina zilei, şi oamenii i-o repetau 
întruna, de ani de zile. Cei doi fraţi împărtăşeau trăsăturile 
părinţilor. 

Amos ridică o mână. 

- În regulă, să ne întoarcem la declaraţie. Spuneai că ai 
auzit ceva. Ce anume? 

- Păi... nu ştiu cum să vă explic, rosti ea, înghițind în sec. 
Ceva ca un şuierat. M-a trezit din somn şi am simţit imediat 
nevoia să mă rog. 

- Un țipăt? întrebă Montoya. Sau un strigăt de ajutor? 

- Nici una, nici alta. Mi-e imposibil să spun ce era. 

„Nu zău?“ 

- Ai părăsit încăperea, continuă Amos. 

- Da, aşa cum v-am spus, eram tulburată, probabil 
avusesem un coşmar pe care nu mi-l aduceam aminte. 


Ştiam că nu voi putea să adorm în clipa aia aşa că am 
coborât în capelă, să mă rog. E liniştitor. 

Lucia era teribil de înspăimântată; părea că voia să se 
transforme într-un purice şi să dispară în noapte. 

Amos aruncă o privire peste notițele ilizibile din carneţel. 

- Şi atunci ai găsit cadavrul, ai văzut pe cineva părăsind 
capela, ai strigat după ajutor, te-ai întâlnit cu sora Charity, 
ai fugit în birou, ai sunat la poliţie şi te-ai întors în capelă 
după ce i- ai trezit şi pe preoţi. Ba nu, doar pe părintele 
Paul. Părintele Frank era deja treaz, nu? 

- Da, aprobă ea, dând încet din cap. 

Ca să întărească mărturia, sau ca să-şi împrospăteze 
memoria? 

Amos se scărpină în bărbie. 

- Şi apoi? 

- A! exclamă Lucia, dezlipindu-şi ochii de la Montoya. 
Apoi... ăăă, am aşteptat. Părintele Paul i-a verificat pulsul, 
după care ne-am rugat toţi pentru sufletul ei. 

Pe măsură ce vorbea, glasul îi deveni tot mai răguşit, 
nasul i se înroşi şi o podidiră lacrimile. Pe urmă. pe urmă... 
după câteva minute am auzit sirena. 

Trase adânc aer în piept, strânse roba şi mai tare şi se 
cuibări în sine însăşi. 

- Tu ai descoperit cadavrul? se interesă Montoya. 

- l-am spus dumnealui tot ce ştiam, replică ea, aţintindu- 
şi privirile spre Amos. 

Montoya n-avea de gând s-o lase cu una, cu două. 

- Spune-mi şi mie atunci, pe scurt. 

Lucia dădu să se retragă, dar încremeni. Îşi adună 
gândurile şi relată pentru a doua oară tot ce văzuse şi 
auzise. După ce maica stareță coborâse în capelă, Lucia 
sunase la poliţie, se întâlnise cu părintele Frank lângă 
zidurile mănăstirii, îl trezise pe părintele Paul şi se 
întorsese cu cei doi în capelă. 

- Ziceai înainte că ai văzut pe cineva ieşind din capelă 
când ai ajuns, îi aminti Amos. 


- Păi... cred că da. 

- Nu eşti convinsă? întrebă Montoya. 

- Nu. Uneori merg în somn, aşa că. nu văd limpede ce se 
petrece în jur, spuse ea, ridicând uşor din umeri. 

- Stai o clipă. N-ai pomenit absolut nimic de 
somnambulism până acum, o atenţionă Montoya. 

- Da, da, ştiu... Nu cred că era chiar somnambulism, dar. 

Părea gata să izbucnească în plâns. E greu de explicat, 
scânci ea. 

- Dar ai auzit zgomotul uşii închizându-se, deşi afară 
băteau clopotele? insistă Amos, pe care lacrimile femeilor 
nu-l mişcau defel. 

Lucia părea deopotrivă stânjenită şi înspăimântată. 

- Cred că da. 

„Nu este cea mai convingătoare mărturie", gândi 
Montoya. Nu stătuse niciodată de vorbă cu Lucia, deşi 
fusese coleg de clasă cu Pedro, unul dintre fraţii ei mai 
mari. Ce-l făcuse pe Cruz s- o placă aşa mult? Nu doar 
frumuseţea ei, ci şi puterile extrasenzoriale, sau ceva pe- 
acolo. Poate că fratele său inventase toată povestea. Îi 
mersese buhul pentru născocirile sale. După câteva 
întrebări suplimentare, menite să lege întreaga poveste, 
Montoya şi Bentz îl lăsară pe Amos să încheie procedurile 
şi plecară. 

- E drăguță, comentă Bentz. De ce s-a despărţit de frate- 
tău? 

- Accident de maşină. Cruz era la volan. Era s-o 
mierlească amândoi. 

Acesta era doar unul dintre motive, dar Montoya nu le 
cunoştea pe celelalte. Pe vremea aia era plecat din oraş, la 
facultate. 

Pe coridorul din spatele capelei dădură peste maica 
stareță, care dădea şi ea o declaraţie. În ciuda celor 
întâmplate, glasul surorii Charity era potolit şi calm. La 
lumina lumânării, chipul ei nu trăda cei şaizeci de ani pe 
care călugăriţa susţinea că-i are. 


- Le-am spus deja agentului Erwin şi colegilor săi tot ce 
ştiam, îl informă ea pe Montoya. 

În spatele tonului ei catifelat se ascundea tăişul unui 
pumnal. 

- Va trebui să luăm declaraţii de la toţi ocupanţii 
mânăstirii, zise Erwin. 

- Toată lumea doarme, rosti maica stareță, clătinând din 
cap. La ce bun să-i treziţi? 

- S-ar fi putut să audă ceva. Poate una dintre surori era 
trează la momentul respectiv, în drum spre toaletă sau mai 
ştiu eu ce. Există posibilitatea să fi văzut ceva, insistă 
Randi Erwin. Poate că una dintre ele ne-ar putea lămuri de 
ce-ar fi vrut cineva s-o omoare pe sora Camille. 

- Vai, Doamne, murmură maica stareță şi-şi făcu repede 
cruce, dându-şi parcă dintr-odată seama de gravitatea 
incidentului. Vă promit că o să vorbesc cu fiecare în parte, 
iar părintele Paul le va consilia... 

- Nu-i vorba de consiliere, interveni Montoya tăios, 
întrebându-se dacă nu cumva stareţa făcea pe naiva. 
Înainte să vorbiti dumneavoastră cu ele va trebui să le luăm 
câte o declaraţie. 

- La fiecare-n parte? rosti ea surprinsă. 

- Trebuie să vorbim cu toţi cei care locuieşte în 
mănăstire, precum şi cu cei care se aflau în noaptea asta 
aici, o lămuri Montoya. Fiecare va trebui să dea o 
declaraţie poliţiştilor. 

- lar eu vreau să aflu mai multe despre victimă, adăugă 
Erwin. 

- Suntem un ordin tainic, se încruntă maica stareță 
ridicând un zid de apărare împotriva anchetatorilor. 

- Una dintre maicile dumneavoastră a fost omorâtă. 
Haideţi să lăsăm taina la o parte, spuse Randi Erwin, era o 
femeie mică de statură, uscâăţivă, dar dintr-o bucată. 

Avea părul scurt şi zburlit şi nu purta niciodată machiaj. 
În liceu făcuse gimnastică de performanţă, iar acum era 
expertă în artele marţiale şi nu înghiţea baliverne nici de la 


colegii ei mai în vârstă, cu atât mai puţin de la această 
călugăriţă arogantă. 

- La noi nimeni nu duşmăneşte pe nimeni, se dădu într-un 
final bătută maica stareță, văzând că poliţia n-avea de gând 
să-şi ia tălpăşiţa. 

- Doar nu credeţi asta cu-adevărat, pufni Bentz. Oamenii 
sunt tot oameni. Îi supără pe alţii, le poartă pică, încearcă 
să se răzbune şi aşa mai departe. S-au purtat multe 
războaie în numele religiei. 

- Nu şi aici, se stropşi ea. 

- De ce e îmbrăcată în rochia aia? 

- N-am idee. 

- De unde o are? 

Maica stareță miji ochii. 

- Nu ştiu. 

- A sosit presa, îi anunţă agentul Chris Conway. Un 
reporter de la WKAM. 

- Spune-i să aştepte declaraţia lui Sinclaire, zise Bentz. 

Tina Sinclaire era purtătorul de cuvânt al poliţiei. Şi asta 
doar după ce informăm familia, continuă detectivul. 
Bănuiesc că au intrat deja pe frecvenţa noastră şi deci ştiu 
că e vorba de-o crimă, aşa că nu-l aburi. Roagă-l doar să 
aştepte puţin. 

- Priceput, rosti Chris, făcând cale- ntoarsă. 

- Care e ruda cea mai apropiată a lui Camille? o întrebă 
Montoya pe 
stareță, încercând să-şi amintească numele părinţilor ei. 

Din câte ţinea minte, tatăl ei, destul de bătrân, era 
angajat al companiei de căi ferate, iar maică-sa lucra ca 
profesoară cu jumătate de normă. 

- Părinţii ei au murit. Are o soră care trăieşte undeva în 
estul Texasului. Un orăşel mic, parcă... îmi scapă acum. 

Într-adevăr, Camille avea o soră cu vreo doi ani mai mică 
decât Montoya. 

- Îi ştiţi numele? 


- Ar trebui, dar... Veronica? Ceva de genul ăsta. Mă duc 
să verific. 

Lui Montoya nu-i sună bine numele, dar izbuti să şi-o 
închipuie. Înaltă, mai înaltă decât Camille, cu ochi mari şi o 
privire care-ţi pătrundea în adâncul sufletului. Camille era 
sociabilă, uşuratică, pe când sora ei era studioasă dar 
tranşantă, şi nu tolera prostiile adolescentine ale celor din 
jur. Montoya se ţinuse departe de ea, însă şi-o amintea 
destul de bine. 

- Nu cumva o cheamă Valerie? întrebă el. 

Maica stareță îl străfulgeră cu privirea, şi chipul i se 
schimonosi uşor. 

- Ba da. 

Încuviinţă din cap, dar acoperământul alb nu se clinti. 
Aşa o cheamă, Valerie. 

- Vă rugăm să ne daţi adresa ei. 

- Desigur. 

Sora Charity privi spre ieşire şi o undă de tristeţe îi 
străbătu chipul. Locul se umpluse de oameni. În ciuda 
împotrivirilor ei, criminaliştii intraseră pe pământul sacru 
al mănăstirii şi lucrau acum de zor la locul faptei. Făceau 
fotografii şi măsurători, cercetau zona pentru amprente, 
pulverizau Luminol pretutindeni şi căutau urme pe podea şi 
pe pereţi. Tehnicienii îşi făceau treaba cu o precizie de 
ceasornicar. 

- Asta-i de-a dreptul un sacrilegiu, bombăni stareţa, cu 
rugăminţi în priviri. Vă rog, opriţi-vă. Capela e un lăcaş 
sfânt, unde asemenea... 

Ridică o mână cu palma orientată spre medicul legist 
care cerceta trupul lui Camille, rugându-se parcă de capelă 
să-i alunge pe năvălitori. Urmăm nişte reguli stricte şi ne 
închinăm după un orar fix, şi nu putem să..., dar glasul îi fu 
înăbuşit de lacrimi şi nu izbuti să-şi ducă vorbele la bun 
sfârşit. Montoya nu ştia dacă stareţa suferea din cauza 
surorii Camille, de teamă ca reputaţia mănăstirii să nu fie 
pătată, sau pur şi simplu juca teatru. Este inadmisibil să 


daţi buzna aşa, continuă ea, cu glasul tot mai stins. 
Deranjaţi pe toată lumea, batjocoriţi lăcaşul sfânt cu 
benzile voastre galbene şi vă plimbaţi în voie lângă sfântul 
tabernacul. 

- A murit una dintre măicuţe, îi reaminti Montoya cu o 
uşoară iritare în glas. Se pare că a avut loc o crimă. 
Trebuie să ne facem treaba şi ne vom grăbi pe cât ne stă în 
putinţă, dar o vom face până la capăt. Preferabil fără 
amestecuri din partea celor neavizaţi. 

Chipul stareţei se schimonosi pentru câteva clipe, de 
parcă ar fi vrut să-l certe pentru lipsa de cuviinţă şi de 
respect. Se mulţumi însă să şoptească: 

- Fie. Trebuie să-mi văd de turmă. Nu uitaţi, vă rog, că vă 
aflaţi în casa Domnului. 

- Şi ceva necurat s-a petrecut într- însa. 

- Nu ştim ce s-a petrecut, rosti ea pe un ton categoric. 
Mă scuzati, dar trebuie să mă ocup de surori. 

Porni ca din puşcă, însoţită de foşnetul robelor şi de 
freamătul mătăniilor. Veşmântul ei era aranjat ca la carte, 
cu excepţia tivului, care era plin de noroi. 

Ciudat. 'Ţinuta ei era impecabilă... acum, în miez de 
noapte. Dormea oare stareţa îmbrăcată în rasă? Montoya 
hotărî s-o descoasă mai târziu, după ce bătrâna se va mai fi 
calmat. 

- Maică stareță, aşteptaţi puţin! interveni Bentz, ţâşnind 
în urma ei. Vreau să arunc o privire în chilia lui Camille. 

- Nu-i nimic acolo. 

- N-avem de unde să ştim. 

Bătrâna stătu o clipă pe gânduri, apoi încuviinţă fără 
tragere de inimă. 

- Haideţi cu mine, spuse, urcând scările ce duceau spre 
dormitoarele surorilor. 

„Da, voi purta o discuţie cu maica stareță", îşi spuse 
Montoya. „Între patru ochi." Deocamdată avea alte 
priorităţi. Se întoarse către Erwin. 


- Mă duc să discut puţin cu părintele O'Ioole, să văd ce 
are şi el de 
ZIS. 

„Fratele lui Cruz? Aici? Detectiv?" 

Sora Lucia simţi greutatea tot mai apăsătoare a pietrei 
din stomac. După ce descoperise trupul lui Camille îşi 
spuse că lucrurile nu puteau lua o întorsătură mai urâtă, 
dar se înşelase. 

De vină era Montoya. 

Semăna leit cu Cruz: pomeţii ascuţiţi, ochii întunecaţi, 
bănuitori, părul des şi lucios şi dinţii aceia albi care 
contrastau cu pielea arămie. Poate prea chipeş. Asta 
spusese tatăl ei despre Cruz. Era valabil şi pentru frate-său. 

La rugămintea maicii stareţe, Lucia se întoarse în 
camera ei, îşi trase roba peste umeri şi îşi prinse părul cu 


agrafe. Îl exilă pe Cruz Montoya în cotloanele minţii şi le 
trezi pe suratele ei, trimiţându-le în sala de mese. La 
întrebările câtorva măicuţe mai curioase din fire răspunse: 

- Nu ştiu ce se petrece, ştiu doar că maica stareță vrea să 
discute cu noi. 

Prima dintr-un şir nesfârşit de minciuni, îşi zise ea, cu 
gândul la glasul demonic ce-o trezise din somn şi îi întina 
sufletul. 

Sora Angela se trezi numaidecât, scoțând capul afară de 
parcă aştepta să i se bată la uşă. Îşi aşeză ochelarii subţiri 
pe pomeţii rotofei şi clipi pentru a se obişnui cu lumina. 

- Ce se petrece? 

- Nu ştiu, grăbeşte-te, rosti Lucia cu dinţii încleştaţi. Era 
a doua minciună. 

- Dar... 

- Te rog, maica stareță ne aşteaptă. 

Angela încuviinţă în tăcere şi se întoarse iute în cameră. 
Lucia bătu la următoarea uşă. Sora Dorothy nu răspunse. 
Lucia bătu încă o dată, mai tare, dar în zadar. Sentimentul 
de groază care-i dăduse târcoale mai devreme se cuibări în 
inima ei. Poate Camille nu fusese singura. Dacă ucigaşul 
urcase pe urmă acolo şi mai omorâse pe cineva? Lucia îşi 
luă inima-n dinţi, se agăţă de fărâma de credinţă pe care-o 
avea în acea clipă şi, cu mătăniile între degete, strigă: 

- Soră Dorothy? 

Cu coada ochiului zări uşa de-alături crăpându-se încet. 
În prag apăru sora Maura, cu eterna expresie 
batjocoritoare întipărită pe chip. 

- Ce-ţi veni? întrebă ea, punându-şi ochelarii ca nişte 
funduri de borcan. 

- Maica stareță ne-a rugat să coborâm în sala de mese. 

- De ce? se încruntă Maura. 

Era o femeie sobră despre care nu ştia mai nimic. 

- N-a zis. Te rog, grăbeşte-te. 

Din spatele altei uşi ieşi sora Edwina, cu furie în priviri. 


- Ce se întâmplă? vru ea să ştie, dându-şi şuviţele blonde 
pe spate. Era mai înaltă cu un cap decât Lucia, cu un trup 
atletic, faţă lătăreaţă şi pomeţi înalţi. În ochii ei albaştri 
scânteia mereu o flacără şi părea veşnic nemulțumită. 

- De ce baţi la uşa lui Dorothy? 

- Ne-a chemat maica stareță în sala de mese. 

- De ce? E miezul nopţii! 

- Ştiu. 

- Ce doreşte? 

Întrebări peste întrebări. 

- Sunt sigură că veţi afla din gura ei. 

- Tu de ce eşti trează? încercă Edwina s-o descoasă, 
aruncând o privire spre camera Luciei. De ce te-a 
însărcinat taman pe tine să ne trezeşti? 

Părea de-a dreptul indignată, de parcă primise o lovitură 
în orgoliu. 

Lucia nu avea timp să-i panseze mândria rănită. Avea 
propriile griji de care să se ocupe. Mai întâi era biata soră 
Camille, şi apoi, ca o culme a ghinionului, fratele lui Cruz 
Montoya era implicat în anchetă. Nervii îi erau încordaţi la 
maximum. 

- Te rog, îmbracă-te repede. 

- Tu ştii ce se petrece, nu-i aşa? acuză Edwina. 

Vorbea întotdeauna pe şleau, şi avea mereu impresia că e 
persecutată. 

- Maica stareță va lămuri lucrurile imediat. 

- Da, sigur, rosti ea sarcastic. 

Uşa lui Dorothy se deschise într-un sfârşit. 

- Ce-i? întrebă ea prin crăpătură. Dorothy era o femeie 
grăsuţă şi 
permanent îngrijorată, iar glasul ei nu trăda nici o urmă de 
oboseală. Dimpotrivă, părea suspicioasă. 

Lucia recită mesajul. În curând se deschiseră şi alte uşi, 
pe măsură ce 
agitația de pe coridor devenea tot mai zgomotoasă. 


- Dacă vrei, te ajut eu să le trezeşti pe celelalte, se oferi 
Angela. 

Edwina trânti cu putere uşa. Nu-ţi bate capul cu ea, o 
sfătui Angela depărtându-se de chilia acesteia. Este 
supărată fiindcă maica stareță te-a ales pe tine să-i 
transmiţi mesajul. 

Angela o prinse din urmă, dar Lucia nu găsi puterea să-i 
spună mai multe. Nu acum când era copleşită de 
întunecimea din inima ei, care-i pătrunsese mult mai adânc 
decât vestea morţii lui Camille. 

Atât de adânc. 

Lucia continuă să-şi numere mătăniile, deşi acum ştia de 
ce vocea demonică o trezise din somn, de ce îi şoptise acele 
cuvinte îngrozitoare, de ce sora Camille, sărman suflet 
torturat, fusese ucisă. Ştia, dar n-avea de gând să dezvăluie 
taina. 


Montoya străbătu coridorul îngust ce mărginea absida 
catedralei. Bătu la uşă şi intră, fără să aştepte vreun 
răspuns. 

Un poliţist cu mâinile încrucişate la piept veghea asupra 
bărbatului masiv, înveşmântat în rasă neagră, care stătea în 
conul de lumină împrăştiat de o lampă solitară. 

Părintele Frank O'Toole, sechestrat în această încăpere, 
stătea cu mâinile împreunate, pierdut în rugăciuni. Când 
auzi bătaia în uşă îşi ridică speriat privirile. 

- Reuben? bâigui el cu o urmă de îndoială în glas. 

Preotului nu-i venea să-şi creadă ochilor. 

- Cum o mai duci, Frank? îl salută Montoya, aplecându-se 
peste măsuţa ponosită pentru a-i întinde mâna vechiului 
său prieten. 

Frank O”Ioole i-o strânse zdravăn, ca pe vremuri. 

- Am avut şi zile mai bune, recunoscu el cu un surâs 
resemnat, o palidă amintire a zâmbetului larg pe care-l 
arbora în liceu. Ce faci aici? întrebă el, cu ochi scăpărători. 
Eşti cu poliţiştii ăştia? 


- Sunt detectiv acum. 

- Pe bune? Zâmbetul îi pieri. N-aş fi crezut că... 

- Nici eu. Nu m-am văzut niciodată lucrând în poliţie, şi 
în veci nu mi-aş fi imaginat că te voi vedea în sutană. 

În liceu, pe vremea când cocheta cu diverse fărădelegi, 
pasiunea pentru atletism îl ferise de infracţiuni mai grave. 
Prin intermediul sportului, Montoya avusese norocul să-l 
întâlnească pe Frank O'Toole. Frank era vedeta pe terenul 
de fotbal, numărul unu în echipa de baschet şi, în general, 
un elev de nota zece. Pe scurt, Frank era bun la toate. Avea 
o imagine excelentă şi se trăgea dintr-o familie 
respectabilă. Tatăl lui era un avocat celebru. 

La doar cincisprezece ani, Montoya încercase să-i spargă 
maşina - un Mustang clasic -, dar Frank îl prinsese asupra 
faptului şi ameninţase că-l va da pe mâna poliţiei. Fuseseră 
cât pe-aci să se ia la bătaie, dar până la urmă căzuseră la o 
înţelegere. Montoya îşi petrecuse şase sâmbete la rând 
spălând şi lustruind maşina aia afurisită, iar O'Toole îl luase 
pe mai tânărul său coleg în plimbările sale pe străzile New 
Orleansului. Legătura lor fusese mereu fragilă. Montoya 
abia îşi putea ascunde invidia pe stilul de viaţă şi 
popularitatea lui Frank, iar Frank nu scăpase niciodată de 
fascinația pentru firea rebelă a lui Montoya. Dimpotrivă, 
era de-a dreptul încântat să se-nhăiteze cu un puşti care 
era mereu la un pas de-a încălca legea. Probabil că prin 
intermediul lui Montoya, Frank îşi satisfăcea propriile 
porniri delincvente. Tânărul distins şi haimanaua. 

O'Toole oftă prelung. 

- Ai văzut-o pe sora Camille? 

Ţinea pumnii strânşi şi se freca încontinuu cu buricul 
degetului mare pe încheietură. 

- Da, confirmă Montoya. 

Imaginea îi ardea încă în minte. Avea probabil s-o 
păstreze acolo pentru tot restul vieţii. 

- Ce păcat, murmură preotul aţintindu-şi ochii în tavan, 
de parcă i-ar fi solicitat o explicaţie lui Dumnezeu. 


O'Toole îşi păstrase constituţia de invidiat. Avea, ce-i 
drept, câteva fire albe în păr, câteva riduri sub ochi, iar 
nasul îşi mai pierduse din eleganța tinerească. În opinia lui 
Montoya, semnele îmbătrânirii îi dădeau un aer mai 
interesant. 

- Povesteşte-mi ce s-a întâmplat. 

O scânteie se aprinse în ochii preotului. Regret? Furie? 
Începutul unei minciuni? 

- Şi eu aş vrea să ştiu. Eram cu un enoriaş bolnav. Arthur 
Wembley. Cancer la plămâni în fază terminală. Am petrecut 
seara împreună cu el şi cu soţia lui, Marion. Când m-am 
întors, am dat nas în nas cu sora Lucia, chiar în faţa 
locuinţei părintelui Paul. Lucia era panicată. M-a rugat s-o 
însoțesc în capelă. Frank strânse din dinţi şi ochii i se 
afundară în orbite. Am mers după ea, urmă el cu glas stins, 
şi am găsit-o pe sora Charity rugându-se deasupra trupului 
fără viaţă al lui Camille. Îşi drese glasul şi încheie: Poliţia şi 
salvarea au sosit după câteva minute. 

- De ce porţi sutana? se interesă Montoya. 

- Soții Wembley sunt de modă veche. [in la tradiţie. 
Pentru ei am purtat-o. De obicei n-o port. 

- Ai vreo idee de ce era Cam... sora Camille îmbrăcată în 
rochie de mireasă? 

- Habar n-am, scutură el din cap, înfigându-şi dinţii în 
buza inferioară. Rochia părea veche şi destul de ieftină. De 
felul celor pe care le poartă călugărițele atunci când îşi fac 
jurămintele şi devin miresele lui Hristos. 

- Vorbeşti serios? 

- E un obicei străvechi, iar St. Marguerite musteşte de 
tradiţie, ridică Frank din umeri. Nici nu se compară cu 
celelalte parohii. Măicuţele poartă rase, enoriaşii ţin post în 
Vinerea Mare. Deşi am înţeles că s-a reluat obiceiul ăsta, 
nu? 

Îşi feri ochii înainte ca Montoya să citească mai multe pe 
figura lui. 

- Ai cunoscut-o pe Camille în liceu? întrebă Montoya. 


- Nu, rosti el cu hotărâre, susţinându-i din nou privirea. 
Camille este... era mai tânără ca mine. N-am avut atunci 
ocazia s-o cunosc. Dar o ştiam pe sora ei mai mare. 

- Valerie? 

- Da. 

- Aţi fost împreună? 

- Nu. 

Cei doi schimbară o privire cu subîinţeles. Pe vremuri, 
Frank O'Toole, atletic, bine clădit şi cu priză la fete, făcuse 
furori printre tinerele de la liceul St. Timothy. La ce naiba îi 
trebuise lui preoţia? O viaţă de celibatar. Montoya nu 
înţelegea nici în ruptul capului. Frank păru să-i citească 
gândurile şi simţi nevoia să ofere lămuriri: Când surorii 
mele mai mari, Mary Louise, i-a fost pus diagnosticul de 
cancer limfatic, am făcut un pact cu Dumnezeu. Eu urma să 
devin preot şi să-mi dedic viaţa Lui în schimbul vieţii ei. 

- A funcţionat? întrebă Montoya, încercând să şi-o 
amintească pe Mary Louise O'Ioole. 

- Mary a murit anul trecut, dar nu din cauza bolii. Cu 
ajutorul lui Dumnezeu, a învins cancerul. Soarta a făcut să 
fie lovită pe trecerea de pietoni de un bătrân care a 
confundat frâna cu acceleraţia. Frank oftă şi îşi masă 
chipul, trecându-şi degetele prin favoriţii albi. Slavă 
Domnului, a murit pe loc. 

- Crezi că Dumnezeu s-a ţinut de târg? 

- Greu de zis, şopti el. Ar fi foarte arogant să-mi dau atâta 
importanţă încât să cred că Dumnezeu a sacrificat-o pe 
sora mea într-un soi de variantă religioasă a jocului Adevăr 
sau Provocare. Dar moartea lui Mary Louise mi-a pus la 
încercare credinţa şi vocaţia. 

- Ai trecut testul? 

Un muşchi zvâcni sub arcada lui Frank, însă chipul 
preotului rămase neschimbat. 

- Numai Domnul ştie asta. 

- Ce crezi că a păţit victima? 


- Ce n-aş da să aflu şi eu, murmură Frank aprins, dar îşi 
feri imediat privirile. 

- Deci o ştiai pe Valerie, dar nu pe Camille. 

- În liceu, da. 

- Valerie locuieşte în Texas? 

- Nu, e aici şi ea. 

- Aici, în New Orleans? 

Montoya reţinu amănuntul. Nu cumva îi spusese maica 
stareță că Valerie locuia într-un orăşel din Texas? 

- E proprietara unui han vechi din Garden District, dacă- 
mi aduc bine aminte. Nu mai ştiu cum îi spune, dar sora 
Camille mi-a spus că Valerie s-a mutat înapoi în New 
Orleans în urmă cu vreo doi ani. 

Glasul lui era blând şi distant, de parcă rememora 
discuţia. 

- Vorbeai adesea cu Camille. 

- Mai vorbeam din când în când. 

- Cât de des? 

- De câteva ori pe săptămână. Uneori mai des, alteori mai 
rar. 

- "Ţi-a pomenit vreodată de foştii ei iubiţi? 

- În afară de tine? i-o întoarse Frank, ridicând o 
sprânceană. 

Montoya îşi păstră cumpătul. 

- În general, era cineva care i-ar fi vrut răul? 

- Nu. 

- Avea duşmani? 

Părintele Frank clătină din cap. 

- Nu ştiu foarte multe despre viaţa ei personală. Cât 
despre spovedanie, numai Dumnezeu îi cunoaşte taina. 

- Şi tu. 

- Sau părintele Paul, zâmbi el rece. Îţi sugerez să vorbeşti 
cu sora Lucia sau cu sora Louise. Păreau să fie în relaţii 
apropiate. 

Dintr-odată preotul păru obosit, aproape iritat. 

- Mai ai alte întrebări? 


- Cred că e suficient deocamdată. Dar dacă mai simţi 
nevoia să-mi spui ceva... 

- Ştiu, Reuben. Dau un telefon. 

Îi aruncă un surâs îngheţat, se ridică în picioare şi ieşi pe 
uşă, urmat de faldurile sutanei, care aveau urme de 
mizerie. 

- Părinte Frank? 

Preotul se întoarse, un monument de răbdare şi 

bunăvoință. 
- Ai ceva mizerie pe sutană, îl informă Montoya, 
indicând pata neagră de pe sutana şi mai neagră. 
- Ce să fie? Se miră prelatul, încercând să zărească pata 
aproape invizibilă. Am fost afară, prin ploaie... 


Montoya îngenunche la picioarele preotului, având 
senzaţia ciudată că urma să fie binecuvântat, şi îi cercetă 
tivul. O bucăţică de crustă maronie i se lipi de buricul 
degetului. 

- Sânge, spuse el, privindu-l pe Frank în ochi. 

Preotul arboră o mină nedumerită. 

- Probabil că e al surorii Camille... de când am 
îngenuncheat deasupra ei. Am sperat s-o pot resuscita, m- 
am rugat, însă... 

Cuvintele îl părăsiră, iar amintirea îi schimonosi chipul. 

- Avem nevoie de sutană, rosti Montoya, ridicându-se 
pentru a privi suferinţa de pe faţa preotului. 

Frank tresăltă, gata să se împotrivească, dar se răzgândi 
în ultima clipă. 

- Fireşte, o să v-o dau îndată. Detectivul îl aştepta deja 
în pragul uşii. 

- Dacă nu te deranjează părinte, te voi însoţi. 

- N-ai încredere în mine, Reuben? 

- Cercetez o crimă, Frank. N-am încredere în nimeni, 
mărturisi Montoya. 

- Fir-ai să fii de...! Valerie înghiţi ultimele cuvinte ale 
înjurăturii când ieşi afară în zori. 

Urmări cu mânie în priviri camioneta hârbuită cu numere 
de Texas. Fordul era parcat sub ramurile unei sălcii de la 
marginea aleii, în spatele străvechiului ei Subaru. Era plin 
de noroi, iar pe parbriz se zăreau urme de mizerie în formă 
de arc, rezultatul strădaniei îndelungate a ştergătoarelor 
de-a îndepărta praful şi ploaia. Uşa din plasă se trânti în 
urma ei, moment în care două gaiţe albastre zburară de pe 
gard spre ramurile ocrotitoare ale salciei. 

Valerie nu le dădu importanţă. Privirile ei erau fixate pe 
camioneta aceea blestemată. 

În stânga era câinele ei, cu botul pe-afară, iar în dreapta, 
prăbuşit în spatele volanului, soţul ei. 

Se bucura să-l vadă pe unul din ei, însă nutrea cu totul 
alte sentimente faţă de celălalt. 


De cum o zări, Bo începu să latre şi să zgârie insistent 
geamul, dând vioi din coadă. Slade, al naibii ticălos, 
deschise ochii, se întinse şi rânji. Afişa acel rânjet care 
spunea „nu-mi pasă de nimic“, albeaţa dinţilor contrastând 
cu barba de o zi ce-i întuneca fălcile viguroase. Nimeni n- 
avea dreptul să arate aşa de sexy după o noapte petrecută 
cu capul pe volan. Ce dracu' făcea acolo? 

Pornise spre maşină, dar de cum îl văzu schimbă ruta şi- 
şi tăie drum prin iarba de la marginea grădinii de 
zarzavaturi pe care-o îndrăgea Freya atât de mult, la fel de 
pleoştită ca şi restul frunzişului. 

Portiera camionetei se deschise cu un huruit infernal şi 
Slade păşi pe pietrişul umed. Bo nu mai avu răbdare şi sări 
din camionetă. Scheunând şi tremurând din toate 
încheieturile, namila de câine se apropie de ea. 

- Bună, băiete, spuse Val cu inima topită, şi se lăsă pe 
vine ca să-l mângâie, fiind în schimb linsă drăgăstos pe 
faţă. Da, şi mie mi-a fost dor de tine. 

Câinele nu mai ştia cum să o mai alinte, şi pentru o clipă 
îşi aminti când îl luase de la adăpost, pe când era doar o 
mogâldeaţă neagră cu pete cafenii, ochi mari şi urechi ce i 
se lungeau până la pământ. 

- Cum rămâne cu mine? Ţi-a fost dor? întrebă Slade. 

Trânti portiera şi se rezemă de botul maşinii. Glasul lui, 
cu un uşor accent texan, aduse la suprafaţă amintiri ce ar fi 
trebuit să rămână pe veci îngropate. 

Val îşi ridică privirile, jucându-se în continuare cu Bo. 

- Cred că glumeşti, pufni ea, deşi situaţia nu era deloc 
amuzantă. Mi-e dor de tine ca de ciumă. 

Slade o privi neîncrezător. 

- N-ai ştiut niciodată să spui o minciună. 

- Spre deosebire de tine, maestrul într-ale amăgirii. Ce 
cauţi aici, Slade? 

Val se ridică în picioare şi razele soarelui îi alintară 
spatele, anunțând o zi caldă după o noapte furtunoasă. 


Gaiţele ciripeau vesele, acompaniate de ţipătul discret al 
unei bufniţe. 

- Vreau să vorbim. Doar noi doi. Între patru ochi. Fără 
avocaţi care cer două sute de dolari pe oră. 

- Am încercat deja şi n-a funcţionat. 

- Poate n-am încercat suficient de tare. 

- Nu zău? 

Se gândi la căsnicia lor, la clipele în care încercase să 
poarte o discuţie, iar el se închidea ca într-o carapace 
impenetrabilă. Dezastrul cu Cammie.  Orgoliul lui 
nemăsurat. Mândria şi încăpățânarea ei. 

- Ai ajuns aici în miez de noapte şi ai dormit în 
camionetă? se interesă ea. 

- Am ajuns cu câteva ceasuri în urmă şi, cum n-aveam 
rezervare, am zis că ar fi mai bine să nu te deranjez. 

- Bine-ai făcut, dar cred că vremea discuţiilor s-a dus. 
Gata! 

- Nu şi dacă facem amândoi un efort. 

- Poftim? Val ridică tonul, apropiindu-se de el. Ce-ai păţit? 
Unde-i cowboy-ul distant care nu dădea două parale pe 
căsnicia lui? Individul care sa dat la sora neves- ti-sii şi 
când a văzut că nu merge, a dat vina pe ea? 

- Nu aşa s-au petrecut lucrurile, ştii şi tu asta. 

Îi aruncă o privire oacheşă, de care Val se feri. 

În jurul lor, ziua îşi intra în drepturi. Val percepu 
schimbarea. Soarele se cocoţa tot mai sus, iar zumzetul 
traficului matinal ce răzbătea de pe St. Charles Avenue 
deveni tot mai zgomotos. Oamenii mergeau la serviciu. 


Era trecut de opt. Aţipise câteva ore după ce se 
zvârcolise la nesfârşit şi numai de Slade nu-i ardea acum. 
Trebuia să se-ngrijească de han. Freya pregătea deja micul 
dejun pentru o mână de oaspeţi care înnoptaseră acolo, iar 
izul de slănină, sirop de arțar şi plăcintă de mere îi 
pătrunse în nări. Slujba ei consta în servirea cafelei şi 
spălatul vaselor. 


- Ştiu un singur lucru, Slade, rosti ea hotărâtă. Dacă ai 
bătut atâta cale din Bad Luck până aici ca să tragi de mine, 
să mai încercăm o dată, ai venit degeaba. Nu mă 
răzgândesc. 

Blestematul de câine începu să scheaune şi o privi cu 
ochi mari şi trişti. Simţi un junghi în inimă. Dacă vrei, poţi 
să-l laşi pe Bo la mine, propuse Val. 

Un zâmbet îi înflori în colţul gurii. Se dădea în vânt după 
animale. Nu conta că erau de rasă sau maidaneze, ea le 
iubea pe toate. 

- Dacă vrei un câine, cumpără-ţi. 

- Bine, acceptă Val, cu toate că ea îl adusese de la 
adăpost, şi nu Slade. Totuşi, câinele avea să fie mai fericit 
pe întinderile texane, fugărind veveriţe, tatu sau iepuri, 
decât întemnițat în curtea hanului, adesea plină de străini. I 
se adresă cu tandreţe: O să-mi fie dor de tine, mogâldeaţă. 

În clipa în care se aplecă să-l mângâie pe creştet, zări cu 
coada ochiului o maşină de poliţie ce parca în faţa casei. 
Din vehicul coborâră doi bărbaţi. Val încremeni. Vai, 
Doamne, şopti ea, ştiind că nu era de bine. 

Fusese de partea cealaltă a baricadei de-atâtea ori, încât 
n-avea rost să se mintă. Simţi un gol uriaş în stomac, 
amintindu-şi de veştile cumplite pe care le adusese în 
trecut familiilor îngrijorate: „A avut loc un accident, sincere 
condoleanţe... regretăm pierderea dumneavoastră". 

Se pregăti pentru ce putea fi mai rău. Din depărtări 
insondabile răzbătu zgomotul vaselor de la bucătărie. 

Erau doi. Un poliţist tânăr, cu trăsături hispanice, într-o 
jachetă de piele, urmat de un individ mai îndesat. 

- Bună ziua, suntem detectivul Montoya şi detectivul Rick 
Bentz de la poliţia din New Orleans. O căutăm pe Valerie 
Renard. 

- Eu sunt, murmură ea, dar glasul nu era alei. 

Primi două cărţi de vizită de la detectivul mai în vârstă. 

Timpul se opri în loc. Valerie cercetă chipul tânărului. 
Fălci proeminente, nas acvilin, ochi măslinii. Ţipătul 


bufniței amuţi, iar o floare de bougainvillea căzu la pământ, 
împrăştiind petale rozalii în jur. 

- Montoya? repetă ea, ignorând zumzetul din minte. 

Bărbatul încuviinţă, de parcă se aştepta să-l recunoască 
de undeva. 

- Ce se întâmplă? întrebă Slade. Valerie? 

Val se uita ţintă la detectivul cu barbişon negru şi buze 
subțiri. 

- Dumneavoastră cine sunteţi? întrebă hispanicul. 

- Soţul ei. Slade Houston. Aş vrea să ştiu cine naiba eşti 
tu. 

De la picioarele lui, Bo mârâi ameninţător. 

- Gura! i-o tăie Slade cu priviri amenințătoare. 

- Doamnă Renard, spuse cel mai în vârstă, Bentz. Sunteţi 
sora lui Camille Renard, cunoscută drept sora Camille de la 
mănăstirea St. Marguerite? 

Cu coada ochiului se uita la câine. 

Dumnezeule! Inima începu să-i bată nebuneşte. Aduceau 
veşti groaznice despre Cammie. 

- Nu! rosti ea cu glasul stins, refuzând să dea crezare 
intuiţiei, refuzând să accepte motivul prezenţei celor doi 
poliţişti ce-şi ascundeau tristeţea în spatele unor măşti 
solemne. O privire în ochii lor era suficientă. Cei doi erau 
nefericiţii vestitori ai morţii. Nu Cammie, şopti ea, 
îngrozită. Nu Cammie. Nu, nu, nu se poate! 

Genunchii începură să-i tremure şi tot universul se 
fărâmiţă în mii de cioburi întunecate. Simţi un braţ 
puternic apucând-o de talie. Slade. 

- Doamnă Renard? spuse polițistul mai vârstnic, care-şi 
ascundea mai greu mâhnirea. 

- Sunt surori, interveni Slade, ţinând-o să nu cadă. 

- Cammie e surioara... dar nodul din gât nu-i îngădui să 
termine propoziţia. 

Nu se putea. Era imposibil. Cammie? Nu... nu, de 
necrezut. Tânără şi plină de viaţă, rumenă în obraji, 
zâmbetul ei ce putea încălzi orice inimă. 


Apoi îşi aminti de dangătul trist al clopotelor, de acel 
demon înveşmântat în mantie neagră ce-i bântuise visele, 
de lanţul lui ce zāngănea ameninţător. Demonul care-o 
vizitase în urmă cu o noapte, în ale cărui priviri lacome şi 
turbate citise semnele morţii. Durerea din inimă era 
sfâşietoare. Zumzetul din urechi prevestea moartea. 

- Am putea, vă rog, să intrăm în casă? întrebă Bentz din 
depărtări. 

Dacă n-ar fi ţinut-o Slade, s-ar fi prăbuşit la pământ. 

- Trebuie să vorbim, insistă detectivul. 

Demonul apăru din nou în închipuirea ei, mai puternic şi 
mai ameninţător ca oricând. Duhoarea lui pestilenţială îi 
pârjoli nările. Arătarea scoase un hohot triumfător şi rânji 
lasciv, dezvăluind un şir de dinţi ascuţiţi. 

„Nu ceda. Nu te lăsa pradă durerii. Fii puternică. Pentru 
Camille. Alungă-l pe acest vestitor obscen în abisurile 
minţii. Hai că poţi, Valerie. L-ai ţinut ferecat acolo o viaţă 
întreagă. Nu te preda. E doar în închipuirea ta. Vino-ţi în 
fire. Pentru numele lui Dumnezeu, nu ceda.“ 

Trase adânc aer în piept şi hotărî să nu capituleze în faţa 
întunericului şi a spaimei, cu toate că inima-i bătea mai să-i 
sară din piept, iar sângele îi era mai rece decât sufletul 
demonului. Bentz spunea ceva, însă Val nu-i mai auzea 
încercările jalnice de a-i transmite condoleanţe. Vocea lui 
părea să vină dintr-un tunel, dar prinse contur odată ce 
tânăra femeie îşi mai veni în simţiri. 

- Sigur e o greşeală, spuse ea pe negândite, dar 
conştientizarea nenorocirii i se înfipse adânc în creier. 

Acum înţelegea de ce nu mai primise alte veşti de la 
Cammie. Îşi aduse aminte de ultimul ei mesaj. Mi-e din ce în ce 
mai greu. Nu mai rezist. Mă bate gândul să plec de la St. Marg. Ştii tu de 
ce. Simţi cum i se rupe inima în două, dar în cele din urmă 
apariţia demonică se retrase în adâncurile minţii ei, ca o 
fantomă funestă, aşteptând un alt moment prielnic. 

- Ce s-a întâmplat? auzi limpede glasul puternic al lui 
Slade. 


Bentz îl privi cu coada ochiului pe Montoya şi spuse: 

- Nu ştim cu siguranţă. N-aţi vrea să mergem înăuntru, 
pentru mai multă linişte şi intimitate? 

Pe deasupra tumultului interior, Valerie auzi zgomotul 
traficului, ciripitul unei vrăbiuţe ce da roată unei tufe de 
caprifoi, şi zări ca prin ceaţă un cuplu de bătrâni trecând 
pragul hanului - oaspeţi probabil - nu înainte de-a arunca o 
privire curioasă în direcţia lor. Bărbatul îşi potrivea şapca, 
femeia se făcea că scotoceşte prin poşetă, în timp ce ochii 
lor urmăreau cu atenţie grupul pestriţ din faţa aleii. 

În momentul acela, clopotele se puseră pe tânguit, 
anunțând orele dimineţii şi amintindu-i lui Val de sora ei, 
prizonieră între zidurile mănăstirii care-ar fi trebuit s-o 
apere de rele. 

„Cammie... nu...“ 

În minte îi apăru chipul surorii sale pe când era doar o 
copilandră, cu dinţii aceia strâmbi şi nasul ei scurt şi 
îndesat. În copilărie, Camille o venerase pe Valerie. Dar 
odată cu furtunile pubertăţii, trupul ei prinse forme plăcute 
băieţilor, chipul ei se alungise elegant, cu pomeţi înalţi şi 
bărbie ascuţită, buzele ei generoase puteau trece într-o 
clipită de la un surâs larg la bosumflare, ceea ce-i sporea 
farmecul. 

Chiar şi în ochii unui băiat pe care Valerie abia dacă-l 
cunoscuse, o puşlama cu ochi de corb, astăzi polițistul ce 
stătea dinaintea ei. Reuben Montoya. 

Lui Val nu-i venea să-şi creadă ochilor. În locul 
şmecheraşului de altădată stătea un bărbat în toată firea, 
pe chipul căruia se citeau încă discret semnele nesupunerii: 
barbişonul deloc încurajat de regulament şi cercelul cu 
diamant din ureche, dovadă a îndemânării sale de a 
executa misiuni sub acoperire, de a juca rolul traficantului, 
al proxenetului sau al cine ştie cărui răufăcător. lar astăzi 
se înfăţişa înaintea ei pentru a-i aduce crunta veste despre 
femeia pe care-o cunoscuse intim cu câţiva ani în urmă. 


Privirea neîndurătoare a lui Montoya îi făcu pielea de 
găină. Ar fi vrut să-i ghicească gândurile. 

- Aţi cunoscut-o pe sora mea. 

Montoya încuviinţă şi buzele sale se pierdură într-o linie 
subţire. 

- Staţi o clipă, rosti Valerie, trezită brusc la rațiune. 
Jachetă de piele, tricou şi blugi. Haine de stradă. Sunteţi 
detectivi? întrebă ea. 

Simţi un gol uriaş în stomac. Cei doi nu erau poliţişti 
obişnuiţi, trimişi să aducă vestea decesului unei rude. 
Investigaţi moartea surorii mele? urmă Val. Inima-i galopa 
sălbatic. Ce naiba a pâţit? 

- Doamnă Renard, vă rog, stărui Bentz, aruncând un ochi 
spre bătrâneii din faţa hanului. Haideţi să discutăm 
înăuntru. 

- Ce s-a întâmplat? A avut loc un accident? Unde? La 
mănăstire? 

Zări însă teribilul adevăr în ochii detectivului şi 
închipuirea i-o luă înainte. 

- N-a fost un accident, bolborosi ea cu glas răguşit. A fost 
ucisă? 

„Ori şi-a luat viaţa.“ 

Dar nu dădu glas temerii, nu voia să creadă că ultimul ei 
e-mail fusese un strigăt de ajutor sau un bilet de sinucidere 
pe care îl primise mult prea târziu. 

Mi-e din ce în ce mai greu. Nu mai rezist. Mă bate gândul să plec de la 
St. Marg. Ştii tu de ce. 

- Dumnezeule, îngăimă ea. 

- Val, îi şopti Slade la ureche, răsucind-o în acelaşi timp 
spre căsuţă. 

O împinse cu blândeţe, fluieră după Bo şi le aruncă 
priviri furioase poliţiştilor. Hai înăuntru, să vedem ce au de 
zis cei doi detectivi, o îndemnă el. 

Ceva din glasul lui reuşi s-o scoată din valul de negare în 
care se scălda. Îşi trase mâna din strânsoarea lui şi-şi 
scutură mintea de gânduri negre. Indiferent ce urma să se- 


ntâmple, trebuia să fie pregătită şi nu avea voie să facă pe 
victima, să-şi lase grijile în seama soţului în care n-avea 
încredere, să ignore faptul că parte din îndoielile şi 
paranoia lui Camille îl aveau drept sursă pe Slade Houston. 

- Mă descurc, spuse ea, şi se depărtă câţiva paşi, urmată 
îndeaproape de câine. Singură. 

- Acum sunt aici. 

- Şi de ce, mă rog? scuipă ea. De ce în dimineaţa asta? Ce 
potrivire mai e şi asta? 

Nu aşteptă răspunsul. Îşi îndreptă spatele şi o luă cu paşi 
hotărâți spre bucătărie, trântind uşa în urma ei. Montoya, 
care-o urmase îndeaproape, prinse uşa înainte să se 
izbească de perete. Intră în bucătărie, străbătu un coridor 
îngust cu lambriuri de lemn masiv, vechi de zeci de ani, şi 
ajunse în sufrageria modestei căsuțe. Valerie se întoarse cu 
spatele la şemineul stins şi îi observă pe detectivi intrând 
cu grijă înăuntru, urmaţi de Slade, lua-l-ar naiba. 

Aruncă o privire peste cartea de vizită primită şi temerile 
ei fură confirmate. Rick Bentz era de la departamentul de 
Omucideri. Crivăţul din sufletul ei se preschimbă într-un 
sloi de gheaţă. 

- Sora mea a fost ucisă? şopti ea, holbându-se în ochii lui 
Montoya. 

„Doamne, nu, te rog, nu...“ 

- Îmi pare rău, spuse Montoya. 

Lui Valerie începură să-i tremure genunchii. „Nu, nu, 
nu!“ Ochii i se umplură de lacrimi şi imaginile trecutului îi 
năpădiră mintea, zdruncinându-i sufletul. Îşi aminti mai 
multe despre Reuben - Diego, cum i se spunea în liceu - 
Montoya şi îi veni să vomite. 

- L-ai arestat pe Frank O'Toole? 

Montoya strânse din dinţi. 

- Pe preot? De ce să-l arestăm? întrebă Bentz. 

Slade traversă încăperea şi rămase lângă ea. 

Valerie rosti fără şovâire: 


- Singurul care avea un motiv s-o ucidă e nenorocitul ăla 
ipocrit. 

Lacrimile îi ardeau ochii. De câte ori nu-i spusese surorii 
sale să fugă din mănăstire, să scape de Frank O'Toole, s-o 
rupă de tot cu el? Nu de-atâtea ori pe cât ar fi trebuit, 
gândi ea, simțind o armată de ace pătrunzându-i în inimă. 
Nu izbutise s-o convingă. Camille era aşa de încăpăţânată. 
Valerie fu cuprinsă de-un val de mânie, iar durerea îi 
sfârtecă inima. Nu ştiu dacă sunteţi la curent, dar Cammie 
e... era... însărcinată. Ia ghiciţi cine-i tatăl? 


capitolul 10 


Liniştea, sfinţenia şi siguranţa mănăstirii dispăruseră pe 
veci. Lucia simţea pierderea până în măduva oaselor, în 


timp ce străbătea cu iuţeală coridorul dormitoarelor. 

Chiar şi după plecarea poliţiei, când capela avea să fie 
curățată, chiar şi după ce trupul sărmanei Camille avea să 
fie îngropat şi ultimele rugăciuni în amintirea ei aveau să 
fie spuse, când reporterii şi fotografii de la televiziune ce 
dădeau târcoale mănăstirii se vor fi făcut nevăzuţi, St. 
Marguerite avea să poarte în continuare stigmatul crimei. 
Nici Lucia nu mai era aceeaşi persoană. Era nevoită să 
trăiască pentru restul vieţii cu acea povară năucitoare în 
suflet. 

Lucia îşi suflecă fusta şi încercă să alunge neliniştea ce i 
se cuibărise în inimă cu o seară în urmă. Dar umbra răului 
nu o părăsise şi nu părea să fie afectată de razele de soare 
ce pătrundeau în diverse culori prin vitraliile de lângă 
trepte. 

Era o zi senină şi călduroasă, dar în sufletul ei domnea 
gerul. 

După o noapte agitată se trezise şi participase împreună 
cu suratele ei la rugăciunea de dimineaţă din paraclis, apoi 
petrecuse o oră adâncită în meditaţie, recitând sfântul 
rozariu. Rutina se întrerupsese când fuseseră convocate în 
sala de mese, unde părintele Paul, părintele Frank şi maica 
stareță le vorbiseră cu multă căldură despre sora Camille şi 
apoi reţinut despre tragedia ce se petrecuse în incinta 
sfântului lăcaş. Lumea de-afară invadase sanctitatea 
mănăstirii, iar călugărițele erau invitate să se roage pentru 
sufletul surorii Camille şi să caute liniştea sufletească în 
învăţăturile Domnului. 

- 'Ţineţi minte, le povăţuise părintele Paul mâhnit, 
sunteţi miresele Domnului nostru lisus. La el să căutaţi 
ajutorul în aceste momente dificile. 

Părintele Frank închisese ochii pentru o clipă, de parcă 
ar fi vrut să alunge o amintire. 

Maica stareță îşi plecase fruntea şi făcuse o cruce, dar 
Lucia nu găsea alinare în vorbele Mântuitorului, căci 


gândul ei o purta întruna la chipul palid şi la buzele vineţii 
ale surorii Camille, întinsă pe podeaua capelei. 

Înghiţise în sec şi ochii ei întâlniseră privirile chinuite ale 
părintelui Frank, care renunţase la sutana pătată de sânge. 
Să fi fost oare al surorii Camille? Ştia oare părintele că era 
însărcinată? Mai mult, ştia că sora Camille descoperise asta 
de ceva vreme? 

Ruşinea o făcuse să-şi întoarcă privirile, dar căutătura 
răscolitoare a preotului îi rămăsese întipărită pe retină. 

Nu ascultase cu prea multă luare- aminte la restul 
vorbelor, deşi îşi amintea vag pe cineva pomenind că 
poliţiştii aveau să plece în curând şi capela urma să fie 
curățată şi binecuvântată. 

De parcă rugăciunile şi apa sfinţită puteau spăla răul. 

Lucia se întrebă dacă avea să mai poată îngenunchea 
vreodată dinaintea crucifixului fără ca imaginea trupului 
inert al lui Camille să-i încolţească în minte. 

După întrunire li se îngăduise o oră de meditaţie, înainte 
să-şi reia sarcinile obişnuite. 

Lucia cobori în grabă treptele, nepăsătoare la zgomotul 
pantofilor pe lespedea lucioasă, trecându-şi degetele peste 
balustrada de lemn. Trebuia să plece. Moartea lui Camille 
avea să aducă în scurtă vreme ruina mănăstirii St. 
Marguerite. Oare asta era intenţia ucigaşului? Oare crima 
fusese doar o răfuială personală, sau viza atenţia opiniei 
publice? Se gândi la scumpa, nefericita Camille. O legau 
atâtea de ea, de la faptul că îşi petrecuseră copilăria în 
acelaşi cotlon al oraşului la faptul că se cuplaseră cu fraţii 
Montoya. Gândurile o purtară imediat la Cruz. 

Sfinte Doamne, nu voia să-l mai vadă niciodată. 

Că vorbise cu fratele lui, detectivul, era una, dar când 
văzuse asemănarea dintre cei doi, mai că n-o luase la fugă. 
Cruz Montoya era singura persoană care-i ştia tainele, care 
o atinsese până în adâncul sufletului, care aproape c-o 
băgase în mormânt. Inima îi tresări în piept. Teamă sau un 
fior erotic? Uneori, când îşi amintea ce obişnuia să facă cu 


Cruz, simţurile i-o luau razna, şi străfulgerări senzuale îi 
biciuiau mintea. Pielea lui netedă şi arămie, părul negru de 
pe pieptul musculos, abdomenul lui perfect, felul în care i 
se lipeau blugii de coapse, fundul său bombat şi dur... toate 
aceste imagini îi făceau sângele să fiarbă în vene. 

„Gata!“ îşi spuse în sinea ei. 

Cu fiecare gând se îngloda şi mai mult în păcat. Acum se 
predase Bisericii, era mireasa lui Hristos şi nu trebuia să 
râvnească la nici un bărbat. Cu atât mai puţin la Cruz 
Montoya, care- i frânsese inima cu atâta uşurinţă. Şi frate- 
său, detectivul, care semăna atât de mult cu el... O privire 
fusese suficientă să declanşeze şuvoiul amintirilor ce-ar fi 
trebuit să rămână pe veci îngropate. 

- Dă-mi tărie, şopti ea, cu gândul la zâmbetul obraznic de 
pe chipul lui Cruz, la strălucirea diavolească pe care-o avea 
în priviri. 

Sângele îi alerga nebuneşte prin vene. Lucia se blestemă 
în tăcere. „S-a zis cu astea!“ hotări în gând. 


- Sora ta era însărcinată? 

Montoya rămase cu gura căscată la auzul acestei veşti. 

Micuța clădire ce adăpostea pe vremuri caii era legată de 
han printr-un coridor îngust, oferindu-i Valeriei Renard o 
oarecare intimitate. 

- Da, răspunse Val cu năduf. Riduri fine îi înconjurau 
acum colţurile gurii. Sa încurcat cu Frank O”Ioole, explică 
ea, apoi, bănuind ce avea să întrebe, continuă: Da, ştiu, ea 
era călugăriţă, el era preot şi amândoi au depus jurăminte 
de castitate, dar credeţi-mă pe cuvânt, e însărcinată. 

Ceva se frânse în ea. Înghiţi în sec de câteva ori şi se 
sprijini de şemineul rece. 

- Vreau să zic... era. Doamne Dumnezeule, chiar a murit? 

Soţul ei încercă s-o consoleze, dar ea îl respinse. Privirile 
ei se înălţară din nou spre Montoya. 

- 'Ţi-aduci aminte pe Frank din liceu. Favoritul 
domnişoarelor. Şi-a schimbat costumul pe sutană, dar 


năravul ba. Şi nu era la prima abatere. Camille mi-a spus că 
avusese o aventură cu altă călugăriţă... Doamne, cum o 
chema? 

Îşi pironi ochii în tavan, încercând să-şi pună rotiţele în 
mişcare, să se împace cumva cu moartea surorii ei. 

- Cu altă călugăriţă? întrebă Bentz, care nu părea să 
înghită povestea ei. 

Se gândea probabil că e în stare de şoc şi halucinează. 

Valerie încuviinţă. 

- Camille mi-a spus-o mai demult. 

- Îţi aminteşti numele? 

- Nu... ba da, stai puţin. Lily sau Leanne... pe-acolo în 
orice caz. 

Val suspină şi îşi drese glasul, încercând să pună stavilă 
şuvoiului de lacrimi. 

- Cum s-a întâmplat? 

Cei doi detectivi se uitară unul la celălalt, dar nu 
răspunseră. 

- Vreau să ştiu. 

- Din câte ne dăm seama, prin strangulare, spuse Bentz. 
Nu ştim cu exactitate ce i-a provocat moartea, dar... aşa 
pare. 

Valerie închise ochii cu faţa împietrită. Şi-o închipui pe 
sora ei încercând să tragă aer în piept, cu ochii ieşiţi din 
orbite. 

- A strangulat-o? 

- Vom afla mai multe în zilele următoare, o asigură Bentz. 

- Unde? Val se întoarse spre Montoya. Unde a omorât-o? 

- În capela de la St. Marguerite, pe la miezul nopţii. Mai 
multe nu vă putem spune. 

- E sora mea, şopti Val. 

Montoya încuviinţă. 

- Ştim, dar până nu analizăm cu atenţie dovezile, nu 
putem să ne aruncăm în presupuneri. 

Valerie acceptă pentru moment explicaţia lui şi făcu 
eforturi să-şi ţină lacrimile în frâu. Se îndreptă de umeri şi 


încercă să-şi păstreze calmul. 

- Dumneavoastră nu locuiţi aici, nu? îl întrebă Bentz pe 
Slade. 

Îşi dăduse şi el în sfârşit seama. 

- Am sosit azi-noapte, din Texas. 

- Locuiţi în Texas? 

Slade încuviinţă. Lui Valerie îi venea să intre în pământ 
de ruşine. 

- Tar dumneavoastră domiciliaţi în New Orleans? 
continuă Bentz seria întrebărilor. 

- Da... eu şi Slade suntem separați. 

- O ştiaţi deci pe Camille Renard, spuse Montoya. Cât de 
bine? 

- Era cumnata mea, răspunse Slade, susţinându-i 
privirile. 

Valerie se gândi la legătura dintre cei doi şi se făcu albă 
ca varul. 

- Eraţi apropiaţi? se interesă Bentz. 

Slade ridică din umeri. 

- Eram o familie. A stat cu noi o vreme. 

- Când? vru Bentz să ştie, scoțând un carneţel. 

- În urmă cu câţiva ani. 

- Înainte să se alăture ordinului. 

- Da. 

- Aş putea s-o văd? interveni Valerie. 

- Cu siguranţă, spuse Montoya, deşi în sinea lui nu i se 
părea o idee aşa de bună. Trupul fusese deja identificat. 
Întâi însă vă rugăm să răspundeţi la nişte întrebări. Ce ştiţi 
despre prietenii lui Camille? Avea duşmani? Cunoaşteţi pe 
cineva care-ar fi vrut să-i facă rău? 

- În afară de Frank O'Toole? ripostă ea furioasă. Ascultaţi 
ce vă spun, nimeni n-avea un motiv mai bun s-o ucidă pe 
sora mea decât laşul şi ticălosul ăla care se ascunde în 
spatele sutanei. A sedus-o, a lăsat-o însărcinată şi când a 
aflat că avea de gând să-l părăsească, a ucis-o ca să-i 
închidă gura. Punct. 


- Staţi o clipă, făcu Bentz. Voia să se despartă de el? 

- Da, rosti ea, luptându-se cu lacrimile. Ultima oară când 
am vorbit la telefon mi-a zis ceva de genul „Trebuie să scap 
de-aici“. Ştiţi ce mi-a spus pe urmă? Cei doi detectivi 
aşteptară cuminţi răspunsul. Mi-a spus că n-o să-i convină 
deloc. Că o s-o omoare. Valerie suspină şi se şterse la ochi. 
Şi nu zicea asta doar aşa, ca metaforă, adăugă ea. Vorbea 
foarte serios. 

Avea ochii roşii de furie. 

- A ameninţat-o vreodată? întrebă Montoya. 

- Pâi... nu ştiu. Nu mi-a... comunicat toate detaliile. Val 
clipi puternic pentru a-şi ţine lacrimile în loc şi îl privi cu 
dispreţ, de parcă ar fi fost bătut în cap. Nu ştiu multe 
despre relaţia lor, dar ştiu că era imorală, desfrânată şi aşa 
mai departe. Hărţuire sexuală e puţin spus! 

Făcu un pas hotărât în faţă. Slade o prinse de 
încheietură, dar Val îşi trase mâna şi îşi continuă tirada: 

- Ascultaţi-mă bine, aveţi de-a face cu un psihopat, un 
narcisist, un ţicnit care a băgat-o în sperieţi. Camille credea 
că urma s-o ucidă pe ea şi pe copil ca să-şi salveze afurisita 
de reputaţie. Tânăra femeie era gata să izbucnească în 
lacrimi. Dacă nu mă credeţi, vorbiţi cu legistul, care-o să 
confirme că era în luna a doua sau a treia. 

- Vreau să descoperiţi tot ce puteţi despre Francis 
O'Toole, spunea Bentz la telefon. 


Montoya călcă acceleraţia şi îşi tăie drum prin traficul 
aglomerat. Geamul era deschis şi mirosul de benzină 
amestecat cu izul de carne la grătar pătrunse în maşină. 

- Nu, habar n-am care-i al doilea prenume, dar cât de 
greu poate să fie să- l aflaţi? Are treizeci şi cinci de ani şi e 
preot la St. Marguerite. A absolvit St. Timothy, liceul privat, 
în urmă cu vreo... douăzeci de ani? 

Montoya încuviinţă şi depăşi camionul care împrăştia 
fumul acela groaznic, dar fu oprit de culoarea semaforului. 
În curând camionul era din nou lângă el, eliberând noxe în 
voie. 

Bentz îl ascultă în tăcere pe tânărul detectiv de la secţie, 
apoi spuse: 

- Află tot ce poţi despre o oarecare soră Leanne sau Lily, 
care a părăsit mănăstirea în urmă cu câţiva ani. Nu, nu 
încă, dar sper să-i aflu şi numele de familie în curând. Las’ 
că nu-i aşa greu. Nu mai umplu femeile mănăstirile, ca pe 
vremuri... Da. 

Culoarea semaforului se schimbă, iar Montoya demară în 
viteză, lăsând în urmă camionul şi pe şoferul său care se 
chinuia cu schimbătorul. Mai e un individ despre care 
vreau informaţii, continuă Bentz în timp ce Montoya 
încetini pentru a-i permite unui idiot să traverseze într-un 
loc interzis. Houston îl cheamă. Da, exact, ca oraşul. Slade 
pe numele mic. Locuieşte în Texas, Bad Luck... Ce? Nu, 
ăsta-i numele orăşelului. Jură că aşa se numeşte. E 
căsătorit cu sora victimei. Se poate să fi avut o aventură cu 
victima. Da, ştiu, dar asta era înainte ca ea să se 
călugărească. Mda, nu chiar Sunetul muzicii. Am priceput. 
Bine, acum ne îndreptăm spre morgă. Sună-mă când ai 
ceva. 

Bentz închise şi înjură în barbă. 

- Crezi că e implicat şi cumnatul? întrebă Montoya. 

Detectivul de la volan ridică din umeri. 

- A condus toată noaptea. Singur. N-are alibi. Taman în 
noaptea crimei. Nu se înţelege deloc bine cu nevas- tă- sa. 


După ce-a stat cu ei o vreme, Camille Renard îşi ia lumea în 
cap, Biblia în mână şi intră la St. Marguerite. Coincidenţă? 
Nu prea cred. 

- Poate ai dreptate. 

- Nu strică să-l verificăm şi pe el. 

- Nu se potriveşte cu rochia de mireasă. 

- Nimic nu se potriveşte cu rochia, rosti Bentz. 

Montoya nu-l vedea pe cowboy în persoana ucigaşului, 
dar nici pe Frank O'Toole. Mă gândeam acum, urmă Bentz, 
scărpinându-se în bărbie, că mănăstirile, capelele şi 
catedralele sunt locuri de nădejde. Ştii ce vreau să zic, 
oamenii merg şi se roagă acolo... 

Clătină din cap. Pădure fără uscături nu există, ce-i 
drept, dar majoritatea enoriaşilor sunt bine intenţionaţi şi 
oameni cu frica lui Dumnezeu, sfârşi el, aruncând o privire 
plină de semnificaţii partenerului său. 

- În mare parte da, consimţi Montoya, deşi văzuseră 
amândoi unde pot duce dogmatismul şi isteria religioasă. 
Totuşi, problema e că şi religia tot pe oameni se 
construieşte. 

- Am vorbit cu părintele Paul Neland aseară. 

- Nu zău? 

- Nu era în apele lui, evident, dar mi-am imediat seama 
că nu-l avea la inimă pe colegul lui mai tânăr. Nu atât din 
ce-a spus, cât din ce a omis să spună. Mă în- treb dacă ştia 
despre relaţia lui cu măicuţa. 

- Poate că O'Ioole i se spovedea lui. 

- Ca să-şi bată un cui în talpă? După cum văd eu 
lucrurile, dacă se află că O'Toole şi-o trăgea cu una dintre 
călugăriţe, ăştia o să-i facă vânt imediat. Prea multă 
reclamă negativă. Arhidieceza e sătulă să tot apere poame 
stricate, preoţi care-şi fac de cap cu novicele. 

Nemulțumirea se citea pe chipul lui Bentz. Telefonul 
sună şi detectivul răspunse: 

- Da, am priceput, rosti el după câteva clipe. 


Închise şi se întoarse spre Montoya. Zaroster ne anunţă 
că informaţia a scăpat la presă. WKAM o dă pe post la 
amiază. A apărut deja pe canalul de ştiri şi primim 
telefoane peste telefoane. 

- La naiba! Repede s-au mai mişcat. Nici bine n-am 
anunţat ruda cea mai apropiată. 

- Ştiu, bombăni Bentz încruntat. Dar o călugăriţă ucisă e 
ditamai ştirea. 


Sora Lucia intră în bucătărie şi-şi dădu seama că 
întârziase rău de tot. De cum intră în încăperea cavernoasă, 
gândurile despre Cruz o părăsiră. 

Câteva dintre colegele ei pregăteau de zor prânzul. Cu 
mirosul de pâine coaptă năpădindu-i nările, surprinse cu 
coada ochiului căutătura furioasă a Reginei, bucătăreasa 
mireană ce nu părea să zâmbească niciodată. Stătea lângă 
plită şi punea zarzavaturi într-o oală pe foc, şi printr-o 
singură privire reuşise să-i comunice nemulţumirea. 

Era o femeie robustă, cu părul sârmos mereu prins în 
coadă, şi purta nişte ochelari uriaşi cu lentile heliomate 
care ar fi trebuit să fie perfect transparente în interior, dar 
păstrau o nuanţă cenuşie. 

Alături, sora Irene curăța căpşune în chiuvetă cu o 
iuţeală de profesionist. 

Lucia îmbrăcă repede şorţul şi-şi reluă locul la tejgheaua 
de marmură fină unde sora Angela şi sora Devota 
frământau aluatul. Angela îi adresă un zâmbet, dar Devota 
rămase cu ochii în tejghea, vârându-şi adânc degetele în 
coca moale. 

Cele două călugăriţe se deosebeau una de alta ca ziua de 
noapte. Angela avea pomeţii rotofei, părul blond, făină pe 
ochelari, era mereu veselă şi cu zâmbetul pe buze, chiar 
dacă uneori cu capul în nori. Obişnuia să uite tot soiul de 
reguli şi dădea adesea de necaz, când fredona, de pildă, 
câte o melodie în timpul meditaţiei sau când fugea prin 
grădină în loc să meargă. Nu se înţelegea prea bine cu 


disciplina şi încercările de a-i înăbuşi efervescenţa erau 
zadarnice, spre supărarea maicii stareţe. 

De cealaltă parte, Devota era o femeie înaltă şi tăcută 
care întâmpina mari probleme cu respectul de sine, cel 
puţin în ochii Luciei. Avea trăsături plăcute, precum părul 
negru şi cârlionţat sau zâmbetul discret, dar era extrem de 
ruşinată de faptul că şchiopăta, din cauza unui accident din 
copilărie despre care nu voia să vorbească în ruptul 
capului. Nu-i de mirare că făcea voluntariat la clinica St. 
Elsinore. Devota urma cu sfinţenie regulile şi le atrăgea tot 
timpul atenţia suratelor sale, în special Angelei, când 
acestea săreau calul. 

- Ai întârziat, se stropşi Regina la Lucia, după ce consultă 
ceasul antic ce străjuia uşa. Din nou. 

- Îmi pare rău, spuse tânăra maică. 

Regina se făcu şi mai neagră la faţă, dându-i de înţeles că 
scuzele n-aveau nici o valoare. Căutătura ei ar fi băgat pe 
oricine în pământ, dar azi Lucia n- avea timp să se 
gândească la ea. 

- Avem nevoie de mai multă făină, rosti Regina tăios, apoi 
se întoarse la oala ei uriaşă. 

Angela şi Devota se uitară imediat la ea. Angela îşi dădu 
ochii expresivi peste cap, iar Devota se mulţumi să ridice 
din umeri, căci sprijinit de uşa cămării stătea un sac de 
făină nedesfăcut. Ai auzit ce-am zis? o luă Regina la rost. 

În bucătărie se aşternu tăcerea. Sora Irene se opri din 
curăţatul câpşunelor şi aruncă o privire peste umăr. Irene 
era o femeie înaltă şi subţire. Jura că fusese balerină 
înainte să se-alăture ordinului şi continua să-şi lege părul 
lins într-un coc micuţ ce-i scotea pomeţii ascuţiţi în 
evidenţă. 

- Da, se conformă Lucia. Mă duc acum. 

- Avem deja un sac de făină nedeschis, interveni Irene. 
Era puţin sâsâită, dar nu se temea de nimeni, nici măcar de 
stareță. Cu-atât mai puţin de bucătăreasă. Uitaţi, acolo, 
indică ea cu vârful lamei. 


Regina se îmbujoră puţin, dar strânse din dinţi. 

- E nevoie de şi mai multă, insistă ea. Primim nişte 
oaspeţi şi urmează să gătesc toată ziua. 

- Nu-i nevoie să sari pe sora Lucia, ripostă Irene. Cu 
toate suntem tensionate. Triste. Îngrijorate. Cu toate 
deplângem soarta lui Camille. Lucrurile n-au cum să 
meargă perfect, rosti Irene cu un plus de sâsâială, 
clătinând din cap pentru a întări parcă cele spuse. 

Acest atac la autoritate o luă prin surprindere pe Regina. 

- Indiferent ce s-a petrecut azi-noapte, trebuie să 
muncim. Înfăptuim lucrarea Domnului. 

- Atunci haideţi s-o facem împreună, prieteneşte, cu tot 
sufletul, propuse Irene, coborând cuțitul. 

Angela reuşi cu greu să-şi înăbuşe zâmbetul, şi până şi 
Devota părea surprinsă de confruntare. 

- Nici o problemă. Am plecat după făină, anunţă Lucia, 
îndreptându-se deja spre uşă. 

Irene îşi văzu mai departe de căpşunele ei. Regina îşi 
cufundă privirile în oala de supă, clocotind de furie. Angela 
şi Devota fremătară mai departe aluatul pentru pâinea de a 
doua zi. 

„N-ai ce căuta aici, ştii asta foarte bine.“ Din nou vocea 
care-i reamintea că pietatea ei scârţâia rău de tot. Prin 
comparaţie, Angela, Devota, Irene, Louise sau Dorothy erau 
mult mai loiale cauzei, iar credinţa lor părea de 
nezdruncinat. Până şi Regina, bucătăreasa nesuferită care 
nu aparţinea de ordin, părea să fie mai devotată Domnului. 

Nu şi Lucia. 

- Iartă-mă, şopti ea, făcând semnul crucii în timp ce 
străbătea cărarea din grădina de zarzavaturi ce ducea spre 
depozit. În văzduh plutea un iz de rozmarin şi levănţică, iar 
razele soarelui se oglindea în câteva băltoace pe cale să se 
usuce. 

Era o zi frumoasă. O zi caldă. O zi parcă binecuvântată 
de Dumnezeu. Cu toate astea, sufletul ei rămânea 
întunecat. 


Uşa depozitului se deschise cu un scârţâit. Aerul 
dinăuntru era mai răcoros. Pe rafturile înalte stăteau 
înşirate tot soiul de borcane şi conserve, pe când lăzile de 
dedesubt găzduiau sacii de zahăr şi de făină. Lucia 
deschise lada şi scoase un sac de zece kilograme, îl puse pe 
umăr şi se îndreptă spre ieşire. 

Se pregătea sufleteşte pentru o nouă încleştare cu 
bucătăreasa, când auzi un croncănit. O cioară cu pene 
lucioase şi negre o privea cu interes de pe acoperişul 
capelei. 

- Soră Lucia? rosti un glas bărbătesc. 

Lucia se întoarse brusc, din neatenţie călcând într-o 
baltă, şi îl zări pe părintele Frank în poarta grădinii. 

- 0... părinte... şopti ea. Nu v-am... nu v-am văzut. 

Şi-l închipui cum îl zărise în noaptea precedentă: cu 
părul umed, cu chipul schimonosit de furie şi cu tivul robei 
plin de sânge. 

- Permite-mi să te ajut, se oferi el, venind mai aproape. 
Poarta se închise cu zgomot în urma lui, alungând cioara 
curioasă. 

Frank îi luă cu uşurinţă sacul de pe umăr. Trebuie să 
vorbim. 

Puţină făină se scurse pe umărul lui, şi zâmbetul chinuit 
îi dispăru de pe buze. 

-Azi-noapte am fost mânios şi ţi-am spus că eu sunt 
vinovat pentru moartea surorii Camille. 

Avea alura unui animal hăituit. Cred că ar fi cazul să mă 
explic, urmă el. 

- Nu şi faţă de mine, zise ea în grabă. 

Un nor trecător mască pentru câteva clipe soarele, 
împrăştiind o lumină stranie asupra grădinii. 

- Ba trebuie, Lucia. 

Frank o atinse pe umăr cu mâna liberă. Căldura 
degetelor pătrunse prin țesătura robei. Privirea lui îi căuta 
ochii cu o ardoare stranie. 


Lucia se făcu mică. Nu dorea să-i simtă atingerea şi nici 
să-i asculte spovedania. Asta era meseria lui, nu a ei. 
Cioara, mai îndrăzneață acum, ateriză pe jgheabul 
bucătăriei. 

Un semn. 

Un fior îi străbătu trupul, de parcă Diavolul însuşi o 
urmărea prin ochii păsării. 

- Trebuie să ai încredere în mine, rosti el cu voce gâtuită. 
N-am omorât-o pe sora Camille. N-aş fi făcut în veci una ca 
asta. Frank închise ochii pentru o secundă, şi o pală de vânt 
se jucă prin şuviţele Luciei. Să mă ierte Dumnezeu, Lucia, 
îngăimă el, gata să izbucnească în lacrimi. O iubeam! 


capitolul 12 


Valerie făcuse greşeala să-l lase pe fostul ei soţ s-o 
conducă la morgă. Camioneta lui era parcată în faţa 
vechiului Subaru, şi Slade insistase să intre în hora 
nebuniei. Îl lăsaseră pe Bo în grija Freyei, pe care vestea o 
năucise complet, şi porniseră spre spital. 

Slade o luase pe urmele maşinii de poliţie, iar Valerie 
fusese aşa de pierdută în gânduri încât nu simţise mirosul 
familiar de piele şi praf din cabină. Dăduse la o parte trusa 
de scule de la picioarele ei şi rămăsese cu privirile pierdute 
pe fereastră, urmărind reflexia propriului chip în geamul 
zgâriat şi murdar. 

Nu-şi amintea mai nimic din drum, însă dangătul ce 
răsună tocmai când ieşea din maşină o trezi la realitate. 
Era tânguirea tristă a clopotelor de la St. Marguerite, care 
se afla la doi kilometri distanţă. 

Soarele se juca de-a v-aţi ascunselea. Norii se strângeau 
din nou deasupra oraşului, învăluind New Orleansul într-un 
giulgiu de umbre. Simţi un fior pe şira spinării când intră 
pe poarta din spate a spitalului unde toată lumea vorbea în 
şoaptă, iar zgomotul paşilor era înăbuşit de un covor 
cenuşiu. 

Ea şi Slade îi urmară în tăcere pe cei doi detectivi pe 
treptele ce coborau în măruntaiele spitalului. Val simţi un 
gol în stomac când intrară pe coridorul scurt şi apoi pe cele 
două uşi rabatabile. 

Aerul rece din morgă o făcu să se cutremure. 

Chiar şi dindărătul geamului gros de sticlă, Valerie simţi 
frigul din încăperea alăturată. Se pregăti pentru şocul ce 
avea să urmeze, deşi glasul îndoielii continua să-i şoptească 
în urechi: „S-a făcut o greşeală, e o altă persoană. Cammie 
n-a murit. Nu se poate. Nu Cammie, fata plină de farmec, 
isteţime şi voioşie.“ 

Când asistentul descoperi chipul lui Cammie, Val simţi 
genunchii cedându-i. Chipul perfect al surorii sale, vânăt 
acum, privea către tavan. 

Tânăra femeie scoase un scâncet de durere. 


Braţul vânjos al lui Slade o prinse îndată de brâu, în timp 
ce ea continuă să se holbeze la trupul unicei sale surori... 
atât de tânără... 

- Doamne, şopti ea. 

Adevărul îi străpunse inima şi orice urmă de îndoială se 
risipi în acea clipă. O podidiră lacrimile şi începu să 
tremure. Pentru o clipă crezu că avea să verse. 

- Nenorocitul, scrâşni Slade. 

Silueta lui fantomatică se oglindea în sticlă, bărbia 
nerasă, hotărâtă, buzele subţiri şi ochii mijiţi se 
suprapuneau peste imaginea mai clară a surorii sale. 

Găsi ironică prezenţa lui Slade acolo, reflexia lui lipită de 
trupul lipsit de viaţă al lui Camille. 

După toate prin câte trecuseră. Toate minciunile. 
Acuzele. Suferinţa. Val ar fi vrut să afle dacă Slade se 
simţea într-un fel sau altul vinovat pentru moartea lui 
Cammie. 

Ar fi trebuit. 

Şi Val era cuprinsă de remuşcări. Amândoi puseseră 
umărul la căderea ei. 

- Trebuia să fac ceva, şopti ea. 

- Ce? 

- S-o protejez cumva. 

- N-aveai cum. 

Slade îi făcu semn asistentului, care trase cearşaful peste 
chipul lui Camille, apoi o conduse pe Val în încăperea unde 
aşteptau cei doi detectivi. 

Ca polițistă, fusese de-atâtea ori în situaţia de-a pune 
întrebări familiei îndurerate, încercând să le scoată cu 
cleştele informaţii din gură. 

- Putem discuta aici sau la secţie, cum doriţi, spuse 
Bentz. 

- Rămânem aici, rosti Val, venindu- şi puţin în fire. 

- În regulă, e o încăpere la capătul coridorului. 

Bentz îi conduse de-a lungul culoarului mochetat într-o 
cameră micuță cu trei scaune şi un ghiveci la fereastră, ce 


conţinea o plantă muribundă. Acolo obişnuiau să discute 
doctorii cu rudele şi prietenii decedaţilor. Cerul se înnorase 
complet şi în văzduh plutea ameninţarea ploii. 

Bentz îi pofti pe scaune, se aşeză şi el şi aşteptă până 
Montoya închise uşa şi se postă lângă copăcelul ce-şi trăia 
ultimele zile. 

- Bun, să începem. Ce ştiţi despre relaţia amoroasă dintre 
părintele 
O’Toole şi sora dumneavoastră? 

- Să vă spun sincer, nu prea multe. Le povesti cum se 
întâlnise în urmă 

cu o lună cu Camille, care-i mărturisise că era însărcinată, 
că tatăl copilului era preot şi că se gândea serios să 
părăsească mânăstirea. 

- Dar n-a plecat, interveni Montoya. 

- Nu, era încă acolo când... 

Valerie îşi drese glasul şi-şi aminti de vorba tatălui ei, când 
vreuna din ele mergea la el să se plângă de una sau de alta: 
„Gata cu miorlăiala". Hotări să-i dea ascultare. 

- Era încă acolo când a murit. Mi-a trimis în schimb un e- 
mail în care-mi 

spunea pe scurt că s-a săturat, nu ştiu exact la ce se 
referea, şi că avea de gând să fugă din mănăstire. Şi că eu 
aş fi înţeles-o. Cred că se referea la faptul că era 
însărcinată. 

- Când l-aţi primit? 

- Azi noapte. Târziu. Îmi făceam deja griji pentru ea şi... 

„Şi ar fi trebuit să te duci la ea mai repede. Poate ai fi 
putut s-o salvezi." Remuşcările se învolburau în mintea ei, 
deşi ştia că n-ar fi trebuit să le dea ascultare. Pe când 
lucrase în poliţie fusese de nenumărate ori în postura lui 
Bentz şi ai lui Montoya, le arătase apropiaților trupul 
decedatului şi le luase declaraţii peste declaraţii. Se strădui 
din răsputeri să alunge sentimentul de vină şi să-i ajute pe 
detectivi. Le spuse tot ce ştia, de când fuseseră adoptate 
până în zbuciumata adolescenţă, cu toate problemele din 


liceu. Era de pe-atunci la curent cu reputaţia lui Frank 
O'Toole şi îşi aminti că sora ei fusese împreună cu Reuben 
Montoya. Recunoscu fără ocolişuri că în ultimii ani relaţia 
lor se răcise, în principal din cauza mariajului cu Slade, 
căruia Camille îi făcuse ochi dulci. 

Le aminti şi de cealaltă călugăriţă care avusese o relaţie 
cu O'Toole, deşi nu-şi mai amintea cum o chema ori ce se 
alesese de ea, sau dacă existase cu adevărat în afara 
închipuirii bolnave a lui Camille. 

- Bun... Bentz se întoarse spre Slade. 

În acea clipă, ploaia începu să bată cu putere în geam. 

-Dumneata eşti ultimul cu care s-a încurcat înainte să se 
călugărească? 

- Nu s-a încurcat cu mine, replică Slade hotărât, 
susţinându-i privirea. Era cumnata mea şi atât. 

- Dar cu toate astea... ce-a făcut? S-a dat la dumneata? 

- Se poate spune şi aşa. Îi aruncă o privire soţiei sale şi 
explică: A flirtat cu mine. 

- În ce sens a flirtat? întrebă Montoya, iar Slade avu 
decenţa să pară stingherit. 

- Ştiţi ce vreau să zic. Spunea unele lucruri, îmi arunca 
priviri mai ciudate, se gudura pe lângă mine. 

- Eraţi în preajmă când s-a întâmplat asta? i se adresă 
Bentz lui Val. 

- Nu, n-am fost de faţă. 

- N-aţi văzut absolut nimic? 

Val oftă şi se uită pentru câteva clipe la ploaia care se 
scurgea în pâraie pe geam. 

- Am văzut o femeie confuză şi un bărbat care nu i-a 
descurajat în nici un fel pornirile. 

- Dumnezeule, Val, n-a fost deloc aşa! sări Slade, 
clătinând din cap. Oftă dezgustat. Nu aşa s-au petrecut 
lucrurile. 

- Spune-mi versiunea dumitale, îl îndemnă Bentz. 

- După ce ne-am căsătorit, cred că la un an de la nuntă, 
Camille a stat în vizită la noi vreo lună. A dat de pe- atunci 


semne, dar foarte subtile. La următoarea vizită a renunţat 
la subtilităţi. Se ciocnea de mine. Mă urmărea când lucram 
la câmp. Făcea tot soiul de aluzii, după care izbucnea în 
râs, chipurile ca să le risipească. Îl privi pe Bentz drept în 
ochi. Credeţi-mă, îţi dai seama când unei femei i s-a pus 
pata pe tine. Mai ales o femeie precum Camille. 

- Era, într-adevăr, o femeie frumoasă. 

Slade nu răspunse. 

- I-ai spus soţiei dumitale despre comportamentul ei? 

- Nu, recunoscu Slade încruntat. Valerie avu o senzaţie 
de repulsie. La început nu, completă el. 

- Camille a venit la mine, interveni Val, şi mi-a jurat că 
Slade vrea să se culce cu ea. 

- O minciună. 

Slade rămase neclintit. 

- Aţi crezut-o? se interesă Bentz, iar Montoya îşi fixă 
privirile pe chipul lui Slade. 

- Da, şi l-am confruntat cu dovezile, însă el a răstălmăcit 
întreaga poveste. 

- Am spus exact cum s-au petrecut lucrurile. Aşa-i, n-am 
dat fuguţa la soţioară să mă plâng de soră-sa. Sincer să vă 
zic, nu ştiam ce să fac. Bomba a explodat de Crăciun şi 
Camille a plecat. 

- Direct la mănăstire. Vbrbeşti serios? Povestea asta pare 
scoasă din Evul Mediu. 

- Camille avea tendinţa să exagereze lucrurile. 

- Când ai văzut-o pentru ultima oară? 

Întrebarea lui Montoya i se adresa direct lui Slade, dar 
amândoi răspunseră în acelaşi timp. 

- În ziua când a plecat din Bad Luck, Texas, răspunse 
Slade. 

- N-am mai văzut-o de-o lună, mărturisi Val, când i-am 
făcut o vizită la orfelinatul unde lucra. Am vorbit foarte 
puţin. Apoi încă o dată la telefon, şi mesajul pe care l-am 
primit azi-noapte. 


- Aş dori o copie după e-mailul de-aseară şi după altele, 
dacă mai aveţi. 

Bentz îşi notă ceva în carneţel şi le mai puse câteva 
întrebări. 

Montoya îl lăsă pe colegul său să conducă investigația. Îi 
spuseră lui Val că sora ei se luptase cu atacatorul la locul 
crimei, dar că în afară de altarul capelei nu mai găsiseră 
urme de violenţă. Camille coborâse de bunăvoie în capelă. 
Pe Val o trecură din nou fiori de gheaţă când se gândi la 
ultimele clipe ale surorii sale pe Pământ, dar întreg 
episodul era oribil şi ciudat în acelaşi timp. Straniu şi de 
neîndurat. 

Părăsiră spitalul după ora zece. Ploaia se oprise, norii se 
împrăştiaseră şi cerul era din nou vizibil. Valerie păşi pe 
străzile presărate cu bălți din care se ridicau încet aburii şi 
intră în Ford. Slade insistase s-o ducă la spital, şi pe drum 
nu se putuse gândi la altceva decât la şocul ce avea să 
urmeze. Acum, că era din nou în camionetă, amintirile o 
loviră una după alta. Mirosul de piele veche, mizeria şi 
transpiraţia, căsnicia distrusă. Sfârşitul vieţii. Se cutremură 
la gândul dureros şi ireversibil că n-avea s-o mai vadă 
niciodată pe Cammie. Un gând cu care nu se împăcase 
nicicum. 

Acum, după ce văzuse cadavrul ei, era o realitate de 
neînlăturat. 


capitolul 13 


A trecut atâta vreme. 
Am încălcat promisiunea pe care mi-am făcut-o în urmă 
cu atâţia ani. Jurământul. De pe mal urmăresc apele 


învolburate ale fluviului Mississippi curgând la vale, 
ceţoase şi întunecate. Un cargobot merge în amonte. Aerul 
e cald şi umed, cerul e cenuşiu, dar eu îmi pun ochelarii de 
soare. 

- Bună ziua, părinte, mă salută un trecător care observă 
gulerul clerical. 

Zâmbesc, dar nu-i răspund. 

Omul îşi vede de drum, iar eu mă răsucesc pe călcâie, 
pătruns de miasma umedă şi răcoroasă a fluviului. Cu 
oarecare efort mă îndrept spre digul abrupt, târându-mi 
piciorul drept după mine. Vechea durere nu m-a părăsit, şi- 
mi va bântui pe veci gândurile. 

Mă descurc cu ea. E doar în picior. Nu sunt istovit, nici 
măcar n-am transpirat. M-am antrenat. Şi sunt în formă. Cu 
excepţia tibiei drepte. Ce păcat. Este o rană de război. 

Intru în parc şi trec pe lângă un mim care încearcă să-mi 
atragă în chip silențios atenţia. Nu-i dau importanţă. Faţa 
lui palidă şi tristă nu mă interesează. În schimb, privirile 
mele caută statuia ecvestră a lui Andrew 
Jackson, spre turlele catedralei St. Louis, ce se înalţă spre 
cer. Crucea de pe cea mai înaltă clopotniţă pare că 
străpunge  pântecul norilor întunecaţi ce se perindă 
deasupra. 

Catedrala albă şi impunătoare mă ademeneşte, totuşi 
rezist ispitei. Deocamdată. 


Val făcu vânt trusei de scule de la picioarele ei şi aşteptă 
ca Slade să urce la volan. 

- Eşti bine? întrebă el pe când închidea portiera. 

- Tu ce crezi? 

- Scuze, întrebare idioată. 

- Aici nu te contrazic. 

Val rămase cu privirile pe geam. Slade porni motorul şi 
ştergătoarele, care îndepărtară cu un scârţâit urmele 
furtunii ce tocmai trecuse. 

- Tu cum te simţi? 


- N-o să am pace până n-o să-l prindă pe nemernicul care 
a făcut asta, rosti el înverşunat. 

Dădu camioneta în marşarier, apoi apăsă acceleraţia. 
Mirosul de noroi de fermă îi năpădi nările lui Val. 

- O'Toole e de vină, spuse ea, în clipa în care bătrânul 
Ford se cutremură, după care demară de lângă o maşină de 
teren ce ocupa două spaţii de parcare. 

- E preot, ce Dumnezeu, Val. Un model de virtute... 

- E bărbat, Slade. 

Îi aruncă o privire acuzatoare, întrebându-se dacă avea 
să înţeleagă mesajul. 

- Indiferent ce jurăminte a făcut, câte spovedanii a 
ascultat, de câte ori sa rugat la Cel de Sus... tot bărbat 
rămâne. 

- Asta nu înseamnă că a ucis pe cineva. 

Fostul ei soţ o privi în ochi şi, pentru o clipită, Val se 
întrebă dacă vorbea despre Frank O'Toole sau despre el 
însuşi. 

Slade nu mai spuse nimic şi se mulţumi să înfrunte 
traficul, lăsând spitalul în urmă. 

Pentru o fracțiune de secundă, Valerie îşi aminti câmpul 
de clopoței şi toporaşi, atingerea caldă a pământului, 
miresmele înflorate din văzduh. Albinele zburau de colo- 
colo sub nemărginirea de albastru ce se întindea peste 
dealurile texane, dar ea nu vedea decât ochii adormiţi ai lui 
Slade, de un bleu cenuşiu. Slade îşi lipi trupul zdravăn, 
numai oase şi fibră, deasupra ei, şi pupilele i se dilatară 
puţin. Emoţia aşteptării nu dură decât o clipă, după care 
buzele lui se topiră într-ale ei, şi se lăsă în voia lor. 

- La naiba, şopti ea, alungând imaginea. 

- Ce? 

- Totul. 

Valerie hotărî să-şi pună lacăt la gură. Se lăsă pe 
speteaza scaunului şi, cu toate că privea ţintă înainte, 
imaginea chipului încremenit al lui Camille îi acapară 


mintea. Cammie se dusese şi Val rămăsese singură. Nu mai 
avea pe nimeni. 

Dacă nu punea la socoteală un viitor fost soţ şi un câine 
cu urechi clăpăuge. 

Spre cinstea lui, Slade evită să işte o discuţie pe drumul 
de întoarcere spre han. Încercă în zadar să se încurajeze, 
gândind că n-ar fi ajutat pe nimeni dacă ar fi căzut pradă 
durerii. Mai mult, n-ar fi adus-o înapoi pe Cammie. 

- Am văzut că-l cunoşteai pe poliţist, rupse el într-un final 
tăcerea, când erau deja în apropierea casei. 

- Am fost colegi de liceu. 

- Şi cu O'Toole? 

- Da, rosti ea, mijind ochii. Parcă-i o reuniune de clasă. 

- Care erau şansele? spuse el, dând glas unei întrebări 
care o rodea de ceva vreme. 

- Suntem cu toţii din partea locului, încercă ea o 
explicaţie, dar trebuia să admită că era ciudat. Amândoi 
ştiau asta. Plecase din New Orleans imediat după 
terminarea liceului, împreună cu Cammie, şi îşi închipuise 
că şi O'Toole plecase. Cine-ar fi crezut că se va înscrie la 
seminar şi că va ajunge la St. Marguerite. De regulă, 
preoţii se mutau dintr-o parte în alta. Cine ştie, poate îi 
cumpărase taică-său o un post aproape de casă. Bisericile 
erau cunoscute pentru îngăduinţa pe care le-o arătau 
donatorilor generoşi. 

Cât despre Reuben Montoya, nu-l mai văzuse din vremea 
când mergeau împreună la şcoala catolică, şi nu mică-i 
fusese mirarea să afle că lucra în poliţie. În ruptul capului 
nu şi-ar fi închipuit că va ajunge poliţist. Mai degrabă s-ar fi 
aşteptat să-l găsească de cealaltă parte a legii. lată-l acum 
ajuns detectiv şi, probabil, stabilit definitiv în New Orleans. 

Slade parcă într-o zonă restrânsă, destinată Casei 
Briarstone. De data aceasta nu-i mai blocă maşina. 

- Totul pare atât de straniu, gândi el cu voce tare. 

- Foarte. 


Nu prea credea în coincidenţe. Petrecuse suficient de 
mult timp în cadrul poliţiei ca să-şi mai îngăduie asemenea 
naivităţi. Învăţase să privească dincolo de suprafaţă, de 
aparenţă, pentru a descoperi adevărul. 

Colac peste pupăză, îi călcase şi Slade pragul toc- mai 
înainte să afle despre moartea surorii sale. Altă 
coincidenţă. Îl privi cu coada ochiului în timp ce oprea 
motorul. 

- Ia zi, cowboy, care-i povestea ta? întrebă ea, dând să 
deschidă portiera. De ce-ai venit? 

Un zâmbet discret îi înflori în colţul gurii, acel zâmbet 
care-o lăsa pe vremuri fără suflare. 

- Am venit să vorbim despre divorţ. 

- Din câte-mi amintesc, ţi-am zis să-ţi vezi de drum. S-a 
sfârşit. Slade vru să protesteze, dar i-o tăie repede: Uite, 
ştiu că trec prin nişte clipe groaznice, dar nu te voi lăsa să 
te foloseşti de moartea lui Camille drept scuză ca să mai 
stai. Mă descurc. Slade deschise din nou gura, însă Val i-o 
închise la loc: Crede-mă, sunt polițistă. 

- Nu-i acelaşi lucru. 

- Pleacă odată, rosti ea şi ieşi din maşină. Dar câinele 
rămâne. Mersi că lai adus pe Bo. Slade cobori şi el şi o 
însoţi până la uşă. Bo rămâne cu mine, pricepe o dată, 
stărui Val. 

Slade făcu doi paşi mari şi ajunse lângă ea. 

- N-ai prins ideea. 

Valerie se întoarse spre el şi de-abia acum îi observă 
rucsacul. 

- Ce naiba faci? 

- Mă instalez. 

Deschise uşa şi o pofti să intre. 

- Am făcut o rezervare. 

- Nici să nu te gândeşti. 

- Ba mă gândesc. Am discutat cu o anumită domnişoară 
Freya. Mi-a făcut rezervare pentru o săptămână. 


- Păi ai zis c-ai dormit în camionetă pentru că nu aveai 
rezervare. 

- Asta era valabil pentru noaptea trecută. De azi mă 
aşteaptă o cameră cu vedere la grădină. 

- Ba bine că nu. Încearcă la un motel din partea cealaltă 
a oraşului. 

- Îmi pare rău, mândro, dar nu vreau să-mi pierd banii. 

- Ţi-i dau înapoi, până la ultimul cent! 

Nu putea să rămână acolo! 

- Prea târziu, rosti el, scotocind după sacul de dormit. 

- Nici gând, spuse Val, dar simţi că pierde lupta. Nu 
insistase Freya să-i spună ceva important? Ceva despre 
Slade? Ascultă, n-o să meargă, mai făcu ea o încercare. Ce- 
a fost a fost, dar nu poţi să rămâi. Chiar în acea secundă, 
un car de televiziune opri în faţa hanului. Cumva, presa 
aflase că era sora victimei. Într-un timp record. Minunat, 
bombăni ea şi intră în hol, unde găsi câţiva oaspeţi. Un 
bătrânel trecut de optzeci de ani îi aruncă un zâmbet larg şi 
îi făcu cu mâna. Bună dimineaţa, spuse Val, deşi contrariul 
ar fi fost mai potrivit. 

- 'Neaţa! 

Soţia lui, o doamnă micuță cu aspect de pasăre ce purta 
un cozoroc pe permanentul alb, rânji larg şi îşi puse nişte 
ochelari roz pe nas. 

- Mergem să vizităm cartierul franțuzesc! 

- Distracţie plăcută, le ură Val zâmbind. 

Numai bine ce plecară bătrânii, că apăru Freya. Îndată 
ce-i văzu se schimbă la faţă. 

- Doamne Dumnezeule, Val, îmi pare foarte rău. 

Cu chipul răvăşit de tristeţe o luă în braţe. 

- Mulţumesc, spuse Valerie, străduindu-se să nu 
izbucnească în lacrimi şi să nu se prăvălească la podea. 
Dintr-o dată se auzi soneria. 

- Mă ocup eu de ăştia, se oferi Slade. 

Lăsă rucsacul lângă cuier, străbătu holul şi se proţăpi în 
uşă, acoperind întreg cadrul cu trupul său masiv. 


- Brenda Convoy de la WKAM. O căutăm pe Valerie 
Renard. 

Glasul controlat al femeii răzbătu în hol, iar Val o zări pe 
tânăra de douăzeci şi ceva de ani cu păr negru, scurt şi 
ochi mari de căprioară. 

- E ocupată, spuse Slade fără să se mişte. 

- lar dumneavoastră sunteţi? 

- Soţul ei. 

Tânăra se lumină la faţă. 

- Dacă n-aveţi nimic împotrivă, aş avea câteva întrebări 
legate de călugăriţa de la mănăstirea St. Marguerite care a 
fost ucisă azi-noapte. 

Val străbătu holul şi se opri lângă Slade. 

- Eu sunt Valerie Renard şi trec printr-o perioadă foarte 
dificilă. Nu vreau să fac nici un comentariu. Vă mulţumesc. 

Închise uşa şi o zăvorî, întrebându- se cât reuşise bietul 
cameraman să înregistreze din acest interviu ratat. Nu că i- 
ar fi păsat. Se auzi din nou soneria, dar Valerie o ignoră. 
Toţi oaspeţii primiseră chei pentru uşa din spate. Pentru 
prima oară era fericită că n-avea mulţi clienţi şi că se putea 
bucura de puţină intimitate. 

Se întoarse către Freya. 

- Să înţeleg că despre asta ai vrut să-mi spui când ai adus 
vorba de Slade aseară. 

- Da, încuviinţă Freya. Prietena ei aruncă o privire pe 
fereastră şi oftă. Minunat, s-au apucat să facă fotografii pe- 
aici. Asta e, publicitate pe gratis. Cu ce pot să te-ajut? 

- Cu nimic, spuse Val, aruncându-i o privire piezişă lui 
Slade. Dar data viitoare când unul dintre foştii mei soţi mai 
sună să închirieze o cameră, închide-i telefonul în nas. 

- Deocamdată sunt soţul tău. 

- Nu pentru multă vreme, cowboy. 

- Mai vedem noi, rosti el, înşfăcând sacul de dormit. 
Condu-mă, te rog, la camera mea. 

- Cu mare plăcere. Făcu o reverență în batjocură şi luă 
cheia din mâna Freyei, care stătea cu ea întinsă de ceva 


vreme. Fabulos, mai comentă ea şi porni pe scări urmată 
îndeaproape de Slade, cu cizmele lui prăfuite. 

O uşă de la primul etaj se deschise lăsând să se audă un 
lătrat ascuţit, însoţit de scrâşnetul ghearelor pe lemn. O 
clipă mai târziu, Bo se repezi în sus pe scări. 

- Josnic, Slade, chiar nu mă aşteptam, îi spuse pe măsură 
ce urcau. S-o suni tu pe Freya fără ştirea mea. 

- Ai fi acceptat să mă vezi? 

- Ştii doar răspunsul. 

- Prin urmare, n-am avut de ales. 

- Există mereu mai multe posibilităţi. 

Ajunseră la etajul al treilea, unde Bo îi aştepta gâfâind, 
dând vesel din coadă. Când se aplecă să-l mângâie, păru 
chiar să zâmbească. 

- Mi-a fost dor de tine, jigodie nenorocită, chicoti ea. 
Câinele scheună, semn că înţelesese. Cine te are în grijă ar 
face bine să-ţi dea tot ce pofteşti. 

- Lasă-l, că şi-aşa e răsfăţat. 

- Aşa şi trebuie. 

Val se îndreptă de spate şi merse către o uşă din capătul 
palierului pe a cărei plăcuţă metalică scria CAMERĂ CU 
VEDERE SPRE GRĂDINĂ. Răsuci de mânerul de cristal şi-l 
invită pe Slade să intre în camera confortabilă cu parchet 
de stejar roşu, tavan înclinat şi şemineu luxos. O uşă dublă 
ducea spre balconul care avea într-adevăr vedere spre 
grădina de flori şi de zarzavaturi, dar şi spre acoperişul 
căbănuţei căreia Val îi spunea casă. Totul era prea mic 
pentru a putea oferi o reală stare de bine. 

- Drăguţ, comentă Slade aruncând rucsacul înspre dulap, 
în timp ce Bo mirosea de zor camera. 

- Nu permitem accesul cu animale. 

- Îl laşi să doarmă în camionetă? 

- Aşa ar fi normal. Dar în cazul lui fac o excepţie. Doarme 
cu mine. 

Slade strâmbă din nas. 

- Să-mi spui dacă cineva se plânge. 


- Dacă există reclamaţii, mă descurc eu. lar dacă ai 
nevoie de ceva... 

- Da? 

- Sun-o pe Freya. 

leşi împreună cu Bo şi închise uşa în urma ei. Chicotitul 
gutural al lui Slade o urmări până la etajul întâi. 

Val intră ca vântul prin cele două uşi rabatabile ce 
separau bucătăria de sala de mese şi o găsi pe Freya 
spălând vasele. Un munte spumos de farfurii şi tacâmuri se 
înălța din chiuvetă, iar alături, pe plită, sfârâia umplutura 
pentru plăcinta cu mere. Izul de scorţişoară se îmbina cu 
mirosul înţepător al detergentului cu care spălase Freya 
podeaua. 

Freya deschise maşina de spălat vase şi începu s-o 
umple. 

- Eşti bine? întrebă ea. Hei, câine, ieşi afară de-aici! 

- Îţi dai seama că nu, spuse Val. Pocni o dată din degete 
şi Bo ieşi 
cu coada între picioare. 

- Doamne, mă simt ca o maşteră, bombăni Freya. 

- Las” că-i trece. 

- Probabil. Tu? Îţi dau să bei ceva? 

- Nu-i nici măcar ora prânzului. 

- De-aia s-a inventat Bloody Mary. 

Val clătină din cap şi auzi ciripitul singuratic al unei 
rândunici de noapte. Cântecul său de jale îi stârni fiori pe 
şira spinării. 

- Nu acum. Păstrează-l pentru data viitoare. 

Avea mult prea multe pe cap. Voia întâi să-i trimită e- 
mailurile promise lui Montoya şi apoi să înceapă propria 
investigaţie. Înţelese însă cu inima îndurerată şi cu lacrimi 
în ochi că pe lângă anchetă trebuia să se ocupe de 
înmormântarea surorii sale. 

Dacă aşa ceva era cu putinţă. Putea oare Camille să-şi 
găsească somnul de veci dincolo de porţile raiului? Sau 
avea să-şi petreacă restul eternității în iad? 


capitolul 14 


- Ce naiba se petrece aici? Bentz era agitat şi nu încerca 
s-o ascundă în timp ce Montoya se îndepărta de spital la 
volanul Mustangului în care aerul condiţionat se căznea să 
facă față căldurii. Proptindu-se cu cotul de fereastra 
deschisă a maşinii prăjite de soare, observă: Mă simt de 
parcă aş fi prietena ta la o nenorocită de reuniune de liceu! 

- Da, sigur. 

- Haide. În primul rând, care erau şansele s-o cunoşti pe 
victimă? întrebă Bentz, ridicând un deget în sus. Şi apoi pe 
călugăriţa care-a găsit-o? Încă un deget. Să nu mai vorbim 
de preotul cu care se pare că se culca. Urmă şi al treilea 
deget. Am uitat pe cineva? 

- Deocamdată, nu. 

- Ha! 

Bentz era în mod evident nervos şi, probabil, extenuat. 
Cazul îi ţinuse treji aproape toată noaptea. Bentz avea şi el 
un copil mic care se trezea şi plângea în toiul nopţii. Fiica 
sa, Ginny, născută de Halloweenul trecut şi având acum 
aproape opt luni, fusese gălăgioasă de la bun început. 

- Dumnezeule, câţi alţii o să mai apară de nicăieri? 
mormăi el. 

- Să sperăm că nici unul. 

- Verifică lista tuturor celor care au de-a face cu St. 
Marguerite, te rog. Poate mai găseşti pe-acolo vreo fostă 
iubită. 

- Am să verific. 

Cu un pufnet de dezgust, Bentz descoperi un pachet de 
gumă într-un buzunar interior al hainei şi desfăcu o lamă. 
Sublinie evidenţa: 

- Dacă sora Camille Renard era într-adevăr însărcinată, 
ne-am ales cu o dublă omucidere. 

- Grozav! 


Bentz rulă guma şi o aruncă în gură. 

- Cu prietenul tău O'Toole drept suspect principal. Îţi 
vine să crezi că el e tatăl? 

- Abia-mi vine să cred că e preot! izbucni Montoya. 

- Nu-mi place treaba asta. 

- Nici mie. 

- Călugăriţele nu rămân însărcinate. 

- Da, de obicei, jurământul ăla de celibat le protejează de 
asta, remarcă Montoya, virând la un colţ unde un saxofonist 
cânta blues pentru un public restrâns. În cutia 
instrumentului, deschisă pe caldarâm, monedele risipite 
luceau în razele soarelui. 

- Crezi că a mai avut relaţii cu altă călugăriţă, înainte de 
Camille Renard? întrebă Bentz mijind ochii, deranjat de 
lumina puternică. 

- Nu ştiu ce să cred, dar bineînţeles că vom verifica. Se 
ocupă Zaroster de asta. 

- Deci care-i treaba cu tipul ăsta? De ce să devii preot 
dacă-ţi plac atât de mult femeile? 

- Cine ştie? 

- Păi, eu, unul, chiar nu înţeleg toată treaba cu 
jurământul de celibat. Îmi pare un mod de a băga toată 
lumea în necaz. Pur şi simplu nu e firesc, indiferent dacă o 
cere Dumnezeu sau nu. 

Montoya nu răspunse. Conducea pe pilot automat, cu 
mintea învârtindu-i-se la fel de repede ca roţile maşinii. Îşi 
punea întrebări despre Camille Renard. Cum de ajunsese 
înapoi la New Orleans, şi încă într-o mănăstire? Şi 
însărcinată, pe deasupra. Îşi spuse că gravi- ditatea ei era 
mai presus de orice îndoială; măicuţa nu avea motiv să 
mintă, mai ales când o autopsie putea dezvălui adevărul. 

- Ştii, întreaga scenă a crimei era dubioasă. Bentz rupse 
într-un sfârşit tăcerea, uitându-se pe fereastră. 

- Totul a fost atent premeditat. 

- Călugăriţele nu poartă rochii de mireasă şi nici bijuterii. 


- De fapt, O'Toole a spus că poartă rochii când depun 
jurămintele. Şi au şi un inel. Dar înţeleg unde baţi. Rochia 
de mireasă. Felul în care trupul îi era întins lângă altar şi 
stropii de sânge din jurul gâtului... 

- Ritualic, observă Bentz. 

- Dement. 

Lui Bentz îi sună telefonul. Răspunse şi ridică geamul, să 
reducă din zgomot. 

Montoya nu luă în seamă conversaţia partenerului său şi 
depăşi o şaretă trasă de un măgar cenuşiu. Conducând pe 
cheiul fluviului, încercă să pună cap la cap fragmentele de 
informaţie pe care le deţineau. Camille era victima, 
îmbrăcată în rochie de mireasă, aparent strangulată. Cine o 
voia moartă? Cine ar fi mers atât de departe încât să o 
omoare şi să-i expună cadavrul astfel? Tatăl copilului ei 
nenăscut? Părea puţin probabil. 

Atunci altcineva. Cineva care trăia la mănăstire? Un 
inamic exterior? Poate chiar cumnatul ei, Houston? 
Montoya strânse degetele pe volan. Slade Houston părea 
un candidat neverosimil la postura de criminal, dar la fel 
era şi în cazul lui Frank O'Toole. Cât despre paternitatea 
fătului - presupunând că sora Camille era într-adevăr 
însărcinată - oare O'Toole era tatăl, sau altcineva? Montoya 
simţi un junghi de remuşcare faţă de propria sa relaţie cu 
Camille, care era doar o amintire dureroasă. 

Bentz închise telefonul când încetiniră la semafor. 

- Era de la biroul medicului legist, mormăi el abătut. 
Raportul preliminar asupra lui Camille Renard. Pare asfixie 
prin strangulare, lucru de care ne dăduserăm seama şi noi. 
Şi da, era însărcinată. Dublă omucidere. 

Mâinile lui Montoya se strânseră din nou pe volan. Se 
gândi la Camille în capelă, la modul în care era aşezat 
corpul ei, la mărgelele rozariului care i se scurgeau printre 
degete. 

- Deci, cine în afară de Valerie Renard mai ştia că e 
însărcinată? 


- Cel mai probabil, tatăl copilului. Poate o prietenă sau 
două. Poate chiar şi stareţa sau un alt preot în afară de 
O'Toole. Cineva căruia i se confesase. 

Montoya se gândise deja la ei. 

- Dar secretul era, probabil, limitat la mănăstire şi la sora 
ei. 

- Doar dacă nu cumva oamenii au început să vorbească. 
Au tendinţa să facă asta. Laboratorul verifică acum grupa 
sangvină a lui Camille şi pe aceea a fetusului. Vom avea 
nevoie de o mostră şi de la O'Toole, ca să stabilim clar dacă 
e tatăl sau nu. 

- Şi de la toţi ceilalţi care au cunoscut-o. 

- Te referi în sensul biblic? 

Bentz îl privi cu coada ochiului pe Montoya, iar maşina 
parcă gemea de o tonă de întrebări nerostite. 

- Era călugăriţă, Dumnezeule! 

- Care a ajuns borţoasă. 

Se făcu verde şi Montoya apăsă acceleraţia. 

- Nu m-ar mira dacă bunul nostru căpitan ţi-ar lua cazul. 
Nu se întâmplă des ca un anchetator să cunoască victima, 
pe unul dintre suspecți şi persoana care a descoperit 
cadavrul şi a raportat crima. Nu, căpitanului n-are să-i 
placă. 

- Nici mie nu-mi place. 

- Cum rămâne cu sora Lucy? 

- Lucia, îl corectă Montoya luând un viraj prea repede, în 
scârţâitul roţilor. 

Simţea greutatea privirii lui Bentz, recunoscu întrebările 
care începeau să se formeze în mintea partenerului său. 

Ce dezastru. Nu şi-l putea imagina pe Frank O’ Toole ca 
pe un ucigaş. În acelaşi timp, nu ar fi ghicit vreodată că 
fostul jucător de fotbal avea să devină preot, nici măcar cu 
experienţa surorii lui la hotarul cu moartea. S-au petrecut şi 
lucruri mai ciudate. 

- Va trebui să-l întrebi dacă poţi să continui ancheta. 


Montoya puse frână şi lăsă loc unui microbuz, plin de 
copii. La ferestre erau prinse baloane care fluturau în aer, 
încântându-i pe şcolari şi provocându-le accese de chicotit 
şi hohote de râs. După ce vehiculul zgomotos trecu, intră în 
parcare şi găsi un loc liber. 

- Partea ciudată e că tot cazul ăsta pare să se învârtă în 
jurul tău, speculă Bentz. Îşi întinse piciorul, strâmbându-se 
puţin de la durerea provocată de vechea rană care-l ţinuse 
pe tuşă pe când lucra la un caz în Baton Rouge, o rană care 
aproape că o costase viaţa pe Kristi, fiica lui mai mare. 

- Sunt multe lucruri ciudate la cazul ăsta. 

Pentru prima oară în ultimele luni, lui Montoya îi era 
poftă de o ţigară. Se lăsase de ani buni, dar când lucrurile 
erau tensionate se trezea că se caută prin buzunare după 
un pachet inexistent de ţigări. 

Problema era că Bentz avea dreptate când amintise de 
liceu. Montoya avea o senzaţie de dejâ-vu, ca şi cum fusese 
aruncat înapoi în timp şi forţat să-şi privească bine viaţa, 
imaginile tinereţii sale defilând înaintea ochilor săi ca la 
Mardi Gras. Spera doar să nu mai apară vreun alt cunoscut. 


- Îţi spun că a avut o relaţie cu el, rosti ameninţător sora 
Charity. 

Era atât de iritată că bătea la pas biroul părintelui Paul, 
dintr-un capăt în altul. Cărţile erau aliniate pe rafturi, 
lumina era filtrată prin vitralii, iar părintele Paul stătea 
îndărătul unei enorme mese de lucru din mahon negru. 
Lemnul lucea atât de tare, că lumina se reflecta de pe el. 

- Nu ştim asta sigur. 

- l-am văzut! Sora Charity aproape tremura de supărare. 
Durerea din dosul urechilor deveni mai stridentă. Discreţia 
nu era punctul forte al surorii Camille. Iar părintele Frank. 
ei bine, pur şi simplu nu înţelege semnificaţia celibatului! 

Numai când se gândea la celălalt incident. O, Sfinte Tată. 
Setea de dreptate ardea adânc în sufletul ei. 


- Am vorbit cu arhiepiscopul. l-am povestit despre 
situaţie, zise blajin părintele Paul. 

Charity închise ochii. 

- Ce ruşine pentru biserică, şopti ea. 

- Trecem şi peste asta. Ai credinţă, o încurajă preotul, 
dar ea îi zări oboseala din ochi. 

- Nu credinţa mea e problema. Suspină şi clătină din cap. 
Părinte, există posibilitatea ca sora Camille să fi rămas 
grea. 

Preotul ridică dintr-odată ochii. În privirea lui se citeau 
neîncrederea şi o undă de suspiciune. 

- Nu! 

Clătină din cap. Bătrân nesăbuit. De parcă el putea 
decide ce e adevărat şi ce nu. 

- Nu sunt sigură, dar am auzit o conversaţie între ea şi 
sora Lucia. 

Ridurile de pe chipul prelatului se adânciră. 

- Sper că te înşeli, spuse el. Apoi adăugă cu un zâmbet 
sfârşit: Nu pun mare preţ pe bârfe. 

Îşi verifică ceasul, iar stareţa înţelese aluzia. Era un om 
ocupat. lar acum tocmai îi făcea vânt şi îşi vâra capul în 
nisip, sperând că ea va reuşi din nou să dreagă busuiocul. 

- Am să vorbesc cu părintele Frank, o asigură el 
binevoitor, ca şi cum conversaţia aceea nu avea să schimbe 
nimic. 

Charity clocotea în sinea ei când ieşi. Cum putea să aibă 
o perspectivă atât de distorsionată asupra „situaţiei", aşa 
cum se referise la ea cu detaşare? Oare nu pricepea ce 
însemna uciderea surorii Camille? Consecințele care aveau 
să afecteze mănăstirea? Evident că nu. În trecut, de fiecare 
dată când se ivise o „situaţie'", maica stareță fusese cea 
care se ocupase de ea. 

Străbătea în grabă culoarul ce despărţea apartamentul 
preotului de mult iubita ei mănăstire. Îşi trecu degetul pe 
bătrânii pereţi, alcătuiți din mai mult decât mortar şi 
cărămidă. Ani - nu, secole de istorie îşi lăsaseră amprenta 


asupra zidurilor şi spiritului lăcaşului; dacă încerca, 
aproape că simţea dragostea, hotărârea şi suferinţa celor 
care trecuseră odinioară prin aceste încăperi ce rezistaseră 
uraganelor, inundaţiilor şi nebuniei politice. 

Ajunse la capătul îndepărtat al coridorului fără ferestre 
şi se îndreptă 
spre biroul ei când se auzi chemată. 

- Venerabilă maică! 

Era sora Zita. Avea o voce melodică şi o constituţie 
înaltă, zveltă, pe care roba nu i-o putea ascunde. Pielea îi 
era de culoarea cafelei, iar ochii îi sclipeau cu inteligenţă. 
Niciodată nu-i dăduse lui Charity vreun prilej de 
nemulţumire. 

- Da, copilă, îi zâmbi ea cu simpatie. 

- Voiam să vă vorbesc despre St. Elsinore. Eu şi sora 
Camille am lucrat împreună la orfelinat încă de când a 
plecat sora Lea, iar acum... 

Tânăra ridică palmele. Charity încuviinţă. 

- Înţeleg. Odată cu plecarea dintre noi a surorii Camille 
trebuie umplute locurile lipsă. De ce nu vorbeşti cu sora 
Maura sau cu sora Lucia... sau poate cu sora Edwina să te 
însoţească? Deşi orfelinatul se mută în altă parte, crede- 
mă, noi, cei de la St. Marguerite, vom fi implicaţi. Voi avea 
eu grijă de asta. Acum, vino cu mine. 

O conduse spre biroul ei şi, odată ajunse înăuntru, se 
aşeză la masa de lucru şi deschise un sertar mare din care 
luă agenda. După cum spusese sora Zita, sora Camille 
fusese programată în ziua următoare la orfelinatul St. 
Elsinore, care se găsea de cealaltă parte a lacului 
Pontchartrain şi mai aproape de Slidell decât de New 
Orleans. Era un loc drag inimii lui Charity. Nu-i plăcea să 
vadă vechile uşi ale orfelinatului închizându- se, însă 
decizia se luase deja, iar mutarea începuse. 

- Să vedem... Da, fie Maura, fie Devota ar trebui să fie 
disponibilă. Amândouă lucrează acolo destul de des. 


Lucia... să o lăsăm deocamdată deoparte. A trecut prin 
destule în ultimele douăzeci şi patru de ore. 

- O să vorbesc eu cu ele, propuse Zita. 

- Fii binecuvântată, copilă, încheie stareţa mecanic. 

Zita plecă şi sora Charity rămase singură în biroul ei, cu 
poza papei şi crucifixul drept unice consolări. Dintr-o 
mulţime de puncte de vedere, acestea erau vremuri tulburi. 
Mult înainte, când era o tânără novice, înainte de Vatican 
II, lucrurile erau mult mai uşor de înţeles. Rigide, da, însă 
limitele nu erau estompate, ştiai foarte bine la ce să te 
aştepţi. 

Acum. acum nimic nu mai era clar. 


capitolul 15 


Val nu avea cum să-şi continue viaţa în mod firesc. 

„Nimic n-o să mai fie ca înainte", îi spunea cicălitor un 
glas din creier în vreme ce ieşea pe uşa din spate a căsuţei 
şi intra în vechiul Subaru. Interiorul era călduros, aerul 
condiţionat abia mai mergea, iar Val se simţea de parcă ar 
fi intrat într-un cuptor. Porni maşina, îşi puse centura de 
siguranţă şi deschise geamul invitând înăuntru curenţii de 
aer. 

Slade era încă în cameră - sau cel puţin camioneta lui era 
parcată tot acolo -, dar intenţiona să se ocupe de el mai 
târziu. Deocamdată, avea altceva de făcut. 

Plănuia să se prezinte la secţia de poliţie cu copii ale e- 
mailurilor pe care i le trimisese Camille. Se hotărâse să o 
facă imediat după discuţia cu părintele Frank O'Toole, 
nemernicul ăla mincinos. 

- Val! 

Glasul lui Slade răsună în urma ei tocmai când ieşea în 
stradă de pe aleea scurtă din faţa casei. Îl zări cu coada 
ochiului cum se îndrepta cu paşi mari spre camioneta lui. 

Ezită, apoi se hotărî să nu-l bage în seamă. Nu avea chef 
să se ia la ceartă cu el. La o adică, nu avea chef nici măcar 
să-i vorbească. Nu încetini până ce nu ajunse pe St. Charles 
Avenue, unde se mulţumi să se piardă în trafic. Conducea în 
paralel cu un tramvai plin de turişti ce admirau conacele 
splendide înşiruite dea lungul străzii. 


Nu voia să aibă de-a face cu Slade acum, nu putea. Poate 
mai târziu, deşi venirea lui în New Orleans era hazardată. 
Ce era cu ideea lui de a se împăca? Ridicol! Ignoră mica 
parte feminină din ea care îl găsea fascinant, care îi găsea 
cumva romantice determinarea încăpăţânată şi lungul 
drum făcut din Bad Luck. 

- Numai asta-mi mai trebuia, mormăi Val, amintindu-şi că 
dacă n-ar fi fost Slade şi evenimentele ce se desfăşuraseră 
cu doi ani în urmă, Camille ar fi trăit încă. 

Strânse din dinţi, încetini la semafor şi aruncă o privire 
în oglinda retrovizoare, la coloana de maşini ce se forma în 
urma ei, spre strada laterală care dădea spre Casa 
Briarstone. Era sigură că Slade era pe cale să vireze pe St. 
Charles şi să-şi facă loc în trafic cu bătrânul său Ford. În 
spatele ei, coloana se puse în mişcare şi o decapotabilă 
neagră ajunse aproape roată la roată cu ea. 

Aproape că nu băgă în seamă BMW-ul, cu întreaga 
atenţie îndreptată spre soţul ei şi dubiţa lui ponosită. Oare 
Slade o urmărea? Fără îndoială. Of, pentru numele 
Domnului, de ce? 

În inimă i se strecură îndoiala şi pentru o clipă se gândi 
că acestuia chiar îi păsa, că n-ar fi venit tocmai din estul 
Texasului dacă şi-ar fi pierdut toate sentimentele pentru ea, 
că trecutul era trecut şi... 

Un claxon ţiui ascuţit. 

- Hei, doamnă, mai verde de-atât nu se face! Haimanaua 
de la volanul BMW- ului arăta spre semafor. 

Val apăsă acceleraţia, dezgustată de faptul că gândurile 
la Slade îi întrerupseseră concentrarea. Individul îşi arătă 
nemulţumirea turându-şi motorul, iar decapotabila neagră 
trecu în viteză pe lângă ea. La rândul ei, Val depăşi limita 
de viteză şi o tâie ca o săgeată prin oraş. 

Din nou gândurile la Camille nu-i dădeau pace, îi 
strângeau inima ca într-o menghină. Prima ei impresie 
fusese că Frank O'Toole era ucigaşul, dar acum, că se 
gândise mai mult la asta, nu mai era atât de sigură. Da, era 


un preot care îşi încălcase jurămintele, fără urmă de 
tăgadă. Dar să ia o viaţă, nu doar cea a femeii cu care se 
iubise, ci şi pe cea a propriului său copil? Să fie posibil aşa 
ceva? În pofida complexităţii pasiunilor omeneşti, Frank 
O'Toole era un preot catolic, iar crima era un păcat de 
moarte. 

Dar dacă nu era Frank O'Toole, atunci cine? 

Scurtul drum până la St. Marguerite păru să dureze o 
veşnicie. Tocmai ce-şi parca maşina când auzi din nou 
vaierul clopotelor. Îşi dădu seama că venise amiaza, că 
trecuseră abia douăsprezece ore de când se oprise la 
fereastra bucătăriei, măcinată de grijă pentru Camille. 
Simţise că se petrecuse ceva, însă nu şi-ar fi imaginat că 
tocmai în 
acea clipă sora ei era în pragul morţii, dându-şi ultima 
suflare. Cu ochii minţii, Val o văzu pe Camille zăcând 
nemişcată pe o targă rece din morga spitalului, o imagine 
care nădăjduia că avea să i se estompeze din memorie la un 
moment dat. 

Se îmbărbătă şi închise geamul de la portieră. Probabil 
că planul nu avea să-i iasă prea bine. Păcat. 

După ce încuie maşina, traversă strada spre edificiul ce 
se înălța ameninţător, o clădire de cărămidă ale cărei turle 
se ridicau parcă în extaz spre ceruri. Partea principală avea 
mai bine de două secole vechime şi rezistase războaielor, 
furtunilor şi altor vitregii. Înconjurată de un teren întins şi 
străjuită de un gard de fier forjat şi de stejari înalţi, 
catedrala St. Marguerite era icoana unor vremuri de mult 
apuse, a unei societăţi izolate, a unei lumi ce funcţiona 
după propriile reguli. 

Pe stradă nu era parcat nici un car de reportaje, iar dacă 
poliţiştii mai erau prin preajmă, Val nu observă nici o 
maşină de-a lor. Cu toate acestea, porţile masive ale 
catedralei erau sigilate cu banda galbenă specifică, agăţată 
de mânere, iar pământul încă purta urmele sutelor de 


picioare ce se perindaseră în timpul investigaţiei din 
noaptea precedentă. 

Anchetau moartea lui Cammie. „Vai, Dumnezeule!" îşi 
zise ea. 

Merse de-a lungul gardului de fier forjat care delimita 
proprietatea bisericii înspre aleea din spate, unde se afla o 
poartă folosită de camioanele cu livrări şi de călugărițele 
care mai părăseau din când în când mănăstirea. Cammie 
pomenise de ea la un moment dat. 

O găsi lângă un stejar singuratic. Bine închisă. 

O senzaţie stranie o învălui, ca o adiere ce-i zbârli părul 
de pe ceafă şi o făcu să caute spre ferestrele clădirii. 
Păreau să o privească precum nişte ochi fără viaţă, aproape 
că o provocau să intre. 

Conştientiză brusc faptul că voia să pătrundă într-un loc 
în care nu avea ce căuta, că dacă ar fi trecut de acele porţi 
închise ar fi păşit pe un teritoriu interzis. 

„Şi ce? i s-ar putea întâmpla ceva mai rău decât 
uciderea lui Cammie? Vino-ţi în fire!“ 

Un corb fâlfâi din aripile-i cernite şi croncăni înainte să 
se aşeze pe un gargui cu forma unui demon care îşi arăta 
colții. Val încercă să se convingă din răsputeri că acesta nu 
era un semn rău. Era doar o coincidenţă, o imagine 
desprinsă din prea multele filme de groază care o 
terifiaseră în copilărie. 

„Exact ca monstrul cu ochi arzători şi colţi mici care îţi 
bântuie coşmarurile?" 

Îşi alungă gândurile negre, găsi soneria şi o apăsă. 
Aşteptă, ignorând senzaţia că era măsurată din cap până-n 
picioare de nişte ochi nevăzuţi. Nici un răspuns. 

- Hai odată, rosti ea în şoaptă, şi apăsă lung pe buton. 
Hei! E cineva aici? 

Aşteptă. Simţi uşoara briză ce mătura aleea din spatele 
ei, o răsuflare răcoroasă care-i gâdilă ceafa. Privi peste 
umăr, convinsă că avea să găsească pe cineva care o privea 
de pe cealaltă parte a străduţei înguste. Nimeni. 


Nu era nici măcar o pisică scotocind prin tomberoanele 
din faţa clădirilor. Era cât se poate de singură, vacarmul 
oraşului abia auzindu-se în depărtare. Miji ochii spre turlele 
vechiului edificiu, dar nu zări pe nimeni pândind în umbră, 
nici o pereche ascunsă de ochi care să-i urmărească fiecare 
mişcare. Cărarea de pietriş dintre clădirile aflate dincolo de 
poartă era neumblată. 

Şi totuşi... Simţi fiori pe piele. Adierea ce mângâia 
coroanele arborilor 
trezi umbrele din amorţeala lor, ca şi cum o fantomă ar fi 
trecut în grabă. Deşi temperatura era clar peste douăzeci 
de grade, i se făcu pielea de găină. 

- Hai odată, hai odată, mormăi ea în bărbie, şi apăsă a 
treia oară pe buton. 

Într-un minut, o femeie zveltă, de culoare, îmbrăcată 
într-o robă de călugăriţă, se apropie zorit de poartă. Valerie 
o privi printre barele negre. 

- Pot să vă ajut? întrebă măicuţa. Era înaltă, cu o alură 
nobilă şi un zâmbet blând pe buze. Sper că nu aţi aşteptat 
prea mult. Eu sunt sora Zita. 

Zita. Numele îi era cunoscut. Nu îi spusese Cammie că ea 
şi Zita lucraseră împreună, laolaltă cu o altă călugăriţă, 
sora Louise, la St. Elsinore? 

- Aş vrea să vorbesc cu părintele O'Toole, iar intrarea 
principală a catedralei e închisă, explică Valerie, apoi 
adăugă: Sunt Valerie Renard, sora lui Camille. 

- Îmi pare atât de rău pentru pierderea dumneavoastră, 
rosti călugăriţa, dar nu făcu vreo mişcare să deschidă 
poarta. O undă de suspiciune se ghicea în ochii ei negri. 
Privea undeva înapoia lui Val, ca şi cum ar fi însoţit-o 
cineva. Nu-mi este permis să las pe nimeni înăuntru. 
Suntem în doliu si... 

- La fel şi eu, i-o tăie Val, iritată. 

Nu se îndoia că mănăstirea era într-un fel de carantină 
autoimpusă, că preoţii, călugărițele şi toţi cei asociaţi cu 
biserica se fereau să vorbească poliţiei sau reporterilor. 


Probabil că toţi membrii ordinului se temeau pentru 
propria lor siguranţă. Probabil că toţi aveau ordine stricte 
să-şi ţină gura, ca un fel de legământ pervertit al tăcerii, nu 
doar pentru că ar fi putut compromite ancheta, ci şi pentru 
a proteja sanctitatea şi intimitatea parohiei. În cazul în care 
Camille nu se înşelase în privinţa felului de a fi al stareţei, 
atunci sora Charity cu siguranţă insistase ca mănăstirea să 
devină o fortăreață pentru a preveni izbucnirea unui 
scandal. 

- Te rog. Ştiu că părintele O'Toole a fost... apropiat de 
sora mea. 

- Îmi pare rău, răspunse măicuţa cu acelaşi zâmbet 
blând, dar cumva străbătut de teamă. Chiar nu ştiu unde e 
părintele O'Toole. Dacă lăsaţi un număr, poate vă sună. 

- Poate? repetă Val. 

- Nu pot vorbi în numele Sfinţiei Sale. 

- Cum rămâne cu dumneata? întrebă Val, schimbând 
strategia. Ai lucrat împreună cu sora mea la St. Elsinore? 

- Uneori. Nu am fost prea apropiate, rosti ea cu chipul ca 
o mască a durerii în vreme ce soarele era înghiţit de nori. 

Nu ajungea nicăieri cu femeia aceasta. 

- Bine, atunci lasă-mă te rog să vorbesc cu părintele 
O'Toole. 

Val nu avea de gând să se dea bătută. Auzi zgomot de 
paşi călcând pietrişul. 

- Ce se petrece aici? 

Vocea ascuţită aparţinea unei femei masive, îmbrăcată 
într-o robă scorţoasă, ce tocmai apăruse de după colţ. 
Înaltă şi solidă, avea un aspect autoritar, iar ochii aprigi o 
sfredeleau pe intrusă prin lentilele ochelarilor. 

- Soră Zita? 

- Tocmai explicam că... 

- Mă numesc Valerie Renard, interveni Val. Îşi dăduse pe 
dată seama că femeia severă cu glas aspru era sora Charity, 
stareţa pe care Camille o numea „cerberul“. Val întâlni 
privirea cercetătoare a bătrânei şi observă o emoție 


licărind în ochii ei, o emoție imediat suprimată. Sora lui 
Camille, completă ea. Zita se dădu la o parte, iar bătrâna 
călugăriţă, care se opri la câţiva centimetri de poartă, miji 
ochii, ca şi cum ar fi căutat confirmarea legăturii de sânge 
prin asemănarea cu sora ei. Se mai ascundea ceva în 
căutătura ei. leamă? Aş vrea să vorbesc cu părintele 
O'Toole, insistă Val. 

- Înţeleg. Eu sunt sora Charity, maica stareță. 

Chipul i se îmblânzi pentru o clipă şi sora Zita se 
îndepărtă fără o vorbă, de parcă ar fi auzit nişte ordine 
negrăite de la superioara sa. Valerie rămase singură cu 
venerabila maică. 

- Tuturor ne pare atât de rău pentru sora Camille. 
Condoleanţele mele. Este timpul să te bizui pe credinţa ta, 
copilă. 

- Tocmai de aceea aş vrea să vorbesc cu părintele Frank, 
minţi Val. 

Maică stareță sau nu, femeia aceasta căuta să o ducă de 
nas. 

Din nou zâmbetul paşnic, luminos, care nu păcălea pe 
nimeni. 

- Deocamdată, părintele nu e disponibil. 

- Pot să aştept. 

- Nu cred că e o idee prea bună. 

- De ce? 

- Locul acesta face obiectul unei anchete poliţieneşti. 

- Credeţi că nu sunt conştientă de asta? Val încerca să-şi 
ascundă agitația din glas. Era obosită, măcinată de jale, cu 
nervii întinşi la maximum. Bătrâna călugăriţă o irita din 
cale-afară, deşi încerca să nu o arate. Îşi dădu seama că 
nerăbdarea nu ar fi impresionat-o cu nimic pe sora Charity. 
Împotrivirea n-ar fi făcut decât s-o întărâte pe 
neînduplecata călugăriţă. Vreţi să vă arăt actele de 
identitate? 

- Nu asta e problema. 


- Atunci care e? „Prinzi mai multe muşte cu miere decât 
cu oţet“, îşi aminti ea o zicală pe care bunica i-o spusese nu 
o dată. Soră Charity, ştiu că toţi cei de- aici trec prin clipe 
grele. 

Vâri mâna în poşetă, aşteptându-se cumva ca bătrâna să 
o oprească. Când aceasta nu obiectă, împinse permisul de 
conducere printre barele de fier forjat, la inspecţie. 

Încă privind-o pe Val ca pe un intrus, călugăriţa îi smulse 
permisul dintre degete. Se încruntă şi îşi strânse buzele, ca 
şi cum ar fi căutat semne de falsificare. Chiar credea 
stareţa că şi-ar fi făcut acte false doar pentru a intra în 
mănăstire? Nu avea de gând să se lase intimidată de 
tăcerea ce plutea în aer. Înfruntă căutătura femeii mai 
vârstnice fără să clintească sau să privească în altă parte. 

- Bine, rosti într-un sfârşit stareţa, cu un oftat. Hai 
înăuntru. 

Cam fără tragere de inimă, deschise poarta şi o lăsă pe 
Val să intre. 

- Am fost asaltaţi de reporteri şi de poliţie, explică ea 
întinzându-i permisul. 

Poarta se închise în spatele lor, apoi sora Charity o 
conduse pe o cărare care trecea prin grădina plină de flori 
îmbobocite. 

- Urmează-mă. Poţi să aştepţi în biroul meu. Nu am cea 
mai mică idee unde e părintele O'Toole sau în cât timp 
poate să... A! 

Bătrâna se opri brusc lângă fântâna din mijlocul grădinii, 
iar Val aproape că se izbi de ea. Charity se uita la o arcadă 
lipită de mănăstire. Între stâlpi, un bărbat înalt se apleca, 
ascultând-o pe mai scunda femeie de lângă el. Val simţi un 
gol în stomac imediat ce recunoscu figura impunătoare şi 
chipeşă a părintelui Frank O'Ioole. 

Ticălosul! Măruntaiele îi ardeau şi abia se stăpâni la 
vederea impostorului îmbrăcat ca la carte, cu robă neagră 
şi guler alb. 


Pierdut în conversaţie, se aplecă încă şi mai mult asupra 
tinerei călugăriţe, părând să nu o observe pe Val sau pe 
insul din cealaltă parte a grădinii, un bărbat ce învârtea cu 
o cheie franceză la un robinet, cu un furtun încolăcit la 
picioare. 

Nici tânăra novice nu observa pe nimeni în afară de 
preot. Hipnotizată, tânăra drăguță îl contempla adorator cu 
ochii ei căprui. Nasul micuţ era presărat de pistrui, iar 
părul roşcat îi era împletit la spate. Zâmbind cu sfială, fata 
ţinea în mână un trandafir alb. 

Pe Val o cuprinse greaţa. 

- Soră Asteria? şopti sora Charity îndeajuns de tare să se 
facă auzită. 

- Ah! Tânăra tresări, o zări pe stareță, apoi sări în spate 
ca arsă. Scăpă floarea din mâini şi trase o gură de aer 
printre dinţi. Petalele albe căzură pe cărarea pavată şi un 
picur roşu înflori pe degetul surorii Asteria, zgâriat de un 
spin. Maică stareță, nu... v-am auzit. 

Începu să-şi sugă degetul în vreme ce superioara ei se 
apropia, cu Val pe urme, apoi îşi dădu seama de gestul ei şi 
se opri. Asteria, vizibil afectată, înghiţi în sec şi îşi ridică 
boneta şi vălul care fuseseră lăsate pe pământ, lângă o tufă 
de trandafiri. 

- Dacă ne scuzi, părintele O'Toole are un vizitator. 

Miniona călugăriţă se îmbujoră în toate nuanțele de roşu 
posibile. 

- Desigur. Da... aa... da. O luă în grabă la picior. 

Valerie o conduse cu privirea înțelegând perfect că sora 
Asteria era încă o femeie vulnerabilă prinsă în mrejele 
părintelui Frank - Ticălosul - O'Toole. 

Fără alte cuvinte, sora Charity mărşălui spre preot, cu 
fusta neagră măturând petalele albe de trandafiri pe care le 
strivi sub călcâi. 

- Dânsa e Valerie Renard, sora surorii Camille. Vrea să 
discute cu Sfinţia Ta, părinte. 


Frank O'Toole se îndreptă de spate, însă tristeţea de pe 
chip nu i se risipi când îşi întoarse privirea spre Valerie. Îşi 
imagina, sau observase un licăr de ură în privirea lui? Dacă 
aşa era, dispăru într-o clipă, căci preotul îşi recăpătă 
stăpânirea de sine. 

- Valerie. Da, te aşteptam, rosti el, încuviinţând din cap. 


capitolul 16 


Montoya îşi dezbrăcă jacheta şi se aşeză la birou să 
răspundă la cele câteva mesaje telefonice şi la e-mailuri. 
Citise în treacăt lista scrisă de mână cu angajaţii, 
voluntarii, preoţii şi călugărițele de la St. Marguerite şi şi- 
ar fi dat o mână numai ca parohia să fi avut un computer. O 
altă pagină enumera persoanele care fuseseră în mănăstire 
şi în biserică în ziua morţii lui Camille Renard, dar, 
bineînţeles, parohia nu avea camere de supraveghere. La 
urma urmei, era o biserică, şi încă una foarte înapoiată. Îşi 
notase în carneţel să întrebe despre sora Lea, cealaltă 
măâicuţă care se presupunea că avusese o relaţie cu 
părintele O'Toole, iar acum căuta informaţii pe internet 
despre parohia St. Marguerite când Inez Santiago, care se 
numărase printre investigatorii de la scena crimei, îşi făcu 
apariţia. 


La abia treizeci de ani şi cu un trup de dansatoare, 
Santiago era o femeie superbă, genul care întoarce capete 
pe stradă. Avea ochi pătrunzători, părul şaten cu şuviţe 
roşcate, pasul încrezător. Montoya bănuia că ducea o viaţă 
destul de libertină după program, dar la muncă avea o 
conduită ireproşabilă. 

- Ai găsit ceva? întrebă el tocmai când Bentz, aflat la 
câţiva paşi în urma lui Santiago, apăru în prag. 

- Doar chestiile elementare. Deja v-am trimis pozele cu 
locul crimei şi cu victima, dar m-am gândit că poate le vreţi 
printate. Deschise plicul pe care îl avea la ea. Imediat ce 
primesc mai multe rezultate de la teste, vi le trimit. Analiza 
preliminară arată că a fost ucisă chiar acolo, nu s-au găsit 
pete de sânge sau urme de luptă altundeva în mănăstire şi 
ştim că s-a retras în chilia ei în jur de unsprezece. 

- N-aţi găsit nimic în cameră? se interesă Montoya. 

Bentz clătină din cap. 

- Nimic ce n-ar fi trebuit să fie acolo, cel puţin din ce-am 
observat eu. Nu am găsit cine ştie ce, din moment ce nu 
avea multe efecte. Câteva haine de stradă împăturite într- 
un şifonier, obiecte personale şi pantofii aşezaţi unul lângă 
altul în faţa dulapului unde îşi ţinea rasele. Totul în mare 
ordine. 

- Pijama? 

- Cămaşă de noapte. Împăturită pe un raft din dulap. 

- L-am pus pe Marsolet să facă şi câteva poze ale 
camerei, adăugă Santiago întinzând fotografiile pe birou. 
Erau grăitoare: încăperea pe care o înfăţişau contrasta cu 
cadavrul atent împodobit al lui Camille. 

Montoya se uită cu luare aminte la petele de sânge de pe 
gulerul rochiei de mireasă. Picături perfect rotunde. 

- Vrea să ne concentrăm pe sânge. Este acolo cu un scop, 
remarcă el, arătând spre poză. 

- Un mesaj? 

Bentz nu era tocmai convins. 

- Da, sau vrea să ne distragă atenţia. 


Montoya nu-şi putea lua ochii de la neobişnuitul model. 
Căuta cumva criminalul să-i provoace cu un mesaj ascuns, 
le flutura un indiciu prin faţa ochilor, sau încerca să încurce 
itele şi să-i trimită într-o direcţie eronată? Montoya auzi alţi 
paşi înainte ca Brinkman, încă duhnind de la ultima sa 
ţigară şi cu o cană de cafea în mână, să- şi vâre capul pe 
uşă. 

- Cu frumos caz v-aţi mai ales noaptea trecută. Brinkman 
lucra în departament de ani buni. Chiar dacă jacheta de 
piele îi era cu un număr prea mică, iar capul cu început de 
chelie era încadrat de o chică puţin cam lungă, era, totuşi, 
un poliţist inteligent. Hotărât. Decorat. Aşa cum îi plăcea 
lui însuşi să se laude, ştia întotdeauna care-i schema. Voi 
ştiţi că victima era borţoasă, nu? rosti el, ridicând sugestiv 
din sprâncene. 

- Am auzit, spuse Bentz. 

- Iisuse, cum s-o fi întâmplat asta? Era călugăriţă, pentru 
numele Domnului. Chicotitul i se sfârşi într-un acces de 
tuse. Ceva tăvăleală la spovedanie? Credeţi? Luând o 
înghiţitură din cană, continuă: Oricum, care-i treaba cu voi 
doi? Tot timpul cu măicuţe şi popi. 

- Părintele John nu era preot, îl contrazise Montoya. Era 
vorba de un caz mai vechi, când un criminal în serie 
îmbrăcat în straie preoţeşti terorizase New Orleansul. 
Brinkman afişă un rânjet de dezaprobare, dar oricum îi 
stătea în fire să nu fie niciodată de acord cu ceilalţi. În 
principiu, era un nemernic. 

- Spune-ne ceva ce nu ştim, mormăi Bentz, nici amuzat, 
nici distras. 

- Ce-ar fi dacă v-aş spune grupa sangvină a fătului? 
Acum, Brinkman se bucura de întreaga lor atenţie. B 
negativ, adăugă el după o pauză dramatică. 

- Ceea ce înseamnă? întrebă Montoya. 

- Multe, zâmbi Brinkman. Mama, Camille Renard, avea A 
pozitiv. Deci tăticul are o grupă negativă. Asta reduce lista 
suspecţilor. 


Santiago îl privi gânditoare pe Brinkman. 

- Nu doar că e negativă, remarcă ea. Dacă bebeluşul avea 
B negativ, tatăl trebuie să aibă B sau AB negativ. Ambele 
sunt grupe rare. În jur de doi la sută din populaţie sau mai 
puţin, din câte ştiu. 

Lui Brinkman nu-i păsa că Santiago îi dăduse peste nas 
cu cunoştinţele ei de biologie. Era încă mândru de el. 

- A, şi sângele de pe halatul preotului, sau cum i-o spune, 
era tot A pozitiv. 

- E o sutană. 

Santiago era iritată. Micul birou al lui Montoya o forţa să 
fie prea aproape de Brinkman. 

- A pozitiv? întrebă Montoya fără s-o bage în seamă. Ca al 
victimei? Deci, poate că părintele Frank nu este tatăl? 

Brinkman, a cărui frunte lată era plină de broboane de 
sudoare, îi făcu vesel cu ochiul. 

- Bingo! Se pare că avem un câştigător! 

Montoya rămase pe gânduri. 

- Păcat că nu putem grăbi testul ADN. Vreo veste de la 
analizele toxicologice? 

Brinkman clătină din cap. 

- Prea devreme. 

- Şi de unde ştii asta? îl înţepă Santiago. 

- Am verificat înainte să urc aici, rânji el, căci îi plăcea să 
fie cu un pas înaintea celorlalţi. 

- Atât? Asta-i tot ce-ai găsit? se interesă Montoya. 

- Nu tocmai. Rânjetul lui Brinkman se lărgi, lăsând să se 
întrevadă întregul şirag de dinţi îngălbeniţi de ani de cafea 
şi ţigări. Ochii îi sclipiră răutăcios. Este un tip jos care vrea 
să discute cu tine. A făcut hărmălaia de pe lume. 

- Cine? 

Lui Montoya nu-i mirosea a bine. Era ceva rău 
prevestitor în atitudinea arogantă a lui Brinkman. 

- Un adevărat scandalagiu. A enervat-o la culme pe 
recepţioneră. Ştia că eşti ocupat, dar mi-a zis să te anunţ 
când urcam scările. 


- Bine, muşc momeala, rosti Montoya, observând pe 
afişajul telefonului că primise mesaje. Despre cine e vorba? 

- Asta-i partea cea mai bună. Brinkman exulta. Savura 
momentul şi căuta să-l prelungească. Un alt semnal la 
telefon. Bărbatul sorbi din nou din ceaşcă, fără a-l scăpa 
din ochi pe Montoya. Spune că-l cheamă Cruz Montoya. 
Senzaţia de rău augur care îl însoţise întreaga zi pe 
detectiv se acutiză dintr-odată. Deja întindea mâna să-şi ia 
jacheta, când Brinkman adăugă: Pretinde că e frate-tău. 


Val se dumiri. 

În căldura soarelui de după-amiază care bătea în grădina 
mănăstirii, înţelese de ce femeile, inclusiv Camille, roiau în 
jurul preotului. 

Frank O'Toole era imaginea stereotipă, de Hollywood, a 
bărbatului bine. Cu zâmbetul său şarmant, simţul umorului 
şi ochii căprui lucind cu inteligenţă, pentru a nu mai pune 
la socoteală gulerul alb care însemna „ia-ţi gândul de la el“, 
preotul era chintesenţa fructului oprit. Atrăgător, dar 
nepericulos. 

„Da, ce să spun 

- Cred că e mai bine să discutăm între patru ochi, i se 
adresă el surorii Charity. 

Aceasta ezită, iar colţurile buzelor i se strânseră, de 
parcă era gata să se opună, însă apoi se răzgândi. 

- Desigur, părinte. Se îndepărtă, ştergând în trecere cu 
fusta o tufă de margarete. Uşile mari, duble, se închiseră în 
urma ei. 

Odată ce nimeni altcineva nu se mai afla în grădină, 
părintele O'Ioole arătă spre o bâncuţă de sub o arcadă a 
mănăstirii. 

- Putem şedea aici, sugeră el, sau, dacă doreşti mai multă 
intimitate, putem intra. 

- E bine aici, spuse ea, dar nu se aşeză. În schimb, se opri 
lângă fântâna unde un înger sculptat cu aripile întinse 

turna apă dintr-o amforă. În bazinul limpede al fântânii 
scânteiau peştişori aurii. 

Aparent, Valerie şi O'Toole erau singuri. Femeia aruncă o 
privire spre clădirea în care trăise sora ei şi încercă să şi-o 
închipuie pe Cammie acolo. Deşi construcţiile dimprejur nu 
erau lipite una de cealaltă, catedrala, micuța capelă, 
mănăstirea şi micile clădiri din cărămidă erau legate între 
ele de verande acoperite şi de culoare care înconjurau 
grădina şi efectiv izolau parohia de restul oraşului. 

Câţiva copaci ofereau umbră şi intimitate. Fluturii şi 
albinele zburau deasupra florilor deschise. Era un loc 
paşnic. Senin. Dedicat contemplării. 

Şi totuşi, senzaţia înfiorătoare că era privită dintr-un 
ungher tainic nu se risipi. 

- Aşa deci, spune-mi cum te pot ajuta? întrebă părintele 
O'Toole. 

Atât aştepta Val. 

- Camille mi-a spus că avea o relaţie cu dumneata. 

Falca prelatului se încleştă niţel şi el privi într-o parte, 
aparent urmând zborul unei pitulici peste zidul grădinii. Îşi 
muşcă buzele pentru o clipă, apoi spuse: 

- Sunt multe lucruri pentru care trebuie să răspund. 

- Ţi-a spus că era gravidă? 

Preotul oftă, iar umerii laţi i se coborâră, ca sub o 
greutate invizibilă. 

- Nu... hm, nu ar fi trebuit să lăsăm lucrurile să meargă 
atât de departe. 

- Cam aşa. lar dumneata eşti cel cu autoritate, cel în care 
avea încredere, cel căruia i se spovedea. Nu aveai dreptul 
să. 

- Ştiu! rosti el cu putere, şi ridică palma să o oprească. 
Crede-mă, ştiu ce ai de gând să spui şi nu te învinovăţesc. A 
fost o greşeală, şi amândoi. sau cel puţin eu ştiam asta de 
la bun început. Eu eram cel în care îşi pusese încrederea, 
cel care trebuia să aibă mai multă stăpânire de sine, 
preotul care depusese jurământul celibatului. Inspiră 


adânc, tulburat. A fost... a fost o greşeală groaznică. În acel 
moment, cu soarele care-i bătea pe chip, părea mai în 
vârstă, de parcă mărturisirea îl îmbătrânise. Dar dacă te 
consolează cu ceva, să ştii că am iubit-o, murmură el. 
Privirea i-o întâlni pe a lui Val, care simţi ceva în aer, ca un 
fel de curent electric a cărui natură îi scăpa. 

- Şi bebeluşul? 

Părintele închise ochii, iar chipul îi fu adânc brăzdat de 
durere când spuse: 

- Un biet nevinovat. 

- Amândoi erau, îl corectă Val, nelăsându-se prostită de 
căinţa pe care o afişa bărbatul. Sora şi nepotul sau nepoata 
mea! 

Abia îşi stăpânea tremurul vocii şi lacrimile care aproape 
o năpădeau. Bărbatul dinaintea ei, îmbrăcat în negru şi 
copleşit de regrete, era motivul pentru care Camille 
murise. 

- Îmi pare atât de rău. Dacă ai şti cât de oribil mă simt, 
cât de... vinovat şi păcătos. M-am rugat Tatălui ceresc să 
mă îndrume şi să-mi ajute. 

- Aşa cum ai făcut şi înainte? Cu sora Lila sau Lily sau...? 

Aşteptă şi îl văzu cum înghite în sec, cum mărul lui Adam 
îi tremură în gât. 

- Sora Lea. 

Închise ochii. Broboane mari de sudoare îi luceau pe 
sprâncene. 

- Ce s-a întâmplat cu ea? 

Preotul scoase un suspin cutremurător. 

- A plecat. 

- Unde? 

- Pe Coasta de Vest. În zona golfului... San Francisco, aşa 
cred. 

- Din cauza dumitale? 

Strânse ochii, în ghearele unei dureri ascunse. 

- Da. 


- Dumneata chiar nu-ţi dai seama, nu-i aşa? Ai jurat să 
respecţi legile bisericii şi le-ai încălcat cu mai multe femei. 

- Ba înţeleg, spuse el cu glas stins şi strânse buzele. Şi 
crede-mă, mi-am ispăşit păcatele. Am plătit destul pentru 
ele. 

- Cum? izbucni Val, nevenindu-i să creadă cât de egoist 
era. Părinte, sora mea e moartă. La fel şi copilul ei 
nenăscut. Şi ştii ce cred? Se apropie, fulgerându-l cu 
privirea. Înainte ca preotul să apuce să deschidă gura, 
continuă: Cred că-ţi era ca un ghimpe în coastă şi, cu toate 
că voia să se despartă de tine, ai ucis-o. 

- Ce? Nu! 

Năucit, O'Toole se îngălbeni la chip. 

- Nu? 

Bărbatul întinse o mână, într-un gest de apărare. 

- Crimă? Vorbeşti serios? Şi ce e toată povestea cu 
„despărţirea“? Nu e ca şi cum eram logodiţi. Scoase un nou 
suspin lung, sfâşietor. Îmi pare sincer rău pentru sora 
Camille şi, da, e adevărat că aveam o relaţie, dar nu am 
ucis-o. Nu aş fi putut... nu aş fi făcut- o... Nu. Chiar vorbeşti 
serios? Se holbă la ea, nevenindu-i să creadă. 

- Nu glumesc cu treburi de viaţă şi de moarte. Cum ar fi 
dacă un preot de rangul dumitale ar recunoaşte că a avuto 
legătură amoroasă, că a zămislit un copil? 

- N-ar fi bine, dar... 

- Ai pierde totul. [i s-ar lua preoţia. Ai fi probabil 
excomunicat, nu? Aruncat în stradă ca un gunoi! 

Ochii lui întunecaţi scânteiară cu mânie, iar temperatura 
din grădină păru să scadă cu vreo zece grade. 

- Nu am omorât-o eu, repetă el printre dinţi, abia 
mişcând din buze. Obrajii îi erau roşii de supărare şi, spre 
surprinderea ei, o apucă de braţ şi se aplecă spre ea să-i 
şoptească: Am iubito. Jur înaintea ta şi a Sfântului Părinte. 
Nu i-aş fi făcut rău niciodată. Niciodată! Sinceritatea lui era 
aproape convingătoare. Aproape. Pe viaţa mea, Valerie, îţi 
spun că niciodată nu i-aş fi făcut rău ei sau copilului. Avea o 


privire intensă, febrilă. Îşi înteţi strânsoarea pe braţul ei. 
Am iubit-o. 

- Aşa cum o iubeşti pe sora Asteria? 

Preotul rămase cu gura căscată. 

- Poftim? Crezi că... 

- Sincer, nu ştiu ce să cred, dar sora mea se îndrăgostise 
de dumneata, iar acum e moartă. O altă femeie, sora Lea, a 
plecat din pricina dumitale. Bărbatul inspiră adânc. 
Culoarea începu să i se întoarcă în obraji, dar Val nu slăbi 
atacul: Şi doar acum câteva minute am văzut cum fata 
aceasta te admiră, cum te idolatrizează, de parcă nu i-ai 
putea face nici un rău. 

- Nu. Eu şi sora Asteria... Îi dădu drumul la braţ şi îşi 
închise ochii pentru o clipă, clătinând încet din cap. Îmi 
pare rău, murmură el. Atât, atât de rău. 

- Şi mie. 

Când îşi redeschise ochii o atinse blând pe umăr. 

- Nu este ceea ce crezi, Valerie, rosti el enigmatic. Deloc. 

- Nu ai idee ce cred eu. 

Val avu din nou acea stranie senzaţie că era observată, 
că nişte ochi ascunşi îi urmăreau fiecare mişcare. Aruncă o 
privire spre clopotniţă. Nu cumva cineva pândea de acolo? 
Sau se străduia să privească prin părţile translucide ale 
vitraliilor capelei? Sau poate se ascundea într-un cotlon 
întunecos al verandelor ce dădeau spre grădină? 

O adiere alarmantă îi zbârli perii de pe ceafă şi, pentru o 
fracțiune de secundă, imaginea vechilor coşmaruri îi răsări 
înaintea ochilor. Întunecată. Mortală. 

- Te simţi bine? întrebă cu glas jos preotul. 

Nu. Niciodată nu avea să se simtă bine. 

- Mda, preferă ea să răspundă. 

Oare acest om ar fi putut să o omoare pe femeia pe care 
jura cu atâta pasiune că o iubise? Spunea adevărul? Sau şi 
ea, la fel ca multe alte femei credule înaintea ei, risca să 
cadă în mrejele unui şarpe îmbrăcat în straie preoțești? 


Încet, îşi trase umărul de sub palma lui, fapt care adânci 
remuşcările bărbatului. Îi jură din nou: 

- Crede-mă, Valerie, niciodată nu i- aş fi făcut râu lui 
Camille. Niciodată. 

- Dacă nu dumneata, părinte, atunci cine? 

- Nu ştiu. 

Dumnezeule, era cumva posibil să se fi înşelat atât de 
amarnic? 

Scârţâitul unei porţi o trezi la realitate. Într-un nor de 
falduri negre, maica stareță îşi făcu drum printre crinii şi 
zambilele în floare. Chipul sever al surorii Charity trăda 
iritarea, iar mărgelele rozariului răsunau la fiecare pas al 
ei. 

- Doamnă Renard? rosti ea, cu glas lipsit de orice emoție. 
Val se întoarse spre ea. Scuze de deranj, dar soţul dumitale 
vrea să te vadă. 


capitolul 17 


Răbdarea nu era deloc una dintre calităţile lui Cruz 
Montoya. Inteligența nativă, poate. Aspectul lui fizic, cu 


siguranţă. Şi peste toate, capacitatea lui de a ieşi din 
bucluc chiar şi când era vârât până la gât în el. 

Dar nu răbdarea. lar acum, în timp ce stătea în vestibulul 
secţiei de poliţie, cu o recepţioneră drăguță, dar din cale- 
afară de supărată, care-i arunca priviri otrăvite, şi cu un 
sergent dolofan care îi bloca accesul spre scările şi liftul ce 
duceau la al doilea etaj, Cruz era la capătul răbdării. Nu-i 
plăceau mulțimile, ura să se afle în mijlocul viermuielii 
umane, iar aici nu avea cum să o evite. Poliţişti, martori, 
suspecți, reporteri, toţi într-un neîntrerupt du-te vino, ca 
nişte oi într-un ţarc. Aşa ceva nu putea să suporte. Oricum, 
niciodată nu-i plăcuseră poliţiştii, avea o reacţie nativă de 
respingere a oricărei autorităţi, iar claustrofobia i se 
manifesta ori de câte ori ajungea într-un spaţiu închis. 

- Coboară îndată, îl anunţă sergentul mătăhălos, privind 
în treacăt la următorul om care se apropia de biroul său, un 
bătrân ce se sprijinea în baston. Aşteaptă aici. 

Atât sergentul, cât şi  recepţionera  remarcaseră 
asemănarea lui cu Diego, căruia îi spuneau „detectivul" sau 
„Montoya", însă amabilităţile se opriseră acolo. Trăsăturile 
lui, similare cu ale fratelui său, nu-i garantaseră accesul la 
departamentul de Jafuri şi Omucideri. 

Cruz era cât pe ce să îşi sune mama şi să-i ceară numărul 
de mobil al lui Diego, când fratele său cobori tropăind 
scările. Diego, cu câţiva ani mai în vârstă, era puţin mai 
scund şi mai îngust în umeri decât Cruz, însă avea un 
aspect de dur. Îşi lăsase un cioc negru şi un cercel îi sclipea 
în ureche. Dintre toţi membrii familiei, Diego vădea în cea 
mai mare măsură sângele amerindian care îşi făcuse loc la 
un moment dat în arborele genealogic hispanic al familiei 
lor. Nu se schimbase prea mult de când se văzuseră ultima 
oară şi încă purta bine cunoscuta sa jachetă de piele, deşi 
la New Orleans vara îşi intra în drepturi. Afară era cald şi 
umed. 

- Hei! Este în regulă. Garantez pentru nemernicul ăsta, 
strigă Diego la sergent, ocolind un poliţist care conducea 


un ins incredibil de slăbânog printr-un grup de oameni. 

Cu un rânjet pe jumătate, sergentul dolofan îi făcu lui 
Cruz semn să treacă, iar recepţionera ofuscată nici măcar 
nu-i aruncă o privire. Era ocupată cu o femeie costelivă, cu 
dinţi stricaţi şi părul răvăşit, care cerea încontinuu să-şi 
vadă „bărbatul". Probabil un ins aflat în arest. Mare 
surpriză. 

- Diego! îl strigă Cruz pe numele pe care fratele său nu-l 
mai folosise din liceu. 

Cei doi se îmbrăţişară rapid, bărbăteşte, apoi îşi dădură 
drumul. 

- Diego? îngână sergentul, zâmbind amuzat. Nu ăla era 
numele lui Zorro? Unde-s masca şi pelerina? Făcu un Z în 
aer cu o spadă invizibilă. 

- Sau al băiatului hispanic de la emisiunea aceea pentru 
copii, ciripi altă voce. Fugi, Diego, fugi. 

- Ba nu, e: Du-te, Diego, du-te! adăugă alt glas de femeie. Ar 
trebui să ştiu. Am un copil de doi ani. Cred că am văzut 
fiecare episod de cel puţin cinci ori. 

- Nu ştii ce-ai declanşat, mormăi Montoya spre Cruz. Pe- 
aici mi se spune... 

- Da, ştiu. Detectivul. Am auzit. A trebuit să-mi vând 
primul-născut ca să te văd, spuse Cruz pe când îl însoțea pe 
scări. 

- Nu ai un prim-născut. 

- Nu din câte ştiu. Care-i treaba cu locul ăsta? Este o 
secţie de poliţie sau un club de societate? Sunteţi aici în 
slujba cetăţeanului? 

- Avem un caz serios pe cap, pufni Diego. 

- Am auzit. Călugăriţa, încuviinţă Cruz. 

Diego îi aruncă o privire. 

- Nu ai recunoscut numele? 

- N-am auzit numele. Ştii tu, doar replica aia cu 
„neidentificată până când membrii familiei vor fi anunţaţi". 

- Aha. 

Diego ezită. 


- Ce-i? 

Polițistul îşi verifică încruntat ceasul. 

- Ce-ai zice dacă-ţi fac cinste cu un prânz? 

- Prânz? Ce dracu'? Ce-ai zice dacă ai vorbi cu un bou de 
poliţist să-mi dea motorul înapoi? 

- Ţi-au ridicat motocicleta? 

- Da. O confuzie cu numărul de înmatriculare. Ăştia cred 
că e furată. Am cumpărat-o luna trecută de la un tip din 
Oregon. Numărul e valabil. Doar că nu am actele la mine şi 
plăcuţele au expirat. 

- E uşor de clarificat. 

- Spune-i asta agentului Burduf. Scuze, voiam să spun 
Burgess, bodogăni Cruz. 

Încă se gândea la polițistul care îl trăsese pe dreapta. În 
vârstă, cu cască neagră şi arţăgos, îl luase dur de la bun 
început. 

- Trebuie să-l fi enervat al naibii de rău. 

Cruz se scărpină pe ceafă. 

- Da, poate. 

- Ai încălcat limita de viteză? 

- O sută zece la o limită de şaptezeci. 

- Şi dup-aia ai făcut gură. Nu prea deştept din partea ta, 
frăţioare, rânji Diego. Ai dat de dracu’, nu? Şi ai nevoie de 
ajutorul meu. 

- De asta-s aici. 

- Şi eu care credeam că ţi-a fost dor de mine. 

- Da, sigur. Ştii, aveam de gând să te caut, să-l văd pe ăla 
mic al tău, dar. 

- A dat necazul de tine mai întâi. Unele lucruri nu se 
schimbă niciodată, clătină Montoya din cap, iar părul său 
negru luci sub luminile fluorescente. 


Slade o urmărise? La St. Marguerite? Serios? Inima lui 
Val se făcu cât un purice. 

- E aici? 

- În antreu. 


„Grozav." 

- Mulţumesc. 

- Aşteaptă. 

„Lasă-l să aştepte." 

- Înţeleg. 

Evident, maica stareță nu avea de gând să cedeze din 
nou, mai ales când era vorba de cineva din afara bisericii. 

- Doamnă Renard... 

- Vă rog, spuneţi-mi Val. 

- Bine. Atunci, Valerie, ţi-aş fi recunoscătoare dacă ai 
vorbi cu domnul Houston. L-am rugat să aştepte şi nu e 
foarte mulţumit din pricina aceasta. Nu e... Poarta se 
deschise din nou. Sora Charity se întoarse să vadă cine 
intra şi îşi duse mâinile la piept. Vai, Doamne! 

Val îi urmări privirea şi îl văzu pe Slade, care păşea în 
grădină în urma altei măicuţe. Pietricelele de pe cărare 
gemeau sub cizmele lui de cowboy, şi părea la fel de 
nelalocul lui ca un Ford Mustang în mijlocul mării. 
Îmbrăcat în jeanşi uzaţi şi cu mânecile cămăşii suflecate 
peste antebraţe, sperie o gaiţă care-şi luă zborul de pe 
creanga unui mirt. 

Buzele surorii Charity se strânseră şi mai mult, ca un 
protest tacit faţă de nesupunerea vizitatorului. Şi părintele 
O'Toole deveni mai tensionat la vederea intrusului, 
încleştându-şi bărbia. 

Cu toate acestea, măicuţa care îl conducea pe Slade 
printre tufele de flori zâmbea liniştită. Înaltă, şchiopătând 
puţin, purta o rasă de modă veche, cu acoperământ pentru 
cap. Chipul îi era lipsit de riduri, iar ochii sclipeau de un 
albastru adânc. Val avea senzaţia că o mai întâlnise undeva. 
Părea cunoscută, dar nu ştia de unde s-o ia. 

- Îmi cer scuze că vă întrerup, dar domnul Houston a fost 
foarte insistent. 

Stareţa părea din cale-afară de deranjată. 

- Mă ocupam eu de asta, soră Devota. 

Buzele Devotei tresăriră puţin la auzul reproşului. 


- Îmi pare rău, maică stareță... 

- Nu e vina ei, interveni Slade, cu ochii pe bătrână. Vă 
urmăream, iar ea m-a ajuns din urmă. 

- Şi a deschis poarta, completă Charity clătinând din cap. 
Soră Devota, te rog să ne laşi, i se adresă femeii înalte, 
care pāru afectată de tonul ei. 

- Desigur, şopti Devota şi plecă în grabă, cu capul în 
pământ, de parcă abia aştepta să se facă nevăzută în 
mănăstire. 

Odată ce se închiseră uşile, Charity îşi întoarse privirea 
glacială spre Slade. 

- 'Ţi-am cerut să aştepţi, domnule Houston. 

- Da, doamnă. Dar aşteptatul nu e punctul meu forte, 
adăugă Slade cu un rânjet de băiat rău. 

Sora Charity nu se lăsă nici prostită, nici fermecată. Îi 
spuse lui Val: 

- Îmi pare rău pentru pierderea dumitale. Sincer. Dar şi 
noi am suferit. Avem nevoie de timp să ne revenim din şoc 
şi să vedem ce vom face în continuare. În aceste 
circumstanţe tragice, ar fi de ajutor dacă am avea puţină 
intimitate. 

- Nu cred că poliţia vă va permite aşa ceva, rosti Val. 
Soră Charity, sora mea a fost ucisă, iar crima este 
investigată. 

- E de înţeles şi cooperăm fără rezerve cu poliţia, se 
amestecă în discuţie părintele Frank. 

Stareţa nu avea de gând să dea înapoi. 

- Chiar şi aşa, doamnă Renard, nu dumneata te ocupi de 
caz. Ce ne trebuie nouă acum e timp pentru alinarea 
sufletească. 

- Soră, se auzi glasul puţin dojenitor al părintelui 
O'Toole, şi femeia tresări. 

- Ceea ce ne trebuie acum este adevărul, interveni Slade. 

Charity zâmbi stins. 

- lar acesta va fi dezvăluit prin mila Domnului. 


- Acelaşi tip care vorbeşte despre „ochi pentru ochi“ şi 
„să nu ucizi“? Tipul ăla? izbucni Slade. 

- Nu e nevoie de asemenea vorbe, îl domoli părintele 
O'Toole, dar nu înainte ca bătrâna să se înfoaie în 
veşmântul ei amplu şi să-şi muşte buzele. Nu mă gândesc la 
Tatăl ceresc ca la un „tip“, urmă prelatul. 

- Iar eu nu vorbesc despre „adevăr“ în sensul nu ştiu 
cărei revelații divine, stărui Slade în timp ce un instalator 
adună un furtun şi se făcu nevăzut sub o arcadă. 

Uşile duble din spatele catedralei se deschiseră şi două 
măicuţe păşiră în grădină. 

Una din ele, o femeie dolofană, fredona suav o melodie, 
iar cealaltă, 
subţire şi palidă, se încrunta în spatele unor ochelari cu 
lentile groase. 

- Soră Louise! izbucni stareţa. Ambele femei se opriră 
lângă fântână. Fredonatul se opri brusc, mai auzindu-se 
doar susurul apei. 

- Da, venerabilă maică? întrebă călugăriţa cea dolofană, 
cu obrajii îmbujoraţi de jenă. 

- Vreau ca dumneata şi sora Maura să ne acordaţi puţină 
intimitate. 

- Nu... nu ştiam că e cineva aici... 

Louise aruncă o privire la grupul de oameni de parcă abia 
acum îi vedea. Pe chip i se citea surprinderea. 

- A, da. Îmi pare rău. Desigur. 

- Aşteaptă! strigă Val repezindu-se pe lângă sora Charity. 
Eşti sora Louise? o întrebă pe femeia care fredonase. Ai... 
ai lucrat cu sora mea. 

- Îmi pare rău, nu ştiu la ce vă referiţi, rosti sora Louise, 
aruncând o privire îngrijorată spre stareță. 

- Sunt sora lui Camille, Valerie. Aş vrea să-ţi vorbesc, 
spuse ea cu privire rugătoare. 

Din nou, Louise privi peste umărul lui Val. 

- Nu ştiu. 


Sora Maura păru că se retrage în straiele ei, căutând să 
se ascundă în ele. 

- A petrecut mult timp la St. Elsinore. 

- Da, la orfelinat. Îi plăcea să se ocupe de copii. Ca şi 
mie. Amândouă eram triste că va fi închis. Şi sora Camille 
voia neapărat să-şi găsească părinţii. 

- Stai. Ce? Dar ştie... ştia cine erau părinţii noştri 
biologici, se miră Val. 

Louise observă privirea pe care i-o aruncase stareţa. 

- Îmi pare rău. Trebuie să mă fi înşelat. Credeam că-şi 
caută originile, de vreme ce a fost adoptată de la St. 
Elsinore. M-am înşelat, încheie Louise luând-o în direcţia 
mănăstirii. 

Val le urmări cu privirea cum înaintau grăbite printr-un 
culoar ce ducea spre clădirea înaltă de vizavi de catedrală, 
probabil corpul chiliilor. Când ajunse la adăpostul umbrelor, 
sora Maura aruncă o privire în urmă fără a încetini pasul, 
apoi dispăru în urma însoţitoarei ei mai solide. 

Dintr-odată, Val se întrebă dacă îşi cunoscuse într-adevăr 
sora. Existau atâtea contradicții, atâtea lucruri pe care nu 
le ştia sau nu le înţelegea despre sora ei, căreia niciodată, 
din câte-şi amintea Val, nu îi plăcuseră copiii. Cu toate 
acestea, se îngrijise de ei la orfelinat şi mai rămăsese şi 
gravidă. De asemenea, ele ştiau cine erau părinţii lor 
naturali. Nu era vreun secret în acea privinţă. 

- Ce se petrece aici? întrebă ea, întorcându-se spre 
stareță. 

- Nimic, te asigur, rosti bătrâna cu acelaşi zâmbet stins. 
Camille era pur şi simplu o fată foarte confuză. 

Ceva nu era în regulă. Clopotele începură să bată tare, 
răsunând prin aerul cald, şi sora Zita, măicuţa care o 
condusese mai devreme în grădină, îşi făcu din nou 
apariţia. 

- Îmi cer iertare, venerabilă maică, dar aveţi o întâlnire 
programată, îi aminti Zita, cam prea la ţanc. 


- Scuzaţi-ne, suntem în întârziere, i se adresă lui Val sora 
Charity. 

- Doar o clipă. Aş vrea să vorbesc cu unele dintre 
prietenele şi colegele surorii mele. Ştiu că era apropiată de 
sora Lucia. 

- Am să văd ce pot să fac, promise stareţa cu un zâmbet 
îngheţat. 

- Trebuie să fiu la spital, interveni Frank. 

Val, constatând că se lovea de un zid inexpugnabil, 
decise să capituleze. Nu mai putea face nimic acolo. 

Cel puţin în ziua respectivă. Era agasată de atitudinea 
stareţei, o măcinau resentimentele faţă de părintele Frank 
şi era încă supărată pe Slade fiindcă o urmărise până la 
mănăstire. 

Cu Slade la doar un pas în urma ei, ajunse la poartă care 
era, evident, închisă. De parcă s-ar fi aflat într-o temniţă. 

- Vă deschid eu, anunţă imediat sora Zita. Val se întoarse 
şi o văzu în urma lui Slade. Îmi cer scuze pentru maica 
stareță, continuă ea scoțând o cheie dintr-un buzunar al 
rasei. 

Deschise poarta şi întâlni privirea lui Val printre barele 
de fier forjat. 

- Cu toţii suntem foarte afectaţi. Îmi pare sincer rău 
pentru pierderea dumitale. 

- Mersi, spuse Val, cu un nod în gât. 

Îşi putea menţine tăria în momente de mânie, însă 
bunătatea pe care i-o arătau alţii o făcea să cedeze. Chiar şi 
când sursa era o femeie cu o voce la fel de lipsită de emoţii 
precum ochii. 

Poarta se închise în urma lor. Val privi o ultimă dată 
printre gratiile de fier şi constată că grădina era goală. 

Cu toate acestea, când se uită la mănăstire, avu din nou 
aceeaşi senzaţie stranie. Ridică privirea spre clădirea de 
alături şi observă mişcare la un balcon. Era cineva în prag, 
o siluetă obscură care se topi înapoi în umbre. 


Lui Val i se făcu părul măciucă. Clipi, nevenindu-i să-şi 
creadă ochilor. Pe balcon nu era urmă de mişcare. Ciudat... 

Încercă să se convingă de faptul că aceasta era o 
mănăstire, un loc sacru. Şi totuşi, nu-şi putea anihila 
senzaţia apăsătoare că un prădător o urmărea. Îşi alungă 
gândurile negre spunându-şi că totul era în mintea ei, că 
era doar afectată de uciderea lui Camille. 


capitolul 18 


Cruz îşi privi fratele îndelung, cumva cu neîncredere. 

- Lucia Costa e măicuţă la St. Marguerite? repetă el 
suspicios. Şedeau faţă în faţă la o masă într-un mic 
restaurant nu departe de secţia de poliţie. Locul era destul 
de curat, cu o varietate de salate şi fripturi expuse 
îndărătul vitrinelor unei lungi tejghele. Miasma unei tigăi 
mult prea folosite stăruia în aer, împinsă de colo până colo 
de unduirea leneşă a celor câtorva ventilatoare spânzurate 
de tavan. E aici, în New Orleans? întrebă Cruz, cu 
arătătorul îndreptat spre faţa de masă. 

- Îhî. 

Montoya muşcă din sendviş, iar privirea îi lunecă de la 
fratele său la uşa de sticlă de la intrare şi înapoi. În arşiţa 
amiezii, trecătorii se perindau cu mişcări încete pe sub 
copertinele colorate. 

- Grozavă veste. 

- Dacă spui tu. 

Cruz fusese întotdeauna un tip imprevizibil, se gândi 
Montoya, dar apoi îşi dădu seama că nu era un lucru tocmai 
nefiresc. La urma urmei, nici unul dintre fraţii şi surorile 
sale nu trecuse prin viaţă fără să facă măcar o nebunie 
notabilă. 

La peste doi metri înălţime, Cruz îl depăşea pe Montoya 
cu câţiva centimetri şi era mai degrabă musculos decât 
suplu. Părul negru îi ajungea la gulerul jachetei de blugi, 
iar ochii, întunecaţi ca noaptea, nu scăpau nici un detaliu. 


După liceu petrecuse câţiva ani în armată, apoi fusese la 
facultate. În acea perioadă lucrase ca barman şi şofer de 
camion. La un moment dat îşi făcuse un tatuaj vizibil pe 
antebraţ şi chiar reuşise să facă rost de un permis de 
detectiv particular. Se pricepea la toate, dar nu era bun de 
nimic, aşa cum recunoscuse chiar el. Cu sprâncenele 
stufoase şi nasul care fusese rupt nu o dată, nu renunţase 
nici la înfăţişarea şi nici, după toate aparențele, la 
atitudinea de dur. 

- Ştii, am căutat-o. Ca un nebun. Chiar după accident. 
Apoi lucrurile au luat-o razna cu taică-său şi m-am dat 
bătut. O ţeavă de puşcă pusă între ochi are darul ăsta. 

- Hei, mai încet. la-o de la început. 

Cruz pufni şi îşi şterse buzele şi mustaţa cu un şerveţel. 

- Ei bine, eram prieteni. Ea era încă în liceu şi eu 
absolvisem. Tu erai deja la facultate. 

- Atâta lucru îmi aduc aminte. 

- Mă înrolasem în forţele aeriene, dar mai aveam câteva 
săptămâni până să plec, aşa că-mi pierdeam vremea pe-aici, 
nu făceam nimic şi enervam pe toată lumea. Deşi încercam 
să nu intru în belele. 

- Şi dădeai greş. 

- Da, păi... oricum, ieşisem cu Lucia într-o seară. Eu 
conduceam... poate prea repede. 

- Poate? 

- Ce dracu’, aveam, cât, optşpe ani? Probabil mă 
gândeam cum să o scap pe Lucia de ţoale, nu eram 
îndeajuns de atent la drum, şi o afurisită de căprioară a 
sărit gardul şi-a ajuns în mijlocul drumului. A-ncremenit 
acolo, în ceaţă. Am încercat s-o evit. Am tras de volan şi 
roata din faţă a intrat în grohotiş. 

Montoya îşi amintea acea parte a poveştii. Când Cruz 
încercase să evite căprioara, maşina derapase şi trecuse 
prin gardul de sârmă, izbindu-se cu partea pasagerului într- 
un chiparos. Portiera fusese strivită şi geamul se spărsese. 


- Dumnezeule, a fost groaznic, rosti Cruz, iar ochii săi 
întunecaţi se înmuiară. Ţipa încontinuu şi apoi... nimic. 

Montoya îşi amintea că fusese rănită la cap. Cruz 
avusese o încheietură fracturată, care i-a întârziat intrarea 
în aviația militară, pe lângă vreo câteva tăieturi de la 
parbrizul spart. O mică cicatrice în colţul ochiului stâng 
stătea mărturie a accidentului. 

Lucia nu fusese atât de norocoasă, căci o ramură a 
chiparosului o lovise în tâmplă. Montoya nu mai ştia alte 
detalii, decât că fusese în comă, dar supravieţuise. 

- Ai fost s-o vezi la spital, nu? 

- Da, până ce bătrânul ei mi-a interzis s-o văd. A convins 
personalul că ar trebui să fiu tratat ca persona non grata şi 
a ameninţat că avea să dea spitalul în judecată dacă mă 
lăsau aproape de ea, spuse Cruz scrâşnind din dinţi. Phillip 
Costa era ţicnit; ştii asta, nu? A venit după mine cu ditamai 
carabina. Luă o duşcă zdravână de bere şi continuă: 
Dumnezeule, a fost nebunie curată. Am încercat să o văd 
înainte de încorporare. Auzisem de la un prieten că ieşise 
din comă. Dar a dispărut. Uite- aşa, încheie el, pocnind din 
degete. 

- Credeam că eşti ditamai detectivul. 

- Nu pe-atunci. Tocmai ce ieşisem din liceu şi habar n- 
aveam ce să fac cu viaţa mea. Şi a dispărut fără urmă, 
parcă o înghiţise pământul. Taică-său a dosit-o bine şi nu 
ştiam de unde să-mi încep căutările. Cred că domnul Costa 
a fost uşurat când am plecat, în sfârşit, în armată. 

- Sunt sigur că a fost bucuros să-şi vadă fata departe de o 
pacoste ca tine. 

- Da, dar felul în care-a făcut-o să dispară... 

Ochii i se îngustară pe berea sa, dar, presupuse Montoya, 
nu vedea sticla maronie, ci un loc aflat departe în trecut. A 
fost ciudat. Foarte ciudat, rosti el mai luând o gură de bere. 
Ştii, întotdeauna m-am întrebat ce s-a ales de ea, dar să 
ajungă călugăriţă? Nu mi-aş fi închipuit asta, zâmbi Cruz 
gânditor şi clătină din cap. 


Uşa restaurantului se deschise şi câţiva oameni se 
aşezară la o masă alăturată. Vorbeau tare, cu voioşie, 
despre ultimele rezultate la baseball. Din pur defect 
profesional, Montoya îi cântări din ochi pe nou-veniţi. 
Mugşterii obişnuiţi ai locului, cu dinţi galbeni, fire cărunte în 
barbă şi şepci de baseball. 

- Ştii, am crezut că a murit, recunoscu Cruz, după se uită 
în treacăt la bărbaţii de lângă ei. 

- E cât se poate de vie. 

- Ar fi fost bine dac-aş fi ştiut. Al naibii de bine. 

Îşi termină berea şi, strâmbând din nas, împinse la o 
parte farfuria cu resturile de sendviş şi cartofi prăjiţi. 

- N-ai mai încercat să o cauţi? 

- Nu după ce-am intrat în aviaţie. La ce bun? 

- Curiozitate? 

- Atunci era deja un fapt consumat. Era istorie. Mi-am 
văzut de viaţă. Şi adevărul e că Lucia a fost întotdeauna 
puţin ciudată, spuse el făcându-i semn chelneriţei să-i mai 
aducă o bere. Arăta bine, era atrăgătoare, dar... era ceva 
straniu în privinţa ei. Ca şi cum putea să-mi citească 
gândurile. Mă băga în sperieţi. 

- Vrei să spui că avea un fel de puteri telepatice? 

- Cum vrei tu să le zici; avea ceva „senzaţii“ ciudate. 
Montoya înţelese la ce făcea referire. Olivia, soţia lui Bentz, 
le avea şi ea. Cu ani în urmă, chiar îl ajutase pe Bentz să 
rezolve un caz. Cruz continuă: La spital, când încă puteam 
să o văd şi zăcea în comă, a deschis ochii doar pentru o 
secundă şi s-a uitat la mine. Şi-a mişcat gura, dar n-a 
vorbit, doar încerca să formeze cuvinte. Nu-s sigur, dar 
cred că voia să spună „pericol“. 

Nu mai scoase o vorbă şi începu să rupă eticheta de pe 
sticla de bere tocmai când chelneriţa îi puse pe masă încă o 
sticlă de Lone Star. 

- Altceva? întrebă ea fără vreo fărâmă de entuziasm. 

Montoya clătină din cap şi se încruntă, iar femeia se 
îndreptă spre altă masă. 


- S-a trezit doar ca să spună „pericol“? se interesă el. 

- Poate că mi-am imaginat eu, răspunse Cruz luând sticla. 
Cine ştie? 

- Da, cine? 

- Mai important, cui îi pasă? 

După câteva înghiţituri, aşeză sticla şi îşi încrucişă 
braţele pe masă. Acum că ne-am întors din trecut, cum mă 
poţi ajuta să-mi recuperez motocicleta? 


Ultimul om cu care Val voia să aibă de-a face era soţul ei. 

- Ai întrecut măsura urmărindu-mă. Nu trebuia să vii aici, 
îl mustră ea în timp ce traversau peluza umbrită de 
catedrală. 

- Da, ţi-aş putea spune acelaşi lucru. Când încercă să 
deschidă portiera, o trânti cu mâna lui mare, aproape 
întemniţând-o cu trupul său. La ce te gândeai, Val? 

Se întoarse cu greu şi îl găsi privind-o cu ochii aceia, de 
un albastru a cărui nuanţă părea să se schimbe cu stările 
lui, pe care odinioară îi găsise atât de atrăgători. 

- Trebuia să vorbesc cu O'Toole. 

- E problema poliţiei. Şi tu ai fost polițistă, Val. Ştii cum 
merg lucrurile. Lasă totul pe mâna profesioniştilor. 

Faţa lui era la câţiva centimetri de a ei. Prea aproape. 
Inima îi galopa în piept, mintea îi rătăcea în locuri interzise. 
Întrucât şi el simţi brusca apropiere fizică, făcu un pas în 
spate şi îşi întoarse privirea spre catedrală, unde două 
călugăriţe cu voaluri şi bonete dispărură în grabă pe după 
colţ. 

- Ce s-a întâmplat cu măicuţele care poartă haine 
obişnuite? Credeam că s-a sfârşit cu costumaţia în alb şi 
negru, reflectă el cu glas tare. 

- Cred că ţine de fiecare dieceză, poate de fiecare 
parohie. Nu ştiu sigur. Am renunţat la biserică de mult 
timp. 

Îşi aduse aminte de orfelinat, de culoarele întunecate, de 
jale şi singurătate, apoi îşi alungă la repezeală gândurile 


care i se furişau în conştient când îi era lumea mai dragă, 
imagini sumbre, tulburătoare care o sfâşiau. 

- Deci locul ăsta, St. Marguerite, poate adopta nişte 
reguli oricât de învechite, după bunul-plac al stareţei? 

- Sunt sigură că şi arhidieceza are un cuvânt în privinţa 
asta. Camille mi-a spus că aşa a fost dintotdeauna la St. 
Marguerite şi majoritatea călugăriţelor, mai ales stareţa aia 
atât de blândă şi drăgălaşă, nu vor ca lucrurile să se 
schimbe. Cuvântul ei e literă de lege. 

Slade miji ochii. 

- E o cădere în vremuri de mult apuse, dacă mă-ntrebi. 

- Nimeni nu te-a întrebat. Şi, doar ca să ştii, nu-mi place 
să fiu urmărită. 

Un zâmbet îi răsări pe chipul neras. 

- Mi-am dat seama. 

- Sincer, Slade, nu aveai dreptul să mă urmăreşti până 
aici, să intri după mine şi să le spui că suntem căsătoriţi, 
bombăni ea arătând spre catedrală în timp ce un biciclist 
trecea prin faţa ei. 

- Dar suntem! 

- Nu pentru mult timp. 

- Biserica Catolică ia căsătoria în serios. M-am gândit că 
astfel mi s-ar deschide nişte uşi, şi chiar aşa s-a întâmplat. 

- Ei bine, acum sunt închise. Probabil zăvorâte, observă 
Val, aruncând o privire la porţile catedralei, cu benzile 
galbene ce indicau scena crimei fluturând în aceeaşi briză 
care mişca decorativul muşchi spaniol de pe stejarii din jur. 

- Te face să te întrebi ce secrete ascunde vechea 
catedrală. 

- Amin, rosti ea, deşi nu învinovăţea pe nimeni de la St. 
Marguerite, în afară de Frank O'Toole. 

Slade râse complezent. 

- Te întorci la han? 

- Nu încă. Trebuie să las nişte lucruri la secţia de poliţie. 
Val intră în maşină, închise portiera şi porni motorul, care 


bârâi şi apoi se trezi la viaţă. Ca să se facă înţeleasă, cobori 
geamul şi îl informă pe Slade: Nu am nevoie de însoțitori. 

Bărbatul ezită, apoi încuviinţă soldăţeşte. 

- Ai dreptate. Ne vedem acasă. 

- Acasă? Sincer, Slade, nu ai ceva mai bun de făcut? Nu 
ai vreo vacă de ars cu fierul, vreun câine de hrănit sau 
vreun gard de reparat? întrebă ea, neputând să nu-l 
tachineze, în vreme ce aerul condiţionat porni, încălzind 
maşina. 

Slade rânji cu toţi dinţii, care luceau albi în contrast cu 
pielea sa bronzată. 

- Ei bine, dragă, tocmai asta fac acum, nu? Repar relaţia 
cu soţia mea. 

- Mai lasă-mă, zise ea luând o pereche de ochelari de 
soare din torpedou şi punându-i pe nas. Ştii, aici eşti pe 
pământ sfânt, băiete. Ai face bine să ai grijă câte baliverne 
îndrugi. Lui Dumnezeu s-ar putea să nu-i placă şi să te 
trăsnească pe loc! 

În clipa în care cuvintele îi ieşiră printre buze, se gândi 
la trupul lui Camille, căzut lângă altar, cu tânăra ei viaţă 
retezată. Trebuie să plec, încheie ea brusc. 

Înainte ca soţul ei să apuce să mai spună ceva, apăsă pe 
acceleraţie. Pe măsură ce se îndepărta pe strada goală, Val 
îl urmări în retrovizor. Stătea la umbra unuia dintre copacii 
care mărgineau asfaltul crăpat. 

Cu şolduri înguste, în jeanşii vechi cu turul jos, cu 
antebraţele arse de soare, era întruchiparea fermierului 
texan. 

„Şi încă îl iubeşti“, o cicăli mica voce din mintea ei. 

- Pe dracu”, spuse ea cu voce tare. 

După tot ce-i făcuse, era curată nebunie să-l iubească pe 
Slade Houston. Val nu voia, nu putea să-şi repete greşeala. 

- Mai spune-mi o dată care-i problema ta cu Slade, o rugă 
Freya în vreme ce se apleca spre cuptor să scoată brioşele 
pe care le făcuse. 

Bucătăria mirosea ca un colţ de rai, cu aroma de vanilie 
plutind diafan prin aer. Lui Val îi chiorăi stomacul, care 
protesta că nu fusese alimentat întreaga zi. 

Găsi un pahar în care turnă nişte cuburi de gheaţă din 
congelator, apoi luă limonada din frigider. 

- Vrei şi tu? o întrebă pe Freya, care clătină din cap şi 
arătă spre blatul 
pe care trona o cană enormă. Am deja nişte cafe-frappe, 
răspunse ea, aşezând tava cu brioşe pe aragaz. Şi ocoleşti 
problema. Te-am întrebat despre Slade. 

- Da, ştiu. Am o tonă de probleme cu Slade. Prea multe să 
le ţin socoteala. 

- Hmm. 

Uşa din spate era deschisă şi prin cadrul cu plasă Val îl 
zări pe Bo, care şedea pe verandă ca un bolovan miţos, 
privind în bucătărie. Era atât de atent, încât nu băgă de 
seamă că prin curte se strecura o pisică. Merlin, un motan 
negru cu coadă lungă, se făcu nevăzut pe după tufişuri. 

- Îţi pierzi îndemânarea, îi atrase ea atenţia câinelui. La 
auzul vocii lui Val, acesta ridică puţin capul, apoi se ridică 
şi se aşeză pe labele dinapoi, să o vadă mai bine. Şi eu te 
văd, zâmbi ea. Îi fusese dor de bătrânul dulău. Câinele 
începu să bată cu coada în podeaua verandei când o văzu 


că iese afară. Uşa de plasă se închise cu zgomot în urma ei. 
Eşti un băiat bun. Ştii asta, nu-i aşa? spuse ea, 
scărpinându-l după urechi. 

Din casă, Freya strigă: 

- I-a fost dor de tine. 

- Da, probabil. 

- Nu mă refeream la câine. 

- A! Slade? Mă îndoiesc. 

Nu îşi putea imagina că Slade ar fi dus dorul cuiva, mai 
ales unei soţii suspicioase care avea de gând să dea divorţ. 

- Recunosc semnele. Freya apăru de partea cealaltă a 
uşii de plasă, cu uriaşa ei cană în mână, şi completă: Asta 
venind de la o femeie care-a avut doi soți. 

- Şi un logodnic de care nu s-a ales nimic. 

- Şi un iubit care stătea la ea şi de care nu mai putea 
scăpa. 

- Nu-mi aminti. leşi afară şi se sprijini de balustradă. Dar 
ştiu ce ştiu şi văd cum omul ăsta se uită la tine. 

- Destul! Am înţeles, lasă-mă acum! 

Val îşi lipi paharul rece de frunte, să alunge migrena 
care începea să-i dea târcoale. Închise ochii, sperând să 
scape de Freya, de Slade şi de întreaga lume pentru câteva 
clipe. Nu am avut o înţelegere, atunci când m-am mutat la 
tine, că nu ne vom băga nasul una în viaţa sentimentală a 
celeilalte? se răsti ea. 

Nici un răspuns. 

- Freya. Îmi aduc aminte... 

- Bine, bine. Doar spuneam că... 

- Ştiu ce spui şi înţeleg. 

Deschise ochii, suspină şi sorbi îndelung din pahar. 
- Vrei o brioşă cu vanilie? 

- Nici n-ai idee în ce hal. Tu? 

- Normal. Mă întorc imediat şi atunci putem vorbi despre 
ce s-a întâmplat azi-dimineaţă. 

Sări de pe balustradă şi intră în casă în timp ce Val, 
extenuată, se gândea la ce obținuse în acea zi. Absolut 


nimic. Părintele Frank nu îi spusese nimic nou, iar stareţa 
nu voise să vorbească. De asemenea, nu-l găsise pe 
detectivul Montoya când îi lăsase e-mailul partenerului său, 
care nu sufla o vorbă în privinţa cazului. Mai era şi 
problema cu Slade... Ce Dumnezeu să facă în privinţa lui? 

Durerea şi umilinţa pe care le simţise cu doi ani în urmă 
o vizitară din nou, ca nişte vechi cunoscuţi. Acum, privind 
în urmă, îşi dădu seama că fusese o chestiune de „ela 
spus/ea a spus“, iar ea îşi crezuse sora când afirmase nu 
doar că Slade îi făcuse avansuri, dar că, de Crăciun, chiar 
intrase în camera şi în patul ei. Conform lui Camille, „nu s-a 
întâmplat nimic“, însă o spusese foarte ezitant. Val nu o 
crezuse. Sămânţa îndoielii fusese sădită şi nu îi luase mult 
să încolţească în inima ei. Slade o plăcea pe Camille şi cei 
doi flirtaseră. Doamne, la ce bun acum? Totul se sfârşise. 
Dădea divorţ de soţul ei, iar sora îi era moartă. Învârtind 
paharul în mâini, urmărind dansul cuburilor de gheaţă, se 
întrebă dacă nu cumva fusese prea dură cu sora ei, prea 
impulsivă cu soţul ei, prea dispusă să creadă ce era mai 
Tău. 

Vorbea poliţista din ea. Ei bine, şi acea parte a vieţii ei se 
sfârşise. Renunţase la insigna de poliţie când plecase din 
Texas. În mod oficial, cel puţin. Şi asta până în acel 
moment. 

Vechile obiceiuri dispar greu. Mai ales când propria soră 
ţi-e ucisă. Frank O'Toole trebuia să fie criminalul. Cine 
altcineva? Instinctul îi spunea că nu era nevoie să caute 
mai departe. Rațiunea îi amintea că totul era mult prea 
evident şi că trebuia să privească dincolo de aparente. 

Se gândi la sora ei. Fără urmă de îndoială, Cammie avuse 
o viaţă zbuciumată. Deşi nu cunoştea toate detaliile morţii 
surorii ei, ştia îndeajuns încât să-şi dea seama că nu era un 
act întâmplător. Rochia de mireasă. oare fusese ideea lui 
Cammie? Sau o îmbrăcase altcineva? Cineva apropiat? 
Hainele de noapte rămăseseră în chilie. Toate informaţiile 


pe care le avea o făceau să creadă că ucigaşul era cineva 
apropiat de Cammie. 

Trebuia să-l identifice şi să-i dovedească vinovăția. 
Rapid. Timpul 
trecea şi Val ştia prea bine că dacă o omucidere nu e 
rezolvată în primele patruzeci şi opt de ore, şansele de a 
rezolva cazul se reduc la jumătate. 

Ceea ce însemna că sosise clipa să-l dea în vileag pe 
O'Toole. Deşi aproape că îl crezuse pe preot când acesta îşi 
declarase dragostea pentru Camille, încă bănuia că el ar fi 
putut să o omoare. O crimă pasională. 

Aflase de la poliţişti de existenţa unor indicii că sora ei ar 
fi opus rezistenţă, dar nu mai spuseseră nimic altceva. Ştia 
din proprie experienţă că poliţia nu divulga toate 
informaţiile pentru a putea să elimine anumiţi suspecți şi 
să-l dibuie pe singurul care ştia toate detaliile crimei, 
respectiv autorul. Singura informaţie certă era că sora ei 
fusese strangulată în capelă în jur de miezul nopţii. Încă 
era convinsă că O'Toole era cel mai probabil suspect, dar 
avea nevoie de probe concrete în această privinţă. Sau care 
să-i dovedească nevinovăția. Era posibil să fie nevinovat? 
Dacă da, atunci cine să o urască într-atât încât să o ucidă? 

„Lasă poliţia să se ocupe de caz. Nu ăsta era mottoul 
tău?“ Când lucrase la poliţia districtuală, nu suporta ca 
începătorii să se bage în anchetele ei. Însă acum lucrurile 
erau diferite. Ea nu era începătoare, nici pe departe. Avea 
experienţă în investigarea cazurilor de crimă, iar victima 
era tocmai sora ei. Nu putea să stea cu mâinile în sân şi să 
lase inşi precum Montoya şi Bentz să-şi facă treaba cu 
viteza melcului. Nu, trebuia să preia frâiele anchetei. 

- Întotdeauna spun că bunătăţile proaspăt coapte pot 
vindeca aproape orice, anunţă Freya prin uşa de plasă, apoi 
ieşi cu o farfurioară plină cu brioşe pe care o aşeză pe 
măsuţa de lângă scaunul ei. Deşi Val aprecia gestul, ambele 
femei ştiau că nu e cale să îndulceşti pierderea unei surori, 
sfârşitul unei vieţi. Mai ales când se produsese în urma 


unei crime... Freya muşcă dintr-o brioşă şi declară: Aaa. Nu 
cred că mi-au ieşit mai bune vreodată. 

- Modestă, nu-i aşa? 

Val muşcă la rândul ei şi bucăţelele de ciocolată începură 
numaidecât să i se topească în gură. Bo, cu ochii lui mari şi 
trişti, începu să facă bale. 

- Ia de-aici, spuse Freya. Îi aruncă un biscuit pentru câini 
pe care Bo se apucă să-l lingă fără pic de entuziasm. Aşa 
era Freya, avea tot timpul ceva cu care să-i împace pe cei 
din jur. Acum, Val, hai să lăsăm la o parte promisiunile 
vechi şi ridicole şi spune-mi ce ai pe suflet. De ce dracu' 
crezi că zdrahonul cu care eşti măritată e răul întruchipat? 


La câteva străzi depărtare de fluviu, undeva în cartierul 
francez, Slade era pe cale să-şi termine cea de-a doua bere. 
Petrecuse câtva timp familiarizându-se cu oraşul, căci îşi 
dăduse seama că era mai înţelept să evite hanul pentru 
câteva ore, să o lase puţin în pace pe Val după ultima lor 
confruntare de la catedrală. 

Condusese până la St. Elsinore, parohia de pe cealaltă 
parte a podului de peste lacul Pontchartrain. Exteriorul 
clădirii din stuc, odinioară alb, era acum înnegrit de 
trecerea anilor. Sălcii gigantice îşi întindeau braţele peste 
zidurile ce înconjurau orfelinatul, mănăstirea şi şcoala 
parohială ataşată bisericii. Nu era un loc prea primitor, 
chiar părea pustiu, închis până în dimineaţa următoare. 

Slade zărise însă o uşă deschisă, probabil pentru un 
lucrător, şi pătrunsese în interiorul răcoros, întunecat. Se 
plimbase pe culoarele  spaţioase,  obişnuindu-se cu 
topografia. Câteva uşi erau evident încuiate şi Slade evitase 
locurile de unde auzise glasuri, dar îşi făcuse o idee despre 
configuraţia generală a spaţiului, reperând biroul parohial 
şi orfelinatul. Găsise urme ale copiilor, câteva jucării şi 
desene făcute pe pereţi. Văzuse pe un geam un afiş care 
anunţa o licitaţie în scopuri caritabile şi faptul că imobilul 
urma să fie demolat, iar orfelinatul, mutat. Starea jalnică a 


clădirii era vizibilă, cu nenumărate crăpături în pereţi, pete 
pe tavan şi mirosul de mucegai abia ascuns de miasma 
înţepătoare de dezinfectant. La fel ca St. Marguerite, St. 
Elsinore părea un lăcaş străvechi şi întunecat, care îşi trăia 
ultimele zbateri. 

Urcase la al doilea etaj pe treptele ce scârţâiau sub paşii 
săi, apoi coborâse în grabă pe o scară exterioară şi 
cercetase tristul teren de joacă şi dispunerea camerelor, 
punctele de legătură dintre clădiri. Încercase şi 
câteva uşi încuiate, însă nu avea timp să încerce să 
deschidă nişte broaşte înţepenite. Cel puţin, nu încă. 

Nu petrecuse mult timp la mănăstire, nu voise să fie 
descoperit şi obligat să răspundă la întrebările jenante în 
privinţa motivului pentru care se afla acolo. Nu ar fi avut 
cum să explice, fiindcă nici el nu ştia prea bine de ce. Da, 
simţise nevoia să vadă clădirile ce stăteau să cadă, să vadă 
locul unde Valerie şi Camille crescuseră înainte să fie 
adoptate de familia Renard, însă era mai mult de-atât. 
Recent, Camille lucrase la mănăstire, se ocupase de copiii 
de la orfelinat, un loc despre care Valerie arareori vorbea. 

Oare de ce? 

După drumul pe jos peste lacul Pontchartrain spre St. 
Elsinore, Slade se întorsese în oraş şi condusese direct 
până la St. Marguerite, cronometrând parcursul. Nu putea 
spune de ce, dar presimţea că orice făcuse Camille la St. 
Elsinore era ceva important. Ce spusese călugăriţa grasă - 
Louise -, cea care lucrase cu ea? Că lui Cammie îi plăcea să 
lucreze cu copiii? Că-şi căuta originile? 

Asta când, aparent, îşi cunoscuse întreaga viaţă. Val 
fusese profund tulburată de această veste. Merita să 
cerceteze mai atent lucrurile. 

După ce verificase distanţa până la St. Marguerite, 
condusese prin alte părţi ale New Orleansului, unele încă 
devastate şi abandonate, ca o zonă de război evacuată. 
Urmările distrugerilor provocate de uraganul Katrina cu 
ani înainte. 


Se familiarizase pe îndelete cu oraşul în care crescuse 
soţia sa, oraşul în care locuia din nou. Gândul acela îl irită, 
ca un ţânţar insistent, şi se întrebă, în lumina morţii lui 
Camille, dacă Val mai avea să se întoarcă vreodată în Bad 
Luck. Probabil că nu. 

Odată ce termină cu turul oraşului, ajunse la Bănuţul 
Norocos, un birt pe atât de elegant pe cât lăsa numele să se 
înţeleagă. 

Barmaniţa, acoperită de tatuaje care păreau să se întindă 
pe fiecare centimetru pătrat al pielii, se plimba dea lungul 
barului acoperit de tăieturi şi scrijelituri. Îşi prinsese părul, 
vopsit în mai multe culori, cu o eşarfă roşie deasupra 
capului. Maioul care se termina mult deasupra buricului şi 
pantalonii scurţi, mulaţi lăsau să se întrevadă pletora de 
tatuaje împrăştiate pe braţe, picioare şi piept. Plasa de 
păianjen care-i urca pe gât nu-i ajunsese încă pe faţă. 

„Un lucru bun“, se gândi Slade. 

- Mai vrei una? întrebă ea cu un zâmbet larg în timp ce îi 
înlocuia bolul aproape gol de alune cu unul nou. 

- Încă am treabă cu asta. 

- Dă-mi de ştire când termini. 

Trase un fum din ţigară, apoi o lăsă într-o scrumieră de 
lângă dozatorul de suc şi se duse să-şi servească ceilalţi 
clienţi. Două femei pe la douăzeci şi ceva de ani râdeau 
sorbind din paharele de vin. Mai încolo, un alt bărbat 
singur bea whisky şi privea pe ascuns la reflexia barmaniţei 
în oglinda care ocupa peretele dindărătul barului. 

Sticlele luceau ca nişte nestemate în lumina blândă, iar 
de la una din cele două mese de biliard, unde doi inşi în 
blugi şi tricou jucau concentrați, se auzea pocnetul bilelor. 

Televizorul cocoţat într-un colţ al încăperii era dat pe un 
post local. Ştirile de la ora cinci tocmai prezentau marea 
veste: o călugăriţă ucisă la St. Marguerite. 

„Pe toţi dracii!“ I se încordă fiecare muşchi din corp. 

Volumul era prea încet pentru a auzi toate detaliile din 
pricina zumzetului de la bar, dar Slade pricepu în mare 


parte ce se spunea. Un reporter relata din faţa catedralei, 
parcurgând detaliile crimei. Un cadru apropiat al panglicii 
din jurul uşilor făcu loc unei poze de-a victimei. În imagine 
nu era îmbrăcată în hainele monahale. Slade recunoscu 
fotografia, care avea peste cinci ani vechime. Era aceeaşi 
poză pe care Valerie o aşezase pe şemineu la ferma unde 
locuiseră împreună. 

Slade îşi încleştă falca în momentul în care pe ecran 
începu să se deruleze o serie de fotografii alb-negru cu 
călugăriţe, însoţită de glasul reporterului care făcea un 
scurt istoric al mănăstirii. 

Barmaniţa observă că era atent la televizor. 

- Al naibii lucru, se auzi glasul ei, însoţit de zgomotul 
cuburilor de gheaţă pe care le turna în trei pahare goale. 
Cine în toate minţile ar omori o măicuţă? Sincer acum, 
încheie ea, turnând vodcă peste gheaţă. 

- Cu siguranţă nu a fost cineva în toate minţile, se băgă 
tipul de la capătul barului, apoi adăugă: Fata asta cu 
siguranţă nu arată ca măicuţele pe care le aveam eu în 
şcoală. Zâmbi, sperând să fie băgat în seamă de femeile 
care şedeau lângă el. Însă ele îl ignorară, la fel cum 
ignorau televizorul. 

Slade nu spuse nimic. Frumuseţea lui Camille nu avea 
de-a face cu moartea. Deşi o costase mult în timpul vieţii. 

Cu ochii minţii, o văzu din nou aşa cum fusese ultima 
oară când se întâlniseră. Cu gâtul lung, perfect, cu părul 
negru căzând în valuri groase, ondulate, care se sfârşeau 
pe sânii goi, plini, desăvârşiţi, cu sfârcuri roz care cerşeau 
să fie atinse cu degetele şi limba. 

Un şirag lung de perle căzuse între sânii aceia, şi 
albastrul electrizant al ochilor ei sfârâia de promisiunea 
unui erotism cu care îi hărţuise mintea. Fata aceea 
deschisese uşi spre cărări întunecate care ar fi trebuit să 
rămână închise pe vecie. 

Era Ajunul Crăciunului, iar ploaia bătea în ferestre şi 
vântul din estul Texasului vâjâia nemilos şi rece. Cu 


lumânări aprinse şi un cor cântând O ce veste minunată ca 
parte din arsenal, Camille îşi pornise jocul seducţiei. Şi 
urmase sfârşitul lumii. „La naiba cu tot ce-a fost“, îşi zise 
el. 

Subiectul ştirilor se schimbă, iar Slade îşi goli sticla de 
bere. Lăsă banii pe tejghea şi, după ce o salută din priviri 
pe barmaniţa plină de tatuaje, ieşi în dogoarea după- 
amiezii. 

Imaginea lui Camille îl urmări afară şi, cu toate că 
încercă să scape de ea, se ţinu scai de el, aşa cum făcuse şi 
când era vie. Îl bântuia ca o fantomă. Moartea ei doar îi 
exacerbase senzaţia că se afla în apropiere, că nu avea să-i 
dea pace niciodată. 

Slade porni cu pas hotărât cale de câteva străzi, spre 
fluviu. Abia observa trecătorii, grupuri de adolescenţi, 
fiecare cu un iPod în urechi sau vorbind la celular; un ins 
dar era lac de sudoare, determinat să-şi facă joggingul de 
dinainte de înserat; doi oameni fără adăpost, cu bărbi, 
rucsacuri şi şepci, care cerşeau mărunţiş. Nu-l interesa 
specificul local, mintea lui era oriunde, numai nu acolo. 

Aerul era greu, iar căldura sufocantă care i se depusese 
ca un strat gros pe piele era un lucru necunoscut în ţinutul 
deluros de unde se trăgea el. 

Ajuns pe mal, se opri să urmărească vasele şi bărcile ce 
pluteau pe apa mâloasă a fluviului Mississippi. Soarele 
cobora la apus, urmând să se lase înghiţit de orizont în 
câteva ore. Umbrele se lungeau, însă căldura zilei stăruia 
în aer, părând să emane din însuşi pământul pe care Slade 
călca în drum spre camioneta sa. 

Mai devreme, îşi călcase pe inimă şi o lăsase în pace pe 
Val. Se înfuriase pe el fiindcă o urmărise până la mănăstire, 
însă observase şi altceva în privirea ei, ceva ce îi dădea 
curaj. 

„Şi ce anume aştepţi de la ea? O căsnicie fără încredere? 
O separare? Poate că divorţul ar fi cel mai bun lucru pentru 
amândoi. Un nou început pentru fiecare.“ 


Iubirea şi nunta lor fuseseră ca un incendiu într-o pădure 
uscată. luţi. Mistuitoare. Destinate să ajungă un pumn de 
cenuşă. 

Se întâlniseră când el se dusese la biroul şerifului să 
raporteze dispariţia - şi furtul, bănuia el - unor vite. Cândi 
se spusese că avea să vină cineva la fermă să verifice 
lucrurile, se aşteptase la un ajutor de şerif cu păr 
grizonant, început de burtă şi ani buni de experienţă. În 
schimb, din maşina de teren cu însemnele poliţiei locale 
coborâseră cei o sută optzeci de centimetri ai lui Valerie 
Renard. Uniforma îi venea ca o mănuşă, scoţându-i în 
evidenţă trupul atletic şi lăsând să se întrevadă şi câte ceva 
din curbele ei. Jumătatea superioară a feţei îi era acoperită 
de ochelari de soare, iar pălăria îi umbrea fruntea şi părul 
castaniu legat la spate. Purta puţin machiaj, însă el se 
trezise că fantaza în privinţa ei, de parcă era o dansatoare 
erotică deghizată în polițistă. Se gândise chiar că fratele 
său îi juca o farsă. 

Dar când, în loc să scoată cătuşele şi să-l „aresteze“, îl 
întrebase despre vitele ce lipseau, trebuise să accepte 
faptul că era o polițistă care venise să-şi facă treaba. 
Fusese meticuloasă, însă cele douăzeci de vite dispăruseră 
fără urmă, probabil furate de o bandă care dădea lovituri în 
întregul ţinut. 

Cu toate acestea, fusese fascinat de femeia care fusese 
atât de repede promovată ca detectiv. Şi când îşi făcuse 
îndeajuns curaj să o invite la o întâlnire, îl surprinse se cu 
un rapid: 

- Sigur, cowboy, de ce nu? 

Erau o sumedenie de motive care s- o descurajeze, dar 
amândoi le 
ignoraseră. Se culcase cu el la a treia întâlnire, luna 
următoare se mutase la fermă şi rostise „Da“ şase 
săptămâni mai târziu. Idila lor fusese toridă, nesăbuită şi 
dusese direct la necazuri. 


Necazuri venite în forma surorii ei mai mici: Camille 
Renard, o versiune mai tânără şi mai sălbatică a lui Valerie 
şi, privind retrospectiv, o femeie hotărâtă să le distrugă 
mariajul. 

Până la urmă, chiar şi în moarte, Camille era linţoliul ce 
plutea peste relaţia lor. 

Valerie alesese să-şi creadă sora mai degrabă decât soţul. 
Ce naiba însemna asta? lar acum Camille era moartă. 

Miji ochii în lumina muribundă, privind cum un 
remorcher împingea o barjă în amonte. Părea o sarcină 
imposibilă, şi totuşi vasul făcea progrese. Încet, dar sigur. 

Slade spera să fie şi el măcar la fel de norocos. 

După ce-i explică Freyei că nu credea că Slade ar fi fost 
Satana în persoană, ci mai degrabă un fel de Aghiuţă, Val 
petrecu următoarele ore sortând toate informaţiile 
disponibile despre sora sa. Deşi lăsase poliţiei copii ale e- 
mailurilor ei, făcuse alte copii pentru ea, pe care le tăinuise 
într- un fişier. 

Întocmi un grafic al vieţii lui Camille, începând cu 
naşterea şi continuând cu moartea părinţilor biologici, 
scurta şedere la orfelinat, adopţia ce urmase şi toate 
adresele unde locuiseră. Val incluse şcolile pe care le 
frecventaseră şi o listă cu prietenii şi iubiții lui Cammie, cel 
puţin cei pe care şi-i amintea. La început îşi amintise doar 
prenumele lor, dar, după ce căâutase pe internet şi prin 
arhivele şcolilor, reuşi să completeze tabelul. 

Una dintre persoanele de pe listă pe care voia să le 
întâlnească era fostul logodnic al lui Camille, un student la 
drept de la Universitatea Tulane, pe nume Brandon Keefe. 
Val nu cunoştea detaliile relaţiei şi ale despărțirii lor, în 
afară de faptul că tânărul o părăsise pe Cammie şi se 
căsătorise cu o fostă iubită în mai puţin de un an. 

Cea mai bună prietenă din liceu a lui Cammie fusese 
Georgiana Pagano, care plecase la facultate în California şi, 
din câte îşi amintea Val, se măritase cu cineva pe care îl 
cunoscuse în Los Angeles. 

Cât despre duşmani, nici un nume de pe listă nu-i veni în 
minte. Fără urmă de îndoială, Cammie le greşise multor 
oameni, dar în ultimii ani încercase să-şi schimbe viaţa. 
Pentru numele Domnului, chiar intrase într-o mănăstire. Ar 
fi trebuit să fie în siguranţă. 

Dar sincer, cât de mult încercase Cammie să se schimbe? 
Rămăsese însărcinată. Şi tocmai cu un preot. 

Gând care îi aduse aminte să-i adauge pe listă pe cei de 
la St. Marguerite, începând cu sora Lucia, cea mai bună 
prietenă a ei. Cammie spusese că Lucia era „interesantă" şi 
„diferită", că avea un soi de puteri extrasenzoriale pe care 
Cammie le găsea fascinante. Odată, îi destăinuise bănuiala 


că Lucia se călugărise pentru că fugea de un trecut tainic. 
Exact ca şi Cammie. 

Doar că păcatul lui Camille nu era un secret: avusese o 
legătură amoroasă cu soţul surorii ei. Val se înfioră la 
amintirea certei lor, când îi strigase: „leşi! L.asă-ne dracului 
în pace!" în momentul în care o găsise în dormitorul 
conjugal împreună cu Slade. Curând după aceea, chiar ea 
îşi făcuse bagajele şi părăsise ferma, ştiind în sinea ei că 
mariajul se sfârşise. Chiar şi în acele clipe, gândul că Slade 
fusese cu Cammie - sora ei, pentru numele Domnului - îi 
sfâşia inima. 

- Fiu de căţea, mormăi ea, şi încercă să se concentreze. 
Nu putea să-şi lase mintea să răâtăcească printre 
nenumăratele „dacă" ale vieţii... Dacă nu s-ar fi căsătorit cu 
Slade? Dacă nu ar fi invitat-o pe Cammie de sărbători în 
anul acela? Dacă nu ar fi fost chemată la locul unui 
accident în acea noapte? Dacă nu ar fi aflat despre 
infidelitatea soţului cu sora ei? Dacă şi-ar fi înghiţit 
mândria şi ar fi încercat să rezolve lucrurile în mod 
rezonabil? Dacă fata nu ar fi plecat din Bad Luck... Opreşte- 
te, îşi spuse Val. 

Asta nu o ducea nicăieri. Clătină din cap, ca pentru a-şi 
alunga vechile şi melancolicele amintiri, se forţă să uite de 
jale şi să gândească din nou ca un poliţist. 

Se gândi la călugărițele pe care le menţionase 
Cammie: sora Edwina, 
despre care credea că este „o fri- gidă şi jumătate", şi 
Angela, care era „o prostuţă, o adevărată mironosiţă". 
Vorbele ar fi fost ciudate dacă ar fi venit de la altcineva 
decât Camille, cu simţul ei răutăcios al umorului. 

- Dar nu sunt toate călugărițele bune? întrebase Val în 
timpul uneia dintre primele vizite ale lui Cammie la Casa 
Briarstone, iar Cammie zâmbise cu un licăr poznaş în 
privire. Erau în grădina de mirodenii, lângă trei căsuțe 
pentru păsări montate pe stâlpi de diferite înălţimi, iar 


soarele era atât de puternic încât abia îşi ţineau ochii 
deschişi. 

Cammie chicotise înfundat. 

- Evident că majoritatea măicuţelor sunt bune. Foarte 
bune. E prevăzut în fişa postului. Angela intră în categoria 
asta, dar sora Edwina? Cammie fluturase din mână, arătând 
că avea îndoieli în privinţa călugăriţei mai înalte. Nu 
tocmai, urmase ea. Ce să mai zic de sora Devota? rostise 
Cammie, dându-şi ochii peste cap. Victima eternă. Mai sunt 
câteva despre care nu mi-am făcut încă o părere definitivă. 
Irene ia uneori lumea-n piept fără să-i pese. Dacă cei blânzi 
vor moşteni pământul, atunci Irene are să ajungă falită. O 
clipă e ca un soldat rus, apoi e amabilă şi calmă. Este tare 
ciudată. Cammie căzuse pe gânduri câteva momente, după 
care continuase: Şi sora Zita e atât de... tăcută. 
Întotdeauna stă şi îi priveşte pe ceilalţi. Îţi dă fiori. 
Întotdeauna tăcută până e vremea să toarne la stareță. 
Parcă încearcă să intre în grațiile surorii Charity, sau poate 
ale preoţilor ori ale lui Dumnezeu. Cine ştie? Pur şi simplu 
pare o prefăcută, dar nu sunt eu cea care-ar trebui să arate 
cu degetul. Se dusese la una dintre căsuțe şi aruncase o 
privire prin gaură. Nu-i nimeni acasă? 

- Nu încă. Deci, ţi-ai făcut prietene? 

- În grupul acela? Doar pe Lucia, şi asta probabil din 
cauză că am fost la acelaşi liceu, avem o oarecare istorie 
comună, deşi nu ne cunoşteam pe-atunci. Mă înţeleg şi cu 
Angela. E pur şi simplu o dulce. E aproape imposibil să nu o 
placi. 

- Mironosiţa? 

- Da. Ce să spun, mai devreme eram puţin cam 
răutăcioasă. 

- Nu mai spune. Tu? o tachinase Val. 

- Da, moi, dacă-i vine să crezi. Oricum, Angela nu pare să 
fie o prefăcută. Nu sunt aşa de sigură în privinţa Maurei. 

- De ce nu? 


- Nu ştiu. Am o presimţire. Maura este o tocilară. Tăcută. 
Poartă ochelari cu lentile groase şi nu zâmbeşte niciodată, 
dar niciodată. Uneori mă întreb dacă are într-adevăr 
chemarea spre cele sfinte. Nu prea îmi lasă impresia că se 
bucură de viaţă. 

- Poate că e doar introvertită. 

- Poate. Dar singura pe care nu pot să o înţeleg este 
Asteria. Pare să fie o gâsculiţă, ştii tu, genul de visătoare 
care crede în basme şi broscoi care se prefac în printi, 
tipicele prostii romantice. 

- Şi s-a călugărit? 

- Ca să vezi. Sora Edwina mi-a spus că Asteria fusese 
logodită cu un tip care s-a sinucis, aşa că fata a intrat la 
mănăstire. Edwina zicea că a avut de ales între mănăstire şi 
azilul de nebuni. 

- Sună cam prea dramatic. 

- Toate poveştile sunt dramatice. În afară de cea a surorii 
Charity, care susţine că ştia că vrea să fie măicuţă încă de 
când şi-a primit prima împărtăşanie. Îţi vine să crezi aşa 
ceva? Camille se oprise şi oftase. Poate ar fi mai bine să nu 
le bârfesc. N-aş vrea să aud ce au ele de spus despre mine. 

- St. Marguerite pare mai degrabă un liceu decât o 
mănăstire, remarcase Val. 

Cammie râsese, nu prea amuzată. 

- Nu înţelegi, nu-i aşa? Evident că mănăstirea e ca un 
liceu. Întreaga lume e un liceu. Doar uită-te în jur. 

- Ce? Poate în lumea ta. 

- În lumea oricui, insistase Cammie. Şi crede-mă, 
mănăstirea nu face excepţie. Aceeaşi ierarhie, aceleaşi 
figuri autoritare, aceleaşi bisericuțe. Întocmai ca o şcoală 
de fete, încheiase ea, privind încruntată într-o parte. 

Val încă o vedea aievea pe sora ei aşa cum fusese în acea 
zi, îmbrăcată în haine de stradă, cu o pereche de pantaloni 
gri şi o bluză albă, cu puţin machiaj şi părul negru prins în 
coadă, licărind albăstrui în lumina soarelui. Camille se 


îndreptase spre o bancă şi se aşezase. Părea copleşită de 
tristeţe. 

- Nu trebuie să treci prin asta. Poate nu eşti făcută să fii 
călugăriţă, îi 
spusese Val. 

- Ştiu. Acuma, dacă tot m-am băgat... 

Un colţ al gurii ei se ridică într-un zâmbet trist, 
autoironic. 

- Nu ţi se potriveşte. 

- Înţeleg. Am intrat în mănăstire pentru nişte motive 
greşite. Îşi ridică puţin coada şi îşi ajustă elasticul. 
Glumeam despre celelalte măicuţe. Unele dintre femeile de 
acolo sunt atât de pioase, credinţa lor e atât de statornică, 
încât mă fac să-mi doresc că am aceeaşi încredere în 
Dumnezeu. Mă rog în fiecare zi s-o găsesc, dar... nu ştiu. 
Surori precum Louise, Angela şi Dorothy chiar au ce căuta 
acolo. Chiar dacă sunt pe jumătate îndrăgostite de 
părintele O”Ioole... e un preot tânăr şi atrăgător şi toate 
sopranele par să fie sub vraja lui. Poate chiar şi eu. Cammie 
rânjise şi cojise vopseaua desprinsă de pe stâlpul căsuţei de 
păsări, apoi continuase: Serios vorbind, cu toţii sunt 
oameni de treabă. Louise, de exemplu. E genul de persoană 
tot timpul voioasă, pe care nu-l înţeleg. Şi când vine vorba 
de muzică. Tot timpul cântă şi fredonează, fapt care-o 
scoate din sărite pe stareță. În ultimul hal, zâmbise 
Camille, amuzată la acel gând. Uneori lucrează cu mine la 
St. Elsinore. Aruncase o privire spre sora ei. Ştiu, crezi că 
ar trebui să evităm locul acela, dar cred că e un punct bun 
de plecare pentru a mă revanşa faţă de lume. 

- Sincer? 

Lui Val nu-i plăcea să se gândească la St. Elsinore. Aflată 
în afara New Orleansului, parohia lucra mână în mână cu 
St. Marguerite, iar cele două mănăstiri administrau 
împreună orfelinatul. 

- Sincer, zâmbise Camille. Vezi tu, încerc. Dar - ridicase 
din umeri şi zâmbetul îi pierise - adevărul e că mă chinui 


să-mi găsesc locul acolo. 

- Mai mult decât celelalte? 

- Cine ştie? Multe nu par călugăriţe tipice. Irene, de 
exemplu. A fost balerină. Ca să vezi. E înaltă, puternică şi 
uneori parcă mai merge pe poante. 

- Nu cred că există călugăriţe dive. 

- Nu ar trebui să existe. 

- Adică? 

- Are o parte întunecată. Poate cu toate avem. Problema 
e că toate par să creadă că fac ceea ce trebuie, că încearcă 
să se integreze, rostise Camille meditativă, cu ochii aţintiţi 
la un şoim ce zbura în cercuri. 

- Dar nu şi tu? 

-Eunu. 

- Nimeni nu-ţi pune un pistol la tâmplă şi te obligă să 
stai. Ai destul timp să te răzgândeşti. 

- Şi unde să mă duc? 

- Oriunde, Cammie. Eşti tânără, frumoasă şi deşteaptă 
brici. Dacă vrei să depui jurămintele finale, bine. Dacă simţi 
că ai o chemare pentru viaţa la mănăstire, mă bucur. Dar 
dacă eşti de părere că nu ai un rost acolo, atunci pleacă. 

Camille privise într-o parte, peste o tufă de rozmarin, 
spre un loc numai de ea ştiut. 

- Ei bine, asta e problema, nu-i aşa? Nu cred că am un 
rost nicăieri. Scosese o pereche de ochelari de soare şi îşi 
pusese lentilele fumurii peste ochi. 

Val simţise că i se frângea inima. 

- Îmi pare atât de rău, murmurase ea cu glas sugrumat, 
recunoscându-şi propria vină, rolul pe care-l jucase în 
decizia surorii ei. Nu ar fi trebuit să te dau afară în noaptea 
aia. Ar fi trebuit să-ţi vorbesc, să te ascult. 

- Nu, nu ar fi trebuit. Eram cu soţul tău. lar asta e ceva 
ce maica stareță probabil nu ar trebui să ştie. Mi-am 
mărturisit păcatele preotului, dar... 

- Ai minţit-o pe sora Charity? 

- Am omis nişte informaţii, atât. 


Camille suspinase sonor, ca şi cum s-ar fi luptat cu 
lacrimile care o năpădeau, deşi când Val se uitase atent, nu 
văzuse nimic din cauza ochelarilor de soare. 

- Totul a fost o greşeală. 

- Da, povestea vieţii mele, rostise Camille înainte să iasă 
în grabă pe poartă. 

Acum, aproape un an mai târziu, Valerie simţea un junghi 
în inimă la gândul că i-ar fi putut salva viaţa surorii sale. 
Oare soarta lui Camille ar fi fost alta dacă i-ar fi răspuns 
diferit în acea zi? Probabil că nu. Însă vina nu îi dădea 
pace, o însoțea peste tot, fără să dispară vreo secundă. 

Val scrise câteva notițe despre cuvintele lui Camille 
referitoare la cei de la St. Marguerite şi îşi adăugă 
impresiile despre persoanele pe care le întâlnise mai 
devreme în acea zi. Apoi trecu peste restul numelor pe care 
le consemnase: părintele Paul Neland, Regina St. James, 
Terri Sue Nu-ştiu- Cum, oameni pe care Camille îi 
menţionase într-un moment sau altul. Mireni care lucrau la 
parohie. Erau şi alţi membri ai personalului, precum şi 
voluntari, dar nu le ştia numele. Îşi spuse că trebuia să-şi 
amintească să obţină o listă completă, când numele lui 
Frank O'Toole îi sări în ochi pe un bileţel. 

Evocându-şi-l în minte, îşi spuse că părintele Frank 
O'Toole era un mister. Era prea chipeş să nu atragă atenţia, 
prea puternic să fie dat uitării. Se întrebă cum era săi te 
spovedeşti şi găsi gândul neliniştitor. 

Îi încercui numele cu pixul, trăgând linie după linie de 
pastă întunecată, ca şi cum căuta să-i delimiteze 
personalitatea. 

Asta şi încerca să facă, nu? Cine altcineva să vrea 
moartea surorii ei? Cine altul avea atâta pasiune? Val nu 
ştia. Dar, pe când se uita ca hipnotizată la numele lui, îşi 
jură că avea să afle. Curând. 


capitolul 21 


Câteva ore mai târziu, după ce îşi ajutase fratele să-şi 
recupereze motocicleta, Montoya se întoarse la biroul său. 
Cruz mai adusese vorba despre Lucia Costa înainte să 
pornească Harley-ul, dar Montoya nu spusese mare lucru, 
căci nu voia să compromită investigația. Era suficient că 
cerceta uciderea lui Camille Renard. Dacă departamentul 
ar fi avut mai mulţi oameni la dispoziţie, era sigur că i-ar fi 
fost dat un alt caz. 

Până una, alta însă, el se ocupa de caz. Care erau 
şansele, se întrebă, ca două dintre femeile cu care el şi 
Cruz avuseră o idilă în liceu să ajungă călugăriţe la St. 
Marguerite? Mici. Foarte mici. 

Din ce în ce mai puţini tineri ajungeau în biserici, 
seminarii şi mănăstiri, şi cu toate acestea atât Lucia, cât şi 
Camille intraseră într-un ordin de călugăriţe care, până şi 
după standardele monahale, era anacronic. 

Întreaga după-amiază, dincolo de pragul biroului său se 
auziră ţârâitul de telefoane, bătutul în taste şi zumzetul 
conversaţiei întrerupt de ocazionalele izbucniri în râs. Deşi 
aerul condiţionat bâzâia somnolent, temperatura depăşea 
treizeci de grade, căldura provenită de la trupuri, corpurile 
de iluminat şi aparatura electronică fiind în război cu 
sistemul de răcire. 

La un moment dat, Lynn Zaroster, o detectivă 
începătoare ceva mai inteligentă decât alţii, trecu sprinţar 
pe lângă birou, cu pletele negre săltând la fiecare pas. Cu o 
mână ţinea telefonul mobil la ureche, iar cu cealaltă o sticlă 
de cola dietetică, ce împroşca stropi în stânga şi-n dreapta. 


- Ştiu, ştiu. Uite, nu-mi pasă ce pretinde jigodia aia. Îţi 
spun că i-am citit gunoiului drepturile şi c-a spus că le 
înţelege. Vorbeşte cu şeriful Mott. A auzit totul. 

Traversă coridorul în grabă, până când zgomotul 
tocurilor se pierdu printre celelalte sunete. Apoi în secţie 
se aşternu liniştea, cu doar câţiva detectivi lucrând ore 
suplimentare. 

Montoya se concentră din nou pe caz. Bătea cu creionul 
pe tastatură, sub lumina monitorului pe care erau imagini 
cu scena crimei. Pe peretele de lângă el erau lipite bileţele 
pe care scrisese întrebări ce aveau nevoie de răspuns: 

Cine a ucis-o? Cine a avut mobilul şi ocazia să o facă? 

Care a fost ultima persoană care a văzut-o înainte de moarte? 

De ce naiba purta o rochie de mireasă? 

Ce semnificaţie au picurii de sânge de pe gulerul rochiei? 

De ce maica stareță şi toţi ceilalţi de la St. Marguerite evită să 
coopereze? 

Avea unele teorii vagi, idei pe jumătate conturate, dar 
nimic concret în afară de faptul că părintele Frank era 
principalul suspect. Frank O'Toole. 

Închise ochii şi încercă să şi-l imagineze pe omul pe care 
îl cunoştea 
încă din tinereţe sugrumându-şi iubita până o lăsase fără 
suflare, apăsând până ce inima i se oprise în mijlocul 
capelei, aşezându-i trupul lângă altarul unde adeseori 
rostea rugăciunile. 

Şi după aceea? leşise în ploaie, aşteptând-o pe sora Lucia 
să îl găsească doar câteva minute mai târziu? Nu avea sens, 
deşi, până la urmă, majoritatea crimelor nu erau lucruri 
atent plănuite. 

Se hotări să pună accentul pe ceea ce ştia deja, dându-şi 
seama că răspunsurile se aflau în însemnările sale sau în 
cele luate de alţi poliţişti. Avea declaraţii de la toţi cei 
asociaţi cu biserica şi mănăstirea, cât şi de la câţiva oameni 
din cartier care erau pe stradă la miezul nopţii. Un bărbat, 
domnul Sylvester, îşi plimbase câinele. Mai exista o 


declaraţie de la doi adolescenţi care la momentul respectiv 
se giugiuleau într-o maşină parcată în faţa unei case din 
apropiere. Tinerii, pe jumătate dezbrăcaţi, se speriaseră 
când agenţii le bătuseră în geamurile aburite. Nu 
observaseră nici o activitate neobişnuită în jurul bisericii. 

Mai avea şi declaraţii de la măicuţe şi de la membrii 
personalului, care în majoritate susţinuseră că dormeau şi 
că nu au auzit nimic. Doar două persoane fuseseră treze: 
Lucia Costa, care „a auzit ceva şi s-a dus să cerceteze", şi 
maica stareță, Charity Varisco, ce tocmai ieşea din birou 
când auzise strigătele de ajutor ale surorii Lucia. Sora 
Louise recunoscuse că era la toaletă în jurul orei crimei, iar 
sora Irene era trează dar în pat, măcinată de griji pentru 
tatăl său bolnav. Nu auzise nimic, deşi camera ei era 
apropiată de a Luciei. Părintele Paul fusese cufundat în 
lectură, pe când părintele O'Toole îl vizita pe suferindul 
domn Wembley. Un paznic, Neron Lopez, singurul alt 
bărbat care locuia în mănăstire, era în camera sa de 
deasupra garajelor. Un tip energic de vreo şaptezeci de ani, 
Neron urmărise o emisiune la unul din cele doar două 
televizoare din mănăstire. Celălalt aparţinea părintelui 
Frank O'Toole. 

Doar trei oameni recunoscuseră că ştiau de sarcina lui 
Camille: părintele Frank, Valerie Renard şi Lucia Costa. 
Numai ei menţionaseră copilul nenăscut în declaraţii. 
Aparent, Camille nu-i mărturisise stareţei, sau cel puţin aşa 
susţinea sora Charity. Să fi fost bebeluşul motivul pentru 
care Camille fusese omorâtă? Sau exista un alt motiv ce nu 
fusese încă descoperit? Un alt secret, încă nedezvăluit? 

Citi încă o dată declaraţia Luciei. Îl găsise pe părintele 
Frank afară, în 
ploaie, când pornise să îl caute pe părintele Paul. Conform 
relatării ei, O'Toole se declarase răspunzător de moartea lui 
Camille, spunând ceva precum: „E numai vina mea. 
Doamne, iartă-mă“. 

Lui Montoya îi suna a mărturisire. 


Confruntând declaraţiile, detectivul îşi dădu seama că 
trebuia să le mai interogheze o dată pe unele măicuţe, mai 
ales pe Lucia Costa. Ce era acel „ceva" care o trezise? Un 
urlet? Un strigăt după ajutor? Nişte paşi pe culoar? Şi cât 
de sigură era de mărturisirea pe care o făcuse părintele 
Frank? Era una dintre multele întrebări pe care avea să i le 
pună preotului. Nici vecinii nu văzuseră nimic, dar merita 
să mai încerce să scoată ceva de la ei. 

Poate se impunea o nouă discuţie şi cu maica stareță şi 
cu părintele Paul. Mai era şi sora - Valerie - cu care voia să 
vorbească. Le trimisese o serie de emailuri primite de la 
Camille. Se arătase conştiincioasă. La urma urmei, avea şi 
de ce, doar sora ei fusese ucisă. 

Se simţea ca un voyeur. Relaţia dintre cele două surori 
era în mod evident tensionată, pentru un motiv care nu 
transpărea din conversaţia lor electronică. Ultimele veşti 
de la Camille erau cele mai stranii; fata părea absolut 
deprimată. 

Am îndoieli. Nu mai suport. Plec de la St. Marg. Ştii de ce. 

Era cât se poate de clar că se îndoia de ea însăşi şi de 
hotărârea ei de a se călugări. Nu era de mirare. În mod 
limpede, presiunile pe care le simţea o îmboldeau să 
părăsească mănăstirea. Să fi fost doar legătura amoroasă şi 
sarcina, sau era altceva la mijloc? Răspunsul evident era că 
urma să aibă un copil şi relaţia ei cu O'Toole avea să fie 
dată în vileag, condamnând-o în ochii multora care credeau 
că jurământul de castitate era sacru. 

Şi totuşi, îşi zise el strângând pixul între degete, sarcina 
putea fi doar o diversiune. Montoya se scărpină în barbă, 
căzut pe gânduri. 

Îl deranja întreaga treabă cu emailurile, fiindcă nu 
existau computere la St. Marguerite, un alt semn al 
refuzului modernităţii. Conform datelor, majoritatea 
fuseseră trimise de pe un BlackBerry, un alt obiect care ar 
fi fost tabu acolo. Alte câteva veniseră de la o bibliotecă 
aflată nu departe de mănăstire. 


Voia să ştie dacă telefonul fusese plătit pe numele lui 
Camille Renard. Avea de gând să verifice activitatea 
financiară şi toate achiziţiile făcute de călugăriţa care, 
aparent, se lepădase de toate bunurile lumeşti, incluzând, 
presupunea el, computerele, telefoanele mobile şi tot 
tacâmul. Până în acel moment, proveniența BlackBerry-ului 
nu fusese descoperită. Alt mic secret. 

Consemnase toate anomaliile din viaţa lui Camille, 
lucrurile care nu se potriveau cu instituţia arhaică unde-şi 
ducea traiul şi cu rutina zilnică pe care ar fi trebuit să o 
urmeze. Sarcina ei. Rochia de mireasă în care fusese 
omorâtă. E-mailurile trimise surorii sale. Ştia că în 
mănăstiri nu se găsea tehnologie de vârf, dar St. 
Marguerite 
era chiar mai puţin dezvoltată tehnologic decât restul. 
Totuşi, Camille trimitea emailuri, poate şi mesaje pe celular. 
Ştia că destinatarul principal era Valerie, dar mai 
coresponda oare şi cu altcineva? 

Lista apelurilor telefonice trebuia să sosească în curând. 
Se aplecă spre monitor şi verifică din nou în căsuţa poştală 
să vadă dacă primise ceva. Nu încă. 

Încerca să pună în ordine ultimele zile din existenţa 
surorii Camille, dar nu făcea mari progrese. Îşi petrecea 
timpul la fel ca restul măicuţelor, într-un program strict 
care includea rugăciuni şi imnuri de slavă, predici, 
intervale dedicate  reculegerii, pregătirea mesei şi 
mâncatul. Mai existau şi câteva sarcini casnice, iar sora 
Camille se ocupa şi de grădina cu mirodenii. Conform 
stareţei, Camille lucra şi în afara zidurilor mănăstirii, la 
orfelinatul de la St. Elsinore, de cealaltă parte a lacului 
Pontchartrain. 

Din câte îşi dădea seama Montoya, singurele ei ieşiri din 
mănăstire erau vizitele la St. Elsinore. Era posibil să-şi fi 
cunoscut asasinul undeva în afara lăcaşului? Sau era cineva 
pe care îl ştia bine, cineva adeseori întâlnit la St. 
Marguerite? 


Cum rămânea cu orfelinatul de la St. Elsinore, instituţia 
din cadrul căreia Camille şi Valerie fuseseră adoptate? 
Conform însemnărilor sale, Camille fusese dusă acolo în 
fragedă pruncie, pe când Valerie avea deja cinci ani. Sora 
mai mare îşi amintea mai bine, dar pentru Camille 
amintirile erau, în cel mai bun, caz vagi. Avea vreo 
relevanţă faptul că în ultima vreme lucrase ca voluntară 
acolo, sau era doar o coincidenţă? 

Privirea îi cobori spre birou, unde declaraţia lui Frank 
O'Toole era aşezată peste celelalte. La suprafaţă, alibiul său 
se verificase, dar merita o privire mai atentă. Mai ales în 
lumina mărturisirii emoţionale făcute surorii Lucia. 

De pe coridor auzi protestele unei lichele care îşi striga 
nevinovăția şi cerea să i se scoată câtuşele. Unele lucruri 
nu se schimbă niciodată. 

Montoya primi un apel. Era numărul de acasă, însoţit de 
chipul lui Abby pe micul ecran al celularului. 

- Salut, făcu el. 

- Salut şi ţie. 

Numai sunetul vocii ei era suficient să-l calmeze. Se lăsă 
pe spătar. 

- Care-i treaba? 

- Ca de obicei: scutece, gătit, spălat şi niciodată destul 
somn, mulţumită ţie şi lui Ben. Montoya chicoti, apoi căscă. 
Fuseseră o noapte şi o zi deosebit de lungi. Începea să 
simtă în ceafă şi pe şira spinării efectul orelor în plus 
petrecute la lucru. Mă întrebam dacă vii acasă la cină. Ştii 
tu, de vreme ce deja s-a întunecat. I se păruse lui, sau 
întrebarea ei ascundea o fărâmă de nemulţumire? A, 
apropo, fiului tău i-au ieşit toţi dinţii şi a început să meargă 
de când nu mai dai pe-acasă. 

Mda. Sarcasm în toată regula. Montoya râse în ciuda 
urmei de supărare din vorbele ei. 

- Doamna are simţul umorului. 

- Pot avea, dacă trebuie. 

Se uită la ceas. 


- Da, o să fiu acolo. 

- Minunat! Crezi că poţi lua o pâine şi o sticlă de vin? 
Franţuzesc, sau poate italian? 

- Dacă-mi suceşti mâna. Sau orice parte a corpului 
preferi. 

- Cum ar fi dacă-ţi sucesc nasul? 

- Ştii ce, te las să te hotărăşti la noapte. 

- Promisiuni, promisiuni. Dă-mi un telefon când ieşi de la 
lucru, şi încep să pregătesc cina în funcţie de asta. 

- De-acord. 

- Nici nu mă îndoiam. 

Închise, lăsându-l cu un zâmbet larg pe faţă. Da, avu- 
sese noroc cu ea. Mare noroc. Se uită la mica poză cu Abby 
de pe biroul său, cu umerii goi şi ţinându-l pe Benjamin la 
piept. Privea cu ochi plini de iubire la micuţ. În fotografie, 
Ben dormea, cu genele lungi atingându-i aproape obrajii 
grăsuţi, cu părul negru încadrându-i faţa senină. Inima lui 
Montoya fu potopită de o emoție pe care nu ar fi crezut că 
avea să o simtă vreodată. 

- Hei! făcu Bentz, care-şi vâri capul pe uşă. Merg să mai 
stau de vorbă cu taica popa. Mă gândeam că vrei să vii. 

- Acum? întrebă Montoya, privind la ceas. 

- E un om ocupat. 

- Nu suntem toţi? Aşa-i spui lui O'Toole? Taica popa? 

- Da, cam prematur, ştiu. Încă nu ştim sigur. 

Montoya se împinse de la birou cu tot cu scaun şi se 
întinse după jachetă. 

- O să aflăm în curând. 

Analizele de sânge erau în toi. Încă nu veniseră 
rezultatele probei ADN, dar mostra de sânge pe care Frank 
O'Toole o dăduse cam fără tragere de inimă avea să 
dezvăluie cât de curând dacă era un potenţial candidat la 
paternitate. 

Şi dacă nu era, ancheta lor ajungea de unde pornise, se 
gândi Montoya pe când îşi verifica pistolul şi îl băga în 
tocul de la subsuoară. 


În obscuritatea întreruptă doar de lumina lumânărilor, cu 
o singură fereastră deschisă ce lasă mireasma nopţii să 
pătrundă, îmi agăţ veşmintele pe un cuier. Nu mă grăbesc, 
încălzesc uleiul, apoi îmi întind lichidul mătăsos pe 
goliciune, îmi  miruiesc trupul, simţindu-mi mâinile 
lunecând peste muşchi. Duri şi viguroşi sub pielea mea, 
muşchii se netezesc pe măsură ce îi masez. 

Umerii şi abdomenul, rigid şi puternic. Şoldurile şi 
coapsele musculoase, lucind la lumina lumânării. Fesele 
rotunde, flexate. Îmi văd reflexia în oglinda îngustă. Sunt 
înalt. Chipeş. Aproape perfect. Dar am şi defecte. 

Unul e la umărul în care a muşcat un glonţ, îngropat în 
ţesut până ce am avut forţa să-l extrag. Încă am o 
adâncitură, o gropiţă care sluţeşte pielea, însă e mică, abia 
vizibilă. Nu e mare lucru. 

Cealaltă imperfecţiune e mai gravă. Piciorul meu drept. 
Sub rotulă, unde muşchii pulpei ar trebui să se umile, e 
doar masă amorfă de carne şi piele cicatrizată. Întind ulei 
peste carnea sfârtecată, amintindu-mi că aceasta e 
cicatricea mea de luptă, o rană de război primită pentru o 
cauză superioară. Motivul pentru care mi-am suspendat 
misiunea. 

Am petrecut ani de zile reabilitându-mi piciorul, hotărât 
să am un mers fără cusur, să pot alerga, să-mi ascund 
imperfecţiunea de ochii lumii. Până când soseşte clipa. 

Îmi trec degetele peste cicatricea zdrelită, îmi pipăi 
carnea chinuită de sub genunchi, îmi ung cu ulei vechea 
rană. 

Am aşteptat. Am fost răbdător. lar acum ştiu că sunt 
răsplătit. Aud chemarea Domnului. S-a sfârşit cu 
aşteptarea. Îngenunchez, cu faţa spre oglindă. Inspir adânc 
şi mă gândesc la femei. 

La toate femeile, cu zâmbetele lor lascive, cu priviri 
ademenitoare, buze lucioase şi vorbe  deşăântţate. 
Seducătoare şi curve, sirene şi adulterine, fiecare crezând 


că ea e cea îndeajuns de specială încât să mă facă să mă 
lepăd de jurăminte... 

Dacă ar şti cu cine au de-a face. Ar fremăta de dorinţă? 
Şi-ar da curs nevoii de a se boteza în ape murdare? Cu 
siguranţă. 

Ar zâmbi în întuneric amintindu-şi păcatele cărnii, 
fierbinţi, vibrând, cu mirosul dorinţei amestecat cu parfum 
şi sudoare sfârâind în aer. 

Simt o furnicătură sub abdomen. Căldura se furişează în 
sângele meu. Bărbăţia mi se trezeşte şi începe să pulseze. 
Mă gândesc la toate acele superbe guri căscate, la dorinţa 
şi mirarea ce pâlpâie în ochii lor morţi de mult. Apoi mă 
TOg. 


capitolul 22 


Părintele Frank făcuse în aşa fel încât să nu-l poată găsi 
pentru interogatoriu. 

lar Bentz era furios. Montoya observă cum îi zvâcnea 
falca pe când detectivul mai în vârstă o privea pe sora 
Charity prin poartă. 

Nici stareţa, care răspunsese personal la sonerie, nu era 
încântată. Chiar deloc. 

- Părintele Frank e la spital. Trebuia să vă faceţi o 
programare, spuse ea printre dinţi, cu ochii măriţi de 
lentilele ochelarilor plini de un dispreţ 
mocnit. 

- Asta am şi făcut, insistă Bentz. 

- A fost chemat la spital. 


Stareţa îşi vâri mâinile în mânecile robei, aşteptând 
probabil ca detectivii să plece. 

Bentz nu se lăsă cu una, cu două. 

- Dacă tot suntem aici, la fel de bine am putea să vorbim 
cu ceilalţi oameni de pe listă. 

- Dar e târziu, cel puţin pentru noi, cei de la mănăstire, şi 
oricum părintele O'Toole nu e aici. De ce nu veniţi mâine, la 
o oră mai convenabilă? 

- Acum e mai bine. Când detaliile sunt mai proaspete în 
mintea oamenilor, insistă Montoya. 

Stareţa părea gata de ceartă, până când Bentz începu să 
înşire numele membrilor personalului cu care trebuiau să 
discute. 

- Fie, consimţi ea într-un sfârşit. 

Cu o căutătură duşmănoasă, sora Charity descuie uşa, 
apoi se îndepărtă cu un mers înţepat să-i găsească pe cei ce 
trebuiau interogaţi din nou. 

Montoya se hotărâse să o abordeze direct pe sora Lucia, 
în ciuda faptului că între ei era o legătură. Voia să-i vadă 
reacţia cu ochii lui atunci când avea să o întrebe despre 
una dintre prietenele ei. Acum şedeau faţă în faţă, în 
aceeaşi cameră în care îl interogase pe Frank O'Toole cu 
nici douăzeci şi patru de ore în urmă. Aceiaşi pereţi 
mohorâţi, aceeaşi masă plină de zgârieturi, aceeaşi 
neliniştitoare senzaţie că adevărul se ascundea în unghere 
întunecate, retrăgându-se din calea luminii. 

- Nu-ţi aduci aminte ce te-a trezit? întrebă detectivul, 
verificându-şi însemnările. 

Sora Lucia clătină din cap frământându-şi încontinuu 
degetele cu nervozitate. Era palidă şi părea că ar fi vrut să 
fie oriunde în afară de acea cameră, vorbind cu poliţiştii. 

Uşa de la culoarul exterior era puţin deschisă, lăsând 
aerul rece să pătrundă înăuntru. Montoya ar fi vrut să o 
închidă, bănuind că stareţa încă dădea târcoale primprejur, 
iar prezenţa ei avea un efect glacial asupra celorlalte 
măicuţe. 


În cealaltă parte a capelei, Bentz era într-o cameră 
asemănătoare, punând întrebări acelor ocupanţi ai 
mănăstirii - călugăriţe şi membri mireni ai personalului - 
ale căror declaraţii aveau nevoie de clarificări. 

- Nu, rosti ea dintr-odată. Nu-mi aduc aminte un zgomot 
anume care să mă fi trezit. A fost pur şi simplu o senzaţie 
bizară. Îşi muşcă buza cu anxietate, iar Montoya văzu de la 
o poştă că nu ştia să mintă. Poate că, hm, am auzit un 
zgomot în somn, un vis, nu ceva uşor de identificat. 

- Poate a fost un țipăt? insinuă Montoya. 

Femeia clătină violent din cap. 

- Nu. 

Roşi şi privi în altă parte. 

- Un strigăt după ajutor? 

- Nu! 

- Paşi? 

Îi întâlni privirea şi avu remuşcări că nu-i putea 
destăinui. 

- Îmi pare rău, şopti ea. 

Aşa nu ajungeau nicăieri. Polițistul încercă o nouă 
direcţie. 

- Bine, atunci. Să vorbim despre părintele O'Toole. L-ai 
găsit în curte în seara aceea? 

- Da. Sau poate că el m-a găsit pe mine. Băteam la uşa 
părintelui Paul, iar părintele O'Toole a apărut de nicăieri. 
M-a speriat, explică ea cum se pomenise dintr-odată cu 
tânărul preot în spatele ei. 

- Erai cea mai apropiată prietenă a surorii Camille. 

- Poate. Cel puţin una dintre ele. Cu toate suntem 
prietene aici. 

Montoya se îndoia de asta. 

- Tu ai fost singura căreia i s-a confesat despre sarcina 
ei. 

Lucia cobori privirea. 

- Da, răspunse ea stins, evident stingherită. Păi, am fost 
colege de şcoală, deşi nu petreceam prea mult timp 


împreună pe-atunci. 

- Ţi-a spus că pruncul acela era al părintelui Frank 
O'Toole? 

Pe fruntea ei netedă se formară riduri. 

- Nu l-a menţionat niciodată în mod specific. Montoya îşi 
notă asta. Dar mi-a spus că ea şi tatăl copilului avuseseră 
o... hm... „relaţie“, continuă călugăriţa. Ăsta a fost cuvântul 
pe care l-a folosit. Ceea ce era destul de evident, dat fiind 
că era însărcinată. 

- Dar nu l-a menţionat pe părintele O'Toole? 

Lucia înghiţi în sec. 

- Nu. Nu în atâtea cuvinte, dar i-am văzut, hm, împreună 
de câteva ori. Înţelegeţi... îmbrăţişându-se... sărutându-se. 
Când credeau că nimeni nu-i vede. 

Îi evită ochii, jenată. 

- L-au văzut şi alţii. 

- Presupun că da. 

Trupul îi era înlemnit. Ridică dintr-un umăr, ca o păpuşă 
trasă de sfori. 

- Au încercat să fie discreţi, dar întotdeauna e cineva prin 
preajmă. 

- Ce simţea sora Camille în privinţa sarcinii? 

- Era... speriată, cred. Mi-a spus că nu ştia ce va face, dar 
că va trebui, probabil, să plece din mănăstire. 

- Dar intenţiona să păstreze copilul? 

- Poftim? Ah! Căscă ochii când îşi dădu seama că 
detectivul se referea la posibilitatea ca sora Camille să facă 
o întrerupere de sarcină. Nu, avea în mod cert de gând să 
ţină copilul şi să-l crească. Nu ar fi făcut ceva să oprească 
sarcina. Nu, nu, în nici un caz. Lucia, clătinând violent din 
cap, urmă cu pasiune: Sora Camille a fost ea însăşi 
adoptată şi voia neapărat să-şi găsească părinţii naturali. 
Nu credea că sunt morţi. Din cauza copilului şi... O, nu, nu 
i-ar fi putut face vreun rău. Voia să-l crească. 

Mica bărbie a Luciei se ridică sfidător, ca într-un gest de 
apărare a reputației prietenei sale. 


- A pus presiune pe părintele O'Toole? 

- Nu... nu ştiu. A vorbit cu el, dar nu ştiu să-i fi spus 
altceva în afară de faptul că va avea un copil. Dacă este 
vorba că i-ar fi cerut să renunţe la preoţie şi să se însoare 
cu ea, n-am nici o idee. 

- Cum a reacţionat părintele la vestea că era însărcinată? 

- Camille mi-a spus că era supărat. 

- Cât de supărat? 

- Nu ştiu. Probabil... ar trebui să-l întrebaţi pe el. 

- Aşa vom şi face. 

- Nu ela omorât-o. Mi-a jurat că nu el a făcut-o! 

- L-ai întrebat? 

- Nu, desigur că nu. Mi-a spus mai târziu. 

Îi relată despre conversaţia ei cu preotul, dar, pe măsură 
ce înainta, începu să se piardă, ca şi cum ştia că nu ar fi 
trebuit să spună nimic, că într-un fel îi trăda atât pe 
Camille, cât şi pe părintele Frank. 

Montoya îşi dădu seama că greşise hotărând să o 
interogheze el însuşi. Sora Lucia era intimidată. Nervoasă. 
Poate din cauză că era bărbat, probabil din cauză că 
semăna atât de mult cu Cruz. Poate că Lucia s-ar fi deschis 
mai mult unei femei. 

O întrebă despre BlackBerry şi despre celular. 

- Nu ştiu nimic despre aşa ceva, dar avea un jurnal, cred, 
sau poate era doar o agendă. 

Un jurnal. Putea să dezvăluie noi informaţii... deşi Bentz 
nu găsise nimic de genul ăsta când căutase în camera 
surorii Camille. 

Montoya o întrebă pe sora Lucia ce anume ştia despre 
jurnal, dar ea nu îl citise niciodată; ştia doar că există. 

„Altă pistă moartă“, se gândi detectivul, care termină 
convorbirea cu mai multe întrebări decât răspunsuri. 

- Mulţumesc, spuse el într-un final. 

Umerii Luciei se lăsară în jos de uşurare; era evident 
bucuroasă că totul se sfârşise. 


În faţa încăperii o găsiră pe sora Charity, care păşea în 
sus şi-m jos pe coridor, cu degetele numărând mărgelele 
rozariului. 

- Aţi terminat? 

Ochii ei pătrunzători, măriţi de lentilele ochelarilor, erau 
fixaţi asupra lui Montoya. 

- Nu încă. 

- Aceasta e casa Domnului, nu o cameră de interogatoriu. 
Îmi dau seama că doar vă faceţi datoria, dar nu putem 
tolera atâtea întreruperi. Pentru o clipă, voinţa ei de fier 
păru să se topească puţin; adăugă cu ochi rugători: Evident 
că vrem să-l găsiţi pe ucigaşul surorii Camille. Trebuie 
făcută dreptate. Dar cu ce preţ? Toate maicile sunt 
surmenate.  Bănuielile lunecă pe coridoare. Bârfa, 
speculaţiile şi teama au înlocuit speranţa, dragostea şi 
credinţa. Am credinţa că Tatăl Ceresc, Fiul şi Sfântul Duh 
ne vor scoate la liman din această criză. Dar, deşi vă faceţi 
treaba, vă rog să acordaţi casei Domnului respectul 
cuvenit. 

- Încercăm doar să facem o anchetă. 

- Înţeleg asta, domnule detectiv, dar cu ce preţ? 

Apropierea capitulării îi adânci ridurile de pe chip. 

Montoya simţi un acces de compasiune pentru stareță, 
dar nu dădu înapoi... Nu putea da înapoi. nici măcar pentru 
lisus Hristos în carne şi oase. 

- Lucrurile acestea iau timp, soră. Ştiu că vreţi să ne 
facem treaba cu meticulozitate. 

- Meticulozitate? Veniţi cu mine. Cu paşi apăsaţi, cu 
fustele înfoindu-se, îl conduse la capelă şi deschise uşa. 
Asta numiţi dumneavoastră meticulozitate? Ridică din 
sprânceană şi arătă spre interior. 

Praful special pentru luarea amprentelor acoperea 
majoritatea încăperii. Cărţile de rugăciuni şi imnuri erau 
împrăştiate. Întregul loc era în dezordine. 

- Ne trebuie timp pentru anchetă. 


- Din nou, domnule detectiv, aceasta e casa Domnului. 
Indiferent ce atrocități au fost comise aici, acest loc e sfânt. 
Sacru. [ineţi minte asta. 

Cu o expresie de dezgust, stareţa plecă înainte ca 
detectivul să apuce să pună alte întrebări. 

Montoya îşi spuse că era mai bine să o lase să se calmeze 
şi se duse după Bentz, care cerceta din nou camera surorii 
Camille. Sora Devota îl conduse spre zona dormitoarelor pe 
un coridor îngust, fără ferestre, luminat de torţe de perete 
care arătau de parcă fuseseră furate dintr-o temniţă. Oare 
atmosfera lugubră era cauzată de mirosul stătut şi de 
umbre, sau de faptul că o femeie îşi pierduse viaţa în 
mâinile unui atacator încă neidentificat? 

Sora Devota îi arătă cu un semn care era chilia lui 
Camille. În prag stăteau părintele Paul şi sora Edwina, 
călugăriţa înaltă cu trăsături scandinave, care îl ţineau pe 
Bentz sub supraveghere. 

În camera ce aducea cu o celulă, lumina slabă a unei mici 
lămpi se lupta cu întunecimea. Încăperea avea aspectul 
unui mormânt. Aşternuturile fuseseră luate pentru analize 
de laborator. 

Partenerul său tocmai dădea patul îngust la o parte să 
verifice podeaua de sub el. 

- M-am gândit să mai arunc o privire, îi spuse Bentz, care 
îşi folosi telefonul să lumineze pardoseala. 

Chiar şi cu lampa aprinsă, camera era întunecată ca un 
cavou. 

- Nu ai găsit cumva un jurnal, nu? îl întrebă Montoya la 
ureche, să nu-l audă ceilalţi. 

- Sigur, că aşa merge treaba. Găsim un jurnal în care 
scrie negru pe alb cinei făptaşul. Aşa se întâmplă 
întotdeauna, rosti el sarcastic. Nu, încă nu l-am găsit. 

- Mă gândeam eu. 

Montoya se ridică şi îşi plimbă privirea peste norişorii de 
pudră pentru amprente. Instinctul îi spunea că nu aveau să 
găsească nimic acolo. 


Dădu târcoale patului incomod. Să fi fost acesta locul 
unde Camille şi părintele Frank făcuseră dragoste? Puțin 
probabil, dar nu se putea exclude această variantă. Multe 
lucruri erau posibile sub imperiul pasiunii. Rațiunea avea 
tendinţa să dispară fără urmă. 

Observă ceva când cercetă salteaua. Unul dintre bumbii 
care fixau buretele lipsea. Nu era mare lucru. Abia se 
observa. Cu toate acestea, îşi puse o mănuşă chirurgicală şi 
căută în gaura lăsată de bumb. 

Simţi ceva tare cu vârful degetului. 

- Ce-i asta? 

Salteaua avea o cusâtură mică, aproape invizibilă. 
Scoase un briceag elveţian şi tăie aţa cu mare grijă. Îşi 
strecură degetele prin despicătură şi 
atinse marginile unui obiect făcut din hârtie. Scoase cu 
atenţie un plic lung, subţire, puţin îndoit. Nu avea 
destinatar, dar era sigilat. Peste deschizătură se întindea o 
pată roşie-maronie. 

- Sânge? întrebă Bentz. 

- Aşa pare. 

- Ar putea fi o amprentă. 

- Am priceput. 

Montoya nu avea de gând să-l desigileze. Pe plic putea fi 
salivă, sânge sau amprente. Folosindu-se de cea mai subţire 
lamă a briceagului, îl despică la un capăt şi scoase o foaie 
de hârtie. Era adresată „Preaiubitului meu“ şi semnată „C“. 

Paragrafele dintre formula de început şi semnătură erau 
înghesuite, mâăzgălite în grabă şi descriau cât se poate de 
expresiv ce anume aştepta autoarea misivei de la iubitul ei. 
În locul obişnuitelor formule dulcege şi enervant de 
romantice, scrisoarea era aproape o petiție pentru favoruri 
sexuale cât se poate de bine definite, presupunând diverse 
artificii sado-masochiste. 

Până şi Montoya, un veteran, fu luat prin surprindere. 

- E cumva acesta scrisul surorii Camille? 


Maica stareță, cu buzele strânse ca de aţe invizibile, 
parcurse scrisoarea cu dezgust. 

- Ar putea fi, recunoscu ea. Apoi expresia de scârbă făcu 
loc milei şi femeia îşi făcu semnul crucii. Camille a fost un 
suflet chinuit. 

Val şedea turceşte în fotoliul ei favorit, studiind notițele 
despre Camille ce se aflau pe măsuţa alăturată. Lampa 
aprinsă ţinea la o parte întunericul nopţii ce dădea 
târcoale, iar televizorul, pus pe un canal de ştiri, lumina 
slab în vreme ce Bo sforăia ghemuit la picioarele ei. Tocmai 
vorbise la telefon cu detectivul Montoya şi încă rumega 


informaţiile primite când patrupedul îşi înălţă capul şi 
începu să mârâie. 

- Şezi, îi ordonă ea, dar Bo se ridică şi îşi lipi nasul de 
fereastră. Mârâitul lui avea semnificaţia unui avertisment. 

- Hei! Termină. Însă privirea câinelui era fixată asupra 
geamului. Îşi zbârli blana şi-şi arătă colții. Ce e? întrebă ea, 
şi stinse lampa ca să poată vedea afară. Împrejurimile erau 
iluminate de becul de pe verandă şi de cele câteva felinare 
care aruncau raze palide, albăstrui peste cărările din iarbă. 
Observă umbrele ciudate ale stejarilor, dar în rest nimic nu 
părea în neregulă. De la fereastra Freyei şi din holul 
principal răzbăteau lumini calde, chiar şi de la una din 
camerele de oaspeţi, deşi la etajul cel mai de sus, unde 
stătea Slade, era beznă completă. Nu-i nimic, îi spuse ea 
câinelui. Încercă să se convingă de faptul că Bo nu făcuse 
decât să simtă mirosul unui raton sau oposum rătăcit, sau 
poate al unei pisici de prin vecini. 

Cu toate acestea, şi ea stătea ca pe ace, aşa că aprinse 
lumina şi se duse în bucătărie, unde încălzi la cuptorul cu 
microunde o cană cu apă în care aruncă un pliculeţ de ceai. 

Abia se aşezase din nou în fotoliu, spunându-şi că era 
mult prea agitată, când Bo ciuli urechile şi lătră. 

- Destul! Bine? 

Nici nu termină să-şi admonesteze câinele că auzi 
bârâitul unui motor. Nu avu nevoie să se uite pe geam ca 
să-şi dea seama că Slade se întorsese. 

Grozav. De parcă nu avea destule pe cap. Începuse să-şi 
pună întrebări în urma conversaţiei cu detectivul Montoya. 
Să-şi reexamineze viaţa. 

Închise ochii pentru o clipă şi-şi alungă mica pornire 
lăuntrică, ridicola parte feminină care încă se agăța de 
Slade. 

„Nu te mai opune. Fii fericită că e cu tine. Te-ar putea 
ajuta să-l găseşti pe ucigaşul lui Cammie. Şi dacă nu, măcar 
te sprijină moral. “ 


Pufni dezgustată de propriul gând. Sprijin moral? De la 
bărbatul care 
încercase să-i seducă sora? Ce glumă. 

Totuşi, exista posibilitatea că sora ei să fi minţit despre 
ce se întâmplase de fapt. Nu luase deja în considerare 
faptul acesta ca fiind destul de plauzibil? În orice caz, 
relaţia cu Slade avea să fie complicată. 

Bo, în culmea fericirii, dădea din coadă şi scâncea la uşă. 
Val pândi pe după jaluzea cum Slade cobori din maşină şi, 
în loc să se îndrepte spre clădirea principală, o luă spre 
căsuţa ei. 

- Acu-i acu', murmură ea, îndreptându-se spre uşa în care 
el deja începuse să bată. 


Bo ardea de nerăbdare şi imediat ce Val descuie uşa, o şi 
deschise cu botul. 

Îl găsi pe Slade sub becul de la verandă. Chipul îi era 
umbrit şi ascuns de începutul de barbă. Îi zâmbi cu 
nevinovăție. 

-Ţi-am lăsat destul spaţiu? 

- Eşti încă aici, nu? 

Nu putea să ignore prezența lui Slade Houston. Umerii 
lui aproape că umpleau cadrul uşii, amintindu-i lui Val cât 
de solid şi lat îi era trupul. 

- Poartă-te frumos, te rog. 

- Întotdeauna mă port frumos. 

- Sigur. Oamenii care se poartă frumos îi invită în casă pe 
cei ce le stau pe verandă. 

Bo se puse pe scheunat, dar Slade îl linişti cu o singură 
privire autoritară. 

- Bine, rosti ea deschizând larg uşa şi păşind într-o parte. 
Intră. Am ceva pentru tine. Val se îndreptă spre măsuţa pe 
care abia acum observă câteva notificări privind întârzierea 
la plata facturilor. Ridică un plic mare de la avocatul ei. La 
asta am lucrat până acum. Un acord preliminar, îi spuse ea 
întinzându-i documentul. Mai sunt câteva detalii de pus la 
punct, şi de vreme ce tot eşti aici... 

Val ridică din umeri, încercând să- şi regăsească 
indignarea, nevoia de a tăia toate legăturile cu el, dorinţa 
disperată de a-i da de înţeles că o căsătorie nereuşită nu 
avea să-i distrugă întreg restul vieţii. Dar nu putu. Toate 
emoţiile acestea se disipaseră odată cu moartea lui 
Cammie. 

- Am deja o copie. Nu e un moment bun pentru aşa ceva, 
zise el aruncând plicul pe măsuţa de cafea. 

Avea dreptate în această privinţă. 

- Voiam să ştii ce am de gând. 

- Am înţeles. Dar deocamdată avem alte probleme de 
rezolvat, nu crezi? 


- Ba da. Sigur. Încheiem un armistițiu, deocamdată. 
Voiam doar să clarific lucrurile. 

- Sunt cât se poate clare. 

- Bine. Se îndreptă spre mica ei bucătărie şi rosti peste 
umăr: Am ceai, cafea sau suc. 

Deschise frigiderul şi aruncă o privire scurtă în 
sufragerie, unde Slade îl scărpina pe Bo pe după urechi. 
Inima începu să-i bată din pricina imaginii atât de familiare. 
De câte ori îl văzuse stând aşa pe veranda vechii case de la 
fermă? Cu soarele la apus, Slade se aplecase de sute de ori 
să mângâie câinele, înainte să-şi scoată bocancii plini de 
praf şi să intre în bucătărie. 

Ajuns acolo, niciodată nu uita să o sărute. Fie o săruta 
repede pe obraz, fie, mai des, o lua în braţe şi îşi presa 
buzele flămânde de ale ei. 

- Cred că avem timp pentru una mică, obişnuia să-i 
şoptească la ureche, glumind doar pe jumătate. 

Mirosul de fân, cai şi praf era incredibil de aţâţător. În 
acel prim an al căsniciei, Val nu-i prea refuza oferta. 

- Cât de mică? îl necăjea ea. 

Apoi, râzând, se trezea luată în braţe şi dusă în dormitor. 

Alteori, ea venea de la lucru să descopere ceva abia 
comestibil pe aragaz în timp ce el spăla tigăile. La auzul 
paşilor ei, se uita peste umăr, apoi, cu prefăcută 
surprindere, ridica mâinile în aer. 

- Sunt nevinovat, doamnă detectiv. 

- Mă îndoiesc, era răspunsul ei obişnuit. 

Ca la comandă, Slade se întorcea şi îşi întindea mâinile la 
spate, aruncându-i peste umăr o privire provocatoare, care 
spunea „Pune-mi cătuşele oricum“. Din nou, ajungeau în 
pat. 

Val se întreba cum ajunseseră de la o relaţie atât de 
pasională la neîncredere şi mânie? Răspunsul era simplu: 
Camille. Îi întâlni privirea şi se întrebă dacă şi el cobora 
drumul anevoios al amintirilor. 

- E şi bere aici. 


- Perfect. 

Veni în bucătărie, luă o sticlă de Coors din mâna ei 
întinsă şi o desfăcu. Luând o duşcă zdravănă, o urmă în 
sufragerie. El se aşeză pe canapea, ea pe fotoliu. Val se 
ghemui confortabil şi decise că era probabil în regulă să-i 
spună ce mai aflase despre Cammie. 

- Am vorbit cu detectivul Montoya mai devreme. 

- Vreo veste nouă? 

- Nici un răspuns, doar alte întrebări. Îi povesti că poliţia 
căuta un celular sau un BlackBerry şi un jurnal. Ştiu că 
avea un fel de telefon, dar niciodată nu mi s-a părut o 
chestie bizară. Oricum, nu am idee unde ar putea fi. Şi nu 
ştiu nimic despre un jurnal. Cel mai ciudat lucru, pe care l- 
a menţionat din nou, e că sora mea îi căuta pe părinţii 
noştri biologici. Am mai auzit asta, dar atunci nu mi-a venit 
să cred. Ni s-a spus că părinţii noştri au fost ucişi. Erau 
neamuri cu Nadine şi Gene, părinţii noştri adoptivi, care 
ne-au dus la mormintele lor. 

- Niciodată nu ai pus asta la îndoială. 

- Deloc, încuviinţă ea apropiindu-şi de buze cana de ceai 
care se cam răcise. Am fost adoptate de la St. Elsinore când 
eram foarte mici şi niciodată nu am avut motiv să le pun 
moartea sub semnul întrebării. 

- Dar Camille? 

- Bănuiesc că da. Dar e absurd. Faptul ăsta nu a fost 
ascuns de noi. Ştiam dintotdeauna că am fost adoptate şi 
de unde venim. 

- Eşti sigură de asta? 

- Evident. 

- Cum poţi să fii atât de sigură? 

Val luă o gură de ceai, luptându-se cu concluzia pe care 
era aproape nevoită să o tragă. 

- Din tot ce mi s-a spus... 

- Şi în nici o clipă nu ai luat în considerare posibilitatea 
ca Nadine Renard să fi minţit? Oamenii născocesc poveşti 
tot timpul, mai ales când asta îi pune într-o lumină pozitivă. 


Val citi îndoiala din ochii lui şi îşi întoarse privirea, 
răvăşită de sentimente contradictorii. Ceva trebuia să fie 
greşit în întreaga poveste. Trebuia! Mama lor, Nadine, le 
istorisise în nenumărate rânduri povestea adopţiei lor, cum 
se luptaseră să le poată lua acasă pe Valerie şi pe Camille. 
Tatăl lor, la masa din bucătărie, îşi amintea cum vorbise cu 
preotul parohiei, cerându-i permisiunea de a-şi adopta 
„rudele de sânge“. 

- Am fost acolo astăzi, o readuse Slade în prezent. 

- Unde? La St. Elsinore? De ce? 

- Aveam timp de pierdut. 

- Cam mult timp. Mănăstirea e la kilometri buni în afara 
oraşului. 

Îşi aminti biserica alburie, zidurile înalte ce înconjurau 
terenul de joacă al şcolii şi faptul că niciodată nu băteau 
clopotele. Clopotnița goală era la fel de ruinată ca restul 
clădirilor. 

Slade ridică din umeri. 

- Biroul parohial era închis, dar am găsit asta. 

Îi întinse un fluturaş pentru licitaţia caritabilă care era 
prezentată drept un eveniment de gală ţinut cu scopul 
expres de a strânge fonduri pentru noul orfelinat. 

- Şi motivul pentru care te-ai dus acolo €...? 

Ştia că nu era o coincidenţă că vizitase orfelinatul tocmai 
în acea zi. 

- În primul rând, mi-ai spus destul de clar că aveai nevoie 
de puţină intimitate. Aşa că m-am decis să dau înapoi şi să 
vizitez unele dintre locurile pe care le-ai menţionat, locuri 
din trecutul tău. Am fost şi pe la fosta ta casă, apoi pe la 
şcoli. 

Vorbele lui o neliniştiră. Încercă să- şi evoce un chip 
blând sau o amintire tangibilă, dar tot ce-i venea în minte 
erau imagini estompate ale nedumeririi şi spaimei de a nu 
înţelege ce se întâmplase cu părinţii ei şi ale îngrijorării 
pentru sora ei mai mică. Îşi amintea mâini care o mângâiau 
pe creştet, voci fără trup care încercau să-i explice că 


părinţii ei nu mai erau. Îşi amintea chipuri străine, lipsite 
de trăsături, dar pline de compasiune şi grijă, şoapte şi 
cuvinte blânde care o linişteau când era singură şi îi era 
teamă. 

- Totul are să fie bine, murmura o femeie în vârstă, 
mângâind-o pe umăr. 

- Nu putem să punem la îndoială voinţa Domnului, o 
avertizase un om într-o sutană bogat împodobită. 

- Misterioase sunt căile Domnului, rostise o altă femeie 
cu păr ondulat, cu nuanţe albăstrii. 

Însă tot ce ştiuse Valerie era că viaţa ei nu avea să mai 
fie la fel. Şi atunci, Gene şi Nadine apăruseră de nicăieri, ca 
nişte mântuitori care au adoptat-o nu doar pe ea, ci şi pe 
sora ei. 

- Totul e atât de fantastic în amintirile mele, recunoscu 
ea cu privirea pierdută în cana de ceai. 

- Ai măcar vreo amintire cu părinţii tăi biologici? 

- Sigur. Aveam patru ani când au murit. Aproape cinci. 

Dar unde erau acele amintiri? Fireşte, întrezărea 
imaginea unui cuplu, dar nimic mai detaliat. Îşi amintea 
curtea din spatele unei case cu un iaz de beton secat şi o 
veche masă de picnic cu scaune în jur. Şi-o amintea pe 
mama ei, o brunetă cu talie de viespe, întinsă pe un 
şezlong, în pantaloni scurţi, cu vârful ţigării lucind în 
umbra mişcătoare a unei sălcii. Tatāl ei lucra aproape 
încontinuu în garaj, bătând zgomotos cu ciocanul. Mai era 
şi o pivniţă, nu? Scări care coborau în spirală spre un 
vestibul întunecos şi cu miros stătut care se sfârşea cu o 
uşă încuiată. Sau poate că toate imaginile fuseseră visuri, 
amintiri construite artificial care nu aveau corespondent în 
realitate. 

- Părinţii adoptivi au menţionat vreodată că-i vizitau? 

- Nu. Nu erau prea apropiaţi... rosti Val cu glas stins şi 
ridică privirea spre el. Ştii bine toate astea. 

Era un lucru pe care îl discutaseră de câteva ori în 
timpul căsniciei. 


- Nu-mi aduc aminte să fi văzut vreo poză cu părinţii tăi 
biologici. 

- Era vremea dinainte de computere şi celulare cu 
cameră foto. Ce poze existau au fost pierdute... 

Sau cel puţin aşa i se spusese. Avea chef să se certe cu 
Slade, iar gândul respectiv nu-i dădea pace. Tot acest 
scenariu, că părinţii adoptivi o minţiseră, o zdruncina din 
temelii. 

- Dar cunoşti numele părinţilor tăi? Numele tău? 

- Da. Mary şi Michael Brown. 

- Nume comune. 

- Da, ştiu. Dar ce motiv ar fi avut să mintă? Ce aveau de 
ascuns mama şi tata... Nadine şi Gene? 

- Poate chiar asta încerca să afle Cammie. 

- Doamne, şopti ea, cu gândul la sora ei. 

Cammie avusese întotdeauna o aplecare spre dramatic, o 
imaginaţie hiperactivă. 

Slade îşi dădu capul pe spate, iar ea îi urmări mişcările 
gâtului când mai trase o gură din sticlă. 

- Poate de asta a fost ucisă. 

- Dar nu are nici un sens. Totul s-a întâmplat acum atât 
de mult timp... 

Val încercă să treacă în revistă detaliile morţii părinţilor 
săi. I se spusese că muriseră într-un accident, într-o 
călătorie ce urma să dureze o zi. Valerie şi Camille fuseseră 
lăsate la nişte prieteni de familie când se produsese 
tragedia. Cum toţi bunicii erau deja morţi, cei care mai 
rămăseseră din mica lor familie trebuiseră să găsească un 
cămin potrivit pentru ele. Fuseseră trimise provizoriu la St. 
Elsinore, urmând ca neamurile să se pună de acord cu 
privire la soarta lor. 

Drept rezultat ajunseseră la soţii Renard. Nadine era 
verişoară de gradul trei cu Mary Brown şi singura 
rubedenie cu mijloacele şi disponibilitatea de a avea grijă 
de o fată de grădiniţă şi de una chiar mai mică. 


- Cammie nu ţi-a dezvăluit că-i căuta pe părinţii voştri 
biologici? 

- Nu. 

- De ce? 

- Nu ştiu. Poate pentru că i-aş fi spus că a luat-o razna, că 
urmărea fantome. Prin suflet îi bătea un vifor aspru, 
ascuţit, până în crăpăturile din temelia vieţii ei, măturând 
toate amintirile pe care le socotise adevărate. Înghiţi în sec 
şi îi întâlni privirea lui Slade. Pentru că dacă e adevărat, 
dacă Mary Brown nu era mama noastră, atunci întreaga 
mea viaţă a fost o minciună, şopti ea, strângând fluturaşul 
între degete. 

- Binecuvântează-mă, părinte, căci am păcătuit. A trecut 
o zi de la ultima mea spovedanie. 

Sora Asteria şopti atât de familiarele cuvinte făcân- du-şi 
semnul crucii. De cealaltă parte a panoului, ascuns în 
umbre, şedea un preot gata să asculte. Slavă Domnului, era 
părintele Paul şi nu părintele Frank. Măicuţa încercă să-şi 
ignore bătăile inimii, îşi împreună degetele şi inspiră adânc. 

Închise ochii la încurajarea şoptită a preotului şi începu 
să-şi despovăreze inima. 

- Am iubit odată un bărbat despre care am aflat în cele 
din urmă că era căsătorit. Am rupt imediat relaţia. 

Chipul preotului era ascuns, de nerecunoscut în 
penumbră, dar ştia că beneficia de întreaga lui atenţie. 
Şedea absorbit de vorbele ei. 

- M-am hotărât să nu mai fac niciodată aceeaşi greşeală, 
să nu mă mai îndrăgostesc de un muritor, să-l urmez pe 
lisus ca mântuitorul meu, ca putere a mea, ca... 

Ochii îi erau năpădiţi de lacrimi. Scoase un suspin 
cutremurător. 

- Încet, copila mea. Adună-ţi gândurile şi mărturiseşte. 

Asteria se supuse, dând glas tuturor neliniştilor ce o 
chinuiseră în ultimele săptămâni. 

- Gândurile şi faptele mele au fost necurate. 


Glasul îi pieri preţ de o clipă, dar se îmbărbătă 
numaidecât. Oricât de dură ar fi fost penitenţa, cu 
siguranţă era mai uşor de suportat decât povara secretelor 
ei ruşinoase. 

Asteriei i se păru că mai aude un zgomot, un pas tiptil în 
afara uşii confesionalului. Muşchii spatelui îi zvâcniră. 
Imposibil să se furişeze cineva ca să tragă cu urechea. Nu, 
spovedania era între ea şi preot... 

Şi totuşi era sigură că auzise, sau mai degrabă simţise, 
pe cineva în apropiere. Nu fusese sunetul unui icnet 
înfundat? Neliniştea i se înteţi din pricina intrusului. Era 
prieten sau duşman? Înghiţi în sec. 

- Continuă, copila mea, o încurajă preotul cu susurul său 
blajin, iar Asteria dădu frâu liber închipuirilor ei sălbatice, 
fanteziilor, viselor şi coşmarurilor care toată viaţa o 
băgaseră în bucluc. 

Acum, după moartea surorii Camille, propriile ei temeri 
şi păcate o apăsau amarnic pe suflet, îi măcinau mărunt 
nervii. Simţea nevoia să se elibereze de secrete, de 
păcatele care o înrobiseră. 

Ignoră perii care i se ridicau pe piele şi şiragul de stropi 
de sudoare ce i se formase de-a lungul spinării. Era singură 
cu părintele Paul în casa Domnului, pentru sfânta taină a 
pocăinţei. Îşi spuse că era în siguranţă, expiră îndelung şi 
îşi continuă spovedania. 

Nimeni nu-i putea face rău acolo. Sau cel puţin aşa 
încerca ea în van să se convingă. 


capitolul 24 


- Poţi să ţii câinele la tine, rosti Slade, care îşi ducea 
sticla goală de bere în bucătărie. 

Căsuţa aceea cu aerul ei plăcut, atât de diferită de ferma 
din Texas, îl făcea să se simtă ca acasă. Îşi dădu seama că 
era din pricina lui Val. 

- Pot să-l ţin? întrebă ea cu glas tare din sufragerie, unde 
televizorul încă bâzâia, dat încet. 

- Noaptea asta. 

Aflat pe covor, Bo înălţă capul, dar nu-şi schimbă poziţia. 
Când Val se ridică din scaun, ţâşni în picioare, gata să o 
urmeze pretutindeni. 

„Ca şi mine?“ se întrebă Slade în sinea sa, urând faptul 
că era atât de slab de înger. Fraţii săi aveau dreptate, era 
sub papuc. 

- Poate îl ţin de tot. 

- Ai vrea tu. 

Val îl tachina, cu un licăr de ironie în ochii căprui. Cât îi 
lipsise asta, felul în care ea era capabilă să treacă într-o 
clipită de la o stare la alta, de la gândurile cele mai sumbre 
la umorul cel mai firesc. 

- Punem la punct detaliile la audierea pentru custodia 
căţelului. 

- Vine cu mine la fermă. Punct. 

Slade se îndreptă spre uşă, dar observă cu năduf că 
potaia nenorocită nici măcar nu-l băga în seamă. Aparent, 
Bo era îndrăgostit lulea de Val. La fel ca el. 

- Vai, ce-mi place când un bărbat îmi spune ce să fac. Sau 
cum vor sta lucrurile. De parcă nu-mi pot da seama şi 
singură. 

Slade nu se putu abţine să nu zâmbească privind cum Val 
opri televizorul şi se apropie de el cu bărbia ridicată 
sfidător. 

- Obraznică mai eşti. 


- Obraznică? Ăsta este noul termen politicos pentru 
javră? 

- Hei, dacă vrei să ne batem, ne batem. Decizia îţi 
aparţine. 

Deja nu-şi mai putea reprima zâmbetul larg. O parte din 
el voia să înfrunte provocarea din privirea ei, să o ia pe sus 
şi să o ducă direct în dormitorul pe care tocmai îl observase 
pe cealaltă parte a holului. Prin uşa deschisă zărise piciorul 
patului şi remarcase un covor ce-i părea cunoscut. Însă îşi 
dădea seama că dacă exista un mod de a o face să continue 
cu divorţul, acela era să acţioneze pripit. Când nu-i 
răspunse la provocare, Slade deschise uşa, însă nu şi pe 
cea de plasă. 

- Ai pierde orice bătaie, îl provocă ea. 

Măi să fie, o căuta cu lumânarea. 

- Ai grijă, Valerie. 

- La ce? 

Din nou, ridică simultan sprânceana şi bărbia. 

- Aş putea reacţiona ca un tip din epoca de piatră. 

- O, vai. Şi ce? Să-mi arăţi cine-i şeful? Cineva să-mi vină 
în ajutor. 

- Cum am mai spus, poţi să-l ţii pe Bo aici seara asta, dar 
locul lui e la fermă, stărui el, aruncându-i câinelui o privire 
care nu prevestea nimic bun. 

- Sigur, dacă spui tu. 

- Cât despre ziua de mâine, cred c-ar trebui să mergem la 
St. Elsinore când e deschis. 

- Amândoi? 

- Da, amândoi. Fie că-ţi place sau nu, sunt aici şi mă voi 
implica în toată treaba asta. 

- Nu te forţează nimeni s-o faci. 

- Ştiu, dar vreau s-o fac. 

Val ezită. 

- Slade, uite care-i treaba, nu trebuie să te simţi obligat 
cu ceva, bine? Doar pentru că încă suntem căsătoriţi nu 
înseamnă că trebuie să te bagi sau să fii avocatul sau 


protectorul meu, sau ce ţi-o trece prin cap. Mă descurc şi 
singură. Am fost polițistă. Detectiv. Îţi aminteşti? 

- Da, una cu coşmaruri. 

- Toată lumea are coşmaruri. Înseamnă că eşti om. 

Slade nu era atât de sigur. Visele lui Val, deşi rare, o 
terifiau. De multe ori, trezit de ţipetele ei, o găsise lac de 
sudoare, tremurând din toate încheieturile. Încerca să o 
liniştească, să o ţină în braţe, să-i şoptească lin că totul 
avea să fie bine, dar ea insista întotdeauna să se dea jos din 
pat şi să se ducă în sufragerie, unde se ghemuia pe 
canapea şi privea pierdută la tăciunii muribunzi din 
şemineu, cu Bo lângă ea. 

Val nu se opusese niciodată ca el să li se alăture, dar mai 
întâi avea nevoie de câteva minute să-şi vină în fire. 
Refuzase cu încăpățânare să-i spună despre ce erau visele 
şi le tratase superficial, ca pe „stres de la muncă“. 

Bănuia că îl minte. Iniţial crezuse că teroarea ei nocturnă 
fusese declanşată de un eveniment traumatizant la care 
asistase în timpul serviciului, dar cauza era mai adâncă 
decât recunoştea ea. 

Acum era atât de aproape, că o putea atinge. Ar fi vrut 
să-i dea şuviţa rebelă de păr castaniu de pe obraz, să-şi 
înfăşoare degetele în jurul cefei ei şi să o tragă mai 
aproape. Dar se stăpâni. În schimb, întrebă: 

- Deci ne vedem mâine? Desigur, era mai bine să lase 
cercetările pe seama poliţiei, să se distanţeze emoţional, 
dar ştia că Val nu avea să dea înapoi. Cu temperamentul şi 
experienţa ei în a urmări criminali, nu putea să-l lase pe 
ucigaşul surorii ei să scape basma curată. Se gândea că 
împreună ar fi putut găsi ceva care să fie de ajutor 
autorităţilor, deşi era conştient că dacă le-ar fi spus asta 
detectivilor care se ocupau de caz nu doar că le-ar fi râs în 
faţă, ci i-ar fi şi avertizat categoric să-şi vadă de treabă. Era 
o situaţie neplăcută. Totuşi, acesta era felul în care Val avea 
de gând să-şi joace mâna. Observă ezitarea de pe chipul ei, 
imediat urmată de o încruntătură. Haide, stărui el. Am şi eu 


ceva experienţă. Şi am întrebări de pus. Despre Frank 
O'Toole şi despre adopţia ta. Vreau să aflu din ce cauză 
Camille era atât de interesată de asta. Presupunem că a 
fost ucisă fiindcă era însărcinată, pentru că e atât de 
straniu că şi-a încălcat jurămintele şi că s-a vârât într-o 
asemenea situaţie. Şi tocmai cu un preot. Dar dacă sarcina 
n-a avut nimic de-a face cu crima? 

- Poftim? 

- E într-adevăr cea mai probabilă cauză. E singurul 
aspect care sare-n ochi şi e atât de şocant, încât ne-am 
imaginat de la bun început că a fost omorâtă din cauza 
asta, dar e doar o presupunere. 

- Şi cum rămâne cu rochia de mireasă? 

- Chiar aşa, ce semnificaţie are? Ceea ce vreau să spun e 
că trebuie să fim cu mintea deschisă, să analizăm toate 
posibilităţile. Şi cred că te pot ajuta aici. Nu sunt atât de 
afectat ca tine de toată chestia asta, adăugă el când Val 
dădu să protesteze. 

- Nu sunt... Răsuflă prelung. Bine... fie, consimţi ea în 
sfârşit, deşi nu părea prea încântată de perspectiva de a 
lucra împreună cu el. 

- Dar trebuie să-ţi dai acordul că dacă descoperim ceva 
mergem imediat la poliţie. 

- Bineînţeles. Doar că nu-mi vine să cred. Deşi sunt 
conştientă că lucrurile astea se petrec, întotdeauna am 
crezut că sunt ceva ce se întâmplă altora. Nu lui Cammie. 
Nu-mi vine să cred că nu am s- o mai văd vreodată, suspină 
ea încrucişându-şi braţele la piept. 

Slade ar fi vrut din tot sufletul să o ia în braţe, să o ţină 
la piept şi să-i şoptească platitudini ridicole la ureche. Ca şi 
cum i-ar fi citit gândurile, soţia sa completă: 

- Vom lucra împreună, dar dacă aduci vorba despre 
divorţ, separare sau căsnicie, s-a zis cu totul. Ştii care e 
poziţia mea în treaba asta. 

Voia atât de mult să o contrazică! Încuviinţă în schimb, 
deoarece ştia că Val încă se străduia să treacă peste jalea 


care se înstăpânise peste ea. 

- Ne-am înţeles. 

- Bine. 

- Noapte bună, trădătorule, făcu el spre câine, apoi 
deschise uşa de plasă şi se depărtă în răcoarea nopţii. 

Nu se uită peste umăr, nici măcar nu aşteptă să audă uşa 
închizându-se în urmă-i. Trebuia să joace după regulile ei. 
Deocamdată. Până aflau ce i se întâmplase lui Camille. 


Montoya ştia că Abby avea să-l întâmpine supărată. Nu o 
învinovăţea. Întârziase foarte mult, şi era conştient de asta. 
Găsirea scrisorii în salteaua lui Camille declanşase un şir 
de proceduri ce trebuiau urmate cu sfinţenie în logica 
poliţienească. Medicul legist venise să ia salteaua la 
laborator, iar ei erau nevoiţi să desfăşoare o nouă serie de 
interogatorii. Vorbise cu părintele Frank în biroul acestuia, 
o încăpere înţesată cu o mulţime de cărţi, volume de 
filosofie, istorie şi religie. Montoya remarcă în treacăt pe 
cotoare nume precum Friedrich Nietzsche, Sigmund Freud, 
Mao Zedong şi Thomas Jefferson, doar câţiva din sutele de 
autori. 

În afară de câteva poze cu membrii familiei, dintre care 
Montoya îi recunoscu pe câţiva, masa de lucru a preotului 
era goală. Deasupra uşii fusese agăţat un crucifix, un altul 
trona pe peretele din spatele mesei. Alături se găsea o 
litografie a lui lisus cu Preasfânta Inimă. 

Când termină de citit scrisoarea, părintele Frank închise 
ochii şi se dădu înapoi. Poate îi era teamă că acele cuvinte 
aveau să se preschimbe în Satana însuşi. 

Era aproape sigur că scrisul îi aparţinea lui Camille. Nu 
credea că îi era adresată, dar nu avea idee cine era 
destinatarul. Într-adevăr, cine? 

Montoya avea două variante. Fie Frank O'Toole minţea, 
încercând să dea vina pe altcineva, fie sora Camille avea un 
al doilea amant. Oare acela era individul pervers, cu o 
aplecare spre cătuşe şi sadism? Sau era chiar părintele 


Frank? După ce părăsiseră clădirea, Bentz îşi exprimă 
convingerea că bărbatul „minte printre dinţii ăia puşi la 
dentist“. 

Din nou, dacă sora Camille avea un alt iubit, cine era 
acesta? Întrebarea nu-i dăduse pace încă de când 
descoperise scrisoarea. Convorbirile cu părintele Frank şi 
sora Charity nu-l dumiriseră câtuşi de puţin. Când 
întrebase despre alibiul părintelui Frank, vizita la patul 
bătrânului Arthur Wembley, Charity îi ocolise privirea cu 
reacţia cuiva stânjenit că trebuie să mintă, dar confirmase 
povestea preotului. Charity  Varisco era loialitatea 
întruchipată. 

Acum, Montoya încercă să lase cazul la o parte. Cel puţin 
pentru câteva ore. 

Când viră pe alee, farurile Mustangului său luminară 
casa cu un etaj. Luă cumpărăturile de pe scaunul 
pasagerului, încuie maşina şi porni grăbit spre intrare. 
Strada era plină de imobile asemănătoare. Câinele 
vecinilor, un dalmaţian prietenos, sărise la ei în curte şi 
patrula de-a lungul gardului ce despărţea cele două curti. 

- Salut, băiete, rosti Montoya oprindu-se să-l mângâie. 
Dintr-odată, uşa casei alăturate se deschise. 

- Apollo? 

Vecina, o femeie de vârstă mijlocie îmbrăcată în halat de 
baie şi şlapi, cu ţigara luminând în beznă, strigă de pe 
verandă: 

- Hai odată! Hai acasă! Acuşi se pune ploaia! Treci 
înăuntru! 

- Mai bine te duci acasă, altfel dai de belea. Ca mine, îl 
sfătui Montoya pe patruped. 

Apollo îşi cobori capul într-o parte, apoi o luă glonţ la 
fugă, sări fără efort peste tufişuri şi galopă pe veran- dă, la 
stăpâna care îl aştepta. 

- Ce-ţi veni să ieşi din curte? îl dojeni vecina în glumă, şi 
deschise uşa de plasă. 


Apollo ţâşni înăuntru. Vecina îl salută amical pe Montoya, 
după care îşi stinse ţigara într-unul dintre ghivecele de pe 
verandă şi închise uşa în urmă-i. 

Sosise vremea să dea piept cu furtuna. În casă era 
întuneric deplin, nici măcar lumina de pe verandă nu fusese 
lăsată pentru el. Nu era semn bun. 

Deschise uşa şi nările îi fură inundate de mirosul subţire 
al fumului de lumânări stinse de curând, plutind peste 
aromele de brânză, usturoi şi peşte. 

Aprinse becul şi văzu că masa era încă aranjată pentru 
două persoane. Farfuriile albe, lucioase aşteptau goale pe 
nişte platouri aurii. Lângă un mic bol de sticlă cu petale de 
trandafir, trei resturi de lumânări albe, care până nu 
demult fuseseră întregi, erau acum reduse la o baltă de 
ceară ce încă nu se răcise, din care abia se mai înălţau 
firele înnegrite. 

Fără îndoială că era într-un bucluc enorm. 

- Of, fir-ar, mormăi el. 

Aşeză pe servantă cheile, sticla de merlot şi pâinea, apoi 
se îndreptă spre capătul casei. Era o casă dublă, fiindcă 
Montoya cumpărase proprietatea alăturată şi unise cele 
două clădiri. Evident, fusese nevoit să curețe şi să renoveze 
locul după uraganul Katrina, dar era mulţumit cu rezultatul 
obţinut. 

O lumină pâlpâia abia vizibil pe sub prag. Televizorul. 
Câinele scheuna şi zgâria uşa. 

Grozav. Alte necazuri. 

Deschise încet uşa şi Hershey ţâşni afară, o adevărată 
tornadă de labe, blană maronie şi limbă umedă. Îl adulmeca 
alarmat, probabil că simţise mirosul lui Apollo pe el. 

- Hei, hei, hei, făcu Montoya, jucându-se puţin cu câinele 
înainte să vâre capul în dormitor. 

- Ai cam întârziat, spuse Abby din patul lor. 

Cu câteva perne îndesate sub ea, nu- şi luă ochii de la 
televizor. Da, era supărată. Îşi legase părul deasupra 
capului şi purta un tricou cu câteva numere prea mare. 


Ansel, pisica lui Abby, era ghemuită lângă capul ei. Pe 
perna lui Montoya. Abby apăsă butonul de pauză şi îşi 
îndreptă, în sfârşit, privirea spre el. 

- Da, îmi pare rău. 

- Nu faţă de mine trebuie să te scuzi, rosti ea tăios. 
Spune-i-o fiului tău data următoare când îl vezi, să sperăm 
că încă în mileniul ăsta. 

Îşi ieşise din pepeni al naibii de rău. 

- E munca. 

- Întotdeauna e munca. 

- Aşa te-am cunoscut pe tine, îi aminti el, urcându-se în 
pat şi întinzându-se să o sărute pe gât. 

Abby îl evită şi se dădu în spate să-l privească drept în 
ochi. 

- Îmi amintesc, zise ea, înmuindu-se puţin. Crede-mă, nu 
încerc să-ţi fac zile fripte, dar acum ai o familie. 

Îl privi cu intensitatea ei caracteristică, dar se ascundea 
ceva mai mult în ea. Cumva, se străduia să-şi ascundă 
durerea în spatele mâniei. 

- Asta a fost înţelegerea când ne-am căsătorit. 

- Ştiu. 

- Deci nu te poţi supăra acum. 

- Sigur că pot. Regulile s-au schimbat total. Avem un 
copil. 

- Că tot ai adus vorba... Montoya cobori din pat şi ieşi pe 
uşă. 

- O, nu, nici să nu te gândeşti! Reuben! Dacă-l trezeşti, 
jur că te-omor, strigă ea după el. 

Montoya nu o băgă în seamă. Uşa de la camera 
bebeluşului era întredeschisă, iar încăperea era luminată 
doar de lămpile de veghe. Benjamin dormea, dar Montoya 
nu ezită să-l ridice şi să-l aducă în dormitor, unde Abby 
scosese televizorul de pe pauză. Se auzeau râsetele de la 
un sitcom pe care el nu îl recunoştea. 

- Ţi-am spus... 

- 9ŞŞ. 


Legănând pruncul, Montoya se urcă din nou în pat. Ansel 
miorlăi în semn de protest, apoi sări pe podea şi dispăru din 
cameră. 

Micuţul Ben căscă, arătându-şi gingiile, dar fără să 

deschidă ochii. 
Avea părul negru ca pana corbului, moştenire de familie, şi 
mânuţe şi picioare grăsuţe. Semăna mai mult cu el decât cu 
mama sa, însă asta se putea schimba în timp. Montoya aşa 
spera. 

Abby reduse televizorul la tăcere. 

-Fie. Îţi accept scuzele. 

- Perfect. 

- Dar tot nu-mi convine. 

Cearta aceasta dospise vreme de luni în şir. 

- Ce vrei să fac? Să-mi predau insigna? Să devin paznic la 
mall? 

- Nu fi absurd. Cred doar că ai putea găsi un loc mai 
sigur în cadrul departamentului, unul unde ai avea ore de 
lucru mai normale. Ce spui de o slujbă de birou? 

- Aş lua-o razna în două minute. Abby suspină şi îşi lipi 
fruntea de a 
lui, cu bebeluşul între ei. 

- Probabil că da. 

- Asta e ceea ce fac, Ab. Îi prind pe cei răi. 

- Şi-ţi place la nebunie. 

- Da, răspunse el, apoi se grăbi să preîntâmpine 
întrebarea de care se temea: Nu-mi cere să aleg. Nu e 
drept. Mere şi portocale. Ştii doar cât de mult însemnați tu 
şi Ben pentru mine. 

- Dar... 

- Fără nici un dar. Asta-i situaţia. Cred că putem avea o 
familie şi, în acelaşi timp, să-mi fac treaba cum trebuie. 

Abby zâmbi, însă cu o urmă de tristeţe în ochi. 

- Ştii că te iubesc şi, da, m-a atras de la bun început 
atitudinea ta de poliţist rebel. Mi-ai picat cu tronc. Bine, o 
recunosc, dar, la naiba, nu mai suntem doar noi doi. Ben 


are nevoie de tatăl lui. Eu am nevoie de soţul meu. Jocul s-a 
schimbat. Grozav, acum parcă sunt o nevastă cicălitoare şi 
plină de ifose care încearcă să-şi manipuleze soţul. Urăsc 
asta. 

- Atunci opreşte-te. 

O sărută blând, apoi schimbă subiectul: 

- Am adus pâine şi vin. 

- Eroul meu. 

- Poate că vom mânca mâine ce ai gătit. 

- Fructe de mare Alfredo? strâmbă ea din nas. Nu-s aşa 
de bune a doua zi. 

- Îmi pare rău. 

- Oricum, i le-am dat lui Cruz. Montoya tresări la auzul 
numelui fratelui său. A trecut mai devreme să-l vadă pe 
Ben, dar nu a putut să rămână. 

- Asta da surpriză. 

- Trebuie să fie o trăsătură de familie. 

- Bine, eşti supărată. Înţeleg. Ce vrei să fac, Abby? 
întrebă el, ridicând palmele spre tavan. 

- Nu ştiu. 

- Mâine ieşim să căutăm o bonă pentru Ben. 

- Cum să nu, în toiul cazului. Nu-mi fac mari iluzii. 

Îl ştia mai bine de-atât. Pentru prima oară în acea 
noapte, chiar zâmbi amuzată. 

- Auzi la ea, Toma Necredinciosul. 

- Asta sunt. Bine, hai să nu ne certăm. Eşti iertat, spuse 
ea, punându-şi picioarele pe podea. 

Asta era cea mai mare calitate a ei; 
niciodată nu rămânea supărată prea mult timp. Lua foc din 
te miri ce, dar îi trecea repede. 

- Acum să-mi intru în rolul de soţie grijulie. 

- Da, sigur. 

- Tu să ai grijă de fiul tău cât timp îţi încălzesc cina. 

- Nu trebuie... 

- Aici ai dreptate. Nu trebuie. 


Se opri desculţă în prag, cu o mână pe uşă, sfredelindu-l 
cu privirea. 

- Dar ştiu că lupţi contra infracţiunilor, că încerci să 
protejezi oraşul de rele, nu? Aşa că-ţi întind o ramură de 
măslin, pentru că m-am exprimat ca o nemernică. Află că 
înţeleg perfect cât de importantă e munca ta, că încerci tot 
posibilul să afli cine a omorât-o pe biata măicuţă. 
Încrucişându- şi braţele sub sâni, se propti cu umărul de 
toc şi adăugă: Uite, ştiu că meseria de poliţist îţi curge în 
vene, bine? Dar uneori nu pot să mă abţin. Ceea ce faci tu 
mă sperie de moarte. Sunt nopţi când se face foarte târziu 
şi tu nu eşti acasă. Atunci simt că o iau razna încetul cu 
încetul. Imaginaţia începe să-mi lucreze la turație maximă. 
Mi-e teamă că ţi s-a întâmplat ceva şi că nu te voi mai 
vedea vreodată şi... şi că Ben nu-şi va cunoaşte tatăl şi... Îl 
fixă cu ochii plini de o teroare mută. Nu mă pot abtine, 
Reuben. Gândul ăsta mă bagă-n sperieţi. 


capitolul 25 


Camera era întunecată, doar o rază slabă de lună reuşea 
să răzbată prin fereastra mică. Arşiţa din timpul zilei se 
cuibărise în spatele căpriorilor, o căldură umedă captivă 
într-un spaţiu îngust. Se auzi ţipătul jalnic al unei păsări de 


noapte care întrerupse tăcerea oraşului, în timp ce Edwina 
îşi lăsa cămaşa de noapte să alunece într-o grămăjoară la 
picioarele ei; apoi îşi aruncă şi lenjeria. 

Se întoarse şi se uită la reflexia din oglinda spartă, 
rezemată de peretele mansardei. Se văzu dezbrăcată, cu 
pielea albă, cu trupul pe jumătate în umbră, iar restul 
scăldat de raza palidă a lunii. Crăpătura din oglindă 
împărțea imaginea în două jumătăţi imperfecte de lumină şi 
întuneric, amintindu-i că era atât o slujitoare a lui 
Dumnezeu, cât şi o păcătoasă. 

Coada împletită îi căzu pe umăr, iar vârful atinse sânul 
mic. Corpul îi era încă musculos şi atletic, talia mică, 
umerii largi, coapsele subţiri. Sfârcurile erau mici şi închise 
la culoare, unul vizibil, altul ascuns în umbră. Şi imaginea 
distorsionată a ghemotocului de păr blond dintre picioare 
era împărţită în oglindă. 

Depăşind orice urmă de îndoială, se întinse şi exploră 
spatele oglinzii cu degetele, în căutarea cuiului ieşit în 
afară din rama groasă de lemn.Găsi îndată cravaşa din 
piele moale ce atârna ascunsă. Degetele ei apucară 
mânerul uzat şi eliberară din agăţătoare biciul cu nouă fâşii 
de piele. 

Căzu în genunchi în faţa oglinzii. Spuse o rugăciune în 
şoaptă şi apoi ridică biciul deasupra capului. 

- Iartă-mă, murmură gândindu-se la toate păcatele ei. 
Atât de multe. Atât de mari. O viaţă înecată în răutate până 
când ajunsese acolo, până când învățase cum să primească 
iertarea supremă. 

„Trebuie să depăşeşti durerea şi teama, i se spusese. 
Trebuie neapărat să depăşeşti condiţia de muritor şi să te 
căieşti.“ 

Aşa cum făcuse atâtea nopţi înainte, se uită la reflexia ei 
din oglindă, apoi îşi ridică încheietura. 

„Întâmpină durerea, iertarea păcatelor tale.“ 

O făcu. Adunându-şi curajul, lovi din răsputeri. Jap! Biciul 
şfichiui. Sss... şuieră prin aer. Jap! Precum înţepăturile de 


viespe, fâşiile de piele muşcară din carne. Ascuţit. Repede. 
Trase aer în piept. Nu clipi. Nu ţipă. Nu îndrăzni să-şi 
închidă ochii. 
Deoarece ştia, în adâncul sufletului, că era observată, iar 
acţiunile ei erau vizibile. Cine pândea? Nu avea idee. O 
pereche de ochi? Două? O duzină? Nu putea ghici. Nu 
conta. 
Lăsă aerul să-i iasă din trup şi îşi îndreptă umerii. Apoi 
ridică din nou biciul şi izbi cu sete. Şuieratul ascuţit răsună 
în încăpere. 


Era mult prea târziu să ceară ajutor, îşi spuse Val, dar 
dis-de-dimineaţă, la răsărit, avea să dea telefon. Avea să-şi 
roage fostul partener să caute prin bazele de date ale 
poliţiei ceea ce ea nu putuse găsi de una singură pe 
internet. Unul dintre colegii lui de cameră de la colegiu 
lucrase pentru FBI timp de mai mulţi ani, aşa că existau 
modalităţi de a afla adevărata lor identitate. De a afla cine 
erau cu adevărat Mary şi Michael Brown. 

După armistițiul pe care îl încheiase cu Slade în urmă cu 
câteva ore, săpase după informaţii pe internet, dar 
căutările rămăseseră fără rezultat. Apoi, pentru că nu îşi 
putuse ignora obligaţiile de asociată a Freyei şi de 
coproprietară a hanului, se forţă să atace facturile, 
achitându-le pe cele mai presante, după care aduse la zi 
site-ul Casei Briarstone. De acolo, din biroul improvizat, se 
ocupa de aspectele contabile ale afacerii. Când nu o ajuta 
pe Freya cu oaspeţii, verifica rezervările, administra site-ul 
web, plătea facturile, menținea la zi calendarul 
evenimentelor locale, scria despre obiectivele din zonā şi 
coresponda cu celelalte hanuri din regiune. 

Sistemul wireless era accesibil din camere, astfel încât 
oaspeții îşi puteau folosi laptopurile. Totuşi, Casa 
Briarstone nu le punea la dispoziție clienților com- putere 
sau un centru de afaceri, iar singurele televizoare erau cele 
din camera Freyei şi din dormitorul lui Val. 


În concepţia Freyei, motelul trebuia să rămână cât se 
putea de autentic, evocând perioada în care fusese 
construit, fără a sacrifica unele elemente ale confortului 
modern, cum ar fi baia în fiecare cameră şi electricitatea. 
În general, încercau să limiteze aparatura electronică la 
minimum. Din fericire, în acea noapte, computerul ei 
pierdu conexiunea la internet doar de câteva ori, mult mai 
bine decât se întâmpla de obicei. 

Val închise laptopul şi ieşi pe verandă, unde aerul umed 
mirosea a râu şi a noapte. Norii umbreau din nou luna şi 
stelele, anunțând apropierea furtunii.  Sprijinită pe 
balustradă, privea spre clădirea principală unde Slade o 
ajuta pe Freya să desfunde o ţeavă din bucătărie, lucru ce 
necesitase nu numai golirea instalaţiei, ci şi închirierea 
unui şarpe pentru a elibera traseul apei. Reuşise, de 
asemenea, să înlocuiască unele prize şi să repare un bec 
poznaş din vestibul. Astfel, intrase în grațiile Freyei. 

- Şi priceput, şi frumos, remarcase Freya vârând 
aspiratorul într-un dulap din apropiere în timp ce Val luase 
o pauză de la cercetările sale. Dorind să evite orice altă 
conversaţie despre cel care avea să fie în curând fostul ei 
soţ, Val se refugiase în bucătărie, care era inundată de 
mirosuri de scorţişoară, şuncă şi mere pentru budinca din 
pâine de a doua zi de dimineaţă. Dar nu reuşise să scape de 
prietena ei. Ştergându-şi mâinile pe un prosop, se întorsese 
în bucătărie să arunce o privire în cuptor. Da, am înţeles de 
ce îi dai papucii, îi spusese aceasta. 

- Te rog, nu începe. 

Val nu avea chef de aşa ceva. 

- Au! Suntem sensibile, ei? 

- Au! Suntem băgăcioase, ei? Freya zâmbise şi îşi 
ridicase mâinile într-un gest caricatural de predare. Bine, 
bine, am înţeles. E interzis să discutăm despre Slade. Îmi 
amintesc înţelegerea. 

- Foarte bine. 


Val intrase în spălătorie, strânsese ultimele prosoape de 
la uscător şi le împăturise înainte să se retragă din nou în 
căbânuţa ei. 

Acum se duse într-un colţ al verandei care îi permitea să 
zărească etajul cel mai de sus al casei. Luminile încă 
ardeau în camera închiriată de Slade. Îi spusese să plece 
din oraş, iar el nu o ascultase. De fapt, păruse foarte dornic 
să rămână acolo. Prezenţa lui insistentă ar fi trebuit s-o 
înfurie, în schimb, proastă cum era, se simţea mai în 
siguranţă, mai ocrotită. În timp ce primele picături de 
ploaie atinseră acoperişul verandei, îşi dădu seama că 
întotdeauna fusese proastă când venea vorba de bărbaţi. 

Informaţiile de la buletinul de ştiri erau greşite. Complet 
greşite. Desigur. Până la urmă, de ce s-ar fi aşteptat la 
altceva? În camera mică, dosită, luminată doar de o 
lumânare, se uita la un televizor vechi. I se părea deranjant 
că reporterii erau atât de slabi. La fel de incompetenţi ca şi 
poliţiştii. Asta îi aduse aminte de detectivii care se ocupau 
de caz, dându-i o senzaţie de greață. Reuben Montoya şi 
partenerul său, Rick Bentz. Bărbaţi suspicioşi, cu priviri 
încruntate şi întrebări incisive. Oameni fără credinţă. 

Se întoarse cu spatele la ecran ca să nu mai vadă 
reportajul despre sora Camille, nefericita victimă a unui 
criminal sadic. Asta îl făcuse să zâmbească şi să spună o 
rugăciune de mulţumire Tatălui pentru că îi dăduse o 
inteligenţă superioară. Dacă ei ar şti... 

Se uită din nou la televizor şi privi faţa impasibilă a 
reporierei. 

- Haide, şopti printre dinţi disperat să vadă imaginile, să 
audă datele. 

Nu mai avea răbdare să suporte tonul trist al jurnalistei 
în timp ce exagera informaţiile despre decedată. 

Camille cea frumoasă. Camille mincinoasa. Camille 
blestemata. Oare  înţelesese sora Camille adevărata 
credinţă? Nu. Îşi luase jurămintele în serios? Cu siguranţă, 
nu. 


În sfârşit, buletinul de ştiri prezentă o imagine a lui 
Camille în veşmântul monahal, părând pioasă şi ţinând în 
mână un şirag de mătănii. O blasfemie incredibilă. 

Uitându-se la imaginile acelea angelice, abia putea să 
tolereze perfidia. Şi totuşi, dorinţa nu-l părăsise. Îşi aduse 
aminte de corpul ei aproape de al lui, de căldura 
chinuitoare şi totuşi dulce a şoaptei ei în ureche, de 
zâmbetul viclean şi de sclipirea isteaţă din privirea ei. 

Ah... s-o mai atingă o dată. Să se dedea păcatului alături 
de ea... 

Închise ochii. Îi simţi respiraţia pe faţă. Gâtul i se uscă de 
dorinţă. 

- Camille... şopti, iar pumnii i se strânseră de frustrare. 

Luă în calcul varianta autoflagelării - muşcătura ascuţită 
a biciului moale -, dar nu în acea seară. Nu era timp. 
Deocamdată, dorinţa era destul de puternică încât să poată 
fi considerată o pedeapsă. Dar avea să urmeze reglarea 
finală de conturi. 

Când pleoapele i se deschiseră, văzu din nou imaginea 
neclară a ecranului. Reportajul morţii, lui Camille îl 
dezgustă la culme. Îi venea să vomite la auzul laudelor 
aduse ei, ca şi cum ar fi fost cu adevărat pe cale de a fi 
canonizată - o sfântă. Ceea ce reprezenta profanarea 
supremă. Nu fusese mai departe de nebunie decât Izabela. 
Şi la fel de ispititoare. Zâmbetul ei, chipul radios... atâta 
înşelătorie. 

Nu mai suportă infamia. Furios, stinse televizorul. 

- Să putrezeşti în iad! şopti în timp ce ecranul se 
înnegrea. 

Dar faţa lui Camille nu dispăru, bântuindu-l pe când sufla 
în flacăra lumânării. O durere fierbinte precum focurile lui 
Hades îi străbătu sufletul. Apoi îi auzi râsul, atât de clar de 
parcă ar fi fost în continuare lângă el. Stomacul i se 
strânse; ieşi din cameră şi, într-un efort zadarnic de a-i ţine 
fantoma la distanţă, încuie uşa. 


capitolul 26 


Gracie Blanc avea nevoie de bani gheaţă. Întârziase din 
nou cu plata chiriei, iar nenorocitul de proprietar al 


apartamentului, Harold Horwood, care avea tupeul să se 
autointituleze McHorny, ca un personaj dintr-un popular 
show de televiziune - mda, sigur. - o presa, oferindu-se să 
fie peştele ei în schimbul unor servicii speciale. 

- Eşti o curvă, iar eu am un par de lemn. Te-ai prins? 


Horwood2? îi zisese el, crezându-se şmecher. 

Scârbos. Nu arăta rău, cu părul negru, drept şi tenul 
bronzat, dar atitudinea lui îi întorcea stomacul pe dos. Avea 
nevoie să găsească alt loc în care să stea. Toate încercările 
lui de a deveni peştele ei erau o pierdere de vreme. Grace 
era independentă. Nu avea nevoie de un bărbat care să îi 
coordoneze cariera, aşa cum se exprimase McHorny atât de 
des. Ca şi cum prostituţia era visul vieţii ei. 

Avea nevoie de o locuinţă nouă şi de altă slujbă. 
Problema era că apartamentul actual era ieftin, iar ea era 
bună la ce făcea; nu ar fi putut scoate la fel de mulţi bani în 
spatele tejghelei unui bar sau turnând cafea într-un bistrou 
deschis non-stop. 

Se plimbă pe Bourbon Street, printre luminile ce 
pâlpâiau, în pantofi cu platformă şi cu o fustă mini. Aici nu 
avea parte de priviri stăruitoare şi aproape se pierdea în 
mulţimea care umplea strada, aşa că se întoarse către 
fluviu şi se duse câteva străzi mai încolo, unde zgomotul 
era diminuat, erau mai puţini oameni, iar poliţaii nu 
patrulau atât de des. Aici, maşinile puteau să treacă 
nestingherite, iar identitatea şoferilor era ascunsă în 
umbre. 

Se opri lângă un stâlp de lumină, îşi aprinse o ţigară şi se 
îndreptă spre colţul ei preferat. Uneori era nevoită să 
împartă teritoriul, ceea ce era în regulă; se simţea mai în 
siguranţă ştiind că o altă fată o va vedea. În plus, avea la ea 
telefonul mobil, în caz că lucrurile scăpau de sub control şi 
clientul devenea prea excentric sau prea dur. 

Noaptea era călduroasă, dar înnorată, iar ploaia 
ameninţa să înceapă dintr-o clipă în alta. Chiar şi aşa, 


pentru că era disperată şi nu se putea întoarce în 
apartament fără ceva bani, îşi lăsă geaca să-i alunece de pe 
umeri. Ştia că arăta cel mai bine când se îmbrăca în maiou 
şi fustă mini din piele neagră. Se menținea în formă, talia îi 
era subţire, iar fundul bombat, dar nu prea mare, destul 
însă pentru a atrage privirile. Părul era încă bogat şi lucios, 
revărsându-se până aproape de talie în bucle roşii. 
Clienţilor le plăcea. Se dădeau în vânt şi după sânii ei, dar 
părul de foc, ciufulit, era cel care le atrăgea atenţia. Ca să 
vezi. 

Se sprijini de un stâlp şi trase adânc din ţigară în timp ce 
câteva maşini trecură încet prin dreptul ei. Aruncă fiecăreia 
o privire interesată, dar nimeni nu opri şi nici un geam nu 
se cobori. Nu avea rost să-i abordeze. 

Se apropie un grup de tineri. Maşina lor, un Lexus negru 
cu două uşi, 
bubuia de muzică, basul auzindu-se chiar şi cu geamurile 
închise. La a doua trecere se opriră şi un nor de fum de 
marijuana ieşi afară când se lăsă geamul şoferului. Se 
îndreptă către portiera lui. Era un puştan cu faţa acneică, 
ce nu părea destul de mare ca să aibă permis de 
conducere. Strângea volanul atât de tare, încât articulațiile 
degetelor i se albiseră. Abia se uita la ea. Erau patru băieţi 
înghesuiți în maşină. 

- Cât ceri? întrebă şoferul agitat. 

Puştiul din dreapta avu destulă minte cât să dea mai 
încet muzica rap. Ea se uită la grup şi se gândi la fratele ei 
mai mic din Duluth. Era puţin mai mare decât derbedeii 
ăştia, dar nu cu mult. 

- Cinci sute, zise ea, pentru că avea anumite standarde. 

Băieţii excitaţi, în special dacă erau în gaşcă, nu aveau 
limite. Reprezentau o problemă. 

- Ce? 

În lumina lămpii, şoferul arăta ca şi când tocmai făcuse 
pe el. 


- La dracu'! În nici un caz! zise un tip afro-american din 
spate. Este jaf la drumul mare. 

- Asta-i preţul. 

- Pe dracu’! 

- Ăsta e. Dacă nu, căraţi-vă. 

- 'Ticăloasa asta încearcă să ne păcălească, spuse un alt 
puşti aflat în umbră, pe banchetă, cu faţa ascunsă. 

Ea nu avea chef de joacă. 

- Sexul la grămadă nu e ieftin, îi informă. 

- N-ai văzut ce am eu, gagico, mârâi Fără-Faţă ca şi cum 
era darul lui Dumnezeu. 

Ploaia ameninţa să înceapă, aşa că ea zise: 

- Lăsaţi-mă să vă arăt ce am eu, bine? 

- Aşa, drăguță, aprobă tipul din dreapta şoferului. 

Scârbos. Scoase telefonul. 

- Dacă nu vreţi să-mi sun peştele, ar fi mai bine s-o 
întindeţi de-aici. Să ştiţi că e destul de ticălos când i se 
pune pata. 

- Noi.. avem cincizeci de verzişori, spuse unul dintre 
puşti. 

Doamne, i se schimbase măcar vocea? 

- Nu ajunge pentru un oral? Este ziua lui frate-meu, 
Jesse. 

- La mulţi ani, Jesse, îi ură ea. Câţi ani ai? 

Un puşti cu părul roşcat îşi apăsă nasul pe geam. 

- Are optişpe, insistă Fără-Faţă. 

Aproape că o pufni râsul. Jesse nu avea cum să aibă mai 
mult de 
paisprezece, maximum cincisprezece ani. Distracţia luase 
sfârşit. Îşi aruncă ţigara pe stradă, o strivi cu talpa 
pantofului platformă şi formă un număr fals. Când răspunse 
o voce de bărbat, mulţumi lui Dumnezeu şi spuse: 

- Da, Big Len, am nişte probleme pe aici... Da, colţul meu 
obişnuit. Câţiva derbedei mă hărţuiesc. Da, adu-l şi pe 
Ralph cu tine. Şi veniţi repede. 

- Se joacă cu noi, omule, zise din nou Fărăâ-Faţă. 


Deşteptul. 

- Aş vrea să se joace, comentă tipul negru. Ia uitaţi-vă ce 
cur are. 

Gracie se uită de-a lungul străzii, ca şi cum aştepta pe 
cineva. Fu de ajuns pentru şofer. Gura lui se deschise şi se 
închise ca a unui peşte pe uscat. 

- Eu mă car. Tata o să mă omoare dacă intru în necaz cu 
maşina lui. 

- Ce laş! 

Fără-Faţă nu fusese impresionat, dar şoferul acceleră şi 
aproape că intră într-un semafor. 

Ea era pe cale să renunţe când o berlină argintie, care 
mai dăduse ocol de câteva ori prin preajmă, apăru din nou. 
Asta era ultima ei şansă. Ploaia îi distrugea coafura şi 
machiajul. Maşina încetini la colţ, iar un tip cu ochelari 
fumurii lăsă geamul jos. Nu era nici o urmă de marijuana. 
Nici de vreun grup de tineri conduşi de testosteron. Nici 
muzică rap. Doar sunetul înăbuşit al unui talk-show de la 
radio. 

- Ai chef de distracţie? 

- Întotdeauna. Zâmbetul lui era enigmatic. 

- O să te coste, zise ea. 

Dar el încuviinţă din cap. Ştia procedura. Nici măcar nu 
clipi când ea ridică scorul cu douăzeci de dolari peste 
standard. 

Ploaia se înteţea. Ştergătoarele se mişcau nebuneşte pe 
parbriz. 

- Trebuie să mergem la mine, spuse Gracie. 

- Sigur. Conduc eu. 

Înconjură grăbită spatele maşinii şi se strecură pe 
scaunul din dreapta. Mirosea a curat, nu era fum, aşa că nu 
îşi aprinse ţigara, doar îi dădu adresa în timp ce el, 
îmbrăcat complet în negru, cu geaca închisă până la gât, 
conducea calm şi fără să vorbească. Zgomotul 
ştergătoarelor şi fâşâitul cauciucurilor pe carosabilul ud 
depăşeau în intensitate trăncăneala de la radio. 


El conduse păstrând viteza legală - nu se grăbea - şi 
ajunseră la blocul vetust unde locuia ea. Cele două camere 
pe care le ocupa erau la primul etaj, aproape de intrarea 
din spate. Se grăbi prin ploaie cu el pe urmele ei. 

Deşi i se păru bizar că nu îşi scosese ochelarii de soare, 
Gracie era obişnuită cu tot felul de ciudaţi. Unii dintre ei 
nici nu voiau sex; voiau doar să vorbească sau să se uite la 
ea cum se mângâie sau... ei bine, orice. Dacă învățase ceva 
în afacerea asta, era că nu putea ghici ce îl excita pe un 
client. 

La naiba, holul duhnea de la sosul de spaghete al 
doamnei Rubino, făcut după moda europeană, ceea ce 
însemna că era destul miros de usturoi încât să-l ţină la 
distanţă şi pe cel mai îndârjit vampir. Televizorul ei era dat 
la maximum, iar sunetul de la emisiunea preferată răzbătea 
pe coridor. Doamna Rubino, aproape surdă şi mult prea 
amabilă, cu riscul de a deveni de-a dreptul băgăcioasă, era 
singurul vecin al lui Gracie din această parte a clădirii. 
Magazia, liftul şi scara către etajele superioare separau 
cele două corpuri ale imobilului. 

Gracie nu îşi ceru scuze pentru mirosul care ştia că se va 
opri la uşa ei. Întotdeauna se asigura că apartamentul 
mirosea a vanilie şi a mosc, a lumânări parfumate şi 
beţişoare pe care le ardea în camere. 

Deschise uşa repede şi intră. Clientul o urmă, iar în timp 
ce aprindea lumânările îl auzi dându-şi jos geaca. 

- Obişnuiesc să iau banii în avans, îl informă ea atingând 
cu capătul brichetei fitilul unei lumânări parfumate înalte. 

- Ştiu. 

Vocea lui era înceată, aproape melodică. Îl simţi mai 
degrabă decât îl văzu cum îşi scoase portofelul, îl deschise 
şi lăsă banii pe o măsuţă mică, de bucătărie, lângă 
fereastră. Apoi auzi jaluzelele venețiene închizându-se. 
Lăsă jos bricheta. Ambianţa nu era pe placul majorităţii 
clienţilor, dar ea agrea lumina difuză şi mirosurile calde. 


Îşi scoase geaca şi se întoarse, însă aproape i se opri 
inima când văzu gulerul bisericesc ce fusese ascuns de 
haină. 

- Eşti... preot? întrebă ea. 

Deşi nu conta. Slujitorii lui Dumnezeu erau tot bărbaţi 
până la urmă, iar clientul acesta putea nici să nu fie preot. 
Întâlnise o mulţime de „doctori“ care nu ştiau se 
deosebească un capăt al stetoscopului de celălalt... 

El nu răspunse, doar îşi scoase hainele, îşi dădu jos 
pantalonii, îi împături şi făcu la fel cu gulerul şi cămaşa. 
Lumina lumânărilor scoase la iveală muşchii tari şi 
puternici. Era un bărbat solid şi chipeş, deşi ea nu-i putea 
vedea ochii din cauza lentilelor întunecate. Ar fi putut fi 
manechin, se gândi ea, cu excepţia cicatricei urâte de pe un 
picior, o tăietură adâncă, zimţată, ce părea să pulseze. 
Încercă să nu se gândească de la ce provenea. Poate un 
oribil accident de motocicletă? Poate ceva mai rău de atât. 

Cutremurându-se în sinea ei, aruncă o privire spre 
bancnota pe care o vârâse el sub o vază goală de pe 
măsuţă. O bancnotă de o sută, dar era deteriorată - ochii lui 
Ben Franklin erau înnegriţi. Pielea ei se strânse puţin; apoi 
îşi spuse că era cazul să depăşească momentul. Deci 
bancnota era uzată? Şi ce dacă? Se va cheltui la fel de uşor 
ca una ţeapănă şi nouă. Şi va fi de mare folos la plata 
chiriei, o va ajuta să scape o vreme de Harold. 

Îşi îndreptă atenţia către treaba pe care o avea de făcut. 
Mădularul lui atârna flasc. 

- Pune-ţi asta, îi ceru clientul apropiindu-se. 

Ea văzu ceva strălucind în lumina lumânării, câteva 
mărgele de sticlă prelingându-se printre degetele mâinii lui 
drepte. Mătănii? Ce era asta? Se aştepta să îngenuncheze 
şi să i se roage? Că tot era vorba de lucruri excentrice . 

- Nu mi-ai spus ce vrei. 

Era destul de aproape acum ca să o sărute, să îi scoată 
maioul ori să-i tragă fusta peste şolduri. Dacă ar fi vrut. 


- Supunere, zise el încet, şi se aplecă punându-şi gura pe 
gâtul ei. Supunere totală şi completă. 

- Orice vrei, îi şopti ea, zâmbind. Îşi întinse mâinile în sus 
către gâtul lui, cu sânii împungând țesătura subţire a bluzei 
şi frecându-se sugestiv de părul bogat de pe pieptul lui. 
Totul e de vânzare... chiar şi supunerea, adăugă ea. 

- Aşa m-am gândit şi eu. 

Zâmbetul lui se transformă într-o grimasă când o 
conduse prin uşa 
deschisă a dormitorului. Avea ceva în mâini? Simţise ceva... 
ceva mai mult decât mătăniile. 

- Dă-ţi hainele jos. 

- Nici o problemă. 

Cel puţin trecea direct la treabă. Făcu un număr scurt de 
striptease, sperând să vadă ceva mişcare la mădularul lui, 
dar nenorocitul nici măcar nu se clinti, nici măcar când ea 
îşi ţinu sânii în mâini, lăsând sfârcurile să-i iasă printre 
degete. Ca să vezi! 

- Arăţi bine, remarcă ea zgândărindu-i un pic egoul. 

Nu-i răspunse. Doar puse un mic radio pe pat şi îl porni 
iar pe talk-show-ul care se auzise şi în maşină. Apoi, 
aproape metodic, ca şi cum ar fi fost un ritual, strecură 
mătăniile peste capul ei şi le lăsă să atârne pe sâni, cu 
mărgelele încălzite de la mâinile lui. Ca să meargă mai 
departe cu numărul, îl lăsă să o sărute. Şi să o mângâie 
puţin cam dur. 

În timp ce căzură pe cuvertura decolorată a saltelei 
vechi, ea încercă să încingă puţin atmosfera, lingându-l, 
torcând lângă el, frecând toate zonele despre care ştia că 
de obicei garantează o erecţie imediată şi tare. Nu de data 
aceasta. Ah, minunat. Munca nu avea să fie uşoară. Ca să 
vezi. Dar cel puţin tipul era arătos. 

Se întinse să-i scoată ochelarii, dar el îi prinse 
încheietura. 

- Nu-i atinge! 

- Ah, bine. În regulă. 


- Vorbesc serios. 

Vocea lui era aspră şi pentru prima oară simţi mădularul 
lui mişcându-se. 

- Am zis în regulă. 

Uau, asta începea să fie ciudat. Mai bine termina mai 
repede cu el şi îl dădea naibii afară. Începu să îl sărute din 
nou, încercându-şi farmecele, dar el se trase înapoi şi se 
uită în jos la ea prin lentilele întunecate. 

- Eşti o curvă, zise el. 

Ea jucă rolul. Accepta orice fantezie care îl excita. 

- Şi ţie îţi plac curvele, nu-i aşa, părinte? 

- Le urăsc. 

Mădularul lui începea să prindă viaţă. 

- Nu-i aşa că vrei să mă pedepseşti? întrebă ea. 

Doamne, tipul avea chef de plesneală? Ei, putea face faţă 
la ceva de genul ăsta. Se rostogoli, ridicându-şi fundul în 
sus; apoi se uită peste umăr, incitant, printr-o perdea de 
păr roşu. 

- Am fost rea? îl îmboldi Gracie, jucându-şi mai departe 
rolul în fantezia lui. Am păcătuit? Merit o bătăiţă? 

Îşi lăsă buzele să facă o mutră bosumflată. Gura lui se 
transformă într- un zâmbet şiret. O plesni tare, exact pe 
fund. Ea ţipă. 

- O bătăiţă e doar începutul, zise el trăgând cu putere de 
mătănii. 

Mărgelele i se strânseră în jurul gâtului mai tare decât se 
aşteptase, aproape tăindu-i carnea. 

- Hei! 

Încercă să ţipe, dar vocea îi amuţi. Din gură îi ieşiră doar 
zgomote gâlgâite în vreme ce el o ţintuia pe loc, apăsând- o 
cu toată greutatea pe saltea şi menţinându-i faţa cufundată 
în perne. 

O cuprinse panica. Se luptă. Lovi în sus. Încercă să-l 
împingă de pe ea. Îi simţi erecţia tare, ţeapănă, din ce în ce 
mai mare pe măsură ce se zbătea. O, Doamne, era un 
ciudat, un ciudat criminal! 


Plămânii îi luară foc, puterile îi scădeau, simţi respiraţia 
lui în ureche, auzi murmurul de la radio răsunând în 
cameră din ce în ce mai sumbru. 

- Nu! Nu! Nu! 

Gracie se gândi la fratele ei din Minnesota, la ultima oară 
când îşi văzuse mama şi apoi se întrebă de ce avusese 
încredere în preotul ăla dement. 

„Dumnezeu să mă ajute“, îşi spuse. 

Şi apoi nu mai fu nimic. 

- Băiatul tău şi-a luat avocat, anunţă Brinkman când 
Montoya intră în cantină, a doua zi. 

Nu era ştirea pe care Montoya voia să o audă atât de 
devreme în acea dimineaţă. Nu era genul de ştire pe care 
să o afle de la un tip care nu dădea doi bani pe munca de 
detectiv. 

Iritat, Montoya se îndepărtă de Brinkman, tălpile 
pantofilor lui scârţâind pe podeaua ce lucea după ce fusese 
curățată noaptea trecută. Mirosul persistent de la 
dezinfectantul cu aromă de pin se combina cu izul cafelei. 
Mai mulţi poliţişti îşi savurau cafeaua de dimineaţă; alţii 
erau aşezaţi la mesele pe care se aflau, în dezordine, ziare 
şi reviste. În timp sorbeau din ceştile aburinde, parcurgeau 
titlurile principale şi schimbau remarci sarcastice înainte 
să se ducă în birourile lor, la muncă. 

Pe una dintre mesele rotunde stătea deschisă o cutie de 
prăjituri.  Firimiturile şi ambalajele de la dulciurile 
consumate înconjurau cele câteva delicatese care rămaseră 
intacte, decorate cu glazură albă şi presărate cu ciocolată. 

Pentru că Montoya nu răspunse, Brinkman adăugă: 

- Ştii tu, preotul. Se pare că tăticul lui este un mare 
mahăr de avocat. 


Montoya îşi aduse aminte de bătrânul lui Frank. Înalt, 
deşirat, întotdeauna îmbrăcat în costum sau într-un tricou 
cu guler şi cu pantalonii călcaţi la dungă. Chiar dacă se 
ducea doar la antrenamentul de baseball al unuia dintre 
copii sau la o miuţă de fotbal american, Raymond „Buzz“ 
O'Toole arăta că era un avocat de succes. Jucător pasionat 
de golf, amator de whisky, fusese dezamăgit când fiul lui 
preferase fotbalul european în locul celui american. 
Montoya îşi imagina că Buzz fusese în pragul apoplexiei 
când fiul lui, om al lui Dumnezeu, fusese implicat într-un 
scandal sordid. 

- Am crezut că Buzz O'Toole este specializat în drept 
comercial, remarcă detectivul hispanic. Niciodată nu s-a 
atins de afacerile penale. 

- Mda, păi, are prieteni în unele locuri. Brinkman se 
încruntă uitându-se la cana de cafea, aproape goală. Are pe 
cineva la firma aceea unde lucra cumnatul tău, adăugă el. 

De fapt, Cole Dennis era cumnatul lui Abby, nu al lui, dar 
Montoya nu avea chef să despice firul în patru. În special 
cu Brinkman, care căuta mereu să aducă în discuţie detalii 
stânjenitoare. Ce nemernic! 

- Concluzia e că am discutat cu avocatul, care susţine 
nevinovăția clientului lui pentru că bunul părinte Frank are 
grupa de sânge B pozitiv. 

- Deci copilul nu e al lui. 

Montoya simţi un val de uşurare. Îi fusese greu să creadă 
că Frank O'Toole omorâse pe cineva. Cel puţin nu acel 
Frank O'Toole pe care şi-l amintea. 

- Nu înseamnă că n-a făcut-o, îl atenţionă Brinkman. Şi 
nu vorbesc în sensul biblic; asta ştim că a făcut. Dar poate 
că aflase că ea şi-o trăgea cu altul şi a luat-o razna. A 
omorât-o. 

- După ce s-a asigurat că ea purta rochie de mireasă? 

- Poate că îl excita, râse Brinkman. 

- Nu... prea premeditat. 

- Nu poţi să ştii. E doaro teorie. 


- Avem nevoie de dovezi, spuse Montoya. 

- 'Ţi-am dat câteva. Nici nu mai trebuie să aştepţi 
rezultatul testului ADN ca să începi să cauţi alt tip care să 
fie tatăl copilului. Hei, călugărițele nu erau aşa de tari când 
eram eu adolescent. Aveam orgasm când mă uitam la fetele 
în uniformă, ştii, cu ciorapii până la genunchi şi cu fustele 
plisate. 

- O, Doamne, te rog, încetează, interveni o polițistă 
aruncându-i lui Brinkman o privire afectată în timp ce îşi 
punea prânzul în frigider. Ce-ar fi să ne comportăm ca nişte 
oameni maturi? 

Montoya era de acord. Nu avea timp de fanteziile sexuale 
ale lui Brinkman. Avea problemele lui. Noaptea trecută 
reuşise să repare lucrurile între el şi Abby, ceea ce 
implicase o partidă de amor de genul celor pe care le trăiau 
înainte de naşterea copilului. Dacă voia, putea avea o 


erecţie numai gândindu-se la asta, aşa că 
se  abţinu. Cel puţin se trezise într-o dispoziţie plăcută, 
una pe care Brinkman părea hotărât să o distrugă. 


- Înapoi la O'Toole, zise el întrerupând gândurile obscene 
ale interlocutorului său. 

- Din păcate, trebuie să-l punem la curent pe avocatul lui, 
spuse acesta. Se întinse către cutia cu prăjituri aproape 
goală. E o pacoste, adăugă înainte să înhaţe una dintre 
bunătăţi. Se duse către cafetieră, o ridică şi se încruntă. 
Strigă la poliţiştii care mai pierdeau timpul prin cantină: 
Dacă mai vrea cineva o ceaşcă de cafea, nu mai e. 

Deşi, evident, spera că va lua cineva taurul de coarne şi 
va face o altă cafea, nimeni nu se oferi. Lynn Zaroster, una 
dintre cele mai tinere femei-detectiv, intră în bucătărie 
chiar în acel moment şi îl văzu pe Brinkman ţinând 
cafetiera goală. El îi făcu cu ochiul şi îi zâmbi. Încântător. 
Dar nu se lăsă păcălită. 

- Da, sigur, te uiţi la mine pentru că toate lucrurile în 
bucătărie sunt treabă de femeie, nu? Scuteşte-mă, 
Brinkman. 


- Hei, nu vreau decât o nenorocită de cană cu cafea. 

- Am priceput, zise Lynn, şi făcu stânga-mprejur către 
ieşirea din cantină, cu buclele scurte, negre, dansând 
indignate în urma ei. 

- Nu pentru că eşti femeie. Ci pentru că te pricepi mai 
bine decât mine, strigă Brinkman după ea. 

- Da, sigur. 

Poliţista care se luase mai devreme de Brinkman îi 
aruncă o privire menită să-l expedieze garantat direct în 
iad şi apoi ieşi din cantină. 

Louis Brounier, care observase întreaga poveste, dădu 
din cap dezaprobator în timp ce îşi aduna hârtiile. Afro- 
americanul înalt, robust, cu faţa cărnoasă şi cu părul cărunt 
nu se mai putea mişca la fel de repede ca pe vremuri, dar 
ochii lui negri vedeau totul, inclusiv situaţia penibilă a lui 
Brinkman. 

- Ştii, Brinkman, ar fi cazul să cedezi şi să-ţi faci singur 
cafeaua. 

- Pupă-mă undeva, Brounier. 

- Ai vrea tu. 

- Uite ce este, am un caz de rezolvat, se plânse 
Brinkman. 

- Numai unul? Ce norocos. 

- Ştii, Brounier, uneori eşti o scursură. 

- Nu spun decât că suntem cu toţii ocupați, replică 
Brounier. Îşi puse ziarul sub braţ şi se îndreptă către ieşire. 
Poponarule! murmură pentru sine. 

Brinkman strigă în urma lui: 

- Te-am auzit! 

- Foarte bine! 

Brinkman mai luă o prăjitură şi arătă spre cutie. 

- Cu ce ocazie? 

- E ziua lui Peggy de la Persoane Dispărute, spuse Del 
Albright cu jumătate de gură. Stătea sprijinit pe blatul de 
bucătărie studiind pagina de sport. Rita le-a adus. Poate ar 
fi cazul să păstrezi una pentru Peg, adăugă el. 


- De ce? întrebă Brinkman muşcând jumătate dintr-o 
prăjitură. Ea este mereu la regim, comentă cu gura plină. 

Montoya se săturase. Renunţă la conversaţie şi se duse 
în birou să revizuiască dosarele şi să verifice întreaga 
cronologie a evenimentelor din ultimele ore ale lui Camille 
Renard. Ultimele douăzeci şi patru de ore din viaţa ei nu 
fuseseră cu nimic ieşite din comun. Îşi petrecuse o mare 
parte din zi la mănăstire şi ieşise doar pentru vreo şase ore, 
la orfelinatul de la St. Elsinore. Dacă se întâlnise cu O'Toole 
sau cu vreun alt bărbat fusese foarte discretă. 

Şi nu apucase să mai trimită scrisoarea ascunsă sub 
saltea. Laboratorul încă procesa mostra aceea excentrică 
de corespondenţă neexpediată. Avea un ton disperat, 
aproape rugător în cererile ei de favoruri sexuale. 

De ce naiba mai era călugăriţă? Montoya era de părere 
că majoritatea membrilor clerului au nevoi sexuale 
nesatisfăcute. La dracu’, celibatul e o pacoste. Abstinenţa, 
aproape imposibilă. Oamenii sunt creaturi sexuale. Pentru 
aţi asuma jurământul de celibat trebuia să ai convingeri 
suficient de puternice cât să înfrângă atracţia naturală, 
animală. Cei mai mulţi reuşeau, dar unii se dovedeau 
incapabili. Sora Camille era, evident, una dintre aceste 
persoane. lar ea o ştia şi se gândea serios să se renunţe la 
veşmântul monahal. 

- Prea târziu, şopti el captivat de enigma pe care o 
constituia Camille Renard. 

Dădu câteva telefoane în timp ce aştepta raportul 
legistului, dar în adâncul sufletului se întreba cine era oare 
tatăl copilului lui Camille. Un enoriaş? Poate tatăl unuia 
dintre copiii cu care lucrase ea? Sau un angajat de la 
mănăstire? 

Clifton Sharkey era administratorul de la St. Marguerite, 
avea cincizeci şi patru de ani, era tatăl a şase copii şi de 
două ori bunic. Elwin Zaan era îngrijitorul. Avea patruzeci 
şi doi de ani. Ambii aveau alibiuri puternice pentru ora la 
care murise Camille. 


„Nimic nu are sens“, se gândi el terminându-şi cafeaua 
chiar în momentul în care sosi raportul autopsiei prin 
email. Îşi puse cana deoparte, se uită la fotografii şi citi 
notițele. Nu era surprins că legistul confirmase ceea ce 
sugeraseră analizele preliminare: Camille Renard, 
însărcinată în opt sau nouă săptămâni, murise prin 
asfixiere, fiind privată de aer prin strangulare cu un obiect 
care nu avea o textură egală. Tăieturile şi abraziunile de pe 
gâtul ei erau mai adânci în unele locuri, vădind un anumit 
model. 

Dar mai era o ciudăţenie. La examinarea medico-legală 
se descoperiseră cicatrice pe spatele lui Camille, mici linii 
ce se încrucişau pe umeri şi mai jos, majoritatea vindecate, 
dar cu siguranţă fără legătură cu atacul care-i curmase 
viaţa. 

Se încruntă, făcu o notă şi citi mai departe. 

În timp ce frunzărea raportul îl asaltară amintiri urâte, 
imagini înfiorătoare din alt caz unde victimele erau 
omorâte într-o manieră asemănătoare. Când scria numele 
acelui criminal în computer, partenerul său se opri în 
pragul uşii. 

- Părintele John, zise Bentz uitându- se la ecranul lui. 

Montoya împietri la auzul numelui acelui criminal în 
serie care terorizase oraşul cu câţiva ani în urmă. 

- E mort. Te-ai ocupat de asta. Îţi aminteşti? 

Arătă spre monitorul computerului unde apăru imaginea 
primei victime a ucigaşului în serie, cunoscut sub numele 
de Părintele John. Cherie Bellechamps, o prostituată din 
zonă, avusese nenorocul de a-l întâlni pe acel psihopat 
costumat în preot şi o sfârşise într-un mod îngrozitor. 

- Poate. 

- Doamne! Părintele John trebuie să fie mort. 

Montoya se gândi la acel nebun, un bărbat înalt, arătos, 
cu o înclinaţie sordidă pentru crime. Bentz îl împuşcase şi 
individul căzuse într-o mlaştină. Oare era mort? 

- Aceeaşi armă. 


Bentz ajunsese la aceeaşi concluzie ca Montoya: Camille 
Renard fusese strangulată cu un şirag de mătănii. 

- Dumnezeule! exclamă Montoya. 

Era oripilat de teama ce i se cuibărea în suflet. Au 
trecut câţiva ani de atunci. Câţi, zece? Doisprezece? 
întrebă el. 

- Cam aşa, zise Bentz, iar pe fruntea lui apărură câteva 
cute. 

- Dar Părintele John obişnuia să omoare prostituate sau 
femei pe care le credea curve, spuse Montoya dând din 
cap. 

- Poate că o călugăriţă care a rămas 
însărcinată se încadrează în descriere. 

- E mort, omule! insistă Montoya gândindu-se că Bentz 
bătea câmpii. 

- Nu i-au găsit niciodată cadavrul. 

- Ei, rahat, şi ce dacă? Era o nenorocită de mlaştină. L-ai 
nimerit! 

Montoya simţi cum îi creştea tensiunea. Voia ca 
nenorocitul acela să fie mort. Pentru totdeauna. Pe 
deasupra, în cazul ăsta raportul medico-legal este diferit, 
adăugă el. Criminalul nu a lăsat bancnote de o sută cu ochii 
lui Ben Franklin înnegriţi, aşa cum făcea nebunul ăla. 
Nimeni nu a zis nimic de vreun preot cu ochelari de soare. 
Şi, cel mai important lucru, Camille Renard nu a fost 
violată. Nu este nici un semn de leziune în urma unui 
contact sexual, potrivit raportului autopsiei. Părintele John 
obişnuia să-şi violeze victimele, nu numai să le omoare. 

- Ai dreptate, mormăi Bentz, totuşi... 

- Îţi spun eu, asta nu e fapta unul criminal în serie. Crima 
asta, spuse partenerul său bătând cu degetul în raportul 
autopsiei lui Camille Renard, este o chestiune personală. 
Ucigaşul o cunoştea. 

Bentz trase de nodul cravatei. După ochii injectaţi şi faţa 
palidă, arăta ca şi cum nu ar mai fi dormit de câteva zile, 


ceea ce probabil că era foarte adevărat. Colicile fetiţei îi 
ţineau treji toată noaptea pe el şi pe soţia lui, Olivia. 

- Era doar o presupunere, se scuză Bentz. 

- Mda, era o presupunere proastă, zise Montoya. 

Ca să-şi dovedească punctul de vedere, deschise 
imaginea din computer a lui Camille Renard aşa cum fusese 
găsită, în rochia de mireasă gălbuie, întinsă la baza 
altarului. Apoi puse fotografiile una lângă alta, a lui Camille 
lângă corpul maltratat al lui Cherie Bellechamps, care 
zăcea cu membrele depărtate pe cearşafurile murdare ale 
unui pat dintr-o cameră ieftină de motel. Erau şi alte 
fotografii asemănătoare şi le accesă, căutând orice indiciu 
cu privire la vreo legătură între victimele Părintelui John şi 
acest caz. 

- Sper că e mort, spuse cu înflăcărare Bentz luându-şi 
privirea de la ecranul computerului. Am găsit o pistă. Am 
identificat serviciul wireless pe care îl folosea Camille 
Renard şi am făcut rost de lista apelurilor aferentă 
BlackBerry-ului ei. Compania de telefonie mobilă mi le-a 
trimis în dimineaţa asta. 

Era un început. 

- Ai avut timp să te uiţi pe ele? 

- Aha. 

- Şi? 

Bentz puse pe biroul lui Montoya o listă cu numerele de 
telefon. 

- Majoritatea corespund aşteptărilor - apeluri către sora 
ei şi către O'Toole, desigur. Către orfelinatul la care lucra şi 
unul aici, indică el un număr din tabel, la parohie. Îşi lăsă 
degetul să alunece în jos, către alt număr de telefon. 
Singurul la care am un semn de întrebare e unul către un 
mobil cu cartelă. Fii atent, am vorbit deja la magazinul de 
unde a fost achiziționată, cu banii jos, desigur, iar persoana 
e nimeni alta decât Camille Renard. 

- Deci avea două telefoane mobile? 


- Cu excepţia situaţiilor în care cineva s-a deghizat în ea 
sau ea i-a dat-o unei alte persoane, spuse Bentz. Au camere 
de supraveghere în magazin şi ţin benzile timp de câteva 
luni. În cursul zilei de azi o să mă uit la înregistrarea din 
ziua în care a fost luată cartela, ca să mă asigur că acea 
cumpărătoare a fost Camille. Dacă cineva s-a dat drept ea, 
avem o pistă pe care trebuie să o urmăm. Dar dacă a fost 
cu adevărat Camille Renard, unde dracului sunt 
nenorocitele alea de telefoane? 

- Probabil împreună cu jurnalul, se încruntă Montoya 
trecându-şi o mână prin păr. Pentru o persoană care se 
presupune că trebuie să renunţe la lucrurile lumeşti, sora 
Camille avea cam multe. 

- Şi mai e şi copilul. Am verificat de două ori, iar 
Brinkman are dreptate cu privire la grupa de sânge. 
Căutăm un bărbat cu grupa B negativ sau AB negativ, ca a 
tatălui. 

- Aparent nu e Frank O'Ioole. 

- Asta ar trebui să restrângă lista, aprobă Bentz. 

- Mda. Nu trebuie decât să aflăm cu cine se mai culca 
sora Camille, spuse Montoya, şi se uită din nou la imaginea 
călugăriţei de pe monitorul 
computerului. Se pare că avea o viaţă socială destul de 
agitată pentru o măicuţă. Nu e de mirare că în ultimul ei e- 
mail către sora ei zicea că avea remuşcări şi că plănuia să 
părăsească mănăstirea. Detectivul bătu cu creionul în 
birou. Deci cine dracu' a lăsat-o gravidă? 

- Nu vreau decât să vorbesc cu ea, zise Cruz, afişând cel 
mai fermecător zâmbet pe când îşi schimba poziţia în 
scaunul deloc confortabil din biroul surorii Charity. 

Locul îi dădea fiori, amintindu-i de vremurile în care 
stătuse ore în şir în holurile slab luminate, cu podele 
acoperite cu linoleum lucios ce mirosea a dezinfectant, a 
mucegai şi a propria transpiraţie declanşată de emoţii, în 


timp ce aştepta ca directorul şcolii să stabilească pedeapsa 
cruntă pentru Cruz Montoya, eternul golan. 

În acea zi, în biroul asemănător unui cavou, bătrâna 
călugăriţă nu se lăsa înduplecată de încercările şarmante 
ale lui Cruz. 

- Aceasta nu este o asociaţie de femei, domnule Montoya, 
zise ea, iar în jurul gurii îi apărură mici cute 
dezaprobatoare. Este o mănăstire. Cu îndatoriri şi cu 
obligaţii. Ducem o viaţă simplă, cuvioasă, şi respectâm un 
program strict. Dacă sora Lucia vrea să vă contacteze, sunt 
sigură că o să vă scrie sau o să vă sune când va avea timp. 
Expresia de pe faţa surorii Charity era glacială, iar ochii din 
spatele lentilelor erau la fel de pâtrunzători ca ai unui şoim. 
Îşi puse mâinile pe birou. Venele albastre erau vizibile sub 
piele, totuşi degetele ei păreau destul de puternice ca să 
rupă în două o riglă. Dacă lăsaţi numărul de telefon, o să 
mă asigur că va intra în posesia lui. 

Cruz nu crezu nici o clipă acest lucru. Sora Charity făcea 
parte, cu siguranţă, din vechea şcoală. Era mai degrabă un 
gardian decât imaginea unei mame iubitoare. În nici un caz 
nu avea să se ţină de cuvânt. O ştiau amândoi. Minciuna 
plutea între ei. 

Avea dreptate într-o privinţă, totuşi: St. Marguerite, cu 
scaunele de lemn, crucifixurile atârnate pe pereţi şi holurile 
tăcute şi sumbre nu avea legătură cu nici o asociaţie pentru 
femei în care pusese el piciorul vreodată. 

Maica stareță rupse, într-un final, tăcerea. 

- Ştiţi, mi se pare interesant că aţi venit să o vedeţi pe 
sora Lucia acum, după pierderea recentă a surorii Camille. 
Fratele dumneavoastră investighează cazul, şi iată-vă 
apărând pe nepusă masă, zise ea ridicându-şi degetele ca şi 
cum ar fi imitat o explozie. 

- Mi-am vizitat fratele, care a adus vorba că Lucia e aici. 
Nu e nici o infracţiune, soră. 

Ochii ei sclipeau de inteligenţă, iar gura era ţuguiată de 
cruzime. 


- Şi de ce doriţi să o vedeţi? 

- Este personal. 

- Oare? 

Se uită la el cu un zâmbet impasibil care nu i se regăsea 
şi în privire. Crescând într-o familie foarte credincioasă, 
Cruz cunoscuse destule călugăriţe. Unele erau stoice, 
unora le plăcea distracţia, altele păreau a fi pătrunse de 
harul divin, iar altele, milităroase precum sora Charity, nu 
ştiau altceva decât reguli, obedienţă şi pedeapsă. Cruz nu 
se putea abţine să nu se întrebe ce o făcuse pe această 
femeie să fie atât de rigidă. Care era povestea ei? De unde 
venea? Cum de ajunsese aici, la St. Marguerite, alături de 
Lucia? 

- Puteţi avea încredere în mine, domnule Montoya. 

„Serios?“ 

- Am zis că e ceva personal. 

Cu un oftat prelung şi afectat, ea se ridică dându-i de 
înţeles că întâlnirea luase sfârşit. 

- Atunci cred că am terminat. O să o anunţ pe sora Lucia 
că aţi trecut pe aici. 

„Altă minciună.“ 

Cruz se ridică exact când se auzi un ciocănit în uşă. Mici 
cute de iritare apărură în colţurile gurii surorii Charity. 

- Vă rog să mă scuzaţi, zise ea. Sunt o femeie foarte 
ocupată. Ştiţi ce se spune despre munca lui Dumnezeu? Că 
nu se termină niciodată? Ei bine, e adevărat, domnule 
Montoya. 

Un alt ciocânit şi apoi secretara, o mireană cu părul 
albăstrui ondulat şi cu un costum din poliester, îşi introduse 
capul pe uşă. 

- Îmi cer scuze că vă deranjez, maică stareță, spuse ea 
uitându-se agitată către Cruz, dar vă caută cineva la 
telefon. Sora Simone de la St. Elsinore. 

- Mulţumesc, Eileen, o să preiau apelul. Domnul Montoya 
tocmai pleca. 

Întrevederea se sfârşise. 


Secretara se retrase, iar sora Charity se duse înapoi la 
birou şi se întinse spre receptorul telefonului negru, o 
namilă arătând ca acelea din anii '60. 

- Doamne ajută, murmură ea în timp ce Cruz ieşea. 

Bărbatul trecu pe lângă secretara incredibil de slabă şi 
se întrebă de ce o biserică, o mănăstire, o casă a Domnului, 
putea să pară atât de diabolică. 

„E doar imaginaţia ta“, îşi spuse. 

Se îndreptă către uşa principală, apoi se opri când auzi 
vocile ce se ridicau într-un cântec. Ştia că nu se cuvenea să 
deranjeze - aşa cum îi reamintise maica stareță, acela era 
un loc pentru rugăciune şi alinare - dar nu luă în seamă 
avertismentul ei. Ce se putea întâmpla în cel mai rău caz? 
Avea să fie scos afară de ureche? Şi ce dacă? Aveau să 
cheme poliţia? Nu... Care putea fi acuzaţia? Încălcarea 
proprietăţii? În nici un caz. 

Încet, simțindu-se vinovat pentru un păcat fără nume, se 
luă după sunetul imnului religios pe care şi-l amintea din 
copilărie. După colţ muzica se auzea mai tare. Răzbătea 
printr-o uşă întredeschisă. Acompaniate de un pian, vocile 
intonau Ave Maria, iar interpretarea lor umplea mica 
încăpere destinată muzicii şi se revărsa pe coridor. 
Glasurile femeilor creşteau în intensitate odată cu credinţa 
şi cu evoluţia cântecului. 

Aruncă o privire înăuntru. Un grup de douăzeci şi ceva 
de măicuţe, toate în straie negre, cântau laolaltă stând pe 
platforme. Privirile le erau aţintite asupra femeii care le 
conducea, o călugăriţă înaltă aflată cu spatele la uşă. 

Lucia Costa stătea în faţă, în centru, iar vocea ei era 
luminoasă şi clară. Cruz simţi o strângere de inimă. Nu se 
schimbase mult, era tot minionă, cu faţa fără riduri. Ochii 
ei erau mari, cu gene 
groase şi sprâncene bine arcuite deasupra unor pomeţi 
proeminenţi ce se terminau cu o bărbie ascuţită. O revăzu 
în minte prinsă în metalul răsucit ce fusese maşina lui, cu 
sângele şiroindu-i pe faţă. Părul negru îi era încurcat şi 


lins, iar ochii daţi pe spate. Se trezise doar o secundă, 
şoptise îndurerată: „Pericol...", apoi leşinase. 

Îl năpădiră remuşcările, iar cicatricea care-i străbătea o 
sprânceană începu să-i pulseze. În acel moment, ochii 
Luciei se mutară de la dirijoarea corului către uşă şi cu 
ochii măriţi la vederea lui Cruz, pierdu o notă. Cele două 
măicuţe aflate lângă ea, o afro-americană înaltă şi o femeie 
mai scundă, cu ochelari mari, îi aruncară priviri 
dezaprobatoare. 

Lucia se albi la faţă şi încercă să fie atentă la dirijoarea 
care bătu cu bagheta în stativul pentru partitură. Pac. Pac. 
Pac. 

- Soră, te rog! zise maica pe un ton poruncitor. 
Sopranele? S-a întâmplat ceva? Soră Lucia? 

- Nu, răspunse Lucia. Vocea ei era atât de familiară, ca şi 
când totul s-ar fi petrecut cu doar o zi în urmă. Eu. eu am 
pierdut doar rândul unde eram, adăugă ea. 

- Atunci fii mai atentă! Dirijoarea 
bătu din nou cu bagheta. De la refren, ceru ea. 

Un acord de pian răsună pe coridor, iar vocile feminine 
se auziră din nou. 

Se decise să aştepte. De ce nu? Din nou, cel mai rău 
lucru care se putea întâmpla era să-l azvârle afară. Mare 
brânză. Sora Charity putea avea o prezenţă autoritară, dar 
nu era chiar Gestapo. Era doar o călugăriţă. 

Îşi încrucişă braţele pe piept şi se poziţionă lângă uşă, cu 
un umăr sprijinit de perete. 

După vreo douăzeci de minute, interpretarea încetă şi fu 
înlocuită de zgomotul de paşi. Dintr-odată, măicuţele se 
revărsară pe hol într-o mică paradă de ţinute negre, văluri 
şi bonete albe. Îmbrăcate cu acele veşminte monahale şi cu 
acoperămintele pentru cap, Cruz abia le putea deosebi una 
de alta. Unele împietriră la vederea lui. 

- Eu sunt sora Irene. Vă pot ajuta cu ceva? îl întrebă o 
femeie înaltă, cu ochii cenuşii şi o privire curioasă. 


- Aş dori să discut cu sora Lucia, spuse Cruz, iar privirea 
lui se mută la Lucia, care părea că îşi dorea să fi fost 
înghițită de podeaua lustruită. 

- Nu este deloc adecvat, remarcă o călugăriţă cu aspect 
studios şi cu ochelari mari. 

- Şşş, soră Maura! spuse alta înaltă şi frumoasă, cu 
trăsături echilibrate şi un zâmbet plăcut. Cred că sora 
Lucia se poate descurca. Eu sunt sora Devota. 

- Dar nimănui nu îi este permis să se afle în această parte 
a mănăstirii! insistă sora Maura. 

- O, Maura, las-o în pace, chicoti o măicuţă dolofană cu 
obrajii rozalii. 

- Ba nu, soră Angela! zise studioasa, roşind. 

Lucia, cu chipul albit, păşi în faţă. 

- O să vorbesc cu el. Este... ăăă... un vechi prieten de 
familie. Cruz Montoya. Îi aruncă o privire ce putea găuri 
chiar şi oţelul. Ea este Zita, îi zise ea printre dinţi, arătând 
către fata de culoare care stătea în apropiere. 

- Eu sunt Edwina, se recomandă o femeie atletică ce avea 
trăsături nordice accentuate şi ochi de un albastru închis 
care îl priveau suspicioşi. 

Altele, care îşi auziseră şi ele numele, vorbiră repede. În 
timp ce se prezentă, dolofana Dorothy îşi răsuci mâinile şi îi 
apăru un tic nervos în colţul unui ochi. Louise, care ţinea 
partitura, se uită la el şi îi adresă un zâmbet incert. 

- Vino cu mine, i se adresă Lucia lui Cruz. Putem să 
discutăm în grădină. 

Îl conduse în jos pe trepte, de-a lungul unui hol dosnic, 
prin uşile duble ce duceau într-o grădină unde era o 
fântână în care clipocea apa. Imediat ce uşile se închiseră 
în spatele lor, Lucia îl asaltă: 

- Ce dracu' faci aici? 

- Te caut. 

- După atâta timp? 

- Ai dispărut. 

- Ştiu. Intenţionat. 


- De ce? 

- De ce? repetă ea dându-şi ochii peste cap. Pentru că nu 
am vrut să te mai văd niciodată. 

- Puteai să spui asta. 

- Şi tu ai fi plecat pur şi simplu? 

El ezită, rememorând vinovăția pe care o simţise după 
accident, reamintindu-şi cât de mult o iubise. Dacă acesta 
era cuvântul potrivit. Pe atunci, vina, dorinţa şi iubirea erau 
toate amestecate în mintea lui. 

- Vezi? zise ea atingându-l uşor pe umăr. Du-te, Cruz. Mă 
pregătesc să-mi fac jurămintele, îmi voi petrece tot restul 
vieţii ca slujitoare a Domnului. 

- Pe bune? 

- Da. Vocea îi era fermă şi, cu toate că el observase o 
urmă de îndoială în ochii ei, Lucia rămase neclintită, cu 
bărbia sus. Lui i se păru că un nor tocmai blocase soarele, 
deşi nici o umbră nu acoperise tufele înflorite. Du-te, 
adăugă tânăra şi mai repede, ca şi când simţise şi ea 
anomalia. 

- Doar o întrebare. 

- Ce? 

- De ce te-ai hotărât să te faci călugăriţă? 

- Nu este evident, Cruz? Am făcut-o din cauza ta. 

Gâtul lui se uscă şi simţi impulsul ridicol de a o săruta. 
Lucia încercă să se retragă, dar o apucă de o mânecă şi o 
întoarse. 

- Şi ce-ai vrut să spui prin cuvântul „pericol" în noaptea 
accidentului? 

- Sunt deja două întrebări. 

- Bine, am minţit, recunoscu el şi degetele i se strânseră 
pe veşmântul ei. Care era pericolul? Ea îşi umezi buzele 
agitată, făcându-l să ofteze fără să vrea. Lucia? 

- Noi doi, Cruz, suntem periculoşi împreună şi... şi flirtam 
cu pericolul doar prin faptul că ne întâlneam. Acum minţea; 
îşi putea da seama după mişcările ei studiate şi după 
tonalitatea înaltă a vocii. Îl privea cu acei ochi negri şi 


inteligenţi. Acum lasă-mă să plec şi dă-mi pace, se răsti 
Lucia. Nu vreau să te mai văd niciodată! Ai priceput, Cruz? 
Niciodată. 

Nu o crezu nici o clipă. Scutură din cap, o trase spre el şi 
o sărută profund pe buze. Căldura îi invadă sângele, ea 
suspină, iar buzele i se dezlipiră. El închise ochii pentru o 
secundă şi o simţi cum se înmoaie, îi percepu presiunea 
uşoară a buzelor, îi simţi limba şi doar pentru o clipă Lucia 
se sprijini pe el. Predându-se focului care fusese mereu 
acolo. Cruz gemu şi mâinile i se deschiseră în lături. 

Într-o fracțiune de secundă totul se termină. Ea redeveni 
ţeapănă în braţele lui. 

- Nu! şopti ea trăgându-se de lângă el şi privindu-l 
oripilată. Asta nu se poate întâmpla. Se dădu înapoi repede, 
ca şi cum ar fi fost lovită. O... nu... 

Îşi scutură capul atât de repede, încât voalul ei tremură. 

- Stai! zise el. Nu avea de gând să o piardă din nou. Nu 
atât timp cât îi rămăseseră atât de multe întrebări, atât de 
multe sentimente. Lucia. 

- Vorbesc serios. 

El îi apucă mâneca. 

- Atunci sună-mă. 

- Nu. 

Îi dictă numărul de la telefonul mobil, uşor de ţinut 
minte, ce se termina cu anul naşterii ei. 

- Nu o să-l uiţi. 

- Ba da, îi răspunse ea trăgându-şi mâna şi forțându-l să-i 
elibereze 
mâneca. Du-te, Cruz, şi nu mai veni niciodată aici. 
Niciodată! 

Aproape că se împiedică în timp ce se îndepărtă de el, 
alergând printre uşile grele. 

Cu sângele încă zvâcnindu-i în urechi, Cruz se întoarse şi 
o văzu pe sora Charity uitându-se în jos la el de la un 
balcon. Expresia feţei ei spunea totul. Un alb ca de cretă ce 
contrasta cu voalul negru şi o grimasă dezaprobatoare... 


Nu, ceva mai mult de atât. Trăsăturile ei, ce erau un 
exemplu de moralitate autoritară, exprimau acum 
dezgustul, ca şi când tocmai văzuse ceva atât de infect şi de 
respingător, încât nici nu putea 

vorbi despre aceasta. În vreme ce îl ţintuia cu privirea îşi 
făcu semnul crucii, lăsându-l pe Cruz să se întrebe de ce 
acest gest nevinovat semăna atât de mult cu o ameninţare. 


capitolul 29 


Se făcuse târziu după-amiază când Val şi Slade se 
îndreptau către mănăstirea St. Elsinore. Soarele era ascuns 
parţial de norii ce atârnau din cer amenințând cu ploaia în 
timp ce Slade conducea câtre parohia de unde fuseseră 
adoptate Valerie şi Camille. Cea mai mare parte din zi 


fusese umplută cu hârţogăria, cu înregistrarea oaspeţilor, 
cu rezervările de pe internet, cu ajutarea Freyei la 
bucătărie, cu rufele murdare şi cu dereticarea încăperilor 
de care nu se putuse ocupa camerista ce lucra cu jumătate 
de normă. Deşi nu serveau prânzul la han, seara se ofereau 
vinuri, brânză şi biscuiţi, împreună cu câteva reţete 
pregătite de Freya. În acea după- amiază făcuse câteva tăvi 
din prâjiturile cu pra- line şi ghimbir care-i purtau 
semnătura. Aromele de ghimbir şi de vanilie se infiltraseră 

în camerele aerisite. Cu altă ocazie, Valerie ar fi fost 
tentată de mirosurile şi de gustul prâjiturilor calde, dar 
astăzi nu se întâmplase acest lucru. O parte din ea nu 
putea să conceapă încă faptul că lumea continua să se 
învârtă şi că oamenii îşi vedeau de viaţa lor în timp ce 
trupul lui Camille zăcea la morgă aşteptând-o pe Valerie să 
se ocupe de toate aranjamentele. Nu se putea duce acolo 
încă, nu acceptase pe deplin ideea că nu avea să-şi mai 
vadă sora vreodată, că avea s-o mai audă niciodată râzând, 
că nu avea să mai facă vreo glumă. 

„Revino-ţi!“ îşi spusese în sinea ei, dar tristeţea încă 
zăbovea la marginea conştiinţei, gata să facă ravagii în 
emoţiile sale. Aşa că se ţinu ocupată. Pe parcursul zilei îşi 
ţinuse telefonul mobil aproape şi îl tot verificase sperând că 
Montoya avea s-o anunţe că ucigaşul lui Camille fusese 
prins. Dar asta era mai complicat decât crezuse iniţial. 

De când auzise pentru prima oară de uciderea lui 
Camille, Val fusese sigură că Frank O'Toole îi omorâse sora, 
dar cu cât se gândea mai mult la asta, cu atât mai puţin 
părea plauzibil ca el să fi fost capabil de crimă. Văzuse în 
ochii lui repulsia sumbră când vorbise cu el despre moartea 
lui Camille. Preotul jurase că o iubise pe Camille cu atâta 
ardoare, încât, deşi îi era greu să recunoască, Valerie 
aproape că îl crezuse. Aproape. 

Dar dacă nu fusese Frank O'Toole, atunci cine o urâse pe 
Camille într-atât de mult încât să o omoare în capelă, 
îmbrăcată în rochie de mireasă? 


Cineva care voia să transmită ceva. Cineva care avea 
acces acolo şi cunoştea clădirile parohiei. Cineva care o 
putea determina pe Camille să facă tot ce îi cerea. Cineva 
destul de puternic pentru a o controla. 

- La naiba cu toate! şopti ea la gândul că odată cu fiecare 
minut care trecea criminalul se îndepărta din ce în ce mai 
mult. 

Nu putea permite asta. Trebuia să întreprindă ceva 
pentru a-l găsi pe ucigaşul lui Cammie. 

Acum Slade conducea camioneta afară din oraş pe 
autostrada I-10, îndreptându-se către nord-est, peste apa 
liniştită a lacului Pontchartrain. 

Pescăruşii atingeau suprafaţa limpede, apoi zburau către 
cer unde norii ceţoşi acopereau soarele, formând o pătură 
diafană. 

Val avea un gol în stomac, iar palmele o mâncau; era un 
pachet de nervi. 

Capela apăru la orizont, cu zidurile văruite de cărămidă, 
cu vitraliile şi cu turla dominând peisajul ceţos. Când se 
apropiară de ea observă că erau crăpături în turlă, că unele 
dintre ferestre fuseseră acoperite cu placaj, iar vopseaua 
albă era murdară şi avea umflături. Printre ulucile gardului 
zări copiii distrându-se într-un loc de joacă cu dotări vechi. 

Slade trase maşina într-o parcare denivelată. Val îşi 
spuse în sinea ei că era ridicolă, că St. Elsinore era o 
parohie cu orfelinat, iar oamenii care munceau aici aveau 
frica lui Dumnezeu şi erau bine intenţionaţi. 

Voci ascuţite, ţipete subţiri şi râsete răsunară de pe 
terenul de joacă în cartierul tăcut ce înconjura parohia. 
Copacii mari cu ramuri noduroase formau un umbrar dens 
prin care treceau numai câteva raze de soare ce lăsau pete 
luminoase pe pământ şi pe aleile crăpate care duceau către 
uşile vechi, pline de cicatrice, ale orfelinatului. 

Spunându-şi în sinea ei că e o idioată, Val urcă treptele 
mari şi intră în vestibul, unde spaţiul întunecat era invadat 
de miros de pâine caldă şi scorţişoară. Observă uşa 


biroului, cu un geam alcătuit din fragmente mici de sticlă, o 
împinse şi văzu o femeie ce stătea la birou în faţa unui 
monitor de computer. Femeia ridică privirea când o văzu 
intrând. 

- Vă pot ajuta cu ceva? întrebă ea ridicându-se şi 
întinzându-i mâna. Eu sunt sora Philomena, secretara. 

Ochii ei erau luminoşi, zâmbetul larg, strângerea de 
mână fermă. Purta pantaloni largi şi un pulover uşor, iar 
părul îi era tuns scurt. Era la polul opus faţă de o călugăriţă 
obişnuită, îmbrăcată în negru şi sobră, aşa cum fusese în 
urmă cu aproximativ treizeci de ani, după cum îşi amintea 
Val. 

Se prezentă şi îi spuse măicuţei că Slade era soţul ei, 
neobosindu-se să explice relaţia lor complicată. 

- Sunt sora lui Camille Renard, care mi s-a spus că a 
lucrat aici. 

- O, da. Îmi pare foarte, foarte rău pentru pierderea 
dumneavoastră. Sora Philomena părea sinceră. Camille a 
fost o încântare, adăugă ea. 

Lacrimile amenințau să izbucnească în ochii lui Val la 
auzul acestui 
compliment. Era surprinsă de cuvintele frumoase ale 
călugăriţei şi de propria ei reacţie. Cu noua imagine ce se 
crease în jurul surorii ei, era recunoscătoare că mai existau 
persoane în afară de ea care văzuseră latura bună a lui 
Camille. 

- Vă mulţumesc, spuse ea aruncându-i o privire lui Slade. 
Îşi drese glasul şi continuă: Aş dori să vorbesc cu unele 
dintre colegele ei. 

- Sau cu preotul? întrebă femeia. Ştiţi, părintele Thomas 
este extrem de înţelegător şi poate să vă ajute să treceţi 
mai uşor peste durere. 

Nu era acolo pentru consiliere, dar, desigur, sora 
Philomena nu înţelegea asta. 

- Poate mai târziu. Deocamdată, aş dori să discut cu 
prietenele ei. Ştiu că obişnuia să lucreze aici. 


- Desigur, zise sora Philomena dând din cap aprobator. Ar 
trebui să începem cu maica stareță. 

Se întoarse, bătu uşor într-o uşă interioară, se strecură 
înăuntru şi în doar câteva secunde se întoarse cu o femeie 
micuță pe urmele ei. Înaltă de un metru şi jumătate, cu 
părul şaten cârlionţat, presărat cu fire albe, maica stareță 
purta o rochie bleumarin şi o jachetă asortată peste o bluză 
albă. Părea să radieze energie. Faţa ei era ridată şi 
bronzată, ca şi cum ar fi petrecut ore bune stând la soare, 
la gât îi atârna un crucifix din aur pe un lănţişor, iar o 
pereche de ochelari de citit se sprijinea pe vârful nasului 
delicat. 

- Îmi pare foarte rău, murmură ea prezentându-se drept 
sora Georgia şi prinzând mâna lui Val între palme. Faţa ei 
era o mască de îngrijorare. Este un moment greu pentru 
noi toţi. Veniţi la mine în birou să discutăm. 

O urmară într-o încăpere mică, unde fură poftiţi pe nişte 
scaune uzate, în faţa biroului surorii Georgia. Camera era 
compactă, dar scăldată în lumina provenită de la mai multe 
ferestre, dintre care una dădea în zona de joacă, acum 
goală. Pe un perete erau aliniate rafturi de cărţi, iar un glob 
vechi era suspendat într-un suport din lemn sculptat, lângă 
un ghiveci în care se afla o orhidee. 

- Cu ce vă pot ajuta? întrebă maica stareță după ce ei se 
aşezară. 

- Aş dori câteva informaţii despre sora mea, explică Val. 
Ştiu că lucra aici o parte din timp şi am auzit că îi căuta pe 
părinţii noştri naturali. 

- A, da, era obsedată să afle cine sunt. 

- Dar noi ştiam cine sunt. Eu mi-i amintesc! zise Val, şi 
repetă povestea care-i fusese spusă despre adopţia ei. 

Maica stareță ascultă răbdătoare, nu o întrerupse şi se 
uită din când în când la Slade, care stătea pe scaunul de 
lângă Valerie. Când termină de povestit, sora Georgia rosti: 

- Desigur, toate datele despre adopţie au fost îndosariate 
cu foarte multă vreme în urmă. Nu am putut să o ajut pe 


Camille decât cu sfaturi, aşa cum fac cu multă lume care 
vine aici în căutare de răspunsuri, zise ea încruntându-se 
uşor. Cât despre validitatea poveştii pe care tocmai mi-aţi 
spus-o... Ridică din umeri. 

- Dar aţi putea afla. 

Georgia dădu din cap. 

- Da, dar am depus un jurământ. Aşa cum am spus, 
dosarele sunt sigilate. 

- Atunci găsiţi o cale de a le desigila, insistă Val. Dintr- 
odată îşi dădu seama că această măicuţă binevoitoare era 
la fel de rigidă ca sora Charity, dar într-un mod diferit. Asta 
e viaţa mea, adăugă ea lovindu-se în piept cu degetul mare, 
şi cred că e posibil ca sora mea să fi fost ucisă din cauza 
căutărilor ei! 

Expresia de pe faţa maicii stareţe rămase impasibilă. 

- Vă rog! Înţelegeţi. Trebuie să ştiu adevărul. 

- Desigur. Doar că am anumite responsabilităţi. Obligatii, 
dacă doriţi... 

Telefonul lui Slade sună, iar el îşi vâri mâna în buzunar. 

- Îmi cer scuze, zise repede în timp buzele surorii 
Georgia se ţuguiară. Mă scuzaţi, repetă el, şi ieşi din birou. 

Val îl auzi spunând: 

- Alo? O, la naiba. Care dintre cai? ... Uite ce este, eu 
sunt încă în New Orleans. Cheamă veterinarul... Şi apoi 
vocea nu se mai distinse, întreruptă de uşa ce se închidea 
în spatele lui. 

- Cum vă descurcaţi după această pierdere? întrebă 
maica stareță cu înfăţişarea din nou intactă şi doar cu o 
mină preocupată. Este dificil. Ştiu. 

- Într-adevăr, spuse Val. Dar nu avea chef să discute 
despre suferinţă, despre durere sau despre organizarea 
înmormântării. Venise pentru răspunsuri şi, deşi această 
maică stareță era o persoană mai caldă şi mai drăguță, 
reprezenta o barieră, la fel ca sora Charity. Îşi linişti vocea, 
se calmă şi ceru: Aş vrea să văd documentele legate de 
naşterea mea şi să discut cu oamenii cu care lucra Camille, 


cu oricine ar putea avea o idee legată de ce s-a întâmplat 
cu ea. 

- Nu este asta treaba poliţiei? 

- Desigur, dar... Mâinile lui Val se strânseră şi apoi se 
relaxară în timp ce încercă o nouă tehnică de a o îmbuna pe 
această femeie. Soră Georgia, aveţi fraţi? întrebă ea, sătulă 
de atâtea obstacole. 

Sora Georgia dădu afirmativ din cap. 

- Cinci. 

- Şi ce-aţi face dacă unul dintre ei... cel mai mic? 

- Patrick. 

- Ce-aţi face dacă Patrick ar fi omorât cu sânge-rece? Nu 
aţi încerca tot ce vă stă în puteri să aduceţi criminalul în 
faţa justiţiei? 

Buzele Georgiei luară forma unui zâmbet şters, răbdător. 

- Înţeleg că trebuie să faceţi ceva, să aflaţi răspunsuri, să 
vă asiguraţi că se va da o pedeapsă, dar uneori este mai 
bine să vă găsiţi pacea prin sfatul lui Dumnezeu, zise ea şi 
se întinse peste birou apucând mâna lui Val. Uneori aceasta 
este singura cale de a afla răspunsuri. Eu aş face tot 
posibilul să mă încred în înţelepciunea lui Dumnezeu. 

Val îşi trase mâna; era sătulă de cuvintele împăciuitoare, 
sincere, pline de bunăvoință, menite să o liniştească mai 
degrabă decât să îi ofere răspunsuri reale. 

- Nu cer mult. Se uită fix în ochii bătrânei călugăriţe şi 
încercă din răsputeri să nu plângă, să nu ţipe şi să nu 
protesteze la adresa lui Dumnezeu din cauza frustrării. În 
schimb, reuşi să se menţină calmă, acelaşi calm pe care îl 
folosise când fusese detectiv în Texas. Aceasta este o 
tragedie nu numai pentru mine, ci şi pentru biserică. Eu nu 
fac altceva decât să caut răspunsuri, să încerc să înţeleg 
moartea surorii mele. Nu încerc să mă amestec în treaba 
poliţiei sau a autorităţii bisericeşti. 

Georgia scoase un oftat prelung, bătu cu degetele în 
birou şi apoi păru să admită cererea lui Val. 


- Înţeleg, zise ea aparent solidară, şi sunt sigură că unora 
dintre cei care au lucrat cu sora Camille le va face plăcere 
să discute cu dumneavoastră. 

Scrise câteva nume pe o hârtie pe care o vâri într-un 
pliant identic cu acela pe care îl luase Slade mai devreme. 

- Nu pot să accesez registrele pentru dumneavoastră, şi 
chiar dacă aş vrea ar dura mult. Acele date sunt vechi de 
jumătate de secol, de dinainte să avem computere. Sunt 
depozitate la subsol, cred. Nici măcar nu ştiu sigur. Val se 
gândi că aceea era o minciună, dar nu avea de gând să o 
provoace acum pe maica stareță. Nu încă. Georgia continuă 
zâmbind: Sper că veţi veni la licitaţie. Aveţi o legătură 
specială cu acest loc pentru că sunteţi o persoană care a 
fost adoptată de la St. Elsinore, iar noi îi încurajăm să 
participe pe toţi cei al căror trecut are legătură cu acest 
orfelinat. 

Buzele sale zâmbiră, însă nu şi ochii. Va fi, ei bine, urăsc 
să spun distractiv în acest moment trist, dar hai să spunem 
că este un proiect care merită atenţie. Ne-ar face plăcere 
să vă avem alături de noi. De fapt... deschise sertarul de 
sus şi scoase un plic din care extrase două bilete. 
Întâmplător, am câteva invitaţii. Vă rog să veniţi ca oaspeţi 
ai mei. 

Îi dădu lui Val hârtia, pliantul şi biletele, apoi o conduse 
pe coridoarele şi aleile ce uneau biserica de locul de joacă 
şi de grădini. 

Să se afle între pereţii de la St. Elsinore era un lucru 
dificil pentru Val. Deşi clădirile se schimbaseră puţin, încă 
nu putea îndepărta sentimentul că mergea înapoi în trecut, 
către teroarea pe care o simţise ca preşcolară care tocmai 
îşi pierduse părinţii şi fusese adusă acolo. Orfelinatul, o 
clădire cu două etaje şi cu rânduri lungi de ferestre, îi făcea 
pielea de găină. Îşi aduse aminte de dormitorul comun, 
doar vag, o încăpere albă, 
luminoasă ziua, care devenea întunecată şi înfricoşătoare 
noaptea când se stingeau luminile. Deasupra fiecărui pătuţ 


de metal era atârnat un crucifix, iar cearşafurile erau aspre 
şi ţepene şi miroseau a înălbitor. 

Rememoră clipele în care stătea în pat, cu păturile trase 
peste cap, în timp ce auzea sunetele paşilor pe hol, cu 
pingelele scârţâind, şi îşi striga încet părinţii. Era speriată 
de moarte, iar celelalte fete nu făceau altceva decât să se 
holbeze la ea cu ochi mari, chinuiţi. Majoritatea 
călugăriţelor, care pe atunci purtau ţinute monahale, 
fuseseră bune şi se preocupaseră să o ajute, dar câteva nu 
păreau deloc potrivite să îngrijească de copii. 

Şi la locul de joacă îşi amintea că se simţise stingheră. 
Ceilalţi copii aveau grupurile lor, un sistem social în care 
ea, fiind cel mai nou membru, era ignorată sau făcută să se 
simtă o străină. 

Astăzi, în timp ce norii se adunau, acoperind soarele, se 
uită la tobogan, o spirală din metal răsucit, şi îşi aduse 
aminte de o fetiţă autoritară, puţin mai mare decât ea, care 
blocase scara. 

- Este al meu, spusese fata rânjind. 

Apoi, când Valerie se dăduse înapoi, se urcase stângace, 
punând stăpânire pe zona în care se jucau de obicei copiii 
mai mari. 

Fusese despărțită chiar şi de sora ei mai mică, iar cel mai 
cumplit coşmar al lui Valerie fusese gândul că nu avea s-o 
mai vadă niciodată pe Camille. Din fericire, familia Renard 
le adoptase pe amândouă. lar acum chiar şi asta era sub 
semnul întrebării. 


Lucia dădu drumul micului pachet în cutia pentru 
corespondenţă şi făcu în mod automat semnul crucii. Aşa. 
Era gata. Aproape că auzea râsul încet al surorii Camille. 

„Ştiam că nu îţi vei putea ţine o promisiune", i-ar fi zis cu 
ochii sclipind de inteligenţă. „Aşa prietenă eşti..." 

O, Dumnezeule. Lucia era aşa o ratată! 

- Îmi pare rău, şopti ea. 


Aproape se lovi de un băieţel de vreo trei ani care se 
îndepărtase prea mult de mama lui, o femeie ce ţinea un alt 
copil în braţe şi se lupta cu o geantă pentru scutece şi cu 
trei cutii. Băiatul se strecură în spatele mamei, uitându-se 
în sus la Lucia cu ochi rotunzi. Ea îi zâmbi uşor. 

- Domnul fie cu tine, îi murmură femeii, şi se grăbi afară 
pe uşă simţindu- se ca o infractoare ce era. 

Lumina şi căldura o loviră în faţă. Deşi norii amenințau 
soarele, umiditatea era crescută, iar ea transpira. De la 
vreme sau de la nervii întinşi la maximum? 

- Ştii care e problema ta? o întrebase Camille într-o zi, pe 
când se întorceau de la capelă prin coridoarele întunecate 
şi reci. 

- Problema mea? 

- Îţi lipseşte fermitatea convingerilor. Ochii azurii ai lui 
Camille se întunecaseră ca o mare agitată. Ţi-e cam teamă, 
Lucia. Dacă ar fi să ghicesc, aş spune că fugi de ceva. sau 
de cineva. 

- Nu, eu... 

- Ba da, insistase Camille apropiindu-se, şoptind la 
urechea Luciei. Dar o să-ţi spun un mic secret. Toate facem 
asta. Se îndreptase şi rânjise, cu buzele formând acel 
zâmbet mic, atotştiutor. Oricum, sper să păstrezi asta, 
adăugase ea, şi pusese cel mai de preţ lucru al ei în mâinile 
Luciei. Să nu-l pierzi. 

Acum, stomacul Luciei se strânse. Se minţise încercând 
să se convingă de faptul că nu era o laşă. Dar Camille 
avusese dreptate. 

Faptul că îl văzuse pe Cruz Montoya, că vorbise cu el, nu 
făcuse decât să întărească acest sentiment. Chiar şi atunci, 
în timp ce mergea pe 
stradă, îşi simţi obrajii roşind şi pulsul crescând numai la 
gândul ochilor lui negri ce se afundaseră în ai ei, forând 
uşor, reamintindu-i de tot ceea ce trăiseră împreună. Şi îi 
dăduse numărul lui de telefon, pe care îl reţinuse în mod 
prostesc. Ca şi cum l-ar fi sunat! 


- Ajută-mă, şopti ea în timp ce păşi peste bordură. 

Un claxon răsună. Tresări şi prinse cu privirea un SUV 
mare ce se apropia în viteză. 

- Atenţie! auzi pe cineva strigând în timp ce cădea pe 
spate împiedicându-se cu călcâiul de bordură. 

Zgomotul cauciucurilor care scârţâiră îl acoperi pe cel al 
motorului. Parcă în reluare, începu să se prăbuşească. Văzu 
bestia argintie cu grilajul din faţă ca un bot rânjind şi 
farurile ca nişte ochi din crom şi sticlă. 

Două mâini puternice o apucară şi o traseră înapoi pe 
trotuar. SUV-ul stropit de noroi trecu la doar câţiva 
centimetri de ea. Viră brusc apoi tăind traficul şi dispăru ca 
o nălucă. 

Cu inima bătându-i să iasă din piept, cu adrenalina şi 
teama gonindu-i prin vene, Lucia simţi mâinile viguroase 
care o ţineau slăbindu-şi puţin strânsoarea. Exact atunci 
percepu un miros familiar, de aftershave. 

- O, nu, şopti ea. 

Se trezi uitându-se în ochii întunecaţi ai lui Cruz 
Montoya. 

La St. Elsinore, puţin deranjată că Slade nu se întorsese 
încă, Valerie încercă să îndepărteze amintirile negre care 
nu-i dădeau pace. Întâlni câteva dintre măicuţele şi 
profesoarele de la orfelinat care lucraseră cu Camille. Nici 
una dintre ele nu purta veşminte monahale. Când aduse 
vorba despre garderobă, sora Georgia aprobă din cap. 

- Noi nu ţinem atât de mult să păstrăm această tradiţie, 
aşa cum se întâmplă la St. Marguerite. Preotul nostru, 
părintele Thomas, iubeşte progresul, iar eu, de exemplu, 
am fost fericită să văd dispărând veşmintele, bonetele de 


călugăriţă şi ţinuta demodată. Fiecare procedează în felul 
lui, desigur, dar aici, sper, gândim mai modern şi suntem 
mai flexibili în organizarea lăcaşului. Misiunea noastră este 
să-l slujim pe Dumnezeu, dar nu cred că se supără dacă ne 
simţim ceva mai confortabil când facem acest lucru. 

Val ţinea pasul cu energica maică stareță, mergând 
hotărâtă, dar cu ochii după Slade, care părea să fi dispărut 
odată cu primirea acelui apel. Ciudat. Din ce prinsese din 
conversaţie presupusese că unul dintre fraţii lui îl sunase 
de la fermă ca să-i vorbească despre animale, ceea ce nu ar 
fi durat prea mult. Doar dacă nu fusese cumva nevoie să 
discute cu veterinarul sau cu administratorul fermei sau cu 
altcineva... Se uită pe geam şi ochi camioneta lui Slade, 
parcată acolo unde o lăsase, aşa că îşi spuse că, indiferent 
ce s-ar fi întâmplat, el avea să le prindă din urmă după ce 
rezolva problema. 

Fu prezentată mai multor persoane, două măicuţe şi o 
bucătăreasă, însă nici una nu-i putu spune mai mult de 
câteva cuvinte de alinare şi gânduri bune legate de Camille. 

- O femeie minunată, căreia îi plăceau copiii, zisese 
bucătăreasa, o femeie înaltă şi incredibil de subţire, în timp 
ce aruncă un şorţ murdar într-un coş de rufe şi îşi puse pe 
cap o plasă pentru păr. 

- M-a ajutat la infirmerie ori de câte ori am avut nevoie, 
spusese sora Rosaria, o călugăriţă în vârstă pe care o 
găsiseră  verificând proviziile dintr-un dulap cu 
medicamente ţinut sub cheie. Număra încruntată fiolele şi 
borcanele, dar se oprise din activitate pentru a-i adresa lui 
Val câteva cuvinte de încurajare. Puteam oricând să contez 
pe ajutorul lui Camille la îngrijirea copiilor. Se uitase apoi 
în sus la Valerie peste lentilele ochelarilor mici. Oricâte 
bomboane le oferi, copiii urăsc injecţiile, adăugase ea 
zâmbind trist. O să-mi fie dor de Camille şi îmi pare foarte 
rău pentru dumneavoastră şi pentru familie. 

Val se luptă cu nodul din gât în timp ce ieşeau de la 
infirmerie în holul despre care îşi aducea aminte că ducea 


către capelă. 

- O, uite, exclamă stareţa în dreptul ferestrei cu vedere 
spre de joacă. Sora Simone a fost foarte apropiată de 
Camille. 

Se îndreptă repede către o uşă ce dădea în exterior, unde 
o femeie, probabil sora Simone, aduna câteva mingi şi o 
bâtă de baseball care fuseseră uitate în timpul curăţeniei. 
Cu pielea de culoarea cafelei şi părul negru, cârlionţat, 
Simone avea aproape un metru optzeci înălţime, oase mari 
şi o privire întunecată şi suspicioasă. Fredona un cântec 
pop al cărui nume Valerie nu şi-l aminti, dar se opri brusc în 
momentul în care se apropiară ele. 

Când sora Georgia făcu prezentările explicând că Val era 
sora lui Camille, Simone se  întristă. Îşi exprimă 
condoleanţele, apoi zise: 

- O să-mi fie dor de sora Camille. Niciodată nu întârzia şi 
zâmbea mereu. 

- Soră Georgia! strigă secretara din prag. Aici sunteţi! Vă 
caută cineva la telefon. 

- Îmi cer scuze, spuse sora Georgia grăbită. N-am timp 
nici să respir. Nu aşa se spune? 

- Sau să te simţi epuizată, o ajută sora Simone. Părul ei 
negru şi cârlionţat era în dezordine, iar zâmbetul îi dezvălui 
dinţii albi ce contrastau cu pielea fină. Se poate spune şi 
aşa. 

- Sigur că se poate, răspunse maica stareță distrasă. Pot 
să te rog să-i arăţi lui Valerie împrejurimile? 

Înainte ca Simone să răspundă, stareţa dispăru prin uşa 
deschisă. 

- Cred că nu aveţi încotro, spuse Val, fie că vreţi, fie că 
nu. 


- Soră, eşti bine? o întrebă o femeie blondă pe Lucia, 
care era încă ameţită după ce fusese atât de aproape de 
accident şi din cauza faptului că era încă ţinută în braţe de 
Cruz, care probabil îi salvase viaţa. 


Îşi dădu seama că oamenii se uitau încă la ea. Nu, mai 
bine zis, se uitau la ei doi. Ea, îmbrăcată complet în 
veşminte monahale - bonetă, scapular, voal şi restul - iar 
Cruz, în tricou şi în blugi, cu braţele strângân- du-se poate 
prea mult în jurul ei în timp ce o trăgea din stradă. 

- Sunt bine... mulţumesc, îi asigură ea pe femeia blondă 
şi pe curioşii care se adunaseră în jur - doi tineri de culoare 
ce îi aruncau priviri suspicioase, mama cu cei doi copii şi 
un grup de fete, fiecare cu telefonul mobil la ureche. Erau 
şi câţiva oameni de afaceri şi, spre nenorocul ei, un preot 
care vorbea cu un vagabond ce împingea un cărucior. Lucia 
şi-ar fi dorit să intre în pământ. Cred... cred că eram 
pierdută în gânduri. 

Se forţă să-i zâmbească femeii blonde şi simţi cum obrajii 
îi erau năpădiţi de căldură. Lumina semaforului se schimbă 
şi majoritatea pietonilor traversară, iar femeia îngrijorată 
îşi luă copiii de mână şi se grăbiră să treacă strada către 
parcul în care se afla un loc de joacă vizibil printre 
trunchiurile stejarilor şi gardul viu din mirt. 

Lucia nu-i urmă, ci trase adânc aer în piept, după care îşi 
îndreptă atenţia către Cruz, salvatorul ei. 

- Ce faci aici? îl întrebă ea aruncând o privire către 
oficiul poştal. Mă urmăreşti? 

- Mda. 

O, Doamne, nu avea nevoie de aşa ceva! Nu acum. De 
fapt, niciodată. 

Se uită la gura lui înnebunitor de sexy, cu dinţi albi, apoi 
se certă în sinea ei pentru că observa astfel de lucruri. 

- De ce? 

- Ca să te salvez de SUV-uri ucigaşe? 

Aproape că îi veni să râdă. Aproape. 

- Care e motivul real? 

- Pentru că ultima oară când am vorbit mi-ai spus să stau 
deoparte, cam pentru totdeauna. 

- Eşti imposibil. 

- Face parte din şarmul meu. 


- Aşa e. 

Încă tremurând după ce aproape fusese călcată de 
maşină, porni pe trotuar, departe de colţul unde se 
petrecuse scena şi de cei câţiva curioşi 
care încă o priveau. În timp ce se deplasa repede prin 
dreptul magazinelor, îşi spuse că nervii îi erau întinşi din 
cauza adrenalinei care încă îi mai gonea prin vene şi că nu 
avea nici o legătură cu Cruz. Dar, desigur, se minţea din 
nou. Astfel de minciuni deveniseră un obicei. Deloc sănătos. 

Spre uimirea ei, Cruz ţinea pasul cu ea. 

- Cred că suntem chit acum, nu-i aşa? 

- Chit? întrebă ea şi privi în faţă. Nu ţin evidenţa. 

- Sigur. 

Nu avea de gând să se lase prinsă în undiţa lui. 

- Încă nu mi-ai spus de ce mă urmăreai. Se gândi la 
pachetul pe care tocmai îl pusese la poştă, iar palmele 
începură să-i transpire. Pe Sfânta Fecioară, era o 
mincinoasă oribilă. Am crezut că m-am făcut bine înţeleasă 
că nu ne mai putem vedea. 

- Ştiu, dar mi s-a părut că erai prea melodramatică. 

- Şi ce dacă? Vorbeam serios. 

- Nu te cred. 

Uitase cât de enervant putea fi. 

- Crezi ce vrei, se răsti ea. Se mustra în sinea ei pentru 
că îl sărutase, pentru că îi oferise cel mai mic indiciu al 
faptului că încă ţinea la el. Lasă-mă în pace, adăugă. 

Se opri sub copertina unui mic magazin de rochii şi îşi 
observă reflexia în geam. Difuză, ca un negativ supraexpus 
peste imaginea unei rochii de plajă, era imaginea unui 
bărbat şi a unei femei; el în blugi şi tricou, ea în ţinuta 
voluminoasă şi cu văl. Un cuplu ciudat şi, totuşi, mai mult 
de-atât. O urmă de emoție ascunsă în roşeaţa din obrajii ei 
şi în intensitatea privirii lui. Amintirea unui sărut interzis. 

Ochii bărbatului o priviră, iar inima ei începu să o ia la 
goană, simţindu-şi pulsul în zona gâtului. Se uită în altă 
parte, clipi şi mai observă ceva în geam, ceva la fel de 


supărător ca şi norii ce se adunau deasupra lor. Imaginea 
unduitoare a unui bărbat în straie bisericeşti - un preot cu 
ochelari de soare. Ea înlemni. Ceva nu era în regulă cu 
tipul. 

- Ce e? întrebă Cruz. 

Când se întoarse cu faţa către el, imaginea preotului 
dispăru. Îşi suci capul pentru a privi peste umăr către parc. 

- L-ai văzut? 

- Pe cine? 

- Pe preot. 

- Care preot? Cel care îl ajuta pe vagabondul de la colţ? 

Privirea lui Cruz o urmă pe a ei, către parcul gol. 

- Nu ştiu, zise ea. 

Se gândi că poate îi invocase în gând imaginea, însă, 
totuşi, persista în memorie. Rece ca gheaţa şi la fel de 
ceţoasă. Ca în noaptea aceea, cu mult timp în urmă. Era în 
maşina lui Cruz, iar volumul radioului era dat tare. Ca şi 
cum s-ar fi întâmplat ieri, rememoră ultima noapte din 
tinereţea lor, extazul pe care îl simţea când era cu el, când 
făcea lucruri periculoase şi îşi înfrunta tatăl. Erau copii pe 
atunci, adolescenţi, iar lumea era un loc mare, vast, 
captivant, unde viitorul lor părea să se întindă la nesfârşit. 

Până în momentul în care văzuse căprioara în dreptul 
farurilor maşinii lui Cruz. Picioarele fusiforme ale 
animalului înţepeniseră de teamă în mijlocul ceţii care se 
ridica, iar cele două lumini gemene se reflectau în ochii 
sticloşi. 

O voce la fel de iritantă precum şmirghelul răsună în 
urechile ei: „Fiul lui Lucifer este vestitorul morţii”. 

Ţipase în timp ce cauciucurile pierdeau aderenţa, maşina 
se răsucea, iar metalul scrâşnea. Geamurile se spărseseră. 
Panica şi durerea i se întindeau pe şira spinării... 

Acum, uitându-se la parcul gol, simţi acelaşi fior, iar 
pielea de pe mâini i se înfioră la ameninţarea pericolului 
întunecat, necunoscut. 


- Trebuie să plec, insistă ea uitându-se în sus la Cruz, la 
cicatricea din sprânceană, mărturie a acelei nopţi. 

El o prinse de mână. 

- Lucia, te rog... 

Ştiind că va fi chinuită în focurile iadului, se ridică pe 
vârfuri şi îl sărută pe un obraz. El încercă să-i prindă buzele 
într-ale lui, dar ea se retrase. 

- Cruz, dacă mă iubeşti, te rog... nu veni după mine. 

Cu aceste cuvinte se îndepărtă, traversând în grabă 
strada către parc. Nu se uită înapoi, dar simţi greutatea 
privirii lui Cruz apăsând în spatele ei. 

- Deci sunteţi sora lui Cammie, i se adresă sora Simone 
lui Val în zona locului de joacă, îndesându-şi mâinile în 
buzunarele pantalonilor largi şi aprobând din cap ca şi cum 
şi-ar fi confirmat sieşi acest lucru. Zicea că sunteţi foarte 
apropiate. 

„Până când Slade Houston a intervenit între noi.“ 

- Am fost. 

- Mare păcat că nu mai e printre noi, spuse Simone. Şi 
vorbesc serios. O iubeam pe sora Camille. Era 
binecuvântată cu un simţ al umorului 
grozav. Nu am înţeles de ce stătea la St. Marguerite. Ochii 
ei o priviră pe Val înainte să se uite în altă parte. Niciodată 
n-aş fi crezut că se va integra acolo, adăugă ea. 

- De ce? 

Sora Simone ridică un umăr cu nonşalanţă în timp ce 
privea o viespe care-şi făcea cuib sub streaşină. 


- Camille nu mi s-a părut genul de călugăriţă tradiţională, 
care urmează regulile. Părea mai degrabă. independentă. O 
femeie cu propriile convingeri. 

„Amin.“ 

Simone părea să fie prima care o înţelesese cu adevărat 
pe Cammie. Val se gândi dacă să păstreze secretul lui 
Camille, dar îşi dădu seama că era ridicol. Adevărul avea să 
se afle curând, scris în toată presa, şi urma să se împrăştie 
prin comunitatea parohială precum focul. Îşi dădu seama că 
avea mai multe şanse să afle adevărul dacă era sinceră. 

- Ştiaţi că era însărcinată? 

Ochii surorii Simone se măriră puţin. 

- O, Sfântă Fecioară, murmură ea scuturând din cap. 
Mie... îmi era teamă... Nu, nu am ştiut. 

- Dar ştiaţi că avea o relaţie cu părintele Frank O'Toole. 

- Am auzit că era... amorezată de un preot, spuse 
Simone, coborând privirea. Nu cred că am vrut să ştiu cu 
adevărat. Odată, Camille a încercat să- mi vorbească, dar s- 
a răzgândit şi am văzut-o plecând cu un preot. 

- Cu părintele Frank O'Toole? întrebă Val ca să fie sigură. 

Simone ridică din umeri, părând stânjenită. Muşcându-şi 
buza, se uită în sus la clopotniţa unde rândunelele zburau 
haotic, stârnite de norii ce se adunau. 

- Nu ştiu. Era întuneric, iar el era cu spatele la mine; dar 
era înalt, semăna cu părintele Frank O'Toole. 

- Obişnuia să vină des pe aici, părintele Frank O'Toole? 
Să se vadă cu ea? 

- Nu sunt sigură. Sfinţia Sa vine aici cu părintele Thomas 
pentru liturghie şi vizitează orfelinatul şi clinica, la fel cum 
fac şi ceilalţi. St. Elsinore este unică, ştiţi, e o adevărată 
comunitate. Val simţi un gol în stomac. Ştia. Îşi amintea. 
Trăise acolo, chiar dacă doar temporar. Sora Camille a spus 
că eraţi singura ei rudă în viaţă, îşi aminti Simone pe când 
se plimbau prin locul de joacă gol, unde leagănul solitar, cu 
balamalele ce scârţâiau trist, se mişca în vânt. 


- Da, părinţii noştri sunt morţi şi nu mai există alţi fraţi 
sau veri apropiaţi. Oricum, Camille era în căutarea 
părinţilor noştri reali. 

Simone clipi, iar expresia de pe faţa ei deveni încordată. 

- Ştiaţi asta? Credeam că voia să păstreze secretul. 

- Eram amândouă implicate în asta, o asigură Val, 
întinzând puţin coarda. Ştiu că verifica documentele de aici 
şi că folosea computerele pentru a-i găsi pe cei despre care 
ni se spusese că sunt părinţii noştri adevăraţi. 

Simone aprobă, pipăindu-şi crucea de la gât. 

- V-a spus ceva despre asta? 

- Nu, răspunse Simone clătinând din cap. Dar... Se uită 
peste umăr, iar sprâncenele i se apropiară şi mai mult. Eu... 
am ajutat-o cu computerul şi ştiu că ţinea un carneţel. 

Jurnalul! Inima lui Val aproape că se opri. În sfârşit, 
Valerie simţi că ajungea undeva. 

Simone îşi drese glasul, ca şi cum s-ar fi temut că 
spusese prea multe. 

- Ştiţi cumva unde este? 

Maica ezită, părând că duce o bătălie cu ea însăşi, dar 
într-un final spuse: 

- Avem vestiare particulare aici. Este o practică destul de 
recentă, din cauza unor furturi, aşa că şcoala a decis ca 
lucrurile personale şi echipamentul de care avem nevoie 
pentru ore să fie ţinute sub cheie. 

O conduse pe Val pe lângă toboganul spiralat şi groapa 
de nisip de la baza lui, în care aterizaseră mii de picioare 
mici. Ale ei nu ajunseseră niciodată acolo. 

O rafală de vânt mişcă din nou lanţurile scrânciobului. 
Acestea zornăiră, iar Val se strădui din răsputeri să nu 
alunece înapoi în acea perioadă întunecată a vieţii ei pe 
care o petrecuse acolo. 

- Pe aici, o îndrumă sora Simone întrerupându-i 
amintirile. 

Spunându-şi că era ridicolă, Val văzu cum măicuţa 
depozită bâtele de baseball şi mingile într-un coş de pe 


verandă şi ţinu uşa deschisă pentru ea. O urmă pe sora 
Simone de-a lungul vechilor şi familiarelor coridoare unde 
accesoriile şi vopseaua se schimbaseră, însă vechea 
pardoseală şi uşile rămăseseră la fel ca în urmă cu treizeci 
de ani. 

În dreptul sălii de sport era multă agitaţie, iar voluntarii 
munceau de zor pentru licitaţia ce avea să se ţină peste 
câteva zile. Dacă dineul avea să fie organizat la un hotel 
aflat la trei străzi distanţă, urmau să se permită tururi ale 
orfelinatului, înainte ca acesta să îşi închidă uşile definitiv. 
De aceea, voluntarii transformau sala într-o zonă pentru 
obiectele donate ce aveau să fie licitate. 

Valerie nu-şi petrecuse niciodată prea mult timp în sala 
de sport, deoarece era prea mică atunci când ajunsese la 
St. Elsinore. 

În timp ce sora Simone o conducea pe coridoare, inima 
începu să-i bată cu putere. Îşi aminti de copiii care se 
holbau la ea în ziua aceea când. Care era numele ei? Al 
femeii care o adusese acolo? Theresa... sau Tonia... Nu, nu 
era bine, dar îşi aduse aminte de călugăriţa care fusese 
desemnată să-i înlesnească acomodarea în orfelinat. Sora 
Ignatia o trăsese chiar pe acel hol. Unghii ascuţite se 
înfipseseră în braţul lui Valerie în timp ce era împinsă 
înainte. Coridorul i se păruse fără sfârşit, întunecat şi 
înspăimântător. 

- Grăbeşte-te, copilă! îi spusese bătrâna călugăriţă 
îmbrăcată într-o ţinută complet neagră, zorind-o, cu haina 
ei lungă şi sumbră foşnind în timp ce călca. Ignatia, pe care 
Valerie o asemănase cu bătrâna care pedala pe bicicletă în 
Vrăjitorul din Oz, o trăsese pe acele holuri obscure atât de 
repede, încât Valerie fusese forţată să alerge pentru a ţine 
pasul cu ea. Nu ţi-a spus nimeni niciodată că lenea este un 
păcat? Bombănise zgripţuroaica. 

Val fusese târâtă pe lângă atât de multe uşi închise, 
încât, chiar dacă nu avea decât cinci ani, se întrebase în 


spatele căreia dintre ele se afla oare micuța Camille. Ce îi 
făcuseră? Avea să o mai vadă vreodată? 

Până la urmă, sora Ignatia o lăsase pe Valerie într-o 
cameră cu sora Anne. Aceasta se deosebea de Ignatia ca 
ziua de noapte. O întâmpinase pe înspăimântata Valerie cu 
braţele deschise, cu o expresie plină de bunătate şi cu 
foarte multă răbdare. Fusese drăguță şi blândă, le citise 
poveşti şi le permisese copiilor, inclusiv lui Valerie, să îi 
stea în poală. Nici unul dintre cei mici nu fusese vreodată 
mustrat pentru că se jucase cu  scapularul, cu 
acoperământul pentru cap sau cu mătăniile. 

- Dumnezeu i-a binecuvântat pe cei mici cu darul 
curiozităţii, îi spusese Anne surorii Ignatia, care privea cu 
dezgust şi dezaprobare cum Valerie atingea mărgelele de 
culoarea sângelui. 

- Mai degrabă i-a blestemat, zisese călugăriţa printre 
dinţi, dar nu o provocase pe măicuţa mai tânără. 

Ignatia îngăduia autoritatea calmă a lui Anne atunci când 
era vorba de copii. Valerie avusese impresia că Ignatia era 
bucuroasă să scape de  responsabilitatea îngrijirii 
„Ştrengarilor". 

Asta fusese în urmă cu treizeci de ani. Acum, sora 
Simone deschise o uşă şi se încruntă. 

- Ciudat, murmură ea. Este una dintre puţinele camere 
pe care le încuiem. Hm. Trecu pe lângă o masă de 
conferinţe şi se duse la o tejghea sub care se găseau mici 
dulapuri pentru depozitare. Se opri în faţa unuia dintre ele 
şi rosti aproape pentru sine: Nici acesta nu e încuiat. Bizar. 

Deschise uşa, iar Valerie se uită înăuntru. Dulapul era 
gol. 


Exact ca în cazul Mamei Hubbard3. Cu un nod în gât îşi 
aminti de sora Anne care le citea poezioara fetelor şi 
băieţilor împrăştiaţi la picioarele ei într- o cameră aflată 
puţin mai jos pe coridor. 

- Nu înţeleg, zise Simone. 


- Mai are şi altcineva cheile de aici? 

- Da, desigur. Sora Georgia, sora Philomena, îngrijitorul 
şi alţi câţiva. 

- Şi părintele Thomas? 

- Desigur. 

Gata cu intimitatea, se gândi Valerie. 

- Lipseşte ceva din dulăpiorul dumneavoastră? întrebă 
ea. 

- Nu cred. De ce? Ah. Haideţi să vedem. 

Ea deschise alt dulap, iar Val observă câteva cărţi şi o 
cutie mică în care se aflau câteva markere. 

- Este aşa cum l-am lăsat, constată maica. 

Încercă un altul; în interior erau câteva gheme galbene şi 
două seturi de ace de cusut împreună cu ceea ce părea a fi 
începutul unei pături pentru bebeluşi. 

- Şi al părintelui Thomas? Se interesă Val. 

- A, Sfinţia Sa nu are dulăpior, zise Simone în timp ce se 
ridica în picioare. Are un birou. 

- Acum este aici? 

- Nu cred. Are o conferinţă care începe mâine; cred că a 
luat avionul la prima oră. 

- Dar aveţi cheia? 

- Poftim? De la biroul Sfinţiei Sale? O, nu, exclamă 
călugăriţa părând alarmată la sugestia lui Val. Nu, sigur că 
nu. 

Val voia să o roage să-i arate biroul preotului şi să 
descuie uşa dacă era încuiată, dar se răzgândi. În plus, 
dacă se impunea cercetarea lucrurilor părintelui Thomas, 
era mai bine să fie singură. Nu că ar fi avut vreun motiv să-l 
suspecteze de ceva, dar era posibil, la modul ipotetic, ca 
sora ei, în cazul în care avusese nevoie să vorbească cu 
cineva despre relaţia ei cu părintele Frank, să fi apelat 
pentru consiliere la cineva din afara parohiei lui Frank 
O'Toole. Era ceva la care trebuia să se gândească. 

- Este ciudat, murmură sora Simone în timp ce o 
conducea pe Valerie din nou către intrarea în complex. 


Val se întreba ce se întâmplase cu Slade. Trecuse o oră 
de când primise apelul care îl scosese afară din birou. 

- Ce e ciudat? vru ea să ştie. 

Totul i se părea ciudat lui Valerie; nu era nici măcar un 
lucru de care să poată fi sigură. 

- Astăzi am sunat la St. Marguerite şi am discutat cu sora 
Charity despre efectele surorii Camille, iar acum au 
dispărut. 

- Când aţi sunat? 

- Acum vreo câteva ore. Sprâncenele perfecte ale lui 
Simone se uniră. Mi-a spus că o să trimită pe cineva după 
ele, dar nu m-a contactat nimeni. 

- Poate că ar fi o idee să ne uităm în computer şi să 
vedem ce a aflat sora mea. 

- Nu ştiu. 

- Erau şi părinţii mei, insistă Val. 

- Computerele parohiei sunt particulare, numai pentru 
uzul parohiei, dar... trebuie să mă consult cu sora Georgia. 

În acel moment Val îl observă în sfârşit pe Slade, 
mergând repede pe coridor şi îndesându-şi telefonul mobil 
în buzunarul cămăşii. 

- Eşti gata să mergem? o întrebă el pe Val, şi apoi întinse 
mâna către sora Simone. Slade Houston, soţul lui Val. 

- Îmi pare bine să vă cunosc, răspunse ea. 

- Sora Simone a fost prietenă cu Camille şi mi-a arătat 
împrejurimile, explică Valerie. 

- Îmi pare rău că am ratat asta, spuse el cu zâmbetul lui 
de escroc, pe care ea îl considera enervant de înduioşător. 
Acum, vă rog să ne scuzaţi, dar trebuie să plecăm. 

Ea îl privi şi nu se opuse, chiar dacă nu considera că 
terminase treaba acolo - era sigură că răspunsul legat de 
moartea surorii sale se afla undeva pe acele coridoare 
întunecate. 

- Vă rog să mă ţineţi la curent dacă aflaţi ce s-a întâmplat 
cu efectele lui Camille. 


- Sunt sigură că maica stareță va face acest lucru, zise 
sora Simone în timp ce Slade se grăbea către uşile de la 
intrare, cu Valerie alături. 

- Ce-i cu tine? întrebă Val când ajunseră afară. Norii se 
adunaseră, iar amurgul avea să se lase în curând. S-a 
întâmplat ceva la fermă? se interesă ea. 

Buzele lui formară o grimasă. 

- Totul e în regulă. 

- Dar parcă ai primit un apel... 

- Mda, era o scuză. M-am sunat singur. 

Se urcă la volan, iar Val se strecură pe scaunul 
pasagerului. 

- Ce-ai făcut? 

- Nu ajungeai nicăieri cu maica stareță. Te învârteai în 
jurul cozii, şi mi- am spus că aveam nevoie de o scuză să ies 
şi să dau o raită. Aşa că am înscenat apelul. 

- Eşti de-a dreptul diabolic, spuse ea în timp ce picăturile 
de ploaie începură să cadă răsunând pe acoperişul 
vechiului Ford. 

- O să iau asta ca pe un compliment. 

- Aşa să faci. Viclenia lui îl surprindea. Plină de 
curiozitate, îl iscodi: Şi ai găsit ceva? 

El răsuci cheia în contact, iar motorul camionetei prinse 
viaţă. 

- Mda. 

Privi în oglindă şi ieşi în stradă. Inima ei începu să bată 
mai repede. 

- Şi anume ce? 

Slade îi aruncă o privire. 

- Uită-te în buzunarul hainei, răspunse el cotind către 
şoseaua principală şi intrând în traficul aglomerat pe sensul 
spre sud. 

Ea se întinsese deja către spaţiul din spatele scaunului 
unde îşi aruncase el haina. Vâri mâna în buzunar şi pipăi o 
pungă de plastic în care se simţea forma unei cărţi. Revăzu 
în minte dulăpiorul gol al lui Camille. Simţi o urmă de 


regret când trase carnetul prins într-o legătură subţire, cu 
copertele la fel de simple şi de negre precum o carte de 
rugăciuni. 

- Jurnalul lui Camille? 

- Aşa se pare. 

- L-ai furat? întrebă ea nesigură. 

Fusese sigură că ucigaşul luase jurnalul ca-şi ascundă 
identitatea. 

- L-am împrumutat. Trebuie să-l predăm poliţiei odată ce 
terminăm cu el. 

- L-ai citit? 

- Doar cât să confirm că a fost al lui Cammie. 

- Şi ai avut o pungă pentru dovezi la tine? 

- Am găsit nişte pungi cu sistem de autosigilare într-un 
sertar. M-am gândit că nu este bine să distrugem vreo 
dovadă. 

Valerie înghiţi cu greutate. Prin plastic, degetele ei 
mângâiară legătura moale de piele. Dintr-odată o năpădi 
sentimentul că la deschiderea carnetului avea să arunce o 
privire în gândurile intime ale surorii sale, poate chiar în 
sufletul ei. Ezită, temându-se de ceea ce ar fi putut 
descoperi. 

- Nu mi se pare în regulă. Este ca şi cum am încălca 
proprietatea cuiva. 

- Am crezut că vrei să afli cine este ucigaşul. 

- Vreau. 

- Şi atunci? 

- Mda, ştiu, veni răspunsul înţepat. 

În timp ce roţile camionetei intrau pe podul peste lacul 
Pontchartrain, începu să plouă mai zdravăn. 

- Sunt nişte mănuşi în torpedou. 

- Pe bune? 

- Se presupune că asta ar trebui să se afle într-un 
torpedou. 

- Mda, ştiu. Dar în cazul tău... O, nu contează. 


Deschise compartimentul şi, bineînţeles, alături de o 
lanternă, o cheie franceză, un patent, un briceag şi o pungă 
cu biscuiţi pentru căţei, era şi o cutie cu mănuşi din latex. 

- Adu-ţi aminte că mă ocup cu examinarea vitelor. Le fac 
injecții, le curăţ, le ajut să fete, zise el ridicând din umeri. E 
bine să fii pregătit. 

- Pe lângă asta, nu ai de unde să ştii când vei avea ocazia 
să furi nişte dovezi şi să le demonstrezi autorităţilor că nu 
le-ai contaminat în vreun fel. 

- Mda, încuviinţă el din cap. 

Amândoi ştiau că poliţiştii aveau să-i critice, dar ea nu se 
opuse. Îşi puse nişte mănuşi care-i erau cam mari şi 
deschise cu grijă coperta vieţii intime a surorii sale; afară 
deja turna cu găleata, iar apa lacului clipocea sinistru. 

- O să ajungi în iad, să ştii. 

El mări viteza de la ştergătoare şi rânji. 

- Ei, crezi? 

- Înî. Când diavolul o să afle ce ai făcut, o să-ţi ia sufletul. 
Nu e nici o îndoială. 

- Lasă-l să vină, zâmbi Slade, şi îi aruncă o privire 
poznaşă care îi acceleră puţin pulsul. Cumva, am impresia 
că o să te caute şi pe tine. 

- Deci vom fi împreună şi în iad? 

- Sigur, zise el, făcându-i cu ochiul în timp ce mări viteza. 
Consideră că neam dat întâlnire. 


capitolul 32 


Copilul era mofturos. Din nou. 

- Îi dau dinţii, îi explică Olivia lui Bentz care o plimba pe 
micuță prin casă, legănând-o în timp ce ţipa. Lasă-mă pe 
mine să o ţin, continuă ea punând deoparte cartea, un ghid 
despre primul an din viaţa bebeluşului. Intră în bucătărie, 
unde Chia, papagalul pe care ea îl moştenise de la bunica 
ei, Virginia „Ginny“ Dubois, tiza bebeluşului, cârâia din 
colivie. Hei, uşor, dulceaţă, şopti Olivia. E în regulă. 

Cu siguranţă nu era nimic în regulă, iar Ginny dorea să-i 
transmită acest lucru mamei ei. Olivia era însă calmă, deşi 
era vorba de primul ei copil. Bentz mai avea o fată, acum 
femeie în toată firea, din prima căsătorie. Kristi era cu un 
sfert de secol mai mare decât sora ei vitregă, iar Bentz 
avea cicatrice care puteau dovedi acest lucru. 

Kristi fusese o belea - făcuse numai necazuri. La fel ca 
mama ei. Bentz o iubea nebunește, în ciuda faptului că îi 
distrusese câţiva ani din viaţă cu poznele ei, de la 
rebeliunile adolescentine până la rănile care-i puseseră 
viaţa în pericol... O, Doamne, spera că viaţa lui Ginny avea 
să fie mai calmă şi mai uşoară. Acum, Kristi era măritată cu 
Jay McKnight, care lucra pentru laboratorul medico-legal şi 
urmase cursuri de criminologie la Colegiul All Saints din 
Baton Rouge, locul în care el şi Kristi se revăzuseră după ce 
fuseseră iubiţi în timpul liceului. 

Bebeluşul se opri din plâns şi începu să gângurească în 
braţele mamei lui, iar lui Bentz îi crescu în piept inima 
prostuţă şi romantică uitându-se la Olivia. Privirile lor se 
întâlniră. 

- Vezi, nu e nevoie decât de cuvintele potrivite, observă 
Olivia, iar Bentz nu putu să-şi astâmpere un val de fericire. 

Doamne, cât îi iubea pe această femeie şi pe acest 
bebeluş, chiar dacă ştia că orice copil l-ar fi trecut printr-un 
storcător emoţional. Era înduioşător cât de mult ţinea la 
această fiinţă mică şi nou-venită pe lume. 

I se părea amuzant acum cât de mult se certase cu Olivia 
pentru ideea unui al doilea copil, dar când rămăsese 


gravidă viaţa lui se schimbase în bine. Acum nu îşi putea 
imagina o lume fără micuța Ginny, chiar dacă era 
mofturoasă. Blondă, ca mama ei, cu pielea capului vizibilă 
printre smocurile de bucle decolorate, cu ochii mari şi 
curioşi la tot ce o înconjura, se târa peste tot, terorizându-l 
pe Hairy S, câinele lor bătrân - un alt animal moştenit de 
Olivia din menajeria bunicii. Bentz întrezărea ani fericiţi la 
orizont. 

- Bine, cedă el, ai câştigat. Eşti un părinte mai bun. 

Olivia râse, iar el se duse în bârlogul lui unde ridică 
receptorul să-şi sune ginerele. Ar fi fost grozav dacă Jay ar 
fi putut avansa un pic mai repede în cazul Camille Renard. 
Încă nu primiseră raportul toxicologic, iar Bentz voia să 
compare încă o dată mostra de sânge a copilului nenăscut 
cu aceea a lui Frank O'Toole, doar ca să fie sigur. 

Un junghi ciudat îl străbătu când se aşeză în scaunul lui 
uzat de la birou. Se gândi la Camille şi la copilul ei; viaţa 
bebeluşului fusese curmată înainte să ia prima gură de aer. 

Micuța Ginny, eliberată din braţele mamei, îşi croi drum, 
în felul ei, târându-se repede, de-a buşilea, şi intră în 
bârlog. Se uită în sus şi rânji, dezvăluind doi dinţi care se 
iţeau pe gingia inferioară, foarte mândră că îl găsise. În 
spatele ei, stând în prag, era Olivia. 

- Vino la mine, zise el. 

Bentz îşi luă din nou în braţe fetiţa, o sărută pe fruntea 
micuță şi apoi o aşeză în poală. În timp ce ea îşi făcea de 
lucru cu un carneţel, detectivul îl sună pe Jay. Era timpul să 
afle mai multe despre starea de sănătate a lui Camille 
Renard la momentul morţii. Avea urme de droguri în 
sânge? Ce era cu cicatricele de pe spate? Şi cine, dintre toţi 
bărbaţii pe care îi cunoscuse ea, avea o grupă de sânge ce 
l-ar fi calificat drept tată al copilului? 

- Perverse lucruri, comentă Slade. 

Stătea la masă, vizavi de Valerie, în timp ce citeau 
paginile din jurnalul lui Camille, pe care le copiaseră la 
Xerox. 


- Ar trebui ars, spuse Valerie dând o pagină şi oftând, cu 
paharul de vin în faţă, neatins. E prea intim. 

- Poliţia va avea nevoie de el. 

- Ştiu, ştiu. 

Ea acceptase faptul că viaţa privată a surorii ei, cele mai 
intime gânduri, aveau să fie citite, studiate şi notate, dar 
era un moment dificil. El o înţelegea. Camille Renard era la 
polul opus faţă de orice ar fi însemnat ideea de călugăriţă. 
Cel puţin, în opinia lui. Xeroxase cu grijă paginile la 
copiatorul vechi al lui Val şi lăsase jurnalul original intact, 
la dispoziţia poliţiştilor. 

Deşi se aşteptase ca paginile să scoată la iveală unele 
dintre cele mai intime gânduri ale lui Camille, nu fusese 
pregătit pentru latura colorată a poveştii ei amoroase. Erau 
câteva nume împrăştiate printre pagini, dar nici unul dintre 
ele nu avea legătură cu relaţiile ei romantice sau sexuale. 
Cel puţin, nu direct. Şi mai erau unele ce păreau a fi nişte 
iniţiale, sau poate doar notițe indescifrabile, cel puţin 
pentru el. 

Val luă în sfârşit o gură de vin. Expresia de pe faţa ei era 
îngrijorată. 

- Unele notițe sunt scrise într-un cod. 

Se încruntă, apoi arătă cu degetul o notă mâăzgălită în 
grabă: „C U N 7734, CV“. 

- Ce e? E o bucată dintr-un număr de telefon? întrebă el. 
Sau poate o plăcuţă de înmatriculare? 

- „CV“ - O sută cinci? se gândi ea cu voce tare. Să fie în 
cifre romane? Poate un număr de cameră? 

- E posibil. Poate aşa scriau la St. Marguerite. Cel puţin 
în interiorul parohiei. 

- Vorbeşti de parcă este o închisoare. 

- Păi nu este? 

- Nu, potrivit lui Camille. Ea mi-a spus că nimeni nu le 
forţează să stea înăuntru, doar propria lor conştiinţă şi 
dedicarea, zise ea dând din cap în timp ce parcurgea 


notițele. Dar cine poate şti? se întrebă ea preocupată. Apoi, 
dând o pagină dintre cele xeroxate, anunţă: 
Uite alta: „TO BF 2 M & M“. 

- „BF“ - nu este prescurtarea de la „cel mai bun 


prieten“£, în jargonul adolescenților? întrebă Slade. 

- Pe bune? Ai ţinut pasul cu limbajul tinerilor? De unde 
ştii asta, cowboy? 

- Ştii, avem computere la fermă. Am telefon mobil. Am 
auzit de Facebook, zise el făcându-i cu ochiul. Copiii 
obişnuiesc să scrie prescurtat chiar şi în Bad Luck din 
Texas. Uneori, cred că şi adulţii fac asta. 

- Deşteptule! 

- Orice om cu picioarele pe pământ ştie treaba cu „BF“ şi 
„BFF“2. Chiar şi călugărițele de la St. Marguerite, în ciuda 
fațadei arhaice. 

- Nu este o faţadă, ascultă la mine, spuse ea dându-şi 
ochii peste cap. Dar cel puţin îi zâmbi. Bine, domnule 
Prescurtare, dacă „IO“ vine de la Tom, adică Thomas şi nu 
mai ştiu cum, cum ar fi preotul de la St. Elsinore, ce 


înseamnă restul? Cel mai bun prieten al D-lui şi D-nei0? 
Cine să fie? 

- Foarte multă lume se încadrează, zise el pe un ton 
mucalit. 

- Ştiu. Cred că şi eu, murmură ea gândindu-se intens. 
Tom... Crezi că?... 

- Că avea o relaţie cu un preot de la St. Elsinore? 
completă el scuturând din cap. Care sunt şansele să fi găsit 
doi preoţi dornici să-şi încalce jurămintele? Ce spune asta 
despre ei? 

- Sau despre ea? 

- Deja ştim asta despre ea. 

În loc să se înhame într-o ceartă în care n-ar fi avut nici o 
şansă de câştig, sorbi din pahar negăsind nici un răspuns la 
notițele criptice. Dar văzu o alta - o mâzgălitură mai 


degrabă. O inimă cu un mesaj în interior: „CALLED/“. Val îl 


studie. Oare cineva - iubitul ei - o sunase? Ce înţeles avea 
forma de inimă? Şi de ce nu era nici un nume? 

Oftă văzând cum era îngroşată marginea inimii, desenată 
de mai multe ori, în jurul singurului cuvânt. Of, Cammie, îşi 
zise ea. Era oare vreun mesaj, sau doar rodul meditaţiei 
cuiva care visa să-şi sune iubitul; sau poate iubitul o 
sunase? Cine putea şti? 

La final era o notiţă care nu conţinea decât cuvintele 
„Maică stareță“ cu şase săgeți îndreptate spre ele 
asemenea unor simboluri ale urii, ca şi cum Camille ar fi 
detestat-o foarte tare pe sora Charity. 

Fără a obţine nici un răspuns concret la notițele 
misterioase care într- adevăr puteau să nu fie nimic altceva 
decât nişte mâzgălituri meditative, Val răsfoi alte câteva 
pagini. 

- Aaa... chiar şi tu ai un loc la paradă, exclamă ea rotind 
piciorul paharului cu Pinot între degete, iar zâmbetul îi 
dispăru treptat. Se pare că îţi datorez nişte scuze. 

Camille recunoscuse în jurnal că încercase, dar eşuase, 
să-l seducă pe „un cowboy încăpățânat care lua în serios 
jurămintele căsătoriei, la fel cum o făcea cu moştenirea lui 
din Texas“. 

- Numai dacă nu e vorba de un alt cowboy. 

Ea se uită la el. 

- Cum ar fi Trask? Zane? Ultima oară când am verificat 
erau amândoi singuri. Ea a menţionat jurămintele 
căsătoriei. 

Mai luă o înghiţitură de vin, iar el fu din nou vrăjit de 
frumuseţea ei, care se amplifica prin simplul fapt că ea nu o 
conştientiza. Niciodată la fel de sclipitoare, ieşită din 
comun sau exagerat de sexy precum sora ei mai mică, 
Valerie Renard fusese, şi încă era, binecuvântată cu o 
frumuseţe ascunsă, clasică, şi cu o inteligenţă senzuală 
care lui i se păruse întotdeauna fascinantă. 

- Dar dacă ea ar fi minţit în jurnal? întrebă el lăsându-se 
pe spate în scaunul de bucătărie, ascultând lemnul trosnind 


în timp ce se întindea după bere. Dacă ar fi zis că m-am 
ţinut după ea şi că nu a putut să mă refuze? Ai fi crezut 
asta? Sau m-ai fi condamnat? 

Val nu răspunse. 

- Încă mai ţine hăţurile, Valerie, adăugă el, iar furia 
tăcută, ce fusese menţinută la distanţă, ieşi din nou la 
iveală. 

- Ce vrei să spui? 

- Că ar fi trebuit să ai încredere în mine. Să ştii că 
spuneam adevărul; dar nu ai făcut-o. Ai crezut-o pe ea şi 
acum o crezi din nou pe ea. Scrisul ei de mână zice că a 
fost o minciună, iar tu ai crezut. 

- Credeam că o să te bucuri că înţeleg. Că o să fii 
încântat, chiar. 

El o privi fix. Observă flăcările din ochii ei căprui. Simti 
că se înmoaie. Apăruse o fisură în hotărârea lui de a lămuri 
problema în condiţiile dictate de el, nu de o femeie moartă. 

- Aceste pagini, spuse el arătând către o scenă de sex 
destul de explicită, ar putea fi doar pură fantezie. 

- Vrei să spui că minte în propriul jurnal? 

- Vreau să spun că e posibil să o fi făcut. Atât. Nu lua 
totul de bun. 

- Inclusiv inocenţa ta. 

- Mda. Maxilarele i se încleştară atât de tare, încât îl 
durură. 'Trebuie să ai încredere în mine, Val. Doar pentru că 
e vorba de mine. Pentru că am dovedit că merit. Niciodată 
nu te-am minţit. Niciodată. 

Lui Valerie i se puse un nod în gât. Privirea ei îl fixă o 
clipă, apoi se îndepărtă, iar el se stăpâni cu greu să nu 
străbată cei câţiva metri de podea şi s-o ia în braţe. 

- Bine... ai dreptate. Jurnalul ăsta ar putea fi rodul 
imaginaţiei ei. Fantezie pură, zise Val. Sprâncenele i se 
uniră şi îşi muşcă buza. Dar nu cred asta, adăugă ea. 
Scutură din cap în timp ce gândea cu voce tare. În primul 
rând, vorbeşte despre toţi iubiții ei. Primul? Puse paharul 
cu vin jos, dezgustată. În liceu? Cine crezi că poate fi? 


El ridică din umeri. 

- Nu ştiu. 

- Atletic. Dintr-o familie mare, hispanică. 

- Ar putea fi oricine. 

- Reuben Montoya, spuse ea, iar când observă îndoiala 
din privirea lui Slade, insistă. Ştiam eu! 

- Ai spus că se întâlneau. 

- Au făcut mai mult decât atât! Bătu cu degetul în 
paginile fotocopiate. Conform celor scrise aici, el a fost 
primul, era tot în liceu. Apoi a urmat un şir de iubiţi, una 
sau două aventuri de o noapte, toţi fără nume; după aceea 
apari tu şi, în final, un preot. Şi ştim cine este. 

- Frank O'Toole. 

- Nenorocitul! şuieră ea ridicându- se de pe scaun şi 
intrând în bucătărie unde turnă restul de vin în chiuvetă cu 
un gest rapid, nervos. Bo, eternul trădător, o urmă dând 
încet din coadă. Val continuă: Montoya n-ar trebui să se 
ocupe de caz. Este prea implicat. lar Frank O'Ioole ar 
trebui să fie după gratii. 

- Eşti sigură că el a omorât-o? 

- Da! O... Doamne! Nu, nu chiar. 

Ea dădu din cap, iar lumina de deasupra chiuvetei îi 
aruncă sclipiri roşietice în păr. De câte ori nu ieşise din 
dormitorul lor privind razele soarelui de vară ce răzbăteau 
prin fereastră şi aruncau scântei aurii în părul ei răvăşit? 
De câte ori nu întredeschisese ea un ochi adormit, îl 
surprinsese privind-o şi îi zâmbise uşor, o invitaţie pe care 
el nu o putea refuza? Dacă ar fi încercat, ar fi simţit mirosul 
aşternuturilor lor uscate de soarele arzător din Texas şi 
parfumul sexului ei. Simţi o senzaţie de strânsoare în 
vintre, dar o îndepărtă. Cu siguranţă, atunci nu era 
momentul. 

- Asta e problema, zise ea. Frank O'Toole nu pare 
capabil. La naiba, l-am crezut când mi-a spus că a iubit-o şi 
nu pot... Nu mi-i pot imagina împreună. Cel puţin nu aşa. 


Se uită la paginile de pe masă, iar buzele i se ţuguiară. 
Slade înţelegea ce voia să spună. Actele sexuale mai 
degrabă brutale decât iubitoare, conform descrierilor lui 
Camille, nu se potriveau cu omul care ajuta bolnavii din 
spitale, care îşi petrecea timpul împreună cu micuţii de la 
orfelinatul St. Elsinore, se dedicase ridicării de case pentru 
nevoiaşii din New Orleans după uraganul Katrina şi ajuta şi 
în alte locuri. Iubitul ei fusese puternic. Cu o sexualitate 
debordantă. Şi, se părea, avea o înclinaţie sadică de 
necontestat. Frank O'Toole? Dar cine ştia cu adevărat de ce 
era capabilă o persoană? În exterior normală, iar în interior 
bolnavă şi cu obiceiuri ieşite din comun. 

El văzuse odată poza unei femei dichisite care frecventa 
des biserica îmbrăcată în taioare la modă. Părul îi era blond 
platinat şi coafat perfect într- un stil bătrânicios, iar 
zâmbetul îi era la fel de dulce precum piersicile de Georgia. 
Trebuia să fi avut aproape optzeci de ani. Dar următoarea 
poză o arăta goală, plină de tatuaje şi piercinguri pe fiecare 
centimetru de piele, cu sfârcurile pătrunse de cercei, cu 
părul pubian ras, cu întreaga înfăţişare emanând o 
sexualitate agresivă. Nu faptul că tot corpul îi era o operă 
de artă i se păruse ciudat, ci faptul că ea acceptase să îi fie 
făcută poza şi apoi pusă pe internet. Poate că fusese 
modificată în Photoshop. Poate că nu fusese de acord. Poate 
capul ei fusese lipit corpului altei persoane. Nu conta. 
Imaginea îi persista în memorie şi îi reamintea că nimeni 
nu ştie cu adevărat ce se petrece în capul cuiva. Altfel, de 
ce ar exista atât de mulţi vecini uimiţi să afle că bărbatul 
din apropiere îşi bătea de fapt soţia sau era un pedofil ori 
un criminal? Văzuse de prea multe ori oameni convinşi că 
vecinul contabil fusese cetăţeanul perfect. 

Aşa că Frank O'Toole, preot sau nu, putea cu siguranţă 
să fie bărbatul căruia îi plăcea să-i lege încheieturile lui 
Camille de un pat cu grilaj din fier, în timp ce îi turna ulei 
pe corp. De asemenea, putea fi bărbatul care folosea 
metode de a o menţine în stare de excitație până la ore 


târzii în noapte cu obiecte care gâdilau, încântau şi 
provocau o mică doză de durere. O'Toole putea fi iubitul 
care îi desfăcea mâinile şi picioarele şi o biciuia pe spate 
excitându-se înainte de a o penetra din spate, aşteptând ca 
ea să se arcuiască înspre el, dorindu-l cu toată fiinţa 
chinuită. Putea, la fel de bine, să se dovedească în final 
ucigaşul lui Camille. 

- Obsedat nenorocit! gemu Valerie clătindu-şi paharul. Îl 
mângâie absentă pe Bo pe cap şi intră în sufragerie, unde 
se aşeză în fotoliul ei preferat. Se uită la Slade care stătea 
încă la masă. Îmi pare rău, adăugă ea, cu vocea îngroşată. 
Că m-am îndoit de tine. Că am crezut vorbele ei în locul 
vorbelor tale. Îşi încrucişă degetele, apoi le desprinse. M- 
am înşelat, urmă ea, iar glasul i se transformase într-o 
şoaptă ciudată. 

El ar fi vrut să traverseze camera şi să o ridice în 
picioare. Îşi imagina că o atingea pe ceafă, că îi îndepărta 
părul de pe obraji şi că îi săruta pleoapele în timp ce 
murmura platitudini şi îi accepta scuzele, dar nu putea. Nu 
încă. Nu când totul între ei era rigid şi nerostit. Cel mai 
uşor lucru pe care îl putea face era să-i apropie corpul de al 
lui, să o ia în braţe, să o ducă în dormitor. În mintea lui o 
vedea goală, nerăbdătoare şi fierbinte, ridicându-şi 
coapsele către el în timp ce o penetra. Părul ei ar fi fost 
răvăşit pe perne, umezit de transpiraţie, sfârcurile 
incredibil de tari ar fi aşteptat ca el să le cuprindă în gură 
şi să le sărute şi să le muşte. Picioarele i s-ar fi încolăcit în 
jurul lui, iar ea ar fi gemut de o dorinţă atât de profundă, 
încât gâtul i s-ar fi încordat în timp ce el i-ar fi cuprins 
fesele şi ar fi tras-o mai aproape. 

Ştia că să facă dragoste cu ea în acel moment ar fi fost 
un gest nebunesc, frenetic, de a spăla durerea, de a-şi 
retrăi viaţa, pe când Camille nu avea să se mai trezească 
niciodată într-o dimineaţă călduroasă de iunie. 

Îşi goli berea şi se ridică în picioare. 


- Cred că amândoi avem nevoie de somn, zise el lăsând 
sticla pe masă, fără să se apropie de Val. Trebuie să fim la 
poliţie în jur de ora opt. Se duse spre uşă şi ezită. Amândoi 
avem multe la care să ne gândim. Bo se ridică dând încet 
din coadă, privindu-l atent. Stai, îi ordonă Slade câinelui, 
ignorându-şi dorinţa arzătoare de a rămâne în căsuţă. 
Alături de soţia lui. 

Of, la naiba. Aruncând o ultimă privire către Val, Slade 
reuşi să zâmbească uşor, apoi deschise uşa şi îşi duse 
mâinile la ochi înainte să iasă în noaptea la fel de densă şi 
de întunecată precum o piscină plină cu smoală caldă şi 
neagră. 

- E timpul, spuse vocea. Grăbeşte-te. 

Sora Asteria se strecură afară din dormitor, simțind cum 
nerăbdarea îi învolbura sângele din vene. Apucă poalele 
rochiei lungi, ridică tivul astfel încât picioarele goale să 
poată zori pe coridor, prin petele de lumină difuză aruncate 
de aplicele ponosite. Exaltată, aproape beată, se împiedică, 
dar se adună şi îşi croi drum în jos pe treptele din spate pe 
unde fusese ghidată. 

- El aşteaptă. 

Da! Continuă să se grăbească, simțind un imbold ascuţit 
ce o făcea să meargă mai departe. În faţa uşilor se opri, 
simțindu-se dintr-odată nesigură. 

- Acum! Vocea era insistentă. Exigentă. Du-te! 


În sinea ei, pe măsură ce înflăcărarea i se diminua, simţi 
primul fior de teamă, o îngrijorare care îi zgâria creierul, o 
mică aducere aminte că acţiunile sale erau fundamental 
greşite. 

„Aminteşte-ţi de sora Camille", o avertiză un glas de 
undeva din străfundurile minţii. Dar ea o ignoră, 
concentrându-se să stea dreaptă când împinse uşile şi ieşi 
în noapte. Aici luna era luminoasă, noaptea era în toi, iar 
mirosul florilor de gardenie se împletea cu cel de pământ. 
Pietricelele de pe alee erau tari sub tălpile ei goale, dar nu-i 
păsa, nu putea simţi durerea. Era ca şi cum plutea în timp 
ce păşea printr-o poartă ce era deschisă, ca şi cum cineva o 
aştepta. 

Mirele ei. Desigur. Joseph! Îşi aminti de chipul lui şi îşi 
imagină cum ar fi fost să îl sărute din nou. „Nu, aşteaptă. 
Nu Joseph“, îşi zise ea. Nu era bine. Sau era? Pentru o clipă 
fu confuză, iar lumina lunii se schimbă brusc. De ce era 
afară din biserică? lar dacă nu se mărita cu Joseph, cine o 
aştepta la altar? „Doamne! Te măriţi cu lisus, Fiul 
Domnului. Eşti o călugăriţă!" Desigur. 

Încercă să îşi recapete senzaţia de bine care o cuprinsese 
mai devreme, însă nu percepu decât sentimentul că fusese 
păcălită, probabil drogată. Dar cum? 

- Pe aici. Vocea imaterială o înghionti după colţ, printr-o 
altă poartă care şi ea era întredeschisă. Când scârţâi din 
ţâţânile ruginite, îşi dădu seama că intrase într-un cimitir, 
unde o înconjurau morminte şi pietre funerare ce se ridicau 
din pământ. O briză sinistră se prelinse printre mormintele 
văruite, îi smuci rochia şi făcu să freamăte crengile 
copacilor din împrejurimi. Muşchiul spaniol dansa precum 
stafiile pe ramurile noduroase, iar ea auzi din nou vocea 
care-i şuiera în ureche. Păcatele tale se sfârşesc aici. toate 
păcatele tale, soră Asteria. 

- Nu! 

Încercă să ţipe, dar nu scoase nici un sunet. Teroarea îi 
cuprinse sufletul cu ghearele. 


- Ţi-ai bătut joc de jurămintele tale. 

„O, Doamne!" 

- Stai, încercă ea să spună, dar vocea era mută. 

- Mişcă. 

Împiedicându-se, sora Asteria ceru îndurare, năpădită de 
frică. Sângele din venele ei era rece ca gheaţa. Rigid. 
Congelat. Îşi spuse că merita pedeapsa. Amintirea 
destinului bietei surori Camille îi răsună în creier aşa cum 
un corb scoate un croncănit tânguitor, sarcastic, înainte să- 
şi deschidă aripile şi să zboare în cerurile întunecate. 

Asteria începu să tremure. Pielea i se freca de țesătura 
zdrenţuită a rochiei de mireasă, destinul ei era pecetluit. 
Izbucni în plâns şi se gândi să scape, să se întoarcă şi să o 
ia la sănătoasa printre morminte, să ţipe după ajutor. Dar 
nu putu. \bcea ei era estompată. De păcatele ei. Asta 
merita. 

Ştia ce se întâmplase cu sora Camille, auzise că murise 
purtând aceeaşi rochie. Fusese un avertisment, unul pe 
care ea nu-l ascultase. 

„Doamne, te rog, ajută-mă“, se rugă în tăcere 
împiedicându-se din nou. Când îşi recăpătă echilibrul, simţi 
cuțitul în spate, împingând-o înainte printre cripte. Îl 
cunoştea pe atacatorul ei, sau credea că îl cunoştea, deşi 
silueta îmbrăcată în negru era neclară. Inima îi bătea 
nebuneşte, cerându-i să scape. Voia să fugă, dar picioarele 
nu o ajutau. Tot ce putea face era să nu cadă. 

Cea mai mare dintre cei şapte fraţi, Asteria făcuse 
întotdeauna ce i se ceruse. Niciodată nu se opusese. 
Niciodată nu obiectase. De la prima ei împărtăşanie, 
credinţa fusese cel mai de preţ lucru pentru ea şi în toată 
viaţa ei nu oscilase decât o dată, pentru scurt timp. Îi crăpa 
obrazul de ruşine amintindu-şi. „Joseph.“ 

Fusese o fetiţă prostuţă, de numai şaisprezece ani, căreia 
îi luase minţile un bărbat mai în vârstă, de douăzeci şi 
patru de ani pe atunci, sau aşa zicea el. Ceea ce nu-i 
spusese Joseph Allard fusese că avea o nevastă şi o fiică. 


Gândul că se îndrăgostise de un bărbat însurat... Păcatul ei 
îi făcea greață. Când adevărul ieşise la iveală, îl respinsese 
fără milă. Fusese îngrozită că o minţise şi nu mai dorise să-i 
audă scuzele jalnice, cum că era „nefericit" sau „prizonier" 
într-o căsătorie fără dragoste. Refuzase să-l mai vadă. 

Peste nici o săptămână, în timp ce soţia şi fiica lui 
dormeau, el se strecurase afară în garaj, închisese uşile, 
intrase în maşină şi pornise motorul. 

Aflând despre aventura amoroasă, soţia lui Joseph 
dăduse vina pe Asteria pentru că din cauza ei devenise 
văduvă, ba chiar una falită, lipsită de venitul soţului. Chiar 
şi mica lui asigurare de viaţă fusese anulată din cauza 
suicidului. Asteria se simţise îngrozitor. 

La absolvire îşi reafirmase dorinţa de a intra la 
mănăstire. Îşi lăsase deoparte toate fanteziile romantice şi 
îşi dedicase viaţa lui lisus. Dar nu fusese conştientă că avea 
să întâlnească pe cineva precum părintele Frank O'Toole, 
un om al lui Dumnezeu. Inima i se strânse când se gândi la 
el. Atât de chipeş, de viril, de... orice. Şi atât, atât de 
imoral. O ispitise din nou Satana? O, nu, nu. nu cu părintele 
Frank. Şi totuşi era acolo, uşor ameţită, îmbrăcată în rochie 
de mireasă, ştiind că avea să plătească pentru păcatele ei 
în acest cimitir, aici printre mormintele ca nişte cutii, ca 
nişte bestii cu gurile căscate sub pământ. 

Inima îi bătea atât de tare, că ameninţa să-i sară din 
piept. În timp ce degetele ei se strângeau pe mătănii, îşi 
simţi venele invadate de frică. Cum de se ajunsese la asta? 
Scoase un suspin şi simţi vârful cuţitului tăind fragila 
țesătură a rochiei, înţepându-i pielea într-o parte. Oțel rece 
pe carnea fierbinte şi înspăimântată. Încercă să ţipe, dar nu 
putu şi simţi sângele cald curgându-i pe coaste. 

- Nu, şopti ea, cu inima bătându-i ca o tobă. 

- 'Ţipă şi o să-ţi trimit sufletul în iad! o asigură vocea. 
Acum, mişcă-te! 

Se grăbi înainte, croindu-şi drum printre cripte, 
ascultătoare. Gândurile i se îndreptară către mama şi tatăl 


ei, încă tineri, în jur de cincizeci de ani şi având de crescut 
surorile ei mai mici. Imaginea celor şase îi trecu prin minte, 
dar se opri la chipul mezinei, Maria. În vârstă de aproape 
opt ani, cu pistrui, păr cârlionţat şi ochi căprui-închis, 
semăna cu Asteria la înfăţişare şi evlavie, deşi Maria era 
încă prea mică pentru a-şi înţelege cu adevărat credinţa. 

- În genunchi! ordonă vocea aspră când ajunse în dreptul 
unui mormânt unde un înger sculptat, cu aripile desfăcute, 
se uita în jos la ea de deasupra criptei. Blocând lumina 
lunii, chipul statuii era umbrit, iar expresia feţei, ascunsă. 
Aici! 

Asteria fu împinsă cu putere. Căzu la pământ, pietrişul îi 
tăie rochia şi îi pătrunse în carnea genunchilor. 

- Care este plata păcatului? întrebă vocea. 

„Poftim?" Teama patina în lame subţiri peste pielea ei. 

- Plata păcatului este. moartea, scânci ea în timp ce 
teroarea îi urla în tot corpul. 

Pe nesimţite, vocea o abandonă complet şi începu să se 
roage. 

- Tatăl nostru care... 

Peste cap îi fu aruncat un ştreang. 

„Nu! Luptă, Asteria! Trebuie să lupţi! Nu este nimeni 
care să te ajute!" 

Încercă să se ridice, dar lasoul subţire şi puternic din 
jurul gâtului se strânse rapid, tăind adânc în carne. O 
cuprinse panica, vedea o lumină roşie ţipătoare în faţa 
ochilor. 

„Luptă! Fugi! Pleacă naibii de lângă bestia asta!" 

Încercă să ţipe. Să respire. Degetele ei se strânseră în 
jurul gâtului, căutând să apuce, vrând să îndepărteze 
garoul nemilos. Plămânii îi ardeau, creierul o îmboldea să 
tipe de durere. Întunericul se instalase pe marginile 
conştienţei şi, parcă de undeva de departe, clopotele 
începură să bată. 

„O, nu... te rog... Mântuitorule, te rog." 


Se răsucea, ţintuită la pământ de presiunea zdrobitoare 
de pe piept. Sufletul i se agăţă de trup pentru o ultimă 
clipă, ca şi cum s-ar fi înălţat deasupra corpului, şi Asteria 
îşi văzu atacatorul răsucind ştreangul, forțând coarda 
tăioasă, din metal să-i pătrundă în carne. De sus, văzu cum 
urme de sânge îi înfloreau pe gât, mici pietre preţioase de 
culoarea granatului ce păreau să strălucească şi să se 
întindă. Corpul ei se încordă şi apoi deveni inert. 

Zzzi! Poc! 

În acel moment alunecă, plutind spre cer, purtând în 
minte gânduri disociate, fragmentate, cum că acea lumină 
care explodase în faţa ochilor ei era cea despre care vorbea 
atât de multă lume, lumina care duce în sus. O, Doamne... 
Întunericul o cuprinse din nou, un nor gros, tulbure care 
absorbea durerea, liniştea, panica. 

Murea. O ştia... Distruse, gândurile ei se amestecară. 

Dar o întrebare îi pătrunse în creier precum un cuţit 
fierbinte într-o bucată de unt. Oare aveau să i se deschidă 
porţile raiului? Sau, aşa cum se temea, avea să fie aruncată 
în focurile iadului pentru totdeauna? 


Pssst! 

Ochii Luciei se deschiseră. 

Nu! Nu din nou! 

Nu înainte să poată pleca... 

Inima ei protestă. În ciuda brizei răcoroase, uşoare, ce 
adia prin fereastra deschisă, tânăra femeie transpira, iar 
capul ei era ud. Apucă cearşaful şi pătura subţire care-i 
acopereau corpul şi se rugă să se fi înşelat, să nu fi auzit 
acea voce neomenească, aspră, a unui demon lângă 
urechea ei. 

- Te rog, Doamne, şopti ea cu trupul atât de tensionat, 
încât abia putea respira. În sinea ei văzu imaginea unui 
înger, cu braţele ridicate ca şi cum s-ar fi îndreptat către 
cer. Nu din nou... 


Dar ştia în subconştient, în zona aceea subţire din creier 
unde se întrepătrund teama şi speranţa, că era pe cale să 
descopere o nouă şi sumbră oroare. 

Se auziră clopotele de la miezul nopţii, bătând încet, 
tânguitor în noapte. 

„O, Doamne. O, Doamne! O, Doamne!" 

Cu un sentiment de panică, se rostogoli până la marginea 
patului, apucă un veşmânt monahal din dulap şi şi-l trase 
pe cap. În clipa în care țesătura atinse podeaua, iar mâinile 
îi intrară pe mâneci, îşi luă mătăniile de pe piciorul patului 
cu degetele tremurânde şi, rugându-se încet, urmă cărarea 
prestabilită. 

Aproape că putea simţi mirosul răului care dădea 
târcoale, izul trecerii diavoleşti, deopotrivă respingător, 
pământesc şi seducător, în timp ce se grăbea să iasă pe uşa 
chiliei şi să o ia pe tunelul întunecat al coridorului ce ducea 
la trepte. Nu se aştepta să întâlnească pe cineva, dar când 
dădu colţul aproape se ciocni de sora Edwina. 

- O! exclamă Lucia, ducându-şi mâinile la piept. De ce 
eşti trează? 

Toaletele comune şi duşurile erau în direcţia opusă. 

- Nu puteam dormi, spuse Edwina. Şi tu? 

- Vino cu mine. E greu de explicat. O luă de braţ şi porni 
mai departe, nedorind să se gândească prea mult, 
neîndrăznind să i se confeseze Edwinei. Cred... cred că s-a 
întâmplat ceva. 

- Crezi? repetă sceptică Edwina. De ce? 

- Nu ştiu. Vino. Zbură în jos pe scară, fără să se uite 
înapoi. Grăbeşte- te! o îndemnă ea. 

Zgomotul paşilor ce se auzeau pe trepte îi spuse că 
maica o urma. Se întrebă în treacăt de ce Edwina se plimba 
pe coridoare îmbrăcată complet în ţinuta neagră şi cu 
acoperământul pentru cap, dar nu avea timp să facă 
cercetări. Nici nu voia să ia în considerare toate motivele 
plauzibile. 

- Unde mergem? întrebă Edwina. 


- Eu... nu sunt sigură. 

- Aşteaptă puţin, te rog. Nu ştii ce ai auzit, unde mergi, 
dar... 

- Doar vino după mine, da? o repezi Lucia. 

De obicei nu era autoritară, dar în noaptea asta, o, 
Cerule, trebuia să fie. Cât despre echilibrul ei psihic, până 
şi ea începea să aibă îndoieli. Dar continua să se grăbească. 
Spera să se înşele - „o, te rog, fă să fie aşa“ -, că vocea pe 
care o auzise era doar în imaginaţia ei, dar părul care i se 
ridicase pe braţe îi spusese altceva. 

- Nu ştiu ce să zic, rosti Edwina cu vocea inegală, în timp 
ce umărul Luciei deschise uşile duble şi ieşi afară. 

Vântul înţepător, ce mirosea a Mississippi, o lovi în plin. 
Norii se mişcau cu repeziciune peste lună, estompând 
stelele. Lucia nu o mai aşteptă pe cealaltă măicuţă şi se 
grăbi pe potecă, prin uşile deschise, în cimitir. „le rog, 
Doamne, fii cu mine.“ 

Se strădui să ajungă la Dumnezeu în ciuda şoaptei 
diavoleşti care o însoțea. Edwina, care rămăsese în urmă, o 
prinse din urmă chiar după intrarea în cimitir. 

- Ţi-ai ieşit din minţi? 

Privirea palidă a Edwinei o ţintui în faţa criptelor care le 
blocau drumul. 

„Poate“, se gândi Lucia, dar nu avea timp să-şi pună la 
îndoială sănătatea mintală. Nu răspunse, doar grăbi pasul, 
acum alergând. Deşi nu mai auzea vocea demonului, ştia 
precis unde mergea şi îi era teamă de ce ar fi putut găsi. 

„Te rog, fă în aşa fel încât să n-am dreptate“, îşi spuse ea 
înnebunită, cu inima gonindu-i în timp ce vântul nopţii i se 
juca în păr. „Fă în aşa fel încât să fie o greşeală!“ 

Paşii Luciei nu ezitară când ochii i se opriră asupra 
statuii în formă de înger din vedenie. De un cenuşiu 
nepământean, îngerul stătea cu aripile larg deschise, cu 
mâinile ridicate, cu dâre de nisip şi mizerie curgându-i din 
ochi precum urmele de lacrimi. 


Exact ca în viziune. lar la baza statuii, în faţa 
mormântului, era silueta inertă a unei femei moarte. 

Sora Edwina apăru în spatele ei şi scoase un țipăt ce 
putea zdrobi o ţeastă. O rază subţire de lună tremura peste 
cadavru. Şi femeia aceasta, la fel ca şi Camille, era 
îmbrăcată într-o rochie de mireasă zdrenţuită, cu pliurile 
străvezii fluturând în vântul care mătura cimitirul mişcând 
crengile copacilor, tânguindu-se încet. 

- Doamne, Dumnezeule, nu! strigă Edwina în timp ce 
Lucia se aplecă pentru a verifica dacă era vreo urmă de 
viaţă în micul trup. Nu Asteria. gemu sfâşietor Edwina, nu! 

Îşi duse mâinile în faţă şi căzu în genunchi, plângând. 

Sora Asteria se uita la ele, cu privirea aţintită pe cerul 
nocturn. Mâinile Luciei se mişcară către încheietura ei, 
căutând semne de viaţă... Sperând... rugându-se. Dar nu 
avea puls. Nu respira. Zăcea nemişcată. Probabil că sufletul 
ei se ridicase deja. 

Lucia izbucni din nou în lacrimi. O rugăciune i se formă 
pe buze, cu o cadență întreruptă de suspine. Iar clopotele 
de la miezul nopţii tăcură în sfârşit. 

- Nu-mi spune, o veche colegă de-a ta? se interesă Bentz 
când Montoya îngenunche lângă cadavru să examineze 
trupul rece al surorii Asteria. 


Pielea ei căpătase o nuanţă albăstrie, iar privirea fixă era 
la fel de lipsită de viaţă ca toate mormintele ce-i înconjurau 
în cimitir. 

- Amuzant, pufni Montoya. 

- Ei? 

Deci Bentz era pe jumătate serios. 

- Nu, Bentz, zise el îndreptându-se, uşurat. Am întâlnit-o 
prima oară la interogatoriu. 

Doamne, asta fusese cu numai câteva nopţi în urmă? 
Părea că trecuse o eternitate. 

- Bine. 

Mai mult decât bine. Cu atâţia oameni cunoscuţi 
implicaţi în omucidere, totul părea ireal; îi dăduse chiar 
prin minte că acesta putea fi punctul comun. Dar acum, 
odată cu moartea Asteriei McClellan, situaţia se schimbase. 

- Este un coşmar în toată regula, mormăi Bentz pentru 
sine în timp ce se îndepărtau de locul în care legiştii 
cercetau rapid corpul Asteriei înainte să îl îndese într-un 
sac şi să-l ducă la morgă. 

Lynn Zaroster se apropie şi aruncă scenei o privire de 
ansamblu. Îi zâmbi amuzată lui Montoya. Făcuseră echipă 
recent, când Bentz lipsise ca să-şi revină după rana care 
aproape îl lăsase fără slujbă şi fără căsnicie. Odată cu 
revenirea lui Bentz, Zaroster fusese numită partenera lui 
Brinkman, pe care îl detesta. Zaroster era una dintre 
persoanele din departament care îşi doreau ca Bentz să se 
pensioneze, ca să poată face din nou pereche cu Montoya. 
Acum zise: 

- Presa vrea răspunsuri. Urgent. Vorbesc despre un 
criminal în serie. 

- Deja? Iisuse, bombăni Bentz scuturând din cap. E un pic 
prematur să cataloghezi asta drept crimă în serie, adăugă 
el. 

Montoya nu era însă de acord. Doar pentru că manualele 
poliţiei vorbeau despre cel puţin trei victime cu o perioadă 
de acalmie între crime, nu însemna că definiţia nu se aplica 


în cazul lor. Cine putea şti ce era în mintea unui adevărat 
psihopat?  Clasificările erau inutile. Faptul că două 
călugăriţe fuseseră omorâte în acelaşi fel îi spunea din start 
că aveau de-a face cu o serie de crime, indiferent dacă era 
începutul dezlănţuirii sau ucigaşul mai lovise şi înainte. 

- Brenda Convoy este destul de insistentă, spuse Zaroster 
cercetând locul şi încruntându-se, cu faţa luminată de 
bliţurile aparatelor şi de lumina pală, apoasă, a lunii. 
Montoya se încruntă. Niciodată nu-i agrease pe reporterii 
insistenţi şi camerele lor şi de aceea nul cunoştea pe nici 
unul. l-am spus să aştepte o declaraţie de la biroul de 
presă, explică Zaroster, iar ea a făcut o mutră de parcă 
tocmai mâncase mere pădureţe. 

- Se zice mere pădureţe cu rahat, o corectă Brinkman. 

Zaroster îşi încleştă maxilarul. Brinkman nu observă. 

- Şi asta e foarte rău. Chiar şi Convoy ştie că nu poate 
obţine orice fără să vorbească mai întâi cu Sinclaire. 

Tina Sinclaire răspundea de relaţiile cu presa în cadrul 
departamentului. 

- Ce-ai aflat? întrebă Montoya. 

- Deocamdată nimic. Până şi Brinkman părea întors pe 
dos, iar o parte din rânjet îi dispăruse. Este o chestie 
oribilă, recunoscu el. 

- Hei, nu te supăra, spuse Bonita Washington, şefa de la 
investigaţii criminalistice. Avem o zonă de cercetat aici. 

Era mare şi neagră şi nu scutea pe nimeni. Îşi 
îndepărtase părul de pe faţa ce lucea de transpiraţie; ţinea 
o tablă de scris într-o mână şi o cutie mică în cealaltă. 

- Îmi pare răăău, zise Brinkman cu un rânjet batjocoritor, 
revenit la atitudinea lui obişnuită. Încercam să ne facem 
treaba. 

- Faceţi-o odată, replică Washington, cu ochii verzi 
aţintiţi asupra lor într-o privire supărată. Şi lăsaţi-mă să mi- 
o fac şi eu pe a mea. 

Se întoarse să discute cu Santiago, în timp ce fotograful 
făcea poze; bliţul pulsa straniu, lumina lui împrăştiindu-se 


timp de câteva milisecunde pe cripte şi pe statuile din 
cimitir. 

Brinkman făcu o grimasă. 

- Cineva s-a trezit cu faţa la cearşaf. 

- Te-am auzit, Brinkman, şi da, numi place să fiu scoasă 
din casă în toiul nopţii. 

Washington se apropie de statuia sub care fusese găsită 
Asteria. 

- Mda, păi nu eşti călăreţul singuratic pe aici, murmură 
Brinkman. Pentru că nu primi nici un răspuns, renunţă să o 
mai înţepe şi îşi îndreptă atenţia din nou la caz. Deci, care-i 
treaba? Aceeaşi călugăriţă a găsit cadavrul? îl întrebă el pe 
Montoya în timp ce căuta agitat în buzunare pachetul 
mototolit de Marlboro. Îl scutură cu dexteritate, scoase o 
ţigară şi vâri filtrul între buze pe când străbăteau cimitirul 
din care se înălţau morminte decolorate de soare. La New 
Orleans, morţii erau înmormântați deasupra solului, pentru 
că cea mai mare parte din oraş era la nivelul mării sau 
chiar mai jos. Nimeni nu voia ca bunica moartă să vină în 
vizită acasă în timpul unei inundaţii care spăla pământul şi 
făcea să plutească sicriele smulse din locurile de tihnă. 
Cum de aceeaşi persoană găseşte cadavrul înainte să se 
răcească măcar? insistă Brinkman cu ţigara neaprinsă 
bălăbănindu-i-se în gură. 

- Nu ştiu încă, zise Montoya. O să aflu. O s-o interoghez 
întâi pe sora Lucia. 

- Cred că ştie mai multe decât spune. Ajunseră la poarta 
cimitirului şi ieşiră. Brinkman deschise bricheta şi se opri 
să-şi aprindă ţigara; mirosul de tutun ars era tentant. Vârful 
roşu al ţigării părea un mic far în noapte. Ce e cu preotul? 
se interesă Brinkman. 

- O să pun mâna pe el. Imediat ce apare avocatul lui, 
spuse Bentz. 

Brinkman scoase un nor de fum. 

- Ai fost în camera victimei? 

- Nu încă. Se ocupă Zaroster. 


- O să mă duc cu ea, se oferi Brinkman. Aşa, maica 
stareță n-o să facă atac de cord la gândul că un bărbat e 
singur în dormitoarele fecioarelor sacre. 

Se întoarse, lăsând în urmă o dâră mirosind a tutun. 

- Nesuferit, mormăi Bentz în timp ce intrau. 

- Mai mult decât atât. 

Montoya traversă poteca spre uşile mari ce duceau la 
coridoarele care făceau legătura între catedrală şi 
mănăstire. Orice urmă de intimitate sau decenţă dispăruse 
de la St. Marguerite când se sunase la dispeceratul de 
urgenţă, iar poliţiştii ajunseseră la faţa locului. 

Acum, bătrâna şi tihnita catedrală şi terenurile din jur se 
transformaseră într-o casă de nebuni. Nu numai cimitirul 
unde fusese descoperit cadavrul, dar şi capela, catedrala, 
anexele şi mănăstirea însăşi erau cercetate. Poliţiştii 
mişunau prin toate clădirile vechi din cărămidă. Presa, 
mereu pe fază, era şi ea la faţa locului; reporterii stăteau în 
faţa catedralei, cu echipe de filmat şi reflectoare, alertând 
oraşul că la mănăstirea de maici se petrecuse o altă crimă. 

Circumstanţele erau aproape identice cu uciderea lui 
Camille Renard. Altă călugăriţă. Altă rochie de mireasă. 
Altă țesătură de pe altar pusă peste faţa ei de câtre maica 
stareță. Alt cerc de mărgele ce semăna cu o bijuterie de 
sânge în jurul gâtului ei. De data aceasta însă, ucigaşul 
lovise în cimitir, nu în capelă. De ce? 

Pregătirile pentru interogatorii erau în toi, parohia 
fusese sigilată, toată lumea aflată între pereţii ei era 
interogată. Alţi poliţişti fuseseră trimişi în împrejurimi, iar 
alte echipe patrulau pe străzi, cu toţii sperând să găsească 
indicii, ceva ieşit din comun care să-i ajute la prinderea 
ticălosului. Desigur, criminalul putea să fie deja departe şi 
să fi izbutit să scape înainte de sosirea poliţiei. 

Montoya păşi pe coridor către biroul maicii stareţe. Din 
nou, cadavrul fusese găsit la miezul nopţii, în timp ce 
clopotele băteau încă. Primul agent sosise cu opt minute 
mai târziu, un interval suficient ca sora Lucia să telefoneze 


la poliţie şi să o trezească pe maica stareță, în această 
ordine, spre consternarea surorii Charity. 

Sora Lucia. Din nou. Despre ce era vorba? Brinkman 
avea dreptate - faptul că descoperise ambele cadavre o 
plasa în cercul suspecţilor. Împreună cu toate întrebările de 
genul „Cum a fost posibil aşa ceva?“ 

Montoya ajunsese la ora douăsprezece şi douăzeci şi 
şapte de minute. Parcase lângă cimitir, în timp ce un car de 
reportaj de la un post de radio local tocmai intra pe stradă, 
oprindu-se alături de vehiculele poliţiei. 

Această crimă aducea o nouă perspectivă, ireală şi 
înfricoşătoare. El şi ceilalţi colegi din departament 
crezuseră că uciderea primei victime, sora Camille, fusese 
un caz izolat. Se gândiseră că fusese omorâtă pentru că era 
însărcinată, implicată într-o afacere amoroasă cu un preot 
sau din alt motiv personal. 

Crezuseră că ea fusese o ţintă, nu o victimă aleasă la 
întâmplare, pentru că, indiferent cine era autorul, acesta 
acţionase cu migală, asigurându-se că ea purta rochia de 
mireasă, omorând-o de aproape, simțind cum viaţa i se 
prelingea afară din corp. 

Nu le trecuse prin minte că avea să apară o altă victimă, 
că sora Camille putea fi doar prima dintr-un şir de crime în 
serie. 

Nu dorea să se gândească la aşa ceva. Nu voia să afle că 
un dement lua la ochi măicuţe. Nu orice măicuţe, ci dintre 
cele care locuiau la St. Marguerite. Doar dacă nu cumva 
exista o legătură între cele două femei. 

Pantofii lui răsunau pe vechile coridoare în timp ce se 
îndrepta către sala unde aveau loc interogatoriile. Avea să 
petreacă încă o dată primele ore ale dimineţii vorbind cu 
maicile de la St. Marguerite şi probabil că avea să fie mai 
rău decât prima oară. De data asta ştiau că ucigaşul era pe 
urmele lor. Şi, aparent, nu avea de gând să renunţe. 


- Trezeşte-te, somnorici, hai să mergem! 


De undeva de departe, Val auzi vocea lui Slade. 

- Salut, Val! 

Deschise ochii şi observă lumina soarelui pătrunzând 
prin ferestre. Slade, îmbrăcat, cu părul ud de la duşul 
recent, stătea în picioare lângă patul ei. Bo, care se 
căţărase pe piciorul patului, îşi ridicase capul şi dădea 
energic din coadă în timp ce Slade îl scărpina la urechi. 

- Cât e ceasul? întrebă ea, rostogolindu-se în pat şi 
uitându-se la cadran. Şase şi jumătate? 

Se simţea de parcă n-ar fi dormit deloc. 

- Trebuie să plecăm, zise el, şi o lovi uşor peste fund prin 
pături. 

- Hei! Ce-i cu graba asta? Am crezut că ai zis ora opt sau 
nouă, sau... Val clipi şi deschise ochii, îndepărtând somnul. 
Cum ai intrat aici? vru ea să ştie. 

- Freya mi-a dat o cheie. 

- Adu-mi aminte să-i frâng gâtul. 

- Du-te la duş. Eu fac cafeaua. 

- Sau poate să o împuşc. E mai simplu. 

- Haide! 

- Nu-mi place să fiu zorită. 

- Îmi amintesc. 

Vocea lui avea o notă de nostalgie, dar ieşi din cameră 
înainte ca ea să-i arunce o privire străpungătoare. De ce 
oare se grăbea atât de mult? Şi ea era nerăbdătoare să 
descopere ce se întâmplase cu Camille, dar îşi petrecuse 
toată noaptea şi o mare parte din dimineaţă studiind 
jurnalul, încercând să îşi înţeleagă sora pe care acum 
simţea că nu o înţelesese niciodată. 

Se dădu jos din pat şi îşi scoase tricoul mult prea mare. 
Aruncă o privire chipului din oglinda veche de pe dulap şi 
se ruşină când îşi văzu părul răvăşit şi ochii roşii. Buzele 
erau lipsite de orice culoare, ochii aveau cearcăne mari, iar 
pielea de sub zona cu pistrui era bolnăvicios de albă. 

În loc să zăbovească asupra imaginii ei, intră la duş şi în 
câteva secunde îşi spălă părul, apoi şi-l prinse în coadă. O 


umbră de ruj şi de fard de obraz, puţin rimel şi machiajul 
era complet. Se îmbrăcă şi se duse desculţă în sufragerie, 
atrasă de mirosul de cafea proaspătă. 

Televizorul era pornit, cu volumul la minimum pe ştirile 
locale, iar Slade tocmai intra în bucătărie pe uşa din spate, 
urmat de Bo. 

- Câinele a fost hrănit şi plimbat. Ia cafea într-un pahar 
de plastic şi hai să mergem. Luase deja jurnalul lui Camille 
în punga etanşă. În timp ce ea îşi turna cafea şi adăuga 
puţină frişcă, ochii lui rămaseră pironiţi pe ecranul 
televizorului. Ar fi bine să vii să vezi asta, îi sugeră el. Val i 
se alătură exact când imaginea arăta o zonă pe care o 
recunoştea, uşile duble de la catedrala St. Marguerite. Un 
reporter stătea în faţa edificiului, cu ochii în lentila camerei 
de filmat. Înainte ca ea să dea volumul mai tare ca să audă 
ce avea de zis reporterul, Slade observă: Asta nu e o 
filmare veche. Asta e în direct, Val. 

- Ce vrei să spui? 

- Am auzit la radio. Uciderea surorii tale nu e un caz 
izolat. O altă măicuţă a fost omorâtă la St. Marguerite. 

- Nu-mi spune că era însărcinată, îi zise Montoya lui Lynn 
Zaroster în dimineaţa următoare, în timp ce îşi turna o altă 
cană cu cafea în micuța cantină de la secţie. 

Vorbea despre ultima victimă de la St. Marguerite: sora 
Asteria McClellan, tot în vârstă de douăzeci şi doi de ani. 

- Este prea devreme să ştim. Autopsia e programată 
pentru mai târziu, în cursul zilei de azi; se vor grăbi cât pot. 

- Bine. A vorbit cineva cu familia? 

- Părinţii şi şase surori mai mici, mare parte dintre ele 
încă stau acasă, cu toţii în Birmingham, zise ea 
consultându-şi carneţelul. Jacob şi Colleen McClellan sunt 
părinţii. Urmează să fie anunţaţi în dimineaţa asta. 
Detectiva se uită la ceas. Ar trebui să se întâmple chiar 
acum. 

Montoya scrâşni din dinţi. Să anunţi rudele este o treabă 
grea, necesară şi de multe ori folositoare din punct de 
vedere informativ; însă pe plan emoţional era iadul pe 
pământ. 

Era ora opt în acea dimineaţă nenorocită, iar el se 
alimenta cu cafea şi câteva ţigări pe care le şterpelise pe 
drumul către muncă, semn sigur că avea să rămână în 
curând fără. Mda, faptul că se ocupa de acest caz mare, ce 
atrăsese interesul întregii ţări, îi dăduse o doză de 
adrenalină, dar în acea zi, după ce apucase să doarmă mai 
puţin de patru ore, era la capătul puterilor şi aşa slăbite. 

Rămăsese în cimitir până după ora trei, le interogase din 
nou pe toate măicuţele, dar sora Charity şi părintele Paul 
fuseseră ca nişte ziduri pentru el, îşi ridicaseră baricade în 
jurul lor. În aparenţă fuseseră cooperanţi, răspunseseră la 
întrebări, le permiseseră accesul către toţi cei care trăiau 
între pereţii de la St. Marguerite, dar rostiseră de mai 
multe ori expresii precum „O să vorbim la arhiepiscopie" 
sau „O să-l ţinem la curent pe episcop". Traducerea lui 
Montoya era: „Vbr fi sunaţi avocaţii bisericii". Chiar dacă, 
aşa cum spusese sora Charity: „O să facem tot ce ne stă în 


putere pentru a vă ajuta să găsiţi sufletul chinuit care a 
săvârşit aşa ceva". 

Părintele Frank fusese  uluit, aproape în pragul 
apoplexiei; faţa i se făcuse albă ca varul şi se ţinuse de 
perete să nu-l lase genunchii. 

- Nu, şoptise el, şi îşi închisese ochii într-o rugăciune 
tăcută. 

Buzele i se mişcau, dar nici un sunet nu-i ieşea din gât. 
Oare cele două măicuţe îi fuseseră apropiate? Nimeni nu 
putea şti, nu părea că obişnuiau să-şi petreacă mai mult 
timp împreună decât cu ceilalţi. Oare avuseseră amândouă 
relaţii amoroase cu părintele Frank? Nu era nici o dovadă 
în sensul ăsta, deşi câteva măicuţe roşiseră la acest gând. 
Edwina, Devota, Charity şi, desigur, Maura se foiseră 
stânjenite în scaun. 

De data aceasta Lucia nu fusese singură când găsise 
cadavrul; sora Edwina o însoţise. Lucia fusese trezită de 
ceva, nu de un zgomot pe care putea sau dorea să-l 
numească, iar Edwina declarase că se trezise ca să se ducă 
la toaletă, deşi povestea ei nu se prea potrivea cu cea a 
Luciei. 

Se aşeză în spatele biroului în timp ce în jurul lui se 
auzeau tot felul de sunete. Telefoanele zdrăngăneau deja, 
vocile răsunau tare, iar sistemul învechit de aer condiţionat 
scotea mârâitul familiar. 

Rotile investigaţiei mergeau mai departe. Mai mulţi 
agenţi vorbeau cu toţi cei care aveau legătură cu sora 
Asteria, ultimele ei zile erau luate la puricat, orice anomalii 
din viaţa ei erau notate, dovezile erau strânse, sortate şi 
studiate, corpul Asteriei era pregătit pentru prima incizie la 
autopsie. Doi detectivi fuseseră trimişi la St. Elsinore, unde 
lucrase Camille, deşi se părea că rutina zilnică a Asteriei nu 
includea şi orfelinatul aflat de cealaltă parte a lacului 
Pontchartrain. 

Se gândi la Asteria, la faţa ei plină de pistrui şi la părul 
roşcat şi simţi un gol în stomac. O altă viaţă tânără fusese 


întreruptă fără milă. Hidos. Tot ce avea de făcut era să 
descopere cine o îmbrăcase în vechea rochie de mireasă şi 
apoi o dominase şi o strangulase, lăsând doar un model de 
picături de sânge în jurul gâtului şi asigurându-se că 
mătăniile se aflau între degetele ei. Dement nenorocit. 

Îşi îndreptă atenţia către ecranul computerului şi îşi 
verifică e-mailul, sperând că primise  desfăşurătorul 
convorbirilor lui Camille Renard. Chiar în acel moment 
sună telefonul de pe birou. Ridică receptorul înainte de al 
doilea ţârâit. 

- Montoya. 

Se auzi o voce de femeie: 

- Aici agent Joan Delmonte de la Departamentul de 
Poliţie din San Francisco. Am căutat-o pe Lea De Luca, 
cealaltă novice care a părăsit mănăstirea St. Marguerite cu 
ceva timp în urmă. 

Cealaltă călugăriţă despre care se presupunea că 
avusese o relaţie cu Frank O'Toole. 

- Aşa. 

- Este o problemă. Nu pot da de ea. Am verificat toate 
mănăstirile de maici de pe aici şi nimeni nu a auzit de ea. 
Am sunat chiar şi la arhiepiscopie, dar nici acolo nu am dat 
de nici o informaţie. 

- Aşteaptă puţin. El îşi verifică notițele, găsi data la care 
se ştia că tânăra plecase din New Orleans şi i-o comunică. 

- Da, ştiu. Dar îţi spun, până acum sora Lea De Luca nu 
există, cel puţin nu în Bay Area. Montoya îşi simţi pielea 
încreţindu-se de teamă. Ai numele vreunei rude? Cineva cu 
care putem discuta în afară de oamenii bisericii? întrebă 
poliţista. 

- O să te anunţ imediat ce aflu. 

- Ar fi de mare ajutor, dacă treaba asta este aşa de 
importantă. 

- Este, o asigură Montoya. Stomacul i se întorcea pe dos 
ori de câte ori ceva părea să nu se lege, când simţea că era 
manipulat. Căutaţi mai departe, nu doar în mediul monahal, 


dacă puteţi, o rugă el. Dacă nu este călugăriţă, ar putea fi o 
persoană obişnuită, poate profesoară. Mi se pare că avea 
calificarea asta, cel puţin aici, în Louisiana. 

- Aşa o să facem. 

- Mulţumesc. O să te sun mai târziu să-ţi spun de rude. 

Închise şi se uită o secundă la telefon, apoi sună la 
numărul pe care îl avea de la Departamentul de Poliţie din 
San Francisco şi ceru cu Joan Delmonte. Doar ca să fie 
sigur. Exista o listă cu toate telefoanele primite la 
departament, dar voia să audă vocea femeii, să se convingă 
de faptul că nu era jucat pe degete. 

- Delmonte, răspunse aceeaşi voce după ce o operatoare 
îi făcu legătura. 

- Montoya, de la Departamentul de Poliţie din New 
Orleans. M-am gândit că poate vrei numărul meu de mobil. 

- Sigur. Râsul ei era gros, din gât şi se termină cu o tuse 
tipică fumătorilor. Nu mă păcăleşti, Montoya. Amândoi ştim 
de ce ai sunat. Ai vrut să te asiguri că nu e vreo nebună 
care trage sforile. Îmi pare rău că te-am dezamăgit. Eu sunt 
adevărată. Dar dă-mi totuşi numărul. 

El i-l dictă şi apoi închise. Zaroster apăru în pragul uşii. 

- Familia Asteriei McClellan a fost deja anunţată, iar 
presa este peste tot. 

- Spune-le... 

- Ştiu, ştiu. Să ia legătura cu biroul de presă. Sinclaire 
pregăteşte o declaraţie. 

- Bine. 

- N-o să-i oprească pe cei de felul Brendei Convoy. 

Montoya se încruntă. 

- Mda, ştiu. Mulţumesc. 

Simţi electricitatea bâzâind în tot departamentul. A doua 
crimă de la St. Marguerite, petrecută atât de repede faţă 
de prima, crease o stare de urgenţă. Nervii erau întinşi la 
maximum şi, fără îndoială, cei de la FBI aveau să sune cât 
de curând. 


Deci care era legătura dintre cele două victime, alta 
decât că erau amândouă novice la mănăstirea St. 
Marguerite din New Orleans? Erau apropiate? Mai 
apropiate decât alte maici de acolo? 

Îşi trecu palma peste faţă şi simţi barba ţepoasă care-i 
înconjura gura. Ochii îi ardeau. Îşi termină cana de cafea şi 
se întoarse către monitorul computerului, unde alăturase 
cele două imagini ale victimelor. 

Ambele zăceau culcate pe spate, ţinând în mâini 
mătăniile, îmbrăcate în rochii de mireasă vechi, cu aceeaşi 
urmă în jurul gâtului. Ambele decoruri fuseseră puse atent 
în scenă. '[esătura pentru altar fusese aşezată pe prima 
victimă de maica stareță. 

Una se afla în capelă, sub statuia lui lisus răstignit, 
cealaltă în cimitir, lângă un mormânt unde era sculptat un 
înger ce se ridica la cer. Legătura era oare mai profundă 
între cele două victime? De ce fuseseră alese tocmai ele din 
mulţimea de rase negre? 

- Haide! zise el de parcă cele două imagini din computer 
ar fi putut să-l audă şi să-i vorbească. Haide! 

Îl observă cu colţul ochiului pe Bentz, care apăruse în 
prag. Partenerul lui îşi ţinea într-o mână cana de cafea 
preferată, iar în cealaltă avea o pungă de plastic 
autosigilantă. În pungă se vedea o carte. 

- Avem oaspeţi, anunţă Bentz. 

Arăta jerpelit, abia ieşise de la duş, avea părul încă ud, 
iar ridurile din colţul ochilor erau mai pronunţate. 

- Sper că nu e un reporter. 

- Nu. Şi mai bine. Sora primei victime şi soţul ei. Ne-au 
adus un cadou, spuse el dându-i lui Montoya punga de 
plastic. 

- Ce e asta? întrebă Montoya, dar ştia. Înainte ca Bentz 
să apuce să răspundă, îşi dăduse seama că se uita la 
jurnalul lui Camille Renard. 

- Carnetul pe care-l căutam. 

- Unde naiba era? 


- La St. Elsinore. În fişetul ei, sau dulăpior, sau cum i-o 
spune. Soţul l-a luat ieri. 

- Ce-a făcut? O, pentru Dumnezeu, ce idiot! Mâniat, 
Montoya sări în picioare, cu punga în mână. Ce dracu a 
fost în capul lui? Trebuia să lase lucrurile aşa cum erau şi 
să ne sune să ne ocupăm noi de treabă. Acum nu mai există 
un lanţ al dovezilor - nu putem dovedi că altcineva nu a pus 
mâna pe jurnal în timp ce se afla în dulap. Montoya era 
furios. Întreaga frustrare pe care o strânsese în el din 
cauza cazului explodă: Orice avocat al apărării se va 
bucura. Chiar dacă Slade Houston jură că a fost doar la el 
din momentul în care l-a scos din mănăstirea St. Elsinore, 
îndoielile vor persista, deoarece nu există înregistrări ale 
poliţiei. Fir-ar să fie! Lovi cu piciorul în scaunul de la birou. 
Probabil că a atins dovada şi a compromis totul, adăugă el, 
trecându-şi mâna prin păr şi încercând să se calmeze puţin. 
Unde sunt? 

- În camera pentru interogatorii. 

- Hai să mergem! Apucă punga de plastic şi jurnalul şi 
ieşi imediat din birou, cu paşi mari şi furioşi. Ea nu cumva e 
polițistă? se interesă Montoya. 

- Detectiv în Texas. 

- Detectiv? Mda, aşa mă gândeam şi eu. Nu ştiu ce 
instruire li se face în Texas, dar ea ar fi trebuit să aibă mai 
multă minte! Străbătu mânios culoarul scurt. Nenorocitul, 
murmură el pentru sine. Al naibii nenorocit! 


Val ştia că avea să fie certată pentru că luase jurnalul, iar 
reacţia s-a ridicat la nivelul aşteptărilor. 
Detectivul Montoya stătea turbat de furie în camera pentru 
interogatorii, cu punga de plastic şi jurnalul lui Camille în 
faţa lui pe masă. 

- Este treaba poliţiei. Există regulamente pe care trebuie 
să le urmăm ca să nu compromitem cazul şi toate părţile să 
fie protejate. 


- L-am găsit şi l-am adus, explică ea, pregătită pentru ce 
avea să urmeze în timp ce stătea pe scaunul ţeapăn, deloc 
confortabil, lângă Slade. Încă nu-i despărţiseră; probabil că 
asta urma, dar nu-i păsa. Poveştile lor aveau să coincidă. 
Nu făceau altceva decât să spună adevărul. A mai fost 
omorât cineva azi-noapte, o altă călugăriţă de la St. 
Marguerite, spuse Val. A fost la ştiri dimineaţă. 

Montoya ezită o clipă, puţin încurcat. 

- Sora Asteria McClellan. 

- O, Doamne, şopti Val, ducându-şi mâna la gură când îşi 
aminti de fata cu faţa proaspătă, cu părul roşu şi pistrui, 
cea care, în grădină, îl privise pe părintele Frank O'Toole 
cu o expresie de adoraţie şi îi oferise un trandafir alb. Simţi 
că i se face rău. O, nu, gemu ea, şi scutură din cap. 

- O cunoşteaţi? 

- Nu, dar am întâlnit-o. 

Le povesti lui Bentz şi lui Montoya despre momentul în 
care dăduse în grădină peste Asteria, care era cu părintele 
Frank. 

- Nu am putut critica reacţia lui, recunoscu ea, deşi doar 
gândul îi întorcea stomacul pe dos. Dar era evident că era 
îndrăgostită de el. I-a dat floarea şi părea să fie exaltată în 
preajma lui. Val se cutremură la auzul propriilor cuvinte. 
Îmi pare rău. Poate că merg prea departe, dar mie aşa mi s- 
a părut. 

- Aţi fost singură acolo? 

- Maica stareță, sora Charity, m-a condus în grădină, 
unde se întâlniseră ei. Probabil era şi sora Zita. Ea a fost 
prima cu care am discutat. 

- Ea e călugăriţa afro-americană. 

- Una dintre ele - poate singura, zise Val aprobând din 
cap. 

Lui Montoya nu-i plăcea că această conexiune cu O'Toole 
se repeta. Val îi putu citi scepticismul pe faţă. O întrebă 
încruntat: 

- Asteria era apropiată de sora dumneavoastră? 


- Nu... nu ştiu. 

- A adus vreodată vorba despre ea? insistă detectivul. 

- Poate... dar doar în trecere, spuse ea, sincer uimită. 

- Nu erau apropiate? 

- Nu cred, răspunse ea, apoi se uită la punga din mâinile 
lui. Dar sunt atât de multe lucruri pe care nu le ştiam 
despre Cammie. 

- Trebuia să-l fi lăsat acolo unde laţi găsit, o dojeni el 
arătând către punga autosigilantă în care era jurnalul. Aţi 
mai luat şi altceva? 

- Doar atât era acolo, interveni Slade. 

- V-aţi uitat prin jurnal, domnule detectiv? întrebă Val. 
Poate că v-ar interesa faptul că include o listă cu toţi iubiții 
ei, începând cu primul. Nu este greu să vă daţi seama. 

Spre surprinderea ei, Montoya tresări puţin, aproape 
imperceptibil. 

- ÎI menţionează pe O'Toole? 

- Camille a fost discretă... nu a menţionat nume. 

Observă că umerii tensionaţi ai lui Montoya se înmuiară 
puţin la aflarea veştii. Nu-l învinovăţi pentru asta. Cu toţii 
sperau că jurnalul avea să le dea cheia, că avea să le indice 
persoana care o omorâse pe Camille. 

- Nu l-am recunoscut, dacă asta vreţi să spuneţi, dar sunt 
sigură că este pe acolo, printre ceilalţi. 

- Deci l-aţi răsfoit pagină cu pagină? întrebă Montoya 
acuzator. 

- Am folosit mânuşi, spuse Slade. 

Buzele lui Montoya erau albe, muşcate între dinţi. 
Încercă în zadar să- şi stăpânească furia. Bentz, din locul în 
care stătea, aproape de uşă, vru să ştie: 

- Aţi recunoscut totuşi pe cineva printre pagini? 

- Nu prea. Doar am încercat să pun informaţiile cap la 
cap, răspunse ea uitându-se înapoi la chipul obosit şi furios 
al lui Montoya. Ştiţi, sunteţi destul de bun la a arăta cu 
degetul şi la a-mi spune ce nu ar fi trebuit să fac, dar vi se 


pare normal să investigaţi uciderea lui Camille din moment 
ce este destul de clar că aţi fost primul ei iubit? 

Pielea măslinie a lui Reuben Montoya se înroşi, însă el se 
aplecă hotărât peste masă. 

- Din moment ce v-aţi uitat pe aceste pagini, aş aprecia 
dacă mi-aţi da indicii despre identitatea ultimului ei iubit. 

- V-am spus deja: Frank O'Toole. 

- Iar el a recunoscut asta, dar să vă dau o veste, zise 
Montoya fără nici o urmă de satisfacţie. Nu putea fi tatăl 
copilului ei. Nu conform dovezilor ştiinţifice. Aşadar, dacă 
nu el, cine credeţi că ar putea fi? 


Maica stareță Charity lucrase din răsputeri ore în şir. 
Aşezată la biroul ei, murea de oboseală, o dureau toţi 
muşchii şi ochii şi-i simţea parcă plini de nisip. Aţipise de 
două ori în scaun, cu cartea de rugăciuni lângă ea şi cu 
biata Eileen care bătea la maşină, şi ea doborâtă de atâta 
efort. 

- Ce s-a întâmplat? o întrebase ea cu câtva timp înainte, 
apoi îşi dusese la gură mâna cu degete subţiri şi scosese un 
țipăt scurt când maica Charity îi oferise detalii despre 
groaznicul sfârşit al surorii Asteria. O, Doamne! Biata fată! 
Cu ochii în lacrimi, Eileen îi luase mâna într-a ei şi se 
rugaseră amândouă; apoi, având cutia cu batiste alături de 
cana ei cu îngeraş adesea umplută cu bomboane de mentă, 
Eileen încercase să-şi continue treaba. 

Sora Charity era frântă de oboseală. După ce discutase 
cu poliţia în orele de dinainte de revărsatul zorilor, stătuse 
restul nopţii de vorbă cu părintele Paul şi părintele Frank, 
deşi nu avea mare încredere în nici unul din ei. Amândoi 
erau oameni slabi. Paul nu era în stare să i se opună 
arhiepiscopului sau unora dintre enoriaşii de seamă, mai 
ales celor groşi la pungă, iar Frank... ei bine, avea alte 
slăbiciuni. 

De prima dată când îşi dăduse seama de adevărata lui 
fire, ar fi trebuit să-l ia tare, să pună capăt acelor lucruri, 


dar n-o făcuse. 

lar acum două din scumpele ei măicuţe erau moarte. 

Inima îi era sfâşiată de vinovăţie în timp ce degetele 
lui Eileen băteau la maşină într-o cadență neregulată în 
camera de alături, fiindcă Charity ştia în adâncul sufletului 
ei că era în parte răspunzătoare pentru moartea Asteriei. 
Strânse tare din ochi, recunoscân- du-şi greşeala. 

Ar fi trebuit să fie mai sinceră cu poliţiştii, să nu le 
ascundă atâtea amănunte din dorinţa de a proteja anumite 
persoane. Îşi simţi din nou cicatricele de pe spate, de mult 
închise, şi ştiu că trebuia să facă penitenţă pentru păcatele 
ei. lartă-mă, spuse ea în şoaptă a suta oară de când fusese 
descoperit trupul neînsufleţit al Asteriei. Dintr-odată îşi 
dădu seama că se crăpase de ziuă şi soarele îşi revărsa 
razele strălucitoare asupra oraşului. În primele ore ale 
dimineţii stătuse în genunchi pe pardoseala rece din 
capelă, rugându-se de Tatăl ceresc s-o îndrume, 
împreunându-şi mâinile cu atâta forţă că i se albiseră 
încheieturile degetelor descărnate, acoperite cu piele 
străvezie. 

Trebuia să fie puternică, îşi spunea, dar nu dormise mai 
deloc din momentul cumplit când găsise moartă o altă 
mioară din turma ei, alcătuită din femei asupra cărora 
considera că avea datoria să vegheze - dar nu, nu ca asupra 
unor copii. 

O durură toţi muşchii când se ridică de pe scaunul de la 
birou şi ieşi pe uşa din spate, luând-o apoi prin sălile pe 
care le îndrăgea atât de mult. De mănăstirea St. 
Marguerite se simţea mai ataşată decât de căminul pe care 
nu-l avusese niciodată. 

Puţini ştiau că era orfană, că fusese crescută la St. 
Elsinore, nefiind nimeni dispus s-o adopte. Îşi descoperise 
vocaţia de a-l sluji pe Dumnezeu. Călugăriţele de la St. 
Elsinore o înfricoşaseră, dar o şi inspiraseră, aşa că nu se 
gândise de două ori înainte să depună jurământul. Până în 
acea clipă. 


Sălile mănăstirii erau cufundate în tăcere. Poliţia stârnise 
încă o dată agitaţie, dar în momentul de faţă totul se 
liniştise, căci anchetatorii plecaseră, rămânând doar un 
cordon de poliţişti în jurul cimitirului. 

Cele mai multe călugăriţe îşi petrecuseră ziua în 
reculegere, întrerupându-şi programul strict până seara, 
când urmau să se strângă toate în capelă, iar părintele Paul 
şi părintele Frank aveau să facă o slujbă specială. 

Charity trebuia să se odihnească - trupul dureros îi 
amintea mereu de această nevoie stringentă -, dar nu 
putea, nu încă. leşi pe poarta dinspre fântâna care-i era 
atât de dragă. În apa scânteietoare îşi zări imaginea 
distorsionată de propria ei umbră, vălurită de unde şi 
uneori atinsă de o sclipire aurie când ţâşnea la suprafaţă 
vreun peşte din adâncul bazinului placat cu gresie. 

Obiceiurile şi veşmintele ei monahale erau demodate. 
Veneau din timpuri străvechi. Aparţineau vechiului ordin, 
care devenise doar o amintire vagă. Şi totuşi Charity era 
convinsă în adâncul sufletului că îşi împlinea destinul, că 
ajutase multe femei ca ea, părăsite de propriile familii din 
diverse motive, nobile sau meschine. 

- Maică? O voce de bărbat o trezi brusc din visarea în 
care era atât de adânc cufundată, încât icni de spaimă. De 
partea cealaltă a fântânii stătea incorigibilul detectiv 
Montoya. Nu avea deloc încredere în el. Am putea vorbi 
puţin? 

Măcar era respectuos. 

- Îmi pare rău, maică stareță, interveni sora Devota, care 
părea cu adevărat mâhnită. Noi - i-o arătă pe însoţitoarea 
sa, sora Irene - ne întorceam de la orfelinat, iar dumnealui 
aştepta la poartă. 

- E-n regulă, îi zise bătrâna novicei îngrijorate. Devota îşi 
muşcă buza de jos, apoi plecă în grabă, puţin nesigură pe 
picioare. Era o femeie dificilă, cu o credinţă neclintită, sub 
care îşi ascundea îndoielile în privinţa propriei persoane. 
Pietatea Irenei era la fel de puternică, dar cele două 


măicuţe nu semănau deloc. Înaltă şi mlădioasă, cu o ţinută 
aproape de regină, mişcările ei graţioase scoteau în 
evidenţă stângăcia Devotei. Cu ce vă pot fi de folos? îl 
întrebă Charity pe detectiv, mirată că venise singur. De 
obicei o interogau doi, dar acum, cu atâtea crime, probabil 
că poliţia ducea lipsă de personal. Credeam că v-am 
răspuns azi-noapte la toate întrebările. Vocea îi era firavă şi 
seacă. 

- E vorba de un lucru pe care l-am aflat astăzi, zise el, 
intrând direct în subiect. Mi-aţi spus că sora Lea De Luca a 
plecat din New Orleans şi s-a dus la o mănăstire din San 
Francisco. 

- Aşa e. 

- La care? 

- N-am idee, tot ce ştiu e că nu mai voia să-şi depună 
jurământul de intrare definitivă în cinul monahal. Montoya 
părea surprins în timp ce dădea ocol fântânii. Nu cunosc 
amănuntele, urmă stareţa, dar am primit o carte poştală de 
la ea în preajma Crăciunului trecut, în care zicea că a 
hotărât să se facă profesoară. O profesoară laică. Nu mi-a 
spus de ce. Părăsise ordinul. 

- Aveţi numele mănăstirii? 

- St. Dominique... Nu, nu, acolo s-a dus altcineva. O fi 
Preamilostiva Fecioară? zise ea pe un ton nesigur, 
încercând să-şi amintească. Da, asta e. 

Detectivul scutură din cap. 

- Poliţia din San Francisco a întrebat în toate mănăstirile. 
Nimeni nu- şi aminteşte de sora Lea. 

Charity strânse din buze. 

- V-am zis că a renunţat să mai fie călugăriţă. 

- Erau foarte sigure. În ultimii zece ani n-au avut nici o 
maică pe nume Lea De Luca. 

- Dar... Charity simţea cum începe să i se clatine credinţa 
din temelii. Ce tot zicea polițistul? Nu înţeleg. Aşa cum v- 
am zis, am primit o felicitare de la ea. 

- Dar nu v-a sunat şi nici n-a venit aici, nu-i aşa? 


Îşi aşternu pe faţă zâmbetul acela ostentativ îngăduitor, 
pe care îl ştia 
intimidant şi care îl făcea pe cel care-i punea întrebări 
prosteşti să se simtă un cretin. Dar era sigură că pe 
detectivul Reuben Montoya nu-l putea păcăli nimeni, chiar 
dacă bărbuţa şi diamantul acela ridicol din ureche, care îi 
scânteia revoltător în lumina orbitoare, îi dădeau un aer 
frivol. Strânse iar din buze. 

- Asta e o mănăstire, îi aminti. Una cu anumite reguli şi 
multă bună-cuviinţă, lucru pe care-l ştiţi cu siguranţă. Am 
mai avut această discuţie. 

- Mai aveţi corespondenţa primită de la ea? 

- Ultima dată mi-a trimis o felicitare de Crăciun, dar nu 
mai ştiu 
dacă am păstrat-o, recunoscu ea. Veniţi cu mine în birou şi 
am s-o caut. Montoya o însoţi pe alee şi apoi pe coridoarele 
reci şi întunecoase până la biroul ei, unde o aşteptă să 
deschidă sertarul în care îşi păstra corespondenţa 
personală, un teanc jalnic de subţire. 

Stareţa se uită pe câteva plicuri şi găsi ce căuta, un plic 
alb cu o felicitare pe care era imaginea Sfintei Fecioare 
strângând la piept un prunc lisus superb, amândoi cu 
nimburi în jurul capetelor, iar la picioarele Mariei era un 
miel. Mesajul era un verset simplu din Biblie, iar după 
urarea „Pacea fie cu tine în această perioadă binecuvântată 
a anului" venea semnătura „Sora Lea“, cu scrisul ei cursiv, 
deprins la şcoala catolică. 

- Îmi puteţi da plicul şi felicitarea? întrebă detectivul. 
Primind un răspuns afirmativ, le puse pe amândouă într-o 
pungă de plastic, de parcă erau probe de mare importanţă. 

Se auzi un ciocănit la uşa deschisă şi îşi vâri capul 
înăuntru călugăriţa de la recepţie, cu părul ei albastru şi 
cârlionţat. 

- Îmi pare rău, maică stareță, dar e aici o persoană care 
vrea să vă vadă. Ah! Făcu ochii mari când îl văzu pe 
Montoya intrând cu stareţa pe uşiţa din spate. 


- Mulţumesc, Eileen. Aproape că am terminat de vorbit 
cu domnul detectiv Montoya. 

- Detectiv? Sprâncenele încărunţite i se îmbinară în 
spatele ochelarilor, făcând-o să arate ca o bufniţă. Dar omul 
care a venit zice că e... 

Colegul lui Montoya, tipul mai solid, îşi făcu apariţia din 
spatele lui Eileen. 

- E-n regulă, zise Charity, făcându-i semn să intre. Cred 
că trebuie să stau de vorbă cu amândoi detectivii. Eileen se 
dăduse deja deoparte să-i facă loc lui Bentz. Închide uşa, te 
rog, i se adresă Charity călugăriţei, după care le indică 
poliţiştilor cele două scaune din faţa biroului. Mă bucur că 
aţi venit amândoi, rosti ea, pregătită, în sfârşit, să-şi 
descarce sufletul. Vedeţi, nu v-am spus tot adevărul. 

- E ca şi cum nici nu aş fi cunoscut- o, spuse Valerie pe 
când intrau în mausoleu. Cizmele lui Slade răsunau pe 
pardoseala de marmură lucitoare. Ca întotdeauna când 
mergea acolo, lui Val îi era frig şi se înfiora, de parcă 
fantomele morţilor  bântuiau încă pe coridoarele 
monumentului cu tavane aflate la o înălţime de vreo şapte 
metri şi pereţii din piatră bine lustruită. Prin ferestrele 
înalte de la fiecare capăt al clădirii intra lumina naturală, 
uşor estompată în acea zi. Avea senzaţia că trecea printr-un 
lung tunel în zidurile căruia se adăposteau cei morţi. 

Urnele cu cenuşa părinţilor ei stăteau pecetluite în 
peretele din dreapta, alături de alte zeci înşiruite acolo. 
Gene Richard Renard şi soţia lui, Nadine Lynne Bates 
Renard, îşi găsiseră odihna veşnică într-o firidă din al 
cincilea rând de la capătul îndepărtat, aflată într-un perete 
de marmură cu vinişoare. 

Val îşi plimba degetele peste literele în relief, iar Slade se 
sprijinea de o scară înaltă care era folosită pentru a se 
ajunge la nişele de sus. Ea venise adesea după ce Îi 
muriseră părinţii, mai întâi tatăl, care suferise de cancer la 
gât, şi după nici doi ani mama, care făcuse un anevrism 
cerebral chiar după Crăciun, în acelaşi an în care Camille 
se hotărâse să stea un timp cu Val şi Slade în Texas, 


plecând apoi la mănăstire. Gene era aproape septuagenar 
când murise, dar Nadine, care era mult mai tânără ca el, se 
prăpădise la doar cincizeci şi opt de ani. Val se întreba 
uneori dacă anevrismul Nadinei nu fusese provocat de 
necazurile pe care le avusese cu fiicele ei, dar toţi doctorii 
cu care vorbise erau de altă părere. 

Doamne, prin ce încercări grele trecuseră cu toţii! 

Val alungă aceste amintiri triste şi îi spuse lui Slade: 

- Ştii, mi se pare că erau două femei în Camille. Sau... 
ceva de genul ăsta. 

- Avea personalitate multiplă? sugeră Slade, dar ea 
scutură din cap. 

- Nu, nu chiar. Am auzit că oamenii trăiesc mai multe 
vieţi, una în public, alta personală şi încă una intimă. Toţi o 
văd pe cea din public, familia şi prietenii apropiaţi fac parte 
din viaţa personală, dar mai există şi una tainică, pe care n- 
o cunoaşte decât cel în cauză. Viaţa secretă a lui Camille, 
despre asta vorbesc. 

- Cineva o cunoştea, preciză Slade, apropiindu-se de Val 
şi punându-i mâna pe umăr, un gest intim şi afectuos - o 
punte de comunicare între ei. 

- Da, trebuie să fie cineva. Fără îndoială, iubitul ei, 
bărbatul căruia Cammie îi spunea „Adoratul", oricine o fi 
fost el. Oare Frank O'Toole? Sau tipul misterios care o 
lăsase gravidă? 

Ce bine ar fi fost dacă sora ei i s-ar fi destăinuit. Să-i fi 
spus lui Val de celălalt bărbat din viaţa ei. Poate ea credea 
că tatăl copilului era Frank. 

Oftând, Val cercetă inscripţia funerară a părinţilor ei. 
Gene şi Nadine, nume care rimau. Era o glumă a lor; tatăl 
ei se jurase că, dacă ea şi Camille nu ar fi fost deja 
botezate, ei i-ar fi dat numele de Valdine, iar pe sora ei ar fi 
botezat-o Camdeen. Le făcea cu ochiul când spunea asta, 
iar Val îşi dădea ochii peste cap. 

Fuseseră părinţi buni. Gene era sudor la căile ferate şi 
Nadine suplinitoare la o şcoală publică, dar îşi înscriseseră 


fetele la St. Timothy. 

- Nu-i deloc rău să faci şi un pic de religie pe lângă scris 
şi citit, nu? spunea Gene, de obicei la o sticlă de bere, în 
faţa televizorului. 

Dar cei doi soţi făcuseră un schimb de priviri 
semnificative. Într-o zi, fără să vrea, Val asistase la o 
discuţie aprinsă. Mergea repede pe hol, ajunsese în capul 
scărilor, când auzise vocile părinţilor venind din dormitorul 
lor, a cărui uşă era întredeschisă. 

- Nu putem rămâne în urmă cu plata taxelor şcolare! îi 
şoptea Nadine cu asprime. Minionă şi slabă, aproape piele 
şi os, era însă o femeie puternică şi avea convingeri la fel 
de neclintite ca şi credinţa ei. 

- Nu este nici o problemă. A fost o încurcătură. Mă ocup 
eu. Cu doisprezece ani mai în vârstă decât soţia lui, Gene 
Renard era şi cu vreo treizeci de centimetri mai înalt, avea 
smocuri de păr cărunt în jurul cheliei destul de mari şi 
mirosea mereu a tutun şi a fum de ţigară. 

Auzind vorbele mamei sale, Val se oprise din mers, cu 
mâna pe stâlpul scării şi cu privirea pironită asupra uşii 
întredeschise. Din locul în care era, vedea oglinda cea mare 
a mamei sale şi imaginea reflectată a tatălui ei, dându-şi jos 
salopeta murdară de lucru. Îi venea să plece de acolo, dar 
nu putea. 

- Uite ce e, Gene, i-am promis lui Mary, bine? Şcoală 
particulară. Catolică. Aşa că n-avem ce face. 

Picioarele lui erau albe, dar musculoase, iar şortul de pe 
el era negru ca tăciunele. Pe timpuri un bărbat atletic, care 
făcuse acum un pic de burtă, Gene era cât pe ce să-şi 
scoată şortul. Ea roşise când îl văzuse; apoi, când li se 
încrucişară privirile, Val coborâse în fugă scările. 

Nici unul din ei nu vorbise niciodată de acea scenă. Val 
îşi dădu seama de un lucru ciudat: de câte ori venise la 
cimitir, nu se dusese nici măcar o dată la mormintele 
părinţilor ei biologici, acei doi oameni despre care mai avea 
doar amintiri vagi. Unde naiba erau înmormântați? Femeia 


care le fusese prietenă, care le dusese probabil pe Val şi 
Camille la orfelinat, ar fi putut să ştie. Văzu din nou cu 
ochii minţii chipul plăcut al acelei femei, dar numele ei... 
Nu era oare Thea? Nu... dar era sau fusese măritată şi pe 
tipul acela îl chema... Ah, fir-ar! Steve... nu! Stanley! Ăsta 
era numele. Stanley O'Malley! 

- Hai să plecăm de-aici, zise ea, neştiind prea bine de ce 
îl adusese pe Slade acolo, de ce simţise aşa o nevoie 
imperioasă să atingă locul de veci al celor care o 
crescuseră. Se părea că şi ei aveau nişte secrete pe care le 
duseseră în mormânt. 

- Şi unde să mergem? 

Trecură prin poarta mare de sticlă, ieşind în lumina 
puternică a soarelui de după-amiază. Aerul era îmbâcsit, 
cerul de un albastru intens şi strălucitor, iar ei o luară spre 
parcare pe aleea din cărămizi ce străbătea covorul verde al 
pajiştii. 

- Mai întâi vreau să merg la bibliotecă şi la sediul ziarului 
local, să răsfoiesc publicaţiile vechi, să văd ce pot afla de 
pe internet. Cred că e timpul să o găsesc pe acea 
„prietenă" a familiei. Probabil că o cheamă O'Malley. Se 
pare că ea e femeia care a avut grijă de noi după ce părinţii 
noştri biologici au fost ucişi. Aş vrea să aud ce are ea de 
spus despre asta. 

- Bine. 

Val descuie maşina, iar soţul ei se instală pe locul de 
lângă şofer. 

- Pe urmă trebuie să mă întorc la Briarstone şi să mă uit 
prin podul de deasupra garajului, spuse ea, gândindu- se 
pentru prima oare la cutiile pe care le lăsase sora ei acolo 
pe când intra în căldura sufocantă din Subaru. Porni 
motorul, apoi cobori repede toate geamurile. Când s-a dus 
Camille la mănăstire, mi-a lăsat în grijă toate lucrurile ei. 
Eu nu am vrut să i le ţin, pentru că nu ne înţelegeam prea 
bine, dar am cedat până la urmă, când mi-a spus că mă va 
scăpa de ele cât de curând, că o să le dea pe toate de 


pomană sau aşa ceva, dar după ce le sortează. leşi din 
parcare şi intră în trafic, îndreptându-se spre autostradă în 
direcţia Pontchartrain. Mi s-a părut ciudat pe atunci, nu 
ştiam dacă va mai pleca vreodată de la mănăstire pentru o 
treabă aşa de neînsemnată, dar ea şi-a urcat cutiile în pod 
şi nimeni nu s-a atins de ele până acum. Îi aruncă o privire 
lui Slade. Te bagi? 

- Sigur. El schiţă un zâmbet. Va fi ca la Crăciun. 

- Chiar aşa, aprobă ea, fără urmă de zâmbet. Foarte 
asemănător. 


Aşezaţi pe două dintre cele mai inconfortabile scaune din 
lume, Montoya şi Bentz ascultau mărturisirea maicii 
stareţe. Montoya o urmărea cum se preschimba dintr-o 
cloşcă ocrotitoare şi reţinută într-o penitentă, o femeie deja 
în vârstă, care îşi pierdea încet controlul asupra fortăreței 
spirituale în care se baricadase. 

- Probabil că nu ar trebui să vorbesc cu voi în absenţa 
unui avocat de la arhidieceză sau a altei autorităţi care să 
fie martoră la ce vă spun, cred că e o greşeală. Bineînţeles 
că părintele Paul nu ar fi de acord, dar ne contrazicem 
adesea şi... şi sunt convinsă că uneori e important să faci 
cum îţi dictează conştiinţa. Cred în reguli, disciplină şi 
ierarhie, dar câteodată... ei bine, aşa cum v-am mai spus, 
oricâtă încredere aş avea în autorităţi, liberul-arbitru îmi 
îngăduie să mă rog, să-i cer sfatul părintelui şi apoi să 
procedez cum consider eu că e mai bine. Ştiu că în prezent 
planează unele suspiciuni asupra bisericii, dar se uită o 
sumedenie de fapte bune. Aici îi ajutăm pe cei bolnavi şi 
flămânzi, le oferim sfaturi, îndrumare şi iubire creştinească. 
Ştiaţi că St. Ursuline dăinuie în acest oraş de la începutul 
secolului al XXIII-lea şi s-a îngrijit de populaţia măcinată de 
boli a întregii localităţi abia întemeiate? Cred că prima 
farmacistă din Statele Unite a fost o maică de la St. 
Ursuline. De asemenea, multe din călugărițele de acolo s- 
au ocupat de educaţia fetelor şi... O, n-are nici un rost să vă 


spun istoria mănăstiri- lor şi să vă fac dovada meritelor 
noastre. Le cunoaşteţi deja. Dar, odată cu binele, apare şi 
posibilitatea de a face rău, aşa bănuiesc. 

Pentru o persoană aşa de inflexibilă, se gândi Montoya, 
era uimitor că recunoştea toate acestea. Ridurile fine de pe 
faţă parcă i se adânciseră, şi nu se mai ţinea atât de 
dreaptă ca de obicei. 

- Dumnezeu nu vrea să vorbesc prin gura avocaţilor. Ştiu 
bine că biserica, pe care o iubesc din toată inima, a fost 
discreditată în ultimii ani. Au ieşit la iveală fapte 
revoltătoare. Încruntarea sprâncenelor cărunte îi dădea o 
expresie de consternare şi tristeţe. Dar toate acestea sunt 
opera Satanei, pe când noi îl slujim aici pe Dumnezeu, aşa 
că vreau să vă spun adevărul înainte să mai păţească ceva 
vreuna din novicele mele. Charity se ridică şi se duse la 
fereastră, de unde se uită în curtea interioară. Mă întrebaţi 
de sora Lea, şi nu mă miră, reluă ea. Ştiam că o să fie 
pomenit şi numele ei la un moment dat. 

- De ce? o întrebă Bentz. 

- Pentru că şi ea a fost îndrăgostită de părintele O'Toole. 
Charity oftă fără să deschidă gura. Majoritatea fetelor care 
vin aici sunt doar nişte copile. Sunt tinere, pline de viaţă, 


de joie de vivre şi de credință. Sunt adesea naive şi zăpăcite, 
unele chiar rebele, dar au inimă bună, vor să-l slujească pe 
Dumnezeu şi vin aici să înveţe cum s-o facă. Da, sunt 
severă cu ele. Au nevoie de îndrumare şi disciplină, însă 
până la urmă pot fi educate în aşa fel încât să ajungă 
adevăraţi îngeri pe pământ. Dar ascultați ce vă spun în 
continuare. Problema e că sunt femei şi, ca atare, 
impresionabile. Au hormoni şi visuri, iar multe sunt 
romantice, au dorurile tinereţii... Îşi scoase o mână din 
buzunarul veşmântului şi şi-o flutură, de parcă ar fi vrut să 
alunge orice alte vorbe uşuratice pe care le-ar fi putut rosti. 
Oricum, am văzut că sora Lea păşea pe un teren minat 
îndrăgostindu-se de părintele O'Toole. E chipeş, pasional şi 


viril. Îi aruncă o privire lui Montoya. Aşa cum v-am zis, 
călugărițele, chiar şi cele bătrâne, sunt femei. Totuşi, ne 
străduim să nu fim ca celelalte. Îşi drese glasul, vârându-şi 
iar mâna în faldurile rasei negre. Nu am fost eu singura 
care şi-a dat seama... ăãāăã... de atracţia dintre ei. Le-am 
auzit pe călugărițele mai tinere vorbind, iar părintele 
Frank... ei bine, aşa cum maicile sunt femei, el e bărbat. 
Era o situaţie delicată. Am discutat cu Lea. De fapt, ea a 
venit la mine şi, cu toate că n-a vrut să vorbească despre ce 
se întâmplase între ea şi părintele Frank, a fost de acord să 
părăsească mănăstirea, dar numai în condiţiile impuse de 
ea. Îşi pierduse încrederea în sine şi nu mai era sigură că 
dorea să fie călugăriţă. Am lăsat-o să plece. 

- Şi n-aţi mai păstrat legătura cu ea? întrebă Bentz. 

Femeia în vârstă se întoarse spre el şi îl săgetă cu o 
privire în stare să pătrundă şi prin piatră. 

- Nu, domnule detectiv. Am rugat-o să mă anunţe când se 
stabileşte undeva şi am primit o carte poştală în care 
spunea că pleacă din sânul bisericii... Poate că o găsesc şi 
pe aceea. Se duse din nou la fişetul cu documente şi căută 
prin nişte hârtii până găsi ce îi trebuia. Îi dădu lui Bentz o 
ilustrată din San Francisco, înfăţişând Catedrala St. Paul, 
ale cărei turle gemene străpungeau ceața. Pe verso, Lea 
scria că abia ajunsese acolo, că era „emoţionată" să se afle 
în „metropolă" şi că se mai frământa încă, neştiind ce cale 
să aleagă. 

- Putem s-o luăm? o rugă Montoya. 

Ea dădu din cap aprobator. 

- Desigur. 

- Aţi vorbit cu vreun membru al familiei ei? se interesă 
Bentz în timp ce Montoya punea cu grijă ilustrata în punga 
de plastic pentru probe, alături de felicitarea de Crăciun. 

- Nu, rosti sora Charity cu tristeţe. Părinţii Leei erau 
divorţaţi. Mama ei murise cu câţiva ani în urmă, cred că 
într-un accident de maşină, iar Lea şi tatăl ei nu mai erau în 
relaţii apropiate. El se recăsătorise la scurt timp după 


divorţ şi plecase din ţară. Fruntea i se încreţi sub văl. Da, 
aşa cred. Poate în Mexic? 

- Nu avea fraţi sau surori? 

- Nu, aveam impresia că ştiţi. Părea mirată cu adevarat. 
Sora Lea era 
singurul lor copil, adoptat cu mult timp în urmă. 

Montoya se încordă. Simţea că i se pune sângele în 
mişcare, că un val de adrenalină îi pătrunde în vene, 
deoarece acum ştia că găsise un indiciu important în acest 
caz. 

- De la St. Elsinore? întrebă Bentz. 

- Desigur. Stareţa se purta de parcă era un lucru de la 
sine înţeles. Cele mai multe fete care vin la noi sunt de la 
St. Elsinore, se simt ca nişte surori şi pentru că au crescut 
în acelaşi loc, la orfelinat. Îi tremura puţin un colţ al gurii. 
Ca şi mine. 

Montoya vru să se asigure că auzise bine. 

- Aţi fost adoptată de la St. Elsinore? 

Ea zâmbi forţat. 

- Nu, n-am fost niciodată adoptată, dar fratele meu, da. 
Oftă cu tristeţe. Am crescut la orfelinat, ca multe dintre 
noi. Copiii mai mari îşi găsesc foarte greu părinţi adoptivi, 
ştiţi cum e. Mi se rupe inima că se închide... 

Pulsul lui Montoya o luă razna. 

- Sora Camille era adoptată de la St. Elsinore, nu? Citise 
asta în însemnările pe care le făcuse. 

- Da, încuviinţă maica stareță. 

- Dar Asteria provine dintr-o familie numeroasă din 
Birmingham. 

- Nu, domnule detectiv. Maica superioară părea 
cufundată în gânduri. A fost adoptată de la St. Elsinore. În 
zâmbetul ei, mâhnirea se îmbina cu un pic de ironie. A fost 
un caz din acelea în care soţii se străduiau de mult timp să 
facă un copil, dar nu reuşiseră, aşa că au adoptat-o pe 
Asteria, iar doamna McClellan, cred că o chema Colleen, 
din câte îmi amintesc, a născut un copil după douăsprezece 


luni de la adopţie. Pe urmă, fraţii şi surorile Asteriei au 
apărut la intervale destul de regulate. 

- Nici un altul n-a fost adoptat? 

- Din câte ştiu eu, nu. 

Lui Montoya îi lucra mintea febril. Era posibil să fie asta? 
Legătura pe care o căutau? Era oare vorba mai degrabă de 
orfelinatul St. Elsinore decât de mănăstirea St. Marguerite? 

- Ne puteţi da o listă cu toate călugărițele de aici care au 
venit de la St. Elsinore? o rugă pe maica superioară. 

- Da, cred... că da. Deşi ne amestecăm în viaţa lor 
personală. 

- E destul de uşor să aflăm din registrele stării civile, 
preciză Bentz, iar ea dădu din cap. 

- Bine. Dar lăsaţi-mă să vorbesc mai întâi cu femeile şi să 
vă dau lista pe urmă. 

- Ar mai fi ceva, spuse Montoya. A fost şi sora Asteria 
încurcată cu părintele O”Ioole? 

- Ce? O, nu! Aceasta e o mănăstire, domnule detectiv, şi, 
cu toate că... da, au fost unele... ei bine, fapte nechibzuite, 
aici nu înfloreşte dragostea. Noi toţi, preoţii, călugărițele, 
novicele, am făcut jurământ de castitate şi, înainte să mă 
întrerupeţi, vă spun că ştiu ce era între sora Camille şi 
părintele O'Toole şi că, desigur, recunosc că sora Lea a 
fost... tentată, ca şi părintele O'Toole, dar nu şi sora 
Asteria... Însă vocea i se stinse. Maica îşi luă o clipă ochii 
de la detectivi, aţintindu-şi-i undeva în depărtare. O sclipire 
trecătoare de tăgadă i se ivi în ochi. Poate că au flirtat un 
pic sau şi-a făcut Asteria iluzii, aşa cred, dar n-a fost nimic 
serios, vă asigur. 

Montoya încuviinţă în tăcere, deşi nu era prea convins. 
Trebuia să-i pună o întrebare care nu-i dădea pace de mai 
mult timp. 

- Pe corpul surorii Camille s-au găsit nişte semne ciudate, 
zise el, încercând marea cu degetul. Trupul bătrânei 
călugăriţe se încordă puţin sub veşminte, dar femeia nu 


spuse nimic, aşteptând ca el să-şi continue ideea. Nişte 
semne orizontale pe spate, explică detectivul. 

- Ca şi cum ar fi fost biciuită, adăugă Bentz, iar 
preacuvioasa maică şopti ceva foarte încet. 

- Pardon? zise Montoya. 

Călugăriţa închise ochii o clipă; când îi deschise din nou, 
erau limpezi şi atenţi în spatele lentilelor. Îl scrută pe 
Montoya întocmai ca un entomolog care disecă o nouă 
specie de insectă. 

- Câteodată, domnule detectiv, când o păcătoasă se 
căieşte sincer, îşi administrează singură o pedeapsă fizică, 
pentru a-şi limpezi mintea şi a se purifica. Deşi nu eo 
metodă pe care o recomand, ştiu că se practică aici. 

- Nu o recomandaţi sau impuneţi, dar o toleraţi? conchise 
Bentz, încruntându-se. 

- Cred că fiecare dintre noi are dreptul să decidă cum să 
facă penitenţă. E o chestiune între om şi Dumnezeu. 

- Sora Camille practica autoflagelarea? 

- Nu ştiu sigur. Aşa cum v-am spus, există unele practici 
care pot părea arhaice, cum ar fi mortificarea corpului, dar 
vă asigur, domnilor detectivi, că nu sunt adoptate de multe 
din noi, nici măcar încercate. Au unele asemenea obiceiuri? 
Dădu încet din cap. Bănuiesc. Nu ştiu sigur, dar v-am mai 
spus că sora Camille era un suflet chinuit. Îşi drese glasul, 
scoase dintr-un sertar o legătură impresionantă de chei şi 
adăugă: Acum vă rog să veniţi cu mine, vreau să vă arăt 
ceva. 

Le făcu semn să se ridice, iar ei o urmară printr-o uşă 
secretă pe un coridor ce ducea la o scară. Mergând repede 
şi ţinându-se de balustradă, Charity îi conduse la etajul al 
treilea până în faţa uşiţei ce se deschidea în podul plin de 
praf şi igrasie. Aprinse o lanternă cu lumină slabă, îşi ridică 
poalele şi intră, strecurându-se printre pupitre vechi şi 
lămpi prăfuite, sfeşnice şi pătuţuri, diverse alte obiecte şi 
rame de tablouri. 


Pe jos erau împrăştiate curse de şoareci, iar pânzele 
de păianjen 
acopereau cele câteva lucarne prin care pătrundea o 
lumină difuză. La capătul culoarului murdar mai era o uşă 
prin care se ajungea la grinzile înclinate. Maica superioară 
se opri în faţa acesteia, îşi plimbă mâna pe lemnul putred, 
apoi găsi o cheie de pe inelul cel mare şi o vâri în broască. 
Cu un pocnet, însoţit de zăngănitul celorlalte chei, 
încuietoarea se deschise şi bătrâna apăsă pe clanţă. 
Scârţâind parcă în semn de protest, uşa se dădu la o parte 
lăsând vederii o încăpere goală şi întunecoasă. 

Maica stareță pătrunse înăuntru. Dea lungul cămăruţei 
se înşirau cuie de lemn. De o bară erau atârnate haine 
învelite în folie de plastic şi puse pe umeraşe de sârmă. 

Lui Montoya i se păru că toate erau veşminte din 
vechime - sutane, stihare, casule, rase călugăreşti, mantii şi 
alte piese pe care nu le cunoştea; toate în saci de plastic. 
Cealaltă bară era goală. 

Charity se uita tocmai la aceasta, de care nu era atârnat 
nimic, şi scutura din cap. 

- Dar n-aveau cum să dispară, nu se poate, şopti ea, 
făcându-şi semnul crucii. 

- Ce anume? întrebă Montoya, cuprins de emoție. 

- Rochiile de mireasă. Astea lipsesc. Toate. Dădu din cap 
îngrijorată şi evident mâhnită, apoi se întoarse spre 
veşmintele din încăpere şi începu să scotocească prin sacii 
de plastic. De asta mi-era teamă, recunoscu ea, dând la o 
parte o haină după alta, făcând să se frece cu zgomot 
cârligele umeraşelor de bara metalică. Se uită cu atenţie 
sub fiecare folie, de parcă se aştepta să apară rochiile, apoi 
scoase sacii care o deranjau. Din ce în ce mai repede, 
veşmintele treceau pe sub ochii ei unul după celălalt. 

- Vă referiţi la rochii ca acelea pe care le purtau 
victimele? se interesă Bentz. 

Ea îi aruncă o privire dispreţuitoare. 


- Bineînţeles! E vorba de rochiile de mireasă purtate la 
ceremonia prin care novicele devin miresele lui Hristos. N- 
am mai folosit aceste veşminte deosebite de foarte mult 
timp. Erau depozitate aici de ani de zile. Cred că lumea a şi 
uitat de ele. Reveni la căutările ei. 

Un fermoar. Alt sac deschis, apoi îl desfăcu pe următorul 
cu mişcări rapide. Hârşti! Încă unul. Hârşti! Hârşti! Două 
veşminte zburară care încotro şi nu mai rămase nici unul. 

- Erau toate aici. Ajunsese la capătul cuierului şi 
începuse să intre în panică; un muşchi de sub ochi îi 
zvâcnea la marginea vălului. 

leşind cu spatele din cămăruţa pentru haine, dădu la o 
parte o masă veche pe rotile care scârţâiau, apoi cercetă 
obiectele acoperite cu pânză. 

- Câte erau? întrebă Montoya, simțind un gol în stomac. 

- O duzină, spuse ea repede, roşind ca sfecla. 

- Asta era înainte sau după ce au fost găsite cadavrele? 

- Sigur că după aceea! 

- Când aţi observat că lipsesc? 

- Ieri erau aici... Închise ochii cu atâta putere, că i se 
încleştă maxilarul. Şi mâinile i se făcură pumn cu aceeaşi 
forţă, una strângându-se pe legătura de chei. Ieri am trecut 
pe aici şi erau unsprezece rochii agăţate pe umeraşe. 
Deschizând ochii, arătă cu degetul ei lung bara cea goală. 
Unsprezece. Ultimul cuvânt îl rostise mult mai încet. Doar 
unsprezece erau, şi acum au dispărut toate. 

- Doar unsprezece? repetă Bentz. 

- Da. Îşi făcu semnul crucii. Dar îmi amintesc că trebuiau 
să fie douăsprezece. Mi-am verificat registrul şi ieri lipsea 
una. 

Montoya simţi trecându-i prin corp un fior la fel de 
îngheţat ca vântul din nord. 

- Înseamnă că sora Camille o purta pe a douăsprezecea. 

- Da. 

- Şi maica Asteria pe a unsprezecea, completă Bentz, 
întâlnind privirea partenerului său. Asta înseamnă că au 


rămas zece. 

- Zece rochii, adică încă zece victime? 

- O, rogu-te, Doamne, nu! bolborosi Charity, dar Montoya 
observă că se gândise şi ea la asta; el nu făcuse decât să-i 
confirme temerile. 

- Ne trebuie lista aceea cu nume, spuse el. Cu toate 
fetele orfane trimise aici de la St. Elsinore. 

- Dar şi una cu maicile care sunt acum acolo. Unele se 
ocupă de copii, altele îngrijesc bolnavi la spital, nu? i se 
adresă Bentz stareţei, care, în căldura sufocantă din pod, 
îşi tot pipăia nervoasă crucea de la gât. 

- Da, da, desigur, zise ea, încă vizibil şocată. Apoi adăugă 
mai energic decât se aşteptase detectivul: Vă aduc imediat 
tot ce aveţi nevoie. Clipi şi îşi trase nasul, de parcă îi 
veneau lacrimi în ochi. Oare de furie? O furie îndreptăţită? 
Sau pentru că se ştia vinovată? Cine putea şti? Şi conta 
oare? Haideţi cu mine, rosti cu hotărâre sora Charity. Îşi 
regăsise atitudinea rigidă, strângând din buze cu aceeaşi 
hotărâre neclintită. Dacă părintele Paul îmi face necazuri 
sau aduce vorba de respectarea legilor, am să-i zic să se 
certe cu Dumnezeu! 


capitolul 37 


Slade şi Valerie avură nevoie de întreaga după-amiază ca 
să aducă jos cutiile din pod. Umbrele se întindeau 
împrejurul casei Briarstone, noaptea se apropia cu paşi 
repezi. 

Ziua se terminase. Val trebuise să se ocupe de nişte 
hârţogăraie pentru han care nu mai putea fi amânată, iar 
Slade îşi sunase fraţii, inspectase ferma, apoi desfundase 
sistemul de stropire şi se ocupase de vechiul laptop al soţiei 
sale, devirusându-l, mărindu-i memoria şi viteza de operare 


şi ştergând unele fişiere cu permisiunea ei. La sfârşit, Val 
căutase diferite informaţii pe internet şi găsise mai mulţi 
O'Malley în cartea de telefon, încercând să afle ceva şi 
despre misterioasa lui nevastă, dar nu avusese noroc. 

În tot acest timp, gândurile îi rămăseseră concentrate la 
derutantul jurnal al lui Camille - la imaginile pe care le 
evoca şi la mesajele încifrate pe care doar autoarea le 
pricepea. Care poate nu reprezentau nimic. Totuşi, îi 
veneau mereu în minte, o frământau şi o obsedau. 

Tocmai închisese telefonul după ce vorbise cu o femeie 
care îşi ceruse mii de scuze că trebuia să renunţe la 
călătoria în New Orleans şi la rezervarea de la Briarstone 
din acel weekend, deoarece soţul ei fusese dus de urgenţă 
la spital pentru a fi operat la vezica biliară. 

În ultimul ceas, Val lucrase la laptopul pus pe măsuţa de 
lângă bucătărie. O adiere caldă de vânt văratic trecea prin 
uşa cu plasă, iar Bo, scheunând ciudat în somn, ca de obicei 
când visa, era alături, pe verandă. 

- Acum o să aibă o viteză mult mai mare, zise Slade 
punând la loc şuruburile de la computer. 

- De unde ştii să faci toate astea? îl întrebă ea făcând un 
gest spre laptop. 

- Ce? 

- Să repari afurisitul ăsta de aparat, să-i măreşti 
memoria, toate. 

El îi zâmbi nepăsător şi amuzat. 

- Nu crezi că am avut computere la fermă, nu? 

- Păi, nu ştiu, dar... 

- Ţi-am zis că până şi Bad Luck este în secolul XXI, nu? Şi 
am fost ani buni un tocilar care n-a ieşit din camera lui, o 
tachină el, ridicându-şi privirea de pe ecran. Îşi împinse 
scaunul şi se ridică, întinzându-şi braţele până aproape de 
tavan în timp ce îşi asculta şira spinării trosnind. 

- Chiar aşa? Val încerca să nu observe că i se ridicase 
cămaşa, lăsându-i la vedere muşchii tari, fără strop de 


grăsime, de pe abdomen, şi începutul porțiunii de păr 
negru ce se prelungea sub betelia blugilor săi. 

- Nu-ţi aminteşti? Slade îi aruncă o privire, înălţând 
semnificativ o sprânceană. 

- Ce, că îţi plăcea tehnologia de ultimă oră? Nu. 

- Am spus că „nu ieşeam din camera mea“. 

Ea îşi dădu ochii peste cap. 

- Deci e adevărat. Soţia află ultima. 

„Soţia' a apărut mult mai târziu, îi aminti el, 
împunsătura lui fiind la fel de ascuţită ca tăişul cutterului 
pe care voia ea să-l folosească pentru a tăia banda adezivă 
cu care avea să sigileze cele cinci cutii găsite în podul de 
deasupra garajului neîncăpător. 

Problemele lor personale pluteau în aer. Căsnicia. 
Divorțul iminent. Nu voia să se gândească deloc la asta, nu 
acum. 

- Deci eşti un cowboy care a ajuns un geniu al 
informaticii? 

- Mda, rosti el tărăgănat, învârtind şurubelniţa ca pe un 
pistol cu şase gloanţe, apoi vârând-o în buzunarul de la 
blugi. Aici, la ranch-ul BS - iar acest BS este de la 
Briarstone, nu ştiai -, ne pricepem la toate. De la moşitul 
vacilor la reparatul computerelor. Zâmbetul cel parşiv, 
categoric sexy, i se lăţi pe faţă. 

- BS se potriveşte, spuse Val, şi râse pentru prima oară 
de foarte mult timp. Îşi aducea aminte de ce se îndrăgostise 
atât de repede şi nebuneşte de el. „O, Slade, se gândi pe 
neaşteptate, dacă am putea lua totul de la capăt - să uităm 
trecutul!" 

Îşi dădea seama că nu încetase niciodată să-l iubească. 

I se tâie respiraţia pentru o clipă. Ce proastă era! 

„Nu te poţi întoarce niciodată de unde ai plecat." Oare 
învăţătura din bătrâni nu era corectă? Zâmbetul i se şterse 
de pe faţă când se gândi la toţi acei ani anoşti care o 
aşteptau în viitor. Părinţii şi sora îi muriseră, iar actele de 


divorţ aveau să-i transforme soţul într-o simplă amintire. O, 
nu, devenea de un sentimentalism penibil. 

Era o proastă! Îşi simţea obrajii arzând şi se rugă din tot 
sufletul ca Slade să nu-i observe frământările. 

- Să vedem ce părere ai. Slade puse laptopul pe birou. 
Era acum atât de aproape de ea, că îi simţea în nări mirosul 
de after-shave, care îi amintea de dimineţile când zăbovea 
în pat, iar acel parfum rămânea impregnat în perne mult 
timp după ce se trezise el să hrănească animalele. 
Enervată, alungă amintirea deranjantă. Stătea oblic, 
aproape atingându-i spatele cu umărul, având capul la 
acelaşi nivel cu al ei când apăsa pe câteva butoane de la 
tastatură. Ar fi bine să încerci ceva, îi recomandă el. 

- Ce anume? 

O privi cu coada ochiului. 

- Păi, mă gândeam la un nou program pe computer, dar 
dacă tu ai alte idei... Vocea îi era joasă şi sugestivă. 

- În visele tale urâte, văcarule. 

- Şi ale tale, pot să pun pariu. 

- Nu vreau să vorbesc despre asta cu tine! Părea dură, 
dar de fapt, se topea de dorul lui. 

El râse încet. Batjocoritor. De parcă îi citea gândurile. Val 
întoarse capul şi în faţa ochilor îi apărură catarama de la 
curea şi şliţul decolorat al blugilor, uşor rotunjit. 

O, Doamne! Era şi el excitat? Nu era bine. Deloc! Îşi 
mută imediat atenţia la ecranul computerului. 

- Bine, frumosule, îi spuse, regretând că îi tremura vocea. 
Arată-mi ce poţi! Urmă o tăcere apăsătoare, timp în care ea 
simţi că-i luau foc obrajii. Ce ticălos poţi să fii! murmură. 

- Şi ţie îţi place la nebunie. Râse din toată inima, cu 
acelaşi timbru 
profund ca întotdeauna. 

- Doamne, ce orgoliu! Ignorându-i buna dispoziţie şi 
umflătura din blugi, se întinse după mouse şi, din câteva 
clicuri, găsi programul pentru rezervări de camere. Să văd 


dacă pot anula rezervarea soţilor Miller pentru weekend. 
Şi-l alungă din minte pe Slade şi începu să lucreze. 

- Mă aţâţi, nevastă, zise el. 

„Şi tu pe mine." 

- Gândeşti întotdeauna cu... Ei, nu contează. 

- Ai vrut să spui cu „inima', nu? 

- Da, chiar aşa, glumi Val. 

El se aplecă şi îi şopti la ureche: 

- Ai dreptate. Aşa fac. 

Îi simţea pe piele răsuflarea caldă. Ispititoare. După o 
clipă, o atinse cu buzele pe gât, şi Val, străbătută de un fior, 
simţi o furnicătură înăuntrul ei, în zona inghinală, acel 
dulce tremur care însemna întotdeauna că dorea să facă 
sex şi era doar începutul freamătului de apoi. 

Dăduse de necaz. Dacă întorcea capul, avea s-o sărute. Şi 
de acolo... O, Doamne Sfinte... 

- Nu cred că e o idee bună. 

- Ai dreptate. 

- Slade... Val închise ochii. Nu face asta! 

Întoarse totuşi capul şi îi simţi buzele pe ale ei, dar nu o 
sărută, nu-şi apăsă cu pasiune gura pe a ei. Nerăbdătoare, 
deschise ochii şi îl văzu privind-o fix, cu pupilele mărite de 
dorinţă şi irisurile albastre atât de îngustate, că abia se mai 
zăreau. Fiind atât de aproape de porii din pielea lui, de 
ţepii din barba care începuse să-i crească, mirosul de after- 
shave şi senzualitate era aproape palpabil. 

Înghiţi puţina salivă rămasă în gura ei uscată ca Marele 
Canion în luna august. 

Slade se trase încet de lângă ea. 

- Ştii, Val, îi spuse într-o şoaptă abia audibilă, cu o 
expresie serioasă şi solemnă. N-aş fi putut niciodată să te 
înşel. Niciodată. 

Ochii ei se umplură de lacrimi. 

- Nu cu sora ta, Camille. Cu nimeni. Lui Val i se pusese 
un nod în gât şi făcea eforturi să nu izbucnească în plâns. 
Am fost tentat. Măiculiţă, ce tentat am fost. Dar nu merita. 


Scoase un oftat prelung. Nimic n-avea sens. Pentru că 
ştiam că am să te pierd. Dacă m-aş fi culcat cu ea, nu ar fi 
fost vorba decât de sex. Poate sex de calitate. Dar cu tine. 
Se uită în altă parte, la uşa în pragul căreia stătea Bo, de 
cealaltă parte a ecranului. Ei bine, ştii cum a fost. Amândoi 
ştim. 

- O, Doamne, Slade... Pe obraz i se scurse o lacrimă pe 
care şi-o şterse cu dosul palmei. Nu putea să facă asta 
acum. Suferea încă prea mult. Moartea lui Camille - nu, 
asasinarea ei -, descoperirea faptului că părinţii îi 
ascunseseră amănunte esenţiale despre originea ei, că 
întreaga ei viaţă era clădită pe minciună, şi acum 
întoarcerea lui Slade - toate erau prea mult pentru ea. 

„Adună-te! Fii tare! Nu te mai smiorcăi!" 

- Eu... cred c-ar trebui să ne uităm acum în cutii, 
murmură ea, luând cutterul şi ridicându-se de pe scaun. 
Încercând să-şi potolească bătăile puternice ale inimii, se 
îndreptă spre grămada de cutii pe care le aduseseră din 
garaj în living. 

Acoperite cu un strat subţire de praf, legate cu bandă 
adezivă şi etichetate, cele cinci cutii erau tot ce mai 
rămăsese din viaţa lui Camille. 

Evident, fata se descotorosise de majoritatea lucrurilor ei 
când se hotărâse să plece la mănăstire, iar aceste câteva 
cutii păreau o moştenire jalnică în comparaţie cu stilul 
excentric de viaţă al lui Camille. Val se puse în genunchi în 
faţa primei cutii şi citi cuvântul „dormitor" mâzgălit cu 
scrisul îndrăzneţ şi extravagant al surorii ei. 

- Cred c-ar fi bine să începem cu asta, spuse ea, tăind 
banda cu lama ascuţită a cutterului. 


În apartamentul ei, Constantina Rubino închise telefonul 
la care vorbise cu uşuratica ei fiică şi îşi strivi ţigara. De 
când Giovanna - pardon, Jean - îl luase pe jalnicul ei soţ de 
acum, al cincilea - nici mai mult, nici mai puţin - şi cel mai 
netrebnic dintr-un şir nesfârşit de bărbaţi de nimic, mai 


avea foarte puţin timp pentru o mamă care îmbătrânea şi 
suferea de artrită. Măcar ăsta avea ceva bani, sau aşa 
pretindea Giovanna, dar, din felul în care străluceau pe ea 
aurul şi diamantele la 

ultima ei vizită, probabil că spunea adevărul. Măcar de data 
asta. 

Din fericire îi avea pe Enzo şi Carlo, cei mai buni fii din 
lume, care nu-şi schimbaseră numele, deşi erau însuraţi cu 
protestante putred de bogate, care îi dăruiseră nepoţei, 
cinci în total, scumpii de ei! Era adevărat că Enzo divorțase 
şi se recăsătorise, dar cine l- ar fi putut condamna? Prima 
lui nevastă nu fusese decât o târfă de lux. Măcar de ar fi 
obţinut anularea căsătoriei. Constantina îşi făcea 
griji pentru viaţa de apoi a fiului său: dacă nu avea să fie 
primit în rai? Oftând, îşi făcu semnul crucii pe pieptul ei 
generos. 

Din păcate, Enzo şi soţia lui trăiau în gura aceea de iad 
numită New York, iar Carlo vindea proprietăţi în deşert, în 
Scottsdale, Arizona. Doar Giovanna - ei bine, orice nume 
purta acum, ingrata - locuia în apropiere. 

Cu un geamăt, doamna Rubino se ridică anevoie din 
fotoliul ei preferat şi, folosindu-se de cadrul cu care se 
deplasa, se îndreptă încet spre bucătărie, unde îi fierbea 
sosul. Şoldul afectat o durea, dar încerca să nu-l ia în 
seamă şi refuza să ia doctoriile prescrise de medic. Nu voia 
să devină dependentă de otrăvurile acelea. Mai lua din 
când în când câte un Aleve—, pe care îl dădea uneori pe gât 
cu un strop de vin, dar nimic mai mult. 

Tresărind de durerea care o săgetase, se opri lângă 
policioara şemineului electric pe care Carlo şi Misty - ce fel 
de nume mai era şi ăsta? - i-l trimiseseră de Crăciunul 
trecut. Pe etajera din material plastic - imitând la perfecţie 
lemnul de nuc - ţinea pozele scumpilor ei nepoți, cărora le 
zâmbi acum. Bineînţeles că mai era acolo şi fotografia din 
ziua nunţii cu preaiubitul ei Silvio, odihnească-se-n pace! 
Ea purta o rochie albă şi un văl din dantelă lucrată de 


mână, iar el - costumul de culoare închisă. Ochii lui erau 
căprui, catifelaţi şi luminoşi, iar mustaţa aranjată impecabil 
era neagră ca pana corbului. Îi atinse chipul şi îi spuse, în 
italiană desigur, cât de mult îl iubea: Io l’amo per sempre. 

Un singur soţ, o singură iubire, o singură căsnicie. 
Niciodată nu s-ar fi gândit la cinci. 

Văzu cu ochii minţii imaginea lui lisus, cu un nimb 
strălucitor în jurul capului, şi zâmbi, făcându-şi din nou 
cruce şi murmurând un scurt Ave Maria. Apoi îşi continuă 
drumul spre bucătărie - cu ajutorul cadrului -, ceea ce îi luă 
mai mult timp decât ar fi dorit. 

Închise aragazul şi se gândi la tânăra femeie care locuia 
la capătul coridorului. Da, era o târfă; era cât se poate de 
clar după numărul de bărbaţi care se perindau pe holul 
dintre apartamentele lor, dar Constantina începuse să 
creadă că femeia intenţiona să-şi schimbe viaţa. 

Altfel, de ce văzuse noaptea trecută, când o spiona, un 
preot ieşind din apartamentul ei? Era semn bun. Poate că 
femeia îşi dădea seama de păcatele ei. 

Dacă era aşa, Constantina se cuvenea să fie o vecină 
bună, s-o ajute să renunţe la viaţa ei destrăbălată. Da, 
poate trebuia să-i ofere prietenia ei. 

Fredonând o melodie, găsi un borcan cu capac şi îl umplu 
cu sos fierbinte. Era atât de bun, încât prietena ei, Donna- 
Marie Esposito, o tot bătea la cap în timpul nesfârşitelor 
partide de gin rummy să-l comercializeze, aşa cum făcea şi 
Paul Newman. Când Constantina remarcase roşind că nu 
avea nici banii, nici faima domnului Newman, Donna-Marie 
îi respinsese argumentele fluturându-şi mâna plinuţă, cu 
degetele încărcate de inele. 

- Şi ce? Sosul tău e mai bun decât toate celelate pe care 
le-am gustat, inclusiv acela al răposatei mele mătuşi, fie-i 
ţărâna uşoară. Îţi zic eu că nici Zia Rosalia şi nici domnul 
Newman nu se pot compara cu tine, scumpa mea prietenă. 
Stai puţin! Îşi ridicase braţele, de parcă ar fi primit un 
mesaj de la Dumnezeu Însuşi. Mâinile i se încleştaseră în 


jurul cărţilor de joc, inelele scânteindu-i în lumina 
răspândită de marele candelabru ce atârna de tavanul 
sufrageriei. Ţigara, un Camel fără filtru, îi tremura între 
buzele date cu ruj fucsia strălucitor. Ai puteai să-i zici 
„Sosul italian tradiţional al bunicii Rubino" şi să intri în 
competiţie cu Newman, fără supărare. Cine-i Newman 
ăsta? Sigur nu este din Italia. Ai putea să faci avere. 
Apropo, „gin", zisese ea şi îşi trântise cărţile pe masă. 

Cu un zâmbet satisfăcut, Constantina înşurubă capacul 
borcanului şi făcu o pauză să-şi aprindă altă ţigară. Se 
aşeză şi o fumă până la filtru - „cine nu risipeşte bani n-o să 
aibă lipsuri", le spunea mereu mama, fie-i ţărâna uşoară, 
celor nouă copii. Constantina avea să-şi amintească acest 
sfat până la moarte. Îşi stinse Salemul Light în scrumieră, 
se spălă pe mâini şi puse borcanul cu sos în coşul ataşat de 
cadru; apoi se duse încet la uşa din faţă. 

Îi luă ceva timp. Nu mai era tânără ca înainte, iar şoldul 
o chinuia îngrozitor, însă reuşi până la urmă să ajungă la 
apartamentul femeii ăleia - Grace o chema - de unde urla 
muzica. 

Ciocăni încet cu degetele ei butucănoase şi uşa se 
deschise. Nu era încuiată. Nu era de mirare că muzica - o 
melodie de succes, dar sigur nu a lui Sinatra - era dată aşa 
tare. Oare cum se numea stilul? Hip-hop? Ţâşti-bâşti? 
Tinerii din ziua de azi! 

Ce avea oare în cap fata aia să lase uşa deschisă într-un 
cartier ca al lor? 

- Bună! strigă Constantina. Bună, Gracie! Îşi aranjă 
cadrul şi intră în cameră. Ţi-am adus nişte sos de spaghete 
făcut de mine... Unde era oare? Încă în pat? Uşa 
dormitorului era deschisă, iar Constantina nu mai văzuse 
niciodată o femeie de moravuri uşoare la ea în budoar. Hei! 
strigă ea din nou, nevrând s-o sperie pe Grace ori s-o 
surprindă în timp ce se îmbrăca. Gracie? Îşi îndreptă cadrul 
spre uşă şi, transpirată de la efort, regretând că nu-şi luase 
cu ea pachetul de Salem, înaintă prin uşa deschisă. 


Se opri brusc văzând-o pe fată goală puşcă, întinsă pe 
pat. 

Corpul slăbuţ al lui Grace era de un cenuşiu livid, avea 
ochii deschişi, un pic ieşiţi din orbite, şi răni în jurul 
gâtului. Braţele şi picioarele îi erau răşchirate. Sânii îi 
atârnau într-o parte şi în alta, smocul de păr roşcat fusese 
tuns într-un model bizar. Dar era moartă. Moartă dea 
binelea. 

Îngrozită, Constantina scoase un țipăt mai puternic decât 
oricare altul din viaţa ei. Îţi sărea în ochi că fata fusese 
strangulată. Asasinată! Cineva o pedepsise pentru păcatele 
ei. 

„O, Sfântă Fecioară!" 

Făcu disperată semnul crucii cu degetele deformate, 
convinsă că Lucifer stătea la pândă, arătându-şi colții prin 
vreun ungher şi fiind gata s-o sfâşie cu ghearele lui. Inima îi 
bătea să-i spargă pieptul. Încercă să iasă din cameră. 
Repede! 

Pulsul îi gonea atât de nebuneşte, încât se temu de un 
infarct. Dându-se înapoi, o săgetă o durere groaznică prin 
şold. Demonul! Începuse s-o sfâşie! Speriată de moarte, 
văzu cu ochii minţii flăcările iadului şi vru s-o ia la fugă. Nu 
reuşi. Se împiedică. 

- Ajutor! Se împiedică din nou şi căzu pe spate. 

Buf! Capul i se izbi de podea. Cadrul se răsturnă. 
Borcanul cu sos de spaghete îi zbură din mână. Zdrang! Se 
lovi de perete. Se făcu ţăndări. Sosul cel roşu se scurse pe 
tapet. 

Constantina ţipă din nou, aproape acoperind muzica 
înfiorătoare, la un asemenea volum că putea să trezească 
morţii. Cel mai apropiat mort era Grace Blanc. 

Rugându-se, ţipând, ştiind că diavolul era pe undeva prin 
cameră, Constantina azvârli cât colo cadrul, care-i părea o 
fiară duşmănoasă, îşi desprinse fusta care i se încurcase în 
acesta şi o luă în patru labe pe mocheta verde, înspre uşă. 
Părea la kilometri distanţă. 


- Ajutor! strigă ea din nou. Pentru numele lui Dumnezeu, 
chemaţi poliţia! 

Bătrâna ei inimă bătea nebuneşte, piciorul o făcea să 
urle de durere. Pentru doar o clipă, crezu că i se arată 
Dumnezeu când văzu o lumină puternică în cadrul uşii. 

- Împărate ceresc... Îşi ridică o mână, în speranţa că avea 
să-i mântuie sufletul. Apoi îşi dădu seama că lumina cea 
strălucitoare venea de o lanternă îndreptată spre ea. În 
spatele acesteia se afla administratorul clădirii, Harold 
Horwood, tipul acela scârbos şi leneş. 

- Ce naiba se întâmplă aici? vru el să ştie. 

- Sună la Urgenţă! îngăimă ea, încercând să-şi recapete 
suflul şi să nu-l mai vadă pe Satana în toate colţurile 
încăperii. Îşi duse mâna la inimă. Cheamă poliţia şi 
salvarea. 

- Da’ de ce? 

- Pentru Grace. 

- Ce-a păţit? O luă spre dormitor şi, când ocoli cadrul 
răsturnat, alunecă în băltoaca de „Sos italian tradiţional al 
bunicii Rubino". 

- Rahat! exclamă el aproape zbierând. Dumnezeule! 

- Sună odată la Urgenţă! repetă ea mai tare, s-o audă 
cretinul de administrator. Şi nu vorbi urât! 


capitolul 38 


Pe Bentz îl doborâse oboseala pe care o simţea în toţi 
muşchii în timp ce stătea în maşina blindată a poliţiei şi 
auzea apartul de emisie-recepţie cârâind. 

Montoya în schimb, în plină formă, conducea cu viteza 
maximă. Nici unul nu avea chef de vorbă; amândoi 
reflectau la ultimele informaţii primite de la St. Marguerite. 

Era aglomeratie în trafic, Fordul Crown Victoria era la fel 
de încins ca suprafaţa soarelui, umiditatea era 
înăbuşitoare, iar dispoziţia lui Bentz 
devenea mai sumbră cu fiecare semafor de care treceau. 
Era prea bătrân pentru afurisitul ăsta de caz. Dar n-avea 
încotro. Lipsa de somn, cauzată de bebeluşul lui care avea 
colici şi pe deasupra de interogatoriile care durau toată 
noaptea, scotea la suprafaţă tot ce era mai rău în el. La 
asta se adăugau cămaşa care i se lipea de corp din cauza 
căldurii şi umidității şi frustrarea prilejuită de faptul că nu 
ajungea nicăieri cu acest caz ce stârnise repede interesul 
opiniei publice atât în statul lor, cât şi pe plan naţional. 
Cazul acesta îl înnebunea. Individul care omora călugăriţe - 
pentru numele lui Dumnezeu, călugăriţe! - le scăpa printre 
degete. De ce? 

Aveau probe din abundență. Jurnale sexy, sadice, 
autoflagelare, fete orfane care intrau la mănăstire, preoţi 
indiferenți şi unul care mai bine se făcea gigolo. Mai era şi 
o maică superioară care ascundea multe şi o călugăriţă 


care dispăruse la San Francisco. Până acum erau implicate 
două lăcaşuri; se întreba cât de departe aveau să ajungă 
ororile. Erau oare St. Marguerite şi St. Elsinore singurele 
implicate, sau reprezentau doar vârful unui aisberg parşiv 
şi foarte adânc? Mai suporta oare Biserica Catolică o altă 
lovitură? Soarta părea să-i fie potrivnică, şi asta îl îngrijora. 
Cu toate că nu era prea credincios, cel puţin nu în 
accepțiunea generală a cuvântului, Bentz credea totuşi în 
Dumnezeu şi era convins că majoritatea lăcaşurilor de cult 
şi oamenii de acolo - clericii şi enoriaşii - aveau suflet bun şi 
intenţii aşijderea. 

Dar acest caz şi, în general, slujba lui - în care intra 
mereu în contact cu scursura societăţii şi se confrunta cu 
ticăloşia, depravarea şi psihozele unor criminali sadici - îl 
făceau să se  îndoiască uneori de bunătatea 
Atotputernicului. 

Soţia şi cele două fiice, una o fată rebelă de vreo 
douăzeci de ani şi cealaltă în leagăn, erau pentru el un 
factor de echilibru, îl făceau să creadă în puterea binelui şi, 
prin urmare, îl aduceau mereu pe linia de plutire. 

- Nu suntem singuri, mormăi Montoya întinzându-se 
după pachetul de Marlboro cumpărat de curând. Înclină din 
cap spre stradă, pe care, chiar vizavi de parcare, staţiona 
camioneta albă a postului de radio, cu inițialele WSLJ 
inscripţionate pe părţile laterale. 

- Grozav. 

- Lasă-i în seama lui Sinclaire. 

- Aşa merită. Coborâră din maşină, iar Montoya se opri 
să-şi aprindă o ţigară. Abby ştie că te-ai apucat iar de 
fumat? 

- Nu m-am apucat, însă e drept că nevastă-mea are un 
nas de copoi. Imediat ce închidem cazul, am şi terminat cu 
beţele astea cancerigene. 

- Bine, cum zici tu. 

- Pe cuvânt! 


Bentz îi aruncă lui Montoya o privire atotştiutoare şi se 
şterse de transpiraţie pe ceafă în timp ce urca treptele din 
faţa sediului. Montoya mai trase cu sete două fumuri, apoi 
îşi stinse ţigara în scrumiera cu nisip de lângă intrare. 

Era târziu, ajunseseră exact când se schimba tura. 
Poliţişti în uniformă sau în civil veneau şi plecau, iar pe 
holuri se auzea un zumzet continuu de voci, râsete şi 
pocnet din călcâie. Bentz salută scurt câţiva cunoscuţi, ba 
chiar zâmbi slab văzând-o pe Vera de la „Persoane 
dispărute", care se grăbea în cealaltă direcţie. 

Se gândea la ce făcuse în acea zi. El şi Montoya fuseseră 
obstrucţionaţi ore în şir de preoţii de la St. Marguerite şi 
nu înaintaseră prea mult cu cercetările la St. Elsinore, care 
era sub altă jurisdicție, nu că ar fi contat pentru ei. Bătrâna 
maică superioară, o femeie dură, pe nume Georgia - deşi 
mult mai modernă decât maica Charity, poate nu chiar 
„ultimul răcnet", dar părând totuşi mai legată de cele 
lumeşti - nu avea de gând să le dea mai multe informaţii 
decât considera ea necesar. Când i-au spus că jurnalul 
surorii Camille, în care aceasta scrisese despre aventurile 
ei, fusese găsit la St. Elsinore, maica Georgia devenise şi 
mai închisă în sine şi inflexibilă. Nu purta veşminte de 
călugăriţă, dar în pantalonii largi şi bluza cu guler mare 
încheiat cu o fundă şi ochelarii mai moderni, era la fel de 
rigidă ca şi maica Charity. 

Grozav. Nu ajunseseră nicăieri. 

Nici preoţii nu erau mai breji. 

Părintele Paul fusese atât de nervos, încât îşi muşcase 
mereu buzele şi îşi aranjase pliurile sutanei. Părintele 
Frank refuzase să vorbească fără un avocat de faţă, aşa că 
interogatoriul fusese amânat, iar părintele Thomas de la St. 
Elsinore se îmbolnăvise exact la momentul potrivit. Din 
nou. 

Bentz începea că creadă că Thomas Blaine nu era nici 
mai mult, nici mai puțin decât rodul imaginației maicii 
Georgia, „barba" pe care l-o trăsese în lipsă de ceva mai 


bun. Cel puţin lui Bentz i se părea că ea era şefa 
stabilimentului în declin. 

Intră în biroul său, în care aerul condiţionat mergea la 
capacitate maximă, şi îşi aruncă haina în cuier înainte să se 
aşeze la masa de lucru. Aflase în acea zi că atât sora 
Camille, cât şi Asteria fuseseră adoptate de la St. Elsinore. 
Ca şi maica Charity şi alte câteva novice şi călugăriţe din 
mănăstire. Era oare o legătură importantă între ele? Poate. 

Apoi, mai erau chilia lui Camille şi salteaua. Nu se mai 
găsise altceva în afara plicului vârât în umplutură. Un bilet 
pe care nu i-l trimisese niciodată iubitului ei. 

Să fi fost Frank O'Toole? Sau altcineva? 

Îşi dădu jos tocul pentru pistol şi hamul de pe umăr şi le 
agăţă de spătarul scaunului. Faptul că mersese înarmat 
prin toate coridoarele şi încăperile celor două sfinte 
mănăstiri sugera ce periculos ajunsese acest caz. 

Şi ce era cu rochiile de mireasă care dispăruseră? 
Instinctul îi spunea că nu era de bine. Chiar deloc. Of, la 
naiba! 

Maica Charity îi dăduse lista cu numele călugăriţelor 
cărora le muriseră părinţii şi fuseseră lăsate în grija 
orfelinatului St. Elsinore: 


Asteria McClellan 
Camille Renard 
Dorothy Reece 
Maura Voile 
Irene Shikov 
Devota Arness 
Zita Williams 
Louise Cortez 
Angela Peterson 
Edwina Karpovich 


Atât de diferite una de alta. Singurele legături între 
ele erau orfelinatul şi apoi mănăstirea St. Marguerite. 


Multe proveneau din zona Golfului Mexic, dar nu toate, aşa 
cum nu toate erau îndrăgostite de părintele Frank O'Toole. 
Poate că se grăbea să tragă concluzii. Poate că 
orfelinatul de la St. 
Elsinore nu avea nimic de-a face cu crimele. Poate că 
amestecul părintelui Frank fusese doar o coincidenţă. Din 
câte ştia, sora Camille era singura victimă care avusese o 
relaţie amoroasă cu preotul. Surorile Lea De Luca şi 
Asteria îşi făcuseră doar speranţe în legătură cu acel 
bărbat. Poate şi flirtaseră cu el. Nu exista nici o probă că 
făcuseră sex cu el. 

Totuşi, tipul nu era exact genul de om care merita să 
poarte veşmântul liturgic. 

„Dar cine ar fi acela întru totul îndreptăţit? 

Nu-ţi aduci aminte de fratele tău, James? Nu era chiar 
cea mai indicată persoană care să depună jurământ de 
castitate şi să-l şi respecte fără abatere." 

Tulburat, cu mintea umblându-i în locuri întunecate pe 
care ar fi fost bine să le evite, Bentz dădu câteva telefoane, 
îşi verifică e-mailul, parcurse din nou concluziile medicului 
legist în privinţa lui Camille şi a pruncului din pântecele ei. 
Cauza morţii fusese asfixia provocată prin strangulare, iar 
cele mai profunde leziuni şi contuzii de pe gâtul ei aveau 
acea formă ciudată pe care o mai văzuse Bentz şi înainte: 
de mătănii, cu mărgele dintr-un material dur şi firul pe care 
erau înşirate destul de tare ca să reziste la toate eforturile 
vicimei de a-l rupe. 

Erau şi urme de zgârieturi pe gâtul ei, acolo unde 
încercase să-şi smulgă laţul, leziuni pe care şi le făcuse 
singură cu unghiile în încercarea disperată de a se elibera. 

Simţi cum i se strânge stomacul la gândul ultimei lupte 
pe care o dăduse femeia îngrozită, cu ochii ieşindu-i din 
orbite, care încerca din răsputeri să respire, să-şi lovească 
atacatorul şi să scape. 

- Cine ţi-a făcut asta? întrebă el cu voce tare, acoperind o 
clipă fâşâitul aerului condiţionat. De pe fereastră venea 


zgomotul făcut de motorul unui camion care trecea 
hodorogind pe stradă. Ar fi putut să parieze pe pensia lui că 
vinovatul era părintele O'Toole, acel donjuan în veşminte 
preoţeşti. Pe de altă parte, analizele de sânge ale fătului 
din pântecele lui Camille indicau că nu el era tatăl. 

„Nu-l exonerează însă şi de acuzaţia de crimă", medită 
Bentz. Tocmai atunci îi sună telefonul. Văzu pe ecran că 
apelantul era fiica lui. 

- Bună, zise el, punându-şi telefonul între umăr şi ureche. 

- Salut, spuse Kristi cu o voce mai slabă, înăbuşită parcă 
de curent, ca şi cum ar fi condus, încercând în acelaşi timp 
să vorbească în casca pe care o purta întotdeauna. M-am 
gândit să te sun ca să ştii că sunt alături de tine. 

- Serios? o întrebă el, incapabil să- şi ascundă îndoielile. 
Kristi tocmai îşi terminase primul roman poliţist. Nu i se 
publicase încă, dar i-l citiseră mai mulţi agenţi literari, 
dintre care unul sugerase ca Rick Bentz, în calitate de 
detectiv care ajutase la rezolvarea cazului cu asasinul 
înclinat spre vampirism de la Colegiul All Saints, să scrie 
prefața. 

El refuzase. Nu-i plăcea ca fata lui să se apropie de 
lumea întunecată a crimei. 

- Da, chiar aşa, deşi dacă vrei să vorbeşti cu mine despre 
cazul la care lucrezi, mi-ar face plăcere să te ascult. 

- De ce nu mă mir? 

- Hai, tată, las-o moartă. 

Se ciondăniseră tot timpul pe chestia asta, de când se 
făcuse Kristi mare. La fel de frumoasă şi încăpăţânată ca 
Jennifer, mama ei şi fosta soţie a lui Bentz, Kristi îi scosese 
majoritatea perilor albi pe care îi avea acum - prea 
devreme, se gândi el. 

- Cum e viaţa de femeie măritată? 

- Oho! Ce mişcare subtilă! exclamă ea, dar nu părea cu 
adevărat supărată că el schimbase aşa de brusc subiectul. 
O să-ţi spun în weekend. Mă gândeam să 
trec pe la voi s-o văd pe Ginny... şi pe tine şi pe Olivia. 


El zâmbi; îl ironiza. 

- De-abia aşteptăm. Adu-l şi pe Jay. 

- Asta şi voiam, zise ea, pufnind în râs. Doar mă ştii, tată, 
nu merg nicăieri fără soţul meu. 

- Şi probabil că-l tot baţi la cap să- ţi dea informaţii. 

- Doar atunci când vrea să se culce cu mine. 

- Vai, Kristi, îmi spui prea multe. Sunt totuşi tatăl tău. 

- Tatăl meu care are un copil de-o şchioapă. Să nu-mi zici că 
nu ştii nimic 

despre sex, dar e-n regulă, să vorbim despre altceva. El 
râse şi apoi îi căzură ochii pe lista de nume de la St. 
Marguerite. Fete orfane care fuseseră adoptate de la St. 
Elsinore. Tinere şi pline de viaţă. Toate potenţiale victime 
ale unui scelerat. O sun pe Olivia şi aranjâm ceva, bine? 
zise Kristi, iar el dădu din cap. 

- Grozav. O să se bucure. 

Ea închise, iar el rămase o clipă cu telefonul în mână. 
Viaţa lui Kristi fusese în pericol de mai multe ori decât voia 
el să se gândească, pentru că, din cauza profesiei lui, fata 
ajunsese nu o dată în vizorul criminalilor. 

Spera din tot sufletul să nu mai fie cazul. 

Deşi tulburat la gândul că fiica lui se dădea în vânt după 
crime învăluite în mister, observă până la urmă că raportul 
toxicologic pentru Camille Renard îi venise pe mail. Se uită 
repede pe el şi înjură printre dinţi când văzu că avea 
Rohypnol în sânge. Era un drog folosit de violatori. Pus în 
mâncare sau băutură, acest drog puternic o făcea pe 
victimă mai mult decât maleabilă şi îi cauza uneori pierderi 
de memorie. 

Nu era surprins. Acum cel puţin înţelegea de ce acceptau 
victimele să se îmbrace în rochii de mireasă, aşa cum le 
cerea ucigaşul. Aşa se explica de ce sora Camille fusese 
găsită în capelă, unde se pare că venise din proprie voinţă, 
şi de ce Asteria murise în cimitir. Dar tot nu ştia cine era 
individul care le drogase şi le obligase să joace în sinistra 
piesă regizată de el. 


Nu era deloc greu să faci rost de droguri. Puteai să le 
cumperi de pe stradă, să le furi sau să le comanzi pe 
internet. De câte ori nu primise pe mail chiar şi el - un 
poliţist, pentru numele lui Dumnezeu - oferte de GHB-—, un 
alt drog folosit de violatori. „Ticălos nenorocit!“ murmură 
Bentz în barbă. 


Nici după ce studiase câteva ore toate documentele pe 
care le avea, nu ştia mai multe ca înainte despre ce li se 
întâmplase victimelor. 

Descurajat, se uită cu atenţie la imaginile de pe ecranul 
computerului: Camille zăcând moartă lângă altar şi Asteria 
în cimitir, cu privirea aţintită spre cerul noptatic şi îngerul 
de pe mormântul pe care fusese găsită. 

Amândouă orfane de la St. Elsinore. Amândouă 
îndrăgostite de acelaşi preot. Amândouă găsindu-şi refugiul 
la mănăstire din pricina necazurilor cu bărba- ţii. Bătând 
darabana pe birou, nu observă că afară se lăsase noaptea, 
întunericul fiind străpuns doar de luminile oraşului. 

- Hei! Montoya apăru în prag. Era doar în cămaşă, neras 
de câtva timp şi la capătul puterilor, aşa cum se simţea şi 
Bentz. 

- Ce e? 

- Uite ce-am primit prin poştă. Puse pe biroul lui Bentz 
un mobil cu cartelă preplătită, aflat într-o pungă pentru 
probe. 

- E al lui Camille Renard? 

- Îhî. 

- Cine ți l-a trimis? Bentz luă iute punga. 

- Nu şi-a dezvăluit identitatea. 

- Ai verificat? 

- Informaţiile de pe telefon? Da. 

- Ceva de folos? 

- Nu sunt încă sigur, dar ar putea fi ceva. 

Bentz dădu din cap. 


- Da, cred că e ceva. Problema era cum să descoperi ce 
anume. 

- Sigur o să se ocupe de asta cei de la laborator, trebuie 
văzut dacă găsesc amprente sau chiar ADN în saliva cu 
care a fost lipit plicul, dar o să le ia ceva vreme. 

„Şi între timp o să scape criminalul", se gândi Bentz. 
Totuşi, era ceva. 

- Crezi că l-a trimis ucigaşul? Ca să ne atragă atenţia? 
Ştii cum e, unii se joacă, vor să arate ce deştepţi sunt, mai 
deştepţi ca noi. 

- S-ar putea. 

Chiar atunci Brinkman vâri capul pe uşă, dându-l 
deoparte pe Montoya. 

- Tocmai am primit un telefon, anunţă el. O crimă. O 
femeie albă necăsătorită, muncitoare. 

- Prostituată. 

Brinkman zâmbi plin de el. 

- Vezi, Montoya, totuşi eşti deştept. A mai fost arestată. 
Gracie Blanc, cunoscută şi sub numele de Grace La Blanc şi 
Grace Lee Blanco. Una şi 
aceeaşi. Rânjetul îi era hidos. De parcă un pseudonim ar 
păcăli pe cineva. 

- Aţi aflat cine ar putea fi criminalul? 

- Nici pomeneală. Murise de câtva timp. Vecina ei, o 
bătrână care locuieşte la celălalt capăt al holului, a găsit-o 
şi sa speriat îngrozitor, a căzut şi a început să tipe, iar 
administratorul, care cred că era peştele fetei, i-a auzit 
tipetele, a dat peste bătrână în apartamentul victimei, apoi 
a dat telefon la noi. Când a sosit ofiţerul care a preluat 
apelul, Gracie a noastră era rece ca gheaţa. Legistul e pe 
drum; au mai venit doi poliţişti acolo. 

„Probabil că şi presa", îşi zise Bentz. 

- Vin imediat, anunţă Montoya, iar Bentz îşi luă de îndată 
haina şi pistolul. Se părea că ziua aceea lungă n-avea să se 
sfârşească prea repede. 


- Bine. Ochii lui Brinkman se îngustară şi îi apăru pe faţă 
acel zâmbet de motan care a dat iama la oala cu smântână, 
pe care îl detesta Bentz. Pentru că aici e buba. Bătrâna aia 
e cam curioasă şi ghiciţi pe cine a văzut ieşind ieri-noapte 
din apartamentul victimei? 

- Pe cine? întrebă Montoya. 

- Un preot. 

- Ce? Bentz înlemni. 

- Chiar aşa. Brinkman savura din plin uimirea lui Bentz. 
Bătrâna aia n-a avut stare până nu s-a uitat pe vizor şi a 
văzut un tip - pe care l-a descris ca fiind un tânăr preot - 
ieşind din apartamentul victimei pe la miezul nopţii. 

În timp ce muzica se aude încet la radio, pilesc muchiile 
mărgelelor până devin ascuţite ca nişte lame de ras, fiecare 
faţetă fiind în stare să treacă prin carne ca prin brânză. 

Zâmbesc gândindu-mă cum îşi vor îndeplini misiunea 
mortală aceste mărgeluţe strălucitoare. Mătăniile din 
mâinile mele, înşirate pe sârmă groasă, parcă îmi fac cu 
ochiul. 

Mlaştina e liniştită în noaptea aceasta, apa se izbeşte 
încet de maluri, aerul e încărcat de mirosul greu al 
plantelor în putrefacție şi al peştilor. 


Greierii îşi intonează cântecul nocturn, iar o broască 
râioasă îi acompaniază cu o voce de altistă. 

Muzica, o melodie din anii '80, se opreşte şi răsună vocea 
doctoriţei Sam care tot îndrugă nişte prostii despre 
psihologie răspunzându-le ascultătorilor care pun întrebări 
stupide despre relaţiile lor amoroase, despre copii sau 
părinţii muribunzi. Ce proşti sunt! Nu ştiu că e o 
impostoare? Nu-şi dau seama că aşa-zisele ei sfaturi 
psihiatrice nu sunt decât o otravă? 

Îmi fierbe sângele în vine când mă gândesc ce aproape 
am fost odată s-o distrug... apoi îmi ridic privirea la capul 
de aligator de deasupra culcuşului meu. Se zgâieşte la mine 
cu ochii lui mari şi roşii, sticlind ca ai unui demon. Colţii lui 
scârboşi îmi amintesc de zecile de copci pe care mi le-a pus 
la picior un veterinar incompetent şi de durerea atroce pe 
care o mai simt încă. l-am dat fiarei numele de Ipana, din 
condescendenţă pentru marca preferată de pastă de dinţi a 
bunicii. 

- Frumoasă încercare, îi zic reptilei împăiate pe când se 
aude vocea doctoriţei Sam, dulce ca mierea, spunându-i 
unei biete fetişcane să-l părăsească pe tipul care o chinuie 
de doi ani, tatăl copilaşului ei. Altă porcărie. Rămâi cu el, 
Lola, nu mă pot abţine să mormăi. Mai dă-i o şansă. Spune-i 
de copil. Şi oferă-i tipului tot ce are nevoie în pat! Curvă 
proastă! Are un copil cu un tip, apoi decide că iubitul nu-i 
bun de nimic. Poate că vrea să obţină de la el pensie 
alimentară. 

Un lucru pe care Camille nu l-ar face niciodată. Aşa o 
fată ascultătoare şi supusă! O, da, a avut şi ea parte de 
noroc; s-a frământat suficient de mult să întreţină focul, să 
facă sexul mai fierbinte. Doar gândindu-mă la ea, mi se 
întăreşte scula. 

Nici una dintre iubitele mele nu a fost aşa dornică, aşa 
stricată şi minunată. 

Şi acum nu mai este. A fost o greşeală. O mare greşeală, 
una prostească. 


Mă tai la mână cu mătăniile, îmi curge sânge dintr-un 
deget. Mi-am pierdut puţin din dexteritate - şi o bucată din 
coapsă - în nefericita încăierare cu amicul meu Ipana. 

Bineînţeles că Ipana a pierdut lupta. Îmi sug degetul, 
apoi îmi pun un plasture şi îmi văd de pilit. Înşir şi ultima 
mărgea şi trag tare de opera mea, nişte mătănii cum nu s- 
au mai văzut. Sârma va ţine. 

Mai trag o dată cu toată forţa de şirul de mărgele, dar e 
cât se poate de solid. Şi n-ai cum să scapi din strânsoarea 
lui. E perfect. Îl strecor în buzunarul de la rucsac, alături 
de ochelarii de soare. Înăuntru e şi sutana, într-un 
compertiment bine închis. 

Când văd un peşte sărind prin apă departe, sub căsuţa 
mea, ştiu că sunt gata. Închid radioul, deschid chepengul şi 
cobor cu atenţie scara spre luntrea ce mă aşteptă. 


Cutiile cu lucrurile lui Camille erau o păcăleală. 

Cel puţin din câte vedea Valerie. Toate cinci erau 
deschise, iar conţinutul lor, împrăştiat pe podeaua 
livingului. 

Nimic ieşit din comun. Toate, suvenire, haine şi câteva 
poze, indicau o viaţă foarte normală. Nu găsiseră nici 
scrisori pătimaşe de dragoste, nici un jurnal elocvent 
pentru o femeie care confundase durerea cu plăcerea, sexul 
cu tortura. 

Erau acolo rochia pe care o purtase Camille la prima 
împărtăşanie, vechile pompoane de la St. Timothy, unde 
fusese majoretă, chiar şi o fotografie înrămată a părinţilor 
lor, dar nimic care să indice o viaţă extravagantă. 

- Eşti dezamăgită, constată Slade şi aprinse lumina, 
deoarece umbrele înserării se filtrau prin geamuri. 

- Foarte. 

- Dar ce credeai c-ai să găseşti? Un mesaj scris cu sânge 
de la criminal? 

- Probabil, recunoscu ea, schiţând un zâmbet. Sau o pistă 
demnă de urmat. Găsi nişte mătănii, le ridică în faţa ochilor 


şi se uită la mărgelele de sticlă, lăsându-le să-i alunece 
printre degete până pe podea, unde se încolăciră ca un 
şarpe sacru, cu o cruce în chip de cap. Tot sunt convinsă că 
Frank O'Toole este vinovatul. 

- Chiar dacă nu e el tatăl copilului? 

- Poate tocmai de aceea. 

- Hai să nu ne mai gândim la asta. Te scot în oraş la cină, 
iar la întoarcere vom privi lucrurile cu alţi ochi. Slade făcu 
un pas peste grămada de lucruri ale lui Camille şi îi întinse 
mâna. 

Val nu voia să renunţe. Ştia că răspunsul la enigmă era 
chiar sub ochii ei, dar nu mai putea să gândească limpede. 
El avea dreptate. 

- Bună idee, zise ea, luându-i mâna întinsă şi ridicându-se 
de pe jos, în picioarele goale. Totuşi, mai întâi vreau s-o 
chem pe Freya, să ne ajute să aranjăm paturile. În fiecare 
seară lăsau platouri cu prăjiturele în sufragerie, împreună 
cu mai multe feluri de băuturi. Pe fiecare pat puneau trufe 
preparate chiar de Freya. Ne vedem în hol - se uită la ceas - 
în 45 de minute? 

- S-a înţeles. Îşi fluieră câinele şi ieşi cu el în curte, unde 
câţiva bondari zumzăiau printre tufele frumos mirositoare 
din grădina cu plante medicinale învăluită în umbrele 
amurgului. 

Freya era pe veranda din spate, unde îşi agăța pălăria, 
având sub braţ un coş cu plantele culese; ţânţarii bâzâiau, 
un fluture de noapte se învârtea în jurul becului. 

- Ai găsit ceva? întrebă Freya. Val îi spusese că 
intenționau să deschidă cutiile lăsate de Camille în podul 
de deasupra garajului. 

- Nimic interesant. Val se aplecă peste balustrada 
verandei şi zări pisica vecinilor strecurându-se prin gardul 
viu de mirt. Deşi avea un nas fin de copoi, Bo nu părea s-o fi 
observat. Mă gândeam să te ajut să aranjezi camerele, 
adăugă Val. 


- Prea târziu, zise Freya, aruncându-i o privire lui Slade. 
Părea că are multe întrebări de pus, dar se abţinea. În 
schimb, spuse: M-am ocupat deja de asta şi am scos de 
acolo coniacul, vinul de Porto şi cafeaua decofeinizată, 
pralinele şi croasanţii. Se mai uită o dată la Slade, apoi iar 
la Val. Am făcut şi paturile. Surâzând, se împăună: Mi-aţi 
putea spune „Doamna Eficienţă". 

- Sunt mândră de tine, o lăudă Val. 

- Hmm. Mai degrabă ai putea să-mi întorci serviciul. 

- Niciodată, o tachină asociata ei. 

- Deci, rămâne stabilit. Poţi să-ţi iei liber în seara asta, 
spuse Freya. 

- Ce bine! Timp liber. Făcu semnul de pauză din fotbal. 
Acum tu eşti şefa, nu? 

- Nu numai acum. Freya zâmbi. Întotdeauna sunt şefa. 

- Mda, ai dreptate. 

- Mie îmi pare bine, se băgă în vorbă şi Slade. Mă duc să 
fac un duş şi ne vedem în hol. 

- Uf, făcu Freya când el intră în bucătărie. Bo stătea în 
spatele ei, dând din coadă, nescăpând-o din ochi. Ştia de la 
cine primea mereu bunătăţi. Este o întâlnire fierbinte, nu? 
întrebă ea. 

- Dacă aşa vrei să-i spui... 

- Mă cunoşti, spun lucrurilor pe nume. Se uită 
dezaprobator la tricoul mototolit şi la pantalonii pescăreşti 
ai Valeriei. Cum ai de gând să te îmbraci? 

- Aşa cum vreau. Ai uitat că divorţăm? Val coborâse deja 
scările şi o luase în direcţia căsuţei, cu Bo bău ea, dar tot o 
auzi pe Freya comentând: 

- M-aş mira. 

Şi Val avea unele îndoieli, dar nu se gândi prea mult la 
asta când lăsă câinele pe veranda din spate. Bo bea cu sete 
apă din gamela lui, iar ea intră în casă. 

Lucrurile lui Camille erau încă împrăştiate pe masă. Val 
luă în mână o perie de care uitase de mult. Trebuie să fie 
ceva acolo, neapărat. Ceva important. Ceva care le scăpase 


ei şi lui Slade. Dar nu văzu alte lucruri decât mai înainte: 
botoşeii ei înnegriţi de vreme, mai multe carnete de note, 
CD-uri vechi, nişte casete din anii '80, un set de minicasete 
din vara în care Cammie învățase spaniola, inelul de 
absolvire al unui băiat, pe care nu i-l mai dăduse înapoi, şi 
o păpuşă Barbie, probabil prima pe care o avusese, după 
cum arăta. Părul păpuşii era încâlcit şi rărit şi faţa era 
cenuşie de praf. Era o idee bună s-o perie. 

Ce era acolo? Şi ce lipsea? Val puse peria jos, se 
îndepărtă doi paşi şi mai aruncă o privire la lucruri. Nu-i 
venea nici o idee. Nici după ce se uită la ele încă vreo zece 
minute. 

Îi sună telefonul şi îl scoase din buzunar. Rosti „Alo?“, 
dar nu primi nici un răspuns. Singurul mesaj era „Apel 
pierdut", neafişându-se numele apelantului. 

- Asta e. 

Se gândi că persoana respectivă avea să mai telefoneze, 
dar mobilul nu mai sună. Îşi spuse că fusese o greşeală şi 
mai examină pentru ultima dată lucrurile lui Camille, însă 
nu observă nimic neobişnuit. Considerându-se o polițistă de 
doi bani - de fapt, o fostă polițistă - îşi scoase blugii şi 
tricoul şi se îndreptă spre cabina de duş aflată într-un colţ 
al băii minuscule. 

Ţevile scoaseră un gâlgâit când dădu drumul la apă. Val 
îşi strânse părul într-un coc în creştetul capului, deschise 
fereastra, căci aburul de la duş era mai gros decât ceața 
din Golful San Francisco, apoi intră pe uşa din sticlă mată. 

Sub duş, se spălă de sudoarea şi mizeria acumulate în 
acea zi. Săpunindu- se, îşi frecă buclele de pe gât, lăsând 
jetul de apă să-i maseze muşchii în timp ce se întreba de ce 
Dumnezeu acceptase să ia cina în oraş cu Slade. 

Nu era chiar o întâlnire între doi îndrăgostiţi; Freya nu 
înţelesese bine. Dar putea să fie mult mai intimă decât ar fi 
trebuit. 

„Şi care e problema?" se întrebă ea. Slade o ajutase 
foarte mult de când dăduse buzna în oraş şi îi blocase 


maşina pe alee. Şi trebuia să recunoască: se simţea încă 
foarte atrasă de el. Doamne, ce complicat era! 

„Dar oare chiar aşa să fie?" Auzi din nou vocea aceea 
interioară. „Acum ştii sigur că mincinoasa, seducătoarea a 
fost Camille şi că Slade nu te-a înşelat. Cât mai ai de gând 
să-l condamni? Ai uitat de jurămintele de la căsătorie? Ar fi 
chiar aşa de greu să iei totul de la început? Să ai din nou 
încredere în el? Să-l iubeşti aşa cum îţi doreşti atât de 
mult?" 

- Eşti penibilă, şopti ea, dar simţi că i se clatină 
hotărârea şi că voia, de fapt, să-l primească din nou în 
inima ei. 

Refuzând să se mai gândească la căsnicia ei care se 
destrăma şi la felul în care putea fi adusă pe linia de 
plutire, se şamponă, apoi îşi clăti părul. Întorcându-se sub 
jetul duşului, lăsă apa să-i curgă pe umeri şi în jos, pe 
spate. 

„il iubeşti pe Slade! L-ai iubit întotdeauna! Nu-ţi distruge 
căsnicia din cauza minciunilor unei femei care nu mai e pe 
această lume!" 

- Ah, Cammie! Val închise ochii şi îi apărură în minte 
imagini cu sora ei. Cammie când era mică, fugărind 
pisoiaşul lor tigrat şi urcându-se până sus într-un copac 
prin coroana căruia treceau liniile de înaltă tensiune. 
Valerie fusese înnebunită de frică, îi strigase disperată să 
coboare, dar Cammie şi pisoiul rămăseseră blocaţi acolo. 
Cammie îngheţase de spaimă şi plângea, pisoiul se ţinea cu 
gheruţele de scoarţa copacului. Tigrişorul coborâse în cele 
din urmă, iar Valerie, cu inima bătându-i ca un ciocan în 
pieptul ei de fetiţă de zece ani, se urcase în copac şi o 
dăduse jos pe sora ei. O dojenise pe micuța de cinci anişori, 
dar lui Cammie, deja încăpăţânată şi independentă, nu-i 
păsase. Odată scăpată de primejdie, se purtase de parcă 
aceasta nici n-ar fi existat. 

Apoi veneau anii de liceu, în care Cammie, o elevă 
eminentă, care făcea parte din echipa de fotbal a fetelor şi 


era şefa majoretelor, începuse să iasă cu băieţi. Mai mari ca 
ea sau mai mici. Nu prea conta. Mama spusese doar trei 
cuvinte: „Nebună după băieţi". Care rezumau totul. 

Îi furase iubitul celei mai bune prietene a ei - poate el era 
tipul care îi dăduse inelul acela de prost gust, cu 
sclipitoarea piatră roşie; pe urmă, în timp ce se declara 
încă îndrăgostită de Ben, fusese prinsă cu un profesor 
tânăr. Se întâmplase în ultimul an al lui Cammie la St. 
Timothy. Val se mutase deja de acasă şi absolvise 
universitatea de stat din Mississippi, îşi luase o slujbă în 
Texas, dar tot auzise de incident. Deoarece Cammie 
împlinise optsprezece ani, tânărul profesor, care era în 
ultimul an de facultate, nu a fost dat în judecată, dar 
direcţiunea l-a concediat fără drept de apel. 

După câtva timp, Cammie a terminat un curs de 
contabilitate de doi ani la un colegiu şi a avut mai multe 
slujbe şi la fel de mulţi iubiţi. 

În cele din urmă, le-a făcut o vizită lui Valerie şi lui Slade, 
iar continuarea era bine cunoscută. Fusese un scandal 
monstru la fermă, şi tot ce ştia Valerie era că sora ei 
hotărâse să se călugărească şi ajunsese la St. Marguerite. 

Cât de ciudat era că amândouă se întorseseră la New 
Orleans! 

Sau aşa le era soarta? 

Împachetaseră lucrurile cât de bine se putea şi pe cele 
ale lui Cammie le duseseră în podul de deasupra garajului. 

- Ce naiba să fac cu ele? o întrebase Val pe Cammie în 
timp ce o ajuta să aranjeze cutiile sub căpriori. Fusese o 
căldură insuportabilă în acea zi, te sufocai în spaţiul 
restrâns din podul invadat de păianjeni şi viespi. 

- Nu ştiu. 

- Eşti sigură că nu vrei nimic din ele? 

- Nu acum, şi dacă o să vreau, o să vin să le iau. 

Întâi Cammie şi apoi Val coborâseră scara improvizată 
într-o parte a garajului. Val închisese chepengul. 

- Ai să fii la mănăstire. 


- Ştiu, dar nu e o închisoare. Voi putea să plec ori de câte 
ori vreau. 

Val îşi ştersese praful de pe mâini pe când ieşea din garaj 
în lumina orbitoare a soarelui din Louisiana. 

- Aveam impresia că odată ce intri într-o mănăstire, acolo 
rămâi. Nu mai poţi să pleci când vrei. 

- Aşa era poate în Evul Mediu. Dar maica Charity mi-a 
spus că pot să lucrez la spitalul de la St. Elsinore ori să le 
predau copiilor, după cum îmi place mai mult. 

- Şi ce-ai alege? 

Cammie dăduse din umeri. De parcă n-avea nici o 
importanţă. 

- Habar n-am. Dar crede-mă, Val, dacă vreau să plec, aşa 
voi face. Este casa Domnului. Nu sunt lacăte la uşi. 

Val se întreba acum de ce insistase sora ei că exista 
libertate la St. Marguerite. Fusese o afirmaţie bizară, mai 
ales că însăşi Camille se referise la maica superioară ca la o 
„gardiană". 

Aşa că lacătele bântuiau minţile tuturor acelora care îşi 
duceau viaţa între zidurile catedralei şi ale mănăstirii. Oare 
asta sugerase Camille? Valerie nu era convinsă. 

Care era versul citat de obicei? Îi veni în minte sub duş, 
auzind geamâtul vechilor ţevi. „Din ziduri de piatră 
închisoare nu poţi face, şi nici din bare de fier o colivie... 

Spălându-şi energic buclele de pe ceafă, se gândi la 
jurnalul lui Camille, la imaginile sugestive de sex şi de 
supunere. Oare era posibil să fi confundat supunerea faţă 
de Dumnezeu cu aceea faţă de bărbaţi? Oare sexul şi 
religia i se amestecaseră în minte? Oare pentru ea sexul 
devenise sinonim cu păcatul? Nu, nu era logic. Dar ce era? 
Acele note încifrate pe care le scrisese pentru ea însăşi? 

Acea formă de inimă având înăuntru un singur cuvânt: 
CALLED? 

Dar TO BF 2 M & M ce însemna? Către prietenii cei mai 
buni M şi M. Atunci de ce nu scrisese 2 BF 2 M & M? Dece 
nu înlocuise cuvântul „to" cu cifra omofonă, ca în partea 


cealaltă? Şi nu voise să scrie BFF? Cei mai buni prieteni 
pentru totdeauna? Nu cunoştea codul. 

Celălalt mesaj îi dădea şi mai multă bătaie de cap. 

- CU N şapte, şapte, trei patru C V rosti ea cu voce tare, 
în timp ce stropea cu apă în jur. N-avea nici un sens. Doar 
nişte litere ciudate puse după sau înaintea unor cifre. 
Repetă mesajul cât timp baia se umplea de aburi. Îl tot 
răsucea pe toate părţile şi... Aşteaptă! Îl mai repetă o dată. 
Când pronunţă cifrele, îşi aminti brusc o scenă din 
copilărie, de la orfelinatul St. Elsinore. Una dintre fetiţe, 
aceea care nu-i dădea voie la tobogan - oare o chema 
Darlene, sau Eileen? - îi spusese cu şiretenie în glas: „Nu 
ştii ce înseamnă şapte-şapte-trei- patru, aşa-i?" Se uitase 
apoi pieziş la prietena ei cu păr cârlionţat şi dinţi 
proeminenţi. „E iadul." Cealaltă fată izbucnise într-un râs 
nestăpânit. „Nu." „Ba da, aşa e", zisese ea, şi, privind peste 
umăr să se asigure că bătrâna călugăriţă de pe terenul de 
joacă nu se uita la ele, fetiţa cea răutăcioasă desenase 
literele cu un băț în nisip. „Citeşte-le de la coadă la cap!" 

Dinţoasa scosese un țipăt, apoi îşi dusese la gură mâna 
cu degete durdulii şi se încovoiase. „Ai dreptate!" spusese 
ea în şoaptă, citind literele de pe nisip, tocmai când se uita 
la ele maica Anne, călugăriţa cea drăguță care era de 
serviciu la terenul de joacă. 

Imediat, fata cea răutăcioasă ştersese literele scrise. 
„Şapte-şapte- trei-patru," îi repetase ea lui Valerie, apoi o 
zbughise de acolo, aruncând băţul în clipa când oribilul 
clopot sună sfârşitul pauzei. 

- La naiba! mormăi Valerie, şi îl auzi pe Bo lătrând 
strident de iritare. Abia îl băgă în seamă, căci se gândea la 
însemnările stranii din jurnal. C U N hell, C V. Deci... „Ne 
vedem în iad?" Asta voise să spună Camille? „Ne vedem în 
iad o sută cinci?" Ce să însemne asta? Peste 105 ani? Nu, 
nu era aşa. 


Dar pe aproape... Trebuia să se mai gândească. Se 
săpuni pe umeri şi se spălă cu buretele, frecându-se 
energic. „Cammie, ce-ai vrut..." 

Bo lătră din nou. Mai tare. Şi atunci... 

Val încetă să se frece, rămânând cu buretele în mână şi 
cu apa curgând peste ea. Îşi ciuli urechile să distin- gă şi 
altceva în afară de gâlgâitul apei şi de bolborositul ţevilor. 
Oare se auzea ceva? Pielea udă i se făcu de găină. Muşchii i 
se încordară. Oare sunetul venea din casă? I se puse un nod 
în gât. Se auzea din nou. Un uşor hârşâit. Erau oare paşi? 

Clăbucii şi apa caldă i se scurgeau pe spate şi simţi cum i 
se strânge inima de frică. 

Probabil că era Slade. 

- Hei, ies într-o secundă! strigă ea. 

Dar nu-i dăduse întâlnire în holul hanului? 

Scââârţ. Era clar că podelele se lăsau sub greutatea cuiva. 

- Cine e acolo? Aşteptă un răspuns, cu apa scurgându-i-se 
de pe bărbie şi coate. 

Nimic. Nimeni nu-i răspundea. Auzea doar jetul de la duş 
căzându-i pe corp şi stropind pereţii placați cu faianţă. 

Îşi stăpâni cu greu emoția, ascultând cu atenţie. Oare 
încuiase uşa din spate? Nu-şi amintea. O încuia rar în 
timpul zilei, căci intra şi ieşea mereu în şi din clădirea 
principală, dar noaptea punea 
zăvorul din obişnuinţă... doar dacă nu-l lăsase pe Bo pe 
veranda din spate. O, Doamne! Nu încuiase nici măcar uşa 
de la baie, poate o lăsase chiar întredeschisă. 

Cu inima bătându-i ca un ciocan, se întinse după prosop 
şi, prin peretele din sticlă mată al cabinei de duş, zări o 
mişcare - o umbră în cadrul uşii. O siluetă în negru, nu prea 
diferită de demonul din visele ei, acela cu ochi vicleni şi 
dinţi mici şi ascuţiţi de şobolan. 

Cum de era posibil? I se făcu părul măciucă. 

Scutură din cap să alunge imaginea şi trase adânc în 
piept aerul umed şi fierbinte. Regreta din tot sufletul că nu 


avea o armă. Aburul din baie era încă gros, dar se risipea 
încetul cu încetul si... 

Auzi zgomot de paşi. Cineva alerga, se grăbea să iasă din 
casa ei, mergea repede, dar ciudat. „O, nu, n-ai să scapi, 
ticălosule!" Înfăşurată în prosop, se strecură încet pe uşa 
de la cabină. 

Poc! Se dădu instinctiv înapoi, aşteptându-se să-i şuiere 
un glonţ pe la ureche, şi aproape se izbi de piciorul 
chiuvetei din colţ. Dar nici un glonţ nu intră în perete şi nici 
nu sparse oglinda cât timp stătu ea ghemuită lângă vasul 
de 
toaletă. 

Cu inima bătându-i nebuneşte, se îndreptă spre uşă. Aici 
era prinsă ca în capcană. Uşa era singurul loc prin care 
putea să iasă. Fereastra de deasupra toaletei era prea 
îngustă ca să se strecoare prin ea. Tot ghemuită, împinse 
uşa şi îşi dădu brusc seama că nu auzise o împuşcătură, ci 
zgomotul făcut de cadrul uşii cu plasă când se trântise de 
perete. 

- La naiba! 

Strângându-şi prosopul între sâni, se duse repede în 
living, unde se făcuse deja destul de întuneric, mai ales 
prin colţuri. 

Încăperea era goală. Aproape fugind, trecu prin 
bucătărie, lăsând urme de apă pe podeaua de lemn, şi 
ajunse la uşa cu plasă care era acum închisă. În curtea 
pustie străluceau doar cele câteva lumini de pe aleea ce 
ducea la han. leşi pe verandă şi se uită prin jur, dar nu văzu 
pe nimeni, doar întunericul ce se aşternuse peste oraş. 

Oare îi jucaseră feste imaginaţia şi amintirea coşmarului 
pe care îl avusese? Sau chiar fusese cineva în casă şi se 
uitase prin uşa întredeschisă de la baie? 

Îl văzu pe Bo adulmecând iarba în căutarea unui loc în 
care să-şi facă nevoile şi se întrebă dacă lătrase la pisica 
vecinilor sau la vreo veveriţă, sau... Sau la ce? De ce ar fi 
dat cineva târcoale casei? 


- Hai, băiete, îi zise ea câinelui după ce stropise tufa 
preferată de crini a Freyei. Cu limba scoasă, Bo urcă 
treptele de la verandă. Trebuia să-ţi găseşti alt loc, îl certă 
ea, mângâindu-l pe cap. S-ar putea ca Freya să nu te mai 
lase în curtea din spate. 

Bo lătră o dată, scoțând mai degrabă un bubuit ca de 
tunet, în timp ce coada îi mătura scândurile de pe podeaua 
verandei. Lătrase altfel ca înainte, dorea un pic de atenţie, 
aşa că o atinse pe Val cu botul pe coapsă. 

- Bine, hai în casă! În porțiunile în care nu se uscase, 
pielea i se făcuse de găină. Îi dădu drumul câinelui în 
bucătărie, încuie uşa cu plasă, apoi se duse din nou în 
living, unde erau toate lucrurile lui Camille aşa cum le 
lăsase. Aruncă o privire care o convinse că nimeni nu se 
atinsese de ele. 

Atunci ce naiba se întâmplase? Cine putuse să intre în 
casă? De ce simţea că îi tulburase cineva liniştea, că o 
spionase? 

Se uită înspre fereastră. Pentru o fracțiune de secundă îl 
văzu din nou pe demonul din visele ei urâte, fiara cea 
neagră cu dinţi mici şi ascuţiţi, gata mereu s-o atace. 

„Nu fi proastă", îşi spuse, dar verifică de două ori 
încuietorile înainte meargă în dormitor să se îmbrace. 

Mobilul îi sună iarăşi. Îl găsi pe birou şi apăsă pe tasta 
verde după al treilea ţârâit. Nici de data aceasta nu-i 
răspunse nimeni. 

- Nu te panica. E doar sos de spaghete, îi explică unul 
dintre poliţiştii în uniformă lui Montoya după ce acesta, 
Bentz şi Brinkman ajunseseră la locul crimei şi observaseră 
petele roşii şi vâscoase de pe peretele din dormitorul lui 
Grace Blanc. 

Livingul era mic şi aerisit. Puținele piese de mobilier, 
care fuseseră frumoase şi moderne în anii '60, erau acum 


obosite şi uzate: două măsuţe metalice de-o parte şi de alta 
a unei canapele verzi joase şi, într-un colţ, un balansoar la 
mâna a doua. 

- Bună treabă, glumi Brinkman, râzând scabros şi 
uitându-se la pata roşie care se scurgea pe tapet. Mă 
gândeam că miroase urât, că poate sunt nişte creieri 
împrăştiaţi sau ceva de genul ăsta. 

- Frumos, remarcă Bonita Washington, şefa echipei de 
criminalişti, pe un ton sarcastic. Ce, eşti în clasa a patra 
sau pe-acolo? Poartă-te ca un adult, Brinkman. 

- Încercam şi eu să destind atmosfera. 

- Da, sigur. Nu-i suporta trâăncăneala. De fapt, nu accepta 
rahaturile astea de la nimeni. Ştii, Brinkman, ai putea să fii 
şi tu mai sensibil, aşa, măcar o dată. Ca de obicei, 
Washington lucra foarte concentrată. Avem treabă multă 
aici, se răsti ea. Uită-te la ce-ai de văzut şi lasă- ne să facem 
noi restul. De acord? Cu cât e luat mai repede cadavrul de 
aici, cu atât mai bine. 

Clic! Eve Marsolet făcea fotografii. 

Un tip de la laboratorul de criminalistică preleva 
amprente, altul măsura petele. Apoi se duseră în dormitor, 
locul unde se întâmplase totul. 

Un medic legist examina corpul victimei - o roşcată care 
zăcea în patul răvăşit, arătând de parcă s-ar fi uitat fix la 
tavan. Ca şi cum ar fi fost în viaţă. Pe jumătate goală, cu 
faţa schimonosită de groază şi durere, cu zgârieturi şi urme 
însângerate în jurul gâtului, unde încercase să rupă laţul. 

Montoya îşi imagină cum fuseseră ultimele clipe din viaţa 
ei şi se uită în altă parte. A naibii porcărie. Poate că Abby 
avea dreptate, poate că sosise timpul să se pensioneze. 

În cameră mirosea a vanilie, a usturoi şi a moarte - 
proastă combinaţie, care îi întorcea lui Bentz stomacul pe 
dos. Deşi era un poliţist dur, Bentz se lupta întotdeauna cu 
greaţa ce-l cuprindea la vederea unui cadavru. Încerca să 
şi-o ascundă, dar Montoya îl prinsese de mai multe ori 
vărsându-şi matele în apropiere de locul crimei. 


- La ce oră a fost ucisă? îl întrebă Montoya pe legistul 
care lua temperatura cadavrului. 

Încruntat şi gânditor, acesta se uită cu atenţie la 
termometru. 

- Cred c-a murit pe la miezul nopţii sau poate în jur de 
unu dimineaţa. Dădu din cap, de parcă ar fi confirmat în 
tăcere ora decesului. S-a instalat deja rigor mortis. 

- Cam pe atunci l-a văzut şi cucoana aia curioasă pe preot 
plecând, remarcă Brinkman. 

- Nu uitaţi să-i înveliţi mâinile cu folie, spuse Montoya 
fără să se adreseze nimănui în mod special. 

Lăsând în jos blocnotesul, Washington aruncă o privire 
iritată în direcţia ofițerului. 

- Vezi-ţi de treaba ta, detective, aşa cum îmi văd şi eu de- 
a mea. 

Brinkman ridică din sprâncene. 

- Au, au, făcu el. 

Lui Montoya nu-i păsa deloc de acest schimb de replici. 
Voia doar să vadă ce era sub unghiile victimei. Bentz era 
tăcut, iar partenerul lui bănuia că se lupta cu senzaţia de 
vomă când îl auzi spunând dintr-odată: 

- Uită-te la asta. Bentz se afla în living, alb ca varul, 
având maxilarul atât de încordat că osul îi devenise 
proeminent. 

Pe masa din faţa lui erau un aparat de radio şi o 
bancnotă de o sută de dolari, cu ochii lui Ben Franklin 
înnegriţi cu o cariocă. 

- La naiba, şi ea e... 

- O prostituată roşcată. Vezi pe ce post e radioul. 

Montoya ştia în adâncul sufletului că era WSLJ. 

- Doctoriţa Sam tot mai are emisiunea aia la radio, nu? 
Ştii, aceea în care dă sfaturi în toiul nopţii, spuse Bentz. 

- Confesiuni la miezul nopţii. O ascultă şi Abby câteodată, 
când se trezeşte să alăpteze copilul. 

Samantha Leeds Wheeler era încă în direct, tot mai 
dădea sfaturi, deşi fusese vizată de acel criminal misterios 


pe care poliţia şi presa îl porecliseră Părintele John. Un 
asasin care care viola şi ucidea femei roşcate în timp ce îi 
asculta emisiunea. Lăsa întotdeauna în urma sa o hârtie de 
o sută de dolari cu ochii lui Ben Franklin înnegriţi. 

Lui Montoya i se strânse stomacul, cuprinzându-l acea 
senzaţie ciudată, o premoniţie că lucrurile aveau să meargă 
tot mai prost înainte să fie bine. 

- Careva dintre voi ar trebui să sune la postul de radio şi 
să discute cu doctoriţa Sam, să vadă dacă a mai primit 
vreun telefon suspect. 

- Mă duc acum s-o sun, se oferi Bentz, cu maxilarul la fel 
de încordat. El fusese acela care îl împuşcase pe Părintele 
John, glonţul lui îl trimisese probabil pe fundul mlaştinii, 
sortindu-l să ajungă, aşa cum sperau toţi, hrană pentru 
aligatori. 

Întrucât nu i se găsise cadavrul şi trecuseră ani buni de 
la ultima lui „ispravă“, toată lumea - poliţia, presa şi 
populaţia - crezuse că Părintele John, criminalul în serie 
îmbrăcat în veşminte de preot pentru a câştiga încrederea 
victimelor sale, murise în apele nămoloase ale mlaştinii. 

Acum se părea că se înşelaseră. 

- De ce naiba s-o suni pe doctoriţa Sam? întrebă 
Brinkman, care gândea mai încet. În clipa următoare, de 
parcă îşi dăduse în sfârşit seama despre ce era vorba, 
mormăi „Sfinte Sisoe!“ când văzu pe masă hârtia de o sută 
de dolari cu Franklin desfigurat şi puse informaţiile cap la 
cap. Scuturând din ţeasta lui cheală, adăugă teatral: ei 
bine, doamnelor şi domnilor, se pare că s-a întoooors. 

- Sau e cineva care îi cunoaşte modus operandi suficient de 
bine ca să comită nişte crime la indigo, zise Montoya, cu 
toate că poliţa ascunsese de presă unele detalii ale crimelor 
iniţiale. Tipul ăsta, oricine ar fi fost el, era bine informat. 

- Pun pariu cu voi că este Părintele John, anunţă 
Brinkman, muşcându-şi buza de jos şi mijindu-şi ochii la 
bancnota de o sută de dolari. 

Dar nimeni nu voia să pună pariu cu el. 


Val aproape se convinsese că imaginaţia îi jucase feste. 
Aproape. Dar muşchii încordaţi ai cefei şi pielea de găină 
de pe braţe îi spuneau altceva. Cine intrase prin efracţie în 
casa ei? Şi de ce? Trebuia să aibă legătură cu moartea lui 
Camille. 

De când locuia în fosta clădire pentru trăsuri, nu avusese 
parte de nici un oaspete nepoftit, iar acum, la câteva zile de 
la moartea lui Camille, cineva se furişase înăuntru. 

De ce? 

- Val? 

Tresări îngrozită. Se răsuci spre uşă atât de repede, că 
era cât pe ce să-i cadă prosopul de pe ea, şi îl văzu pe 
Slade, proaspăt bărbierit, de partea cealaltă a plasei. Bo se 
şi ridicase, dând încet din coadă. 

- O, Doamne... Ce târziu e şi eu tot nu sunt gata! 

El o măsură cu privirea aşa cum stătea în faţa lui, 
strângându-şi în jurul corpului prosopul aspru care îi 
acoperea bustul şi o parte din coapse. 

- Eu zic că arăţi grozav aşa. 

- Mersi. I se mai risipiră din temeri. Era lumină, cald... Îi 
simţi privirea zăbovind între sâni, în locul unde strângea 
prosopul cu mâna făcută pumn. 

- Mă laşi înăuntru, sau nu? Slade ridică o sprânceană şi 
scoase un oftat prelung. 

- Sau nu, zâmbi Val, glumind cu el ca pe vremuri, deşi nu 
avea chef de aşa ceva. Toți nervii îi erau încordaţi la 
maximum, casa părea încărcată cu electricitate statică. Se 
duse cu paşi repezi spre uşă, călcând cu picioarele goale în 
băltoacele pe care le lăsase mai înainte pe podeaua 
bucătăriei. Scuză-mă, zise ea când ajunse la uşă şi trase 
zăvorul. 

- S-a întâmplat ceva? 

- Eu... Chiar se întâmplase ceva? Sau îi juca imaginaţia 
feste? Demonul din vis se întorcea s-o bântuie? Nu ştiu. 

- Ce? 


- Pare o prostie, însă. cred că a intrat cineva în casă în 
timp ce făceam duş, deşi nu e logic. Parcă am văzut şi am 
auzit pe cineva, dar... Îşi ridică mâna liberă. Nu ştiu prea 
bine. Am fost foarte stresată în ultimul timp. 

- Cu toţii suntem stresaţi. Slade intră în bucătărie şi, 
după ce se aşeză pe un scaun de bar, o îndemnă: Hai, 
spune-mi! 

Val, înfăşurată în prosop, îi relată ce simţise şi ce auzise, 
încheind: 

- Dar cine ştie? Putea să fie vântul care a trântit uşa de 
perete. 

- Şi paşii? 

- Nu ştiu, oftă ea. Poate doar mi-am închipuit că-i aud. 
Aşa cum am văzut şi umbra din cadrul uşii. Bo a lătrat, dar 
nu cred că voia să mă avertizeze. Ce naiba, chiar nu ştiu 
dacă a fost adevărat, recunoscu Val, simțindu-se frustrată. 
Se gândi să-i povestească despre visul din care se trezea 
noaptea, cu demonul acela oribil îmbrăcat în negru, care o 
fugărea pe alei ude şi străzi alunecoase, cu lanţul lucitor în 
mână, şoptindu-i „Ssst.“ Sâsâind ca un şarpe. 

Dar nu-i spuse nimic. 

La lumina zilei, coşmarul părea o prostie, doar un vis 
urât care nu avea nici o legătură cu realitatea şi nu o făcea 
decât să se întrebe dacă nu o luase razna. Ea, care fusese 
odată atât de puternică. Şi curajoasă. O femeie care 
înaintase cu greu în grad şi ajunsese detectiv, un post 
altădată rezervat doar bărbaţilor. Reuşise! 

Şi acum tremura ca frunza în căldura sufocantă a nopţii, 
iar afurisitul de Slade se apropiase de ea, luând-o de umerii 
goi. 

- E-n regulă, murmură el. Suntem cu tine. Ea începu iar 
să tremure, dar nu de frig. Braţul puternic al lui Slade, care 
îi înconjura umerii, atât de cunoscut, dar şi străin totodată, 
atât de dorit şi nedorit, o înfiora până în străfundurile 
fiinţei sale. 

- Care voi? reuşi ea să îngaime. 


- Eu şi Bo. 

- Ce m-aş face fără voi doi? spuse ea cu ironie, şi scoase 
un suspin. 

- Nu ştiu, femeie. Dar n-ar fi bine. 

- Aşa e. 

Îi dădu o palmă uşoară peste şezutul acoperit de prosop. 

- N-aş vrea să-ţi cer asta, dar îmbracă-te totuşi. Schiţă 
acel zâmbet şmecheresc pe care îl detesta ea, tocmai 
pentru că era atât de irezistibil. Eu şi Bo ne ducem în 
inspecţie pe afară, să vedem dacă intrusul a lăsat ceva 
urme. 

„Sau fantoma lui“, se gândi Val, pentru că aceasta era 
senzaţia pe care o avea - că o fiinţă nepământeană îi 
intrase în casă, cu gând să-i facă rău. 

Se cutremură iar de groază şi se uită la biroul pe care 
zăceau împrăştiate însemnările ei şi copiile după jurnalul 
lui Cammie... 

- O, nu! 

- Ce e? 

Dar ea se şi repezise la biroul înghesuit într-un colţ. Pe 
suprafaţa lui erau facturi telefonice, chitanţe, plicuri 
nedesfăcute şi bilete cu rezervări, toate în teancuri 
ordonate. Fluturaşul pentru licitaţia de la St. Elsinore din 
acel weekend era încă vârât între paginile romanului pe 
care îl citea Val. 

Lipseau însă foile pe care le copiase din jurnalul lui 
Cammie. Filele liniate, umplute cu un scris neciteţ, pe care 
erau descrise cele mai intime şi întunecate gânduri ale lui 
Cammie despre sex, dispăruseră fără urmă. O îmbolnăvea 
gândul că vreun ziarist ar fi putut pune mâna pe 
însemnările lui Camille şi le-ar fi publicat într-un tabloid 
sub titlul: CONFESIUNILE UNEI  CĂLUGĂRIŢE 
ASASINATE, alături de fotografia lui Cammie în rasă şi cu o 
expresie solemnă şi pioasă pe chip. 

- O, Doamne! Scrută biroul şi podeaua din jurul acestuia, 
cu toate că-şi amintea precis că le lăsase pe masa de scris. 


Dar nu mai erau acolo. La naiba cu toate! mormăi ea încet. 
Când Slade se apropie de ea, curios să vadă ce se 
întâmplase, Val observă un aparat micuţ vârât într-un colţ 
al bibliotecii de lângă birou. Era chiar pe locul unde îşi 
punea ea cafeaua când lucra. 

- Ce Dumnezeu mai e şi ăsta? 

- Ce anume? se interesă Slade. 

- Nu sunt sigură. 

Abia vizibil, aparatul electronic plat era pus în faţa unei 
poze a lui Cammie, făcute în ultimul an de liceu. 

Slade veni într-o clipă lângă ea. 

- Ce-i ăsta? întrebă el îngrijorat la culme, în timp ce ea 
lua aparatul în 
mână. Un mobil? 

- Oho, un BlackBerry! zise ea. Conştientă că nu proceda 
corect, totuşi îl porni. Cred c-ar putea fi al lui Camille. În 
câteva secunde, micul ecran se lumină şi apăru o poză. O 
imagine a lui Camille în ghearele morţii. Nuuuu! 
Dumnezeule! Valerie scoase un țipăt disperat, nevenindu-i 
să creadă că văzuse bine. Îi îngheţă sângele în vine şi scăpă 
telefonul din mână de parcă ar fi ars-o. O, Doamne, nu! 
strigă ea când mobilul căzu pe birou cu faţa în sus şi se 
trezi urmărind filmuleţul de două-trei secunde cu sora ei, 
făcut în ultimele ei clipe de viaţă. 

Cammie se uita fix la cameră, cu ochii măriţi de o spaimă 
paralizantă, cu buzele livide şi albă ca varul la faţă. 
Bolborosea ceva, nefiind în stare să vorbească, iar sângele 
îi curgea din gâtlej în timp ce laţul, ce părea a fi un şirag de 
mătănii negre, o sufoca, omorând-o. 

Prosopul îi alunecă pe podea şi genunchii i se înmuiară. 
Val începu să se clatine şi ar fi căzut cu siguranţă dacă nu o 
ţinea Slade, care o luase de mijloc cu braţul lui puternic şi 
o trăsese spre el. 

- Îmi pare aşa de rău, îi şopti el la ureche, cu mâinile prin 
părul ei. 

Pe Val o podidi plânsul. 


- Ce fel de monstru poate să facă aşa ceva? întrebă ea cu 
vocea înecată de suspine. Ce ticălos bolnav a fost în stare 
de asta? Se agăța de Slade cu o mână, iar cu cealaltă îl 
lovea în umăr. Nu e drept, nu e drept! 

- Sst, ştiu, o linişti el, dar nu încercă s-o oprească să dea 
în el de frustrare. Ştiu cum e. 

- E atât de nedrept! Val închise ochii şi se lipi de el. O 
dată în viaţă, nu avea să fie puternică, nu avea să se lupte 
cu durerea, ci avea să-i îngăduie s-o cuprindă. Era oare 
greşeala ei? Fusese oare prea aspră cu sora ei? O dăduse 
afară când crezuse că se încurcase cu Slade. Acum i se 
părea ceva lipsit de importanţă. O poveste ridicolă. Îmi 
pare rău, suspină ea. O, Cammie, îmi pare nespus de rău. 
Era mai mare ca sora ei; crezuse întotdeauna că poate s-o 
apere, dar nu reuşise. O, Doamne, ce eşec! 

- Hai, nu te mai chinui, zise Slade conducând-o spre 
dormitor. O să ieşim altă dată. 

- Chiar crezi... că pot să dorm? 

- Cred că ai nevoie de ceva timp să te linişteşti, replică 
el. 

Val ar fi vrut să riposteze, trebuia să facă orice pentru a-l 
găsi pe asasinul lui Camille, dar nu se putea pune cu el, cu 
fantomele, cu criminalul, cu toată lumea asta nenorocită - 
nu în acel moment. 

Aşa că se lăsă condusă în dormitorul întunecat şi nu 
opuse rezistenţă când o băgă în aşternut aşa goală cum 
era. Slade plecă să-i aducă un pahar cu apă. 

- Nu trebuie, îngăimă Val când el îi puse paharul pe 
noptieră, apoi se trânti pe scaunul cu spătar de rafie din 
colţul camerei, îşi azvârli cizmele şi îşi sprijini tălpile 
încrucişate de piciorul vechiului pat dublu. 

- Odihneşte-te. 

- Nu pot... Am prea multe de făcut. Mintea îi lucra febril. 
Cine lăsase 
BlackBerry-ul acolo? Era al lui Camille? Ce altceva mai era 
pe el? Trebuia să cheme poliţia. 


- Mă ocup eu de asta. Acum odihneşte-te, repetă el, 
încrucişându-şi mâinile pe piept. Măcar vreo douăzeci de 
minute. Gândeşte dacă vrei, dar... ia-ţi o clipă de răgaz. 

- Ca să mă adun? 

- Mda, zise el, iar ea nu-i opuse rezistenţă de această 
dată. Ar fi o idee bună. 

Fără tragere de inimă, Val închise ochii şi îşi afundă 
capul în perna moale. Lăsă întunericul s-o învăluie, 
alungând groaznica imagine a lui Camille pe moarte. 

Auzi o bufnitură când Bo sări în pat şi îi simţi botul 
atingând-o, de parcă ar fi vrut s-o consoleze. Absentă, cu 
ochii în lacrimi, îl mângâie pe cap, ceea ce o linişti în 
aceeaşi măsură ca pe câine. 

„N-ai voie să cazi în depresie! Nu acum. Trebuie să fii 
tare pentru Cammie, să-l găseşti pe cel care a ucis-o, i-o 
datorezi surorii tale.“ 

Era sigură că, dacă se gândea bine mai mult timp, avea 
să descurce iţele; se ştia în stare. Dar erau atât de multe. În 
afară de ticălosul care le omorâse pe Camille şi pe Asteria. 
De ce făcuse sora ei cercetări în privinţa propriei sale 
adopţii? Şi cine era tatăl copilului ei, dacă nu părintele 
Frank O'Toole? De ce ea, Valerie, avea senzaţia că, oriunde 
se ducea, o urmărea cineva? De ce fusese găsită Cammie în 
rochie de mireasă? Ce secrete ascundea maica Charity de 
la St. Marguerite? Care era semnificaţia însemnărilor mult 
prea explicite din jurnalul lui Cammie? Şi, Dumnezeule, ce 
hotărâre să ia în privinţa lui Slade? 

- Nu pot să fac asta, spuse ea mai mult pentru sine. 
Trebuie să mă ridic din pat şi să acţionez. 

- Aşa o să facem, auzi vocea lui Slade de aproape. 
Probabil că stătea pe singurul scaun din încăpere, cel de la 
piciorul patului. 

- Nu, zise ea, simțind o nevoie imperioasă de trece la 
fapte. Trebuie să începem chiar acum. 

Avea senzaţia că timpul era foarte scurt, că fiecare 
secundă care nu era folosită pentru a-l găsi pe ucigaşul lui 


Camille era una irosită. 

Azvârli pătura de pe ea, înhăţă cearşaful ca să-şi acopere 
goliciunea, deşi el o văzuse de mii de ori aşa, apoi se dădu 
jos. El stătea pe scaun, cu tălpile proptite de marginea 
saltelei, aşa că îi bloca trecerea cu picioarele. Se uită în sus 
la ea. 

- Eşti sigură? 

Ea dădu din cap. 

- Cât se poate de sigură. E timpul să termin cu 
smiorcăitul şi să mă pun pe treabă. Oricine ar fi cel care 
face asta, a început să mă calce pe nervi. 

Slade zâmbi neîncrezător, dezvelindu-şi parţial dinţii albi. 
Val se gândi c-ar fi putut încerca s-o oprească, dar el 
încuviinţă din cap şi se ridică în picioare. 

- Sunt alături de tine, spuse el, iar ea aproape că se topi. 
Cât despre cina aia romantică - mai poate să aştepte. 

- Aşa e. Mă laşi un pic singură? Încă îşi mai ţinea strâns 
cearşaful peste piept. 

- Nu. Zâmbetul cel parşiv i se lăţi pe faţă. Dar sunt un 
domn, aşa că plec, oftă el când Val ridică încet o 
sprânceană. 

- Altă replică fantezistă. 

El râse pe înfundate şi îşi fluieră câinele. 

- Hai, Bo, doamna vrea să rămână singură. leşi pe uşă şi 
îi strigă lui Val: Mergem să ne uităm prin curte, dar sunt 
sigur că musafirul nepoftit a plecat de mult. 

- Fără îndoială. După plecarea lui, Val se îmbrăcă - îşi 
puse slipul, sutienul, un tricou şi o pereche de blugi. Îşi 
strânse părul la spate, dar nu se mai machie, îşi dădu doar 
cu un pic de gloss pe buze, apoi se duse în camera de zi. 
Găsi afurisitul acela de BlackBerry exact acolo unde îi 
scăpase din mână. Îl luă cu grijă, folosind o pungă de 
plastic, şi se uită din nou la filmuleţul cu moartea surorii ei. 
Ticălos dement! murmură ea, apoi apăsă pe taste în 
căutarea altor filme. I se opri inima în loc când o văzu pe 
sora Asteria în rochie de mireasă, strânsă de gât cu nişte 


mătănii, cu lacrimi brăzdându-i obrajii în timp ce murea în 
faţa camerei de filmat. 

Cu ce fel de psihopat aveau de-a face? 

Lui Val îi tremurau mâinile. Abia mai putea atinge 
butoanele ca să mai pună un filmuleţ, dar acesta nu avea 
imagine, ecranul rămânea întunecat, în schimb se auzea o 
voce, o şoaptă aspră şi sâsâită, aceeaşi din visele ei. 

Simţi că-i crapă capul, iar în gură îi veni gust de cenuşă 
pe când asculta. 

- Eşti şi tu pe lissssstă, rosti batjocoritor acea voce 
dezgustătoare. Nai cum să scapi. 

Valerie nu avea nici o îndoială că mesajul îi era destinat 
ei. 

Bineînţeles că nu a găsit nimic. 

Slade inspectă împrejurimile pensiunii Briarstone, dar nu 
descoperi decât un oposum cu nouă sau zece pui în spate, 
îndreptându-se anevoie spre tufele de agrişe şi de iarba- 
fiarelor care creşteau din abundență lângă gard. 

Cine lăsase acel BlackBerry dispăruse ca prin minune, 
nelăsând nici o urmă de paşi sau altceva palpabil. Nu era 
nici un miros care să-l facă pe Bo să latre. De fapt, câinele 
bătrân nici nu văzuse oposumul, deci nu se putea baza prea 
mult pe el. 

- Hai, băiete, spuse Slade încercând să-şi păstreze 
calmul. 

Nimeni nu păţise nimic, dar îl scotea din minţi gândul că 
cineva dăduse târcoale casei cât timp Valerie era înăuntru. 
În ciuda faptului că Valerie făcea pe dura, ştia că era 
vulnerabilă. Nenorocitul fusese înăuntru! 

Dacă ar fi avut o armă şi ar fi tras, în loc să trântească 
uşa cu plasă? Dacă Slade ar fi fost în acel moment în 
camera de gardă a spitalului, la căpătâiul lui Valerie, 


sperând că avea să supravieţuiască atacului? Dacă i s-ar fi 
tras un glonţ în inimă şi ar fi murit? 

- Nu te gândi la asta! îşi zise pe când urca treptele 
verandei din spate, uitându-se pentru ultima oară la 
clădirea principală şi la dependinţe. 

Acum se întunecase, doar lumina gri-albastră a 
reflectoarelor îşi răspândea strălucirea ciudată peste iarbă 
şi florile care se închiseseră peste noapte. Câteva maşini 
rulau pe strada lăturalnică, dar dintre cele parcate nu era 
nici una suspectă. 

Cu toate acestea, avea să-l sune pe Montoya. 

Cineva vrusese să intre în posesia jurnalului lui Camille. 
De ce? Şi mai ales cine? 

Se opri în dreptul maşinii sale, deschise torpedoul şi 
scoase un pistol calibrul 38. Nu avea multă putere, dar era 
suficient pentru a intimida un agresor. Punând arma în 
buzunarul din spate al blugilor, se întoarse în casă şi urcă 
grăbit pe scară. 

O găsi pe Valerie înăuntru, aşteptându-l cu nenorocitul 
acela de BlackBerry într-o pungă de plastic. Era albă ca 
varul la faţă, în ochii i se citea spaima, iar bărbia ei ascuţită 
era încordată. 

- Ce ai acolo? 

- Un mic cadou lăsat de prietenul nostru, spuse ea. 

- Prietenul nostru? A, da. Întrusul. Este mai mult decât 
am văzut mai devreme? 

- Da. Uită-te! Îi dădu telefonul BlackBerry aflat în punga 
transparentă. 

Se uită ţintă la ecranul minuscul şi o mai văzu o dată pe 
Cammie trăgându-şi ultima suflare, cu o groază nesfârşită 
în ochii care priveau implorator pe cineva. 

- Nenorocitul naibii! bolborosi el, cu stomacul întors pe 
dos. 

- Încă nu s-a terminat. În vocea lui Val nu era nici urmă 
de umor. 


Un al doilea filmuleţ apăru pe micul ecran. O văzuse pe 
sora Asteria la ştiri. Şi această victimă, o femeie frumoasă, 
se luptase, dar îşi pierduse viaţa. Ochii îi erau ieşiţi din 
orbite, buzele i se mişcau spasmodic, iar sângele îi curgea 
din beregată pe când zăcea neajutorată la pământ. 

- Doamne, şopti el îngrozit. Nu-mi spune că este mai 
mult, se rugă el, uitându-se la Val cum apăsa rapid pe alte 
taste. 

- Nu. De data asa e doar un fişier audio. Apăsă tasta 
pentru difuzor, iar Slade putu auzi o voce groasă, răguşită, 
evident prefăcută. Nu putea să-şi dea seama dacă era de 
bărbat sau de femeie; ştia doar că aducea moartea. 

- Eşti următoarea pe listă, se auzi acel şuierat îngrozitor, 
apoi o pauză de efect înainte să adauge: N-ai cum să scapi. 

I se făcu părul măciucă. Frica i se cuibări în suflet, iar 
furia începu să-i clocotească sângele în vine de furie faţă de 
cel ce îndrăznea să o amenințe pe Val. 

- Asta era pentru tine. 

- Se pare că da. 

- Trebuie să-l sunăm pe Montoya. 

- l-am lăsat deja un mesaj, spuse ea, părându-i-se lui 
Slade prea calmă. Deodată, această căsuţă care adăpostea 
odinioară trăsurile, cea care era atât de plăcută şi intimă, 
în care plutea în aer parfumul lui Val şi cel al ierburilor 
aromatice, se transformase într-o capcană mortală, unde 
putea pătrunde orice psihopat nenorocit cu gând s-o 
împuşte pe soţia lui. Sună un telefon. Lăsându-i în mână 
punga etanşă cu BlackBerry-ul, Val îşi înşfăcă mobilul de pe 
blatul din bucătărie şi se uită la numele de pe ecran. Este 
Montoya, anunţă ea. 

- Spune-i să vină naibii aici! 

Val dădea din cap pe când îi răspundea şi închise după o 
scurtă conversaţie. 

- E pe drum. 

- Bun. Când vine aici, mă duc să-mi iau lucrurile. 

- Ce lucruri? 


- Până când nu se va sfârşi totul, până când nebunul care 
face asta, şi care acum văd că te are în vizor, nu moare sau 
nu ajunge în spatele gratiilor - eu laş prefera mort - nu te 
mai las o clipă singură! Eu şi Bo ne mutăm aici. 

- Dar... 

- Nici nu vreau să aud, Val. O să dorm pe canapea. Eşti 
prea importantă pentru mine ca să stau cu mâinile-n sân 
când un dement poate intra în casa ta după bunul plac! 
Dumnezeule, nu! O să schimbăm încuietorile la uşi, chiar şi 
pe cele de la clădirea principală. Sun-o pe Freya şi spune-i 
ce se întâmplă. Când ajunge Montoya, o să verific 
pensiunea. O să cerem şi protecţie din partea poliţiei. 

- Stai aşa, îi spuse ea. Nu cred că am nevoie. Dacă tipul 
voia să mă omoare, ar fi putut s-o facă. Eram la duş, pentru 
numele lui Dumnezeu! L-am văzut, şi el m-a văzut pe mine, 
dar nu m-a atacat. 

- Încă. 

- Vrea doar să mă terorizeze, şi i-a reuşit. Dădea din cap, 
plimbându-şi agitată mobilul printre degete. 

- Alte două femei au fost mai mult decât terorizate. 

- Erau maici la St. Marguerite. Slade îşi dădea seama că 
Val se concentra, după cât de îmbinate îi erau sprâncenele. 
Îşi storcea creierii. Punea toate informaţiile cap la cap. 
Ucigaşul ştie că-mi bag nasul peste tot şi vrea să renunţ. 

- Amenințarea a fost destul de clară. Slade nu voia deloc 
să rişte. A vrut să te sperie, să te convingă să stai deoparte, 
dar acum, că ai văzut jurnalul lui Cammie şi te-ai dus să pui 
tot felul de întrebări la St. Marguerite şi St. Elsinore, cu 
siguranţă vrea să te omoare. 

- Oare ce naiba vrea să afle din jurnal? 

- Cine ştie? Slade se gândea la paginile în care Camille 
scrisese despre escapadele ei sexuale - să fi fost adevărat? 
Sau doar avea o imaginaţie bogată? Nu aveau să ştie 
niciodată, dar pentru cineva acest lucru era foarte 
important. Poate a găsit poliţia ceva, opină el. 


O văzu tremurând, conştient că o îngrozea ideea ca vreo 
persoană, fie ea şi detectiv la departamentul Jafuri şi 
Omoruri, să-şi vâre nasul în viaţa personală a lui Camille. 

- Să sperăm. 

- Şi cred că ar trebui să lăsăm investigaţiile în seama 
poliţiei, insistă el. Asta e meseria lor şi poate le stăm în 
cale. 

- Nici să nu te gândeşti. Îi aruncă o privire şi se apropie 
de el. Să nu crezi că nu am încredere în poliţie. Până la 
urmă, am lucrat şi eu acolo. Dar ştiu cât de puţini angajaţi 
sunt într-un departament şi câte ore trebuie să lucrezi la o 
crimă ca asta. Cred că depun toate eforturile ca să rezolve 
cazul lui Camille, poate vor face un grup operativ, vor primi 
ajutor de la FBI şi asta-i foarte bine. Dar aici vorbim de 
Cammie, singura mea soră. Ajunseseră faţă în faţă, iar ea 
îşi pusese degetul mare de la picior pe cizma lui de cowboy. 
Nu dau înapoi, Slade. Hotărârea i se citea în ochii cu 
pupilele mărite. Ştii foarte bine asta, doar mă cunoşti, aşa 
că nu-ţi răci gura de pomană. 

El îi susţinu privirea, dar în acea clipă nu se gândea 
decât să o sărute, să o ia în braţe, să o strângă la piept şi să 
facă dragoste cu ea până în zori. Avea să-i dea drumul doar 
atunci când fantomele nopţii, spiritele care îi bântuiau, 
se vor fi ascuns în întuneric, iar lumina soarelui va fi 
pătruns prin geamuri şi le va fi încălzit trupurile goale şi 
ude de transpiraţie. Acest lucru era însă imposibil. 

- În regulă, încuviinţă el şovăielnic - nu voia să păţească 
ceva sau să fie în pericol. Cu o condiţie: Rămân aici! Arătă 
înspre podea. Cu tine! Până când voi şti că eşti în 
siguranţă. 

De data aceasta, slavă Domnului, nu îl contrazise. Lui 
Slade i se părea un miracol. 


Telefonul lui Montoya sună exact când terminaseră 
treaba în apartamentul lui Grace Blanc. 


- Să mergem, îl zori el pe Bentz după ce îi spuse tot ce 
ştia, şi anume că un necunoscut intrase prin efracţie în 
casa lui Valerie Houston. Alergară prin parcarea clădirii 
unde locuise Grace Blanc până la maşina de poliţie. În 
ciuda vârstei şi a kilogramelor în plus, Bentz ţinea pasul cu 
el. Se urcară în maşina Crown Vic. Montoya conducea. 

Traficul era mai fluid, dar Montoya tot trebui să facă 
slalom printre maşinile ce rulau cu viteză scăzută. 

- Tipul nostru-i foarte ocupat, remarcă Bentz. 

- Se pare că lucrează peste program. Montoya tăie calea 
unei camionete, apoi se îndreptă spre St. Charles, unde 
strada cufundată în întuneric lucea straniu în lumina 
felinarelor, iar frunzele copacilor bătrâni care mărgineau 
bulevardul parcă scânteiau. Din direcţia opusă venea un 
tramvai cu puţini pasageri înăuntru. 

Era o scenă desprinsă parcă dintr- un film de groază. 

Pe fiecare parte a marelui bulevard, împărţit în două de 
şinele de tramvai, erau case impunătoare în stiluri 
arhitecturale diferite, dar toate somptuoase şi vaste, cu 
grădini îngrijite şi împrejmuite cu garduri de fier. Aşa 
trăiau cei bogaţi. 

- Ce au în comun o prostituată şi o măicuţă? medită 
Bentz cu voce tare, uitându-se pe geamul maşinii. 

- Cred că este începutul unui banc foarte prost. Montoya 
înjură printre dinţi când luă prea repede ultima cotitură şi 
văzu Casa Briarstone luminată ca un pom de Crăciun. Se 
pare că amândouă cunoşteau un preot care avea să le 
aducă multe belele pe cap. 

- Atunci cine este preotul? insistă Bentz pe când Montoya 
intra încet în parcare, oprind maşina Crown Vic la câţiva 
centimetri de bara din spate a unei camionete vechi. 

- Da, asta-i întrebarea. Montoya opri motorul şi se gândi 
la variantele posibile: părintele Frank O'Toole, preotul 
care recunoscuse că avusese o aventură cu sora Camille, 
dar care nu era tatăl bebeluşului potrivit analizelor de 
sânge; părintele Paul Neland, preotul taciturn mai în vârstă 


de la St. Marguerite; părintele Thomas de la St. Elsinore 
care dispăruse, sau poate altcineva? Sau să fie Părintele 
John, aşa-zisul preot care părea să fi înviat din morţi ca să 
omoare o altă prostituată? Era o variantă. Dar ce legătură 
avea cu crimele de la St. Marguerite? Se dădea în vânt 
după roşcate. Mai era şi măicuţa dispărută, Lea De Luca. 
Cei de la poliţia din San Francisco nu o găsiseră până în 
acel moment. 

Trebuia să-şi pună mintea la contribuţie şi să găsească 
legătura. Orfelinatul? Ordinul religios? Ce anume? 

leşi din maşină şi o luă spre han. Parcursese jumătate din 
drum când îl întâmpină soţul lui Valerie Houston, tipul care 
îşi făcuse apariţia în seara când fusese ucisă cumnata lui, 
cu care probabil avusese o aventură. 

O simplă coincidenţă? Sau nu? 

- Mă bucur c-aţi venit, spuse soţul, dând mâna cu Bentz, 
apoi cu Montoya. Era un bărbat înalt şi suplu, care părea 
peste măsură de îngrijorat. Cred că soţia mea v-a spus ce s- 
a întâmplat. Haideţi înăuntru. 

„Înăuntru“ însemna în căsuţa mai mică de pe 
proprietate, ce părea să fie corpul de clădire destinat 
trăsurilor, datorită înălţimii şi îngustimii sale. Valerie era în 
bucătărie, iar la picioarele ei stătea un câine. Animalul îi 
urmărea cu privirea pe Montoya şi Bentz, iar coada, care 
până atunci măturase podeaua, îi rămase nemişcată. 

În plus, soţul avea o armă la şold, ceea ce punea gaz pe 
foc. 

- Aveţi permis? îl întrebă Montoya, arătând spre pistolul 
lui Slade. 

Houston încuviinţă din cap, iar Montoya nu-i ceru actele; 
avea să verifice mai târziu. 

- Ăsta e telefonul BlackBerry, spuse Valerie, fără să-i 
salute. Auzise schimbul de replici dintre Montoya şi soţul 
ei. 

Aparatul era într-o pungă din plastic pe care ea o 
împinse pe blatul din bucătărie. 


- Nu ştiu dacă este al lui Camille. Presupun că da, iar 
ucigaşul i l-a furat în noaptea crimei, apoi l-a folosit ori de 
câte ori a avut nevoie. Şi da, am pus mâna pe el până să-mi 
dau seama ce era. Îi întâlni privirea lui Montoya. M-am 
uitat prin telefon pentru că nu m-am putut abţine. 

Bentz scoase un carneţel, iar Montoya - reportofonul. 

- Mai spuneţi o dată, o rugă Bentz. Ce s-a întâmplat mai 
devreme? 

Valerie le povesti incidentul. Nici una din uşi nu era 
închisă când auzise paşi şi ceea ce i se păruse a fi un foc de 
armă. 

Ei puseră întrebări, iar ea răspunse; soţul ei îi confirmă 
declaraţiile. Cei doi recunoscură că obiectele împrăştiate 
din sufragerie erau ale lui Camille, puse în cutiile pe care le 
găsiseră în podul de deasupra garajului, apoi deschiseră 
fişierul video de pe BlackBerry. Lui Montoya i se încordară 
toţi muşchii din corp pe când se uita la Camille Renard, 
îmbrăcată într-o rochie veche de mireasă, luptându-se să 
rămână în viaţă. În ochii ei superbi, măriţi de groază, se 
citea suferinţa în clipa când îşi dăduse ultima suflare. 

Îl cuprinse mânia. Ce nebun şi-ar filma victima? Era 
filmul unui bolnav mintal. Cu o călugăriţă. 

- Dumnezeule, şopti el, pe când deschidea următorul 
fişier video. 

I se făcu rău văzând-o pe sora Asteria tot în rochie de 
mireasă, în cimitirul învăluit de întuneric, cu pietrele 
funerare albe în jur, părând să implore îndurare de la cel 
care o strangula. Avea pe gât pete însângerate, dar rochia 
îi era încă imaculată. Probabil că i-o decorase cu stropi roşii 
după ce filmase totul. 

Montoya se dovedi incapabil să deschidă gura, căci abia 
putea să gândească. Ticăitul unui ceas din apropiere părea 
să-i răsune în creier. 

Se gândi la Grace Blanc, întinsă pe pat, pe jumătate 
goală, cu gâtul învineţit şi plin de sânge în urma 
strangulării. Se uită la Bentz, care era alb ca varul la faţă. 


- Aţi spus că e şi un mesaj vocal. 

- Da, confirmă soţul, cu ochii întunecaţi şi sprâncenele 
arcuite de îngrijorare. 

Prin plastic, Valerie apăsă alt buton, iar la scurt timp se 
auzi o voce şuierând prin încăpere. 

- Eşti pe listă. Vorbea tărăgănat. După o pauză venea şi 
restul mesajului: N-ai cum să scapi. 

Era evident că îşi prefăcea vocea, care era nu numai 
înspăimântătoare, ci şi arogantă. 

- Să înţeleg că nu ştiţi cine e? 

- Nu. Valerie scutură din cap. 

- Dar ce-ar putea să aibă cu dumneavoastră? Nu sunteţi 
călugăriţă, reflectă el cu voce tare. 

- Mi-aş dori să ştiu şi eu, dar poate are legătură cu 
jurnalul lui Camille. L-a luat. Poate conţine ceva 
incriminator, ceva ce l-ar lega de ea. 

- Poate că da, mormăi Benz, luând notițe. Dar sunt de 
acord. Pe dumneavoastră vă ameninţă. 

Montoya încuviinţă tacit. 

- O să punem o patrulă afară să ţină casa sub observaţie, 
spuse el. 

Valerie dădu din cap. 

- Vrem să ne uităm prin lucrurile lui Camille şi să le luăm 
cu noi, continuă el. 

- În regulă. 

- Vreau să arunc o privire în pod, interveni Bentz. Să mă 
uit dacă n-a lăsat nimic pe-acolo. 

- Veniţi cu mine, îi spuse Slade, şi luă o lanternă dintr-un 
sertar. Ştia destul de bine unde se afla fiecare obiect prin 
casa lui Val, fapt surprinzător, dat fiind că venise de curând 
la New Orleans ca să se împace cu ea. Iar tensiunea pe 
care o simţise Montoya între ei la primul interogatoriu, 
acolo în casă, apoi la spital, părea să fi dispărut. 

- Vreţi să mai adăugaţi ceva? o întrebă Montoya. Mai e 
ceva neobişnuit? Nu se miră când ea dădu din nou din cap. 


- Da. După-amiază m-a tot sunat cineva, dar închidea. Pe 
ecran nu apărea nici un număr. 

- O să avem nevoie de telefonul dumneavoastră. 

- Dar... începu ea să protesteze, resemnându-se în cele 
din urmă: Desigur. 

- Şi trebuie să luăm şi asta. Arătă înspre BlackBerry, dar 
Valerie deja încuviinţa. Se uită în ochii lui Montoya. 

- Domnule detectiv, i se adresă ea, cu bărbia tremurându- 
i în ciuda focului din privire, prindeţi-l pe tipul care i-a 
făcut asta. Vârâţi-l după gratii. 

- Aşa voi face, spuse el, ştiind că-i promitea ceva s-ar fi 
putut dovedi imposibil, dar rostind cuvintele oricum. Cu 
coada ochiului îl văzu pe Bentz uitându-se urât la el, dar îl 
ignoră şi băgă telefonul BlackBerry în buzunar. Se îndreptă 
spre uşa din spate şi dispăru în beznă. 

Detectivii continuară cu întrebările,  verificară 
împrejurimile, stătură de vorbă cu Freya Martin, partenera 
de afaceri a lui Valerie Houston, şi cu cinci oaspeţi 
abţiguiţi. În cazul unui cuplu septuagenar din Maine, soţia 
susţinea că nu auzise decât sforăitul consortului ei, care 
aţipise. Trei femei din Oregon, toate pe la cincizeci de ani, 
care se aflau „în vacanţă, departe de soţii şi prietenii lor“, 
nu observaseră nimic. Freya auzise lătratul câinelui, dar 
atât. Nu tu zgomot de paşi, de motor ambalat sau ţipete. 
Nimeni nu văzuse pe fereastră pe cineva traversând peluza. 

Nu aflase mai nimic, se gândi Montoya pe când se 
întorcea la maşina Crown Vic. Pe lângă faptul că nu-i ieşea 
din minte promisiunea de a-l „prinde pe nenorocitul acela“ 
care o omorâse pe Camille Renard, mai auzea şi ciudatul 
dangăt de clopote ce băteau miezul nopţii, vestind trecerea 
timpului. 

Precum calmul dinaintea furtunii, timp de câteva zile 
lucrurile s-au liniştit. Prea mult, se gândea Montoya pe 
când alerga pe străzi la ivirea zorilor. Picioarele începeau 
să-l doară, semn că nu mai făcuse mişcare în ultimele două 
săptămâni. Cei opt kilometri pe care-i alerga de obicei i se 
păreau mai lungi, respira mai greu, deşi Hershey, care se 
afla lângă el, nu făcea nici cel mai mic efort. 

Ca să ţină pasul cu patrupedul, Montoya nu mai trebuia 
să fumeze nici măcar ocazional. Pe deasupra, Abby se 
prinsese, dar nu-i mai zicea nimic, doar se uita urât la el şi 
strâmba din nas când venea de la „plimbare“ duhnind a 
fum. În mod normal i-ar fi spus exact ce gândea, însă când 
se ocupa de un caz nu tăbăra pe el, iar Montoya profita. 

„E preţul pe care trebuie să-l plătească soţia unui 
detectiv meseriaş“, obişnuia să-l tachineze Abby. Deşi, de la 
naşterea lui Benjamin, remarcile ei erau mai acide, fiind 
mai îngrijorată pentru viaţa lui. „Acum nu mai e vorba doar 
de noi“, îi reamintea ea. 

De parcă nu ştia. 

Coti şi intră în Cartierul Francez. Labradorul ciocolatiu 
începu să obosească pe când treceau de clădirile cu 
balcoane mari şi elaborate din fier forjat. Prin atmosfera 
stranie creată de aburul ieşit din gurile de canal, Montoya 
depăşi câţiva trecători şi remarcă numărul mic de lumini 
aprinse la ferestrele apartamentelor de deasupra 
magazinelor. 

Iuți un pic pasul. Ajungând la râu, o luă pe trotuarul de 
pe malul apei şi respiră aerul proaspăt şi înmiresmat al 
fluviului Mississippi. Un stol de pelicani se ridică în faţa lui 
în timp ce alerga, dar Hershey nu fugi de lângă el, deşi se 
uita cu jind la păsări. 

- Bravo, băiete, murmură detectivul anevoie, după care 
gândurile i se întoarseră la caz şi la faptul că ucigaşul nu 
mai omorâse, din fericire, pe nimeni. 

Cel puţin, din câte se ştia. Agenţii federali dădeau 
târcoale, echipajele conlucrau, presa voia răspunsuri şi 


toată lumea din departament era stresată, aşteptându-se la 
alte crime, la o altă călugăriţă tânără găsită cu gâtul tăiat 
sau altă prostituată violată şi strangulată cu un rozariu 
lângă care să fie lăsată o bancnotă de o sută de dolari cu 
chipul desfigurat al lui Benjamin Franklin. 

Până în acel moment nu se raportaseră alte crime. Bentz 
o interogase pe Dr. Sam, psihologul care avea o emisiune 
numită Confesiuni la miezul nopţii pe postul de radio WSLJ, ţinta 
preferată a Părintelui John de data trecută. Femeia jurase 
că nu primise telefoane neobişnuite sau cereri bizare, ceea 
ce era mare lucru, deoarece Montoya credea că oricine 
suna un psiholog într-o emisiune radio nu prea avea toate 
țiglele pe casă. Ce om sănătos la cap şi-ar fi dezvăluit 
secretele cele mai intime ca să-l asculte tot oraşul New 
Orleans? Pe de altă parte, nu existau deja o mulţime de 
emisiuni ca acelea ale lui Jerry Springer sau Judge Judy, în 
care oamenii îşi puneau pe tapet problemele cele mai 
personale? 

- Nu pricep, îi spuse lui Hershey, pe când câinele zburda 
în lesă. 

Montoya alerga în lumina zorilor, în ceața ce venea de pe 
fluviu, iar gândurile i se învălmăşeau, sudoarea scurgându- 
i-se pe trup. 

Jurnalul surorii Camille Renard fusese de folos, dar, în 
afară de câteva însemnări fără sens şi o descriere a 
relaţiilor ei sexuale - toate cu parteneri necunoscuţi - nu 
conţinea mare lucru. Se înfiorase citind despre prima ei 
experienţă sexuală, mai ales că fata se aşteptase la mai 
mult; atunci îşi făcuse speranţe mai mari, iar un licean 
excitat nu reuşise să o satisfacă. 

Alţi iubiţi fuseseră mai pe gustul ei. Frunzărise jurnalul, 
încercând să asocieze numele cu datele, să sesizeze 
legătura dintre mai multe experienţe sexuale; una dintre 
acestea cu Brandon Keefe, un tip cu care fusese odată 
logodită, acum tată de familie în California, şi o alta cu 
Josua Lassiter, un bărbat care ajunsese să slujească la St. 


Marguerite, dar asta fusese înainte ca ea intre acolo ca 
novice. Mai erau şi alţi necunoscuţi, iar în însemnările mai 
recente apărea şi părintele Frank. Să mai fi fost altcineva? 

Habar nu aveau. 

Telefonul BlackBerry care îi aparținuse lui Camille 
Renard nu le dăduse nici un indiciu, dar specialiştii nu 
terminaseră verificarea, deşi toate mesajele, contactele şi 
apelurile fuseseră şterse. Cu excepţia ultimu- lui mesaj 
vocal şi a fişierelor video cu moartea celor două călugăriţe. 

Ticălosul avuse mare grijă să-şi acopere urmele, ceea ce 
îl irita la culme pe Montoya. 

Tehnicienii de la laborator comparau de zor grupele de 
sânge, dar momentan nu reuşiseră să afle cine era tatăl 
copilului. Erau verificaţi chiar şi bărbaţii care lucrau la 
parohie - Elwin Zaan, portarul, Clifton Sharkey, îngrijitorul, 
şi Neron Lopez, administratorul. 

Părintele 'Thomas era singurul necercetat. Nu-i fuseseră 
recoltate probe de sânge, căci nu prea stătea pe la St. 
Elsinore. Ciudat. Totuşi, Montoya nu credea că Thomas era 
părintele din cazul lor. Zâmbi la propria glumă, apoi ocoli 
ca să ajungă la cafeneaua de unde îşi procura doza zilnică 
de cofeină. Plăti cafeaua neagră la casă, luă un pahar cu 
apă pentru câine şi îi lăsă nişte mărunţiş în borcanul pentru 
bacşişuri Jessicăi, chelneriţa, o afro-americană dolofană cu 
păr argintiu. Sorbi din cana de plastic aburindă în drum 
spre casă şi îşi flexă muşchii. Hershey, în cele din urmă 
extenuat, cu limba scoasă de un cot, îl urma. 

Totul făcea parte din rutină. Doar că un criminal era din 
nou liber pe străzile din New Orleans, oraşul lui natal. 

Mai întâi sora Camille, apoi Asteria McClellan. Din câte 
îşi dădea seama Montoya, legătura dintre ele o constituiau 
cele două parohii: St. 

Elsinore, de unde fuseseră amândouă adoptate, şi St. 
Margareta, unde trăiau şi plănuiau să-şi înceapă viaţa 
monahală. 


Era o diferenţă ca de la cer la pământ între ele, aşa ar fi 
spus mama lui. Sora Camille era prietenoasă, spontană, 
cochetă şi, din câte se părea, nu-şi lua jurămintele de 
castitate în serios. Sora Asteria nu ţinea un jurnal în care 
să-şi dezvăluie secretele. Nu era însărcinată. Era încă 
virgină, conform raportului medicului legist. 

Ambele femei fuseseră drogate, căci se găsiseră urme de 
Rohypnol în sângele lor. Era un medicament pe care îl 
foloseau violatorii ca să-şi zăpăceasă victimele - dar de ce 
pe acele două călugăriţe? Ce era la mijloc? 

Încă nu ştia nimic despre Grace Blanc, iar mărturia 
doamnei Rubino, văduva italiancă, potrivit căreia zărise un 
preot pe vizor nu era foarte 
convingătoare. Bătrâna era parţial surdă, nici cu vederea 
nu stătea foarte bine, aşa că, dacă avea să fie în boxa 
martorilor, în caz că poliţia aresta pe cineva, orice avocat al 
apărării cât de cât capabil i-ar fi desfiinţat depoziţia. 

Ce dezastru! Montoya sorbi din băutura fierbinte şi 
traversă peluza din faţa casei. Pe verandă îşi întinse 
tendoanele de la genunchi şi cvadricepşii, luă ultima 
înghiţitură de cafea şi apoi strivi paharul de plastic. 
Dalmaţianul Apollo, câinele vecinilor, schelălăia de pe 
veranda din faţă, agitându-se la vederea labradorului. 

- Nu! spuse Montoya înainte ca Hershey să se uite în sus 
la el sau să o zbughească înăuntru. Şezi! 

Îşi dădu jos tricoul cu care şterse labele labradorului, în 
timp ce Hershey dădea din coadă nerăbdător pe verandă. 

- Hei! Scuteşte-mă. Când labele patrupedului arătară 
suficient de curate, deschise uşa şi labradorul ţâşni 
înăuntru. 

- Vrei să câştigi puncte? îl întrebă Abby. Era în halat, cu 
părul prins în creştet, stând la chiuveta din bucătărie şi 
tăind fructe, în timp ce se făcea cafeaua, iar Benjamin 
dormea în scăunelul său aşezat pe masă. 

- Cu tine? replică soţul ei făcându-i cu ochiul. Mereu, 
iubito. 


- Ce subtil eşti, dragă Montoya! Mi-a stat inima în piept. 
Îşi făcu vânt cu mâna de parcă era cât pe ce să leşine de 
căldură; apoi chicoti şi se întoarse să taie felii de pepene 
galben şi verde. Bebeluşul oftă uşor, înmuindu-i inima 
tatălui. Acesta rânji şi îşi puse un deget pe obrăjorul 
dolofan, uitându-se cum se mişcă buzele mici ale fiului său. 

- Cruz e pe-aici? 

- Încă doarme, spuse ea, zâmbind cu subînţeles. E abia 
şase şi jumătate. Mamele care alăptează şi detectivii 
capabili sunt singurele persoane sănătoase la cap care se 
trezesc la ora asta. 

- Sigur. Fratele lui stătuse la ei aproape toată săptămâna, 
petrecându-şi timpul cu Abby şi Reuben, vizitând-o pe 
mama lor şi pe alţi fraţi, dar în general nefăcând mare 
lucru. Nu vorbise despre asta, dar Montoya credea că 
fratele lui încerca să se vadă din nou cu Lucia Costa, fata 
pe care o ştia din liceu şi de la care obținuse poliţia unele 
informaţii; le găsise din întâmplare pe sora Camille şi pe 
sora Asteria chiar în timp ce treceau pe lumea cealaltă. 

Montoya credea că Lucia ascundea ceva, dar momentan 
nu-şi dădea seama exact ce. Interesul pe care îl avea Cruz 
pentru ea nu avea să-l ajute în anchetă, ci ar fi periclitat-o. 

- Vorbesc serios. E mult prea devreme să te trezeşti. 

- Da, da, dar ştii cum e. 

- Nu poţi să dormi când lucrezi la un caz important. Şi 
nici eu. Oftând, mai tăie un pepene galben în două, apoi 
începu să scoată seminţele. 

Montoya, care se ducea în spatele casei, se opri ca s-o 
plesnească în glumă peste fese cu tricoul lui ud de 
transpiraţie şi murdar. 

- Hei, o cauţi cu lumânarea, îl avertiză ea, fluturând 
cuțitul. 

- Îmi place cum sună. 

- Serios? Zâmbind, se întoarse brusc cu faţa la el să-l 
privească. 


Incapabil să reziste, o înconjură cu braţele, bumbacul 
halatului mişcându-se sub atingerea lui. 

- Serios. 

Se uită la bebeluşul ce dormea pe masa din bucătărie. 

- Parcă trebuia să fii devreme la serviciu. 

- Cred că mă poţi face să mă răzgândesc. O sărută apăsat 
pe buze, simțind acea pasiune mistuitoare care-i mărea 
pulsul ori de câte ori deschidea Abby gura. Câteodată se 
întreba dacă sar fi putut plictisi de ea vreodată. 

Îşi vârî limba între dinţii ei şi îi strecură o mână în halat, 
mângâindu-i sânul rotund şi tare, plin de lapte şi acoperit 
cu dantelă. 

- Mmm, murmură ea fix când nenorocitul lui de mobil 
începu să sune. 

El îl ignoră, dar Abby se trase din îmbrăţişare. 

- Te cheamă datoria. 

Montoya era pe cale să protesteze, dar ea se încruntă, 
amintindu-i de cearta pe care o avuseseră cu câteva seri 
înainte - avea o nevastă şi un copil, nu era numai poliţist. 

- La naiba, şopti el. 

- Da, la naiba, îl aprobă ea cu sarcasm. 

O sărută pe obraz, apoi răspunse: 

- Montoya la telefon. 

- Avem un pont, spuse Bentz cu o voce răguşită, de parcă 
tocmai fusese trezit din somn. 

Montoya se încordă. Era atent doar la conversaţie. 

- Da? 

- Clifton Sharkey are antecedente penale. Insultă şi 
lovire. 

- Şi cum de ne-a scăpat? 

- Acum douăzeci de ani, în Canada. Nu putem decât să-l 
mai chemăm la interogatoriu, dar tot e ceva. 

În sfârşit! Avea un pont. Poate. 

Simţi un flux de adrenalină prin vene, acea senzaţie atât 
de cunoscută pe care o avea când un caz începea să se 
contureze. Da! Deja se îndrepta spre baie. 


- Ajung la secţie în douăzeci de minute, spuse el. 
- Montoya, zise Bentz în receptor, neoficial... 

- Da? 

- Eu tot cred că O'Toole e criminalul. 


- Trebuie să ne facem datoria, chiar dacă suntem în doliu, 
spuse maica superioară în decursul întrunirii de după micul 
dejun, a treia din acea săptămână. Asemenea celorlalte 
călugăriţe şi novice, Lucia şedea într-un scaun cu spătar 
tare dintr-o încăpere aflată în pasajul dintre mănăstire şi 
catedrală. Camera era folosită pentru seminare, întruniri 
sau rugăciune. Avea un aer uşor îmbâcsit, ferestrele erau 
închise, iar tabla albă din spatele maicii stareţe Charity era 
ştearsă. 

Părintele Paul şi părintele Frank stăteau lângă uşă pe 
când maica vorbea, cel mai în vârstă forţându-se să 
zâmbească la fel de călduros ca o iarnă siberiană. Îşi 
împreunase mâinile moi, cu degetele trandafirii încrucişate. 

Părintele Frank părea să fi îmbătrânit zece ani în ultima 

săptămână. 
Părul său brunet, de obicei atent pieptănat era acum în 
dezordine; avea şi nişte fire albe, câteva tuleie în barbă şi 
ochii goi, de parcă viaţa şi chiar credinţa îl părăsiseră. Îşi 
mişca mereu degetele cu nervozitate. Părea un om copleşit 
de povara păcatelor sale. 

Sora Louise, căreia i se citea tristeţea în ochi, încerca să- 
i întâlnească privirea, observă Lucia, dar părintele Frank 
era în lumea lui. Cu trupul se afla în cameră, dar cu 
spiritul, undeva, foarte departe. Nu doar preoţii, ci toată 
lumea de la St. Marguerite era la capătul puterilor, bănuia 
Lucia. Situaţia îi afecta deopotrivă pe cei ce purtau sfintele 
veşminte şi pe muncitorii de rând. 

Elwin Zaan, îngrijitorul, care acum se sprijinea de 
mătură, era sumbru ca moartea. 

Neron Lopez, administratorul de obicei optimist, nu 
fusese în stare să schiţeze un zâmbet în ultima săptămână. 


Lucia îl văzuse făcându-şi cruce şi tot uitându-se la turlele 
bisericii, de parcă se aştepta să fie lovit de trăsnetele lui 
Dumnezeu pe când dădea cu grebla în grădină şi smulgea 
buruienile. 

Regina, bucătăreasa cea cu mutră acră, nu mai zbiera, ci 
stătea singură, iar crucea de la gât, mai vizibilă în ultimele 
zile, strălucea pe lanţ pe când făcea aluatul pentru plăcinte 
şi umplea castroanele cu supă. Nu mai dădea ordine pe un 
ton autoritar şi se zvonea că voia să-şi dea demisia. Eileen, 
femeia de la recepţie cu păr albastru şi cârlionţat şi taioare 
asortate se tot ştersese cu o batistă la ochi întreaga 
săptămână. Doar Clifton Sharkey, omul bun la toate care se 
pricepea să repare orice, de la pantofi la maşinării, părea 
foarte calm, deşi transpi- ra din abundență. Lucia se uită la 
el şi văzu că- şi ştergea din nou fruntea. 

- Este timpul să fim uniţi, să nu lăsăm frica să ne 
pătrundă în suflete... continuă maica superioară, cu toţii 
urmărind-o cum trecea pe lângă un birou în drum spre 
ferestre. 


Toate maicile de la St. Marguerite fuseseră agitate, iar 
sentimentul de siguranţă pe care-l aveau între sfintele 
ziduri se spulberase complet. 

Vorbiseră între ele când grădinăreau, când mergeau cu 
maşina la St. Elsinore sau când făceau alte treburi. Printre 
rugăciuni, meditații şi activităţile caritabile, dăduseră glas 
temerilor lor. Cu o zi înainte, înainte de vecernie, câteva se 
întâlniseră în grădină. Lucia făcea şi ea parte din grup şi 
percepuse agitația călugăriţelor, uitându-se cu atenţie la 
dârele aurii lăsate de peştii din iaz. 

- De ce a omorât-o pe Asteria? se minunase sora Dorothy, 
trecând nervoasă  mătăniile printre degetele «i 
butucănoase. Era atât de... bună, de inocentă. 

- Hai, lasă-mă. Serios? întrebase în şoaptă sora Maura, 
uitându-se urât la călugăriţa mai scundă. Crezi că a fost 
omorâtă doar pentru că era impură? Se cutremurase, de 
parcă o străbătuse un fior rece pe şira spinării, deşi căldura 
din timpul zilei toropise grădina unde doar albinele 
zumzăiau, iar o pasăre colibri zbura pe lângă magnolia în 
floare. În nici un caz. 

- Dar aşa era, încuviinţase sora Angela, uitându-se prin 
ochelarii ei înguşti şi dând din cap. 

- Credeţi că puritatea vă va salva de un nebun? 
intervenise Maura. Căci asta se întâmplă aici. 

Lucia se gândise să spună ceva, dar se abţinuse, fiind de 
acord cu Dorothy şi Angela. 

- Spun doar că sora Camille ar fi putut fi omorâtă şi din 
alte motive... Dorothy lăsase fraza în suspensie şi schiţă 
semnul crucii pe piept. 

- Poate n-ar trebui să mai discutăm pe această temă, 
rostise foarte calmă sora Zita, vocea raţiunii, apoi dădu jos 
o scamă de pe mânecă. 

- Are dreptate, aprobase Devota. Nu putem înţelege 
pedeapsa Domnului. 

- Pedeapsa Domnului? repetase Maura în timp ce două 
ciori începură să croncăne de pe acoperişul capelei. Asta 


crezi că e? 

- Ei bine, era... ştii tu, cu părintele O'Toole. Dorothy 
roşise probabil până la rădăcina firelor de păr, deşi buclele 
ei scurte şi castanii erau complet acoperite de văl. 

- Dar nu l-a pedepsit Dumnezeu, spusese Louise cu multă 
convingere, îmbujorându-se şi schiţând repede semnul 
crucii pe piept. 

- Încă,  şoptise Angela îngrijorată, iar cuvântul 
reverberase în mintea Luciei. 

- Niciodată! Louise scutura din cap. E... El e... 

- A avut o aventură cu sora Camille. 


- Ştiu, dar... 
- Dar ce? întrebase sora Maura. A fost doar vina lui 
Camille? Serios? Ştiu că trăim într-o lume 


arhaică şi demodată, dar sora Camille şi părintele Frank 
sunt la fel de vinovaţi. Louise, e preot! 

- Şşş, spusese sora Irene sâsâind uşor. Trebuia să-şi 
strâmbe gâtul ca să o vadă pe Louise. Asta nu ajută pe 
nimeni. Îşi puse mâna cu degete lungi pe umărul lui Louise. 

- Ai dreptate, recunoscuse Devota. Mai bine nu vorbim 
despre ei. Mai bine ne rugăm Atotputernicului. Ne va 
povâăţui şi ne va arăta calea cea dreaptă. 

Maura îşi dăduse ochii peste cap, jucându-se agitată cu 
cotorul cărţii de rugăciune. 

- Hai să intrăm în secolul XXI, le îndemnase ea. 

- Nu uitaţi de jurămintele voastre, i-o întorsese brusc 
Devota, ţuguindu-şi buzele fără strop de culoare. Toate am 
ales această vocaţie, această viaţă. Trebuie s-o cinstim. 

- Şi să ne căim dacă avem gânduri păcătoase, adăugase 
cu gravitate sora Edwina. Sunt diverse modalităţi prin care 
poţi ispăşi. 

Sora Lucia îşi amintise că această femeie, atât de 
frumoasă şi delicată, era adepta autoflagelării. Cel puţin 
asta povestise sora Camille, iar Lucia însăşi o văzuse pe 
Edwina trecând pe hol noaptea tâziu şi având pete roşii pe 
cămaşa de noapte. 


Sora Louise, dojenită, oftase din greu. Era evident că 
sora Camille, ca multe altele, credea că era îndrăgostită de 
Frank O'Toole. Oare el le încuraja? Era oare conştient de 
şarmul lui şi lăsa lucrurile să decurgă de la sine? Sau nu 
era conştient, şi gândurile multor călugăriţe erau doar 
simple închipuiri? 

Nu că ar mai fi contat acum, se gândise ea. Era groaznic 
cum această întâmplare din mănăstire le dezbinase. 

Lucia crezuse că trebuia să le spună despre prezenţa de 
rău augur pe care o simţea şi să le dezvăluie convingerea 
că diavolul nu-şi terminase lucrarea. Ridicându-şi privirea 
însă, observase tulburarea de pe chipul surorii Devota. 

„Nu le îngrijora. Nu le face să creadă că eşti nebună.“ 

- Nu sunt de părere că ar trebui să facem speculaţii, 
spusese Lucia. 

- Sora Lucia are dreptate, intervenise Zita. Nu putem 
înţelege vrerea Domnului. Se uita încruntată la fiecare 
călugăriţă din curte. Poate că ar trebui să ne rugăm. 

- Şi să ne rugăm fierbinte, întărise Dorothy, pentru că nu 
ştim cine vine la rând. 

- Sau dacă vor mai exista victime. Angela îşi potrivise 
ochelarii înguşti sub calotă, un strop de transpiraţie 
scurgându-i-se pe faţă. 

- Să sperăm că nu, fusese de acord Louise, iar Luciei îi 
era pentru prima dată dor să o audă fredonând pe holurile 
de la St. Marguerite. În ultimele zile, pe coridoare plutise 
liniştea; femeile erau tăcute, retrase şi sumbre ca nişte 
cavouri. 

Toată lumea de la St. Marguerite fusese afectată de acea 
tragedie. 

Acum obrajii maicii Angela erau livizi, iar sora Maura 
parcă se uita şi mai urât, plimbându-şi degetele pe 
marginile uzate ale cărţii de rugăciune. Vocea ca un tril de 
pasăre a surorii Louise amuţise; nu mai fredona pe 
coridoare. Sora Edwina, de obicei înaltă şi dreaptă ca o 


săgeată, se închisese în ea, şi sora Devota, la fel de pioasă 
ca numele ei, părea dusă pe gânduri şi tristă. 

Era o atmosferă sinistră. 

Deodată, St. Marguerite era în centrul atenţiei, iar acest 
lucru le stânjenea pe toate. Carele de reportaj de la 
televiziuni erau parcate în faţa porţilor, reporterii aşteptau 
cu microfoanele în mâini pe fundalul impunătorului edificiu 
să relateze despre uciderea celor două călugăriţe, aducând 
din nou în prim-plan soarta cruntă de care avuseseră parte 
sora Camille şi sora Asteria, reamintindu-le locuitorilor din 
Louisiana de pericolul ce pândea între străvechile ziduri ale 
mănăstrii St. Marguerite. 

La slujbe asistau tot mai mulţi enoriaşi, mânaţi de o 
curiozitate morbidă, după cum se înmulţiseră şi maşinile şi 
pietonii care treceau prin dreptul catedralei şi prin zona 
înconjurătoare. 

Nici maşinile de poliţie care stăteau tot timpul lângă 
porţi şi nici numărul sporit de încuietori la uşi nu le 
linişteau. Lucia ştia că răul venea din interior. Simţea acest 
lucru de parcă ar fi văzut bestii negre cu ochii strălucitori 
stând la pândă, cu buzele răsfrânte şi colţi lungi din care 
picura sânge. 

Chiar şi în sfânta capelă, în genunchi, pe când se ruga 
fierbinte cu mâinile împreunate, simţea în ceafă răsuflarea 
răului care-i făcea inima să bată cu putere, alungându-i 
liniştea care o copleşea de obicei în astfel de momente. 
Oare ea era motivul pentru care răul se impregnase în 
zidurile mănăstirii? Oare lipsa ei de credinţă provocase 
deja moartea violentă a două suflete nevinovate? 

Nu! Bineînţeles că nu! Gândea ca o nebună. Dar oare nu- 
i dădea răul târcoale? Oare doar ea îi auzise şuieratul 
infernal? Glasul malefic? Nu-i urmase oare ordinele 
ticăloase când găsise nu una, ci două femei moarte? Ea 
fusese cea aleasă de însuşi Satana. 

Singura cale prin care să se asigure că nimeni nu avea să 
mai sufere era să părăsească acel lăcaş sigur, adăpostul pe 


care îl alesese din raţiuni neîntemeiate. 

Dacă mai avea nevoie de o dovadă că trebuia să plece, 
ceva mai palpabil decât vocea pe care o auzise noaptea, era 
faptul că Cruz Montoya o găsise şi acolo, îndemnând-o să 
plece cu el. 

Reacţionase greşit la vederea lui. Trupeşte. Psihologic. 
Atât de... sexual. Şi dacă nu făcea decât să stea lângă el, tot 
simţea că-şi încalcă jurământul de castitate. Oare nu fusese 
o dovadă îndestulătoare sărutul lor, întâlnirea buzelor care 
îi adusese un şuvoi de amintiri şi dorinţă? Cruz Montoya 
reprezenta ispita. 

Pericolul. Cuvântul pe care i-l şoptise cu mai mult timp în 
urmă, în prima noapte în care auzise vocea sinistră şi 
şuierătoare a bestiei şi îi simţise răsuflarea împuţită şi 
scârboasă. 

- Aşadar... este absolut necesar să ne ascultăm inimile şi 
să ţinem cont de jurăminte, spunea maica stareță Charity, 
privind-o ţintă pe Lucia, în timp ce se tot învârtea prin faţa 
tablei albe, ca o profesoară care încerca să se facă 
înţeleasă într-o clasă plină cu elevi dezinteresaţi, cu tărâţe 
în loc de creier. Lucia încercă să pară atentă; nu voia ca 
bătrâna călugăriţă să-i cunoască adevăratele intenţii. 
Trebuie să ne continuăm viaţa ca mai înainte, continuă 
stareţa. Asta ar fi vrut surorile Camille şi Asteria să facem 
şi, bineînţeles, Tatăl nostru din ceruri. Asta nu înseamnă că 
le vom uita sau că nu ne vom gândi mereu la ele; pur şi 
simplu mergem înainte, îl slăvim pe Dumnezeu şi îi 
îndeplinim porunca pe pământ. Asteria şi Camille sunt 
acum în cer, cu Fecioara Maria şi lisus. 

În acest moment, părintele Paul încuviinţă din cap şi, 
urmat de părintele Frank, se duse în faţă, lângă ea. Toată 
lumea se uita la ei, iar sora Louise aproape se luminase la 
faţă admirându-l pe tânărul preot. Toate observară acest 
lucru; sora Devota îi aruncă o privire Luciei şi clătină din 
cap. 

Sora Louise încă radia când luă cuvântul părintele Paul. 


- Maica stareță Charity are dreptate. Trebuie să ne 
vedem de treabă, căci înfăptuim voia Domnului. Treaba 
noastră este importantă, indiferent dacă predăm copiilor, îi 
ajutăm pe cei fără adăpost sau le alinăm suferinţele celor 
bolnavi. Trebuie să fim uniţi, să nu ne temem. Munca 
noastră va continua, iar noi vom persevera. Nu vom lăsa un 
discipol al Satanei să ne sperie. Se uită la fiecare persoană 
din cameră, de parcă le-ar fi cerut să-l contrazică. Mulţumit 
că le captase tuturor atenţia, tonul vocii i se înmuie. Vă veţi 
face treaba şi mă aştept să veniţi mâine-seară la slujba de 
la St. Elsinore. Părintele Thomas o va ţine în memoria 
surorilor Camille şi Asteria. Este un gest frumos, iar noi, cei 
de la St. Marguerite, vom sprijini această iniţiativă. Privirea 
lui era  neînduplecată. Acum... împreună, spuse el, 
zâmbindu-le cu multă căldură, de parcă ar fi vrut să 
topească şi cea mai neînduplecată inimă. Îşi ridică braţele 
implorator. Să ne rugăm... Apoi îşi împreună mâinile şi îşi 
cobori privirea. Împărate ceresc... 

Şi Lucia îşi plecă fruntea, dar se uită pe furiş la sora 
Edwina, care îi întâlni privirea pentru scurt timp. În 
momentul acela Lucia îşi dădu seama că, indiferent ce ar fi 
zis, nu avea cum să-i aducă alinare. 

Edwina era speriată de moarte, ca şi toate celelalte 
călugăriţe. 


capitolul 43 


- Cred că acest mesaj - arătă Valerie către însemnările pe 
care le făcuse pe fluturaşul care anunţa licitaţia de la St. 
Elsinore -, cel pe care scrie C U N 7734 C V înseamnă „Ne 
vedem în iad, Charity Varisco“. Se afundă în scaunul de la 
birou astfel încât Slade, care-i făcuse un sendviş în 
bucătărie, să poată vedea notițele. Nu erau cele originale, 
bineînţeles, nici măcar o copie, doar ce scrisese din 
memorie şi la ce se gândise în toate acele trei zile. 


- E posibil. El nu schiţă nici un gest pe când îi aducea o 
farfurie cu un 
sendviş cu ton şi murături. I-o puse în faţă: Asta e pentru 
tine. 

- Mersi. Îşi ridică privirea şi îi zâmbi când el se aplecă, 
ajungând atât de aproape de ea încât îi simţea mirosul 
curat şi înviorător de after-shave. Se gândi fără să vrea 
cum obişnuiau să facă dragoste dimineaţa, la trupurile lor 
goale încolăcite în cearşafurile încălzite de soare, în timp 
ce zorii se iveau în Texas, iar cântecul păsărilor era 
întrerupt de ţiptele gaiţelor şi acompaniat de mugetul grav 
al unui viţeluş singuratic. Simţi un nod în gât când îşi dădu 
seama cât de mult îi lipsise ferma, cât de dor îi era de 
Slade. 

Chiar dacă îi văzuse reacţia, bărbatul tot nu schiţă nici 
un gest, căci se uita cu atenţie la ce scrisese Valerie pe 
fluturaş. 

Ea îşi drese glasul. 

- Cred că a folosit un cod de-al ei, după care a scris 
inițialele maicii superioare pentru că atunci era foarte 
supărată pe ea. 

- Atunci ce înseamnă celălalt mesaj? 

- Nu sunt la fel de sigură. Îl scrisese şi pe acela: TO BF 2 
M&M. Dar mi-am tot stors creierii, recunoscu ea. Şi acesta 
era adevărul. În ultimele zile, când nu era ocupată la han 
sau nu încerca să-şi dea seama de ce fusese omorâtă 
Camille, sau nu se uita peste umăr, se gândise la acest 
puzzle, aducându-şi aminte de lucrurile pe care le găsise în 
cutiile din pod, viaţa surorii ei. Nu pot să înţeleg cine e „cel 
mai bun prieten“ şi, cu toate că „M şi M“ ar putea fi 
oricine, cred că se gândea la părinţii noştri - cei naturali, 
Mike şi Mary Brown. 

- Pe care nu i-am găsit niciodată. 

- Poate nici nu există. 

- Atunci cine e T O? o întrebă el. 

- Sunt sigură că e Thelma O'Malley, spuse ea. 


- Nu Tom, preotul de la St. Elsinore. 

- Nu cred. Thelma e văduva care ne-a dus la orfelinat şi 
care ne-a spus că părinţii noştri muriseră. dar nu o găsesc. 
Am căutat Thelma O'Malley, doamna Stanley O'Malley, S. 
O'Malley şi T. O'Malley. Am sunat şi oameni cu acelaşi 
nume de familie, dar până acum nu am avut noroc. 

- Le-ai spus şi poliţiştilor? 

Valerie scutură din cap. 

- Nu, pentru că nu sunt sigură. Am doar un presentiment 
şi poate o logică bizară. Poliţia are jurnalul lui Camille. 
Simţindu-se frustrată şi începând s-o doară capul, se lăsă 
pe spate în scaun, cu umerii în pieptul lui Slade. El se 
îndreptă din şale, iar Val murmură: Tare aş vrea s-o găsesc 
pe Thelma. 

- Dacă mai e în viaţă. 

- Da. Ochii îi căzură pe anunţul pentru licitaţia de la St. 
Elsinore. Poate că răspunsul e aici, spuse ea, punând un 
deget pe poza lucioasă a orfelinatului. Pe fluturaş erau 
trecute obiectele donate, inclusiv o excursie la Las Vegas. 
Se menţionau şi numele vedetelor locale invitate, printre 
care fundaşul de la New Orleans Saints, arhiespiscopul, Dr. 
Sam, psihologul care avea acea emisiune la radio şi mulţi 
alţii. 

- La parohie? 

- Mda. S-ar putea să găsim ceva în arhiva în care nu m-a 
lăsat maica stareță să mă uit, opină Val, gândindu-se la sora 
Georgia, foarte primitoare şi drăguță în aparenţă, dar cu 
inima de piatră. Trebuie să ajung cumva acolo. 

Slade îi puse o mână pe umăr. 

- Vorbesc serios, spuse el, poliţia ar trebui să se ocupe de 
asta. Fusese foarte îngrijorat de când intrase acel ticălos în 
casa ei, iar Val îi dădea dreptate. Nu se împotrivise când el 
schimbase încuietorile de la clădirea principală şi de la 
căsuţă, întărise zăvoarele de la fereastră şi se instalase în 
sufrageria ei. În ciuda investigaţiilor tensionate, a grijilor şi 
a panicii care le tulburaseră vieţile, Val şi Slade se 


înţeleseseră bine. Lucraseră împreună în casă, apoi ieşiseră 
ca să-i arate lui Slade câte ceva din New Orleans - de la un 
bar arhicunoscut de pe Bourbon Street până la una dintre 
marile plantaţii prospere de pe malul fluviului, nu foarte 
departe de oraş. Val ar fi putut să se îndrăgostească din 
nou de el, dar nu voia să se lase în voia sentimetelor. Cel 
puţin nu încă. 


Cruz Montoya începea să se simtă ca un ratat. 

Nefiind genul de om care să stea prea mult într-un loc, 
simţea nevoie să plece de acolo, să găsească altceva mai 
bun, să dea piept cu viaţa. 

Strânse cuvertura pe care o folosise pe post de pătură în 
ultima săptămână şi se duse la duş. Pretextul pentru care 
mai rămânea acolo era, bineînţeles, familia. Se înţelegea cu 
Abby, îl adora pe fiul lui Reuben, îşi petrecea timpul cu 
maică-sa şi alţi fraţi, dar Lucia Costa era adevăratul motiv 
pentru care nu pleca din New Orleans. Putea să se mintă 
singur, să inventeze tot soiul de poveşti, să spună că alte 
lucruri îl legau mai mult, dar era la fel de fascinat de ea ca 
în urmă cu zece ani. 

Deşi era o afurisită de călugăriţă. 

Dumnezeule, maică-sa s-ar fi înfuriat pe el dacă i-ar fi citit 
gândurile. Ce bine că nu era clarvăzătoare! 

„Ca Lucia?“ 

La naiba, poate că asta îl sedusese. Nu părul negru şi 
mătăsos, ochii scânteietori sau bărbia hotărâtă, talia 
subţire, sânii suficient de mari ca să atragă privirile a doua 
oară sau inteligenţa ei. Nu, capacitatea ei de a citi 
gândurile altora îl fascina, neputând să o dea uitării. 

„Da, sigur. Pe cine vrei să păcăleşti acum, Montoya?“ 

leşi din cea de-a doua baie şi aproape lovi pisica aia 
nenorocită... parcă o chema Ansel. Ceva de genul ăsta. Se 
întoarse, miorlăi şi se uită urât la el cu ochii ei galbeni, apoi 
o zbughi. 


- Văd că ţi-ai făcut un prieten pe viaţă, remarcă Abby. Era 
în sufragerie, sortând pozele bebeluşului. Fotograf 
profesionist de meserie, îşi luase un concediu de câteva 
luni după naşterea lui Benjamin, dar tot avusese timp să-l 
surprindă în sute de ipostaze. 

Hershey, care stătea la picioarele ei, îşi înălţă capul şi 
începu să dea din coada lui stufoasă. 

- Măcar câinele mă place. 

- Nu te entuziasma prea tare, nu detestă pe nimeni, 
iubeşte pe toată 
lumea, de la morocănosul de gunoier la sora mea Zoey, 
după care nu prea se omoară cunoscuţii. Nici eu, de altfel. 

- Aşa am auzit. Zoey era sora mai mare a lui Abby, care 
locuia în Seattle. Din ce-i spusese Reuben, relaţia dintre ele 
era dificilă şi uneori conflictuală. 

- Nu mă înţelege greşit, o iubesc la nebunie, aş face orice 
pentru ea, dar uneori mă enervează la culme. 

- Am priceput. Cruz se înţelegea destul de bine cu fraţii 
săi, cu unii mai mult decât cu alţii. 

- Mai e cafea, însă va trebui s-o încălzeşti. Stă de ceva 
vreme în cafetieră. Fratele tău a plecat cum s-a luminat de 
ziuă. 

- Am auzit. Cruz îşi turnă cafea într- o cană, o puse în 
cuptorul cu microunde, apoi se jucă puţin cu Ben, care 
stătea în scăunelul lui, urmărind cu ochii lui negri mişcările 
adultului. Semeni prea mult cu tatăl tău, îi şopti copilului, 
care avea pielea la fel de arămie ca a lui Reuben şi părul 
brunet cârlionţat. 

Abby râse. 

- Mi s-a mai zis. 

- Nu-i aşa de rău, îi spuse Cruz băieţelului, iar acesta din 
urmă îi oferi un zâmbet larg, fără dinţi. Femeile se vor ţine 
scai de tine. 

- Frate, las-o mai moale! N-are nici trei luni. „Femeile“ 
vor trebui să aştepte. Douăzeci sau, mai bine, treizeci de 
ani! 


Cuptorul cu microunde ţiui, şi Cruz luă cana, aproape 
arzându-se din cauza toartei fierbinţi. O duse cu grijă până 
la baie, unde luă trei guri până să intre sub duş şi să lase 
jetul de apă caldă să-i maseze pielea. Înconjurat de abur, îşi 
aminti de noaptea ceţoasă de demult, în care derapase de 
pe şosea, iar Lucia dispăruse complet din viaţa lui. 

Acum poate avea o a doua şansă. Dar soarta îi era 
potrivnică. 

Bunica lui obişnuia să spună: „Cruz, soarta ţi-o faci 
singur. Să nu uiţi asta niciodată!" 

Apucând săpunul, hotări că sosise clipa să ţină cont de 
sfatul bunicii. 


La secţia de poliţie era balamuc. Veniseră cei de la FBI, 
doi agenţi pe care Bentz îi cunoscuse în Los Angeles, dar 
momentan nu intraseră în acţiune, ci doar studiau cazul. 
Jurnaliştii erau afară, sperând să mai afle ceva noutăţi. La 
poliţie sunau încontinuu oameni cu tot felul de ponturi, iar 
Clifton Sharkey era acum suspectul principal. 

Montoya era plin de energie, trecând în revistă dosarul 
de pe birou, vorbind cu ceilalţi detectivi în sala de mese sau 
în camera unde stăteau cei de la trupele de intervenţie. 
Abia a făcut o pauză ca să ia prânzul, pentru că verifica de 
două ori informaţiile, îşi citea emailurile şi completa 
rapoarte, tot sperând să găsească dovezi ca să-l prindă pe 
ticălosul de Clifton Sharkey şi să-l bage la răcoare. 

Nu se putea minţi singur. l-ar fi plăcut ca O'Toole să nu 
fie găsit vinovat decât de încălcarea jurământului de 
castitate. Nu credea că băiatul pe care-l ştia din liceu, 
atletul care-l luase sub aripa lui, era capabil de crimă. 

Oricât voia să fie de obiectiv, tot spera ca monstrul să fie 
altul. 

Se făcuse după-amiază când Montoya intră în biroul lui 
Bentz şi văzu informaţiile pe care le aveau despre Sharkey. 
Tipul fusese deja reţinut de poliţie, iar ei trebuiau să 
discute despre tactica de interogatoriu. 


- A comis infracţiunea acum zece ani, îi reaminti Bentz, 
căci vorbiseră în treacăt la telefon despre asta. 

- Insultă şi lovire. Dar plângerea a fost retrasă. Un caz de 
violenţă domestică raportat de soţie. Stând la birou, 
concentrat, cu cămaşa deja descheiată la gât, cravata 
strâmbă şi ochelarii de citit în vârful nasului, Bentz citea 
copiile după vechile rapoarte. Se pare că i-a rupt 
încheietura mâinii. Ea s-a dus la spital, dar nu a vrut să 
depună plângere împotriva lui. 

- Aşa se întâmplă mereu. Montoya asistase de multe ori 
la astfel de scene; ciclul abuzurilor se repeta cu fiecare 
generaţie. 

Bentz se uită peste ochelarii de citit. 

- Are şase copii cu nevastă-sa, câţiva nepoți, încă mai 
sunt căsătoriţi, dar trăiesc separat de atunci. Arătă înspre 
raportul unde erau trecute leziunile suferite de Henrietta 
Sharkey. Locuiesc la adrese diferite. 

- Nu au divorţat? 

- E catolic până în măduva oaselor. Bentz se scărpină pe 
obraz în timp ce se gândea. Alte antecedente nu are. De 
atunci, îi trimite soţiei o mare parte din salariu. 

- Se simte vinovat, observă Montoya. 

- Este posibil. Bentz nu părea totuşi convins. E greu de 
spus. 

- Altceva? 

- Da, alibiul lui scârţâie. A spus că, în noaptea în care 
Camille Renard a fost ucisă, era cu fiul numărul doi 
uitându-se la un meci, dar, când l-am sunat pe fiu în 
dimineaţa asta şi l-am strâns un pic cu uşa, a recunoscut că 
taică-său era la el acasă în noaptea aia, uitându-se la 
Houston Astros cum luau bătaie. 

- Să-l aducem încoace. 

- Brinkman îi dă deja veştile bune. 

- Dar nu-ți convine asta. Bentz scutură din cap. În 
schimb, alibiurile pe care le are în noaptea când au fost 
ucise Asteria McClellan şi Grace Blanc stau în picioare. 


Montoya se uita fix la el. Nu prea are sens, nu? Asta dacă 
nu avem alt ucigaş care droghează călugăriţe şi le obligă să 
se îmbrace în rochii de mireasă, înainte să le omoare cu 
ceea ce pare a fi nişte mătănii, imprimându-le apoi pe gât 
forma mărgelelor. Greu de crezut. E posibil ca un alt 
criminal să fi ucis prostituata. Dar călugărițele? Îşi ridică 
sprâncenele până aproape de linia părului. N-are cum, la 
naiba. 

- Naiba? repetă Montoya, iar Bentz îi zâmbi ruşinat, după 
care îi făcu semn din cap înspre fotografia cu bebeluşul 
său, pusă într-o ramă de argint pe dulăpiorul din spatele 
lui. 

- Da, Livvie mi-a zis să nu mai înjur, ca nu cumva să 
vorbească şi Ginny aşa. Ridică din umeri. N-am ce 
contraargument să mai aduc. 


Pagina trei? Ştirea despre uciderea prostituatei a ajuns 
pe pagina trei? Ce idioţi! 

Citind ziarul de seară, nu-mi vine să cred ce prostie au 
făcut. Lampa de kerosen răspândeşte o lumină ciudată, iar 
vântul suflă fierbinte peste braţul mlăştinos al fluviului. 
Uciderea curvei ăleia de Grace Blanc ar trebui să fie pe 
prima pagină. 

Ce imbecili hotărăsc unde să pună un articol? De râsul 
lumii! Această lipsă de respect mă irită la culme, pun ziarul 
la o parte, o să-i dau foc mai târziu. 

Greierii şi broaştele râioase fac din nou scandalul lor 
obişnuit, iar un tren se aude din depărtare, locomotiva 
fluierând încet, dar strident, în timp ce vagoanele şerpuiesc 
pe lângă pădurea de chiparoşi fusiformi cu scoarță albă. 

Văzând ce târziu s-a făcut, dau drumul la radio şi ascult 
emisiunea ei 
idioată prin intermediul căreia vrea să ajute toate sufletele 
neliniştite. „Jo“ - sau să fie „Joe?“ - din Aberdeen, 
Washington, se plânge că soţul ei nu-i mai dă atenţie, stă 
mai mult timp la calculator într-o lume virtuală, anorganică, 


decât cu familia lui. Apoi mai e Karen, dintr-un oraş cu 
nume greu de pronunţat din Ohio, care se plânge că fiica ei 
adolescentă se furişează noaptea din casă, probabil să se 
vadă cu prietenul ei, care cu siguranţă are un „anturaj 
periculos". Ozzie din Birmingham are o soţie care vrea al 
treilea copil, ameninţându-l că divorţează dacă nu e de 
acord cu ea. El crede că doi copii sunt de ajuns - nevastă-sa 
poate să trăiască şi fără o fetiţă. 

Samantha, Dr. Sam, e foarte calmă şi categorică, de 
parcă ştie despre ce vorbeşte. 

Ce proşti! Cu toţii sunt nişte proşti. 

Mă uit la aligatorul împăiat care mă pironeşte cu ochii 
săi sticloşi şi cunoscători în timp ce o ascult pe Dr. Sam. 
Ştiu că opera mea nu s-a terminat încă. 

lau paginile mototolite şi le întind pe masa veche de 
lemn, odinioară uşă, acum sprijinită pe capra de tăiat 
lemne. Citesc articolul a patra oară, observând greşelile, 
întrebându-mă de unde a obţinut „informaţiile" reporterul 
ăla de doi bani. Oare l-a păcălit poliţia? Sau poate şi-a făcut 
meseria în dorul lelii, nefiind în stare nici măcar să scoată 
un articol de un senzaţionalism ieftin? Unde naiba era 
redactorul care să-i ceară mai multe detalii şi să pună 
moartea prostituatei pe prima pagină? 

Nimeni nu-şi mai face treaba. De- asta ţara e cum e! 
Nimănui nu-i mai pasă de slujba lui. 

E de neconceput să apară pe pagina trei. Lucrurile 
trebuie să se schimbe. 

Mă enervez atât de tare, încât văd roşu în ochii lui Ipana, 
zâmbetul lui 
părând să mă sfideze de pe perete. 

- Sunt nişte idioţi, îi spun. Nişte cretini! Cu scârbă 
răsfoiesc paginile şi observ luna sus pe cer, răspândind o 
lumină argintie prin fereastra minusculă. Închid ochii şi 
ascult vocea ei calmă şi sigură pe ea. 

- Aici este doctoriţa Sam, rosteşte ea cu gingăşie. Ai grijă 
de tine, New Orleans. Noapte bună tuturor şi Doamne 


ajută! Nu uitaţi că şi mâine e o zi, indiferent ce probleme 
aveţi. Face o pauză. Aştept şi aud sunetul apei ce se izbeşte 
de pilonii ce susţin căsuţa. Un peşte sare din apă. Apoi 
spune: Vise plăcute, cu o voce moale şi tremurândă pe care 
o acoperă muzica, marcând sfârşitul emisiunii. 

Colţurile gurii mi se răsfrâng într-un rânjet. 

„Vise plăcute?" Nu prea cred. Să fie „şi mâine o zi"? Nu 
prea cred. De fapt, voi dovedi asta. 

Coşmarul o vizită din nou. Târziu în noapte, cu o hotărâre 
neabătută, îi reveni în minte. Cu paşi tăcuţi, arătarea 
malefică, înaltă şi neagră, cu un şarpe argintiu înfăşurându- 
i-se printre mâini, se strecură în subconştientul lui Val. 

Limba şarpelui vibra, adulmecând aerul, cu ochii 
reptilieni acoperiţi de o membrană întunecată, adânciturile 
din capul în formă de săgeată pulsând cu sângele rece care- 
i luneca prin vene. 

- Eşşti pe lisstă, sâsâi răutăcios vipera, fără să clipească. 
Nu ai sscăpare! 

Se apropie, şerpuind prin ghearele stăpânului ei, 
unduindu-se prin aer, atât de aproape de faţa lui Val încât 
aceasta îi putea simţi respiraţia caldă. 

Încremenită, Val nu se putea mişca, nu putea să scape de 
capul fioros. Părea să-i zâmbească, arătându-i o gură 
aproape albă, străjuită de colţi din care picura venin. 

- Val, nu... ai grijă! Era glasul lui Camille, iar Val întrezări 
ceva negru, ca un spectru, trecând în grabă pe lângă ea, 
lăsând în urmă-i o pală de aer rece. 

„Aşteaptă! Camille, aşteaptă-mă!" încercă ea să strige, 
însă cuvintele îi rămaseră moarte pe limbă. 

- Prea târziu. S-a dus, croncăni arătarea ce ţinea şarpele, 
cu glasul hodorogit al unei zgripţuroaice bătrâne. 

- Nu! 

- A primit exact ce-a meritat şi tu ştii asta, rosti dihania. 

- Nu! Cammie! Vino înapoi! strigă Val, cu inima bătându-i 
sălbatic, răvăşită de soarta fetei. Nu mă lăsa, rosti ea 


printre sughiţuri. Nu am vrut să te alung. Cammie! 

Lacrimi amare îi şiroiau pe obraji. 

- Prea târziu. E dussă! Moartă! 

De astă dată răsuna vocea groaznicei reptile. 

Val încercă să ţipe, iar creatura ce ţinea şarpele îşi dădu 
capul pe spate şi râse încântată, cu un şuier asemenea unor 
gheare ce zgârie o tablă. 

Simţi furnicături şi când îşi privi braţele o întâmpină 
priveliştea odioasă a propriei cărni, cu lustrul nemilos al 
solzilor de un cenuşiu metalic ce-i ieşeau pe întregul trup, 
sfâşiindu-i pielea. Auzi din nou oribilul hohot, iar fiara ce se 
înălța deasupra-i îşi arătă colții micuţi, nu mai mari decât 
cei de şobolan, lucindu-i în gingiile negre şiroind de otravă. 

- Eşti pe lisstă! Cu ochi lucioşi, hulpavi, şarpele ţâşni 
spre ea. 

Val ţipă, aşteptând muşcătura. 

- Valerie! Valerie! 

Glasul lui Slade răsuna ca un ecou din depărtări, ca şi 
cum ar fi fost de cealaltă parte a unui lung tunel. De fapt, 
striga la urechea ei. 

- Val! Pentru numele Domnului, trezeşte-te! 

Se trezi, clipind speriată. 

Întunecimea se risipise, înlocuită de lumina blândă a 
veiozei de lângă pat. Slade era aplecat deasupra ei, 
strângându-i umerii cu mâinile-i puternice, scuturând-o, 
forţând-o să se trezească la realitate, să trimită teribilul 
coşmar înapoi în ungherele neguroase ale minţii. 

- Of... Dumnezeule. 

- Eşti bine. A fost doar un vis, şopti el. 

- Nu... a fost prea real. 

Chiar în momentul când cuvintele îi scăpară printre 
buze, ştiu că nu avea dreptate. În micul ei dormitor, unde 
raţiunea se luase la trântă cu temerile nefondate şi în cele 
din urmă izbândise, începu să se liniştească, muşchii 
tensionaţi i se relaxară, fragmente din vis destrămându-se 
unul după altul. 


-Sşşttt! 

Slade o strânse în braţe şi urcă în pat lângă ea. Totul e 
bine, îi şopti în păr şi o sărută pe creştet. 

Recunoscătoare pentru puterea lui, pentru oaza de calm 
pe care i-o oferea în acel tumult, se agăţă de el şi plânse. 
Pentru sora pe care o pierduse cu ani înainte; pentru 
femeia care ajunsese Camille să fie, călugăriţa cu jurăminte 
pângărite; pentru nepoata sau nepotul pe care nu avea să-l 
întâlnească vreodată; pentru căsnicia pe care era gata să o 
distrugă. 

Suspine lungi, sfâşietoare, i se ridicau din gât. Refuzase 
s-o accepte, însă adevărul era că nu avea s-o mai vadă pe 
Camille. Nu aveau să mai râdă împreună până nu mai 
puteau, până la lacrimi, nici să se certe amarnic, ambele 
încăpăţânându-se să nu cedeze. 

- Of, Camille. O, Doamne, se tângui ea. Slade o strânse la 
piept cât furtuna îi devasta sufletul. Fără a scoate un 
cuvânt, cu braţele puternice, cu inima bătându-i calm, cu 
răsuflarea pierdută în părul ei. Îmi... îmi pare atât de rău, 
îngăimă Val. 

-Sşşttt! 

- Nu, Slade, îmi pare groaznic de rău, rosti ea când furia 
care-i alimenta mâhnirea se risipise. Pentru noi şi pentru 
felul în care te-am tratat, că te-am învinovăţit pe tine când 
trebuia să-mi dau seama... 

- S-a terminat, spuse el, încercând să o liniştească. 

- Oare? Pentru noi? E prea târziu? 

Bărbatul rămase pe gânduri, apoi murmură: 

- Nu ştiu. 

Nici ea nu ştia. „Ai grijă ce-ţi doreşti.“ Nu auzise 
expresia de mii de ori în viaţa ei? Şi nu îşi dorise să 
divorţeze de Slade cât mai curând posibil? Nu blestemase 
ziua când se întâlniseră? Nu regretase faptul că se 
căsătoriseră atât de devreme? Iar acum... 


În pat, cu rămăşiţele coşmarului risipite de puterea lui 
Slade, de voinţa lui de fier, de vocea lui mângâietoare, ştiu 
că se înşelase. 

- Te... te iubesc, recunoscu, înfrântă. 

- Ştiu. 

Val aşteptă o clipă. 

- Ştii? 

- Am ştiut dintotdeauna. Aşteptam să te prinzi şi tu. 

- Poftim? Val îşi dădu capul în spate şi îl cercetă cu 
privirea. Glumeşti, nu? Când cineva îşi dezveleşte sufletul 
şi-ţi spune că te iubeşte, răspunsul normal e: „Şi eu te 
iubesc“. 

- Dar ştii deja asta. Ţi-am spus-o în repetate rânduri. 

Femeia înghiţi în sec. 

- Stai o clipă. Ceva nu e în regulă. De ce nu acum? De ce 
nu o poţi spune acum? 

- Fiindcă ar fi răspunsul firesc, la care oricine se 
aşteaptă, replică el cu o undă de tristeţe în ochi. Şi nu 
vreau ca noi să reintrăm în rutina aceea. Să facem exact ce 
se „cuvine“. Când îţi spun că te iubesc, vreau să fie din 
toată inima. 

- Aşa să faci de fiecare dată. 

- Da. Cel puţin. 

Apoi o sărută. Îndelung. Aspru. Cu pasiunea pe care şi-o 
amintea atât de intens. Închise ochii şi nu îşi dădu seama 
cum Slade reuşise deja să-şi dea jos pantalonii şi tricoul, 
sau că veioza fusese stinsă. 

Era din nou cu el. 

Mâinile lui i se plimbau pe coaste, iar gustul gurii sale 
era acelaşi ca odinioară. Buzele calde, nerăbdătoare, i le 
apăsau cu nesaţ pe ale ei şi ea îi răspunse, deschizân- du-şi 
gura. Îi simţi limba cum se strecoară cu familiaritate 
printre şirurile de dinţi. 

Căldura îi năpădea prin vene, iar furnicătura aceea 
distinctă care îi începuse jos pe şira spinării urcă pe scara 
osoasă şi îi înflori pe ceafă. 


O sărută sub urechi, apoi cobori pe gât. Val dădu capul 
pe spate. Camera se topea în subconştientul său, toate 
simţurile îi erau aţintite spre el, bărbatul care îi era soţ. 

Buzele lui Slade i se plimbau pe scobitura gâtului, 
scăldându-i îngusta fâşie de piele dintre clavicule, ca şi cum 
îi căutau bătăile frenetice ale inimii. Val închise ochii şi i se 
predă necondiţionat când îi găsi sânii şi îi frământă cu 
degetele sale puternice. Blând, mai întâi, apoi din ce în ce 
mai sălbatic, până când suflarea îi era la fel de scurtă şi 
rapidă ca a lui. 

- Slade, şopti ea în beznă îi timp ce gura bărbatului îi 
găsi un sfârc şi îl încercui alene. 

Val se zvârcoli în calda aşteptare ce zvâcnea într- 
însa. Pe piele ise 
prelingeau broboane de sudoare. Străpunsă de junghiuri de 
patimă, se lăsă pradă mirosului şi atingerii lui. 

Slade răsuflă peste areola ei umedă, făcând-o să țipe de 
dorință. Brăzdându-i părul cu degetele, îi apăsă capul 
strâns la pieptul ei, iar el începu să-i sugă sfârcul. 

Dumnezeule! 

Pofta unduia în ea, i se revărsa în sânge în talazuri albe, 
calde. Cu fire nevăzute, îi mişca trupul într-un ritm blând, 
dar intens. Îşi îngropă degetele adânc în umerii lui pe 
măsură ce Slade luneca tot mai jos, desfăcându-i coapsele. 
Începu să o atingă, să o guste. 

Fiorii îi străbăteau trupul tot mai fierbinţi şi mai 
sprinteni în vreme ce degetele şi limba lui o explorau. 
Mintea îi era înlănţuită de dorinţă, de nevoia de a-l avea, 
corpul cerea mai mult. Slade se înălţă, proptindu-se între 
picioarele ei şi sorbindu-i sudoarea de pe piele cu săruturi. 

Cu un geamăt, Val îi atinse muşchii de pe umeri şi braţe 
şi îi mângâie pielea cu vârfurile degetelor, făcându-i carnea 
să se contracte. 

- Ai grijă, o avertiză el în timp ce Val îşi trecea mâinile 
peste abdomenul său, înspre şolduri. 

- Niciodată. 


Îl sărută cu un abandon sălbatic, îi savură aroma sărată 
cu vârful limbii, fericită să redescopere unghiurile şi 
proporţiile trupului lui. Muşchii lungi, încordaţi ai braţelor, 
umerii şi pieptul gros şi puternic, fesele bine lucrate şi 
carnea tare a coapselor. 

Îl atinse peste tot, îl sărută pe unde apucă până să o 
ridice în braţele sale. Apoi o întinse sub el, se propti în 
coate şi, privind-o în ochi, îi depărtă genunchii încă şi mai 
mult cu ai săi. 

Val icni când îl văzu deasupra. Apoi aşteptă. Îşi linse 
buzele cu bucuria anticipării. Însă el nu schiţă nici un gest. 

- Slade? întrebă ea într-un final. 

- Da? 

- Ce e? De ce nu...? 

Îi zări zâmbetul larg, ca o despicătură albă în beznă, 
prinsă în lumina unei raze de lună răzleţite prin fereastra 
deschisă. 

- Ba o fac. Dar mai întâi... 

- Mai întâi? 

Îi netezi părul de pe faţă, iar ea îi simţi tremurul 
mâinilor. 

- Te iubesc, Valerie, rosti el cu glas aspru, sincer, în timp 
ce o pătrunse. Pe toţi dracii, te iubesc. 


Putea să o facă? Sigur? Să plece de la St. Marguerite 
pentru totdeauna? 

Lucia înghiţi în sec şi se strecură în vârful picioarelor 
prin culoarele întunecate ale mănăstirii, atentă să nu 
scoată un sunet. Planul încropit în grabă, care amintea de 
impetuozitatea tinereţii şi nu de învăţăturile primite în 
sfântul lăcaş, căpătase formă în mintea ei în ultimele 
douăzeci şi patru de ore. Poate dacă pleca acum, înainte ca 
vocea să devină mai sonoră, mai insistentă, avea să salveze 
viaţa altei măicuţe. Poate chiar pe a ei. 

Inima îi bătea cu putere, transpiraţia îi şiroia între 
omoplaţi şi pe palme. Zori printre aplicele joase cu umbra 


după ea, ca un spectru. Culoarele lungi păreau fără sfârşit 
şi teribil de strâmte, parcă îngustându-se în juru-i. 

Se aştepta să dea peste cineva sau ceva după fiecare 
colţ, deşi nu ştia ce anume ar fi aşteptat-o acolo. Nici nu 
voia să ştie. Deocamdată vocea din capul ei nu-i vorbise, 
dar se temea nespus că avea s-o audă din nou şi că asta 
avea s-o împingă spre un nou deznodământ macabru, o 
scenă în care una dintre prietenele ei, o altă femeie care-şi 
încredinţase viaţa Domnului, ar fi zăcut moartă, cu pielea 
rece, cu ochii stinşi. 

Se cutremură şi îşi continuă drumul. Cobori scările cu 
paşi mai silenţioşi decât bătaia aripilor unei molii. Când 
ajunse pe coridorul care trecea pe lângă capelă, înspre uşa 
din spate a biroului stareţei, aproape că începu să alerge. 

Peste răsuflarea ei apăsată şi tremurul pulsului care-i 
bătea în tâmple, i se păru că aude un pas, sunetul de piele 
tabăcită pe podelele vechi. 

„E doar o închipuire. Nu s-a trezit nimeni. Nimeni nu te 
urmăreşte. Eşti singura care bântuie aici în toiul nopţii.“ 
Dar asta nu era adevărat, nu? Sora Camille cutreiera 
coridoarele la miezul nopţii, la fel şi sora Asteria, nu? Cei 
de la poliţie erau de părere că ajunseseră la locul crimei pe 
propriile picioare. Şi nu văzuse ea însăşi pe cineva fugind 
din capelă în noaptea morţii lui Camille? Mai era şi sora 
Edwina... nu şi pe ea o zărise Lucia pe acolo, târziu, în 
noapte? 

Nu erau singurele. Lucia se opri şi îşi ţinu răsuflarea. 
Închise ochii şi ascultă, ciulind urechile. Fusese oare un 
pas? Sau nu? Ori poate stătea în loc, privind-o? Deschise 
ochii şi privi peste umăr la coridorul lung, întunecat, unde 
văzu doar beznă între slabele unde de lumină aruncate de 
aplice. Oare demonul pândea pe acolo, cu ochii roşii 
ascunşi în întunecimea de nepătruns? Oare aştepta, cu 
colții scânteind? 

Inima îi bătea de o mie de ori pe minut, chipul îi era 
acoperit de sudoare. Se şterse cu mâneca şi îşi spuse că nu 


se putea lăsa paralizată de teamă, apoi îşi continuă cu 
iuţeală drumul, picioarele abia atingând pământul. Ajunse 
la uşa din spate a biroului surorii Charity, pe care o ştia 
descuiată tot timpul. 

Muşcându-şi buza, apăsă mânerul şi trecu pragul. 
Închise cu grijă uşa şi se îndreptă spre masa de lucru a 
stareţei. 

În întuneric îşi lovi degetul de la picior de colţul ascuţit 
al unei cărţi căzute pe jos. 

-Sşştt! 

Strânse din dinţi şi îşi reprimă impulsul de a ţipa. Nimeni 
din mănăstire nu trebuia să afle ce punea la cale. 
Niciodată. 

Treptat, ochii i se obişnuiră cu întunecimea şi cu umbrele 
pe care lumina lunii le desprindea din puţinele piese de 
mobilier, conferindu-le nuanţe sumbre de cenuşiu. Se furişă 
spre masa de lucru, după care aşteptă să i se potolească 
răsuflarea, să i se calmeze inima. 

Întinse mâna spre telefon, apoi se opri, ascultând. Se 
auzise cumva un pas pe coridor? Mâna îi încremenise 
deasupra receptorului. 

Nu... nimic. „Nu te mai speria atât! Fă odată ce trebuie 
să faci!“ 

Fără să scoată cel mai mic zgomot, ridică receptorul din 
suport şi, în vreme ce tonul de apel îi bâzâia tare şi 
monoton în ureche, formă numărul pe care îl memorase. 
Telefonul mobil al lui Cruz Montoya. 

Inima îi bubuia, frânturi de rugăciuni îi treceau în minte, 
însoţind telefonul ce suna undeva, departe. 

„Preasfântă Născătoare de Dumnezeu.“ 

Ţrr! 

„Cred într-Unul...“ 

Ţrr! 


„Tatăl nostru, care ... “ 


Ţrr! 


- Cruz Montoya, răspunse o voce groasă, abia reţinându- 
şi un căscat. 

Luciei i se înmuiară genunchii şi se sprijini de marginea 
mesei. Inima îi bubuia turbată în urechi. Făcuse o greşeală! 

- Alo? rosti el, începând să se enerveze. Alo! O, fir-ar al 
nai... 

- Sunt Lucia, şopti ea repede, căutând să-şi revină. 
Vorbise prea tare. Cu siguranţă cineva avea să o audă. 

- Lucia? repetă el. 

- Da! Putem să ne întâlnim? 

- Ce? 

- Am spus... 

- Am auzit ce-ai spus, dar acum? Glasul îi devenise mai 
clar, de parcă în sfârşit se trezise. 

- Cam în jumătate de oră. 

- Ştii cât e ceasul? 

- Bineînţeles. Dar trebuie să te văd. E urgent. 

Urmă o pauză. 

- Deci, te-ai răzgândit în privinţa faptului că nu vrei să 
mă mai vezi niciodată? 

Lucia uitase cât de enervant putea să fie. 

- Cruz, te rog. Am nevoie de ajutorul tău. 

Încă o pauză. Numără secundele. La cinci, îi auzi glasul. 

- Păi, bine, răspunse el, cam nesigur. 

Inima aproape că i se prăbuşi în stomac. 

- Nu te-aş fi sunat dacă nu era important! 

Era îngrijorată că avea s-o refuze. Ce-ar fi urmat? Nu 
avea un plan de rezervă. 

- Unde? La mănăstire? 

Vocea îi era precaută, de parcă se aştepta să-i fie întinsă 
o capcană. 

- Nu! rosti Lucia, cuprinsă de panică. Nu aici. Ne vedem 
la... Este o benzinărie cu un magazin non-stop pe Rampart, 
în apropiere de parc. 

- Vorbeşti serios? întrebă el, indecis. 


- Da, răspunse ea, privind peste umăr, cu senzaţia că 
însăşi camera avea ochi şi urechi şi că o observa. Sunt mai 
serioasă decât oricând în viaţa mea. 

În acel moment auzi zgomotul unor paşi. Cu inima în gât, 
aşeză încet receptorul şi, atentă să nu mai dea cu degetul 
în carte încă o dată, se ascunse în colţul întunecat de lângă 
bibliotecă, în spatele uşii. Îşi ţinu răsuflarea, cu inima 
bătându-i în contrapunct cu ritmul paşilor ce se apropiau. 

„Nu intra aici. Te rog, te rog, te rog... nu.“ 

Apoi, când paşii se opriră înaintea uşii, apucă din reflex 
clanţa şi ţinu strâns de ea. De cealaltă parte, cineva încercă 
să deschidă. Lucia se opinti, ridicând mânerul în sus cu 
toate forţele. Presiunea încetă o clipă, dar ea nu-şi luă 
mâinile de pe clanţă. Persoana de cealaltă parte făcu o 
nouă tentativă. Fruntea şi, mai râu, palmele Luciei erau 
leoarcă de transpiraţie. Clanţa îi lunecă puţin din mâini, 
dar tânăra îşi înteţi strânsoarea. 

Auzi un pufnet de dispreţ, apoi presiunea încetă. Lucia îşi 
muşcă buza, fără să facă vreo mişcare. 

Paşii se îndepărtară pe coridor. În ce direcţie? Oare 
îndrăznea să plece, să scoată capul afară pe uşă? Şi ce dacă 
ar fi prins-o cineva? 

„Nu! Nimeni nu poate să te vadă, altfel nu mai poţi să te 
întâlneşti cu Cruz! Timpul trece.“ 

Numără şaizeci de secunde în minte şi era pe cale să 
deschidă uşa, când auzi o altă clanţă deschizându-se 
încetişor. „Ce? De unde?“ 

Răsuci capul, căutând sursa sunetului. Auzi din nou paşii, 
dar de astă dată venind din dreptul uşii principale a 
biroului surorii Charity, în zona de recepţie unde lucra 
Eileen Moore. 

„lisuse Hristoase 

Oricine era acolo, urma să intre în câteva secunde. Nu 
avea timp să 
ţâşnească până acolo şi să încerce să închidă uşa! Nici nu 
mai putea să ţină de clanţă, aşa cum făcuse mai înainte, 

căci ar fi fost descoperită. 

Lucia înţelese că singura cale era să scape de acolo. 
Aşteptă o clipă. Apoi, tocmai când auzi clanţa de la uşa 
principală, deschise uşa din spate şi ieşi repede afară, 
închizând-o după ea fără zgomot. O luă la goană, cu paşii 
uşori ca bătaia aripilor de fluture, cu tivul rasei măturând 
podeaua. 

Tocmai când luă colţul, auzi uşa prin care ieşise 
deschizându-se din nou. Intrusul îşi dăduse seama că nu 
fusese încuiată, că altcineva fusese înăuntru. Doamne, 
Dumnezeule! 

Lucia spera că se poate îndepărta înainte ca acea 
persoană să-şi dea seama că ea era cea care cotro- băise 
prin încăpere. Murmurând o rugăciune, urcă în grabă 
scările şi, când ajunse la capătul lor, îndreptându-se spre 
următorul etaj, auzi vocea din nou. Sunetul acela 
respingător, strident, era mai sonor decât fusese vreodată: 

Pssst. 

De astă dată nu avea să-i mai dea ascultare. De astă dată 
avea să rupă cruntul lanţ care o ferecase. 

Poate că măcar acum avea să salveze o viaţă, însă deja 
vedea cu ochii 
minţii imagini sumbre, instantanee în alb-negru cu o femeie 
îmbrăcată în rochie de mireasă, căutând cu ultimele puteri 
să înşface lanţul ce o gâtuia nemilos. Sub voal, gura i se 
zbătea ca un peşte pe uscat care încearcă în zadar să 
respire prin branhii. 

Să fi fost deja prea târziu? 

Aruncă o privire îngrijorată peste umăr, însă nu văzu 
decât beznă. 

Pssst! răsună glasul, în timp ce clopotele începură să bată 
cu jale de ora douăsprezece. 

În dangătul lor melodios, şuierul malefic, batjocoritor, o 
hăituia prin culoarele înveşmântate în linţoliul nopţii. 

Montoya nu putea să adoarmă. Cazul începuse să-l 
afecteze şi, până şi după o lungă partidă de dragoste cu 
Abby, încă se foia în aşternuturi, fără să- şi găsească 
liniştea. 

Se întoarse spre ea o ultimă dată şi, când îşi trecu braţul 
în jurul taliei ei, Abby oftă mulţumită, frecându-şi şezutul 
de penisul lui, provocându-i o nouă erecţie. Abby o simţi şi 
spuse: 

- Nu din nou, domnule detectiv. Cel mic are să se 
trezească în curând. 

- Ei bine, nici ăsta mic al meu nu prea are somn. 

- Spune-i să-şi vadă de treabă. 

Femeia se urni mai la marginea patului şi oftă adânc în 
pernă, aşa că Reuben se răsuci din nou pe partea lui şi se 
strădui să analizeze pe îndelete detaliile crimelor. 

Încă îl bănuia pe Clifton Sharkey din pricina alibiului său 
inexistent pentru momentul uciderii lui Camille Renard. 
Jurase că minţise doar pentru a se proteja, de teamă că 
poliţia nu avea să-l creadă că fusese singur acasă, având în 
vedere trecutul lui. 

Pe listă se mai găsea şi Frank O'Toole. Din punctul de 
vedere al lui Montoya, nu-l ajuta nici faptul că utiliza drept 
paravan costumul la patru ace şi diploma în drept a tatălui. 

Părintele Thomas Blaine trebuia să se întoarcă a doua zi. 
Montoya avea de gând să-l viziteze la biroul lui la prima 
oră. 

Mai era şi Părintele John, aparent reîntors dintre morţi. 
Sau cineva care îi luase identitatea? 

Detectivul avea senzaţia că ucigaşul, oricine naiba ar fi 
fost, se juca mişeleşte cu ei, că omorârea prostituatei 
fusese menită să-i dezorienteze. Unde dracu' erau rochiile 
de mireasă care dispăruseră? Avea vreo relevanţă faptul că 
două dintre victime, călugărițele, fuseseră adoptate de la 
St. Elsinore? Nu era cazul cu Grace Blanc, dama de 
companie. 


Cazul avea prea multe iţe şi nici o posibilitate de a le 
descurca. 

În seara următoare avea să se ţină licitaţia de la St. 
Elsinore. Montoya nici nu se gândea să o rateze. 

Auzi un zgomot. Copilul? Ascultă cu atenţie. Nu. Era 
Cruz. Probabil se ducea la budă. Ca o confirmare, auzi apa 
trasă şi apoi pe nemernicul de frate-său, care traversă 
coridorul şi ieşi pe uşa din spate. 

Montoya aruncă o privire la ceasul deşteptător. 
Douăsprezece şi şaptesprezece minute. Ce naiba? 

Se sculă din pat când auzi Harley-ul lui Cruz trezindu-se 
la viaţă, apoi un scârţâit de pneu. 

Montoya deschise uşa din spate, dar zări numai stopul 
roşu al motocicletei clipind sângeriu, ca ochiul unui ciclop 
muribund. 

- Hei! strigă el, însă era mult prea târziu. Răcnetul 
motorului se stinse încetul cu încetul în noapte. 

Dădu să reintre în casă şi aproape se izbi de Abby, cu 
părul ciufulit şi ochii mijiţi. 

- Ce se petrece? întrebă ea cu un căscat. 

- Asta aş vrea să ştiu şi eu, răspunse el închizând încet 
uşa. 

- Să-ţi comand ceva de băut? îl tachină ea, cu un mic 
rânjet. 

- Cam târziu pentru aşa ceva, dar...? mormăi el cu o 
sprânceană ridicată. 

- Dar? Repetă Abby, imitându-i gestul. 

O apucă şi o ridică în aer. Femeia dădu glas unui mic 
icnet de surpriză. 

- Eşti un rău, Montoya! îl dojeni, râzând. 

- Sunt, femeie, şi am să-ţi arăt exact ce înseamnă asta. 

- Apără-mă, Doamne, de soţul meu şi de replicile lui 
neghioabe de agăţat, rosti ea, însă chicoti când o sărută 
mai brutal decât de obicei. 

Îi întâmpină cu veselie tacticile de dur şi se rostogoliră 
împreună pe pat, în timp ce Cruz se îndrepta cine ştie 


unde. 


Cruz aştepta crispat sub luminile fluorescente ale 
benzinăriei. 

Lucia întârzia. Sau poate că nici nu avea să vină şi doar îi 
jucase o festă. Nu, mai bine îşi alunga un asemenea gând 
din cap. 

Îşi aprinse ultima ţigară, strivi pachetul şi îşi spuse că îi 
mai dădea cinci minute. Nu mai mult. 

„Şi apoi ce? Să pleci pur şi simplu? În nici un caz, durule. 
Are necazuri. Ai s-o aştepţi.“ 

Dezgustat de sine însuşi, trase un fum lung şi îşi spuse 
că, orice s-ar fi întâmplat, era ultima lui ţigară. Se lăsase cu 
ani în urmă, cumpărase un pachet doar de curând, din 
pricina Luciei. Reîntâlnirea cu ea îl zdruncinase puţin. „Ce 
motiv tâmpit. “ 

Benzinăria era deschisă non-stop. La tejghea stătea un 
puşti cu faţa plină de coşuri, cu o căciulă trasă pe urechi şi 
îmbrăcat într-un costum de mecanic, cu numele „Al“ scris 
pe o etichetă cusută între umăr şi fermoar. Cruz nu i-ar fi 
dat mai mult de nouăsprezece, poate douăzeci de ani acelui 
Al care, cu mobilul în mână, scria mesaje ca un posedat, 
dar rămânea disponibil pentru eventualii clienţi. 

Cruz fuma în tăcere, simțind ritmul ascuns al oraşului, 
deşi noaptea cufundase totul în tăcere. 

„New Orleansul nu doarme niciodată“, îşi zise el. Pe 
lângă umiditate, aerul ce se lăsa greu şi rece pe pielea lui şi 
lumina spălăcită a lămpilor stradale dimprejur mai era şi o 
subtilă undă de energie ce vibra sub întinderea nopţii. 
Scăpa ochilor, însă nu şi instinctului. 

O maşină opri la semafor, un Chevrolet vechi ce pufnea şi 
huruia pe loc, al cărui şofer aruncă în treacăt o privire spre 
benzinărie. Dar se făcu verde şi rabla se îndepărtă cu 
zgomot. 

Cruz îşi privi ceasul şi începu să se joace nervos cu cheile 
din buzunar. Unde dracu' era femeia aia? 


Surprinse o mişcare cu coada ochiului, o siluetă ce 
traversa strada pustie. 

Dacă n-ar fi aşteptat-o, nu ar fi recunoscut-o. Îmbrăcată 
în jeanşi şi tricou cu mânecă lungă pe sub un jerseu, cu un 
rucsac enorm pe spate şi cu părul împletit lăsat pe un 
umăr, Lucia Costa arăta mai degrabă a învăţătoare pe cale 
să pornească într-o excursie cu cortul decât ca o femeie 
care nu demult se angajase să-şi depună jurămintele 
monahale. 

Îşi stinse ţigara sub călcâi şi porni să o întâlnească la 
motocicleta lui, cu ţevile cromate şi vopseaua neagră lucind 
atât de tare sub luminile fluorescente, că păreau ude. 

- Salut. Ce se petrece? Ce faci? rosti el, căutând să pară 
nonşalant, deşi îi urcase pulsul doar la vederea ei. 

- Încerc să scap, răspunse ea, cu un zâmbet hăituit care-i 
sfâşie inima lui Cruz. 

- De la mănăstire? 

- Da. 

- Cum ai ieşit? 

- Nu-i mare lucru. Nu e tocmai o închisoare, deşi în 
ultimul timp. Aruncă o privire temătoare peste umăr. Putem 
pleca odată? 

- Unde? 

- Undeva unde putem vorbi. 

- La unu dimineaţa? 

- Dacă atât e ora acum, atunci da. Ochii ei mari, căprui, îl 
implorau. 

„Ce am de pierdut?“ îşi zise el. 

- Sigur. Suie-te, o invită, întrebându-se ce naiba avea să 

urmeze. 


Aşezată la masa bistroului, Lucia se gândea că decizia 
firească ar fi fost să-i ceară lui Cruz să o ducă la staţia de 
autobuz, să-i spună că nu voia să-l mai revadă şi să îi ceară 
să nu o urmeze. 


Însă asta ar fi dus la mai multe probleme. Mai multe 
minciuni. Mai multă suferinţa. 

Şi oricum nu ar fi putut să dispară într-adevăr. 

Nu, era nevoită să-şi urmeze planul conceput la 
repezeală. Avea neajunsuri, era conştientă de asta, dar se 
bizuia pe Domnul să-i arate calea. 

Trebuia să-l amăgească pe Cruz. Apoi să îşi ispăşească 
păcatele cât putea de mult. 

„Te rog, ajută-mă“, se rugă în sinea ei, apoi trecu un 
cartof prăjit din cale- afară de uleios prin micul bol de 
ketchup. Cruz găsise acel bistrou aproape pustiu, amplasat 
la periferia oraşului. 

Paletele ventilatorului agăţat de tavan se roteau leneş 
peste lunga tejghea de plastic laminat cu margine metalică 
şi rândul de taburete acoperite cu piele falsă de un roşu 
țţipător. Singura chelneriţă, o fată zveltă de culoare, umplea 
vitrina rotativă cu bucăţi groase de plăcintă. Aveau plăcintă 
olandeză cu măr, plăcintă cu cremă de banane sau cu 
piersici de Georgia, dacă era să dai crezare etichetelor de 
prezentare. 

Locul duhnea a ulei ars, a ceapă călită şi a fum de ţigară, 
care pătrundea în vălurele prin ferestruica văduvită de 
geam ce despărţea bucătăria de zona din spate a tejghelei. 
Prin deschizătură, dincolo de puzderia de tigăi şi oale, 
Lucia observă uşa deschisă care dădea înspre parcare. 

Un bucătar cu şorţul năclăit de grăsime stătea în umbră, 
sprijinit de cadrul uşii, şi trăgea cu nesaţ dintr-o ţigară. 
Lângă bucătar, cu cotul proptit pe o mătură, era un tânăr 
picolo care tocmai îşi aprindea şi el o ţigară. Cruz şi Lucia 
şedeau la masa de pe colţ, la capătul clădirii lungi şi 
înguste, departe de ferestrele ce dădeau spre autostradă. 
Ea tocmai ce îşi termina masa, în timp ce el îşi ignora 
cheeseburgerul, însă era pe cale să golească a doua sticlă 
de bere. 

Părul lui negru era ciufulit şi lucios, ochii ciocolatii 
scânteiau  bănuitori.  Cicatricea micuță ce-i brăzda 


sprânceana, amintindu-i Luciei de accidentul care aproape 
îi luase viaţa, părea mai vizibilă acum. 

- Aşa că ai părăsit mănăstirea şi eşti de părere că este 
mai bine dacă fugi de-aici? întrebă Cruz, cercetând-o 
neîncrezător. 

- Da. 

- De ce? 

- Din cauza crimelor. E... periculos. 

- Crezi că ucigaşul o să te atace? 

Voia să-i spună despre voce, despre teama ei, despre cum 
era constrânsă să-i urmeze poruncile, oricare ar fi fost 
acelea, dar nu putea... îşi dădea seama că ar fi părut dusă 
cu pluta de-a binelea. 

Cruz ştia destul de multe despre percepţia ei 
extrasenzorială, sau blestemul ei, sau orice ar fi fost, aşa că 
o întrebă: 

- Tu ai găsit cadavrele? Lucia încuviinţă. Cum? 

- Eram... eram trează. Probabil că am auzit un zgomot. 
Nu-mi dau seama. Ştiu doar că am simţit că se petrecea 
ceva necurat. 

Minimaliza pe cât posibil presiunea pe care o simţise, 
nevoia de a se duce încotro o îndrepta mintea ei, insistența 
cu care o îmboldea şuieratul nepământesc. 

- Şi eşti cea care a trimis poliţiei telefonul mobil al lui 
Camille Renard, nu? 

- Ah. Tu... ştiai despre asta? 

- Am pus lucrurile cap la cap. Te- am găsit în apropiere 
de oficiul poştal, apoi l-am auzit frate-meu vorbind cu 
cineva despre apariţia telefonului. 

- Mi l-a lăsat mie. Să-l ţin ascuns pentru ea. Îi era teamă 
că sora Charity l- ar găsi, mai avea şi BlackBerry-ul... apoi... 
apoi a fost omorâtă şi... n-am ştiut ce să mă fac. 

- Eraţi apropiate. 

Lucia se gândi la Camille, iar ochii îi fură inundaţi de o 
tristeţe adâncă. 

- Da. 


Întâlni privirea iscoditoare a lui Cruz. 

- În lume, nu totul e alb şi negru, ca straiele monahale. 
Sunt multe nuanţe de cenuşiu, iar lui Camille i se potriveşte 
cel mai bine o asemenea descriere. Uneori pură ca neaua, 
alteori neagră ca păcatul, în cele mai dese rânduri, undeva 
pe la mijloc. Dar, da, mi-a fost apropiată şi îi duc dorul 
groaznic de mult. Simţind că o podideau lacrimile, îşi 
strânse pleoapele. 

Cruz privi într-o parte, apoi dădu pe gât ce îi mai 
rămăsese din bere. 

- Am făcut o greşeală ţinându-l, aşa că l-am trimis 
poliţiei. Clătină din cap, privind spre uşă. Ar fi trebuit să-l 
predau de la bun început. 

- Ar fi uşurat mult lucrurile. 

Sosiră încă cinci clienţi care, spre deosebire de Cruz şi 
Lucia, erau gălăgioşi, probabil bine chercheliţi. Se aşezară 
la o masă de lângă intrare. Erau trei bărbaţi bine făcuţi, 
raşi în cap şi cu tricouri mulate, fără mâneci, care să le 
arate tatuajele, şi două femei. Una cu fustă scurtă, colanti 
şi un top strâns pe corp, cealaltă cu o rochie cu imprimeuri 
florale şi cizme de cowboy. 

Cam fără tragere de inimă, chelneriţa veni la masa lor şi 
le luă comanda printre întrebări, glume şi hohote de râs. 
Unul dintre bărbaţi ceru un rând de bere. 

- Să fie fără alcool, rosti femeia cu cizme de cowboy, iar 
prietena ei râse, în timp ce bărbaţii clătinară din creştetele 
lor lucioase. 

- De ce eu? întrebă Cruz, îndreptându-şi din nou atenţia 
spre Lucia. Când erai al naibii de sigură că nu mai vrei să 
dai ochii cu mine. 

Lucia tresări şi pentru prima dată în acea seară rosti cu 
sinceritate: 

- Ştiam că vei veni. 

- Noroc că încă eram în oraş. 

- Ştiu, încuviinţă ea, şi sorbi prin pai ce-i mai rămăsese 
din suc. 


- Şi acum ce? 

- Vreau să mă iei cu tine. Cruz încremeni locului. Vorbesc 
serios. M- am gândit bine la asta. Vreau să merg la 
Houston. De acolo, mai văd ce am să fac. 

- Ce e la Houston? 

- Nu e St. Marguerite. 

- Renunţi la jurăminte. 

- Nu ştiu. Probabil. Cei de la arhiepiscopie nu vor privi cu 
ochi buni faptul că am plecat în toiul nopţii, fără să anunţ 
pe nimeni. Am să sun imediat ce se luminează. Să o asigur 
pe sora Charity că sunt bine şi că nu am fost răpită sau... 
sau altceva, adăugă ea, cu gândul la surorile Camille şi 
Asteria. 

Probabil că nu ar fi trebuit să fie atât de prefăcută. Ar fi 
putut să-l roage pe Cruz să o ducă undeva şi să o lase 
acolo. Însă era oare posibil? Dacă mai petrecea timp cu el, 
dacă îl atingea şi poate că îl săruta din nou, avea să fie în 
stare să-l părăsească? Chiar şi acum avea îndoieli. Nu... era 
mai bine aşa. 

- Trebuie să merg la toaletă, anunţă ea. 

- Şi eu. 

- E numai una. Unisex. 

- Domnişoarele mai întâi, zâmbi Cruz şi îşi goli berea. 
Plătesc eu. 

Când bărbatul se ridică, Lucia se înălţă în vârful 
picioarelor, îşi trecu braţul pe după mijlocul lui şi îşi 
strecură degetele în buzunarul jachetei sale în vreme ce îl 
sărută suav pe buze. 

- Îţi mulţumesc, Cruz, spuse ea, văzându-l atât de năucit. 

Descoperise cheile. Le strânse în pumn, apoi făcu un pas 
în spate şi se îndreptă în grabă spre baie simțind în ceafă 
privirea consternată a lui Cruz. 

„Te rog, nu cumva să-şi caute cheile 

Cu inima bătându-i în urechi se duse la toaletă, se spălă 
şi ieşi din baie tocmai când Cruz achita nota de plată. Avea 

gâtul uscat şi palmele umede şi se simţea de parcă s-ar fi 
înecat în propria-i perfidie. 

„Maică Sfântă, ajută-mă.“ 

Se întâlniră în mijlocul culoarului. Avea o privire 
întunecată, cruntă. 

„Ştie!“ 

Genunchii aproape că-i cedară. Nu mică îi fu mirarea 
când o înşfăcă şi o trase spre el până ce corpurile li se 
lipiră. 

- Sper că ştii ce faci, murmură el, arzându-i buzele cu 
răsuflarea caldă, fiindcă al naibii să fiu dacă-mi dau seama. 

Înainte să apuce să se tragă înapoi, o sărută. Dur. 
Pasiunea clocotea între ei. Îi simţi înţepătura mustăţii şi 
gustă aroma de bere şi ţigări. 

Febra care gemea în sângele lui Cruz se strecură şi în ea. 
„Te doresc“, se gândi Lucia frenetic. I se lăsă în braţe preţ 
de o clipă nebună şi, simțind străfulgerarea regretului, îşi 
deschise gura, lăsându-l să o guste. Lumea părea să se 
topească, sunetele bistroului dispăruseră sub imperiul 
bătăilor inimii sale, al dorinţei ce-i ardea în vintre. 

„Nu, nu, nu!“ Însă nu se opri. Nu putea. 

Când Cruz îşi ridică în sfârşit capul şi îl putu privi în 
ochi, Lucia văzu pasiunea din ei. Pielea îi pulsa, o furnica. 

- Nu e un păcat dacă renunti la jurăminte, rosti bărbatul 
cu glas aspru. 

- Încă... încă nu le-am depus pe cele finale. 

- Lucia, gândeşte-te la asta. 

I se strânse inima. Se întreba dacă încetase vreodată să-l 
iubească. Atâţia ani îşi spusese că fascinația pentru el nu 
era mai mult decât o pasiune de şcolăriţă. 

Acum...? Însă a-l iubi ar fi fost un act de supremă 
idioţenie. Înghiţi în sec, copleşită de vinovăţie, ştiind că-l 
folosea la fel ca acel tip de femei pe care le detesta. 

- O voi face, Cruz. 

Deşi era adevărat că voia să renunţe la jurăminte, luând 
o hotărâre fermă în acest sens, nu putea nici măcar să ia în 


considerare subtextul întrebării lui. Nu exista un viitor 
pentru ei doi. O ştia, iar el avea s-o afle în câteva minute. 

Cruz îi dădu drumul şi se duse la baie. Lucia nu irosi o 
secundă. Îşi înşfăcă rucsacul şi îşi făcu drum pe uşa din 
spate, pe lângă tânărul picolo care golea gunoiul dintr-un 
coş într-o pubelă de lângă parcare. Miasma de cafea 
stătută, legume putrede şi peşte stricat era insuportabilă. 

Lucia nici măcar n-o băgă de seamă în vreme ce alerga 
spre parcare, spunându-şi că era capabilă să o facă. Să fure 
o motocicletă şi să o conducă fără să intre într-un şanţ ori 
să dea în alt vehicul. 

„E ca şi cu mersul pe bicicletă, odată ce ai învăţat, nu ai 
cum să uiţi!“ 

Cel puţin aşa îi spusese vărul ei Juan. 

O, Iată Ceresc, măcar o dată să fi ştiut şi Juan despre ce 
vorbea! 

Deja bâjbâia cu cheile de la Harley. Palmele îi erau atât 
de asudate, că aproape le scăpă. 

„Hai că poţi“, se îmbărbătă ea. Nu mai condusese o 
motocicletă de o groază de ani, iar aceea fusese micuța 
Honda a vărului ei, nu monstrul de mare cilindrii al lui 
Cruz. 

Cu adrenalina urlându-i în vene, aruncă un picior peste 
şa, porni motorul şi demară. Harley-ul ţâşni ca o săgeată, 
cu pneurile scârţâind şi lăsând în urmă o dâră caldă de 
cauciuc. Casca lui Cruz zbură de pe ghidon, săltând în 
urmă-i pe asfaltul parcării. 

- Hei! 

La auzul vocii privi peste umăr şi-l văzu pe Cruz, cu 
picioarele depărtate la lăţimea umerilor, luminat din spate 
de becurile bistroului, un bărbat înalt, puternic şi mult prea 
arătos. Ca şi când abia atunci îşi dăduse seama că Lucia 
pleca şi-l lăsa baltă, începu să fugă după ea, strigându-i 
numele încontinuu. Prea târziu. 

Lucia îşi coborî capul spre motorul care huruia. Îşi ajustă 
poziţia şi chiar atunci motocicleta dădu într-un hârtop din 


parcare, se zgâlţâi, dar îşi reveni când ajunse pe stradă. 
Tânăra femeie încetini puţin, apoi acceleră nemilos. 

„Ţine-te bine. Poţi s-o faci“, îşi spuse, însă trimise o 
rugăciune scurtă, în caz că Dumnezeu asculta. 

Farul ardea strălucitor, despicând noaptea densă de 
Louisiana ce se întindea înainte-i, iar vântul îi luase pe aripi 
cosiţa, care acum se întindea în urmă ca un şarpe negru şi 
lung. 

Trecu în goană pe lângă un parc şi îşi zise că trebuia să 
respecte regulile de circulaţie, să nu încalce limita de 
viteză, altfel risca să fie trasă pe dreapta. Nu până să 
ajungă pe autostradă. Acolo putea să dea frâu liber 
motocicletei şi să meargă „mai iute ca moartea“, cum 
obişnuia să spună vărul ei. Luă o curbă spre nord-vest. Îşi 
închipuia, sau tocmai auzise râsul şuierător ridicându-se 
peste huruitul motorului? 

Cu inima în gât, încercă să-şi alunge din minte imaginile 
înfăţişând-o pe muribundă cu gâtul împresurat cu pete 
roşii, întinsă pe un pat de metal lucios, cu sângele picurând 
pe rochia sfâşiată şi chipul ascuns sub voal. 

Pssst! 

- Lasă-mă-n pace! strigă ea vântului ce vâjâia pe lângă 
urechi. 

Zări autostrada şi acceleră, lăsând în urmă pentru 
totdeauna New Orleansul şi pe Cruz Montoya. 

„Deci am făcut dragoste cu soţul meu“, se gândi Valerie. 
Şi ce? Nu e mare lucru, nu? 


Atunci de ce i se părea atât de copleşitor? De parcă 
întreaga ei viaţă fusese dată peste cap? Grozav, parcă era o 
eroină visătoare dintr-o comedie romantică de prost gust. 
Gata, îşi spuse, şi se întoarse pe cealaltă parte. 

Slade era întins pe burtă, cu braţele sub perna 
mototolită, cu faţa întoarsă înspre ea. Aşternuturile erau 
amestecate de-a valma peste fesele lui. Când îl văzu i se 
înmuie inima, la fel ca odinioară. Îi cercetă cu luare-aminte 
umerii laţi şi linia spinării, muşchii puternici acoperiţi de 
pielea netedă, aurie. 

De ce se împotrivise atât de mult? Era greşit să-şi 
iubească soţul? Mai ales acum că i se dovedise nevinovăția, 
după ce ea însăşi îl acuzase pe nedrept. 

Cu un mormăit somnoros, Slade se întoarse pe spate, cu 
pieptul dezvelit şi cu mândreţea sus şi tare. 

- Mă sorbi cu privirea? întrebă el cu glas adormit. 

- Te-ai sculat? rosti ea, surprinsă de căldura ce-i gâdila 
ceafa. 

Zâmbetul i se întinse încet de pe o parte pe alta a 
maxilarului întunecat de începutul de barbă. 

- După cum vezi... 

- Eşti incorigibil. 

- Îmi place când îmi vorbeşti murdar. 

Cobori din pat, o luă în braţe şi îşi apăsă aprig buzele de 
ale ei. 

- Of, pentru tot ce-i... 

Încă sărutând-o, se îndreptă cu spatele spre mica baie, 
intră la duş şi o împinse sub jetul rece. Ţipătul ei fu însoţit 
de hohotele bărbatului, dar, pe măsură ce apa se încălzea, 
la fel se întâmplă şi cu ea, sângele zvâcnindu-i când mâna 
lui se plimbă pe pielea-i netedă. O spălă cu săpun, o sărută 
şi mai la urmă o ridică peste mădularul dornic, făcând-o să 
lunece cu uşurinţă în timp ce apa cădea peste ei. 

Clipi din pricina jetului ce cădea direct peste ea şi, cu 
aerul tescuit din plămâni, cu sânii plini de săpun turtiţi sub 
apăsarea lui, oftă la cât de adânc o pătrundea. 


- Ah... ah... ah, Doamne, Slade, gemu ea la primul val de 
orgasm care se sparse în ea. 

În ghearele convulsiilor, umedă, simțind spasm după 
spasm, se agăţă de el, cu braţele în jurul gâtului, picioarele 
înfăşurate peste şoldurile lui, spatele lunecând pe faianţa 
udă. Slade împingea încontinuu, răsuflând la fel de tare ca 
ea. Topindu-se în sine, îşi înfipse degetele în umerii lui. 

Din nou, se cufundă adânc în ea. Şi din nou. Şi din nou. 

Val închise ochii şi dădu glas unui sunet scos din înseşi 
măruntaiele ei, pe care nu şi-l recunoscu. 

- Ah, Doamne, gemu el, apoi se cutremură şi îşi lăsă 
capul pe spate. Venele gâtului i se umflară în vreme ce 
ejacula în ea împietrit, cu fiecare muşchi din corp 
contractându-se. 

Începură să-şi recapete răsuflarea sub jetul ce cădea 
peste ei. Ochii le erau la acelaşi nivel, iar ea îi cerceta 
privirea înceţoşată, urmărind cum stropii de apă i se 
prelingeau din păr şi de pe vârful nasului. 

- Eşti incredibilă, rosti el. 

- Păi, tu ai făcut toată treaba, râse Val. 

- Plăcerea a fost de partea mea, doamnă. 

- Ţi-am mai spus că şarmul ăsta al tău de băiat de la ţară 
nu merge cu mine. 

Slade hohoti, încă ţinând-o în braţe, încă în ea. 

- Nu? Vai, mi-ar plăcea să văd ce se-ntâmplă când chiar 
va funcţiona. Poate că am să fac infarct! 

- Sper că nu. Gândeşte-te la toată distracţia pe care am 
rata-o. 

Îl sărută, apoi îi scăpă din braţe şi luă un prosop. Ce 
schimbare pot aduce câteva zile! Se gândea cum mai 
devreme în acea săptămână un intrus pătrunse în casă în 
timp ce ea era la duş. 

Slade o apucă de braţ. 

- Hei! Noaptea trecută... 

- A fost grozav, nu? zâmbi ea, făcându-i cu ochiul. 

Bărbatul nu-i întoarse zâmbetul. 


- Da, a fost. Dar înainte... Ai avut un coşmar. 

- Acelaşi pe care-l am de ani buni. L-am avut când eram 
mică şi multă vreme nu m-a mai bântuit. Apoi... Rămase pe 
gânduri o clipă şi îşi dădu seama că nu voia să stăruie 
asupra monştrilor din subconştientul ei... Apoi a revenit. 

- De când? 

- De când m-am întors în New Orleans, rosti ea, însă nu 
adăugă: „De când te-am părăsit“. 

- Vrei să vorbim despre asta? 

- Nu. Poate altă dată. 

Era sigură că visul avea să distrugă armonia pe care abia 
o regăsiseră. 

- Serios? 

- Da. O să vină şi ziua aceea. 

Se desfăcu din îmbrăţişarea lui şi îşi alungă din minte 
toate gândurile 
despre coşmar. 

După ce se şterse şi îşi îmbrăcă halatul se duse să-şi facă 
o cafea. Soarele cald de Louisiana tocmai începuse să 
îmbrăţişeze ziua. Luminile erau încă aprinse în clădirea 
principală a hanului, iar păsările îşi începuseră deja 
sporovăiala. Ca de obicei în weekend, şoseaua nu era prea 
circulată. 

Slade, îmbrăcat doar în nişte pantaloni cu talie joasă, 
intră în bucătărie. 

- Poate că ai noroc azi, îi făcu el cu ochiul. 

- Cred că deja am avut. 

- Acela am fost doar eu. Dar poate te scot undeva la 
micul dejun. Ce zici de nişte plăcinte la malul râului? Plusez 
şi cu o cafea din aceea pretențioasă, ştii tu, chestia după 
care se dau în vânt oamenii din nord-vest. 

- Caffe latte? 

- Cum i-o spune. 

- Sigur, dar mai am câte ceva de făcut pe-aici. Mai întâi o 
ajut pe Freya şi apoi... Îi sună celularul. Nu re- cunoscu 
numărul, dar răspunse oricum. Alo? rosti ea, în timp ce Bo 


chelălăia să fie lăsat înăuntru şi cafe- tiera gâlgâia. Nimic. 
Alo? Un sloi de gheaţă îi străpunse inima. 

- Eşşşti următoarea. $Şşi nu ai ssscăpare, sâsâi vocea 
reptiliană. 


Pe când soarele se ridica la răsărit şi degete de lumină 
pală se strecurau pe străzile şi aleile New Orleansului, 
Montoya îşi găsi fratele afară. Cruz şedea pe veranda din 
spate, cu Hershey întins la picioare, casca făcută harcea- 
parcea lângă el şi o ţigară arzând, nefumată, între degete. 
Pe deasupra, Cruz duhnea a bere de la o poştă. 

Motocicleta lipsea în mod suspect, probabil pierdută la 
un joc de poker. 

- Necazuri? întrebă Montoya în timp ce Hershey se 
gudura pe lângă el. 

- Nimic din ce nu mi s-a mai întâmplat. Cruz ridică ochii 
spre cer şi 
oftă. Frate, am făcut-o de oaie în ultimul hal, spuse el. 

- Vrei să vorbeşti despre asta? 

- Pe dracu’! 

Montoya se aşeză lângă el şi aşteptă. Cruz stinse ţigara 
sub călcâi, apoi, mânios pe propria imbecilitate, îi povesti 
fratelui său ce păţise în cursul nopţii. 


Surorii Charity nu-i venea să-şi creadă urechilor. 

Două măicuţe să lipsească în dimineaţa aceea? Două? 

Păşea în grabă pe coridor, cu fustele veşmântului foindu- 
se în clinchetul mărgelelor de pe rozariu. 

„O, Sfântă Fecioară, fii cu mine.“ Căutaseră în camere şi 
prin mănăstire, însă nici urmă de sora Lucia sau de sora 
Louise. Unde puteau să fie? 

Grija îi ardea măruntaiele ca un acid, iar mintea îi 
cutreiera prin tărâmurile întunecate locuite de Lucifer 
însuşi. „Nu te du acolo“, se mustră ea în tăcere pe când 
pătrundea în camera surorii Lucia. Era goală, despuiată 


toate posesiunile lumeşti ale acesteia, cu patul făcut cu 
grijă. 

Pe de altă parte, camera surorii Louise era tocmai invers. 
Părea foarte locuită, contururile trupului ei erau încă 
vizibile pe saltea, cearşafurile 
mototolite, aşternuturile date la o parte. Însă patul era rece 
la atingere. Rece ca moartea. 

Charity simţi un ghimpe în inimă. Teama i se strecura în 
suflet, până şi pleoapele îi erau rigide, parcă trase de fire 
nevăzute. Din fericire, se gândi ea, nu fusese găsit nici un 
cadavru. Poate că plecaseră. Împreună. 

Deosebirea dintre camerele lor reflecta personalităţile 
lor diferite. 

Probabil că teama le alungase de acolo. Şi pentru care 
parte din acea teamă era ea responsabilă, faptul că le 
ţinuse sub aripa ei ca o cloşcă sau că le păzise ca un uliu? 
De-ar fi fost mai blândă, mai înţeleaptă în felul în care 
administrase mănăstirea, mai înţelegătoare şi mai puţin 
rigidă, poate că acum nu le-ar fi căutat cu atâta disperare. 

„lartă-mă.“ 

Petrecuse primele ore ale dimineţii rugându-se, căutând 
şi spunându-şi că se panica fără motiv, că bubuitul frenetic 
al inimii ei era o exagerare; dar acum era convinsă. Toate 
regulile ei, toate măsurile de siguranţă, încuietorile şi 
patrulele de poliţie ce treceau pe lângă St. Marguerite 
fuseseră în zadar. 

Intră în biroul ei şi observă că primise un mesaj, unul 
care venise, conform aparatului de înregistrare, la câteva 
minute după ora cinci dimineaţa, când nu era niciodată la 
masa de lucru. Porni înregistrarea şi auzi o voce familiară, 
o voce pe care se rugă să o mai audă şi altă dată. 

- Cucernică maică, sunt Lucia. Lucia Costa. Vreau să ştiţi 
că sunt bine. Am părăsit ordinul în dimineaţa aceasta şi mă 
îndrept spre o nouă viaţă. Sunt conştientă că s-ar putea să 
nu daţi crezare mesajului meu, să credeţi că am fost forţată 


să-l dau, dar vă rog, aveţi încredere în mine, sunt teafără. 
Maica din ceruri fie cu Sfinţia Voastră. 

Mesajul se termină. 

Sora Charity se prăbuşi în scaun şi reascultă mesajul de 
două ori, spunându- şi că nu desluşi nici o urmă de teamă 
în glasul fetei, că sora Lucia nu minţea. 

Unde se dusese? De ce nu spusese nimic despre asta? 
„Pentru că s-a săturat să te amesteci în viaţa ei. Pentru că-i 
era teamă. Pentru că nu vrea să fie găsită.“ Sora Charity îşi 
plecă fruntea, simțind povara celor şaizeci şi şapte de ani ai 
săi. Nu era bătrână, îşi zise, dar în acea dimineaţă se 
simţea epuizată. Articulațiile o dureau şi îi părea că 
trecuseră veacurile peste ea, că era o relicvă, aşa cum 
auzise câteva novice spunând despre ea. Nu era însă chiar 
un dinozaur, cum credea sora Irene. 

Îşi aşeză coatele pe masă, aruncă o privire la poza Papei 
şi i se rugă Sfântului Părinte pentru îndrumare, pentru 
ajutor. O copleşiseră umilinţa şi teama; nu ştia ce să facă. 

În mintea ei auzi glasul Domnului. 

Charity, fiica mea, urmează-ţi inima. Cunoşti adevărul. Ştii ce trebuie 
să faci. Fii ascultătoare şi totuşi vigilentă, hotărâtă, dar blândă. Ai 
încredere în tine şi în cei din jur. Crede în mine, în Fiul meu şi în Sfântul 
Duh. Încrede-te în Sfânta Treime. 

Când şopti un blând „amin“, îşi dădu seama că ochii îi 
erau plini de 
lacrimi şi că plânsese atât de jale, cât şi de bucurie. Obrajii 
îi erau umezi şi pe masă se prelinseseră picături sărate. 

Căută să-şi vină în fire. Durerea nu trebuia să-i 
umbrească credinţa, teama nu avea să-i reteze curajul. Ea, 
mireasa Domnului, avea să izbândească. 

Cu toate acestea, mâna îi tremura când se întinse spre 
telefon şi formă numărul parohiei St. Elsinore. Deşi era 
doar şapte, cineva răspunse, probabil datorită faptului că în 
acea seară se ţinea licitaţia pe care parohia o plănuise de 
mai bine de un an. 


Când i se făcu în sfârşit legătura cu sora Georgia, Charity 
se strădui să murmure câteva politeţuri de care nu-i ardea 
şi şi-o imagină pe stareţa orfelinatului fără broboadă, voal 
sau rasă. Sora Georgia era o femeie modernă, o călugăriţă 
bine ancorată în societatea de secol douăzeci şi unu şi 
totuşi, în adâncul inimii, la fel de statornică în credinţa ei 
precum Charity. 

Trebuia să fie. Ca orfane, împreună la St. Elsinore, 
amândouă învăţaseră sub aripa surorii Ignatia. Atât 
Georgia, cât şi Charity crescuseră între zidurile dărăpănate 
care erau acum, pentru prima oară în aproape două secole, 
în pericol de a fi demolate. 

- Ce pot să fac pentru tine? Întrebă Georgia, după ce 
terminară cu amabilităţile. 

- Vreau să vorbesc cu părintele Thomas, o informă 
Charity, pregătindu-se de luptă. 

Ea şi Georgia erau ca nişte surori aflate tot timpul în 
competiţie, încercând să se întreacă una pe cealaltă. 

- Nu e aici deocamdată. Dar îi pot lăsa un mesaj. 

„Sigur că poţi.“ 

- E vreodată acolo? se interesă Charity, fără să-şi 
stăpânească înţepătura. 

- E un om ocupat. Lucrarea Domnului nu se termină 
niciodată. 

- Sunt conştientă de asta, rosti ea şi se hotărî să-i spună 
Gloriei ce se petrecuse. Sper că ar putea să reprogrameze 
licitaţia, adăugă, ştiind că cerea imposibilul. Avem... o 
problemă aici, la St. Marguerite. Încă una dintre novicele 
noastre a dispărut... ei bine, poate chiar două şi din acest 
motiv cred că ar fi o lipsă de respect să se ţină orice fel de 
festivități. 

Urmă o lungă pauză, sfârşită de un oftat la celălalt capăt. 

- Înţeleg, spuse în mod surprinzător Georgia, însă e prea 
târziu, din păcate. Invitaţiile au fost trimise, biletele 
vândute, sala de bal a hotelului 


închiriată, furnizorii de alimente şi femeile de la mănăstire 
s-au străduit să pregătească aperitivele şi cina. Charity, 
amândouă ştim la fel de bine care va fi răspunsul părintelui 
Thomas. Îmi pare rău. 

- Şi mie, Georgia. Nu mai avea rost să insiste. Înainte 
măcar ca rugămintea ei să ajungă la părintele Thomas, 
oriunde s-ar fi aflat el, Georgia o înăbuşise din faşă. 
Evident. Nu sunt sigură că fetele din cor vor putea să vină, 
o avertiză. 

- Precis au s-o o facă. Pentru surorile lor pierdute. Pentru 
Sfântul Părinte. Ştiu că treci prin momente de calvar, 
Charity, dar licitaţia e pentru binele locului care ne-a fost 
cămin pentru atâţia ani. Până şi sora Ignatia, fie 
binecuvântată, are să fie de faţă. Părintele Thomas o aduce 
cu căruciorul, deşi va avea un însoțitor, desigur. Oare cât 
de bătrână era Ignatia, femeia care o crescuse şi totuşi o 
terorizase? Nouăzeci şi cinci? O sută? Chiar mai bătrână. În 
urmă cu şase decenii era deja o femeie acră trecută de 
patruzeci de ani, iar timpul cu siguranţă nu-i îndreptase 
dispoziţia ursuză, aproape crudă. În opinia lui Charity, sora 
Ignatia mai mult speriase copiii decât să-i ajute. Va fi 
superb, adăugă Georgia cu un oftat, de parcă era o 
debutantă mergând la primul ei bal. 

- Dacă spui tu, murmură Charity, dar nu îi dădu crezare 
nici o clipă, nu cu două novice ucise, una chiar în incinta 
sfântă a mănăstirii, şi încă două dispărute. 

- Ai să vezi. 

Charity inspiră adânc şi închise telefonul. Cu inima grea, 
îşi frecă degetele de suprafaţa uzată a mesei. De ce era 
pusă la încercare? 

Aruncă o privire la crucifixul agăţat pe perete, deasupra 
uşii. Trupul descărnat al lui Hristos era gravat în lemn de 
culoare închisă, dar chiar şi aşa, rănile sale, coroana de 
spini, piroanele bătute în mâini şi picioare, toate erau 
vizibile. 


Cum se putea gândi că propria ei durere însemna ceva în 
comparaţie cu agonia Lui? Îşi făcu semnul crucii, închise 
ochii şi începu să se roage în şoaptă. 

Apoi, mijind ochii, ridică din nou receptorul. Era timpul 
să sune la poliţie. 


capitolul 47 


Montoya intră valvârtej în secţia de poliţie. Urcă în 
goană câte două trepte deodată şi pătrunse direct în biroul 
lui Bentz, fără să se sinchisească să îşi lase pistolul în fişet 
sau să-şi ia o cană de cafea de la bucătărie. 

Renunţase până şi la tura de alergat de dimineaţă şi era 
pus pe scandal. 

Bentz îşi verifica e-mailurile în timp ce restul 
departamentului abia se trezea la viaţă, cu sunetele-i 
caracteristice: sporovăiala poliţiştilor, zornăitul cheilor, 
clinchetul de telefoane, zumzăitul aparatului de aer 
condiţionat. Şi mirosurile erau prezente, aroma de cafea 
amestecată cu izul detergentului de podele, mirosul de ars 
de la copiatorul suprasolicitat şi duhoarea stătută de 
transpiraţie ce stăruia în aer de la ultimele aresturi. Toate 
făceau parte din ambianţă. 

- Trebuie să găsim motocicleta fratelui meu! se răsti 
Montoya, iritat până peste poate. Acum se îndreaptă 
probabil pe autostrada zece, spre Houston sau Texas sau 
Arkansas sau la mama dracului în Oklahoma! Şi este 
condusă de martora noastră principală. 

- Mai încet, îl calmă Bentz, poftindu-l să ia loc pe scaunul 
de la colţul biroului său. Ce naiba îndrugi acolo? 

Montoya preferă să stea în picioare, la fereastră. 

- Idiotul de frate-meu, bodogăni Montoya, mânia 
clocotindu-i în sânge. Ce idiot de doi bani! Aruncă o privire 
spre Bentz şi adăugă: Nici să nu te gândeşti să insinuezi că- 
i o trăsătură genetică. 

Apoi începu să relateze povestea pe care i-o spusese 
Cruz pe verandă cu câteva ore mai devreme. Lucia Costa, 


sora Lucia, care avusese o legătură amoroasă cu Cruz în 
adolescenţă, îl sunase pe acesta în toiul nopţii şi îl 
implorase să o ajute să plece din mănăstire. Chipurile nu 
voia să dea ochii cu sora Charity, se pretinsese 
înspăimântată, apoi îi furase motocicleta lui Cruz şi-l lăsase 
să se întoarcă pe jos acasă. Recunoscuse şi că ea le 
trimisese telefonul mobil al lui Camille Renard, într-un act 
de căinţă sau ceva de genul acesta, lucru pe care Cruz l-ar 
fi putut crede, însă nu şi Montoya. 

Furios până peste culme că fusese jucat pe degete, Cruz 
se oprise în câteva baruri pe Bourbon Street până să se 
întoarcă acasă cu coada între picioare, unde îl aşteptase pe 
Montoya să-i dea fericitele veşti. 

- Ultimul lucru pe care l-a văzut a fost stopul 
motocicletei, care se îndrepta spre autostradă, bănuieşte 
el. Sin- gurul motiv pentru care ştie încotro se îndreaptă 
Lucia e faptul că a pomenit că vrea să meargă la Houston, 
dar, pe toţi dracii, putea fi o minciună! La fel de bine se 
poate îndrepta spre California sau New York sau, cine ştie, 
spre Yukon, lângă Alaska, unde şi-a înţărcat dracu’ copiii! 
'Tu-i mama ei de treabă! Lovi cu piciorul în coşul metalic de 
gunoi al lui Bentz, îndoindu-l cu bocancul, apoi îşi trecu 
mâna prin păr, gândindu-se cât ar fi vrut să-i sucească gâtul 
fratelui său. Boul! 

- Ai grijă cu inventarul de birou! 

- Pe coşul ăsta scrie 1965! Şi, din câte văd eu, a mai 
primit câteva picioare până acum. 

Montoya observă că Bentz nu era atins de aceeaşi mânie 
care îl posedase pe el. 

- Ai dat-o în urmărire? întrebă Bentz cu calm. 

- Da. 

- Bine, fiindcă avem altă problemă. 

- Nici nu s-a făcut ora nouă şi astea curg încontinuu. Ce 
e? întrebă Montoya, mai potolindu-se. 

- Stareţa de la St. Marguerite a sunat dis-de-dimineaţă. 
Ne-a înştiinţat 


deja de absenţa Luciei Costa; deşi, aparent, Lucia i-a lăsat 
un mesaj că e bine sănătoasă, ceea ce şi fratele tău a 
confirmat. Dar nu e singura care lipseşte. A dispărut şi 
Louise Cortez, altă novice. 

- Iisuse Hristoase! 

Cu pumnul încleştat, Montoya veni în faţa biroului. 

- Am trimis deja două echipaje la mănăstire. Te aşteptam 
să apari ca să mergem şi noi acolo. 

Montoya deja ieşea pe uşă. 

- Ştii, săptămâna trecută am petrecut mai mult timp la 
biserică decât în ultimii zece ani. 

Bentz râse înfundat în timp ce îşi lua jacheta şi tocul 
pistolului, verificând dacă arma de serviciu avea siguranţa 
pusă. 

- Cred că avem noroc că pereţii nu s-au prăbuşit peste 
noi. 

- Da. Al dracului noroc! bombăni Montoya. 

Cobori primul, cu bocancii păcănindu-i pe scări. Aproape 
se izbi de un poliţist ce ducea un bărbat în cătuşe spre o 
cameră de interogatoriu. Individul mirosea de parcă ar fi 
dormit în propria-i vomă, avea părul zbârlit şi faţa acoperită 
de zgârieturi şi coşuri. Clipea des şi scrâşnea din dinţi. Era 
clar sub influența drogurilor, cel mai probabil 
metamfetamine. 

Montoya semnă pentru o maşină şi ieşi afară. Soarele 
strălucea, însă o pătură deasă de nori începea să se adune, 
iar aerul era umed. Care era treaba cu măicuţele de la St. 
Marguerite? Se gândi la rochiile de mireasă dispărute şi la 
lista călugărițelor care la un moment dat trăiseră în 
orfelinatul de la St. Elsinore. 

Numele surorii Louise Cortez se regăsea acolo, dar nu şi 
al Luciei Costa. Lucia era în viaţă. Se îndoia serios că acest 
lucru era valabil şi pentru Louise. 

- Tre’ să-l prindem pe tipul ăsta, îi spuse lui Bentz, care 
intrase deja în Fordul Crown Victoria şi îşi pusese centura 
de siguranţă. 


Montoya conducea. Duminica dimineaţa, traficul era 
lejer. Bentz îi spuse că se uitase peste dosarul familiei lui 
Grace Blanc. Avea un frate la Duluth, Minnesota, iar mama, 
sătulă de iernile reci din nord, se mutase la Miami. Ambii 
păruseră şocaţi şi întristaţi de ceea ce se întâmplase. 

Montoya opri în locul de parcare de lângă uşa din spate a 
catedralei. Observă turlele ce se înălţau semeţe, părând să 
străpungă pântecele norilor care se învălmăşeau peste 
oraş. Catedrala era întunecată şi sumbră, fără enoriaşi care 
să intre sau să iasă pe uşi, nici urmă de măicuţe în drum 
spre garaj să ia o maşină şi să conducă spre spital ori spre 
St. Elsinore, nici un preot care să se oprească la o vorbă cu 
trecătorii. 

Nu, enormul edificiu avea o aură neguroasă şi rău 
prevestitoare, de fortăreață neospitalieră, cu greu trecând 
drept un sanctuar pentru cei în nevoie de alinare 
sufletească. 

În acea dimineaţă, pe măsură ce se apropiau de poarta 
din spate, nu observară benzi galbene delimitând locul 
crimei, nici dubiţe ale posturilor de ştiri parcate în 
apropiere, nici pe medicul legist sau vreo echipă de 
investigatori. 

Cel puţin nu încă. Cine ştie ce aveau să găsească după 
începerea căutărilor. Oare aveau să descopere cadavrul lui 
Louise Cortez, sau aceasta, precum Lea De Luca şi, poate, 
Lucia Costa, avea să dispară pentru totdeauna? 

Montoya avea o presimţire în privinţa lui Louise. O 
presimţire foarte rea. 


- Poliţia a terminat să examineze trupul lui Camille, spuse 
Valerie după ce închise telefonul, cu un fior de gheaţă 
traversându-i trupul. 

Era pe scaunul din dreapta al camionetei lui Slade. 
Tocmai ce se întorceau de la un restaurant din cartierul 
francez unde luaseră micul dejun cu o delicioasă cafea cu 
lapte. $Şezuseră sub pala răcoritoare a unui ventilator, 


ascultând zumzetul conversaţiilor din jurul lor în timp ce 
priveau fluviul Mississippi curgând încet spre golf. 

Pe ţărmul acoperit de aluviuni, un cârd de păsărele 
ţopăiau pe trotuar sperând să li se arunce câteva firimituri. 

Slade insistase să meargă acolo; prin urmare, după ce îl 
sunase pe Rick Bentz, o ajutase pe Freya cu micul dejun şi 
cu vasele la Briarstone şi dăduse o declaraţie unui poliţist, 
Val se pregătise de plecare. 

leşirea din casă şi contactul cu freamătul oraşului îi 
ridică moralul, luându-i gândul de la ameninţarea 
şuierătoare de la telefon. 

Eşşşti următoarea. Pauză punctată de o răsuflare adâncă. Nu 
ai ssscăpare. 

Nu vorbi cu Slade despre asta în răstimpul petrecut la 
restaurant. Căzuseră de acord că subiectul era tabu şi se 
bucurară de timpul petrecut împreună. Era de parcă se 
îndrăgosteau pentru pentru prima oară. Doar că aceasta 
era runda a doua, îşi spuse ea în timp ce camioneta intră 
într-un hârtop şi se zgâlţăi. 

Atmosfera paşnică pe care izbutiseră să o instaureze 
fusese nimicită în clipa în care apelul de la morgă o 
adusese pe Val cu picioarele pe pământ, să se confrunte cu 
durerosul adevăr că sora ei fusese omorâtă, victimă a unui 
psihopat a cărui sete de sânge era încă nestăvilită. 

Îşi încleştă dinţii gândindu-se cât de nedrept era totul. 
Cine era nemernicul acesta şi cum aveau să-l prindă şi să-l 
arunce în închisoare? Vria răzbunare, voia ca ticălosul să 
plătească şi era frustrată că încă nu fusese identificat. Dacă 
nu era O'Toole, porcul acela de preot ce-şi încălcase 
jurămintele, atunci cine? se întrebă ea pe când Slade frână 
să lase loc unei femei cu un cărucior, apoi luă curba spre 
St. Charles Avenue. De o parte a bulevardului se găsea 
parcul Audubon, de cealaltă era Universitatea Loyola, cu 
una dintre clădiri arătând ca o fortăreață medievală din 
cărămidă roşie. Pe lângă universitate se întindeau pajişti 
bine întreţinute care duceau spre un edificiu masiv din 


cărămidă deschisă la culoare, parte din Universitatea 
Tulane. „Harvardul sudului“, conform unor prieteni de-ai ei 
care absolviseră acolo. Era o aserţiune discutabilă, reflectă 
ea, privind la ferestrele cu arcade şi la peluza netedă, la 
frumuseţea campusului. 

Două şcoli pe care Camille nu mai avea şansa să le 
viziteze. 

- Ştii, nu trebuie neapărat să mergem la licitaţie în seara 
asta, rosti Slade când vira pe străduţa ce dădea spre 
Briarstone. 

Era foarte îngrijorat de când cu telefonul primit în zori. 

- Nu aş rata-o pentru nimic în lume. Toți cei implicaţi în 
caz vor fi acolo. Se gândi din nou la părintele Frank 
O'Toole. Oare avea să-şi facă apariţia? Pe deasupra, Camille 
ar fi vrut să particip. 

- Nu ai de unde să ştii. Slade opri peste drum de garajul 
ei. 

- Şi tocmai asta este problema, nu? Că nu voi şti 
niciodată. 


- Ce avem până acum? întrebă Bentz. 

El şi Montoya îşi luaseră nişte coaste de porc la pachet 
de la un magazin aflat la câteva străzi depărtare de secţie, 
iar acum şedeau pe o bancă în parc, curăţând oasele de 
carne şi privind cum venea furtuna. 

- Adică, în afară de toate nimicurile care nu ne ajută cu 
nimic? 

Dispoziţia lui Montoya nu se îmbunătăţise prea mult. Se 
săturaseră să 
vorbească ore întregi cu nişte măicuţe pe care ajunseră să 
le cunoască într-atât de bine încât să le trimită felicitări de 
Crăciun, să îndure obstrucţiile preoţilor şi să scoată 
informaţii de la stareță. Bentz era obişnuit cu asta, însă 
Montoya, mai impetuos, mai „cârlan“, nu suporta prea bine. 
Deşi se mai îmblânzise cu trecerea anilor - căsătoria cu 
Abby şi paternitatea îl schimbaseră - era încă impulsiv. A 


lucra împreună cu Reuben Montoya era întotdeauna o 
provocare pasionantă. Bentz ocolea regulile; Montoya le 
încălca de-a dreptul. Ciuguleau din carne, cu sosul ei picant 
şi cleios, şi urmăreau rațele ce pluteau pe iazul a cărui apă 
căpăta o îngrijorătoare nuanţă de gri o reflexie a norilor ce 
se adunau. O femeie le arunca de mâncare şi se adunaseră 
în jurul ei măcăind după bucăţi de pâine. 

Pe malul opus al iazului, o altă femeie se chinuia să 
plimbe un baset negru, care se zbătea în lesă, lătrând 
turbat mai întâi la rațe, apoi la o veveriţă care urcă în 
grabă pe scoarţa unui stejar bătrân şi se făcu nevăzută. 

- Stai! Charlie! Haide, îi poruncea cam neconvingător 
femeia uscăţivă trăgând de lesă. 

Charlie nu-i dădea deloc atenţie, la fel de absorbit de 
preocupările sale precum un adolescent de un nou joc 
video. 

- De ce a plecat sora Lucia tocmai acum? De ce azi- 
noapte? gândi Bentz cu voce tare. 

- Poate ştia că i s-a întâmplat ceva lui Louise Cortez; tot 
ea a găsit celelalte cadavre. 

- Crezi că a fost implicată? 

- În crime? Montoya supse dintr-o bucată de costiţă, 
clătinând din cap. În nici un caz. Dar poate că a văzut ceva 
ce a pus-o în primejdie. Cruz spune că are un fel de puteri 
telepatice. 

Montoya scutură din mână de parcă nu prea înţelegea 
fenomenul. Însă Bentz înţelegea, căci soţia sa, Olivia, 
fusese la rândul ei binecuvântată ori blestemată cu o 
asemenea abilitate, deşi se părea că-i dispăruse sau 
devenise cumva latentă între timp. Spera că avea să şi 
rămână astfel. 

Scormoni absent cu furculiţa prin salata de varză, abia 
simțind gustul condimentelor sau dulceaţa mierii din sos. 

- Sora Louise, călugăriţa care-a dispărut, era o orfană 
crescută la St. Elsinore. A fost adoptată de un cuplu din 
Maine, dar s-a întors aici. 


- Sora Charity le caută, zise Montoya. 

În timp ce dăduse o declaraţie, surorii Devota Arness îi 
scăpase că stareţa ţinea legătura cu toate femeile care la 
un moment dat trăiseră la orfelinat. 

- Dar Lucia Costa are familie. 

- Atunci, dacă legătura dintre victime e că toate au 
crescut la St. Elsinore, ar trebui să fie în siguranţă. 

Bentz îşi terminase salata de varză şi mototoli hârtia 
cerată în care fusese carnea. 

- Probabil că Lucia Costa nu ştia asta, chiar şi noi ne-am 
dat seama abia acum. Tot ce vede ea e că femeile din jurul 
ei sunt ucise, rosti el, aruncând hârtia la gunoi. 

- Ştim că între Camille Renard şi părintele O'Toole exista 
o legătură amoroasă. Dar nu e cazul cu celelalte. 

Această pistă, care îl sâcâia încontinuu, nu ducea 
nicăieri, la fel ca veverița pe care o privea, cea care mai 
devreme îl întărâtase pe basetul Charlie. Acum ţopăia de la 
un copac la altul cu un aer nemulţumit. 

- Toate în afară de călugăriţa dispărută, sora Lea, 
remarcă Montoya, muşcând dintr-un corn şi înlăturându-şi 
firimiturile din barbă. Chiar dacă a avut relaţii cu Lea şi 
Camille, cum rămâne cu Asteria, Lucia şi Louise? 

Cu gândurile vraişte, Bentz îşi termină prânzul, sorbi 
până la ultima picătură din doza de cola dietetică şi aruncă 
toate resturile la gunoi, meditând la munca zadarnică din 
cursul dimineţii. Poliţiştii în uniformă periaseră toată zona 
şi clădirile mănăstirii, catedralei şi cimitirului, dar nu 
găsiseră nimic. Ioc. Zero. Nu tu urme de încăierare, nu tu 
cadavru, nimic despre Louise Cortez. Şi naiba mai ştia unde 
ajunseră Lucia Costa şi motocicleta lui Cruz. 

Ca de obicei, vecinii nu văzuseră şi nu auziseră nimic 
neobişnuit. Părintele O'Toole avea un alibi: pe părintele 
Paul. Petrecuseră noaptea stând de vorbă, lucrând la 
predici şi rugându-se până mult după miezul nopţii. 

Louise putea să fi fost răpită până la ivirea zorilor, deci 
O'Toole nu scăpase întru totul de suspiciunile lor; totuşi... 


Montoya îşi termină costiţa, ignoră varza şi mai luă două 
îmbucături de corn înainte să se scape de resturi. 
Împreună, fiecare pierdut în propriile gânduri, se 
întoarseră la secţie. 

- Sunt de acord cu părintele Thomas. Este de datoria 
noastră să participăm la licitaţia din această seară, insistă 
părintele Paul. 

Încă o dată îi ceruse surorii Charity să adune novicele, 
măâicuţele şi mirenii ce aparţineau de mănăstire pentru a le 
mai ţine o predică despre ceea ce se aştepta de la ei, într-o 
nouă încercare de a-i mobiliza. Cu părintele Frank O'Toole, 
foarte sobru şi tăcut, la dreapta sa, părintele Paul încerca 
să-i convingă pe toţi că trebuiau să-şi vadă de munca lor - 
nu, de lucrarea Domnului - de parcă nimic nu s-ar fi 
petrecut. 

Ca şi cum cineva ar fi putut face asta! Îşi pierduse 
minţile? După tot ce se întâmplase acolo? Avea o 
mentalitate de căprar. 

Sora Charity asculta şi încuviinţa din cap, iar la sfârşit 
schiţă în silă un zâmbet aprobator, cu toate că dedicarea ei 
faţă de licitaţie se risipea văzând cu ochii. Fireşte, aşa 
făcuse toată viaţa, urmase regulile, se supusese cu sfinţenie 
legilor bisericeşti, se încrezuse în Sfânta Treime, în biserica 
ei. Acceptase principiul că doar bărbaţii ajung preoţi, şi că 
marea lor majoritate sunt oameni buni, cu teamă de 
Dumnezeu şi credinţă de neclintit. Cele câteva mere 
stricate, în ultima vreme mai multe decât crezuse ea 
vreodată, făceau de ocară o instituţie ce exista de mai bine 
de două milenii şi care avea să dăinuiască până la sfârşitul 
zilelor. Celor ce respingeau religia organizată ca pe un 
fenomen  nesănătos, care răpea drepturile şi opiniile 
individului, le reteza imediat vorba. Biserica era bună. 
Oamenii din cadrul ei erau buni. 

În acea clipă însă, părintele Paul, care stătea lângă 
ferestre, o împingea la limitele răbdării cu insistența lui ca 
toţi să ia parte la festivitățile de la St. Elsinore. 


Afară, vizibili prin geamuri, norii de furtună se înăbuşeau 
unii pe alţii. Prognoza era că ploaia avea să înceapă în jur 
de patru, cu furtună în toată regula pe la ora şase, chiar 
când începeau festivitățile. 

Sora Charity simţi un ghimpe în inimă. lubea într-adevăr 
orfelinatul de la St. Elsinore şi se dăruise trup şi suflet 
licitaţiei ce avea să vină, se bucurase că făcea parte dintre 
organizatori, nu doar ca persoană care crescuse acolo, ci şi 
în calitatea ei de membră a bisericii. 

Cu toate acestea, lucrurile luaseră o turnură cumplită, 
tragică. Cu două novice lipsind şi încă două ucise, nu i se 
părea de bun-simţ să părăsească mănăstirea şi să ia parte 
la festivități. 

„De ce nu? La ce bun să rămâi aici?“ 

O tristeţe adâncă se cuibări în pieptul ei. Deşi o durea să 
ştie că orfelinatul de la St. Elsinore avea să fie mutat, 
clădirea fiind sortită demolării, ajutase cu toate puterile ei 
această schimbare. 

Nu îşi putea imagina cum avea să se prezinte corul fără 
sora Louise. Dar trebuiau să se descurce. Credea cu toată 
fiinţa că Dumnezeu nu dădea cuiva o povară mai grea decât 
ar fi putut să care. 

Părintele Paul recita imperturbabil din textele sfinte, deşi 
măicuţele şi membrii personalului, măcinaţi de griji 
fuseseră ca pe ace întreaga dimineaţă, cu investigarea 
mănăstirii şi inevitabilele declaraţii date poliţiei. 

În mod firesc, toate femeile erau îngrijorate pentru 
soarta surorilor Louise şi Lucia. 

Charity cobori privirea şi observă că-şi încleşta mâinile. 
Părintele Paul îi aruncă o privire dojenitoare. Se gândi că 
tocmai în acea zi era insuportabil, îndărătnic şi pus pe 
ceartă, când ar fi trebuit să fie blând. Înţelegător. 

„Nu la fel s-ar putea spune despre tine, Charity? Nu erai 
tu cea care întotdeauna bătea ritmul la galere? N-ai făcut 
întotdeauna pe căpitanul? În vreme ce preoţii erau amiralii, 
lucrând de la depărtare, tu ai fost liderul neînduplecat, cea 


care îndruma măicuţele pe drumul pe care îl aleseseră. Ai 
fost mereu blândă? Sau înţelegătoare? Sau nu cumva 
severitatea ţi-a fost întotdeauna călcâiul lui Ahile, 
slăbiciunea care până la urmă are să-ţi scufunde corabia? 
Şi cine va plăti? Tu? Sau cele cărora le-ai înmânat vâslele, 
femeile care au ajuns să trăiască sub îndrumarea ta, care s- 
au încrezut că le vei călăuzi în apele tulburi, tinerele fără 
prihană pe care chiar tu le-ai recrutat? Sunt într-adevăr 
«surorile» tale, Charity, căci nu ai avut altele. Niciodată nu 
ai avut.“ 

Înghiţi gâlma care i se formase în gât şi se îndreptă de 
spinare. Nu era vremea să se uite în urmă. 

Îşi îndreptă privirea spre părintele Paul, un preot 
disperat care-şi aduna turma în jurul său. Lângă el stătea 
părintele O'Toole, copleşit, cu chipul alb ca varul. Spre 
deosebire de zelosul părinte Paul, colegul său mai tânăr se 
achita absent de îndatoriri, cu o expresie oarecum 
tulburată. 

Mintea Părintelui Frank O'Ioole părea la mii de ani 
lumină depărtare. 


capitolul 48 


- Să se consemneze, cred că faci o mare greşeală, rosti 
Slade. 

Se chinuia să-şi aranjeze cravata, strâmbându-se în 
oglindă în vreme ce încerca să o convingă pe Val să nu 
participe la licitaţie. Însă ea nu avea de gând să se lase 
descurajată. 

- Ştiu. Mi-ai spus-o de o sută de ori. Era deja îmbrăcată 
într-o rochie neagră şi pantofi asortaţi, cu părul prins în coc 
deasupra capului. Lasă-mă pe mine, spuse ea şi îi aranjă 
cravata, apoi zări reflexia lor în oglinda pe care o proptise 
într-un colţ al camerei. Ia te uită, parcă suntem alţi oameni! 
zâmbi ea larg. 

- Slavă Domnului pentru micile Sale daruri, rosti el 
ironic, dar privind cu luare-aminte imaginea din oglindă. 

Ea, cu o rochie până la podea, neagră căci era în doliu, şi 
el, în costum negru, cu cravată şi cămaşă albă, cu părul 
pieptănat şi fără urmă de barbă. 

O mare diferenţă faţă de  jeanşii prăfuiţi şi 
nepretenţioasele cămăşi de lucru pe care le purtaseră la 
fermă. Deşi, îşi aduse ea aminte, umpluse deja o mică 
geantă cu o lanternă, o pereche de tenişi şi un schimb de 
haine. Avea de gând să caute prin vechea şcoală în timp ce 
licitaţia era în desfăşurare, să afle mai multe despre 
părinţii ei biologici şi să vadă ce descoperise Camille. 

Nu-i menţionase nimic lui Slade, fiindcă nu voia să-i audă 
obiecțiile. Nu că soţul său n-ar fi avut motive întemeiate să- 
şi facă griji. Val devenise foarte iritabilă din clipa în care 
primise ultima ameninţare. Cumva, devenise o ţintă 
prioritară pentru criminal. De la Eşşti pe lissstă la Eşşti 
următoarea. 

Vorba lui Slade, era mult prea expusă, cel puţin din 
punctul de vedere al ucigaşului, iar gândul nu-i dădea pace. 


Pe deasupra, era şi faptul îngrijorător că încă două 
călugăriţe dispăruseră. Vorbise cu Bentz mai devreme, care 
o informase că surorile Lucia şi Louise nu erau de găsit. 
Deocamdată nu ştiau precis dacă erau vii sau moarte, deşi 
Bentz lăsase să se înţeleagă că sora Lucia era în viaţă. 

La auzul veştilor, Slade refuzase din capul locului să 
meargă la licitaţie, însă nu mai avusese de ales când Val îi 
spusese că avea de gând să participe, cu sau fără el. 

- În nici un caz nu te duci acolo de una singură! spusese 
el, ignorându-i replica potrivit căreia ar fi fost în prezenţa a 
sute de oameni. 

Nu putea ignora faptul că atâtea vieţi fuseseră luate. 
Vieţi ce înfloriseră între zidurile mănăstirilor St. Elsinore şi 
St. Marguerite. 

Măicuţe, îşi zise ea, căutând să-şi alunge din minte 
gândurile la prostituata ce fusese ucisă la rândul ei. Presa 
încercase să facă o legătură între crime, însă deocamdată 
poliţia nu indicase o asemenea conexiune. Oricare ar fi fost 
adevărul, locuitorii din New Orleans erau îngrijoraţi. Şi, la 
urma urmei, aşa era şi ea. 

O parte din ea ar fi vrut să o ia la goană şi să se ascundă 
într-un cotlon îndepărtat, dar cealaltă parte, care îşi 
recuperase aptitudinile detectivistice, era gata să ia urma 
acestui psihopat fără chip şi să-l înhaţe de guler. 

Întâlni privirea lui Slade în oglindă. 

- Arăţi într-adevăr minunat, recunoscu el. Ştii, am putea 
să comandăm ceva de mâncare şi să petrecem noaptea în 
pat. 

- În nici un caz. Mergem! rosti ea, strângându-i puţin 
cam tare cravata. 

- Îmi place când eşti poruncitoare, murmură bărbatul şi o 
apucă de mijloc, o trase la pieptul său şi o sărută cu 
pasiune în faţa oglinzii. 

- Nu mă convingi aşa uşor. 

Val îşi dădu capul în spate şi îl privi drept în ochi, cu un 
mic rânjet. Pe tocuri, era aproape la fel de înaltă ca el. 


Aproape. 

- Sunt cu ochii pe tine, amice, îl avertiză ea făcându-i cu 
ochiul. Înainte să apuce să o sărute din nou, îi lunecă 
printre braţe şi ieşi în grabă din dormitor. 

Bo, care fusese martor la întreaga discuţie, păşi pe 
urmele ei până în sufragerie. Acolo, Val observă că ploaia 
începuse să cadă, cu stropi grei care se prelingeau pe 
ferestre. 

- Furtună de vară, gândi ea cu glas tare. 

- Un semn rău. 

Aruncă o privire peste umăr la soţul ei, care tocmai 
intrase în cameră. 

- Nu cred în semne. 

- Nu? Ei bine, eu unul cred. 

Acestea fiind spuse, îşi luă pistolul şi îl vâri sub betelia 
pantalonilor, înainte să-şi pună sacoul. 

- Mergem la o acţiune caritabilă organizată de biserică, îi 
aminti ea. 

- Exact, răspunse el cu un zâmbet deloc amuzat. 


Telefonul sunase chiar înainte să se facă ora cinci. 

Motocicleta lui Cruz fusese găsită, parcată lângă o staţie 
de autobuz din Baton Rouge, fără semne că ar fi fost 
deteriorată. O găsise un poliţist aflat în patrulare, care 
verificase numărul de înmatriculare şi aflase că era furată. 
Numele lui Montoya era dat ca persoană de contact din 
cadrul Departamentului de Poliţie din New Orleans. 

- Avem nevoie de motocicletă. Este probă într-un caz de 
omucidere. A fost furată de un martor, îi spuse Montoya 
poliţistului. 


- E trecută pe numele lui Cruz Montoya. 

- E fratele meu. 

Montoya îi relată pe scurt poliţistului ce se petrecuse şi 
aranjă ca Harley-ul să fie transportat la laboratorul de 
criminalistică. Poate că aveau să găsească vreun indiciu 
despre itinerarul Luciei Costa. 

Închise receptorul şi intră pe internet să verifice rutele şi 
orarul firmei de transport. Estima că Lucia sosise în Baton 
Rouge în jur de trei dimineaţa, aşa că Montoya verifică 
toate cursele care plecaseră de la două şi jumătate încolo. 
Dură o oră până să primească un răspuns final, însă era un 
autobuz care pleca spre Houston la şapte dimineaţa. 

Să înghită gogoaşa că se îndrepta spre vest? În nici un 
caz. Îl jucase pe degete pe bietul Cruz, îl lăsase de izbelişte, 
aşa că se îndoia că ar fi fost atât de neprevăzătoare încât 
să-i spună destinaţia ei reală. 

Aparatul de aer condiţionat se stricase din nou şi 
Montoya se lăsă în scaun, lac de sudoare. Licitaţia pentru 
St. Elsinore urma să înceapă într-o oră, iar el intenţiona să 
fie de faţă, să vadă cine participa. Poate că ucigaşul avea 
să-şi arate faţa. Era puţin probabil, însă instinctul antrenat 
de poliţist îi spunea lui Montoya că morţile lui Camille 
Renard şi Asteriei McClellan fuseseră plănuite cu mult 
înainte să se petreacă, poate chiar în locul unde cele două 
se întâlniseră pentru prima oară, chiar dacă în trecere. Acel 
loc era orfelinatul de la St. Elsinore. Legătura era acolo, 
însă nu era completă, precum vagoanele unui tren înşirate 
unul după altul pe linia ferată, dar neprinse laolaltă. 

Unele dintre femeile care copilăriseră la St. Elsinore 
ajunseseră călugăriţe sau novice la St. Marguerite. Era 
oare atât de ciudat? 

Ridică păhărelul de plastic în care mai rămăseseră câţiva 
stropi de cafea aproape uscați. Îl aruncă în coşul de gunoi 
de sub birou şi îşi dădu seama că zumzetul din secţie se 
mai domolise. Majoritatea colegi- lor plecaseră. 


Nu şi Bentz. Montoya ieşi pe coridor şi observă lumina 
lămpii pe masa de lucru a lui Bentz, ce se revărsa blând 
prin uşa întredeschisă a biroului. 

Partenerul său lucra cu mânecile suflecate, cu coatele pe 
masă şi un smoc de păr revărsat peste ochi. Îşi făcuse o 
sumedenie de însemnări pe o foaie galbenă, dar privirea îi 
era aţintită asupra monitorului, care afişa imaginile a două 
dintre victime. Pe o jumătate era Grace Blanc, prostituata. 
Montoya nu o identifică numaidecât pe cealaltă femeie. Îi 
părea cunoscută şi fusese aşezată în aceeaşi poziţie ca şi 
Grace. 

Îşi dădu seama cu groază că era poza lui Cherie 
Bellechamps, una dintre victimele Părintelui John, când 
acesta terorizase oraşul cu un deceniu în urmă. 

Ambele femei erau despuiate pe jumătate, cu părul 
roşcat răvăşit şi cu dungi vineţii în jurul gâtului, urme ale 
strangulării cu nişte mărgele de formă neregulată. În cazul 
Bellechamps fusese un rozariu. 

- Ce se-ntâmplă? întrebă el, cu ochii aţintiţi asupra celor 
două imagini aproape identice. 

- Părintele John, rosti Bentz printre dinţi, cu mânie. Nu 
am vrut să o cred, dar e posibil să se fi întors. Îi întinse o 
foaie lui Montoya, peste masă. Tocmai ce am primit grupa 
sangvină a spermei găsite în Grace Blanc. Ghici ce? E 
aceeaşi cu cea găsită în toate victimele Părintelui John, 
acum zece ani. Nu e ADN, dar... 

Căută într-un sertar, luă un pachet de gumă de mestecat 
cu aromă de fructe şi îi oferi o lamă lui Montoya. Când 
partenerul său refuză, desfăcu o bucată şi o vâri în gură. 

- Speram că jigodia aia a dat ortul popii. 

- Şi eu, dar uite aici. Arăâtă spre monitorul cu pozele 
macabre. Cele două scene ale crimei sunt aproape identice. 
E posibil să fi fost copiat de cineva, dar oare să aibă noul 
criminal aceeaşi grupă sangvină rară ca şi John? 

Montoya clătină din cap. 

- Ei bine, măcar ştim cine e. 


- Oare? rosti Bentz meditativ, jucându-se cu pixul. 
Probabil are o nouă identitate, poate chiar şi-a schimbat 
mutra aia nenorocită. Scoase o poză a criminalului, veche 
de zece ani, din dosar. Am cerut deja să fie modificată la 
calculator. Cum ar arăta cu barbă, fără, sau cu părul blond. 
Mama mă-sii, cine ştie cum arată acum? Lua-l-ar dracu’! 

Montoya cercetă cu luare aminte vechea fotografie şi 
simţi un gol în stomac. 

- Crezi că ar putea fi unul dintre preoţii cu care am 
vorbit? 

- Sau unul dintre cei cu care n-am vorbit. Părintele 
Thomas a fost al naibii de rezervat, iar Camille lucra la 
clinica de la St. Elsinore. Pun pariu că dacă am căuta 
îndeajuns de bine, am găsi un farmacist cu legături acolo. 

- Uite, chiar dacă ai dreptate şi părintele John a revenit şi 
are o nouă identitate, nu poate să aibă alte amprente sau, 
mai mult, altă grupă sangvină. 

- Da. Păi, auzi vestea bombă, îl anunţă Bentz. Grupa lui 
sangvină este aceeaşi cu a copilului lui Camille Renard. El 
este tatăl! 


Slade ţinea umbrela peste capul lui Valerie în timp ce 
înaintau în grabă prin parcarea hotelului spre sala în care 
se ţinea dineul. 

Hotelul fusese construit la începutul secolului 
nouăsprezece şi lucrările efectuate de curând îi redaseră 
şarmul antebelic. Uşa largă de la intrare era străjuită de 
coloane albe înalte, iar peretele era înţesat de un şir de 
ferestre de peste trei metri înălţime. Fiecare fereastră avea 
obloane negre şi era încadrată de lămpi cu petrol care se 
căzneau să-şi ţină flacăra în viaţă sub suflul furtunii. 

Sub o pădure de umbrele, oaspeţii hotelului se 
înghesuiau spre intrare, cu pardesiurile şiroind de apă, cu 
bijuterii şi zâmbete la fel de strălucitoare. Sosise şi presa la 
faţa locului. Carul de reportaj era parcat vizavi, iar 
reportera Brenda Convoy şi cameramanul ei filmau sosirea 


oaspeţilor. Toată lumea bună a oraşului, de la primar la 
personalităţile locale, vedete de televiziune, sportivi, 
oameni de afaceri, era prezentă. Se zvonea că Trey 
Wembley, fiul unuia dintre marii bogătaşi ai oraşului, 
devenit celebritate de Hollywood, avea să-şi facă apariţia. 

„Brenda Convoy nu ar rata un interviu cu el“, se gândi 
Valerie. 

- Urăsc chestiile astea, şopti Slade. Deja îşi lărgea nodul 
de la cravată când Valerie o salută pe sora Simone, care 
întâmpina oaspeţii. 

Cu această ocazie, măicuţele de la St. Elsinore şi St. 
Marguerite purtau veşmintele tradiţionale, iar sora Simone 
nu făcea excepţie. Calota şi gluga îi erau albe, în contrast 
deplin cu negrul rasei, iar de centură îi atârna un rozariu 
de lemn. 

- Mă bucur să te revăd, zâmbi Simone. 

- Şi eu. 

- Poftim. Îi întinse lui Valerie un plic pe care era tipărit 
simbolul St. Elsinore. Găsiţi aici un program, o listă cu 
obiectele scoase la licitaţie şi paleta de carton cu numărul 
vostru pe ea, în caz că găsiţi ceva fără de care nu puteţi 
trăi. 

- Mulţumesc! spuse Val, deşi nu avea de gând să liciteze 
pentru nimic. 

Cu mâna lui Slade aşezată ferm pe spatele ei, pătrunseră 
înăuntru laolaltă cu alţi oaspeţi printr-un foaier cu oglinzi, 
marmură şi palmieri în ghiveci. Centrul era ocupat de o 
masă imensă înţesată de ornamente cu plante tropicale, 
flori flamingo, crini-făclie, flori pasărea-paradisului, o 
adevărată explozie de culori vii. 

La baza scării principale, un cvartet de instrumente cu 
coarde interpreta o melodie suavă. Treptele largi urcau 
ameţitor până să se despartă la al doilea etaj. Cu piloni 
lucioşi de mahon şi balustrade albe, scările aminteau de 
cele mai frumoase conace de pe plantațiile de bumbac. 


În foaier, aşezate pe şevalete, se găseau fotografii alb- 
negru ale mănăstirii St. Elsinore, o veritabilă istorie 
în imagini ce arăta cum biserica, orfelinatul şi 
împrejurimile se schimbaseră de-a lungul anilor. Sute de 
copii şi un mare număr de învăţători, măicuţe asistente şi 
câţiva preoţi fuseseră surprinşi în mici fragmente de timp, 
de mult uitate. 

Atât de mulţi dintre ei nu mai erau în viaţă, se gândi Val. 
În fotografii se observau evoluţia modei, apariţia firelor 
electrice şi de telefon, transformarile vehiculelor ce treceau 
pe stradă, de la trăsuri la Forduri model T, apoi maşinile 
enorme cu aripioare ale anilor cincizeci urmate de modele 
tot mai suple. 

Într-una dintre pozele mai recente, din anii şaizeci sau 
şaptezeci, după aspectul vehiculelor, Val zări turla 
catedralei şi un stejar. O măicuţă îmbrăcată într-o robă 
neagră, cu mâneci largi, întindea mâna spre un copil. 

Val încremeni cu ochii fixaţi pe chipul măicuţei, tânăr şi 
lipsit de riduri, dar aspru, cu o privire străpungătoare. În 
cealaltă mână ţinea un rozariu, cu o cruciuliţă de argint ce 
atârna printre degetele ei subţiri. 

- Ce e? întrebă Slade. 

Inima lui Val bubuia nestăpânit. Cu ochii minţii vedea 
imagini ale copilăriei sale ce străluceau ca nişte cioburi 
ascuţite, dureroase. Îşi amintea cum păşise pentru prima 
oară pe culoarele sumbre de la St. Elsinore. Cum fusese 
despărțită de Camille. Cum plângea noaptea după părinţii 
ei, dorindu-şi ca doamna O'Malley să se întoarcă şi să o 
salveze. De la ce să o salveze? 

Val clipi şi pentru o clipă nările îi fură invadate de 
aceleaşi mirosuri din copilărie: amoniac, spray de curăţat 
cu miros de pin... teamă. Prin trup îi fulgerară fiori. 

- Eşti bine? Glasul lui Slade o readuse în prezent. O 
apucă de braţ şi o depărtă de imaginea sumbră. 

- Da... da, îngăimă Val. Încerca disperată să se calmeze, 
să revină cu mintea în hotelul înţesat de lume, într-o noapte 


de secol douăzeci şi unu. Aruncă o ultimă privire spre 
şevalet. Inima îi zvâcni, mai să-i iasă din piept. Stai! 
exclamă ea şi se concentră pe chipul tinerei măicuţe din 
fotografie. 

Dacă aşeza peste el anii care trecuseră, dacă tăbăcea 
pielea, adăuga 
riduri şi expresia aspră care se înstăpâneşte după decenii 
de dezamăgire, o recunoscu pe sora Ignatia în tinereţe. 

Nervii aproape că îi paralizară. O recunoscuse nu doar 
pe călugăriţă, nu doar pe femeia care îi apucase braţul firav 
de fetiţă de cinci ani în degetele puternice, cu unghii 
ascuţite, al cărei rozariu îi amintise de un şarpe argintiu, ci 
şi pe bestia care îi bântuise visele, demonul care îi asedia 
subconştientul. O fiinţă care, peste ani, se preschimbase 
dintr-o zgripţuroaică nemiloasă într-o arătare cu dinţi mici, 
ascuţiţi, cu un rozariu argintiu care-i şerpuia în mâini, în 
ghearele-i de pasăre de pradă. 

- Dumnezeule, şopti ea, cu un fior care îi făcu pielea de 
găină. 

Toţi aceşti ani, groaza care o însoţise era din pricina unei 
călugăriţe care urlase la ea, care o lovise peste degete cu 
rigla, care părea că se bucură să provoace durere. 

Cutremurându-se, Val îşi spuse că era un gând stupid, 
căci atâţia oameni de la orfelinat fuseseră blânzi şi 
înţelegători. 

- Valerie? întrebă Slade, cu privirea umbrită de grijă. 

- Sunt... sunt bine, reuşi ea să răspundă, afişând un 
zâmbet stins. 

În fapt, ştia că imaginile tinereţii sale, teama şi durerea, 
aveau s-o însoţească probabil pentru restul vieţii. 

- Nu suntem obligaţi să rămânem. 

Val îşi dădu seama că Slade nu era doar stânjenit de 
situaţie, cât mai ales era sincer îngrijorat din pricina ei. 

- Am spus că mi-e bine. Hai. 

Se îndreptă spre sala de dineu, unde luară loc la una 
dintre numeroasele mese împrăştiate prin încăpere şi 


aşteptară sosirea tuturor oaspeţilor în timp ce li se ofereau 
băuturi. Aveau la dispoziţie vin şi bere, însă nu şi tărie. 

Înainte să fie servită cina, părintele Thomas, un bărbat 
înalt, brunet, cu zâmbet degajat şi ochi pătrunzători, luă 
cuvântul la microfonul de pe estradă şi se prezentă pe sine 
şi personalul său. 

Sora Ignatia, oaspetele de seamă, fu adusă în căruciorul 
cu rotile. Avea o cocoaşă enormă şi era zbârcită, cu faţa 
subţire şi trasă, brăzdată de riduri. Părea o statuie de ceară 
ce se topea văzând cu ochii în rasa ei. 

Aceasta era femeia care îi provocase atâtea coşmaruri lui 
Val? Această bucată de carne ofilită în straie monahale? 
Cum era posibil ca sărmana bătrânică să mai pătrundă în 
subconştientul lui Val şi s-o terorizeze noapte de noapte? 

Incapabilă să se ridice din cărucior, Ignatia fu lăsată la 
una dintre mesele cele mai apropiate de estradă. Era 
cuibărită în scaunul ei, cu un şal croşetat pe genunchi şi o 
cruce de argint agăţată la gât. 

„Poate acum coşmarurile se vor sfârşi“, îşi zise Val. 

Imediat ce căruciorul Ignatiei fu amplasat conform 
indicaţiilor ei morocăânoase, părinţii Frank şi Paul i se 
alăturară la microfon părintelui Thomas. Cu entuziasm, 
Thomas propuse ca toată lumea să liciteze pentru obiectele 
expuse la St. Elsinore, în vechea sală de sport. Lucrurile 
donate erau incredibile, de la o călătorie pentru două 
persoane la casa de vacanţă a familiei Belvedere din 
insulele Caroline la un „nemaiîntâlnit" pian alb, donat de 
Arthur şi Marion Wembley, cetăţeni de vază ai New 
Orleansului şi enoriaşi la St. Marguerite. Soții Wembley, 
remarcă el, fuseseră amândoi orfani la St. Elsinore cu peste 
optzeci de ani în urmă. 

Cu această informaţie menită să însufleţească publicul, le 
ceru tuturor să 

1 se alăture în rugăciune înainte să fie servită cina. Imediat 
ce ultimul „amin“ fu rostit în şoaptă şi oaspeţii îşi făcură în 
grabă semnul crucii, masa începu, în sfârşit. 


Val nu avea poftă de mâncare. Era prea preocupată de ce 
plănuise să facă la orfelinat. Putea fi singura ei ocazie să 
caute prin registrele de la St. Elsinore, să caute micul 
detaliu care o împinsese pe Camille pe calea pierzaniei. Cât 
timp toată lumea avea să fie la licitaţie în sala de sport, Val 
intenţiona să se furişeze, cu puţin noroc, în încăperea unde 
erau ţinute arhivele, sperând să descopere cine era ea de 
fapt. Era sigură că identitatea ei era legată de uciderea 
surorii sale; doar că nu ştia în ce mod. 

Îşi împingea cu furculiţa creveţii şi salata de dovlecei. Se 
simţea de parcă ar fi fost urmărită, ţinută clipă de clipă sub 
strictă observaţie. Însă cine o supraveghea în mulţimea de 
şase sau şapte sute de oameni? 

Străbătută de un fior, se uită peste umăr. Nu văzu nici o 
privire îndreptată asupra ei. Totuşi, ce loc mai bun în care 
să te ascunzi decât într-un noian de chipuri necunoscute? 

Din poziţia lui de lângă uşa laterală, Montoya urmărea 
mulţimea de la mese. Peste cinci sute de oameni, toţi 
îmbrăcaţi la patru ace, toţi pregătiţi să-şi deschidă 
portofelele pentru noul orfelinat, însă nu îl recunoscu pe 
părintele John în nici unul dintre ei. 

Un chelner trecu pe lângă el, ducând o imensă tavă de 
argint, şi atinse în trecere frunzele unui palmier. O frunză 
ascuţită şterse faţa poliţistului, care se îndreptă spre 
partea din faţă a încăperii, de unde putea să vadă mulţimea 
mai bine. 

Unul dintre ei, reflectă el, putea fi criminalul. Oare 
nemernicul era acolo? Cu suficiente operaţii estetice încât 
să-i ascundă identitatea? Sau deghizat în ce? Straiele 
preoţeşti pe care le purtase în timpul ultimului său măcel l- 
ar fi dat de gol. Atunci, ce...? 

Îşi plimbă privirea peste mulţime. Observă alţi câţiva 
poliţişti îmbrăcaţi în civil care se amestecau printre 
oaspeţi, făcând poze şi filmând pe furiş. Telefoanele mobile 
şi camerele miniaturizate le uşurau mult sarcina. 

Montoya întâlni privirea lui Bentz şi îi făcu un semn uşor 
din cap când părintele Thomas, prelatul atât de scump la 
vedere, îi menţionase pe soţii Wembley, cei care furnizaseră 
alibiul părintelui Frank în noaptea uciderii lui Camille 
Renard. Arthur şi Marion, enoriaşi fideli, făcuseră o donaţie 
generoasă cu iubitul lor pian Steinway, model Ludovic al 
XV-lea. 

Montoya îi cercetase pe cei doi. Îşi donaseră majoritatea 
bunurilor lumeşti şi de curând se mutaseră din vila lor de 
peste o mie trei sute de metri pătraţi de pe malul fluviului 
într-un mic apartament din cadrul unui azil de bătrâni. 
Vorbise cu ei. După ce îşi petrecuseră mai toată viaţa 
acumulând posesiuni materiale, soţii Wembley erau acum 
mai preocupaţi de viaţa de apoi decât de colecţia de maşini 


de epocă, de operele de artă sau de preţiosul pian scos în 
acea zi la licitaţie. 

Mai observase ceva când îi vizitase pe cei doi soţi la 
spital, unde bătrânul ducea o luptă fără sorţi de izbândă cu 
moartea. Deşi jucaseră rolul cuplului iubitor, dedicat unul 
altuia, ceva i se păruse suspect lui Montoya. Soţia nu părea 
să depindă atât de mult de Arthur pe cât depindea el de ea. 
Probabil din cauza sănătăţii precare a bătrânului, îşi 
spusese detectivul, dar cumva nu credea asta. Era ca şi 
cum o minciună plutea prin camera de spital a soţilor 
Wembley, urmărită îndeaproape de adevăr. Sau îşi imagina 
lucruri, văzând falsităţi fiindcă se aştepta la ele? 

Prin sala de mese se auzea un zumzet de nerăbdare ce 
trecea prin aer ca o descărcare electrică. Din nefericire, nu 
era doar din cauza sufletelor altruiste gata să plătească pe 
nişte obiecte mult mai mult decât valorau acestea, pentru o 
cauză nobilă. Nu, alte lucruri se petreceau în culise. 
Reporterii de ştiri se adunaseră ca vulturii la ospăț, 
sperând să depisteze ceva legat de macabrele crime de la 
St. Marguerite. Haimanale de doi bani! 

Şi faptul că la licitaţie se prezentase atâta lume nu avea 
legătură numai cu celebrităţile locale prezente, nici cu 
bunele intenţii de a face o donaţie, ci mai degrabă cu 
implicarea mănăstirii St. Elsinore în scandal. 

Cele două femei care fuseseră ucise erau orfane, date 
spre adopţie tocmai dintre zidurile pe cale să fie demolate. 
Camille Renard, o novice, era însărcinată şi, potrivit 
zvonurilor, avusese o legătură amoroasă cu părintele Frank 
O'Toole, chipeşul preot care era de faţă în această seară. 
Publicitate gratuită, oricât de macabră ar fi fost. 

Da, atmosfera era încărcată de electricitate, iar o mare 
parte din aceasta se datora oribilelor crime pe care le 
ancheta Montoya. Toți erau intrigaţi, deşi, din fericire, 
publicul nu cunoştea detaliile. Nu aveau idee despre 
rochiile de mireasă şi gâturile însângerate, despre orfani, 
ordine religioase secrete sau despre reapariţia unui 


psihopat. O prostituată moartă şi jurnalul intim al unei 
măicuţe, jurnal ce aducea mai mult cu un ghid de 
perversiuni sexuale, cu scene atât de grăitoare încât 
Montoya aproape că ignorase micile mâzgălituri care 
însoțeau textul, notițe pe care nu le înţelesese. 

Oare erau importante? Ridică din umeri, de parcă altcineva 
îi pusese întrebarea. Numere şi simboluri ciudate, 
inimioare şi săgeți, ca un mesaj codat de la Cupidon. Toate 
înfăşurate în moarte. Al naibii lucru, dacă stai să te 
gândeşti la el. 


Roţile se învârtesc, 

Se învârtesc, se învârtesc. 
Roţile se învârtesc. 

Până se opresc... 


Cântecelul din copilărie suna în mintea Luciei în vreme 
ce roţile autobuzului se învârteau pe caldarâm. De câte ori 
nu-l cântase, gesticulând laolaltă cu ceilalţi copii de la 
orfelinat? 

Oftă şi îşi propti capul pe geamul care o despărţea de 
noaptea ce se cobora peste lume. Ştia că în acea seară avea 
să se ţină licitaţia pentru clădirea noului orfelinat şi parte 
din ea dorea să fie acolo; tot aşa cum altă parte din ea 
tânjea să fie din nou cu Cruz. 

„Proasto! Acea parte a vieţii tale cu orfelinatul şi în mod 
cert, partea cu Cruz s-au încheiat.“ 

Autobuzul era aproape gol. În afară de Lucia mai era o 
femeie în vârstă cu un copil în jur de opt ani, la două 
scaune mai în spate de şofer. Copilul era cuibărit în braţele 
femeii şi amândoi dormeau. Pe ultimul rând şedea un tânăr 
cam pe la douăzeci de ani, cu o cicatrice pe un obraz şi cu 
tatuaje pe braţele musculoase. Stătea proptit de spătar, cu 


căştile în urechi şi ochii închişi. Lucia stătea la mijlocul 
autobuzului, pe celălalt şir de scaune decât ceilalţi. 

În această seară era din nou îmbrăcată în haine de 
stradă, însă cu părul tăiat scurt, graţie unei foarfeci pe care 
o furase de la mănăstire. Călătorea mulţumită surorii 
Camille, care îi lăsase, împreună cu tele- fonul, un portofel 
plin de bancnote de o sută de dolari. Cincizeci de bancnote, 
mai precis. Un noroc nesperat pentru Lucia. Oftă şi 
răsuflarea ei aburi fereastra pe când îşi amintea cum 
Camille îi oferise banii. 

- Nu se ştie când ai nevoie de ei, spusese Camille când 
strecurase portofelul gros de piele în buzunarul rasei 
Luciei, cu doar două zile înainte să fie omorâtă. Poate că 
Sfântul Părinte vrea să renunţăm la bunurile lumegşti, dar 
cu siguranţă nu vrea să fim proaste. 

- Dar de unde ai făcut rost de ei? întrebase Lucia, 
încercând să-i dea banii înapoi. 

- Nu contează, răspunsese Camille cu un zâmbet stins. 
Unii i-ar numi pur şi simplu mită. Dar oamenii bogaţi, ştii 
tu, oameni ca Marion Wembley, ar folosi cuvântul „donaţie“. 

- Pentru ce? 

Camille rânjise. 

- Să se asigure că viitorul nu le e în pericol. Că unele 
secrete nu vor fi aflate niciodată, răspunsese ea enigmatic, 
cu un mic zâmbet obraznic. Doar ia-i, bine? 

- Nu pot. 

- Atunci ţine-i pentru mine. Te rog. S-ar putea să am 
nevoie de ei, adăugase Camille, cu o umbră în privire. Lucia 
înghiţise în sec şi încuviinţase, deşi era conştientă că îşi 
compromitea cumva valorile, că tocmai se făcuse vinovată 
de un păcat nedesluşit. Doar pentru o vreme... 

lar acum Camille era moartă, ucisă, iar Lucia se lepădase 
de toate promisiunile pe care şi le făcuse. Se folosea de 
bani pentru a pune cât mai mulţi kilometri între ea şi Cruz. 

Închise ochii şi se întrebă unde avea să ajungă 
dimineaţa. Se îndrepta în zigzag spre nicăieri. 


La Baton Rouge luase o cursă spre vest, purtând exact 
aceleaşi haine ca atunci când îl părăsise pe Cruz; apoi, 
odată ce autobuzul trecuse în Texas şi se oprise la prima 
staţie, cumpărase un bilet spre sud. La baie se schimbase 
în veşmintele monahale. Le purtase pe tot parcursul 
drumului spre Mexic. Astfel, cei ce o văzuseră aveau să ţină 
minte rasa şi faptul că o tânără măicuţă se îndreptase spre 
un oraş de graniţă. 

Două opriri mai târziu, chiar înainte de frontieră, se 
îndreptase în direcţia opusă, luând o cursă spre nord, din 
nou în haine de stradă, de astă dată cu un pulover roz pe 
care îl avea în rucsac. La fiecare oprire în călătoria ei 
labirintică, schimbase ceva în vestimentaţie. Avea ochelari 
de soare şi o eşarfă legată peste păr, pe care le purta fie cu 
o bluză şi jeanşi, fie cu un tricou şi o fustă. 

Acum, când ploaia începuse să cadă, în vreme ce 
autobuzul şerpuia pe fâşiile întunecate de drum printre 
dealuri, se gândea să meargă pe Coasta de Est, dar nu în 
nord. Nu, rămânea o fată din sud. 

Îşi înşiră în minte numele localităţilor de pe coastă şi se 
hotări asupra oraşului Savannah, îndeajuns de mare încât 
să i se piardă urma şi totuşi suficient de mic încât să se 
simtă ca acasă. Da, Savannah. 

Observă cum şoferul, un ins corpolent, tuns periuţă şi 
roşu în obraji, porni ştergătoarele de parbriz. 


Ştergătoarele parbrizu-l şterg, 
Îl şterg, îl şterg, îl şterg, 

îl şterg. 

Ştergătoarele parbrizul... 


La hotel, chelnerii luau platourile cu salată de pe mese. 
Cu nervii întinşi peste măsură, Val îşi plimbă privirea prin 
sală, în căutarea gazdelor evenimentului. Le recunoscu pe 


multe dintre măicuţele de la ambele parohii. Conversaţiile 
şi hohotele de râs, zăngănitul veselei şi clinchetele 
paharelor alcătuiau o cacofonie pe fundalul căreia îşi 
făcură apariţia platourile fierbinţi cu jambalaya, etouffee— 
de homar, fasole roşie şi orez, şi mormanele de biscuiţi şi 
cornuri unse cu unt şi miere. 

Cu toate că atât ea, cât şi Slade căutaseră să evite 
pălăvrăgeala, fură în cele din urmă atraşi în conversaţie de 
celelalte trei cupluri de la masa lor. Aşa aflară că fiecare 
dintre respectivele cupluri avea un mariaj de cel puţin zece 
ani vechime şi că toţi aveau copii de şcoală generală. Doi 
dintre bărbaţi fuseseră adoptați de la St. Elsinore, iar unul 
dintre cupluri îşi adoptase ambele fetiţe prin intermediul 
orfelinatului. Cu toţii erau foarte preocupaţi de ce se 
întâmpla la St. Marguerite. 

- Este o adevărată reuniune în seara asta, rosti cu 
entuziasm Ned, bărbatul mai înalt, roşcovan. 

Fu aprobat de soţia lui, care afişa trăsături armonioase 
sub o claie de păr blond, timp în care Connie, o femeie cu 
faţa ascuţită, care deja băuse două - sau poate trei? - 
pahare de vin, nu contenea să vorbească despre păţaniile 
oribile de la St. Marguerite. 

Val îşi muşca limba, mai ales când fu pomenit numele lui 
Camille. 

- Ştiţi, am auzit că era însărcinată, rosti Connie, ridicând 
din sprâncene cu prefăcută indignare. 

- Serios? întrebă şocată a treia femeie, o brunetă cu ochi 
mari, de porumbiţă. 

- Sşt, făcu soţul lui Connie, încruntat. 

- la mai lasă-mă! Se spune că tatăl e un preot, şinu o 
învinovăţesc... uită-te la el! 

- Connie! Te rog, spuse Vince, împurpurându-se la chip. 

Însă Connie, deja pilită, îl mânca din priviri pe părintele 
Frank. 

- Mă întreb despre cealaltă măicuţă care a fost omorâtă. 
Poate că şi ea avea o legătură cu popa! 


Connie începu să râdă în hohote şi aproape căzu de pe 
scaun. 

- Şi tocmai ce-am auzit de la o prietenă care lucrează 
acolo că au mai 
dispărut încă două măicuţe. Ce fel de mănăstire e aia? Cad 
ca muştele! 

-Sşşttt! 

Soţul ei era furios, iar Val ajunsese la capătul răbdării. 

- Camille Renard a fost sora mea, anunţă ea în ciuda unei 
priviri prevenitoare din partea lui Slade. 

- Evident că a fost. A fost sora tuturor, rânji Connie cu 
ochii sticloşi şi cu paharul de Chardonnay clătinându-i-se 
între degete. 

Însă Vince înlemni, iar celelalte cupluri tăcură chitic, 
aşezându-şi furculiţele pe masă. 

- Nu, nu mă refer la faptul că a intrat în mănăstire şi şi-a 
depus jurămintele. Era sora mea de sânge, grăi Val fără 
emoție şi văzu uimirea depunându-se în cele şase perechi 
de ochi. Slade arăta de parcă voia să o sugrume, dar Val nu 
avea de gând să dea înapoi. Am fost aduse la St. Elsinore 
când părinţii noştri au murit. Camille a fost o femeie 
minunată şi mi-e groaznic de dor de ea. 

- Vai, Doamne, şopti nevasta lui Ned. 

Cealaltă îşi făcu cruce. 

- Dar era borţoasă, nu? 

Connie îşi pierduse orice urmă de bună-cuviinţă. 

- Îmi pare atât de rău, rosti soţul ei, apoi se întoarse spre 
ea. Hai dragă, să mergem. 

- Da' nici n-a început licitaţia. Deja îşi bolborosea 
cuvintele; Val, iritată şi pusă pe ceartă, se întreba cât băuse 
înainte să intre pe uşile hotelului. O să fiu cuminte, promit, 
spuse femeia cu prefăcută drăgălăşenie. 

Soţul ei nu era însă dispus să îi arate îngăduinţă şi o 
conduse afară din încăpere. Îşi făcură drum spre ieşire în 


timp ce restul oamenilor de la masă, o adunătură tăcută, 
stânjenită în mijlocul larmei, se prefăceau că mănâncă. 

Slade îşi aşeză mâna pe genunchiul lui Val şi o preveni 
din ochi să nu se dea în spectacol. Avea dreptate, desigur. 
Mai ales având în vedere ce intenţiona să facă mai târziu. 
Nu voia să o observe cineva. Mai precis, absenţa ei trebuia 
să rămână neremarcată. 

Aruncă din nou o privire în public şi observă mai mulţi 
poliţişti. Pentru o clipă, privirea ei o întâlni pe a lui Bentz, 
apoi îl zări pe Montoya sprijinit de un stâlp şi cu ochii 
aţintiţi pe părintele Thomas, care, tocmai când era servit 
desertul, prezenta corul surorii Charity de la St. 
Marguerite. 

Stareţa părea să se fi micşorat în ultimele zile şi era mai 
palidă decât îşi amintea Val. Parcă era secătuită de orice 
urmă de vigoare. 

- După cum ştiţi, în ultima vreme am suferit nişte 
pierderi groaznice la St. Marguerite, rosti Charity la 
microfon după ce bătu în el să vadă dacă funcţiona. Glasul 
îi era clar şi puternic, în pofida zumzăitului general. Chiar 
şi corul nostru a fost afectat, însă în onoarea celor care au 
decedat şi a celor care lipsesc, pentru gloria Domnului şi 
pentru această nobilă cauză, vom cânta. Se opri şi colţurile 
buzelor i se strânseră preţ de o clipă, după care urmă: 
Înainte de toate însă, aş dori să ne rugăm împreună şi să 
tinem un moment de reculegere pentru sora Asteria şi sora 
Camille, care au fost chemate la Domnul atât de recent, şi 
pentru cele care au dispărut din sânul ordinului nostru. 

Îl săgetă cu privirea pe părintele Paul, care se ruga; apoi, 
după un moment de tăcere necurmat nici măcar de 
clinchetul cuburilor de gheaţă, sora Charity începu să 
dirijeze grupul de măicuţe. 

Val privea, asculta şi se întreba cum ar fi sunat dacă sora 
ei şi sora Louise, cealaltă novice, cea cu voce de cristal, 
care fredona cântece încontinuu, ar mai fi fost în grup. 


Chiar şi aşa, imnul era melodios şi, pentru Val, melancolic, 
căci simţea tristeţea din glasurile măicuţelor. 

Se uită peste program şi observă că fusese întocmit prea 
devreme pentru a şterge numele tuturor membrelor 
absente ale corului. Pe măsură ce citea numele, scrise unul 
sub altul, remarcă un aspect care îi scăpase mai devreme. 
Sau poate o luase razna? 

Sopranele erau trecute după cum urmează: 


Sora Camille 
Sora Asteria 
Sora Lucia 
Sora Louise 
Sora Edwina 
Sora Devota 
Alto cântau: 


Sora Zita 
Sora Irene 
Sora Maura 
Dacă lua primele litere ale prenumelor sopranelor şi le 
înşiruia, îi apărea cuvântul CALLED. Dacă desena o inimă 
în jurul literelor, ca un lat, îi apărea unul dintre mesajele pe 
care Camille le lăsase în jurnalul ei. 

„Şi ce?“ se întrebă ea. „Poate fi o întâmplare." Totuşi, 
simţea un curent cei traversa nervii, avea senzaţia că 
descoperise ceva, ceva important. Ceea ce Camille spusese 
de mult, că toate sopranele aveau o pasiune pentru 
părintele Frank. Să fi fost posibil? 

Zeci de variante se războiau în mintea lui Val, iar 
concluzia la care ajunse era prea bizară pentru a fi luată în 
seamă: Camille ştiuse exact care dintre măicuţe erau 
îndrăgostite de părintele Frank. Din cele şase, două erau 
moarte şi două lipseau. Atât sora Lucia, cât şi sora Louise 
erau de negăsit. 


Vintrele îi îngheţară. Să fi fost moarte? Deja îmbrăcate în 
rochii de mireasă, cu gâturile sfâşiate de oribilul ştreang? 
„În acest caz, deduse ea, verificând din nou lista de nume, 
înseamnă că sora Edwina şi sora Devota sunt următoarele 
victime!" 

Valerie îşi îndreptă atenţia spre corul care îl lăuda pe 
Domnul, înălţându-şi glasurile în cântec. 

Privirea surorii Devota se mişcă, lunecă prin cameră. 
Pentru o clipită, se uită drept la Valerie. De parcă ar fi ştiut. 
De parcă şi ea ar fi simţit răul care se ascundea în unghere 
întunecate. Cumva, Devota observase tremurul 
premonitoriu care îi sfâşia sufletul. 

Sau să se fi înşelat Val? Nu îi spusese ucigaşul altceva? 
Nu o identificase pe ea drept următoarea victimă? Eşşti 
următoarea, sâsâise el la telefon. Nu ai sscăpare. 

Privirea surorii Devota se mută din nou, iar Val trase o 
gură adâncă, liniştitoare de aer. Se hotări că nu avea să se 
resemneze în rolul de victimă. „Hai să te văd, nemernic 
bolnav ce eşti, se gândi ea mânioasă. M-am săturat de 
jocurile tale.“ 


„A sosit clipa", mă gândesc eu de la locul meu de la etaj. 
Privesc în jos, la patronii orfelinatului, o adunătură 
sclipitoare, toţi dornici să ia parte la festivități. 

Un tribut adus curvei... O glumă. Şi totuşi, oare nu-i simt 
prezenţa aici? Nu-i aud râsul? Un val de regret trece prin 
mine când mă gândesc la Camille, cu zâmbetul ei obraznic 
şi cu ochii strălucitori. 

- Învaţă-mă, mă rugase ea, atât de dornică. 

Aşa şi făcusem. Dar îmi dau seama că nu fusesem 
singurul care o educase. Avusese parte de mulţi profesori. 
De aceea era unică. 

Am mai pierdut în dragoste, desigur. Dar, de data asta... 
de data asta nu mai pot suporta durerea. Simt rozariul, 
ascuns adânc în buzunarul meu, cu mărgelele ascuţite 
scoțând clinchete uşoare. Zâmbesc, căci am găsit culoarul 


din spate, cel folosit doar de personalul hotelului. Păşesc 
înăuntru. Apăs butonul cu săgeata orientată în jos, care se 
luminează intens. Cu un geamăt, bătrânul lift se hurducă şi 
coboară. Parcă în înseşi măruntaiele iadului. 

Val trebuia să îi spună. Nu putea face altceva, trebuia să- 
l informeze pe Slade despre planurile ei. 

- Să plecăm de-aici, şopti ea înainte ca ultima rugăciune 
să fie intonată. 

- De ce? întrebă Slade, dar ea îşi împinsese deja scaunul 
în spate. 

Când îi observă hotărârea din privire, o urmă fără să mai 
comenteze. Nu erau singurii. Şi alţi oaspeţi părăseau 
hotelul, sperând să ajungă cât mai repede la orfelinat şi să 
liciteze pentru obiectele expuse în vechea sală de sport. 


- Vreau să arunc o privire peste arhivele orfelinatului, 
înainte să fie dărâmat, rosti ea printre gâfâieli. 

Nu avea timp să explice întreaga situaţie. Era o 
presimţire pe care o avea, care devenise mai puternică de 
când văzuse poza surorii Ignatia cu copilul. În curând, 
orfelinatul avea să fie dărâmat sau vândut, iar vechile 
arhive, cele ce nu se aflau pe computer, urmau să fie 
pierdute sau îngropate, cu secretele pe care le conţineau 
duse pe vecie. 

- Nu poţi pur şi simplu să cotrobăieşti prin arhivele unei 
instituţii. 

- Nici măcar când mă privesc în mod direct? şopti ea. 

Tocmai ce traversau holul principal, pe lângă scăunelele 
unde şezuse mai devreme cvartetul de instrumente cu 
coarde, ieşind prin uşile de sticlă în îmbrăţişarea nopţii. 

Ploaia cădea neobosită, biciuită de vânt. Slade desfăcu 
umbrela şi o luă spre biserică şi orfelinat. Val ocolea zecile 
de bălți formate de apa ce se repezea înspre canalele de 
scurgere, gâlgâind pe străzi. Deşi aerul era cald, picurii ce 
cădeau din văzduh erau grei şi reci. 

Îi spuse lui Slade ce observase în program şi cum făcuse 
legătura cu notițele lui Camille. Acesta ascultă, apoi clătină 
din cap. 

- Nu crezi că am găsit ceva? Întrebă ea. 

- Ceva semnificativ? Nu văd cum. 

- Crezi că văd cai verzi pe pereţi? 

- Tu să-mi spui. 

N-avea timp să se certe cu el, căci tocmai ce ajunseseră 
la St. Elsinore. 

Catedrala era învăluită în lumini care dădeau bătrânelor 
cărămizi un luciu straniu ce părea să evidenţieze semnele 
ruinei, zidurile ce se surpau şi crăpăturile din tencuială. 
Muşchiul spaniol dansa şi se legăna în baterea vântului, iar 
de sus de la acoperiş garguiele vegheau catedrala. Micii 
demoni parcă priveau cu dispreţ omenirea ce se înghesuia 
prin grelele porţi ale mănăstirii. 


Era stupid să creadă că răul dădea târcoale pe acolo, mai 
ales cu atâţia vizitatori împânzind clădirea. Val ştia asta. 
Doar se putea simţi ocrotită în mijlocul atâtor oameni, nu? 

Eşşti următoarea, păru să sâsâie de pe piedestalul său 
garguiul aşezat la colţul naosului. Nu ai ssscăpare. 

- Pe dracu”, rosti Val, refuzând să se lase intimidată. 

- Poftim? Slade se aplecă spre ea, fiindcă nu o auzise din 
pricina vântului. 

- Nimic. 

Ajunseră pe culoarele pe care erau aliniate mese ticsite 
cu obiecte pentru licitaţia fără strigare. Obiectele mai 
importante, precum biletele de călătorie, un căluţ vechi de 
carusel şi pianul soţilor Wembley, aveau să fie scoase peste 
două ore la licitaţia cu strigare. 

Doritorii îşi treceau numele pe listele speciale, 
menţionând preţurile pe care erau dispuşi să le plătească. 
Pe lângă fiecare masă se găsea câte cineva de la St. 
Elsinore sau St. Marguerite. 

Surorile Simone şi Georgia, stareţa de la St. Elsinore, 
erau deja acolo, dar, în afară de ele, Val zări şi câteva 
măicuţe din corul de la St. Marguerite. Surorile Maura, 
Devota şi Zita se plimbau pe culoare şi prin sala de sport. 
Însă Val nu o văzuse pe sora Edwina. Îşi spuse că nu avea 
rost să îşi facă griji, că o văzuse cântând cu mai puţin de o 
oră în urmă şi că teoria ei privind mesajul lăsat în 
jurnalul lui Camille era o aberaţie. Chiar dacă 
notițele indicau faptul că sopranele aveau sentimente 
nu tocmai neprihănite faţă de părintele Frank, se putea ca 
totul să se fi petrecut în mintea surorii ei. Nu? În acea clipă 
O observă pe sora Edwina, care se ieşea grăbită din 
baie. Nu avea de ce să-şi facă griji, în afară de propria ei 
stare nervoasă şi de ceea ce plănuise. 

Pe măsură ce soseau invitaţii, atmosfera deveni tot mai 
zgomotoasă. Coridoarele păreau tot mai înghesuite, iar 
febra licitaţiei traversa mulţimea ca un fier înroşit la foc. 
Val simţi că îi creşte tensiunea. Doar faptul că se afla din 


nou acolo îi trezea în minte amintiri nedorite şi de fiecare 
dată când îl zărea pe părintele Frank simţea durerea 
pierderii lui Camille... a ei şi a copilului ei nenăscut. 

„Nenorocitul", se gândi ea când îl văzu aplecându-se spre 
o fetiţă care era cu părinţii ei. Nu era nimic, doar un gest 
prietenos pe care preoţii îl făceau tot timpul, dar o 
îngreţoşă pe Val. Insul ăsta era un impostor. 

Ca şi cum i-ar fi simţit privirea, părintele Frank se 
întoarse şi se uită la ea. Se aşteptase să vadă un zâmbet 
arogant, provocator; în schimb, nu văzu decât nişte ochi 
bântuiţi, fără viaţă. Val întoarse capul. 

Odată ce licitaţia fără strigare se încheie, personalul şi 
voluntarii din cadrul parohiilor  colectară listele. 
Majoritatea celor de faţă se îndreptară spre sala de sport, o 
încăpere cavernoasă, cu tavan înalt. Dacă şi-ar fi închis 
ochii, ar fi putut mirosi sudoarea veche de pe tricourile de 
baschet 
folosite, precum şi teama şi îngrijorarea - poate chiar 
dezamăgirea - adolescentină a fetelor ce stăteau pe tuşă la 
obişnuitul dans de vineri seara. Vechile amintiri încă 
bântuiau în aer, lăsate din anii când sala de sport ţinuse de 
o şcoală. 

Acum mulţimea era încântată, plină de entuziasm, graţie 
fastului evenimentului, evident potenţat de cele câteva 
pahare de vin consumate. Ploaia se izbea de ferestrele 
îngheţate, însă sala dogorea de căldura trupurilor 
înghesuite. 

Valerie îşi spuse că, dacă un pompier ar fi fost prezent, ar 
fi evacuat locul. Până una, alta, oamenii se înghesuiau să 
ajungă cât mai în faţă, supravegheați de părintele Thomas, 
care urcase pe platforma de la înălţimea căreia avea să 
conducă licitaţia. 

Lângă el se afla sora Georgia, îmbrăcată în rasă, şi o 
femeie cu părul stacojiu şi chipul luminat de un zâmbet. Fu 
prezentată drept Dr. Sam, psiholog la postul de radio WSLJ. 
Conform părintelui Thomas, emisiunea ei, Spovedania de la 


miezul nopţii, era una dintre cele mai populare, nu doar din 
New Orleans, ci de pe întreaga coastă a Golfului Mexic. 

Se mai făcură câteva prezentări înainte să se rostească 
încă o rugăciune, de această dată sub oblăduirea părintelui 
Paul, şi în sfârşit începu oficial licitaţia cu strigare. Sora 
Georgia făcea anunţurile. 

Mai întâi, o călătorie pentru doi în Las Vegas. Dar asta 
nu era totul, mai existau o pereche de fotolii asortate, 
donate de o firmă locală de mobilier, un câăluţ de carusel ce 
odinioară aparținuse unei actriţe faimoase şi, desigur, 
marele pian... 


Montoya se ţinea ca scaiul de Valerie Houston. O văzuse 
plecând mai devreme de la hotel şi, după ce îi făcu un semn 
lui Bentz, porni după ea. Din fericire, era cu soţul ei, însă 
detectivul era încă îngrijorat din pricina mesajului pe care 
femeia îl primise, potrivit căruia ea avea să fie următoarea 
victimă. 

Era posibil să fi fost o farsă? Sigur. Dar el nu credea asta. 
Instinctul îl îndemna să o urmeze, aşa că îi atrase atenţia 
lui Bentz de la distanţă, apoi îl sună pe mobil. Bentz îl ţinea 
sub supraveghere pe părintele O'Toole, în timp ce 
Brinkman, Zaroster şi alţi câţiva poliţişti sub acoperire 
urmăreau mulţimea în ansamblu. 

Toţi cei de la secţie erau de părere că asasinul nu avea să 
se abţină, că festivitățile şi atenţia din partea presei aveau 
să-l scoată din umbră. Dacă era pe urmele lui Valerie 
Renard Houston, Montoya nu intenţiona să-l lase să îşi 
urmeze planul. 

Îi urmări pe cei doi soţi până la biserică şi privi cum se 
amestecau printre ceilalţi oaspeţi; intră până şi în sala de 
sport, unde licitaţia era pe cale să înceapă. Unul dintre 
invitaţii de onoare era Samantha Leeds Walker, psihologul 
de la radio care fusese ţinta iniţială a părintelui John, cu 
zece ani în urmă. 


Când o văzu pe Dr. Sam îndreptându-se spre microfon, 
Montoya simţi furnicături pe ceafă, ca o presimţire că avea 
să se întâmple ceva rău. Dacă părintele John era într- 
adevăr acolo, dacă el era monstrul pe care-l vânau, 
criminalul care o strangulase pe Grace Blanc cu un rozariu, 
nu era de aşteptat să-şi întoarcă atenţia asupra tintei 
iniţiale? 

În urmă cu zece ani, jigodia asta bolnavă ucisese femei 
care semănau cu Dr. Sam, sau pe care le făcuse să semene 
cu ea. Oare era ea ţinta principală, sau Valerie Houston? Să 
fi fost apelul primit de Valerie o stratagemă prin care 
detectivii să fie trimişi pe o pistă falsă? 


Val, care se afla în capătul sălii de sport, observă 
momentul prielnic. Deja cercetase clădirea şi ştia că scările 
ce duceau spre subsol se găseau în birou şi pe laturile 
clădirii. Biroul era folosit de voluntarii veniţi de la o firmă 
de contabilitate pentru a calcula ofertele făcute la licitaţie, 
deci varianta era exclusă. Intrarea din partea de sud era 
prea aproape de sala de sport, şi risca să fie văzută de 
cineva, aşa că se hotărî să ia scările din nord. 

- Ţi-am mai spus că e o idee proastă? întrebă Slade în 
timp ce se strecurau pe sub o funie stacojie, îndreptându-se 
pe furiş pe culoarul ce dădea dinspre sala de sport spre 
scări. 

- Doar de vreo mie de ori. 

- Atunci să fie o mie şi una, bine? 

- S-a consemnat. 

Val dădu în grabă colţul clădirii, spre scările care erau, 
desigur, închise. 

- Bine, hai s-o luăm drept un semn. 

- Să ne dăm bătuţi? rosti Val, clătinând din cap. Poate uşa 
de la capătul de sud. 

Dar care era şansa? Probabil toate celelalte încăperi erau 
închise la rândul lor. Femeia scoase un oftat plin de 


frustrare. 

- Ştiu că treaba asta nu înseamnă mare lucru pentru tine, 
dar pentru mine e foarte importantă, rosti ea dezamăgită. 
Cred că undeva în arhivele de acolo, de jos - întinse degetul 
spre uşa de la subsol - se găseşte răspunsul la o sumedenie 
de întrebări despre mine şi Camille, poate chiar şi un 
indiciu despre cine a ucis-o. Am încercat să apelez la 
biserică şi m-am lovit de sora Georgia ca de un perete. Şi 
dacă-mi spui să vorbesc cu poliţia, are să dureze o veşnicie. 
Până atunci, locul acesta ar putea fi un morman de moloz. 

- Arhidieceza nu ar distruge arhivele, încercă Slade să o 
convingă, deşi i se citea nehotărârea pe chip. 

- Poate nu în mod voit, dar cu siguranţă cineva nu vrea să 
aflu adevărul. Val se sprijini cu ceafa de uşă. La dracu’, 
mormăi ea, iar Slade o apucă de umăr. 

- Am un set de şperacle Pomeroy în maşină. 

- Nu la tine? 

Totuşi, femeia simţi un val de adrenalină; aveau o şansă 
să pătrundă prin intrarea blocată. 

- Nu. Nu credeam că aş avea nevoie de el, rosti el cu un 
rânjet. 

- Te-ai înşelat. 

- Aşa se pare. Mă duc să-l iau. Mă întorc în zece minute, 
aşa că nu pleca nicăieri. 

- N-avea grijă. 

- Nu ştiu... 

Slade scrută neliniştit coridorul întunecat. 

- Sunt aici cu încă cinci sute de oameni şi e plin de 
poliţişti. Şi eu am fost una de-a lor, rosti ea, observând 
îngrijorarea din ochii lui. 

- Tocmai, ai fost. Şi nu eşti înarmată. 

- O să fie în regulă. 

- Oare de ce am impresia că fac o mare greşeală? 
murmură el. 

Apoi, spre mirarea lui Val, o apucă pe după brâu, o trase 
spre el şi o sărută cu buzele-i fremătătoare. Îşi înălţă capul 


şi îşi aşeză fruntea pe a ei. Amândoi aveau răsuflarea 
întretăiată şi parcă îşi ascultau bătăile nebune ale inimilor. 

- Crezi că faci o mare greşeală pentru că mi-eşti soţ. Aşa 
fac toţi soţii, căută ea să facă haz de necaz. 

- Da, sigur. Bărbatul pufni resemnat şi îşi scoase pistolul 
de sub curea. Ia-l. 

- Dumnezeule, suntem la un eveniment caritabil! 

- Şi tu urmăreşti un criminal. 

- Nu credeai că ai nevoie de un şperaclu, dar te-ai gândit 
că nu ar strica să aduci o armă? 

Se aplecă spre ea şi îi puse arma calibrul 38 în palmă. 
Era o senzaţie plăcută, de forţă, care îi amintea de 
vremurile când lucrase în poliţie. 

- la-l, sau nu mă duc. 

- Bine! Vâri pistolul în poşetă. 

- Foloseşte-l dacă e nevoie. 

- N-o să fie nevoie. 

Slade nu avea de gând să-i asculte scuzele. - Îmi eşti 
datoare, nevastă. 

Se îndepărtă de ea şi începu să alerge spre poarta de la 
intrare. Înalt şi atletic, cu sacoul fâlfâind şi pantofii bătând 
pavajul, dispăru după un colţ. 

- Ştiu asta prea bine, şopti ea, cu inima cât un purice. 


Sora Charity ieşi din sala de sport după ce începu 
licitaţia pentru un articol râvnit de mulţi, călătoria în doi la 
Las Vegas. Aici o aduseseră devoţiunea şi sacrificiul; simţea 
că parcă lisus era dat la amanet în schimbul a „două zile şi 
nopţi fabuloase" în Oraşul Păcatelor, într-un apartament 
scump de hotel, dotat cu un jacuzzi suficient de mare cât să 
încapă şase persoane şi cu bilete din partea casei la nu ştiu 
ce concert - Wayne Newton - sau poate la Cirque du Soleil. 
Toate în numele Sfântului Părinte. 

Cu inima grea, plină de griji, se furişă prin coridoarele 
mănăstirii, bântuită de fantomele trecutului, care o 
însoțeau în misiunea ei. 


„Şi tu, oare eşti cu mult mai bună? Reproşezi vânzarea 
de concedii, dar cum rămâne cu tine, care eşti dispusă să 
faci orice ca să îţi pui la adăpost secretele? Cine eşti tu să 
judeci, Charity Varisco? Halal stareță mai eşti!“ 

Îşi alungă vocea sâcâitoare din minte, afişă un zâmbet 
care spera ea să arate suficient de veridic şi apoi salută un 
mic grup de enoriaşi care încă mai erau pe hol. Dar nu se 
opri la vorbă, ci se îndreptă glonţ spre toaletă. Aşteptă 
câteva secunde şi, odată ce se asigură că nu mai era nimeni 
prin preajmă, trase o gură de aer şi se strecură 
neobservată pe coridor. 

Mergea cu paşi grăbiţi în direcţia opusă sălii de sport. 
Trecu pe sub sforile care interziceau accesul la restul 
clădirii şi la culoarele din partea de sud. Aproape în fugă, 
cu fustele foşnind şi cu rozariul zornăind, îşi făcu drum 
spre uşa de la subsolul aripii de sud. Se concentra să-şi 
scoată şirul de chei pe care îl păstrase de decenii bune şi se 
ruga din tot sufletul ca nu cumva încuietorile să fi fost 
schimbate. Deodată, auzi ceva. Un pas? O răsuflare? 

Se opri, privind pe coridorul întunecat spre capătul 
negru, tăcut al clădirii. Oare zărise o mişcare lângă 
fereastră? Inima îi stătu în loc, dar când privi mai atent nu 
văzu nimic altceva decât umbre. Şi nu avea timp să 
cerceteze. „Un sfert de oră“, îşi spuse ea. Nu putea să 
lipsească mai mult de un sfert de oră, poate douăzeci de 
minute, până să-i observe cineva absenţa şi să pună 
întrebări. Putea să găsească o scuză pentru acel interval de 
timp, însă nu pentru mai mult. 

Ajunsă la uşă, se opri doar pentru aşi face în grabă 
semnul crucii. Apoi împinse cheia în încuietoare şi învârti 
de ea. Auzi încuietoarea deschizându-se şi trase zăvorul. 

- Mulţumesc, şopti ea. 

Simţea că Dumnezeu îi călăuzeşte paşii. Trecu pragul şi 
aprinse lumina, apoi începu să coboare scările. Era 
Dumnezeu? Sau un diavol trimis de însuşi Satana? 


Se gândi la greşelile pe care le făcuse în viaţă, la pânza 
de minciuni pe care o ţesuse de dragul vanităţii, al 
mândriei. Se căise vreme de ani de zile, lovindu-se cu o 
cravaşă în camera cu oglinzi, ţinându-şi răsuflarea la 
fiecare atingere a fâşiilor de piele care îi muşcau în carne, 
îngrozită că părintele Paul, bătrânul depravat, o privea. 

Nu avusese de ales, îi îngăduise perversiunea, faptul că 
se delecta să o privească pricinuindu-şi durere, în timp ce 
făcea Dumnezeu ştie ce în ascunzişul lui. Dar apoi voise 
mai mult decât să-i „admire“ goliciunea, căci era interesat 
de mai mult decât suferinţa pricinuită de autoflagelare. 

Vai, cât de proastă fusese. Şi încă se străduia să-şi 
acopere urmele. Stinse becul de la capătul scărilor, având 
impresia că auzea ceva deasupra, dar îşi spuse că erau 
doar invitaţii din sala de sport, ai căror paşi apăsau greu 
asupra vechilor podele ale clădirii. 

Apăsă un alt întrerupător care aprinse un şir de becuri ce 
luminau difuz subsolul şi îşi făcu drum prin mormanele de 
obiecte aruncate acolo în ultimele două veacuri. Orice, de 
la scaune şi rame de tablou la poze vechi, mese şi saltele. 
Fără îndoială că multe din cutiile aflate în putrefacție erau 
populate de şobolani, şi nici nu voia să se gândească la 
păianjeni, sau şerpi. Auzi ţevile ruginite clipocind, văzu 
bălțile de condens şi îşi alungă din minte gândurile la 
vieţuitoarele din subsolul mănăstirii. 

Deşi era păcat că imobilele erau vândute, poate menite 
demolării, îşi aminti că totul e supus pieirii. Poate că St. 
Elsinore, cu toate secretele sale tenebroase, ajunsese pe 
bună dreptate în ghearele morţii. 

Găsi zona pe care o căuta. Erau ca un fel de ţarcuri. 
Spaţii înconjurate de sârmă ghimpată în care se găseau 
rafturi ticsite de cutii de lemn şi metal, tăvi de plastic, toate 
sortate după dată. 

Lacătul cu combinaţie de la uşă era deja desfăcut. 

- Ha! se miră ea. 


Era straniu. Însă nu avea timp să stea pe gânduri. 
Fiecare secundă era prețioasă. I se păru că auzise ceva de 
deasupra... Ţipete? Nu, probabil strigăte de bucurie. Intră 
în ţarc şi căută până găsi cutia după care venise. O luă de 
pe raftul din mijloc şi era pe cale să caute prin dosare, să-l 
găsească pe cel dorit, când auzi un nou zgomot şi ridică 
privirea. 

Inima îi încremeni şi scăpă cutia din mâini. În prag era 
cineva, cineva cunoscut, cu un zâmbet malefic şi ochi 
necruţători. Într-o mână avea un dosar şi în alta un cuţit cu 
lamă lungă. Pe podea, întinsă lângă uşă, văzu o rochie 
îngălbenită de mireasă. 


Montoya urmărea cum licitaţia pentru o pereche de 
scaune se încheie cu Dr. Sam anunțând: 

- Vândut numărului 514! 

Cortina se trase la un capăt al sălii şi un reflector fu 
aţintit asupra pianului alb. 

- Iată o nestemată, rosti părintele Thomas cu un rânjet 
larg, fericit. Donat de Arthur şi Marion Wembley, un pian 
Steinway autentic, model Ludovic al XV-lea! 

De pe podiumul de licitaţie, o lăsă pe Dr. Sam să 
enumere o serie de detalii despre instrument şi îl privi cu 
mândrie în timp ce nişte voluntari îi ridicau şi îi propteau 
capacul. 

Dr. Sam se afla în apropierea pianului. 

- Se zvoneşte că la acest instrument rar, incredibil, a 
cântat... Glasul îi pieri, holbă ochii şi scoase un țipăt care 
răsună prin mănăstire. Voluntarul care proptea capacul 
pianului îi dădu drumul. 

Bang! 

- Dumnezeule! exclamă el, îndepărtându-se. Sfinte. O, 
Doamne! 

Ţipătul umpluse întreaga sală de sport. Toţi participanţi 
amuţiseră, privind nedumeriţi. Apoi teama îşi făcu simțită 
prezenţa în încăpere. 


Montoya nu pierdu o clipă. Se repezi spre scenă, în 
vreme ce mulţimea rămăsese încremenită. Volun- tarul care 
împinsese pianul, un asiatic voinic, se îndepărta uitându-se 
la pianul de un alb strălucitor ca la porţile iadului. 

- Cineva să sune la Urgenţă, ţipă Samantha, care îşi 
regăsise vocea, în 
microfon. 

Încă pe podium, albă ca un cearşaf şi clătinându-se, 
încercând să se calmeze, nici ea nu-şi putea lua ochii de la 
pian. 

Un icnet general se înălţă. Totul era învăluit în confuzie. 
Zeci de oaspeţi îşi căutau deja telefoanele prin buzunare şi 
poşete, gata să blocheze linia pentru apeluri de urgenţă. 

Chipul părintelui Paul îl oglindea pe cel al femeii. Era 
palid şi cuprins de groază. 

- Să încercăm să ne păstrăm calmul... 

Însă vocile din mulţime deja ajungeau la urechile lui 
Montoya. 

- Ce se petrece? 

- Pentru numele Domnului, ce a văzut? 

- Uită-te la Jim. Da, da, el e ajutorul. Cel care se 
îndepărtează de scenă. Arată de parcă a văzut o fantomă! 

- Dumnezeule, Chuck, trebuie să plecăm de-aici... 

Montoya îşi scoase legitimaţia din sacou, o deschise şi o 
tinu deasupra capului în timp ce fugea spre capătul din faţă 
al sălii. 

- Poliţia! Sări pe treptele scenei şi se îndreptă în grabă 
spre pian. Toată lumea să rămână calmă. Observă privirea 
lui Bentz şi pe cele ale poliţiştilor sub acoperire. Staţi 
liniştiţi. Ne ocupăm noi de asta. 

Avu impresia că nimeni nu îi dădea crezare. 

Ajuns la pian, ridică şi propti capacul, apoi se îndepărtă 
câţiva paşi, căci nările îi erau invadate de duhoarea de 
carne putrezită. Mirosea a moarte. Înăuntru era cadavrul 
unei femei. Îmbrăcată într-o rochie zdrenţuită de mireasă, 
cu gâtul strâns într-un colier de sânge închegat, cu chipul 


încremenit într- o mască a groazei, femeia era întinsă pe 
corzile pianului. Sub ea era o baltă de sânge, coagulat pe 
corzile argintii. Un 

rozariu lucea întunecat între degetele ei. 

- Dumnezeu să ne ajute, rosti părintele Frank când 
aruncă o privire înăuntru, apoi îşi făcu repede cruce şi privi 
în altă parte. 

Stomacul lui Montoya ardea, falca i se încleştase de 
frustrare. Îi venea să vomite, privind chipul îngrozit şi lipsit 
de viaţă al surorii L.ouise Cortez. 


capitolul 51 


Val coborî pe scara întunecată. Îşi proptise un pantof în 
uşă pentru ca Slade să poată cobori după ea, apoi se 
îndreptase desculţă spre lumina de la capătul treptelor. 

O auzise pe sora Charity apropiindu-se, astfel că se 
ascunsese într-un mic alcov unde odinioară fusese o 
fântână. Când stareţa dispăruse pe uşă, Val ţâşnise pe 
culoar şi prinsese greaua uşă înainte să se închidă. 

Când lumina de la capătul scărilor se stinsese, începuse 
să coboare. Într-un acces de paranoia, luă pistolul din 
poşetă şi lăsă siguranţa. Pentru numele Domnului, urmărea 


o călugăriţă, aşa că părea ridicol să ţină arma pregătită. Cu 
toate acestea o ţinea strâns în mână, strângând din buze să 
nu cumva să ţipe în caz că s-ar fi lovit la picioare în 
întuneric. Nu aprinse lumina fiindcă nu voia să rişte să fie 
descoperită. Mai bine să rămână în umbră, nu cumva ca 
stareţa să-şi dea seama că era urmărită. 

Din ce motiv se furişa Charity Varisco prin coridoarele 
închise ale orfelinatului în timpul licitaţiei? Nu ar fi trebuit 
să fie sus, să ia parte la festivități? Val îşi aminti codul pe 
care Camille îl lăsase în urmă: C U N 7734 C V. Val nu 
găsise alt sens decât „Crapă în iad, Charity Varisco“. Dar 
asta nu avea nici un sens, nu oferea vreo explicaţie. Mai era 
şi celălalt bileţel, cu săgeți în jurul cuvântului „stareţă", de 
parcă şi ea era o ţintă. 

Îşi continuă coborârea. Când ajunse în partea culoarului 
ce era luminată nu văzu pe nimeni şi, făcându-şi curaj, 
înaintă. Cu inima bătându-i mai să-i iasă din piept, simțind 
fiori pe întreaga piele, păşi cu picioarele goale pe betonul 
prăfuit. 

Auzi un chiţăit strident şi zgomotul unor mici gheare, 
apoi zări ochii unui şobolan care se ascundea într-un colţ. 
Cum o văzu, şobolanul ţâşni înainte şi plonjă într-o gaură, 
cu coada solzoasă lunecând după el. 

Val strânse din dinţi şi îşi continuă drumul. Dintr-odată 
auzi glasuri. Glasuri furioase, amenințătoare. 

I se făcu pielea de găină, gâtul i se strânse. Ridică 
pistolul înainte şi se apropie de sursa gâlcevii, cu urechile 
ciulite. Recunoscu glasul stareţei, dar mai era unul, unul pe 
care ar trebui să-l identifice. Dumnezeule! Era glasul 
şuierător, cumva şoptit, pe care-l auzise la telefon. 

- Assta cauţi? Certificatul ei de naşştere? întrebă cealaltă 
persoană, iar 
inima lui Val începu să bată şi mai tare, aţâţată de 
adrenalină şi de frică pură. 

Certificat de naştere? Al cui certi... Şi îşi dădu seama că 
era al ei, actul care atesta naşterea lui Valerie Renard. 


Trebuia să fie. 

- Dă-mi-l! Stareţa era insistentă. Panicată. 

- De ce? Ca să-l poţi distruge? Nu prea cred. Hai, mişcă! 
Să mergem! 

- Nu merg nicăieri. 

- Atunci o omor. Ai priceput? Ca pe celelalte. Este 
următoarea. 

Pe Val aproape că o lăsară genunchii. Trase siguranţa 
pistolului calibru 38. 

- N-ai face asta. 

- Ba bine că nu! Ar fi trebuit să-ţi dai seama până acum 
că nu glumesc. Nu sunt suficiente celelalte dovezi? Acum 
mişcă! rosti glasul cu voinţă de fier, voinţă de a face rău. 

Pentru un motiv anume, stareţa căuta din toate puterile 
să se tocmească pentru viaţa lui Val. 

În faţă, unde stareţa era cu criminalul, se auzi o mişcare, 
apoi nişte paşi şchiopătaţi şi icnetul surorii Charity, care 
era probabil forţată să pătrundă mai adânc în subsol. 

Val era hotărâtă să pună capăt acestei nebunii. Avea o 
armă. Oare şi 
criminalul avea una? Putea să rişte? Păşi înainte, pregătită 
să se confrunte cu ucigaşul şi cu victima sa, când cineva 
apăsă un întrerupător. Clic! O beznă de nepătruns se 
aşternu peste ea. 

„Drace! Acum ce?“ 

Se putea întoarce, să-l aştepte pe Slade, să găsească un 
poliţist în sala de sport, dar risca să piardă urma stareţei şi 
a criminalului, care înaintau în această vizuină de iepure ce 
părea să se întindă la nesfârşit. 

Cine ştie unde duceau culoarele şi tunelurile care 
alcătuiau subsolul? Nu, trebuia să se ducă după ei. Nu doar 
pentru a şti ce anume conţinea 
certificatul de naştere, dar şi pentru a-i salva viaţa stareţei! 
Cu siguranţă că îi putea ajunge din urmă... nu? 

Val nu-şi puse la îndoială instinctele. Abia îndrăznind să 
răsufle, urmări licărul de lumină care înainta tot mai mult 


în întuneric. 


- Vă rog să staţi locului! 

Montoya încerca să calmeze mulţimea, care era ţinută 
înăuntru de restul poliţiştilor prezenţi. Sala vuia de 
nelinişte şi exista riscul ca invitaţii să fie cuprinşi de 
panică. 

Duhoarea cadavrului surorii Louise se revărsa din pian, 
iar un doctor confirmă ceea ce era la mintea cocoşului: sora 
Louise era moartă. 

Vestea se răspândea ca un incendiu printre cei prezenţi. 
Unii plângeau, o femeie leşinase, iar unii dintre bărbaţi 
voiau să meargă după făptaş. Dar după cine? Şi unde? 

Părintele Paul şi părintele Thomas încercau să-i 
liniştească, vorbind turmei lor, amintindu-le că trebuiau să 
„rămână calmi şi să se roage, să caute îndrumarea 
Domnului". 

Părintele Frank era din cale-afară de afectat. Se sprijinea 
de balustrada podiumului de parcă era gata-gata să se 
prăbuşească. Dr. Sam se mai liniştise. Soţul ei, Ty Wheeler, 
care fusese în mulţime, venise în fugă lângă ea şi îi 
cuprinsese cu braţele umerii subţiri, dezgoliţi. 

Montoya luă microfonul şi repetă ceea ce încercase să 
strige mai devreme când fugise spre scenă. 

- Ascultaţi-mă, vă rog! Sunt detectivul Montoya, de la 
poliţia New Orleans. Mai mulţi dintre colegii mei sunt aici 
şi vrem să ştiţi că ne ocupăm de situaţie, dar avem nevoie 
de ajutorul dumneavoastră. Fiţi calmi. Întoarceţi-vă la 
locurile dumneavoastră. Avem o... problemă aici, dar atâta 
vreme cât cooperăm, se va rezolva. Mai mulţi poliţişti şi un 
echipaj de intervenţii sunt deja pe drum şi de îndată ce 
ajung vom vorbi cu fiecare dintre dumneavoastră, vă vom 
lua declaraţii şi veţi putea să plecaţi. Până atunci, vă rog să 
rămâneţi locului. Aruncă o privire la părintele Frank şi la 
Dr. Sam, apoi adăugă: Licitaţia va fi amânată, iar personalul 


de la St. Elsinore se va ocupa de tot şi vă va contacta. 
Deocamdată, vă rog să rămâneţi pe scaune. 

Teama domnea pretutindeni, întipărită în ochii holbaţi şi 
pe chipurile palide. Femeia care leşinase era examinată de 
un doctor. 

Montoya şi Bentz reuşiseră să îi ţină departe de cadavru 
pe toţi, în afară de cei de pe scenă şi de doctor, şi 
chemaseră întăriri, dar sala era în haos. Unii întindeau 
gâturile încercând să vadă în interiorul pianului. Alţii erau 
la uşi încercând să scape, iar majoritatea se strânseră 
laolaltă ca nişte animale hăituite, temători şi îngrijoraţi că 
un criminal se putea afla în mijlocul lor. 

Montoya nu stătu pe gânduri nici o clipă. Închise capacul 
pianului în timp ce Bentz vorbea cu insul care îl împinsese 
pe scenă. 

Cum fusese sora Louise, o femeie corpolentă, introdusă 
acolo fără ca altcineva să prindă de veste? Unde murise? Şi 
când? Trebuia să găsească 
răspunsuri la multe întrebări, dar deocamdată era nevoit să 
ţină mulţimea sub control, să prevină răspândirea panicii. 

Părintele Frank, care până atunci nu scosese o vorbă, îşi 
veni în fire, se îndreptă de umeri şi urcă pe podium. 

- Vă propun să ne rugăm din nou, rosti el. Înainte ca 
altcineva să apuce să deschidă gura, îşi plecă fruntea şi-şi 
făcu semnul crucii. Începu cu un glas baritonal: Tatăl 
nostru. 

Majoritatea oamenilor îi urmară exemplul şi, pentru 
prima oară de la începutul investigaţiei în cazul morţii lui 
Camille Renard, Montoya simţi că adevăratul Frank O'Toole 
ieşea la suprafaţă. 

În vreme ce enoriaşii îşi coborau privirile, Montoya 
observă că Valerie Renard şi soţul ei nu se aflau în sală. Mai 
lipseau şi alţi oameni pe care îi văzuse mai devreme, deşi 
unii puteau fi la toaletă sau în biroul unde se ţinea 
contabilitatea ofertelor făcute la licitaţie. 


Brinkman era în birou, Zaroster şi alţi doi poliţişti în civil 
erau pe coridor. El, Bentz şi cei doi preoţi ţineau mulţimea 
în sala de sport. Dar ştia că părintele John putea pândi în 
vreun ungher ascuns, pe un coridor sau în clopotniţă. 
Aşteptând. Şi aveau să mai fie victime care să sufere mânia 
sa ucigătoare. 

În acest răstimp, părintele Frank O'Toole conducea 
congregația în rugăciune. 


Slade îi găsi pantoful. 

Era ud leoarcă după sprintul făcut până la maşină, iar 
acum alerga spre scara de nord când auzi zarva din sala de 
sport. Ajunse la uşă şi observă pantoful cu toc al lui Val 
proptit în prag. 

„Drace!" îşi zise el. Cum naiba deschisese uşa? Şi de ce 
erau stinse luminile? Nu-i spusese să stea locului, nu o 
pusese să jure că-l aşteaptă? Ei bine, se pare că nu-l 
ascultase. Îl cuprinse o presimţire nefastă, dar se abţinu să 
strige după ea. Simţea că se întâmpla ceva. Ceva rău. 

Ud până la piele, strânse şperaclele în mână şi începu să 
coboare scările fără zgomot. Tocmai atunci auzi zgomotul 
sirenelor ce urlau strident şi tot mai tare în noaptea 
furtunoasă, pe măsură ce vehiculele de urgenţă se 
apropiau. 

„Bine! Veniţi naibii mai repede aici“, se gândi el 
înfrigurat când ajunse la capătul treptelor. Decât să rişte să 
alerteze pe cineva aprinzând lumina, scoase o brichetă din 
buzunar şi o aprinse. Mica flacără pâlpâia timid, alungând 
bezna subsolului, care se refugie în umbre mereu în 
mişcare. Auzi din nou vaierul sirenelor. „Veniţi odată! 
Pentru tot ce-i sfânt, ajungeţi dracului mai repede aici!“ 


Cu inima cât un purice, cu sudoarea curgând rece pe ea, 
Val urmărea raza lanternei care se prelingea pe lăzi şi 
pereţii de beton. Raza slabă arăta în lumina ei albastră, 
tremurătoare, toate crăpăturile din fundaţie şi colecţia de 


mobilier şi diverse obiecte uitate de lume. Coborâră încă şi 
mai adânc, trecând pe sub o arcadă şi prin două uşi. 

Val se aştepta să fie descoperită la fiecare colţ şi se 
întreba, pe măsură ce se făcea tot mai rece şi cobora încă 
un set de scări, unde anume se îndreptau cei dinainte. Tot 
mai adânc sub orfelinat, la un punct coridoarele deveniră 
tuneluri, iar pereţii de beton făcură loc pietrei săpate. 

Val, cu pistolul ţinut strâns între degete, căută să-şi 
potolească teama, dar transpira tot mai mult în ciuda 
temperaturii joase. Nervii îi erau întinşi ca nişte corzi de 
pian, inima îi galopa într-un ritm nebun, neregulat. 

Unde era Slade? Doamne, de ce nu venea odată, cu o 
armată de poliţişti după el? Sau avea să fie nevoită să dea 
piept cu criminalul de una singură, poate să împuşte un 
preot? 

Urmări luminiţa albastră pe nişte trepte înguste. Pereţii 
parcă se apropiau de ea pas cu pas, tavanul ce cobora tot 
mai mult era împânzit de păienjenişul care i se agăța de 
păr, îi mângâia faţa. Aerul mirosea de parcă nu fusese 
împrospătat de decenii, praful şi putreziciunea formau o 
miasmă stătută care-i provoca greață. Abia se abţinu să 
tuşească pe când cei din faţă deschiseră ultima uşă. 

- De ce suntem aici? întrebă Charity cu vocea tremurând 
de spaimă. 

Întrebarea ei răsună prin tunelul întunecos până la Val. 
Lumina îşi 
conteni mişcarea, rămânând fixată pe peretele de stâncă. 

- Vreau să întâlneşti pe cineva. 

„Dumnezeule, ucigaşul are un complice!" se gândi Val cu 
îngrijorare. Se uită peste umăr şi ciuli urechile, încercând 
să audă orice sunet venit de la altă persoană... Auzea paşi 
în urmă? Sau o răsuflare? I se întinsese cumva o capcană? 
Se întoarse pe călcâie, cu arma întinsă spre întuneric. Cu 
degetele transpirând pe trăgaci. 

Cu ochii minţii văzu demonul din coşmarurile sale, 
monstrul cu ochi de guzgan şi lanţ argintiu. „Era doar sora 

Ignatia. Ştii asta. Nu-ţi lăsa imaginaţia să-ți vină de hac 
Sângele îi îngheţă în vene. Însă nimeni, nimic nu sări spre 
ea. 

Alungându-şi teama, Val se întoarse din nou spre lumină 
şi se apropie tiptil, cu grijă să rămână la adăpostul oferit de 
umbre. Ochii i se acomodau cu atmosfera stranie. Îşi dădu 
seama dezgustată că erau într-un fel de catacombă, unde 
mai multe sicrie erau vârâte în nişe săpate în stâncă şi alte 
câteva, vechi şi putrezite, erau proptite de pereţii prăfuiţi. 


Charity se oprise înaintea unui sicriu aflat mai la o parte, 
cu capacul întredeschis, de parcă niciodată nu fusese bătut 
în cuie. De parcă aştepta. 

Era încă prea întuneric ca să vadă faţa ucigaşului, dar 
zări un cuţit lung lucind în lumina slabă. La picioarele 
bestiei era ceva alburiu, dantela odinioară albă a unei 
rochii de mireasă. 

„Dumnezeule, nu!“ 

Psihopatul avea de gând să o omoare pe sora Charity, să 
o stranguleze până nu mai avea viaţă în ea imediat după ce 
o obliga să îmbrace rochia. Trebuia să oprească nebunia 
aceasta. Trebuia! 

- Ce vrei de la mine? întrebă Charity, privindu-şi cu 
nelinişte zbirul. 

- Să-ţi ispăşeşti păcatele. Şi nu mă refer la biciuirea pe 
care o faci pentru părintele Paul, perversul ăla bătrân. Nu, 
vreau neapărat să recunoşti că eşti o mincinoasă şi o 
impostoare şi că nu eşti demnă să fii o mireasă a lui 
Hristos. La fel ca şi celelalte, rosti batjocoritor criminalul. 

- Vai, Iată ceresc, şopti Charity. Ştii? 

- Că ai avut un copil din flori cu Arthur Wembley? 

Cuvintele veniseră fără şuierul obişnuit. Lui Valerie i se 
păru că recunoaşte vocea, că o auzise înainte. O voce 
suavă... 

Îmi pare rău, venerabilă maică, rostise glasul când sora 
Charity îşi strânsese buzele dojenitor. 


Lui Valerie îi stătu inima în loc. Era aceeaşi voce pe care 
o auzise în grădina mănăstirii, aceeaşi, îşi dădu acum 
seama, cu a fetiţei care în urmă cu treizeci de ani nu o 
lăsase pe Cammie să se dea pe tobogan şi îi spusese cu 
viclenie: „Ştii ce e şapte-şapte-trei- patru, nu-i aşa? E 
iadul". 

„Sora Devota? Ea e ucigaşul? O femeie? O călugăriţă?" 
Nu! Era absurd... de neconceput... 

Ca şi cum i-ar fi citit gândurile, criminalul se puse pe 
treabă. Val, încă strângând arma în mâini, auzi zgomot de 
paşi, de pantofi ce lunecau pe podea. Era o încleştare. 

- Nu! 

Val făcu un pas înainte în timp ce o femeie, sora Charity, 
scoase un țipăt sfâşietor. Apoi se aşternu liniştea. O linişte 
mormântală. Fiori reci îi traversau braţele lui Valerie, iar 
spaima îşi înfăşură ghearele în jurul sufletului ei. „Salveaz- 
0... trebuie s-o salvezi." 

Se ghemui încet, privind înapoi prin pătura de beznă, cu 
senzaţia că avea să fie atacată dintr-o clipă în alta. Cineva 
tuşi. 

Val suci capul înspre sursa sunetului, înspre lumi- na 
albastră, când un glas ademenitor susură prin aerul stătut. 

- Vino la lumină, Valerie. O, da, ştiu că eşti aici. Ştiu că 
m-ai urmărit. Te aşteptam. Aşa că hai încoace. Lui Val i se 
făcu inima cât un purice, dar nu clinti nici măcar un 
muşchi. M-ai auzit, rosti Devota, acum furioasă. leşi din 
ascunzătoarea ta ridicolă. Nu ştii că nu te poţi ascunde? 
Acum eşti pe teritoriul meu, Val. Al meu şi al Domnului. Val 
tot nu se urni. Încă ar fi putut s-o surprindă pe ţicnită! A, 
făcu vocea aspră, ca şi cum şi-ar fi amintit un mic amănunt. 
Şi aruncă arma. Dacă nu o faci, am să-i iau gâtul maică-tii 
chiar aici şi acum, în faţa ochilor tăi! 


Slade auzi voci. 
Nu veneau de la licitaţia de deasupra, ci din locul 
întunecat ce se întindea înaintea lui, cuvinte care răsunau 


de departe din tunelurile pe care le găsise, un lanţ 
complicat de catacombe ce miroseau a moarte şi a 
descompunere. Un loc în care întâlnea şobolani la tot pasul, 
în care ţevile picurau, în care parcă înainta printre cenuşile 
fumegânde ale unor vieţi de mult uitate. 

Mergea cât putea de repede, bântuit de imagini 
înfăţişând-o pe Val faţă în faţă cu ucigaşul. O vedea 
zbătându-se cu un şnur în jurul gâtului, iar mâinile 
puternice ale criminalului trăgeau tot mai tare, luându-i 
aerul, firul tăios muşcând din gâtul ei delicat. 

„Nu te mai gândi la asta! Grăbeşte- te! Salveaz-o, pentru 
numele lui Dumnezeu!" 

Bricheta lui abia lumina şi greşi din nou calea. O luă 
înapoi. Răsuflând din greu, cu teama fremătându-i în trup, 
se opri şi ascultă cu atenţie. Îi era greu să audă ceva cu 
bubuitul inimii ce-i inunda urechile. Zgomotele venite de la 
licitaţie pieriseră de mult; acolo, aflat la câteva etaje sub 
clădire, îşi continuă drumul. 

Se gândi la Valerie şi simţi un gol în stomac la gândul că 
avea să o piardă, că un maniac avea s-o lase fără de suflare. 
Se gândi preţ de o clipă la cum i-ar fi fost viaţa fără ea, cât 
de goală ar fi fost lumea lui. 

Nu, se gândi el, iar maxilarul i se făcu din granit. Ar fi 
făcut orice ca să o salveze. Orice! Numai să mai aibă timp. 

Oamenii din sala de sport începuseră să dea semne de 
nerăbdare, dar întăririle sosiseră. Poliţiştii  preluau 
controlul, iar paramedicii le dădeau ajutor celor ce se 
simțeau rău. 

Bentz, cu ochii la gloata nemulțumită, îi lăsă locul lui 
Zaroster şi se duse la Montoya cu veştile rele. 

- În aripa de nord e o uşă deschisă care duce la subsol. A 
descoperit-o Zaroster şi avem câţiva băieţi în uniformă 
stând de pază. 

- De ce? 

- Trebuia să fie încuiată. Am verificat deja cu sora 
Georgia, stareţa de-aici. Şi lipsesc câteva persoane. 

Bentz nu avea astâmpăr, căuta cu ochii în mulţime şi 
mesteca gumă ca un bezmetic. Simţea că se întâmpla ceva. 
Ceva rău. 

- Valerie şi Slade Houston? 

- Şi sora Devota şi sora Charity, din cât se pare. Poate şi 
alţii, rosti el cu ochii spre mulţime. 

- Părintele John! Jigodia. 

- Şi eu mă gândeam la asta. 

- E aici! Montoya era sigur. Trebuia să se gândească doar 
la cadavrul surorii Louise îndesat în pian... Fir-ar! Crezi că 
el le-a luat? 


Bentz nu răspunse. Credea acelaşi lucru, însă nu voia să 
o spună. Nu încă. 

- Nu ştiu, dar să aflăm. 

Bentz se îndreptă zorit spre ieşire, trecând printre 
oameni în haine de gală şi cu chipuri îngrijorate, cu 
speranţa că avea să i se mai ivească o dată ocazia să ajungă 
faţă în faţă cu Părintele John. De data asta, ticălosul nu 
avea să mai supravieţuiască. 


Devota se repezi şi o apucă pe Charity de la spate, 
sucindu-i braţul atât de tare încât bătrâna îşi auzi 
tendoanele pocnind. Zbieră când mai tânăra femeie îi puse 
cuțitul la gât, deşi ştia că ţipătul nu îi va fi auzit. Încercase 
să se opună, dar pierduse lupta încă dinainte să înceapă. 
Transpira şi era speriată, aproape s-o lase inima. 

Ce putea să facă? Oare cum putea să se salveze? Cum 
putea să-şi salveze fiica? 

O, Sfântă Născătoare de Dumnezeu, de ce îşi petrecuse 
viaţa ţinând cu dinţii de minciunile ei, urzind mai multe, 
întinându-şi sufletul? Dintr-odată o auzi pe Devota: 

- Şi aruncă arma. Dacă nu o faci, am să-i iau gâtul maică- 
tii chiar aici şi acum, în faţa ochilor tăi! Lui Charity i se 
tăiară genunchii. Valerie nu putea fi acolo! O, Doamne 
Dumnezeule, nu după toţi anii în care Charity încercase cu 
înfrigurare să-şi protejeze singurul copil. M-ai auzit, târfă? 
mârâi Devota, răsuflând la urechea lui Charity, cu lama la 
gâtul ei, tăindu-i fără milă în carne. 

Charity scânci când îşi simţi sângele începând să curgă 
din rana care deja o ustura. Cum putea să se întâmple aşa 
ceva? De ce i-ar face asta tocmai Devota, fetiţa pe care o 
întâlnise la St. Elsinore în vremea când lucra acolo, 
sărmana copilă care îşi rupsese piciorul şi care întotdeauna 
şchiopătatse de atunci încolo? Cum de se transformase în 
această monstruozitate? Cu siguranţă mai exista o fărâmă 
de respect, de 
pietate şi de bunătate în sufletul ei. 


- Devota, te rog... gândeşte-te la Sfânta Fecioară. Nu 
ceda la chemarea Satanei. 

- Mai taci, ipocrită bătrână ce eşti. Ce ştii? Întotdeauna 
ţi-ai ascuns propriile păcate, dar n-ai ezitat să le judeci pe 
cele ale altora. Timpul tău s-a scurs. Poţi să te plângi direct 
lui Dumnezeu, când ajungi la el, spuse ea, apoi strigă spre 
bezna dimprejur: Tu! Valerie Renard! Soră a curvei! Vino 
aici! 

Îi suci şi mai tare braţul lui Charity, iar bătrâna icni de 
durere. Nu se putea opune - lama cuţitului era prea 
ascuţită - şi dacă se conforma poate că Valerie avea să fie 
salvată... 

Însă ştia că nu era posibil. Nu erau Camille şi Asteria, 
poate chiar şi Louise şi Lucia, dovezi suficiente? De astă 
dată, chiar îi cedară genunchii. Devota o trase în sus. 

- Am spus să vii încoace! 

Spre groaza supremă a lui Charity, Valerie se supuse. 
„Sfântă Născătoare de Dumnezeu, te rog opreşte nebunia 
asta.“ Însă privi terifiată cum Valerie păşea în lumina 
crudă, fragilă. 

Înaltă şi frumoasă, puternică aşa cum fusese odată şi 
tatăl ei, Valerie îndreptă arma direct spre capul Devotei. 

- Nu e mama mea. 

- Ba bine că nu! Nu-ţi dai seama că despre asta este 
vorba? Că eşti copilul din flori al acestei bătrâne şi al 
scheletului care a donat pianul? rosti amuzată Devota. 
Acolo o vor găsi pe Louise, în pian, dar mi-e teamă că nu va 
mai cânta. Şi-a cântat ultimul solo. 

- Maică Preacurată! 

Dar cele mai negre coşmaruri ale lui Charity se 
adevereau. 

- Şi dragul tău tătic, Wembley, şi-a folosit banii pentru a 
plăti pe toată lumea, inclusiv pe Mike şi Mary Brown, să-şi 
ţină gura. Toți au păstrat secretul atâta vreme cât banii 
curgeau. Păcătoşi, până la ultimul! 


- N-o asculta, spuse Charity, însă fu răsplătită cu o 
smucitură de braţul stâng. 

Cel drept era liber; putea să încerce să o lovească pe 
Devota în figură, însă asta însemna că probabil avea să 
moară dacă pumnalul îi găsea jugulara sau carotida. 

- Dar nu mint, nu-i aşa? şopti Devota cu satisfacţie 
răutăcioasă. Am descoperit adevărul pe care ai încercat 
atât de greu să-l ţii ascuns toţi aceşti ani... odrasla ta 
secretă. 

- Te rog, şopti Charity. 

Adevărul o rodea, îi compromitea ultima fărâmă de 
mândrie şi îi dezvăluia disprețul de sine. Poate era ultimul 
sentiment cu care avea să moară, căci sângele cald îi 
luneca tot mai mult pe gât în acest mormânt întunecat şi 
mizer. 

- N-a fost prea greu, se lăudă Devota. Tot ce-a trebuit să 
fac a fost să mă ţin ca o umbră de târfa aia. Descoperise 
ceva, aflase că actele de adopţie au fost modificate când 
lucra la St. Elsinore. Şi atunci a venit aici să verifice tot ce 
pusese cap la cap. 

- Nu te cred! Dă-i drumul! insistă Valerie fără să ezite, cu 
ochii fixaţi pe Devota. 

- La urma urmei, întotdeauna ai fost înceată la minte. Îmi 
aduc aminte de asta de la orfelinat. 

Charity simţea amărăciunea Devotei vibrând prin aerul 
stătut. Ea, cea nedorită, fata şchioapă, cea întotdeauna 
trecută cu vederea. 

Valerie făcu încă un pas în faţă. Glasul îi era sumbru, 
ameninţător. 

- Am spus să-i dai drumul! 

- Nu încă. 

- Acum, rosti Val fără să coboare arma. 

- Nu tu deţii controlul, îi aminti Devota. 

Dar Valerie, la fel de încăpăţânată precum fusese Charity 
în tinereţea ei irosită, nu dădu înapoi. 


- De ce faci asta? întrebă ea, dând formă întrebării care 
se formase şi în mintea lui Charity. 

- E lucrarea Domnului, spuse Devota cu un strop de 
satisfacţie că în sfârşit ajungea să-şi explice misiunea. 
Cuvintele ei sădiră o spaimă de moarte în inima lui Charity. 
Devota îşi înteţi strânsoarea. Cineva trebuia să se scape de 
toate târfele care aduc ruşine bisericii, care pângăresc 
ordinul. Vezi tu, „sora“ ta nu avea vreo legătură de sânge 
cu tine. O, da, semănaţi, dar nu era nimic între voi. Nimic! 
Era o minciună. Tot ce au spus ei în rest, că eraţi leite, a 
fost pură coincidenţă... sau fantezie. Oamenii văd ce vor ei 
să vadă, ştii asta, dar Camille a aflat. Charity îi simţi 
încordarea adusă de amintirea surorii Camille, de parcă 
femeia mai frumoasă Îi fusese rivală. Toți îi credeau 
prefăcătoria, dar sub suprafaţă se ascundea răul încarnat. 
Chipul lui Val rămase impasibil în lumina stranie. 

Devota continuă. Cuvintele care fuseseră tăinuite ani de 
zile ieşeau acum la suprafaţă, ca spuma dintr-o şampanie 
prea veche, amară, căreia în sfârşit i se scosese dopul. Abia 
aştepta să i-o plătească bătrânului Wembley. Am urmărit-o, 
am văzut când bătrâna, nevastă-sa, i-a plătit banii murdari, 
şi ştii ce-a făcut ea cu ei? l-a dat vrăjitoarei de Lucia. 
Zănateca aia! Am văzut cu ochii mei şi nu mi-a luat mult să 
pun totul cap la cap. 

- Nu ştii despre ce vorbeşti! 

Dar Valerie ezita, vocea nu-i mai era la fel de hotărâtă. 

- Ba ştiu foarte bine! izbucni Devota, brusc furioasă din 
nou, printre stropi de salivă. Aşa cum îi era firea, târâtura 
aia îi şantaja pe soţii Wembley, iar doamna nu era prea 
bucuroasă din pricina asta! 

Charity nu mai suporta să audă încă un cuvânt. 

- Ce vrei de la mine? întrebă ea, acum că toate secretele 
îi fuseseră expuse în faţa fiicei pe care încercase s-o 
salveze. 

Îşi dădea seama că era pe cale să îşi piardă viaţa acum, 
când avea prea multe păcate pe conştiinţă pentru a le 


putea ispăşi. 

- Ce vreau de la tine? repetă Devota, fără urmă de teamă 
faţă de arma îndreptată spre ea. Cred că ştii, „venerabilă" 
maică. Vreau să plăteşti, desigur. Ca şi celelalte. Şi ele erau 
nişte târfe, toate erau îndrăgostite de părintele O'Toole. 

- Nu! 

Charity clătină din cap. Nu avea de gând să-şi lase 
surorile să fie acuzate pe nedrept. Însă Devota era convinsă 
de păcatele lor. 

- Ştiu că probabil doar Camille s-a culcat cu el, spuse, şi 
un fior îi traversă trupul. 

Charity îl simţi. Cumva, gândul la Camille şi Frank 
împreună i se părea Devotei din cale-afară de vulgar, până 
la greață. Şi totuşi, nu terminase. 

- Dar celelalte, şi ele voiau acelaşi lucru. Am văzut-o în 
ochii lor, ipocritele alea pioase. Fără excepţie. 

Răsufla din greu, aproape gâfâia, ca şi cum urcase 
cincizeci de etaje. Mânia îi ardea în sânge. Degetele din 
jurul încheieturii lui Charity o strânseră şi mai tare. 

- Toate fetele alea frumuşele care au avut atâtea 
avantaje, care au fost adoptate în case... cu... cu părinţi. Şi 
fraţi şi surori. Stăteau de Ajun cu bunicile lor care le făceau 
plăcinte cu mere şi le umpleau şosetele cu bonete împletite 
şi păpuşele şi bucăţi de ciocolată, spuse cu obidă fata ce 
fusese întotdeauna lăsată în urmă. Credeau în Moş Crăciun 
şi avea fraţi cu care să se certe şi să se joace, aveau iubiţi 
în liceu. Au avut pasiuni secrete şi inele de la prieteni şi... 
şi unele din ele erau majorete sau făceau parte din echipa 
de atletism înainte să plece la facultate cu bărbaţi sortiţi să 
le fie soţi. Îşi împroşca mânia asupra lor, aproape înecându- 
se de nedreptatea pe care simţea că o suferise. Strânse 
degetele atât de tare, că Charity ţipă de durere, dar 
Devota, în turbarea sa, nu băgă de seamă. Oricum nu-i 
păsa. Retrăia toate momentele în care fusese nedreptăţită. 
Au avut prime săruturi şi prime iubiri, despre care au scris 
în jurnale. Aruncă o privire spre Valerie. O, da, şi-au trecut 


toate gândurile deşănţate în jurnale... Toate faptele 
păcătoase descrise în detaliu. Charity îşi văzu fiica clipind 
şi pentru prima dată pistolul i se clătină în 

mâini, deşi doar puţin. 

- Le învinovăţeşti pe fetele care-au fost adoptate? întrebă 
Valerie, nevenindu-i să-şi creadă urechilor. 

„De ce nu a vrut Valerie să plece?" se gândi Charity cu 
disperare. Val putea să fugă, să se ascundă în întuneric şi 
să- şi salveze viaţa. Nu îi folosea la nimic să stea acolo şi să 
se certe cu Devota. Pur şi simplu avea fie omorâtă. 

- Ar trebui să pleci. Repede... murmură Charity, 
încercând să-i atragă atenţia fiicei sale. Însă Valerie nu o 
scăpa din ochi pe Devota. Se mişcă puţin la stânga, dar nu 
dădea semne că ar fi avut de gând să fugă. Celelalte erau 
nevinovate, insistă maica stareță. 

- Nevinovate? repetă scârbită Devota. Idioatele alea? Nici 
nu ştiau sensul cuvântului! Doar când s-au săturat de viaţa 
lor normală, când li s-a urât cu binele, când părinţii sau 
viaţa sau iubiții nu le-au dat ceea ce voiau, au şi venit 
fuguţa înapoi smiorcăindu-se că vor să fie călugăriţe. Să 
aibă spiritul neîntinat. Să devină mirese ale lui Hristos! O 
strânse pe Charity. Iar tu le-ai luat sub aripa ta, nu-i aşa, 
venerabilă maică? Pe fiecare dintre ele, mai ales pe 
favoritele tale, cele care veneau de la St. Elsinore. Le-ai dat 
o nouă viaţă, îndrumare, le-ai arătat calea, dar în tot acest 
răstimp tu erai o impostoare mincinoasă şi intrigantă! O 
curvă care s-a culcat cu un bărbat căsătorit, i-a născut un 
copil şi a ascuns totul! 

- Nu, scânci Charity, simțind sângele sub guler. 
„Valerie, te rog, pleacă. Pleacă acum!" o implora ea în 
gând. Încercă să tragă de timp: Cred în... 

- Nu-mi pasă ce crezi tu. Este oricum o minciună. Şi 
Dumnezeu ştie asta! Te vede aşa cum eşti de fapt, aşa cum 
le-a văzut şi pe ele când jurămintele lor au devenit prea 
grele. Toate erau gata să sară în patul primului preot mai 
arâtos. Se aplecă mai aproape de Charity, iar saliva îi 


atinse cartilajul urechii, ranchiuna ei emanând peste tot 
prin vechile catacombe. Le-am văzut, maică stareță. Şi tu 
le-ai văzut, dar ai permis-o, nu-i aşa? Le-ai lăsat să flirteze. 
Să viseze. Le-ai permis să-şi închipuie cum ar fi să se culce 
cu el. Pentru că le cunoşteai prea bine foamea, dorinţa. 
Dorinţa lor demonică, dezgustătoare. 

Totul mergea atât de rău. Şi Valerie... „Iată ceresc, te rog 
fă-o să plece. Nu lăsa lăsa ca sângele ei să fie vărsat." 

- Poate.. poate că au avut fantezii, dar... 

- Dar trebuiau să-i fie dedicate trup şi suflet lui Iisus, fiul 
Domnului! aproape că ţipă Devota cu glas răguşit, 
arătându-şi limitele fanatismului. 

Charity şi-o aminti cum era înainte: Darlene, un copil pe 
jumătate infirm, nedorit şi niciodată adoptat. Fata 
îmbrăţişase fără rezerve viaţa în mănăstire. Întotdeauna 
avuse o întunecime în ea, un cancer în sufletul ei. Charity 
sperase că tumoarea aceasta avea să dispară, lăsând loc 
credinţei. Renunţase la numele de botez şi adoptase 
numele Devota, dar cancerul, întunericul sădit de Satana 
pusese stăpânire pe ea, iar femeia din spatele ei, o bestie 
cu o viziune pervertită asupra dreptăţii, nu era cu nimic 
mai bună decât Lucifer însuşi. 

Mintea lui Charity era sufocată de teamă în vreme ce 
sângele îi curgea din gât. În ciuda durerii, se uita direct la 
singura ei fiică şi se ruga în tăcere ca Val să aibă inspiraţia 
să fugă la adăpostul întunericului, fără să mai privească în 
spate la monstrul la naşterea căruia chiar Charity ajutase. 

- Pleacă. Pleacă acum! rosti ea cu disperare. 

Dar Val făcu încă un pas în aceeaşi direcţie, încercând 
poate să găsească un unghi mai bun din care să tragă. 
Părea că nu auzise un cuvânt din ce-i spusese Charity. Cu 
un calm incredibil, se ţinu pe poziţie în lumina tremurândă. 

- Am spus să-i dai drumul. 

Valerie era hotărâtă, nescăpând-o din ochi pe femeia 
bolnavă ce ţinea cuțitul. 

- Nu. 


- Am să trag. 

- Evident că nu ai s-o faci! Nu poţi să tragi aici, rosti 
Devota dispreţuitoare, de parcă Val era o netoată. Ai să 
ratezi şi ai s-o loveşti pe mamă-ta, sau glonţul va ricoşa şi 
vă va omori pe amândouă. Se opri pentru câteva clipe, 
răsuflând scurt şi rapid, animată de fiorul de încântare care 
îi coborâse pe şira spinării, o nouă şi electrizantă energie 
care trecea din trupul său în al lui Charity. Cred că eo 
persoană pe care amândouă aţi vrea s-o întâlniți. 

Dumnezeule mare! Charity, cu sângele scurgându-i-se pe 
umăr, simţi un nou val de groază. Tonul din glasul Devotei 
era unul de triumf. Arogant. 

Devota se urni din loc şi, coborând puţin cuțitul, deschise 
unul din capacele de sicriu, cel care niciodată nu fusese cu 
adevărat închis. 

Spre oroarea fără de margini a lui Charity, un cadavru 
putred se prăvăli din sicriu. 

- Ce...! Val icni şi sări în spate. 

Charity dădu glas unui țipăt înspăimântător. I se făcu rău 
privind trupul fără viaţă al unei femei care nu era mai mult 
decât oase, fâşii de carne uscată şi smocuri de păr. Pielea i 
se zbârcise, orbitele îi erau negre şi goale şi purta 
rămăşiţele pătate şi uzate ale unei rochii de mireasă, cu 
fundele decolorate şi dantela zdrenţuită fluturând în lumina 
pală. 

- O recunoşti? întrebă Devota. 

O, da. Desigur că o recunoştea. Cu oribilă claritate, 
Charity ştiu pe dată că se uita la trupul surorii Lea De 
Luca, acea călugăriţă care chipurile plecase cu ani în urmă 
în San Francisco, cea care îi trimitea vederi. Devota jubila. 

- E uimitor cât de uşor e să găseşti pe cineva care să 
trimită scrisori dintr- un alt oraş. Şi în tot acest timp ai 
crezut că ştiai ce s-a întâmplat cu ea. Credeai că ai rezolvat 
„problema'". 

- Eşti nebună! Ai omorât-o pe femeia asta, şopti Val, cu 
arma tremurându-i în mână. 


- Am pedepsit-o, o corectă Devota. I-am trimis sufletul în 
iad. Ca şi pe celelalte. A fost atât de uşor. N-a trebuit decât 
să-i spun că părintele Frank o aştepta. Aici jos. Şi a muşcat 
momeala. Şi-a pus şi rochiţa asta frumoasă. 

- Pentru că ai drogat-o! 

- Am ajutat-o. 

- Atrăgând-o aici şi omorând-o. 

- Era o curvă. O zdreanţă! Nu-l merita. 

Devota era atât de furioasă că începu să tremure. 

- Pe Frank O'Toole? Buzele lui Val se strâmbară de 
repulsie. 

- Şi nici nu merita să poarte veşmintele sfinte, nu cu 
gândurile ei păcătoase, cu visele că preacurveşte cu el! Lea 
a meritat ce i s-a întâmplat. 

- Nu poţi să te joci de-a Dumnezeu, şopti Charity. 

- Şi tu nu ai făcut la fel? În fiecare zi, maică? Te-ai 
prefăcut că faci munca Lui, că faci ceea ce e mai bine, că 
ne îndrumi pe calea cea dreaptă? Timp în care îţi păzeai 
secretele tale preţioase. Mă întreb de câte ori te-a dus 
bătrânul acela în patul lui, de câte ori te-ai culcat cu el, l-ai 
atins, l-ai sărutat, ai făcut tot ce ţi-a cerut. Asta-i calea pe 
care voiai să ne duci? 

Cuţitul fulgeră în lumina difuză şi cobori, tăind prin 
materialul rasei lui Charity. Bătrâna simţi vârful rece de 
oţel crestându-i pielea, brăzdând pe lângă şira spinării, ca 
şi cum ea ar fi fost un peşte ce urma să fie eviscerat. 

- Opreşte-te! strigă Val. 

Dar cuțitul despică rasa în două. Ochii lui Charity se 
umplură de lacrimi. Se uită la cadavrul putrezit. În acea 
clipă, ştiu că atât ea, cât şi fiica ei erau sortite pieirii. 

„Doamne, ajută-mă. Ajută-ne." Trebuia să facă ceva. Să 
încerce orice. Să-şi salveze fiica şi propriul suflet înnegrit 
de păcate. 

Adunându-şi toată puterile, Charity dădu glas unui țipăt 
de furie, de ură şi sfidare; apoi, închizând ochii, se lăsă să 


cadă. Şi Devota, luată prin surprindere, se prăbuşi odată cu 
ea. 


- Valerie! Slade îi strigă numele doar să audă ecoul 
revenind la el, 
prăvălindu-se prin tuneluri, amestecându-se cu un urlet 
neomenesc ce ricoşa de pe pereţi. Drace! 

Alergă spre sursa sunetului, cu teama care-i prefăcuse 
sângele în sloiuri, sigur că maniacul o avea pe Val în 
ghearele sale. 

Fir-ar, de ce o lăsase singură cât se dusese după 
şperaclu? Ştia că nu avea să rămână locului, nu dacă avea o 
şansă să intre. Ce prost fusese. lar acum Val plătea. 

Cu pieptul sfâşiat de groază, fugea împleticindu-se prin 
beznă, fără să-i mai pese dacă cineva prindea de veste. 

Nu conta. Era mai bine dacă ucigaşul era distras de la 
fapta lui oribilă. Era mai bine dacă jigodia se concentra 
asupra lui. „Hai să te văd, ticălosule!" 

Se ruga să ajungă la Valerie în timp util. Dacă nu. dacă 
Val deja murea în mâinile maniacului, va avea grijă 
personal să-i trimită sufletul gunoiului ăluia drept în iad. 

„Nu!" 

Val o văzu pe stareță, pe mama ei, căzând la podea. 
Sângele îi potopea pielea dezgolită, iar carnea de pe 
spatele surorii Charity era acoperită de cicatrice, semn că 
fusese biciuită de nenumărate ori. 

În cădere, Charity apucă fustele Devotei şi o trase după 
ea. 

Valerie se aruncă spre ele, gata să împingă ţeava 
pistolului la tâmpla fiarei şi să apese pe trăgaci. Avea să-i 
zboare creierii şi la naiba cu toate consecinţele. 

- Curvo! 

Devota era pregătită, nu avea de gând să se dea bătută 
prea uşor. Lovi cu piciorul sănătos şi călcâiul izbi în tibia lui 
Val. Crac! Val simţi cum gamba i se despică de durere. Încă 


o lovitură tăioasă de picior. Poc! Iocul pantofului lovi 
puternic. 

O durere ascuţită ca muşcătura unui şarpe îi şuiera prin 
oase, dezechilibrând-o. 

Arma îi sări din mâini. Încercă să o prindă din aer, 
ţinându-şi răsuflarea. Agonia care-i spinteca piciorul o făcu 
să vadă negru în faţa ochilor. 

Nu putea să leşine. Nu acum! 

Pistolul se pierdu în întuneric. 

Clang! Oţelul lovi roca, apoi lunecă vreo câţiva paşi. 

„Nu! Nu! Nu!" 

Val se aruncă disperată după armă. Împiedicându-se de 
picioarele osoase ale cadavrului surorii Lea, se prăbuşi 
înainte şi se izbi cu bărbia de podeaua de piatră. Dinţii 
parcă i se fărâmară. 

Bâjbâi cu palmele peste pietrele aspre, zdrelindu-şi 
pielea, rupându-şi unghiile în căutarea armei. Picioarele i 
se încurcară în faldurile dantelate ale nenorocitei rochii de 
mireasă şi ridică privirea să o vadă pe Devota, răsuflând 
greu, cu ochii sclipind de ură, ridicându- se în picioare. În 
hainele ei negre, arăta ca o icoană a morţii. Ca monstrul 
din coşmarurile ei. Mai rea, mai rece şi mai crudă decât 
sora Ignatia. Picuri de sânge se scurgeau de pe cuțitul din 
mâna ei. O ucigaşă în straie de călugăriţă. 

Teama se cuibări în sufletul lui Val. 

- E gata, spuse Devota, cu un rânjet care îi întindea 
buzele ca de şarpe peste dinţi. Eşşti următoarea! 

„Doamne." 

Teama îi dădu putere şi se eliberă din faldurile 
îngălbenite ale rochiei, deşi glezna şi piciorul o dureau 
îngrozitor. 

- Nu, curvă proastă, şopti ea cu un glas la fel de ucigător, 
pipăind după armă. 

Atinse metalul rece cu vârful unui deget. Tu eşti. Tu eşti 
următoarea! 


- Valerie! se auzi glasul lui Slade răsunând prin 
catacombe. 

- Aici! ţipă ea disperată, întinzând degetele după armă. 

Prea târziu. Cu un urlet mânios, Devota lovi cu piciorul în 
pistol, care se duse lunecând pe podea. Avântul luat o făcu 
să-şi piardă echilibrul şi, în căderea ei în genunchi, o apucă 
de văl pe sora Charity şi trase tare, expunând gâtul alb al 
stareţei în jurul căreia strălucea un lănţişor cu o cruciuliţă 
de aur. 


- Stai! Nu! ţipă Val îngrozită. 

Sora Charity închise ochii şi începu să se roage: 

- Bucură-te, Marie, cea plină de har... 

În lumina albastră, fumurie a lanternei, Val urmări cu 
groază cum Devota ridică deasupra capului cuțitul, apoi, cu 
o mişcare rapidă izvorâtă din ură, îl cobori pe gâtul surorii 
Charity, spintecând țesutul moale. 

- Doamne, nu! urlă Val. 

Sângele ţâşni din gâtul stareţei, stropind-o pe Devota, 
sărind pe sicriele şi pereţii criptei. Câţiva stropi ajunseră 
pe cadavrul descărnat al surorii Lea. 

Lanterna căzu şi se rostogoli pe pământ, iar raza ei 
lumină frenetic macabra scenă. Val zări pentru o clipă 
orbitele goale ale scheletului, apoi pe sora Charity clipind 
cu o faţă înspăimântată în vreme ce se apuca de gât. 
Sângele, întunecat şi roşu, îi şiroia printre degetele 
bătrâne, înecând inelul de argint. 

Privirile lor se întâlniră. Mamă şi fiică. Val, cu sufletul 
sfâşiat să-şi vadă într-o baltă de sânge mama pe care nu o 
cunoscuse niciodată, încercă să se ridice, dar piciorul o lăsă 
şi căzu, la mila fiarei... 

- Nu. Te rog nu-i face rău... o rugă şoptit Charity pe 
Devota. 

Nările acesteia se umflară de indignare. 

- Mai taci! M-am săturat să te tot ascult! Îi dădu un picior 
stareței. 


- Las-o în pace, rosti Val. 

- Nici pe tine nu te ascult. Eşti la fel de stricată ca şi ele. 
Toate femeile astea imbecile. Fetele din orfelinatul ăsta 
afurisit. Am încercat să-i spun 
Domnului despre ele ca să le pedepsească, dar nu a părut 
că mă ascultă! S-a făcut că nu vede faptele lor păcătoase. 
Aşa că am început să împart pedepsele eu însămi, să-l arăt 
păcătoşii. Am ajuns să-i şi rup mâna unei fete care- a 
încercat să fure din brutărie, dar oare El a pedepsit-o? Nu! 
Totul a rămas în seama mea. 

- Avea doar trei ani, şopti Charity. 

- Prea mică să poată vorbi, rânji Devota. 

La naiba cu tot! Val auzise destul. Monstruozitatea 
aceasta le făcuse rău altora, încercase să-i distrugă încă din 
copilărie. Probabil că totul se 
dezvoltase încet-încet până la acest punct şi dacă ar fi 
căutat cu atenţie, ar fi găsit alte victime care fuseseră 
„pedepsite" de-a lungul anilor. Totul escaladase, iar faptele 
ei deveniseră tot mai crude cu trecerea timpului. Dar ce 
anume o împinsese până la crimă? Faptul că o văzuse pe 
sora Lea cu părintele Frank? Că se îndrăgostise ea însăşi 
de el? Oare mesajul criptic al lui Camille, acel CALLED 
înconjurat de o inimă, o inclusese pe Devota la litera D? 
Cine ştie? Poate nici ea însăşi. 

Nescăpând-o din ochi pe Devota, Val se târi încet în 
direcţia armei. Dar era prea târziu. 

- Nu ai sscăpare, sâsâi Devota, cu chipul schimonosit, 
plin de ură, pătat de sânge. 

Se ridică încet, cu lama însângerată picurând peste 
rochia de mireasă pe care o adusese cu ea. Ca un monstru 
dintr-un film de groază, o bestie hidoasă rănită, dar încă 
hotărâtă să-şi ducă la capăt misiunea infernală, Devota 
înaintă, târând rochia după sine. 

„Unde-i pistolul? Unde?" Val bâjbâi pe pământul pietros. 

- Nu... te rog... numele Domnului... Valerie... nu e... nu a 
depus jurământul, rosti Charity printre gâlgâituri. 


Devota se răsuci spre ea. 

Val se întinse, căutând arma cu înfrigurare, rugându-se 
în sinea ei să atingă metalul rece, căci nu-şi putea lua ochii 
de la chipul schimonosit al Devotei. Încercă, dar nu reuşi să 
ignore lama dintre degetele îmbibate în sânge ale bestiei. 

- Ştiu că nu este călugăriţă! Dar a fost adoptată, nu? Ea 
şi curva de soră-sa au fost luate într-o familie... 

În penumbră, chipul plin de ură al Devotei se întoarse 
spre Valerie. 

- Şi pe tine te-a plăcut. L-am văzut cum ţi-a pus mâna pe 
umăr când vorbeaţi, tot cum i-am văzut lumina din privire 
când Asteria i-a dat un trandafir din grădină, sau felul în 
care îi zâmbea surorii Lea... Da, până şi eu am căzut pradă 
farmecelor lui, dar am fost îndeajuns de puternică încât să 
nu cedez pornirilor necurate. Dumnezeu m-a ajutat să văd 
adevărul, că eram mai puternică decât idioatele alea slabe, 
laşe şi pătimaşe. Satana le-a ispitit, să ştii asta. Le-a momit 
să se îndrăgostească de părintele Frank, iar ele s-au dezis 
cu toate, de bunăvoie, de orice pietate, orice curaj, orice 
devoțiune crezuseră că au. Au cedat. Eu nu! Şi ela avut 
partea lui de vină. Dumnezeu l-a testat şi Frank... Părintele 
Frank a căzut. Devota înghiţi în sec şi ezită preţ de o clipă, 
încercând să se adune. Într-un moment de luciditate, Val îşi 
dădu seama că Frank o respinsese pe Devota. Cândva, 
undeva, aceasta fusese trecută cu vederea de bărbatul 
chipeş, aşa cum de atâtea ori fusese trecută cu vederea de 
familiile care voiau să adopte. Poate era ceva real, poate 
totul se petrecea în mintea bolnavă a călugăriţei, dar 
rezultatul era acelaşi: încă o lovitură pentru sufletul ei 
rănit, malefic. Ca şi cum i-ar fi citit gândurile, Devota se 
cutremură şi spuse: Dar te-a plăcut pe tine, nu-i aşa? Frank 
poftea după tine! 

- Nu. 

Totul lua o turnură pe care nu o înţelegea. 

- La fel ca toate celelalte care fremătau şi chicoteau, 
râdeau şi oftau la vederea lui, începând cu... asta! 


Se strâmbă de repulsie în timp ce îndreptă cuțitul spre 
rămăşiţele surorii Lea. 

Val se gândi la inima cu literele înăuntru. CALLED. 
Făcuse o greşeală. Unul dintre L-uri nu era sora Lucia, ci 
sora Lea. Camille, Asteria, Louise, Lea, Edwina şi Devota. 
Câtă dreptate avuse Camille. Toate, inclusiv Devota, se 
îndrăgostiseră de preot. 

- I-ai văzut ultimele clipe? Când Val nu-i răspunse la 
întrebare, Devota o lămuri. Vorbesc despre ştoarfa pe care 
o credeai sora ta. Singurul copil al lui Mike şi Mary Brown. 

BlackBerry-ul. Şi oribilele poze ale Asteriei şi ale lui 
Camille pe moarte, chinuindu-se să respire, sângerând, 
zgâriindu-şi cu degetele propriile gâturi însângerate... 
Mânia clocotea în Val. 

- Curvă dementă ce eşti. Cine te crezi? întrebă ea, în 
timp ce sora Charity răsufla şuierat, golindu-se de sânge. 

- Sluga Domnului. 

- Ce? O, pentru numele... Javră făţarnică şi megalomană! 
Le-ai omorât pe femeile astea pentru că fuseseră adoptate? 
Pentru că Frank O'Toole le plăcea? Nu eşti în toate minţile! 

- O, dar erau fericite. Trebuia să le fi văzut cum zâmbeau 
extaziate când îşi îmbrăcau rochiile ridicole. 

- Pentru că le-ai drogat! 

- Singurul lor drog era iubirea. 

- Pe dracu’! 

Val ştia că fuseseră drogate. Probabil că Devota 
procurase substanţele prin clinica la care lucra sau de la 
oameni pe care se presupunea că-i ajuta, unii dintre ei 
toxicomani. Lui Val i se făcu greață când se gândi la 
Camille şi la cum fusese înşelată, folosită de femeia aceasta 
degenerată şi 
răzbunătoare. 

Observă o bucată de metal lucind în raza lanternei. 
Arma! La cinci metri depărtare. 

- Nu cred, o avertiză Devota. Înălţă cuțitul sus deasupra 
capului, gata să lovească din nou. 


- Du-te dracului! Val se aruncă spre armă. 

- Val! răsună strigătul lui Slade prin tuneluri. 

Surprinsă, Devota îşi întoarse privirea spre sursa 
sunetului. 

Val atinse butoiaşul armei cu vârful degetelor, dar din 
elanul ei îl împinse mai departe. Devota se răsuci şi îi văzu 
greşeala. 

- Târfuliţă proastă ce eşti! Cu surprinzătoare agilitate, 
Devota ţâşni înainte, cu degetele încovoiate ca nişte gheare 
pe mânerul cuţitului, ca o zgripţuroaică răzbunătoare. 
Mori! Cobori braţul. Înfiorătoarea lamă licări albăstriu, 
tăind în jos, cu stropi de sânge sărind de pe ea. Val se dădu 
la o parte. Prea târziu. Un val cald de durere îi inundă 
umărul. Mori! Ajungă-ţi sufletul păgân direct la Satana! 
şuieră Devota şi ridică din nou cuțitul, gata să-l împlânte în 
inima lui Valerie. 

- Stop, nemernica dracului! strigă Slade de undeva din 
umbră, în spatele ei. Aruncă-ţi cuțitul! 

Val îl zări cu coada ochiului cum păşeşte la lumină, cu 
ochii scăpărând, la trei metri în urma Devotei. Era 
schimonosit de furie, dar nu îi dădu Devotei o clipă de 
gândire. 

Se aruncă spre ea, cu gândul să o placheze. 

Devota se răsuci, îndreptând cuțitul spre el. Cu o plăcere 
sadică în ochi, diavolul acesta încarnat avea de gând să-l 
spintece pe Slade de la gât până la prohab, să-i scoată 
maţele. 

- Nu! Nu! Nu! strigă Val şi se aruncă din nou spre armă 
tocmai când din buzele însângerate ale surorii Charity ieşi 
un țipăt aspru, sfâşietor. 

Într-un ultim gest de disperare, ca împinsă de mâna 
nevăzută a lui Dumnezeu, călugăriţa muribundă îşi săltă 
trupul în sus şi o trânti pe Devota peste rochia zdrenţuită. 
Trupul pe jumătate despuiat al lui Charity, care se chinuia 
să respire, o ţinea pe ucigaşă la pământ. 

Înjurând, Slade se prăvăli pe un umăr. 


- De ce nu mori odată? zbieră Devota la Charity şi înfipse 
cuțitul adânc în ea, îngropând lama între sânii bătrânei. 
Sânge din gâtul lui Charity curse peste călugăriţa mai 
tânără, pătând rochia de mireasă de dedesubt. Dă-te de pe 
mine! strigă Devota, încercând în zadar să se elibereze. 

Val ridică pistolul tocmai când Charity Varisco, mama ei 
naturală, îşi dădea duhul ţinând-o jos pe ucigaşa lui 
Camille. 

Slade se ridică în picioare. 

- Val, nu o face! o preveni el, dar era deja prea târziu. 

Cu un calm inuman, ignorând durerea din umăr şi 
gleznă, Valerie se târi la cele două călugăriţe şi lipi ţeava 
pistolului de tâmpla celei mai tinere. 

Ar fi apăsat trăgaciul dacă degetele lui Slade nu s-ar fi 
înfăşurat peste ale sale. 

- Nu, spuse el clătinând din cap şi trăgând-o spre el. S-a 
terminat. 

Sunetul de paşi răsuna ca un tunet prin catacombă. 
Poliţia. În sfârşit. 

Val se cuibărise la pieptul soţului ei, cu emoţiile răvăşite, 
cu un gol în inimă. Aceasta, femeia cu spatele brăzdat de 
cicatrice, era mama ei, cea care-i dăduse viaţă şi, în cele 
din urmă, i-o salvase. Strângea din pleoape, căci ochii îi 
erau năpădiţi de lacrimi, şi se agăța de Slade, întrebându- 
se cum s-a putut îndoi de el, jurându-şi în sine să nu-l mai 
lase niciodată. 

- E în regulă, şopti el în aerul mucegăit al subsolului. E în 
regulă. 

O ţinea strâns cu un braţ, transmiţându-i forţa lui. 

Razele de lanternă se mişcau frenetic dintr-o parte în 
alta până să ajungă la locul măcelului. 

- Stop! Poliţia! ordonă Bentz. 

- Coborâţi armele! strigă altcineva. 

-Iisuse Hristoase. Dumnezeule, ce nebunie! se auzi vocea 
lui Montoya, parcă desprinsă dintr-o negură de durere. 


Cu ajutorul lui Slade, Val lăsă arma. Îşi descleştă 
degetele şi pistolul căzu încet. Butoiaşul se lovi cu zgomot 
de pământ. 

- Ajutor! ţipă Devota. Ajutaţi-mă. Au încercat să mă 
omoare. Vă rog... 

- Să n-o crezi, îi spuse Slade lui Montoya, mângâindu-i 
părul lui Val cu răsuflarea. 

- Nu o cred. Oricum, nu am de felul meu încredere în 
nimeni, rosti Montoya. 

Slade îşi înfăşură mai strâns braţul împrejurul soţiei sale 
şi repetă: 

- S-a terminat. 

Val se ţinu de el şi îşi reţinu lacrimile. Ştia că nu are să-l 
mai lase vreodată... dar ştia şi că minţea. 

Oroarea aceasta pe care o simţea faţă de întreaga 
dimensiune a nebuniei şi cruzimii surorii Devota nu avea să 
se sfârşească decât peste mult, foarte mult timp. Dacă avea 
să se sfârşească vreodată. 


capitolul 53 


- Eşti sigură în privinţa asta? o întrebă Val pe Freya luni, 
după două zile de spitalizare. 

O dureau toate, dar măcar nu mai era în grija 
personalului de la spitalul Our Lady of Mercy. Bine că 
scăpase de toate, de la perfuzii până la tensiometre şi 
deserturile execrabile. 

Freya, aflată în bucătăria lui Val, o măsură din cap până- 
n picioare, remarcând ghipsul de pe picior din pricina 
fracturii pe care i-o provocase la tibie sora Devota, 
călugăriţa ucigaşă. Suna groaznic, dar măcar era în spatele 
gratiilor, de unde nu mai putea să facă rău. 

Şi secretul naşterii lui Val fusese dezvăluit. Acum ştia 
cine era, deşi nu era prea fericită din această cauză. Câte 
mame să îngroape până la vârsta de treizeci şi cinci de ani? 
Îi era greu să se gândească la sora Charity, călugăriţa 
bătrână şi severă care se dovedise iubitoare în propriul fel 
distant, ca la o mamă şi la Arthur Wembley ca la un tată. 
Omul acela trebuie să fi avut în jur de şaizeci de ani în 
momentul aventurii şi ajunse să fie tatăl unui copil pe care 
nu-l voia. Acum şi el era pe moarte. Val nu avea de gând să- 
l viziteze la spital, nici nu era încântată de posibilitatea de 
a da nas în nas cu soţia lui, bătrâna care preferase să o 
plătească pe Camille decât să permită ca detaliile relaţiei 
extraconjugale a soţului ei să iasă la lumină. Nu cumva să 


se audă bârfe la masa de bridge pe seama doamnei Arthur 
Wembley. 

De fapt, Devota o ajutase în mod involuntar pe Marion 
omorând-o pe Camille şi astfel punând capăt şantajului. 
Asta încă o deranja pe Val foarte mult, faptul că sora ei se 
folosise de secretul naşterii sale să facă rost de bani. 
Pentru ce? 

Probabil că pentru ea şi copilul ei. Imediat ce sarcina ei 
ar fi fost descoperită, Camille ar fi fost nevoită să 
părăsească mănăstirea şi să aibă grijă de copil... 

Gândul la sora ei îi puse un nod în gât. Îi ducea dorul. 
Într-adevăr, Camille nu fusese cea mai de nădejde dintre 
surori, dar personalitatea ei era formată din multe şi 
variate nuanţe de cenuşiu. Niciodată neagră, arareori albă, 
Camille fusese întotdeauna un mister, însă unul distractiv. 
Val se gândi la copilul lui Camille. Cine era tatăl? Dacănu 
părintele Frank, atunci cine o însămânţase? Înţelese că 
răspunsul la această întrebare nu avea să fie aflat vreodată. 
Din câte ştia ea, Camille nu dezvăluise nimănui 
paternitatea copilului. Era un secret pe care îl dusese cu ea 
în mormânt. 

Poate nici ea nu ştia. Poate credea că pruncul era al lui 
Frank. Poate că adevăratul tată nici nu avea habar despre 
asta... Val se întrebă dacă sora Lucia, cea mai bună 
prietenă a lui Camille, ştia adevărul. Conform poliţiei, Lucia 
Costa fugise din oraş. Nimeni nu o credea moartă, dar, la 
urma urmei, cine ştia cu siguranţă? 

- Da, încuviinţă Freya, cu buclele roşcate absorbind 
lumina soarelui ce bătea în fereastră. Sunt sigură. Sarah 
mi-a spus că vine să-mi dea o mână de ajutor pentru o 
vreme, până te hotărăşti. 

- Credeam că sora ta geamănă nu-ţi dă semne de viaţă. 

- Ei bine, numai dacă o sun. şi e „între spectacole", orice- 
ar vrea să însemne asta, rânji ea uşor. 

Pe verandă se auzi sunet de bocanci. Slade, cu Bo după 
el, intră pe uşă, cu plasa de țânțari plesnind în urma lui. 


- Te-ai hotărât, nu-i aşa? Mai dăm o şansă căsniciei 
noastre jalnice? întrebă el, cu ochii albaştri scăpărând 
amuzaţi. 

Val nu se putu abţine să nu râdă. 

- Cred că da. Asta dacă ai grijă cum te porţi. 

- Mai lăsaţi-mă cu drăgălăşeniile. S-ar putea să-mi vomit 
plăcinta cu brânză! îi imploră Freya cu palmele întinse 
înainte. 

- Nu suntem niciodată „drăgălaşi". Detest chestiile alea, 
protestă Valerie. 

Din privirea Freyei se înţelegea că aceasta nu-i înghiţea 
gogoşile. 

- Bine. Să ţii minte asta. Şi mai vorbim despre planul de 
a-ţi vinde partea la sfârşitul anului. Să vedem cum eşti. 

- Desculţă şi borţoasă, spuse Slade, apoi râse la propria 
glumă. De parcă asta s-ar întâmpla. 

- De parcă ai vrea să se întâmple, rosti Val. 

- Nu m-ar deranja să te văd borţoasă. 

- Hmm. Poate. Cred că mai întâi ar trebui să scap de 
ghipsul ăsta. 

- Mi se pare destul de sexy, glumi Slade care-i luase 
valiza din dormitor. Şi întotdeauna am avut un fetiş pentru 
picioare. Nu m-ar deranja nici dac-ai fi desculţă. 

- Destul! se răsti Freya şocată. 

- Glumeşte! Acum vezi de ce mă scoate din sărite? 

- Da, dar îţi place la nebunie. 

leşi pe uşă, iar Val suspină. 

- Îţi mulţumesc pentru tot, îi spuse ea Freyei. 

- Nu trebuie să-mi mulţumeşti. Notorietatea incidentului 
mi-a ajutat afacerea. Oricât de bizar ar putea să sune, a 
trebuit să refuz mulţi clienţi. Tot locul e rezervat pentru 
restul verii, care nu e tocmai vârful de sezon prin părţile 
astea. 

- Îmi va fi dor de tine, rosti Val din toată inima. 

- La fel şi mie. Şi las totul neatins, aşa cum îl laşi acum. 
Cât timp Sarah e cu mine. Dar - flutură cu degetul la Val - 


dacă spui vreodată că nu te întorci îţi dau toate lucrurile la 
vânzare. Transform camera în apartament de oaspeţi şi fac 
o avere. 

Ochii i se luminară la acest gând. 

- M-am răzgândit. Nu o să-mi fie deloc dor de tine. 

Cele două femei izbucniră în râs şi se îmbrăţişară, iar 
Val, cu ajutorul lui Slade, şchiopătă afară din casă şi până 
la maşină. 

Aveau de gând să o ia de la capăt, să ridice legăturile 
sfâşiate ale căsniciei lor şi să le ţeasă din nou laolaltă. 

Slade porni motorul şi, cu Bo între ei, intră pe 
autostradă. Se îndreptau spre ferma de lângă Bad Luck, 
Texas. Val era hotărâtă să uite că nu avusese încredere în el 
şi deja o iertase pe Cammie. Închise ochii şi se rugă ca totul 
să se rezolve. Între timp simţi mâna lui Slade pe a ei, ca şi 
cum şi-ar fi dat seama ce gândea. 

- Totul va fi bine, nevastă. Aşteaptă să vezi, spuse el cu 
rânjetul de cowboy. 

Iar în depărtare auziră clopotele ce răsunau în aerul cald 
al verii, ca o numărătoare inversă spre începutul restului 
vieţii lor. 


- Deci asta a fost, caz închis? întrebă Montoya, care 
intrase în biroul lui Bentz luni după-amiaza şi se tolăni într- 
unul din scaunele din faţa mesei de lucru. 

- Niciodată nu va fi închis, nu cât timp Părintele John e în 
viaţă, rosti Bentz. 

Era obosit, îl dureau umerii şi era groaznic de enervat că 
falsul preot le scăpase din nou printre degete. 

- Nici nu ştii dacă mai e viu. Poate că Grace Blanc a fost 
omorâtă de un imitator, o făcu din nou Montoya pe avocatul 
diavolului. 

- Grupa sangvină e aceeaşi cu a lui. 

- Testele ADN n-au venit încă. Hai, îţi fac cinste cu o 
bere. Bentz clătină din cap. Bea arareori. Bine, o cola 
dietetică sau ce altceva mai vrei. 


Montoya era din nou în picioare, iar Bentz îşi luă jacheta 
şi părăsiră biroul. 

Afară, ziua mirosea proaspăt, a aer curat, iar o briză 
uşoară mângâia frunzele palmierilor plantați pe marginea 
străzii. 

- Grace Blanc nu va fi ultima, zise Bentz cătrănit. 

- Măcar călugărițele de la St. Marguerite sunt din nou în 
siguranţă. 

- Cu un preţ. 

Sora Charity Varisco nu supravieţuise. Din câte aflaseră, 
se aruncase asupra surorii Devota pentru a o salva pe 
Valerie Renard Houston, fiica ei biologică. Devota urma să 
fie judecată. Rănile nu-i fuseseră adânci, iar procurorul 
avea să ceară condamnarea pe viaţă. Ceea ce, în opinia lui 
Bentz, nu era destul. Prea multe femei, femei bune, 
credincioase, muriseră de mâna ei. Era, aşa cum comentase 
Montoya, „o ţicnită cum rar mai întâlneşti". 

- Hei, aşteptaţi! 

Nu voiau să se întoarcă fiindcă ştiau că Brinkman fugea 
după ei, asudând şi respirând anevoie. 

Montoya se întoarse şi se încruntă. Brinkman îi ajunse 
din urmă şi căută în buzunarul cămăşii după pachetul de 
țigări. Spre surprinderea lui Bentz, scoase mai multe şi le 
oferi câte una fiecăruia. 

Bentz clătină din cap. 

- Nu, mersi. 

- Nu, m-am lăsat de ele, refuză Montoya după o scurtă 
ezitare. Cazul e gata şi Abby mă bănuieşte. 

- Eşti sub papuc, pufni Brinkman, aprinzându-şi o ți- gară 
şi scoțând fum pe nări. 

- Da, mă rog, măcar sunt încă însurat. 

Brinkman începu să se înroşească, dar apoi ridică din 
umeri la gândul multiplelor sale căsnicii şi divorţuri. 

- Eşti norocos, bombăni el când Montoya intră. Vin şi eu 
imediat, 
comandaţi-mi o bere, adăugă detectivul. 


- În visele tale, Brinkman. Comandă-ţi singur. 

Bentz închise uşa şi lăsă întunericul barului să-i pătrundă 
în oase. Îi venise pofta de bere, dar se tinu ferm pe poziţie 
şi se îndreptă spre bar, unde Montoya deja stătea pe un 
taburet. 

Barmanul se întoarse şi le puse două pahare în faţă. Un 
pahar rece de bere pentru Montoya şi unul de cola dietetică 
pentru Bentz. Ar fi trebuit să sărbătorească, doar 
rezolvaseră cazul şi criminalul care le purta sâmbetele 
mireselor lui Hristos era în arest, dar îl deranja încă faptul 
că Părintele John le scăpase printre degete. 

Oricum, asta probabil că avea să-l roadă pe Bentz pentru 
totdeauna. Părintele John, nemernicul acela, era singurul 
care îi scăpase. 


Epilog 


Unele morţi merită să-ţi asumi mari riscuri. Sunt însă 
necesare, dacă e în numele răzbunării. Iau timp şi, evident, 
răbdare. 

Am fost nevoit să aştept cinci luni, să mă dau la fund, să- 
mi rețin cele mai fundamentale porniri în vreme ce o 
ascultam noapte de noapte la radio dându-şi sfaturile 
penibile. 

Dar am făcut-o. Am aşteptat. Am plănuit. Am verificat 
orarele, schimburile de tură, rutina zilnică şi cum puteam 
să ies din închisoare. Nu a fost într-atât de greu precum mă 
aşteptasem. 

Fiindcă preoţii încă mai călătoresc la alte parohii şi oferă 
călăuzire spirituală deţinuţilor. Astfel stând lucrurile, cu 
acte false, am reuşit să pătrund pe uşile închisorii unde 
sora Devota, născută Darlene Arness, era încarcerată. 

Cu acelaşi act de identitate şi un zâmbet încrezător, cu o 
mică sclipire în ochi pentru femeia ce stătea de gardă şi cu 
mâinile peste Biblia mea, a fost floare la ureche să primesc 
acces la sora Devota, în celula ei, unde vrea să se 
spovedească. 

Desigur, camera de supraveghere înregistrează totul, dar 
nu sunt îngrijorat. Îşi deschide braţele şi inima faţă de 
mine, îmi mărturiseşte tot, până şi uciderea frumoasei şi 
obraznicei mele Camille, cât şi a celorlalte. Nu este 
îngrijorată, de vreme ce sunt preot; secretul spovedaniei e 
sacru. Nu-mi observă furia, ticul de sub ochiul meu stâng 
care mă poate da de gol, felul în care încheieturile 
degetelor mi se albesc la cât de tare strâng Biblia. Nu mi-a 
omorât doar copilul, ci şi pe femeia pe care am iubit-o. Şi 
am iubit-o pe Camille, fără urmă de îndoială. Dragostea 


mea pentru vrăjitoarea aceea era insaţiabilă. Dar, fireşte, 
încerc să par calm, să joc rolul preotului înţelegător şi să-i 
ascult confesiunea. Mă aflu aici să-i împărtăşesc propria 
mea dreptate şi când îmi povesteşte despre Camille şi 
copilul pe care îl purta în pântece, simt că nevoia se 
dezlănţuie. 

Îmi amintesc cum am spionat-o prima oară pe Camille la 
St. Elsinore, când căutam printre vechile ruine după 
obiecte ce mi-ar fi fost de folos şi m-a confundat cu un 
preot călător. Am zărit o scânteie de interes în ochii ei, cel 
mai mic dintre zâmbete şi i-am simţit dorinţa, una 
numaidecât ascunsă, dar, în timp, devenită de nestăvilit. 
Chiar şi când şi-a dat seama că nu eram preot. 

Evident, nu mi-a aflat niciodată adevărata identitate, ci 
credea că sunt un preot rebel, unul care voia femei prea 
mult pentru a nu fi alungat de la o biserică la alta. 

Şi nu a pus prea multe întrebări, poate că bănuia şi nu 
voia să afle adevărul. Oricum, era prea inteligentă, trăise 
de prea mult timp în New Orleans ca să nu speculeze pe 
marginea adevăratei mele identități. 

Însă nu a verificat, sau cel puţin nu mi-a spus că ar fi 
făcut-o. Poate că reputaţia mea sordidă, dacă măcar s-a 
gândit la asta, doar a turnat gaz pe focul ei deja de 
nepotolit, pe căldura nevoilor ei sexuale. 

Viaţa de călugăriţă nu era pentru Camille. Însă mi-e dor 
de ea, un dor care mă consumă, şi abia mă pot abţine să nu 
urlu la halca asta de feminitate pervertită care a ucis-o cu 
atâta nepăsare... folosindu-mi chiar propria tehnică! 

Târfă prefăcută. Tot ce mai pot face e să-i ascult 
spovedania, ştiind că după noaptea aceasta voi fi nevoit să 
mă cufund din nou, să devin invizibil, să-mi strunesc 
nevoile. Deşi copia asta imbecilă mi-a furat avântul, mă voi 
înălța din nou, dar nu pentru o bună bucată de vreme, nu 
până ce şi noaptea aceasta va fi trecut de mult şi voi fi 
redevenit o legendă. 


Pentru toţi în afară de Rick Bentz. Dinţii îmi scrâşnesc 
când mă gândesc la el, iar durerea provocată de glonţul lui 
îmi sfredeleşte carnea din nou în vreme călugăriţa îşi 
murmură confesiunea jalnică. Da, voi redeveni o fantomă şi 
îmi voi face din nou apariţia când va veni momentul 
prielnic. 

Devota îşi suflă ultimele cuvinte. O binecuvântez, dar 
apoi, înainte să ridice din nou faţa spre mine, câtă vreme 
are capul plecat, îi pun o mână pe gură şi îi frâng repede 
gâtul. 

O proptesc de scaun şi apoi, cu camera încă filmând, 
conştient că Rick Bentz va primi înregistrarea, ies din 
penitenciar. 

Nu sunt departe când sirenele încep să sune, dar este 
deja prea târziu. Dispar în noaptea densă, primitoare a 
Louisianei. 


